維摩經抄
pin:: 
# 1 佛國品
維摩經卷第一　佛國品第一
夫佛法大綱須識宗趣□□□□具陳。
且總為二宗。大乘小乘。
且大乘之中分為三。
一法相宗。經論之中廣立法無邊無量。
五蘊．十二處．十八界．十二因緣．六波羅蜜等□□八萬四千門。
即解深密經瑜伽論等多說法相。
但經論之中說諸相差別名數皆此宗攝。
二破相宗。即諸部般若經中十二門論等說一切法性相俱空有無雙遣。
三法性宗。即花嚴涅槃維摩楞伽等經起信論等說一切法非空非有。
亦有亦空。所謂迷真起妄一切皆有。
攝妄歸真一切皆空。
就俗諦則有。就真諦則空睡夢則有覺悟。
即空諸法無我。即空因果不亡還有。
空不離有有即是空。
有不離空即空是有。
如是廣說空有無邊。
所以諸佛菩薩慈悲故入有。
智慧故觀空。觀空故雖入有而不染。
慈悲故雖證空而不著。
凡夫多著有。二乘多著空。
雙離此二真大乘也。
第二小乘有二十部宗趣不同。
□□□故略之也。
今此維摩經即當第三法性宗所攝。
由此經芥子納須彌方丈容世界。
皆表法性圓融無礙之義也。
若能悟入此第三宗則於佛法無所滯等論。
諸佛說有有不妨空。
諸佛說有有不妨空。
諸佛說空空不妨有故中論偈云。
不生亦不滅。不常亦不斷。
不一亦不異。不來亦不去。
能說是因緣。善滅諸戲論。
我稽首禮佛。諸說中第一。 ^423c10

自此已下別就此經曲明宗意。
古來賢聖皆斷此經。
以不思議解脫為宗。
只緣前說法性無礙。
非空非有亦有亦空。
不常不斷等故名為不可思議解脫。
非凡小等之所測量。
心言路絕名不思議。
不滯空有等。名為解脫。
然此經上下總有五種不可思議攝之略盡。
何等為五。一理不思議。
二行不思議。三報不思議。
四用不思議。五教不思議。
第一理不思議者。
即非空非有不常不斷等真如法性中道之理　經云。
一切法皆如也。乃至彌勒亦如也。
不來相而來。不見相而見等。
皆是理不思議。第二行不思議者。
即說菩薩無住之行　經云。
在於生死不為□行。
住於涅槃不永滅度。
是菩薩行非凡夫行非賢聖行。
菩薩行非淨行非垢行。
是菩薩行等皆是行不思議。
第三報不思議即下經說佛身功德十方淨土等。
是報不思議。第四用不思議者。
下經說神通變化合蓋現土常擎大眾取飯香積借座須彌等。
皆用不思議。第五教不思議者。
即名句文字巧妙言詞善能詮顯不思議理。
是故經云。一四句偈所有功德無量無邊。
是名教不思議。此之五種不思議前後次第者。
一切諸法理為其本。
是故第一理不思議欲悟其理必資起行。
是故第二行不思議行不空備必能感報。
是故第三報不思議報不徒然必能起用。
是故第四用不思議用不空設必能起教。
是故第五教不思議略說如是。
餘在經文　經曰如是　述曰。
一切經首皆有此之二字。
蓋有深意。此之二字亦乃包括一切佛法議理皆盡。
略作三釋。第一云。
三世諸佛所說不異。
名之為如。稱理無非故稱為是。
第二釋云。諸法實相古今不易。
名之為如。如而說故稱為是。
第三釋云。何難所傳與佛無異故名為如。
離諸過失故稱為是　經曰佛　述曰。
佛者佛陀漢翻為覺。
覺有二種。一本覺。
二始覺。即法身佛真如法性以為其體。
本性清淨如摩尼珠。
一切眾生悉皆平等。
只緣眾生無始已來從真起妄。
沿流昧源。逐末失本。
垢障蒙覆自性。真佛遂作凡夫。
多受苦惱。一念覺時垢妄斯遣。
本性湛然。即名為佛。
更無所得。是故經言。
乃至無□□法可得。
是法平等無有高下。
是名阿耨多羅三藐三菩提。
此經亦云。若彌勒得菩提。
一切眾生皆亦應得。
所以者何。一切眾生亦當滅度。
所以者何。諸佛知一切眾生。
畢竟寂滅不復更滅。
乃至云寂滅。是菩提滅諸相故。
花嚴等經說云。佛及眾生心如是三種法不即亦不離。
不一亦不二。眾生不離佛。
佛不離眾生。如是等文名本覺佛。
斷煩惱障得。二始覺佛者。
即盧舍那報身如來以四智為體。
剋性而論智為佛體。
智為能證覺之體故相從而論。
即功德相好無漏五蘊總名為佛。
廣在經論所明一切菩薩經三大劫十地滿足。
斷所知障名始覺佛。 ^424a6

經曰。眾人不請友而安之　述曰。
小乘凡夫悲薄智微。
要待勤請方為說法。
菩薩不然。觀見眾生緣合根熟。
為不請之友能令眾生出生死之危險。
與涅槃之安隱。如有影均於湛水。
慈母赴於嬰兒　經曰。
逮無所得不起法忍　述曰。
此明菩薩證無生法忍。
逮者及也至也。起者生也。
忍者忍了亦即許之義。
此明菩薩位。登八地至無所得無生之位忍了。
印證一切諸法本來如如無生無滅無法可得。
是故作忍辱仙節節支解其心不動。
亦作摩納仙人燃燈授記皆此位也　經曰。
深入緣起斷諸邪見。
有無二邊無復餘習　述曰。
佛法大宗因緣。是本異諸外道撥無因果邪僻斷見故有此文。
言緣起者。即十二因緣及十因六因四緣。
一切因緣莫過此門。
若入佛法因緣深理即名正見。
故云斷諸邪見。言有無二邊者。
因緣無主則非有。
業果不亡則非無定執有無皆名邊見。
故下文云。無我無造無。
受者。善惡之業亦不亡。
經之斷字該於邪見及有二邊。
是則離有無之二邊契。
非有非無之中道菩薩之正見也。
淨盡不殘。故云無復餘習。
習者習氣　經曰。
善知眾生往來所趣及心所行　述曰。
往者過去。來者未來及所心行現在。
菩薩以宿命智知眾生過去之事。
善知生也。以死生智知眾生未來之事。
善智來也。以他心智知眾生現在心所行也。
緣處故云心所。趣者趣向。
所謂知三世之事趣向也　經曰。
諸有所作亦不唐捐　述曰。
唐者虛也捐者棄也。
菩薩用心無一念棄也　經曰。
佛之威神令諸寶蓋合成。
一蓋遍覆三千大千世界　述曰。
此合多為一。展小為大也。
且合多為一者。合五百為一蓋也。
此來真如法性圓融融無定無有二相故。
能合多為一展小為大。
多不定多。菩薩觀乎。
一蓋一不定一。凡小觀乎。
五百雖合為一五百宛然。
五百宛然只自為一。
其猶方丈之室文殊等入中寬如容十方世界。
凡小不及。只自見乎。
方丈對凡小而不減。
對文殊而不增。圓融法性其在慈乎。
下諸文理皆同此。
展小為大義亦准之。
又可更表空有二門。
多表其有。一表其空。
空不定空。展一為多。
有不定有。合多為一。
有不離空。即五百而見一。
有不離空即五百而見一。
空不離有不離一而見多。
維摩要旨始終如是　經曰。
能善分別諸法相。
於第一義而不動　述曰。
八萬四千名諸法相。
二空真如名第一義。
此之二句有其三門。
一空有門。二寂用門。
三自他門。第一門者分別法相有也。
第一不動空也。說而不動。
有不妨空。不動而說空。
不動妨有。異於凡小空而不有。
有而不空。第二門者分別法相用也。
第一義不動寂也。
寂而常用。雖不動而說。
法用而常寂。雖說法而不動。
凡夫則動而不寂。
小乘則寂而不動。
第三門者自利故證而不動。
利他故說而不著。
說而不有亦不無。
意亦同此。離有無二邊行於中道　經曰。
始在佛樹力降魔得甘露滅覺道成　述曰。
言佛樹者亦名菩提樹。
佛此樹下得菩提果。
名菩提樹。樹下成佛名為佛樹。
言降魔者伏四魔也。
菩提佛果沷潤身心永除熱惱。
名為甘露。生死大息名之為滅覺。
即是佛名為成也　經曰。
以無心意無受行。
而悉摧伏諸外道　述曰。
積集故名心。思量故名意。
領納故名受。造作故名行。
證佛果時如如不動。
此等皆息故名無也。
以斯妙理伏諸外道。
豈云覽力而降伏乎　經曰。
毀譽不動如須彌　述曰。
歎佛平等八風不動如須彌山。
言八風者。一利。二襄。
三毀。四譽。五稱。六識。
七苦。八樂。此之八法搖動人心。
如世八風吹動諸物。
經中舉二攝餘六也。 ^424c1

經曰。孰聞人寶不敬承　述曰。
佛為人中之寶。希有難見。
故喻之寶。孰是誰也。
誰聞人寶之名而不敬重修承　經曰。
各見世尊在其前　述曰。
此歎佛身功德不共凡小。
法身圓應猶一月昇天故云各見佛身平等。
不背眾生故云在其前也。
一音說法眾生各解理亦同此　經曰。
不著世聞如蓮華□常善入於空寂行　述曰。
此歎如來即染成淨。
此以下句釋上句。
常觀諸法空而且寂遊世間。
而不染處淤泥而恒淨　經曰。
達諸法相無罣礙。
稽首如空無所依　述曰。
真俗俱空故云無得。
萬物依虛空。虛空無所依。
諸法依實相。實性無所依　經曰。
眾生之類是菩薩佛土述曰。
眾生是佛土之緣。
緣中說土故以眾生而為佛土。
道理如何。土本由悲。
悲由生起。要有眾生悲心始起。
要因悲心方得淨土。
推末就本。眾生是土不亦宜乎。
又因生起悲得淨土。
一向觀空終不得土。
故下喻云。要於空地造立宮室。
隨意無礙。若於虛空終不能成人喻菩薩空。
喻二空地。喻於有造立宮室。
喻於修淨土。是則依空依地宮室始成。
兼有兼空方修淨土。
有悲故涉有而廣度眾生。
有智故觀空而不著。
諸有空有不滯悲智雙行契。
此通途淨土。斯得乃至直心。
是淨土等其理皆然。
離空離有即是直心。
著有著空皆成偏曲。
乃至下文云。隨其心淨則佛土淨。
皆同此義。則知一念直心十方頓淨。
剎那偏曲垢穢斯興淨土。
一章大綱如是　經曰。
於是佛以足指按地即時三千大千世界。
若干百千珍寶嚴飾。
譬如寶莊嚴佛。無量功德寶莊嚴土　述曰。
此明淨穢二土非一非二。
非即非離心淨故即穢見淨。
心垢故即淨見穢。
尅實而論以佛眼觀佛土常淨。
凡夫眼見佛土恒穢。
今欲變穢成淨。託以按地為緣。
亦明妄從真生穢從淨起。
故下經云。從無住本立一切法。
問曰。淨穢兩土為當同體異見。
為當別體異見。為當無體妄見。
有古德安法師釋曰淨穢二土一質不成。
異質不成。無質不成。
故淨穢虧盈。異質不成故披源即冥。
無質不成故緣起不形　經曰。
譬如諸天共寶器食隨其福德飯色有異　述曰。
飯體是一。諸天福德厚薄不同。
所見飯色勝劣不等。
佛土亦爾。淨穢是一。
隨諸眾生垢淨不同。
所見各異。世尊常說。
水體是一。諸天福德見為瑠璃寶物。
人福次勝見其清水湛可受用。
魚龍等次劣見是舍屋窟宅。
餓鬼惡業唯見膿血猛火。
pin:: 
#  2 方便品
方便品第二 ^425b11

經曰。諸仁者如此身明智者所不怙　此上皆三字為句。
怙者恃怙。此身廉人明智之人不恃怙也。
又方便一品維摩居士多欲教化凡夫眾生新學菩薩。
五種觀門。一觀身是苦。
二觀身空。三觀身無常。
四觀身無我。五觀身不淨　經曰。
為病為惱眾苦所集苦觀也。
是身如聚沫已下空觀也。
是身如浮雲已下無常觀也。
是身無主為如地已下無我觀也。
是身不淨穢惡充滿已下不淨觀也。
此之五觀大小二乘初修之門。
止貪嗔發智慧也。
pin:: 
#  3 弟子品
弟子品第三 ^425c29

經曰。夫宴坐者。不於三界現身意相。
是為宴坐　述曰。
此淨名居士以大呵小也。
小乘見定散之二相。
所以捨散而取定。
既有定可取著相分別還成非定。
或閑林淨處結跏趺坐。
閉目合口心識不行出入息斷。
此是小乘禪定之相。
大乘菩薩則不如是。
定散俱泯。出入雙如真心湛然。
是為真定。豈可以閉目合口兀坐林中而為定邪。
不妨散走三界以利生散不妨定凝。
一如而不動是故　經云。
不起滅定而現諸威儀　經曰。
不斷煩惱而入涅槃　述曰。
小乘著相不了煩惱性空。
所以有煩惱可斷。
不了涅槃性空。有涅槃可入。
有斷可斷雖而不斷。
有入可入而不入。
大乘菩薩了煩惱性空。
無斷可斷悟涅槃無相。
無入可入。無斷可斷乃為真斷。
無入可入始為真入。
若能如是名為宴坐。
宴坐定也　經曰。
法無有人前後際斷故　述曰。
際者畔也。前際者前念也。
後際者後念也。有為之法前念後念相續不斷。
名之為人。以理推之前後兩念不相趂。
及前念已滅後念方生中間斷絕無有。
真實故曰無人　經曰。
法同法性入諸法故　述曰。
言法性者即真如也。
法之實性莫過真如。
心悟真如即是入一切法也　經曰。
法住實際諸邊不動故　述曰。
言實際者即前真如法性。
此之法性乃是諸法真實之邊際更無過。
此名為際也。言諸邊者。
即生往異滅四相名邊。
此之實際湛然常住不為四相之所搖動故云諸邊不動也　經曰。
法順空隨無相應無作　述曰。
此上三句皆三字為句也。
隨者隨逐。應字去聲呼之。
所謂應會也。一切諸法畢竟門中順於空寂隨逐無相應於無作。
不生不滅如如理也。
經曰。為壞和合相故應取揣食　述曰。
夫一切食總有四種。
一段食。二思食。三觸食。
四識食。此言揣食即段食也。
有其形段可揣聚也。
此食最麁。以香味觸三事為體。
鼻取食中之香。舌取食中之味。
身取食中之觸。一切眾生於此三事和合揣食。
心生貪著不得解脫。
今教觀此因緣和合假名為食。
因緣性空不起貪著為解脫之初緣。
以下因緣文經為不受故應受彼食意亦同。
此為療身病而受段食。
非貪著之受名為不受　經曰。
知諸法如幻相無自性無他性。
本自不然。今則無滅　述曰。
此言諸法者即有為法也。
從緣而有。無其實性似有非真如。
幻相也。從緣生故無自性也。
因緣亦空無他性也。
如是空故本無有生。
故云不然。既無有生從何有滅　經曰。
無大福無小福。不為益不為損　述曰。
凡小著相施。持戒得大福施。
破戒得小福施。聖人得大福施。
凡夫得小福乃至廣說得大福則益。
得小福則損。大乘無相則不如是。
二福雙泯三事體空。
無大福故不為益。
無小福故不為損。
經曰。非有煩惱非離煩惱　述曰。
煩惱性空故云非有繫縛。
難解故云非離　經曰。
於食等者諸法亦等。
諸法等者於食亦等　述曰。
小乘凡夫食外見法法外見食。
有麁細不同。法有勝劣差別。
故云非等。大乘妙理法食皆如。
以皆如故食等。於法法等。
於食法食尚等。何有貧富而取捨乎　經曰。
不斷婬怒癡亦不與俱　述曰。
煩惱本空故云不斷。
心性本淨故不與俱。
亦可煩惱既空與何俱也　經曰。
不滅癡愛起於明脫　述曰。
癡愛空寂。無癡可滅了。
此空寂惠眼即明而得解脫。
亦可示行癡愛故云不滅　處之不染猶如呪藥。
何須滅耶。如悉達太子示行五欲納妃生子。
菩提樹下成道。前雖云未滅已是佛身猶來明脫　經曰。
以五逆相而得解脫　述曰。
外相行逆而內心清清本來解脫。
如提婆達多即其事也。
亦可達五逆相滅而得解脫。
如阿闍世王聞法悟道。
五逆罪滅而得解脫　經曰。
不見佛不聞法　述曰。
法身真佛無形無相故云不見。
真如理法言語道斷故云不聞。
亦云可相佛。法因緣所成。
因緣性空。見無所見。
聞無所聞了。此法門然可取食　經曰。
彼外道六師富蘭那等是汝之師。
彼師所墮汝亦墮。
乃可取食　述曰。
有相門中佛法是正。
外道是邪。凡夫二乘捨邪求正。
二相分別未亡而還墮耶。
未契真空不應取食。
大乘真門離於分別。
分別既離邪正。一如故無邪可捨。
無正可歸契。此通途乃可取食　經曰。
同於煩惱離清淨法　述曰。
示同凡夫同於煩惱。
示入妄想離清淨法。
亦可真妄一體同於煩惱。
垢淨一如離清淨法　經曰。
其施汝者不名福田。
供養汝者墮三惡道　述曰。
有施可施。不了施空。
雖施非福。有供可供。
不了供空。妄想既興不出生死輪迴。
未休終墮三惡。若能證悟罪福俱空則無福無墮　經曰。
於一切眾生而起怨心　述曰。
憎愛空也。謗諸佛教毀於法不入眾數。
讚毀空也。上來多約無相之理釋。
此一章若就有相門釋即是諸句之中皆翻顯即是　經曰。
如來所作化人。若以是事詰。
寧有懼不　述曰。
言化人者幻化人也。
此謂淨名語須菩提。
如來之身無形無相。
無言無說。從真起化方便度生。
我今與汝亦復如是。
猶如幻化。更相詰問。
有何所懼不取鉢耶。
故次經云。一切諸法如幻化相。
汝今不應有所懼也　經曰。
彼自無瘡勿傷之也　述曰。
無病之身莫開破刺之。
孔大有之體勿鑿小乘之瘡　經曰。
我觀小乘智慧微淺猶如盲人。
不能分別一切眾生諸根利鈍　述曰。
羅漢辟支小乘極果。
少證人空未證法空。
少證真諦未了俗諦。
故有羅漢不識赤鹽白鴿。
迷於三藏法門故喻盲人。
又涅槃經說。舍利弗前後各觀八萬。
不知鴿之近遠。又錯為金師之子浣衣之。
子觀行法門故云不了諸根利鈍　經曰。
迦旃延諸法畢竟不生不滅。
是無常義。五受陰洞無所起。
是苦義。諸法究竟無所有。
是空義。於我無我而不二。
是無我義。法本不然。
今則無滅。是寂滅義　述曰。
小乘凡夫於此無常苦空無我寂滅五法之體執為實有。
今維摩詰令其破有歸空。
此中經文隱而難解。
且無常等五是妄也。
只緣妄故。所以無常苦等第五寂滅即是小乘涅槃。
猶如化城。權時施設故亦是妄。
真如法界是其真也。
此真法界體非無常非苦非空非無我非今寂滅。
如如湛然不增不減。
無常等五本從真起。
猶如波浪從水而生。
愚癡之流見波浪而不見水。
凡小之輩見無常等不見真如。
既不知水為波浪之實體。
焉能悟真如為無常等之實義。
則知述真逐妄一切皆有攝妄歸真。
萬法俱空。逐妄則無常受苦歸真。
乃苦等皆如法花窮子捨父母則漂流苦惱。
涅槃貧女迷伏藏則抂受貧窮。
皆同此意。真如法界不生不滅。
與無常等為所依之事。
實義故云不生不滅。
是無常義。餘苦等四門義准此釋。
悟此一門諸經通身　經曰當直除滅勿擾其心　述曰。
夫罪者是有相之法。
從妄而生。一念悟空萬罪皆滅。
故云真也。豈同凡小對師偏但說諸委曲。
此則以相憎相。適足喧擾真心。
何能罪滅　經曰。
如優波離以心相得解脫時寧有垢不　述曰。
清淨心相證解脫時如如不動。
何更見於心外之垢不也　經曰。
我即如法為說出家功德之利　述曰。
小乘出家剃髮染衣。
現世安樂名聞利養。
當得生天快樂果報。
故云功德之利　經曰。
無常利無功德是為出家　述曰。
現世安樂當來快樂終非究竟。
有為生滅。真出家者去妄想悟無為。
不見現世及與當來。
如如之心真出家也。
又尋經文解了法性。
饒益眾生。無我無人。
無道無俗。真出家也　經曰。
我言。世尊身小有疾。
當用牛乳。故來至此　述曰。
准小乘宗。如來色身實有生滅。
實有病苦。故求牛乳以療熱也　經曰。
維摩詰言。止止阿難。
莫作是語。如來身者金剛之體。
當有何疾。乃至云莫使異人聞此麁言。
大威德諸天他方菩薩得聞斯語。
勿令我等受斯恥也　述曰。
疾苦已盡方得成佛。
何有邪疾外道名異。
佛弟子也。色無色界名大威德天。
如來身上發病苦之語。
豈非麁也。外道執常諸天無病。
佛過人天最尊最尊勝。
今有言病豈非恥耶　經曰。
時我世尊實懷慚恥。
得無近佛而謬聽耶　述曰。
阿難聞淨名呵責之時故言時。
我親為侍者故云近。
佛有病之言異。於淨名之責心生疑怪故云謬聽　經曰。
如是五百大弟子各各向佛說其因緣。
皆曰不任詣彼問疾　述曰。
准此經文。五百弟子皆被呵責。
經文具載卷偈。極多結集之家。
略述十人。西方梵文應有廣本。
pin:: 
#  4 菩薩品
菩薩品第四 ^426a11

經曰。為以何生得受記乎。
過去耶未來耶現在耶。
過去已滅未來未至。
現在無住。云何受記　述曰。
准大小二乘宗三世有為各有一念。
時之極促莫過一念。
無前故夫論受記須歷多時說授記方了。
此之三念已滅未至。
無有停住。授記之事如何得成　經曰。
無生即是正位。於正位中亦無受記等　述曰。
言正位者即是證果之正位。
此中意者已登正位何勞受記。
又念正位之中如如不動言語道斷。
心行處滅何得。更有有為言說領納記耶。 ^427c24

經曰。一切眾生皆如也。
一切法亦如也。眾賢聖亦如也。
至於彌勒亦如也　述曰。
眾生如也。無凡夫諸法如也。
無授記聖賢亦如也。
無聖人彌勒如也。
無得記　經曰。若彌勒得受記者。
一切眾生亦應受記。
所以者何。不二不異　述曰。
凡聖同如故云不實。
凡聖一相故云不二。
彌勒如彼故而得受記。
眾生亦如云何不得。
故云亦應受記　經曰。
障是菩提障諸願故　述曰。
障是障礙。云何菩提。
此中意者有為法中有願有求菩提。
無為如如不動。豈非障彼分別願耶　經曰　直心是道場無虛假故　述曰。
有相道場有其處所實有來去。
無相道場本無處所何有去來。
今淨名居士於無來去中假名來去故。
若彼言從道場來真如平等目之為場。
得道之處名曰道場。
猶如世聞穀麥場等。
於此真如迷即名去悟即是來去。
其糠秕至真如實名之為場。
除却虛假留其真心。
真心即是道場。道即是場故曰道場。
已下諸句意皆同此　經曰。
菩薩若應諸波羅蜜教化眾生。
諸有所作舉足下足。
當知皆從道場來詣於佛法矣　述曰。
此言應者去聲呼之所謂應會也。
波羅蜜者彼岸也。
教化眾生皆與彼岸相應會也。
凡小教化皆與生死相應不到彼岸。
以著相故出定為舉足入定為下足。
亦可言說為舉足入證。
為下足不離真如。
皆從道場也　經曰。
善來憍尸迦。雖福應有。
不當自恣。當觀五欲無常於身命財而修堅法　述曰。
憍尸迦帝釋名也。
前生修福感得此報。
故云雖福應有未出生死。
故云不當自恣。當觀無常。
諸天果報不過三法。
一身。二命。三財。身即圓滿端正。
命即長時不夭。財即自然豐足。
終歸破散。須修堅固法　經曰。
正士。受此萬二千天女可備掃灑。
持世言。此非我宜。
維摩詰言。可以與我。
如我當受　述曰。
小乘著相女人共住壞道生染故云此非我宜。
大乘無相長道增淨故云如我應受　經曰。
有法樂可以自娛。
不應復樂五欲樂也。
天女問曰。何謂法樂。
答言。樂常信佛。樂欲聽法。
供養眾等　述曰。
夫五欲樂者。奔赴六塵諠煩六識攀緣動作惱亂身心。
樂少苦多。如犮嚙骨難成易壞費力傷神。
凡夫於中妄生樂想。
現世憂惱當來受殃。
法樂翻此無為寂然法味怡神實為大樂。
已下准此　經曰。
樂聞深法不畏　述曰。
菩薩聞深法則樂而忘苦。
如法花會中六十小劫不起。
于座無有一人而生疲倦。
小乘聞深法而則驚。
故五千比丘等退座而起　經曰。
居士可捨此女。一切有所施於彼者。
是為菩薩　述曰。
夫論菩薩能捨所有求者皆與不違。
眾生何況女耶　經曰。
冥者皆明。明終不盡　述曰。
夫燈光明照一照多一無增減。
法之光明亦復如是。
一人受持一人得度。
無量眾生而共修持窮未來際。
終無有盡平等平等　經曰。
當為法施之會。何用如是財施會為　述曰。
最後為字平聲呼之。
夫施會者有為功德不出生死。
有其多少好惡差別。
有七曰等長短時節。
不斷妄想徒費營。
為法施會者無形無相教化眾生起四無量慈悲喜捨。
六度圓滿斷妄入真。
超出生死登乎。彼岸如如不動名為法施　經曰。
謂以菩提起於慈心。
此之以者因也。因於菩提而起慈心。
得菩提故始能慈悲救度眾生。
亦可因菩提故始起慈心。
不求菩提不起慈心。
不得成佛。互釋皆得。
已下准此　經曰。
知一切法不取不捨。
入一相門起於慧業　述曰。
真如無相。云何可取。
證悟不虛。云何可捨。
悟斯理者即一相門。
入得此門慧業即起　經曰。
住是會者。為大施主。
亦為一切世聞福田　述曰。
清施無盡普霑法界名大施主。
施者受者俱出生死。
涅槃極果常樂我淨。
是真福田　經曰。
淨名受彼瓔珞分作二分。
一分施最下乞人。
一分奉難勝如來　述曰。
二乘著相。乞人下劣施之福少。
如來高勝施之福多。
此乃常情分別何足尚耶。
淨名欲明勝劣平等凡聖一如故。
施乞人等於佛福不二之理。
斯其見乎故　經云。
若施主等心施一乞人。
猶如來福田之相無所分別。
等于大悲不求果報。
是則名曰具足法施。
other:: 
#  5 文殊師利菩薩問疾品
 ^428a5

經卷第二文殊師利菩薩問疾品第五 ^428c25

經曰。即以神力坐其室內。
除去所有及諸侍者。
唯置一床以疾而臥　述曰。
夫論室者喻乎身也。
凡小執相不了身空。
欲令悟空。託彼文殊以興問答。
空其室內者雙明二空。
四大五蘊因緣成身人法俱無。
故云空其室內也。
除去所有者。別喻法空也。
法從緣起識心變生。
因緣性空識心本寂故法空。
及諸侍者別喻人空也。
因緣無主故人空也。
唯置一床者喻其真空。
如如不二故云一也。
人法所依故云床也。
故法花云。法空為床座。
以疾臥者託疾招問。
非實病也。有古德諺法師解云。
室者即是淨心真心。
淨名初發心時離諸愛見名室不定。
今得聖道除其妄想煩惱。
恬明得真心。名空室內。
故下經云。畢竟空寂舍也。
除去所有者。除去一切生死道中無明父母等恩愛眷屬也。
去侍者者去彼空有二見凡時侍也。
故下經云。外道樂諸見。
菩薩於諸見不動。
置一床者妄法斯盡。
唯處無相禪定床也。
故下經云。四禪為床座也。
以疾而臥者。依此禪定起無緣悲。
雖復救生不離空定。
悲體常寂故云臥也　經曰。
不來相而來。不見相而見　述曰。
一就有為生滅明無來無去見夫去者。
是無常法。無常之法此念中生。
此念中滅本無來去。
念念相續假名來去見亦如是。
二約心解。真心如如實無有來。
妄心分別見有來也。
三約二諦真諦凝寂故云不來。
俗諦隨相是以有來。
四約真化二身。真身湛然故云不來。
化身應現故云來也。
下亦皆准此。 ^428c27

經曰。是疾何所因起。
問病因也　經曰。
從癡有愛則我病生　述曰。
淨名答也。夫論病因有其二種。
一凡夫病。則癡愛為因。
二菩薩病。即大悲為本。
且凡夫病癡愛因者。
即是不了。不了即受。
受即染著。染著故入生死。
生死故何病而不生。
故云則我病生。此言我者雖即淨名意道眾生。
大悲因者。菩薩悲心不避生死。
不避苦惱。假名癡也。
隨逐眾生不敢捨離。
假名愛也。示同凡苦故云病也。
苦從悲起故云生也。
言其生久如者問近遠也。
此之如字多。是助詞。
其猶乘鳥斑如泣涕漣也經曰。
諸佛國土亦復皆空　述曰。
以勝況劣故有亦聲。
非但小室。是空諸佛國土。
亦復皆空　問。佛土何空　答曰。
土有二。一法性真土。
即以真如法性而為其體。
無形無相無有方所。
二有相假土。即碧池蓮金沙寶地等四塵為體。
有其形相。有其處所。
十方差別真土即法性本空相土。
即因緣無主所以是空　經曰。
以何為空　述曰。
重問。前空真土湛然相土宛然云何空耶　經曰。
以空空　述曰。答也。
上之空字是能觀空智。
下之空字是所觀空境。
凡夫小乘未得空智心外境界皆成實有不知外境。
從妄心起反於其中而生怖畏。
猶如驢畜見水中自影反生驚怖。
菩薩大士轉識成智智無分別了知心外萬境皆空以者用也。
則用其能觀空智令彼所觀境空智空境空。
故云空空亦可能所皆空。
故曰空空　經曰。
空何用空　述曰。
此重問前也。法體自空何須空智觀竟始空　經曰。
以無分別故空　述曰。
答也。法體雖空妄心分別不。
是知空要藉空智斷。
其分別方始見空。
此乃分別即有無分別。
即空故者因由之義。
因無分別法始空也。
已下諸句義相連帶。
六十二見分別妄有見性本空。
故云。於六十二見中求。
解脫生死皆從心起。
故云。解脫心行中求一念本心即成解脫　經曰。
說身無常不說厭離於身　述曰。
說身此下明慰喻。
初發心菩薩凡夫小乘而未了悟無常性空。
恒為無常之所迫逼。
深生厭畏。速求寂滅不度眾生。
菩薩了知無常性空。
曰施恒沙身命不足為難。
所以出生入死隨形六道廣度眾生。
不欣寂滅下皆准此　經曰。
說悔先罪而不說入於過去　述曰。
罪若有體滅已入於過去罪性本空何物名為過去　經曰。
又此病起皆由著我　述曰。
執身有我。我為身主。
身既有主。即受病苦。
我空准法。法中無主。
誰其病故。故云。當起法想伿空其我得人空理果成羅漢法之所是空得法空。
空理乃成菩薩。是故經云。
此之法想亦是顛倒　經曰。
我及涅槃此二皆空。
但以名字故空　述曰。
我體本空。假立我名尋名謂有。
涅槃性空。言語斷故離名字。
故假名涅槃引眾生也　經曰。
唯有空病空病亦空　述曰。
執有成病。以空破有。
定執其空。空亦是病。
有空雙遣乃真定也　經曰。
內見外見　述曰。
境外見心名為內見。
心外見境名為外見　經曰。
菩薩斷除客塵煩惱而起大悲　述曰。
悲上起愛名曰客塵。
寄居悲上名之為客塵污真。
悲名之曰塵。起於悲心廣度眾生。
不了眾生空見可度名曰愛見　經曰。
貪著禪味是菩薩縛　述曰。
世間八禪輕安適悅。
凡夫耽嗜故云禪味　經曰。
無方便惠縛。有方便惠解　述曰。
出世真智名之為惠。
世間俗智名為方便。
有真而無俗。闕方便之門。
既無方便。觸途罣礙名之為縛。
有俗而無真觸途染著亦成其縛。
真俗相濟悲智雙融。
方無縛矣　經曰。
身不離病。病不離身。
是病是身。非新非故　述曰。
身從病有故云身不離病。
病從身起故云病不離身。
異名一體故云是病。
是身無始舊有故曰非新。
念念續生故云非故　經曰。
住於生死不為污行。
住於涅槃不永滅度　述曰。
住生死而不染污。
異凡夫。住涅槃而不滅。
異二乘。凡夫起污滯生死而不出。
二乘住滅灰身智以長眠。
菩薩悟之乃成大行　經曰。
非凡夫行非賢聖行。
是菩薩行　述曰。
凡夫則造罪而自苦。
二乘乃自利而棄眾生。
故皆非也　經曰。
雖樂遠離而不依身心盡　述曰。
二乘以灰身滅心二皆永盡方為遠離。
故皆非也　經曰。
雖行三界而不壞法性　述曰。
雖遊三界之妄境不失真如之法性　經曰。
雖行四無量心而不貪著生於梵世　述曰。
四無量者慈悲喜捨也。
為利生故而行之。
非求報故而起之。
梵世者色界初禪大梵王之世界。
修慈心等得生彼天。
壽命六十劫　經曰。
雖行禪定而不隨禪生　述曰。
息心湛如行無漏之禪定。
超出三界不隨禪生。
pin:: 
#  6 不思議品
不思議品第六 ^429a26

經曰。夫求法者非有色受想行識之求
〔五蘊空也〕非有界入之求〔十二處十八界空也〕
非有欲色無色之求〔三界空也〕不著佛求不著法求不著眾求
〔三寶空也〕無見苦求無斷集求無造盡證修道之求　述曰。
此造字去聲呼之。
造猶往也。盡證者涅槃性空。
漏盡而證名為盡證。
既無處所。何往之耶　經曰。
舍利弗言居士未曾有也。
如是小室乃容受此高廣之座。
乃至云舍利弗諸佛菩薩有解脫名不可思議。
若菩薩住是解脫者。
以須彌之高廣內芥子中亦無增減。
須彌山王本相如故。
而四天王等不覺不知。
唯應度者乃見須彌入芥子中。
是名不可思議解脫法門　述曰。
此之一章正明不可思議　經云。
正宗芥子極小須彌極大。
二俱色法。須彌山者。
准諸經論。闊狹高下各八萬由旬。
此中解釋自古多門。
今宜逐要三二門耳。
一就二諦釋之。俗諦妄想見其大小。
二相懸殊不相容受。
真諦之中圓融一體。
一體故芥子非小。
須彌非大。小非定小。
大非定大。是故相容。
悟斯理者不可思議。
二就法相法性二宗以釋。
法相宗中大小相別不相容受。
法性宗中恒沙萬法同一真如不守自性。
猶如大海眾水同味。
虛通無礙。大得入小。
小亦合大。不可思議。
三約空有二門。妙有門中大小不無。
真空門中小大非有。
互相容受不可思議。
空不離有。大小宛然。
有不離空。故相容受。
亦可。就唯識門更釋一念淨心微細。
猶如芥子。參羅萬像雖復眾多。
要從一心變現而起。
離心之外畢竟無法。
攝境從心故相納也。
更有古德。約三性等諸門解釋。
恐煩止。且已下毛容大海水等。
數量大意同此　經曰。
我等何為永絕其根。
於此大乘已如敗種　述曰。
此迦葉呵責小乘之語也。
夫論大乘菩薩不出生死不入涅槃不斷煩惱不捨眾生。
故入三塗往來三界。
大悲之心為大乘根。
二乘人等已出生死已證涅槃已斷煩惱已捨眾生。
悲心已亡。故云根斷亦同敗種。
pin:: 
#  7 觀眾生品
觀眾生品第七 ^430a26

經曰。維摩詰言。菩薩云何觀於眾生問也　述曰。
幻師了知幻人無實。
菩薩了知眾生如幻。
於中不著眾生等相。
如第五大者。三世諸佛只說四大。
地水火風。無第五大之等。
第五實其體。眾生同此。
如第六陰〔只有五蔭無有第六〕如第七情
〔只有第六根無第七也〕如第十三入〔只有六根六識十二入門無第十三也〕
如第十九界〔只有六根六識六境三六十八更無十九〕無色界無色。
燋穀無芽。如須陀洹身見　述曰。
身見等第五初入見道得此初果身。
第五永斷不行故舉此見彰其無也。
如阿那含入胎　述曰。
阿那含者。是第三果已超。
欲界更不入胎羅漢出三界煩惱都盡故。
更無有貪嗔癡三毒。
如得忍菩薩貪恚毀禁　述曰。
七方便中第六忍位修道至此永斷破戒界。
如佛煩惱習　述曰。
習者習氣。猶如臭氣入衣等中浴浣之時垢穢雖淨臭氣猶在。
眾生身心亦復如是。
煩惱惡氣熏習身心。
二乘聖人雖斷煩惱。
習氣仍在。唯有如來種習俱盡。
石女無兒。夢中所見窹色即無。
定性二乘灰身滅智一歸寂滅更不受身　經曰。
行不熱慈者。煩惱名熱。
燒眾生故。慈淨無惱故云不熱　經曰。
從無住本立一切法　述曰。
無住者即真如也。
故知從真起妄。即有顛倒等無量諸法。
次第相生相依而住。
攝妄歸真住。萬法依空住。
虛空無依。諸法從真起。
真如無住處。天女散花二乘不落菩薩落者。
二乘之人取相分別不了花空。
是以不落。菩薩之人分別已亡不取花相。
是以不著。二乘神力去花不能令去者。
若不證空。神通何益。
此花不如法是以去之者。
肇公云。香花著身有破戒之相。
非沙門法。是以去之。
生法師云。花法散身應墮而不墮者。
非花法也。勿謂此花為不如法。
花無分別。人者自生分別心耳　述曰。
花是非情亦無心想又是無記。
何有善惡二相分別耶。
故知如法不如法自從心起。
豈關花事　經曰。
佛化所生吾如彼生　述曰。
如來現化雖生不生。
雖滅不滅。天女如佛故云彼生　經曰。
如舍利弗還為凡夫乃成佛　述曰。
一證聖果更作凡夫。
無有是處。菩提無所得也。
證智無取無能得也。
有佛可成。無有是處　經曰。
今諸佛於菩提已得當得。
云何不得耶　述曰。
釋迦已得。彌勒當得也。
天女答云。此皆世俗文字數故假名得也。
真中無得。
pin:: 
#  8 佛道品
佛道品第八 ^430c6

經曰。菩薩行於非道通達佛道　述曰。
六波羅蜜等是道。
五逆等名非道。菩薩為方便示現於五逆非道反成佛事。
故云通達。已下廣明非道之相　行五無間而無惱恚　述曰。
凡夫五逆要起嗔心定墮無間受大苦惱。
提婆達多等諸大菩薩助佛揚化恐怖眾生。
示行破僧殺阿羅漢皆從悲心非因惡心。
示入阿鼻如三禪樂　至于地獄無諸罪垢
〔悲願入中非因惡藥〕至于畜生無有無明憍慢等過　述曰。
愚癡憍慢多墮畜生。
菩薩示之故無此過。
至于餓鬼具足功德〔無福功德生餓鬼中菩薩示現不因無福〕
已下同此　經曰　遍入諸道而斷其因緣　述曰。
救度眾生隨形六道悲願力故非惡因緣　經曰。
有身為種　述曰。
此明佛種。羅什云。
有漏五陰積聚名身。
由此有身能行諸善。
故為佛種。亦可。觀身厭患發菩提心成其佛種。
推末就根身為佛種。
已下諸句義皆同此　經曰。
九惱處　一愛我怨家。
二憎我善友。三損害自身。
各通三世名為九惱　經曰。
誠如所言。塵勞之疇為如來種　述曰。
塵勞者煩惱之總名。
塵污身心名之為塵。
能令眾生生死疲倦名之曰勞。
菩薩之人留惑潤生不出生死救度眾生。
當來作佛故以塵勞而為佛種。
二乘之輩怖畏生死斷除塵勞。
既無煩惱。無物潤生。
不得長劫在生死中救度眾生行菩薩行。
當來作佛。佛種已斷。
是故經言。我等今者不復堪任發菩提心。
乃至云凡夫於佛法有反覆而聲聞無也。
又云。乃至五無間罪猶能發意生於佛法。
而今我等不復能發　經曰。
智度菩薩母〔智波羅蜜生佛身故〕方便以為父
〔方便善巧養菩提故〕法喜以為妻〔法味充身悅樂心故〕
慈悲心為女〔柔和善順隨人意故〕善心成實男
〔堅固不虛丈夫性故〕弟子眾塵勞隨意之所轉　菩薩以自在稱師。
以塵勞而為弟子。
塵勞無量故云眾也。
菩薩分形六道救度眾生。
暫用煩惱潤生受報用而不染。
故云隨意轉也　布以七淨花。
浴此無垢人　述曰。
禪定為水洗身心。
故七功德花嚴淨禪池。
言七淨者。一戒淨。
不毀犯故。二心淨不染污故。
三見淨。不邪見故。
四疑淨。心決定故。
五道淨。不行邪道故。
六知見淨。證滅修道故。
七涅槃淨。生死盡故。
無垢所洗受禪定樂故云浴無垢人或之因浴得無垢也　象馬五通馳
〔神通迅速故云馳也〕迴向為大利四禪為床座
〔安心處故〕除彼不肖人癡冥無智者　述曰。
肖猶似也子不似父母名為不肖。
丹朱不肖不堪紹繼。
二乘之人不堪繼嗣。
不似於佛名為不肖。
pin:: 
#  9 入不二法門品
入不二法門品第九 ^431a21

經曰。垢淨不二者。
對垢有淨。垢性本空。
淨亦無體。故云不二　維摩默然以明不二者。
恒沙萬法皆同一如如體。
復如故無一二。言語道斷唯證相應。
證亦如如。心境無二。
空可言說而詮得耶。
other:: 
#  10 香積佛品
 ^431c10

經卷第三香積佛品第十 ^431c15

述曰。此曰字音從越也。
舍利發語之詞　經曰。
豈雜欲食而聞法乎　述曰。
四食之中欲界段食名為雜欲。
能生貪心發染欲故　經曰。
十方佛國皆如虛空　述曰。
無有垢淨虛通無礙。
故如空也　經曰。
佛欲化樂小法者不盡現其清淨土耳　述曰。
二乘凡夫名小眾生。
穢從淨起名之為現處淨難化故不現也　經曰。
無以限意食之使不消也　述曰。
量其多少名為限意。
小不容大名不消也　經曰。
猶故不賜　述曰。
賜猶盡也。山東呼盡為賜　經曰。
香積如來無文字說。
但以眾香今諸天人得入律行　述曰。
香者五塵之一數。
三姓之中唯無記性。
不通善惡。又無詮表。
六根之中鼻根取也。
香積世界眾生利根不假文字音聲言語詮表善惡。
但聞香氣便能入證即皆獲得德藏三昧。
此之三昧具恒沙功德名為德藏　經曰。
此土眾生剛強難化。
說苦切之言方能發心。
是地獄是畜生是餓鬼〔三惡道也〕是難處
〔八難處也〕是愚人生處〔邊地下賤〕又此土音聲亦五塵之一數。
通其善惡有其詮表成其語業。
此土鈍根要須語業。
言詞懇切方能教化。
又此土聲香增染長罪。
淨土聲香皆為佛事。
如水鳥樹林皆能說法入聞香律　經曰。
斯諸菩薩亦能勞謙。
無量大悲生是佛土。 ^431c17

述曰。勞者疲勞。謙者謙讓。
於此土中行菩薩行大須疲勞。
忍受諸苦。我慢多故大須謙讓。
娑婆世界此名忍土。
乃至世尊六年苦行成佛已後猶更忍受十種殘報。
金鏘馬麥如餘處說。
pin:: 
#  11 菩薩行品
菩薩行品第十一 ^432a12

經曰。此飯勢力至于七日然後乃消　述曰。
理而言之。此出世解脫之飯消之早晚何有定限。
隨順世間且言七日。
故次下文云若聲聞人未入正位飯即未消得入正位然後乃消等准此　經文故無定限。
言正位者證果之位也　經曰。
或有佛土。以佛光明而作佛事〔見光觸身發心入證〕
有以菩薩而作佛事〔他方淨土無聲聞眾見菩薩而能入證〕
有以佛所化人而作佛事經曰。
是故名為三藐三佛陀　初三名正。
藐之言遍。後三言知。
佛陀言覺多陀阿伽度此云如來。
佛陀此云覺者　經曰。
如菩薩者不盡有為不住無為　述曰。
簡二乘之人厭出生死名盡有為。
樂住寂滅名住無為。
菩薩不然。生死本空不盡有為。
涅槃性空不住無為。
亦可處生死而不染不盡。
有為證涅槃而不著不住無為。
又云。有而非有不盡有。
為空而不空不住無為。
在諸禪定如地獄想〔遠離世樂故〕。
於生死中如薗觀想〔怜念眾生不受苦故〕。
見來求者為善師想〔利益我故〕。
捨諸所有具一切智想〔境界多故〕。
見毀戒人起救護想〔不憎嫌也〕。
諸波羅蜜為父母想〔生佛身故〕。
於道品法為眷屬想〔隨逐我身不相離故〕。
生死無數劫意而有勇〔不怯退故〕。
聞佛無量德志而不倦〔求不足故〕。
具福德故不住無為〔拔苦與樂福德滿故〕。
具智慧故不住有為〔無數不經智慧滿故〕。
pin:: 
#  12 見阿閦佛品
見阿閦佛品第十二 ^432a18

經曰。如自觀身實相觀佛亦然　述曰。
身實相者即真如也。
真如無相。佛身亦然　前際不來〔已滅故〕
後際不去〔不生故〕今則不住〔無前後故〕
不觀色〔有空故〕不觀色如〔空空故〕不觀色性
〔無定故〕色即是空。
空即是色。義與此同。
已下准釋　非四大起〔離能造也〕六入無積
〔六根空也因緣積空也聚無實性也〕眼耳鼻舌身心已過
〔超六入也〕維摩真身本無生沒隨形化物不動國來。
維摩經抄
 ^432b13
