
jing:: 文殊師利所說摩訶般若波羅蜜經卷下
梁扶南國三藏曼陀羅仙譯
爾時阿難從座而起，偏袒右肩，右膝著地，
白佛言：「世尊！何因緣故，如是大地六種震動？」
佛告阿難：「我說福田無差別相，故現斯瑞。
往昔諸佛亦於此處，作如是說福田之相，
利益眾生，一切世界六種震動。」 ^729b17

舍利弗白佛言：「世尊！
文殊師利是不可思議。
何以故！所說法相，不可思議。」 ^729b21

佛告文殊師利：「如是，如是！
如舍利弗言，汝之所說實不可思議。」
文殊師利白佛言：「世尊！
不可思議不可說，思議亦不可說。
如是思議不思議性俱不可說。
一切聲相，非思議亦非不可思議。」 ^729b23

佛言：「汝入不思議三昧耶？」
文殊師利言：「不也，世尊！
我即不思議，不見有心能思議者。
云何而言入不思議三昧？
我初發心欲入是定，而今思惟，實無心相而入三昧。
如人學射，久習則巧，後雖無心，以久習故，箭發皆中。
我亦如是，初學不思議三昧，繫心一緣，
若久習成就，更無心想，恒與定俱。」 ^729b27

舍利弗語文殊師利言：「更有勝妙寂滅定不？」
文殊師利言：「若有不思議定者，汝可問言：『更有寂滅定不？』
如我意解，不可思議定尚不可得，云何問有寂滅定乎？」 ^729c5

舍利弗言：「不可思議定不可得耶？」 ^729c8

文殊師利言：「思議定者，是可得相；不可思議定者，不可得相。
一切眾生實成就不思議定。
何以故？一切心相即非心故，是名不思議定。
是故一切眾生相及不思議三昧相，等無分別。」 ^729c10

佛讚文殊師利言：「善哉，善哉！
汝於諸佛久殖善根，淨修梵行，乃能演說甚深三昧。
汝今安住如是般若波羅蜜中。」 ^729c14

文殊師利言：「若我住般若波羅蜜中，能作是說，
即是有想，便住我想。
若住有想、我想中者，般若波羅蜜便有處所。
般若波羅蜜若住於無，亦是我想，亦名處所。
離此二處，住無所住，如諸佛住，安處寂滅非思議境界。
如是不思議，名般若波羅蜜住處。
般若波羅蜜處，一切法無相，一切法無作。
般若波羅蜜即不思議，不思議即法界，
法界即無相，無相即不思議，不思議即般若波羅蜜。
般若波羅蜜、法界。
無二無別。無二無別即法界，法界即無相，無相即般若波羅蜜界。
般若波羅蜜界即不思議界，不思議界即無生無滅界，無生無滅界即不思議界。」 ^729c16

文殊師利言：「如來界及我界，即不二相。
如是修般若波羅蜜者則不求菩提。
何以故？菩提相離，即是般若波羅蜜故。
世尊！若知我相而不可著，無知無著是佛所知。
不可思議無知無著，即佛所知。
何以故？知體本性無所有相。
云何能轉法界？若知本性無體無著者，即名無物。
若無有物，是無處所，無依無住。
無依無住即無生無滅，無生無滅即是有為無為功德。
若如是知，則無心想。
無心想者，云何當知有為無為功德？
無知即不思議，不思議者是佛所知，亦無取無不取，
不見三世去來等相，不取生滅及諸起作，亦不斷不常。
如是知者是名正智。
不思議智如虛空，無此無彼，不可比類，
無好惡，無等等，無相無貌。」 ^729c28

佛告文殊師利：「若如是知，名不退智。」
文殊師利言：「無作智名不退智，猶如金鋌先加鎚打方知好惡。
若不治打，無能知者。
不退智相亦復如是。
要行境界，不念不著，無起無作，具足不動，
不生不滅，爾乃顯現。」 ^730a12

爾時佛告文殊師利言：「如諸如來自說己智，誰當能信？」
文殊師利言：「如是智者，非涅槃法非生死法，
是寂滅行，是無動行，不斷貪欲、瞋恚、愚癡，亦非不斷。
何以故？無盡無滅，不離生死亦非不離，不修道非不修道。
作是解者名為正信。」 ^730a18

佛告文殊師利言：「善哉，善哉！
如汝所說，深解斯義。」 ^730a23

爾時摩訶迦葉白佛言：「世尊！
於當來世，若說如是甚深正法，誰能信解如聞受行？」 ^730a24

佛告迦葉：「今此會中比丘、比丘尼、優婆塞、
優婆夷，得聞此經者，如是人等，於未來世若聞是法，
必能信解於甚深般若波羅蜜，乃能讀誦信解受持，亦為他人分別演說。
譬如長者失摩尼寶，憂愁苦惱。
後若還得，心甚歡喜。
如是，迦葉！比丘、比丘尼、優婆塞、優婆夷等，
亦復如是，有信樂心。
若不聞法則生苦惱，若得聞時，信解受持，
常樂讀誦，甚大歡喜。
當知此人，即是見佛，亦即親近供養諸佛。」 ^730a26

佛告迦葉：「譬如忉利天上波利質多羅樹，
皰初出時，是中諸天見是樹已，皆大歡喜，此樹不久必當開敷。
若比丘、比丘尼、優婆塞、優婆夷，得聞般若波羅蜜，
能生信解，亦復如是。
此人不久亦當開敷一切佛法。
於當來世，有比丘、比丘尼、優婆塞、優婆夷，
聞般若波羅蜜，信受讀誦，心不悔沒。
當知是人，已從此會聽受是經，亦能為人聚落城邑廣說流布。
當知是人，佛所護念。
如是甚深般若波羅蜜中，有能信樂，無疑惑者，
是善男子、善女人，於過去諸佛久已修學，殖眾善根。
譬如有人以手穿珠，忽遇無上真摩尼寶，心大歡喜。
當知是人必已曾見。 ^730b4

「如是，迦葉！若善男子、善女人，修學餘法，
忽然得聞甚深般若波羅蜜，能生歡喜，亦復如是。
當知此人，已曾聞故。
若有眾生得聞甚深般若波羅蜜，心能信受，生大歡喜。
如是人等亦曾親近無數諸佛，從聞般若波羅蜜，已修學故。
譬如有人，先所經見城邑聚落，後若聞人讚歎彼城，
所有園苑種種池泉，華果林樹男女人民，皆可愛樂。
是人聞已，即大歡喜，更勸令說，是城園苑眾好嚴飾，
雜華池泉多諸甘果，種種珍妙一切愛樂。
是人得聞，重甚歡喜。
如是之人，皆曾見故。
若善男子、善女人，有聞般若波羅蜜，信心聽受，
能生歡喜，樂聞不厭，而更勸說。
當知此輩，已從文殊師利，曾聞如是般若波羅蜜故。」
迦葉白佛言：「世尊！
若將來世善男子、善女人，得聞是甚深般若波羅蜜，信樂聽受。
以是相故，當知此人亦於過去佛所曾聞修學。」 ^730b17

文殊師利白佛言：「世尊！
佛說諸法，無作無相，第一寂滅。
若善男子、善女人，有能如是諦了斯義，
如聞如說，為諸如來之所讚歎。
不違法相，是即佛說，亦是熾然般若波羅蜜相，
亦名熾燃具足佛法，通達實相，不可思議。」 ^730c3

佛告文殊師利：「我本行菩薩道時，修諸善根，
欲住阿鞞跋致地，當學般若波羅蜜。
欲成阿耨多羅三藐三菩提，當學般若波羅蜜。
若善男子、善女人，欲解一切法相，欲知一切眾生心界皆悉同等，
當學般若波羅蜜。
文殊師利！欲學一切佛法具足無礙，當學般若波羅蜜。
欲學一切佛成阿耨多羅三藐三菩提時相好威儀無量法式，
當學般若波羅蜜。
欲知一切佛不成阿耨多羅三藐三菩提一切法式及諸威儀，
當學般若波羅蜜。
何以故？是空法中，不見諸佛、菩提等故。
若善男子、善女人，欲知如是等相無疑惑者，當學般若波羅蜜。
何以故？般若波羅蜜，不見諸法若生若滅、若垢若淨。
是故善男子、善女人，應作如是學般若波羅蜜。
欲知一切法無過去、未來、現在等相，當學般若波羅蜜。
何以故？法界性相無三世故。
欲知一切法同入法界心無罣礙，當學般若波羅蜜。
欲得三轉十二行法輪，亦自證知而不取著，當學般若波羅蜜。
欲得慈心遍覆一切眾生而無限齊，亦不作念有眾生相，當學般若波羅蜜。
欲得於一切眾生不起諍論，亦復不取無諍論相，當學般若波羅蜜。
欲知是處非處、十力、無畏，住佛智慧得無礙辯，當學般若波羅蜜。」 ^730c8

爾時文殊師利白佛言：「世尊！
我觀正法，無為無相，無得無利，無生無滅，
無來無去，無知者、無見者、無作者。
不見般若波羅蜜，亦不見般若波羅蜜境界，非證非不證。
不作戲論，無有分別。
一切法無盡離盡，無凡夫法，無聲聞法，
無辟支佛法、佛法。
非得非不得，不捨生死，不證涅槃。
非思議非不思議，非作非不作。
法相如是。不知云何當學般若波羅蜜？」 ^731a1

爾時佛告文殊師利：「若能如是知諸法相，是名當學般若波羅蜜。
菩薩摩訶薩若欲學菩提自在三昧，得是三昧已，
照明一切甚深佛法，及知一切諸佛名字，
亦悉了達諸佛世界，無有障礙，當如文殊師利所說般若波羅蜜中學。」 ^731a10

文殊師利白佛言：「世尊！
何以故名般若波羅蜜？」
佛言：「般若波羅蜜無邊無際，無名無相，
非思量，無歸依，無洲渚，無犯無福，無晦無明，
猶如法界，無有分齊，亦無限數，是名般若波羅蜜，亦名菩薩摩訶薩行處。
非處非不行處，悉入一乘，名非行處。
何以故？無念無作故。」 ^731a15

文殊師利白佛言：「世尊！
當云何行能速得阿耨多羅三藐三菩提？」
佛言：「文殊師利！如般若波羅蜜所說行，能速得阿耨多羅三藐三菩提。
復有一行三昧，若善男子、善女人，修是三昧者，亦速得阿耨多羅三藐三菩提。」 ^731a21

文殊師利言：「世尊！
云何名一行三昧？」 ^731a25

佛言：「法界一相，繫緣法界，是名一行三昧。
若善男子、善女人，欲入一行三昧，當先聞般若波羅蜜，
如說修學，然後能入一行三昧。
如法界緣，不退不壞，不思議，無礙無相。
善男子、善女人，欲入一行三昧，應處空閑，
捨諸亂意，不取相貌，繫心一佛，專稱名字。
隨佛方所，端身正向，能於一佛念念相續，
即是念中，能見過去、未來、現在諸佛。
何以故？念一佛功德無量無邊，亦與無量諸佛功德無二，
不思議佛法等無分別，皆乘一如，成最正覺，
悉具無量功德、無量辯才。
如是入一行三昧者，盡知恒沙諸佛、法界，無差別相。
阿難所聞佛法，得念總持，辯才智慧於聲聞中雖為最勝，
猶住量數，則有限礙。
若得一行三昧，諸經法門，一一分別，皆悉了知，決定無礙。
晝夜常說，智慧辯才終不斷絕。
若比阿難多聞辯才，百千等分不及其一。
菩薩摩訶薩應作是念：『我當云何逮得一行三昧不可思議功德無量名稱？』
佛言：『菩薩摩訶薩當念一行三昧，常勤精進而不懈怠。』
如是次第漸漸修學，則能得入一行三昧，
不可思議功德作證，除謗正法不信，惡業重罪障者，所不能入。 ^731a26

「復次，文殊師利！譬如有人得摩尼珠，示其珠師。
珠師答言：『此是無價真摩尼寶。』
即求師言：『為我治磨，勿失光色。』
珠師治已，隨其磨時，珠色光明映徹表裏。
文殊師利！若有善男子、善女人，修學一行三昧不可思議功德無量名稱，
隨修學時，知諸法相，明達無礙，功德增長，亦復如是。
文殊師利！譬如日輪，光明遍滿，無有減相。
若得一行三昧，悉能具足一切功德，無有缺少，亦復如是。
照明佛法，如日輪光。 ^731b19

「文殊師利！我所說法，皆是一味離味，解脫味，寂滅味。
若善男子、善女人，得是一行三昧者，其所演說，
亦是一味離味，解脫味、寂滅味，隨順正法，無錯謬相。
文殊師利！若菩薩摩訶薩得是一行三昧，
皆悉滿足助道之法，速得阿耨多羅三藐三菩提。 ^731b28

「復次，文殊師利！菩薩摩訶薩，不見法界有分別相及以一相，
速得阿耨多羅三藐三菩提相，不可思議。
是菩提中，亦無得佛。
如是知者，速得阿耨多羅三藐三菩提。
若信一切法悉是佛法，不生驚怖亦不疑惑。
如是忍者，速得阿耨多羅三藐三菩提。」 ^731c4

文殊師利白佛言：「世尊！
以如是因，速得阿耨多羅三藐三菩提耶？」
佛言：「得阿耨多羅三藐三菩提，不以因得，不以非因得。
何以故？不思議界，不以因得，不以非因得。
若善男子、善女人，聞如是說，不生懈怠。
當知是人，已於先佛種諸善根。
是故比丘、比丘尼，聞說是甚深般若波羅蜜，
不生驚怖，即是從佛出家。
若優婆塞、優婆夷，得聞如是甚深般若波羅蜜，
心不驚怖，即是成就真歸依處。 ^731c10

「文殊師利！若善男子、善女人，不習甚深般若波羅蜜，即是不修佛乘。
譬如大地，一切藥木皆依地生長。
文殊師利！菩薩摩訶薩亦復如是，一切善根皆依般若波羅蜜而得增長，
於阿耨多羅三藐三菩提不相違背。」 ^731c19

爾時文殊師利白佛言：「世尊！
此閻浮提城邑聚落，當於何處演說如是甚深般若波羅蜜？」
佛告文殊師利：「今此會中，若有人聞般若波羅蜜，
皆發誓言：『於未來世，常得與般若波羅蜜相應，
從是信解，未來世中能聽是經。』
當知此人不從餘小善根中來，所能堪受，聞已歡喜。
文殊師利！若復有人，從汝聽是般若波羅蜜，
應作是言：『此般若波羅蜜中，無聲聞、辟支佛法、
佛法，亦無凡夫生滅等法。』」 ^731c23

文殊師利白佛言：「世尊！
若比丘、比丘尼、優婆塞、優婆夷，來問我言：『云何如來說般若波羅蜜？』
我當答言：『一切諸法無諍論相，云何如來當說般若波羅蜜？』
何以故？不見有法可與法諍論，亦無眾生心識能知。
復次，世尊！我當更說究竟實際。
何以故？一切法相同入實際，阿羅漢無別勝法。
何以故？阿羅漢法、凡夫法，不一不異故。
復次，世尊！如是說法，無有眾生已得涅槃，
今得、當得。何以故？
無有決定眾生相故。」 ^732a3

文殊師利言：「若人欲聞般若波羅蜜，我當作如是說。
其有聽者，不念不著，無聞無得，當如幻人無所分別。
如是說者，是真說法。
是故聽者莫作二相，不捨諸見而修佛法，
不取佛法，不捨凡夫法。
何以故？佛及凡夫，二法相空，無取捨故。
若人問我，當作是說，如是安慰，如是建立。
善男子、善女人，應如是問，作如是住，心不退不沒，
當如法相，隨順般若波羅蜜說。」 ^732a12

爾時世尊歎文殊師利：「善哉，善哉！
如汝所說。若善男子、善女人，欲見諸佛，應學如是般若波羅蜜。
欲親近諸佛，如法供養，應學如是般若波羅蜜。
若欲言如來是我世尊，應學如是般若波羅蜜。
若言如來非我世尊，亦應學如是般若波羅蜜。
若欲成阿耨多羅三藐三菩提，應學如是般若波羅蜜。
若欲不成阿耨多羅三藐三菩提，亦應學如是般若波羅蜜。
若欲成就一切三昧，應學如是般若波羅蜜。
若欲不成就一切三昧，亦應學如是般若波羅蜜。
何以故？無作三昧無異相故，一切法無生無出故。
若欲知一切法假名，應學如是般若波羅蜜。
若欲知一切眾生修菩提道，不求菩提相，
心不退沒，應學如是般若波羅蜜。
何以故？一切法皆菩提相故。
若欲知一切眾生行非行相，非行即菩提，
菩提即法界，法界即實際，心不退沒，應學如是般若波羅蜜。
若欲知一切如來神通變化，無相無礙亦無方所，應學如是般若波羅蜜。」 ^732a21

佛告文殊師利：「若比丘、比丘尼、優婆塞、
優婆夷，欲得不墮惡趣，當學般若波羅蜜。
一四句偈，受持讀誦，為他解說，隨順實相。
如是善男子、善女人，當知決定得阿耨多羅三藐三菩提，則住佛國。
若聞如是般若波羅蜜，不驚不畏，心生信解。
當知此輩，佛所印可，是佛所行大乘法印。
若善男子、善女人，學此法印，超過惡趣，
不入聲聞、辟支佛道，以超過故。」 ^732b9

爾時帝釋三十三天，以天妙華：優鉢羅華、
拘物頭華、分陀利華、天曼陀羅華等，天栴檀香及餘末香，
種種金寶，作天伎樂，為供養般若波羅蜜并諸如來及文殊師利，
以散其上。作是供養已，願我常聞般若波羅蜜法印。
釋提桓因復作是願，願閻浮提善男子、
善女人，常使得聞是經決定佛法，皆令信解受持讀誦為人演說。
一切諸天為作擁護。 ^732b18

爾時佛告釋提桓因言：「憍尸迦！
如是，如是！善男子、善女人，當得決定諸佛菩提。」 ^732b25

文殊師利白佛言：「世尊！
如是受持，善男子、善女人，得大利益，功德無量。」 ^732b27

爾時以佛神力，一切大地六種震動。
佛時微笑，放大光明，遍照三千大千世界。
文殊師利白佛言：「世尊！
即是如來印般若波羅蜜相。」
佛言：「文殊師利！如是，如是！
說般若波羅蜜已皆現此瑞，為印般若波羅蜜故，
使人受持，令無讚毀。
何以故？無相法印不可讚毀。
我今以是法印，令諸天魔不能得便。」 ^732b29

佛說是已，爾時諸大菩薩及四部眾，聞說般若波羅蜜，歡喜奉行。
文殊師利所說摩訶般若波羅蜜經卷下
 ^732c6
