維摩經略疏卷第三〔初小卷九〕
author:: 天台沙門湛然略
pin:: 
#  2 方便品(三)
方便品之初
other:: 
## 9 維摩經略疏卷第九

此品次〈佛國〉來者，即是為破有為緣集，
顯不思議法身，扶成如來淨國之教。
大聖意多，今略為三：初明此品次〈佛國〉
來、二略釋方便義、三入文解釋。
初意者，前於普集已說真性解脫之體，
次於此經闡揚佛國因果之宗，為未曉者必須菩薩勝人開獎。
今淨名住不思議解脫之權謀，故能輔佛折伏攝受有機之徒，
令離諸緣集成不思議解脫，若淨土行熟則隨業來生，
各於其土聞法調伏、入慧起根。 ^596b16

問：普集真性是從經體，何得用為此經之體？
答：真性解脫通為諸經之體，豈不近為此經體耶？
但〈佛國品〉文未顯，至下處處顯說，並與前說不乖，故得為此經體也。 ^596b24

二、釋方便義，即為五意：一略釋名、二約教同異、
三方便所用法、四約三業所用、五約觀心。 ^596b28

一、略釋名者，「方」是智所詣之偏法、「便」是善權巧用之能巧，
用諸法隨機利物，故云方便。
故文云「智度菩薩母，方便善權父。」
方便有三，即三種二智：一化他、二自行化他、
三自行，具在《玄義》。 ^596c1

二、同異者，即約四教：一、三藏佛三種二智者，
如毘曇有門，照事無常苦等，名為權智；
照理無常苦等，名為實智。
成實空門，以毘曇事理皆是權智，照諦空理方是實智。
如是四門，四悉赴緣說種種二智，皆是化他。
二、明自他權實二智者，佛用四悉說上四門，
種種權實隨他意語皆是權智；坐道場時，
證二諦理不可宣說，即自行實智。
三、自行權實二智者坐道場時，證俗諦智究竟分明、
法障皆盡，名自行權智；證真諦理究竟分明、
正習俱盡，名為實智。
二、明通佛三種二智者，一、若用悉檀說三藏三種二智及當教有門照幻化事皆名權智；
照幻化理名為實智。
若空門明義，照幻化事理皆名權智、照幻化理空即是實智，
乃至四門種種權實皆是化他權實二智。
二、明自他二智者，總前三藏及當教所明種種權實皆是隨他意語並屬化他權智，
佛及八地內心所證皆名實智。
三、自行二智者，佛及八地照真俗理即是權實二智。
三、別教三種二智者，一、總前藏通三種二智及當教有門分別事相皆為權智，
若照如來藏理名為實智。
若空門者，照有門事理皆名權智，有門權實畢竟空寂名為實智。
二、自他權實二智者，總上二教及當教四門皆是隨他名為權智，
佛及十地內證之理名為實智。
三、自行權實，二智佛及十地內證不可說真俗之理名為權實二智。
四、明圓教三種權實二智者，總前三教及當教有門不斷煩惱照界內外法界種種法門名為權智，
不斷煩惱照自性清淨心即是實智。
圓空門者，不斷煩惱照界內外事理之有名為權智，照事理皆空名為實智。
如是等四門，用四悉說種種二智皆名化他二智。
二、明自他二智者，三教及當教種種二智皆是隨他悉是權智，
佛及四十一心證不思議二諦之理皆名實智。
三、明自行二智者，佛及四十一心內證不思議二諦之理名權實二智。
是故文殊請淨名說入不二法門，其即默然，
文殊稱歎，意在此也。 ^596c5

三、方便所用法者，至論諸法非權非實而言權實者，
皆四悉檀善巧利物，此方等大乘一音演說隨機所感四種不同。
又此品正明助佛闡揚善巧權謀隨機利物令入慧起根，故名方便。
但《瓔珞》有三：一破法、二立法、三教化眾生。
今約此經，遠論室外折伏即是破他執法之方便；
室內攝受即是引他立法之方便；以折伏攝受令法久住，前二亦是化眾生之方便也。
若約此經近論者，此品呵諸人者即是破法折伏，
勸求佛身即是立法攝受，以折攝故令法久住。
法得久住者，謂令眾生入真性解脫清淨佛土。
是以《中論》品品明破即是破法，後〈四諦品〉明三寶四諦四沙門果即是立法。
又偈結云「因緣所生法，我說即是空」，破法折伏也，亦名為假名立法攝受也。
「亦是中道義」，教化眾生令法得久住，法久住者令見佛性住大涅槃，
故前品云「隨其方便能成就眾生，隨成就眾生即佛土淨。」
當知歎淨名方便者，正歎助佛闡揚不思議解脫佛國之教。 ^597a14

四、約三業明所用法。
所以然者，諸佛菩薩清淨三業性如虛空，
非一非異不可分別，為化眾生慈悲誓願神通感應，
應十法界現不可說種種身業十方利物，是為身密方便示現。
又以悲誓神通應化，現同十界所有音聲，
十方佛土示不可說種種之法，是為口密方便利益。
又以悲誓神通應化現十界心，十方佛土現不可說心識種種分別，
即是心密方便利益。
藏通但明神通三業，別圓法身應現三業亦名神通變化三業，
故約三業以明方便。
此品明六度攝物即心密方便，為白衣等示種種之身即身密方便，
一切見敬託疾興教說種種法即口密方便，
此三業方便無方利物莫測其本，即是三密，
亦名三輪不思議化、三無失、三不護、三業隨智慧行。
良以法身三業化物無失，無謀無念寂而常用，
應生四土示身口意折伏攝受利益眾生，
故居方丈無疾現疾，因以開悟，令超緣集同栖空室。
從此標名，故言方便品也。 ^597b4

五、約觀心者，若別相三觀，前二為方便，若入中道即是實慧。
初從假入空是破法折伏義也，次從空入假是立法攝受，中道正觀即是教化眾生入實慧也。
入實者名法久住，法久住者則法身常存。
若一心三觀，方便實慧不一不異，以三觀歷三業明方便巧用可以意知。
問：此品定是誰說？
答：此有三解。有言：是集經者歎淨名德，為問疾者說如是法。
有言：前歎德是集經者，次說法是寶積向佛述淨名有疾而不得來，
為問疾者說如是法。
有言：是佛同歎淨名有此方便說法利物之事。
今恐是佛說。普集經及〈佛國品〉，意在淨名助發宣揚。
有此稱歎，淨名懸知，故方便託疾，來詣參問因得興教，
阿難本願所未聞經願佛為說，至結集時次
〈佛國品〉而誦出之。
入室六品阿難在菴羅園，皆付阿難者，亦是重為說。 ^597b23

「爾時」下，三、入文解釋。
淨名助化凡有九品，大分為二：初、半品歎德，
正是形益方便；二、從「現身有疾」去，正明聲益方便。
形聲互益，但就傍正而分兩別。
初形益者，即為聲益而作哢胤。
何者？此土以音聲為佛事，故聲益為正。
就初為二：一先歎德、二正明形益。
歎德為二：初標住處及人、二正歎德。
初文者，城如前釋。
「長者」者，有長人之德也。
但標人處者，意有所主。
淨名、寶積同住此城，本是法友，寶積獨來而淨名不來者，為有疾也。
因其有疾，故致參問。
因問說法，承機便也。
人既有問，佛同世儀豈不遣問？
但被命之徒有堪不堪，不堪即五百八千，
又各述往呵顯淨名之德，亦令述昔重益時機。
此有密意，非都不堪。
堪即文殊，奉命入室對揚解脫，其同往者法利皆充。
是則淨名赴緣興顯大法，佛國因果之功成。
維摩如前釋。長者者，今當略解。
然其本地，舊云金粟如來，即是法身長者。
如《法華》云「大富長者即是如來」，語其迹也。
位居法雲或云等覺，望佛為菩薩，即長者子；
望下地名等覺佛，則長者也。
今略為四：一外具十德名世間長者；二內合法身十德即出世長者；
三約觀心具有十德；四帖釋經文。
初外具者，一性貴、二位高、三大富、四威勢、
五智深、六年耆、七無失、八禮備、九上歎、十下歸。
備此十德，世間名大長者。
何者？國內勝人稱為長者，必是貴族；雖是貴族，
爵位卑微，不稱姓望；雖是高位，貧無財惠，
世所不重；雖財充積，無寵不威，物不敬畏；
雖有大勢，神用闇短，智人所輕；雖神解明鑒，
而年在幼，物情不揖；雖年耆貌皓，內行斯惡，
人所鄙怪；雖操行無瑕，而外闕禮儀，無可瞻愛；
雖進止容與，若上人不穆，名不徹遠；雖豪貴歌詠，
無恩群下，物所不崇。
十德若備，名大長者。
二、以十義內合法身十德者，淨名迹即居人世、
具世十德，故毘耶所推，稱大長者。
然其本地，眾德妙絕不可稱說，略而言之內具十德，即是出世法身長者。
一、從初發心常值佛稟教，正觀中道發生理慧，即是法王種性中生。
二、積功累德，證無生忍。
三、萬善法財無不具足。
四、十力無畏降魔制外。
五、權實二智無不通達。
六、久值諸佛，觀行純熟。
七、三業隨智，得三無失。
八、具佛威儀，進止咸益。
九、諸佛記別，歎以誠言。
十、釋梵所敬，歸心所崇。
此十具足即法身德滿，故名法身長者。
是故能輔釋尊闡於不思議法門，顯成淨土因果之教。
三、約觀心明十德者，一姓貴，即正觀順教契理生智，是名發心生在佛家種性真正。
二、得無生忍者，觀三諦理三惑不起，即是修無生忍。
雖非上地觀行之心，亦稱無生，故《法華》
云「若說此經，當著如來衣，如來衣者柔和忍辱心。」
是忍即寂滅忍，豈不得稱無生？
此即位高。三、大富者，正觀之心三業清淨，
包含三諦一心萬行，富有法財。
四、勢力者，正觀降伏愛見魔外。
五、智深者，觀中為實、雙照為權，二智具足。
六、年耆者，久種善根方修此觀。
七、無失者，正觀心性，三業無瑕。
八、禮備者，舉足下足無非道場，乃至著僧伽梨悉皆一心。
九、上人咨嗟者，觀行之人常為十方諸佛所讚，
故《法華》云「能持是經者，諸佛皆歡喜，現無量神力，歎美持經者。」
十、下人所敬者，《法華》明持經行人，天龍四部皆來恭敬供養是人。
當知觀行之人具淨名德，同於大士，是真佛子，
故《法華》云「佛子住是地，即是佛受用。
常在於其中，經行及坐臥。」
尚同長者受用，豈不得名長者子也。 ^597c9

「已曾供養」下，二、正歎德。
即為十段釋於十德，不多不少。
「供養諸佛」者，此兩句歎第一種性真正，如世間長者姓貴也。
今淨名值佛既多、聞法亦廣，必如聞而行深觀實相。
若發生理慧，是為從佛口生、從法化生，
得佛法分，三慧顯理天性相關名真佛子，是則生在佛家種性真正。
「深殖善本」者，釋成種性。
殖之言種，觀畢竟空種大智種。
智是行本，從解生行，德無不備。
故《大品》云「諸法雖空，一心具足萬行。」
即法身初生具足眾德。 ^598b15

「得無生忍」此一句，二、歎法身位高，如世長者位高也。
所以然者，圓教初住一地具足諸地功德，此義猶通。
今淨名或云金粟如來，已得上寂滅忍，
或云位居等覺得中寂滅忍，或云位居法雲得下寂滅忍。
若居中下無明已斷，但有微習不能牽生，
名無生忍，即位高也。
所以不受寂滅忍名者，正為讓佛但無生忍也。 ^598b25

「辨才至總持」此三句，是三、歎三業功德。
法身之德、四辨法財亦復無量，如世長者之大富也。
辨才是口無礙辨，能攝一切口業功德法才；
「遊戲神通」即身業，攝一切身業功德；「逮諸總持」
即諸陀羅尼，總持一切意業功德及餘一切功德法財。 ^598c3

「獲無所畏降魔勞怨」此二句，是四、歎外用無怯，如世長者有威勢也。
何者？十力無畏降魔制外，魔即四魔八魔十魔，如上說。
勞怨者，魔有塵勞之力，能害菩薩智度母、
善權父、諸善法親，故名勞怨。 ^598c8

「入深至利鈍」此八句，是五、歎二智，如世長者有深智也。
前四句正歎、後四句釋歎。
「入深法門」即歎實智。
不二法門實理甚深，唯佛究盡，故名深法。
「善於智度」即到彼岸邊底，歎實智也。
「通達方便，大願成就」二句歎權智。
權智善巧能成大願，大願成就方便用成。
「明了眾生心之所趣」此二句釋歎實智。
一切眾生皆有佛性，凡有心者悉得菩提，如流趣海。
「又能分別諸根利鈍」此兩句釋歎權智。
眾生根有利鈍不同，而能善巧逗機令得悟解，即是方便。 ^598c13

「久於至大乘」此三句，六、歎修行積久見理分明，如世長者年耆見久。
故《法華》明文殊已曾久值諸佛修學積劫。
此亦如是，故言純熟。
「決定大乘」者，見理分明，能師子吼。
師子吼者，說諸眾生悉有佛性。
佛性者，《大經》云即大乘也。 ^598c23

「諸有所作能善思量」此二句，七、歎三業隨智慧行得三無失，
如世長者內行無過。
何者？一切所作皆是三業，能善思量。
若作前智後，失不可追；今前智後作，無差機失，即三業隨智慧行得三無失。 ^598c28

「住佛威儀心如大海」此兩句，是八、歎形心兩稱。
形則進止得儀，心則含弘無隔，如世長者禮儀備足有大人之懷。
又住佛威儀者，如十地菩薩學佛象王迴視等，舉足下足有所運為無非佛事。
有言具佛相好也；今言能如佛不起滅定，現諸威儀普利一切。
「心大如海」者，《大經》明海有八不思議，佛法亦爾。
具出彼經。今言菩薩無緣大慈，含容一切心無取相，
是故不增；雖觀諸法畢竟空寂，而不捨眾生，故名不減。
猶如大海，眾流常入而不增、沃燋常煎而不減，故言心大如海。 ^599a3

「諸佛咨嗟」此一句，是九、明諸佛稱歎。
如世長者，為天王上人之所歎美。
大士既具諸德又稱物緣，故為諸佛之所嗟歎。 ^599a14

「弟子釋梵世主所敬」此兩句，是十、歎大士內德既充外堪師軌恩被必深故為敬仰，
如世長者民下所崇。
「弟子」者，謂諸聲聞，「釋梵世主」者，即欲色界主。
主既歸心，臣民之眾莫不咸敬。 ^599a16

「欲度」下，二、明形益方便。
文為三：一標益物處、二正明益物、三結。
初明處者，大士將欲助佛闡揚大道，方便度脫眾生，
故居廣嚴之國，即是品之來意。
如文。「資財」下，二、正明益物之事。
文為三：初六句，明心密；二、從「雖為」下九句，
明身密；三、從「一切」下二十句，明口密。
初六句，約六度攝物，此是從本垂迹。
下二十九句，皆是迹同凡俗，因迹顯本。 ^599a20

問：何以心密是垂迹，身口是顯本？
答：六度身心其理深隱，涉化方便，隨機有事，身口一往同俗。
若求其致，方知表本。
今初從本垂迹，益物顯本皆約六度。
六度即波羅蜜滿足之身，三身三德不縱不橫如世伊字。 ^599a28

「資財無量攝諸貧民」者，舊解多云資財只是世間財帛，貧民只是世間貧人。
若爾，此與凡俗行施何殊？
豈足歎淨名垂迹善巧攝物來生四土？
今言財有事理，事則可知，理即真理善法財也，
故文云「法王法力超群生，常以法財施一切。」
以四教法財施於一切，即檀度具足法界，故言無量。
攝諸貧民者，非但世間貧民，因財攝來以道教詔；
今言貧民者，亦七種方便皆是貧民。
當知皆是如來方便密語。
若是底下凡夫貧民，以世財帛或以戒善而攝取之。
若二乘窮子，幼稚捨父求衣食者，以三藏鹽醋米麵一日之價生滅法財而攝取之。
二乘為富，比於菩薩猶貧法財，故《法華》
云「自念貧事，我無此物。」
菩薩三祇功德雖復無量，比聲聞為富，並通菩薩猶是貧民。
通無生諦理諸度法財自以為富，比於別教猶是貧民。
別教歷別修無量諦理，諸波羅蜜法財無量自以為富，比於圓教猶是貧民。
圓教三諦無作諦理諸波羅蜜法財圓足，
金剛寶藏無有缺減乃名為富，故純陀自歎貧於無上法之財寶，
若得無作方是無上法財。
大士法身住於非慳非施圓滿之檀，能起四教法施之財攝七種貧民。
乃至圓教善根未發亦是貧民，如純陀也。
以四法財攝取眾生令生四土，此是垂迹引物還本。
又約頓、漸、不定、祕密四種法施攝取眾生，成菩薩行令生淨土。
淨名成佛，布施所攝眾生來生其國，故知此言扶成前品，
佛說布施是菩薩淨土，一切能捨眾生來生其國。
豈可不用佛國為宗？
若約觀心者，今之四眾其有能住一心三觀，
不見慳施，慈悲利物拯濟貧乏，興福供養隨喜獎成。
若是長者一村行施、因施說法，受施之徒感恩慕德歸心受化，
慳悋漸微，亦學施主捨財修福。
若在令長住正觀心財施法施，則一管貧民歸心受化，慳心自息亦能捨財。
乃至天王帝王住正觀心，不見慳施，慈愛貧民恩慧分施，
因為巧說四教法門，四眾荷恩歸心受道亦皆能施。
譬如一燈燃百千燈，冥者皆明明終不絕，
是為四眾、帝王、長者住檀無盡燈法門攝眾生也。
是諸所攝，於未來世還為眷屬，同生淨土、
值佛聞經正慧開發，是諸施主得無生忍，
於有緣之國示成正覺，昔布施所攝皆來其國修三乘道，
若聞《法華》同入佛乘。
此即淨名大士何處更往毘耶。 ^599b4

「奉戒清淨攝諸毀禁」，淨名法身住非持非犯滿足尸羅三德之身，
能以方便十種戒藏攝諸毀禁。
先以十善五戒攝於人天，次以律儀攝毀不缺等四，
次以生無生正語業命攝毀隨道無著，
次以無量三正攝毀聖所讚自在，次以無作三正攝毀具足隨定。
餘人未得非持非犯皆名為毀，故《大經》
云「唯佛一人具淨戒，餘人皆名污戒者。」
此諸眾生既蒙戒攝，以不毀禁成菩薩行，隨行戒善。
淨名成佛時，戒善所攝眾生來生其國，
上文云「持戒是菩薩淨土，菩薩成佛時持戒眾生來生其國。」
約觀心者，今佛弟子四眾貴賤能修三觀一心，
住此觀心不見持犯，慈悲利物淨持禁戒，
持戒有德為物所歸，示以法門。
若是長者，令長洲主國君能持齋戒，則一鄉一縣一洲一國臣民四眾自然息惡而修戒善，
是則不言而化。以四種淨土之因修四教道，
自住尸羅無盡燈法門攝諸眾生，是諸所攝於未來世還為眷屬，
餘如施中。下四度觀心，准此可知。 ^599c18

「以忍調行攝諸恚怒」，淨名住非恚非忍羼提三德滿足之身，
能示住伏順無生寂滅，方便調四恚怒眾生，各離嗔恚成菩薩行。
淨名成佛之時，忍辱所攝眾生來生其國扶成佛國，及諸義准前。 ^600a8

「以大精進攝諸懈怠」，淨名法身住非進非怠滿足之身，
以四道品各八精進攝四懈怠來生其國，餘義例前。 ^600a13

「一心禪寂攝諸亂意」，淨名法身住非定非亂三德之身，
能善方便用四道品各八種定攝四種亂意，
令各得八種之禪及諸禪定，成菩薩行來生淨土，
具如〈佛國品〉明。 ^600a15

「以決定慧攝諸無智」，淨名法身住非愚非智究竟般若三德之身，
善能分別諸法相於第一義而不動，以四道品各八決定之慧攝四種無智眾生，
具如〈佛國品〉明。是故菩薩從法身本地真六波羅蜜起方便迹，
示行六度攝取眾生，即成就眾生淨佛國土令歸本地，並扶成佛說不思議解脫淨土教也。 ^600a19

「雖為」下九事是無言之化，即是身密，行於非道通達佛道方便利物。
初言「雖為白衣」即垂迹，「而修沙門」引歸本也。
沙門名為無著亦名勤行，《大經》云「如來是大沙門」，即是四教示沙門也。
「律」是詮量輕重，詮量四教罪垢輕重，皆為引物歸寂光本。
此無言化者，密譏出家、密勸在家。
言密譏者，《大經》云「雖復染衣心猶未染」
者，未染四教大乘之法，此則雖是沙門名為白衣。
密勸者，何須染服，但令染心立沙門行，即不思議淨土之因。
豈非無言而化成淨土教耶？
淨名後成佛時，所攝眾生來生其國，皆是方便扶成佛國，其義宛然。
但〈佛國品〉明方便是菩薩淨土，菩薩成佛時具足方便眾生來生其國，
正是標名而已。今淨名託疾興教，其歎德者具出二十九事，
開歎淨名方便之端，故知方便無量。
〈佛國品〉方便之義，見於此品方乃顯也。
約觀心者，只今時白衣信士，若長者令長洲主國君等而能斷惡修善，
一心三觀不染諸欲觀行明淨，即是雖為白衣持沙門行。
此下八句，皆上半垂迹、下半歸本。 ^600a26

「雖處居家不著三界」，尚忘天樂，況復人間卜居此者。
為引四種眾生，令離三界來生四土。
三界有二種開合，對四土細尋可知。
此及諸句例須觀心，不欲繁文，例前可解。 ^600b17

「示有妻子常修梵行」，內修四種梵行，離四愛著。
亦密譏出家、密勸在家，令人不思議行成四土之因。 ^600b21

「現有眷屬常樂遠離」，行四種遠離，令諸眾生遠離四縛，入不思議之因來生四土。 ^600b23

「雖服寶飾而以相好嚴身」，常用四忍修諸相好、
莊嚴法身，引四眾生入四淨土。 ^600b25

「雖復飲食而以禪悅為味」，用四種道品各八禪悅，令成妙因引入四土。 ^600b27

「若至博弈戲處輒以度人」，博謂博塞，弈是圍碁之類。
輒以度人者，化令不著無記掉散空喪出世之功，
當各隨根性求於四種出世實利，名為度人。
令入不思議解脫，置四土也。
所言輒者，機起即化，不待諮請。 ^600b28

「受諸異道不毀正信」，受學異道，為欲伏物，故不毀正信者。
內信無損，即用正法而度脫之。
《大集》明如富樓那雖化外道反被譏呵，文殊示同而往化之。
諸外道等過去亦經值佛聞法，內有善根，
赴機引入不思議行，令成四土之因。 ^600c4

「雖明世典常樂佛法」，此方世典即五經等，西土即四韋陀十八大經仙方呪術等。
常樂佛法，常樂四教所明佛法，引導令入不思議解脫四佛土也。
但法身本地三德祕密而能熏業，置毒於乳方便引物同歸四土，
入不思議法門也。 ^600c9

「一切」下，第三，有二十句，是口密方便。
聲教饒益，亦是垂迹引物歸本。
「一切見敬」，義有二種：一云淨名觀一切眾生即菩提相、
即大涅槃，是故皆敬；二云大士為其化主，
觸物沾恩，凡厥之流無不荷澤慕德知恩，是故一切皆恭敬供養。
又是福田之上，夫無學羅漢尚是應供，何況淨名方便說法化歸本也。
此一句通貫下十九句。
所以然者，方便設教，物不敬重，化導豈弘？ ^600c14

「執持正法攝諸長幼」，外國立有德者以為三老秉持國法，此垂迹也。
言長幼者，何但人有長幼，一切善根亦有大小則是長幼。
長幼雖殊，論其善根不出四教，赴四根機攝歸四土。 ^600c22

「一切治生諧偶，雖獲俗利不以喜悅」，稱意為諧，獲利為偶。
迹同凡俗求世勝利，不以為喜者，引物歸本故不喜悅。
凡夫愛心喜悅，結惑覆四善根；大士引物情無所著，
物著情破、四善根發，攝歸四土。
復次菩薩證四功德，三權是俗，修此三法發生定慧名得俗利。
為人說此名曰治生，聞者得益名為諧偶，菩薩常行捨行名為不悅。 ^600c27

「遊於四衢饒益眾生」，示迹同凡，遊四達路表遊四諦，用四四諦益四眾生引入四土。 ^601a5

「入治正法救護一切」，迹同凡俗用禮用刑，凡人執法多有枉滯。
菩薩治正為護眾生方便與奪，因用四教救拔，
引入四種淨土也，非是捨道謬致參掌。 ^601a7

「入講論處導以大乘」，迹入凡小所應行處，
方便為說四教大乘，引入四土。 ^601a10

「入諸學堂誘開童矇」，迹入學堂誘開童矇。
幼小曰童，情昧曰矇。
四種善根微小，為無明惑障，出世解未開，謂之童矇。
四教引接破其惑障，開四善根增長成就，來生四土。 ^601a12

「入諸婬舍示欲之過」，迹入婬舍，為說九孔常流污穢不淨，令知欲過。
欲心若息，四善根發。
若貪染四法亦名為婬，知貪愛過不染不著，以淨心故得入不思議之四土也。
故文云「先以欲鉤牽，後令入佛智。」 ^601a16

「入諸酒肆能立其志」，迹入酒肆。
酒有三十六失，凡人若飲，昏神亂道、勝志皆頹。
大士能自立志，又令他立行因不退，引入四土。
復次酒是煩惱，肆即五陰，凡夫飲煩惱酒，
二乘飲空無相酒，未吐此酒，故於佛性生無常想。
故《大經》云「持空三昧瓶，醉般若無相。」
通教同二乘；別教見中未了，醉無明酒。
大士雖復入諸煩惱，用為佛事，縱飲千鐘而不昏亂，故云能立其志。 ^601a21

「若在長者，長者中尊，為說勝法」，此下歎尊勝之德用口密方便益物。
大士無方尊卑皆現，今偏舉尊勝者，為成歎德，故。
德為物軌，居群賢之上。
言長者中尊者，世間長者鄉閭懷勝，故自為貴。
大士迹同，德過於彼，故為所尊。
先說世俗勝法皆令揖伏，次赴四機說四勝法，
既為所尊無不從順，引不思議四土。 ^601a29

「若在居士，居士中尊，斷其貪著」，外國居財一億稱下居士，
乃至百億名上居士；此土居家德素亦名居士。
今謂居家多財大富之士名為居士，常以財利為懷。
淨名迹示勝德，雖積財無量，惠施不窮，故為彼所尊。
因隨彼機說四檀法，令離貪著，引入淨土。 ^601b7

「若在剎利，剎利中尊，教以忍辱」，剎利此云王種，即大田主。
淨名迹示慈忍勝德，故為所尊。
教以忍辱者，剎利自在，多恣威嚴，故教忍辱。
依四根性，四教赴之，說諸慈忍。 ^601b12

「若在婆羅門，婆羅門中尊，除其我慢」，婆羅門，
此云外意，世世相承外學高良，又云淨行。
淨名垂迹，外學超殊莫之能比，故為所尊。
諸婆羅門自恃淨行我心輕他，若覩淨名深學勝法，我慢自摧。
依四根性，以四教法如應為說，各離我心。 ^601b16

「若在大臣，大臣中尊，教以正法」，國之大臣各有所掌，或有不明。
淨名迹同，示以明達，故為所尊。
治道正法依四根性，乃至引入四土。 ^601b21

「若在王子，王子中尊，示以忠孝」，淨名迹示明達孝敬，故為所尊。
王子者，為子為臣，為子須孝、為臣須忠，
依四根性用以四教，為說四種誠孝之道，乃為四種法王之子。
順四教行名之為孝，不惜身命弘宣四教即名為忠，引諸眾生令入四土。 ^601b24

「若在內官，內官中尊，化政宮女」，外國國法以七世不邪行有德者以為內官，
委信入宮整理內事以為心祕。
淨名迹示最上無過，為所尊也。
宮女既被外制，內生邪想覆宿善根，大士赴機說四八道，
令得正見，引入四土。 ^601c1

「若在庶民，庶民中尊，令興福力」，庶民少福，
報居貧下，常鄙不逮，絕慕上流。
大士雖迹示居高而汎愛群下，庶民感荷倍加尊重。
隨其根性為說四教，檀施功力，當生淨土得勝果報。 ^601c5

「若在梵天，梵天中尊，誨以勝慧」，十八梵天於四禪四無量定多生味著，
所入不深。淨名迹示觀練薰修深入無際，故為諸梵之所尊也。
為說淨無垢禪，善入出住方便勝慧，隨其根性引入四土。 ^601c9

「若在帝釋，帝釋中尊，示現無常」，釋天著樂自知沈沒，
淨名離欲清高，故為所敬。
天主保常，大士為說無常十五觀門，如
《大品》《智度》明也。隨彼根性四教赴緣，為說無常相亦不同。
三藏明無常生滅即有定相，通教無常皆如幻化，
別教金剛已還皆是無常，圓教一切法趣無常是趣不過，四種教門引入四土。 ^601c14

「若在護世，護世中尊，護諸眾生」，四天王天在須彌半四埵而住，
各主二部鬼神，不令損害四洲人民。
大士迹同，慈悲護物復過於彼，故為所尊。
隨彼根性如應說法，令起四種誓願，護四善根眾生修四諦智，
即是四王。一諦各有見思二部鬼神，攝令不擾諸善心數，即是護諸眾生。
逗緣說四教，令護四種四諦所生正法。
上一一事，皆是引物來生不思議四土之哢胤也，說者深知。 ^601c21

「長者至眾生」，三、結成方便。
居毘耶離但淨名三業方便，助顯佛國乃遍十方十法界法，
豈止如上三十五事。 ^601c29

問：今言為世所尊者，為以一身入多身為尊、為當託生於彼彼以為尊？
答：皆有此義，類如普門現種種身，今正取託疾興教。
以長者一身迹能巧用，隨所示處無不尊敬，
承機開化無不蒙益，當知長者法身無諸業緣，示物故爾。
將證長者身本無疾，為眾生故託疾興教，故須先述前諸方便以為哢胤。
齊此結成上來從本垂迹顯本方便形聲益也。
pin:: 維摩經略疏卷第十方便品二
other:: 
##  10 維摩經略疏卷第十
 ^602a3

「其以方便」下至入室竟，有八品半文，大段第二、
淨名方便託疾興教助佛揚化令入不思議解脫，
除物罪垢引入四土，成淨佛國之行。
託疾有四意：一為化國王及臣民等、二為發起
〈弟子品〉、三為發起〈菩薩品〉、四為發起〈問疾品〉。
初意者，以託疾故，國王長者皆來慰問，
因以身疾寄言斥彼，誡勸為便。
若厭樂心生，能斷緣集、修行萬行，是為入不思議解脫之哢胤，
生同居有餘淨土之因成也。
二為發起〈弟子品〉者，若不現疾，無由顧命弟子參問。
若其不命，豈敢輒述昔日所呵，普令二乘同聞往昔滯小被呵。
有樂小執小之徒，聞此心折慕仰大乘。
近為入室聞不思議成生蘇之由籍，遠為
《大品》、《法華》成熟蘇醍醐哢胤，亦是生果報土之良緣。
三為發起〈菩薩品〉者，若不託疾，菩薩無由被命，
豈得各述往昔被呵，普令三教菩薩折其方便之滯，
同欣圓頓之道，成入不思議解脫淨佛土之勝因。
四為發起〈問疾品〉者，若不託疾，何由得命文殊入室論道開發物心，
令諸弟子聲振大千，進諸菩薩三觀之行，入不思議解脫之道成淨佛土之因。
此之四意皆由託疾，疾非實有，故言方便。
方便之力寄在說法，此正屬聲益。 ^602a13

今明淨名詫疾興教意，乃有四經文，大判總為二段：
一、從此下說〈菩薩品〉有兩品半，是室外說法，明彈呵折伏。
二、從〈問疾品〉去有六品，是室內說法，明引接攝受，
以是因緣令正法久住，即是住不思議解脫也。
折中具攝，攝中亦爾，但義有傍正。
今就室外折伏，文為三：一此半品明折伏界內有為緣集、
二〈弟子品〉即是折伏無為緣集、三〈菩薩品〉即是折伏自體法界緣集。 ^602b6

問：無為與自體為同為異？
答：諸說不同，今言名別體同。
二乘迷自體起無為著，著已無為故受無為之名。
菩薩亦迷自體起無為集，而菩薩觀破無為，
但無為未盡此惑附體，故別受自體之名。
如凡夫迷真起有為緣集，學人斷見、思惟未盡，猶於真理有色無色染之名。 ^602b14

問：學人有為未盡，雖得見真猶有其惑，不約真名自體。
菩薩無為未盡亦得見真，何以別受自體之名？
答：二乘見真，但是空理，空非法身故不得立自體之名。
菩薩見真，真是法身，法身常在故得別立自體之名。
菩薩緣惑未盡，故須折伏。 ^602b20

此半品為四：一方便現疾、二諸人參問、
三因為說法、四時眾得益。
初文者，以無疾現疾，此表法身無二緣集因果患累，
為欲引物方便，現有凡夫二乘二種緣集及菩薩自體因果之患。 ^602b26

問：何得知然？答：下文云「菩薩疾者從大悲起，
以眾生疾故我亦有疾，若眾生得無疾者則我無疾。」 ^602c1

問：淨名迹居人道可同凡夫而有事疾，
內同菩薩有自體疾，既非二乘何得同其有無為疾？
答：淨名住不思議，應以二乘身而得度者，即皆現之而同其疾。
復次現通教菩薩之疾，與二乘同現疾義
〔云云〕，至〈問疾品〉當具分別。 ^602c3

「以其至問疾」，二、明問疾。
淨名為物所尊，具如前歎。
斯之大眾莫不蒙恩，今既有疾，豈容不問？
故諸王臣民皆來問疾。
而但諸來者，皆是淨名現世知識，過去曾結四教之緣，
機動致感，藉問疾為緣，故來問疾。 ^602c8

「其往者」下，三、因為說法。
若不現疾，無由彈諸豪族，設來亦無緣呵斥。
然約他身說過為難，我既有疾，彼豈得無？
故因己疾廣為說之，令生厭離，勸求佛身。
文為三：一總標說法、二正說觀門、三勸求佛身。
初文可知。次二種說法者，是佛法大意，
即是誡令斷惡、勸令生善，因此得成淨土之業。
又若但勸厭離斷惡而不勸求佛身，即怖畏世間墮於二地。
若墮二地，此經及《大品》並成根敗之士。
若依《法華》、《涅槃》即於佛道紆迴。
今此觀門，多在藏通。
何者？芭蕉等譬在藏，幻夢等譬是通。 ^602c13

「諸仁者」下，二、正說觀門。
有師作五門解，有師用五非常釋。
今用二門明義，略出五種：一、約見思兩道。
何以得知？初明苦下四行是約見道，次明不淨觀是約修道，
故《大論》釋十想云「前三見道，中四修道，後三無學。」
今勸求佛果，不須後三。
二、約二種念處。苦下四行即性念處，說不淨觀即共念處。
三、約二行。苦下四行即慧行，若云不淨即是行行。
四、約二觀。苦下四行即是實觀，若說不淨即得解觀。
五、約正助。苦下四行即是正道，說不淨等即是助道。
如是等種種二門，廣為諸人示教利喜。
今約此等二門說法者，意乃多途，略出五修。
一、為令聞法之徒厭離修觀求無上道，若緣集未斷生染淨土。
二、界內若斷，即生有餘。
三、若依佛慧，如螺髻所見，故《普賢觀》明懺悔力故罪障漸除，
即於此身見淨妙國。
四、若證真無生，即生果報。
五、若住不思議解脫，即能成就眾生淨佛國土。
眾生緣熟，坐道場時，隨所化生而取佛土。
託疾說此二種觀門等行利益眾生，略知大意。
今就見道苦下四行，初說無常即有三事。
「是身無常」者，攬三事有身，身但假名，三事無常故說是身無常，
無別身也。如《大集》云「歌羅邏時即有三事，
一命、二煖、三識。出入息者名為壽命，不臭不爛目之為煖，
此中心意謂之為識，攬此三事名歌羅邏。
三事生滅相續不斷乃至衰老皆是業持，
凡夫不了，起諸煩惱造種種業，不覺息斷三事分離，一生空過悔無所及。」
今淨名說為無常，破彼常倒。
何者？三事成身息出不反，身如瓦礫命寧可保？
煖氣持身為常存者，火從緣生、緣散火滅，
身便臭爛，豈得常存？
業繫妄識謂我常存，業繩忽斷心即託生。
當知三事皆悉無常。
若能如是悟麁無常，即能捨麁緣事觀細無常。
若心在定見無常理，即入見道名須陀洹。
若毘曇有門，見細無常理即是見道。
若成實空門，因細無常入空方是見道。
今約有門，善修無常能破身邊即入見道，
謂有無等六十二見及一切見知皆無常，即能見理斷見惑也。
深觀無常何止斷見，亦能斷思，故佛言
「善修無常想，能斷色無色染」也。
「無強」者，為成無常，故假名之身依於三事。
三事若強，生滅莫之能遷。
若有為生滅遷變，當知三法體羸無強。
「無力」者，亦助成無常。
若假名身三法有力即能拒抗，由有為生滅轉變不自在故，
當知無力。「無堅」者，三法之體皆無定性。
若是有者即如金剛，豈為生滅之所破壞？
以假名三法不自在故，為生滅所破，當知無堅。
如諸羅漢欲結集法藏前說偈云「無常金剛來，破聖主山王。」
「速朽之法」者，假名三法轉變體羸，生滅迅急，當知此身是速朽之法。
「不可信也」，結句破執。
此身三事若有常、有強、有力、堅固不朽，則可計常。
若其業盡不與人期，是則出息不保入息、前念不保後念。
現見世人俄頃便往無自覺者，云何計常？
信此妄情，自寬造惡而不修道。 ^602c23

「為苦至不怙」，此約苦門說法。
「為苦」者，無常故苦。
何者？三事成身，無常所切。
又為三苦四苦八苦所苦，苦之甚也。
「為惱」者，三事假身，常為九惱及諸苦境之所逼惱，
是則內苦為苦、外苦為惱。
復次初苦為苦、重逼為惱。
「眾病所集」者，三事假身息煖是色，色法四大四百四病聚在此身，
心有四分煩惱之病生八萬四千，此色心病聚在假身，故言眾病所集。
復次為苦者，行苦也。
無常行苦，無奢促、無輕重，故言為苦。
為惱者，壞苦也。違緣壞樂，故言為惱。
眾病者，苦苦也。身是四苦，重加眾病，故云苦苦。 ^603b19

問：通苦有四，別苦亦四。
別苦苦於通苦，是則四種皆是苦苦，何故別說病為苦苦？
答：生苦已過、死苦未至、老苦微薄，故約病苦說為苦苦。
又解：淨名託疾，故但約病為苦苦也。 ^603c1

「明智者所不怙」，結成苦義。
審諦觀察，了了見苦無暫樂時，是名智者。
若三事假身常為三苦所苦，無一樂者，何可恃怙？
故《瑞應》云「聖人常以身為患；而愚者保之，至死無厭。」 ^603c5

「是身至不住」，此十為空行作譬。
今有二釋：初總別解、二通相釋總。
別解者，初五別譬五陰，次五總譬五陰。
何以知然？經論誠文云「觀色如聚沫、觀受如泡、
觀想如炎、觀行如芭蕉、觀識如幻。」
下五既無文別對，當知總以譬於身空。 ^603c9

問：別譬五陰，定屬何教？
若三藏，不應炎幻為譬。
若通教，不應沫泡芭蕉為譬。
答：方等四教，雜譬非疑。
《大論》云「聲聞經中或為利人說如幻等譬。」
從多為論，各有宗徒。
《大品》有時牒前二教說五陰，六譬十譬通譬五陰乃至一切種智。 ^603c14

問：十譬總別皆譬五陰空者，前後何以不對五陰成假名身俱約三事？
答：此亦何在。佛或時說二法成身所謂名色，
或說三法如今所用，或說五法即是五陰，
或說六法即是六入，並出經論。
離合隨緣、赴機得宜，於理無失。
今用三事者，於觀門為便。 ^603c19

次通相釋此十譬皆譬身空。
餘經雖以前五譬譬於五陰，此經十譬皆云是身，
不別以五而譬五陰，故不同前。
今通明此十多譬身空亦譬法空，就此十譬，
五是三藏、五是通教，此品是約藏通觀門故也。
三藏五者，謂沫、泡、芭蕉、雲、電。
通教五者，即炎、幻、夢、影、響也。 ^603c25

問：何以知然？答：《大論》有文，前已具明。
問：沫等與炎等何別？
答：沫等有此色質，但是虛假，分折易空。
以人不知色身空故，用此為譬。
炎等似有，實無體質，以此無質譬於麁細有質之色，知諸法皆空。 ^604a2

問：諸法皆空，何得以空譬空？
答：《大論》云「以易解空譬難解空」，故約六喻十喻譬法空也。 ^604a6

問：沫等通為三乘作譬，何以非大？
炎等亦為三乘，何以獨稱通教譬也？
答：炎等非但為通三乘，亦為別圓，故是衍經之所用也。
《攝大乘》云「依阿梨耶說如幻等八譬」，聚沫不爾，豈得為類？
今釋十譬，譬生法兩空。
若三藏教，多譬人空、少譬法空；但兩教雜說不分部者，正是隨機故也。 ^604a8

「是身如聚沫不可撮磨」者，水流衝擊因成聚沫，
一往似有、撮之即無。
此身亦爾，無明行識流託他陰，迷者謂有，
智者觀之不見定實，如撮沫無沫，但有水也。
此譬人空意顯，法空未明。
「如泡」者，上水渧下水，上水為因下水為緣得有泡起，斯須即無或因觸滅。
一往異水，如實知之，離水無也。
身亦如是，往業為因、父母為緣即有身泡，漸漸增長緣盡便終或他害死。
無智謂有；若審觀之，三事身空，無別身也。
「如炎」者，日光風動，曠野起炎。
起炎相續，愚者水想；審諦求之，炎水俱無。
此身亦爾，心智光、業風動攬他三事相續不斷，
染愛不了計以為身；智慧了達，非但身空三事叵得，故言如炎。
是則可譬生法二空，不同三藏聚沫等譬。
「如芭蕉至堅」者，芭蕉從生，皮葉相裹竟無真實。
此身亦爾，歌羅邏來三事假身，皮肉骨髓各有九十九重，
一一撿之虛假叵得；如出入息相續百千，
一一息中身不可得；剎那心識次第生滅，一一剎那身不可得。
離此三事無別有身，故知身相內外俱空，猶如芭蕉。
「是身如幻從顛倒起」，猶如幻作兔馬，外人見之皆謂是實。
無明幻師、諸行幻法，幻作三事，見身取相謂為定實。
若知無明、不起諸行，幻法及以三事如幻空也。
「是身如夢為虛妄見」者，眠法覆心，身臥於此，
見身遊彼，言彼有實，覺方知夢。
無明覆心為臥，妄起諸行，託胎三事，乃至老死如夢見身，無所不至。
觀心覺悟，即知虛妄身及三事空無所有，故如夢也。
「是身如影從業緣現」者，有物遮光則有影現，物異影異物動影動。
無明行業遮理智光，則有三事報身影現，業異報異從生至死流動非一。
若知無明行業本無所有，報身三事皆畢竟空，猶如影也。
「是身如響屬諸因緣」者，響因兩物相擊出聲，空谷響應。
身亦如是，無明內動如物相擊，業行如聲，
母腹三事如空谷應，三事和合成假名身。
屬諸因緣者，無明行為因，母腹空谷為緣，
因緣所生無自他等，故說無生，生即如響。
復次如脣舌齒齶咽喉，報風觸身七處故有聲出，聲屬眾緣亦不可得。
身亦如是，故如響也。 ^604a14

問：《攝大乘》明八譬各有所譬，今經五譬那並譬身？
答：今明通別同異，意正在此。
若通圓二教，五譬六譬八譬十譬皆可通譬，
如《大品》所明色乃至一切種智皆如幻化。
此經亦通，八譬別者即別教意，如以四德對四三昧破四種人。
圓義往覈，皆不可解。 ^604b25

「是身如浮雲須臾變滅」者，雲從龍出，亦陰陽氣變為異色，
遠望謂有，近者則無。
無明行龍，父母氣合，起假名身，從生至老種種所作，
愚者遠望則有身相，智者近觀身不可得。
須臾變滅者，即三藏折無常入空。
「是身如電念念不住」者，電義未詳。
但無明行三事，身光念念無常，如電疾滅。
此譬無常意轉明矣。
「是身至所轉」，八番明無我，約六種法撿破我等十六知見。
前五番四大種，次一番約空種，二番約識種。 ^604c1

問：無我與空何殊？
答：四句不定。一、眾生名空，陰名無我，即是內離人故空，法不自在故無我。
二、陰名空，眾生名無我，陰但是法故名為空，眾生是人故名無我。
三、俱名空，猶如二空。
四、俱名無我，如三無我。
今經前明空門，多是二空；今明無我，約法無我。 ^604c10

問：上明空行，就二教入空。
今無我行亦為二不？
答：文雖是一，亦得兩釋。
何者？如言無主為如地，若分別破地得無主，三藏無我。
若體法性我性皆如，我及諸法畢竟無有，即通教無我。 ^604c16

初五番為二：一別撿、二總撿。
別撿為四：「是身無主為如地」，今例作兩釋：
一破外人、二約內觀。
破外人者，外云：若無神我，何能擔負？
內曰：地能負山，可有神我？
次內觀者，毘曇明眾生是假名，地是實法。
成論明地是假名，四微是實。
今明雖假實之異，同是苦下無我觀攝。
如地四微，一微是主、三亦是主，若一非主、
三亦皆非，當知無主。
外地既無，內地四微所成皆亦無主。
若內外無主，三事之身何得有我？
故云是身無主為如地。
又《請觀音》云「地無堅性，地若有者，為自、
他性、共、無因性？」四中隨計，即是有見。
若謂是事實餘妄語者，實即堅義，是性是主。
若撿不得，當知是無，乃至非有非無。
若於此四句有所計執，即是性實。
《金剛經》云「若心取相、若取非相，皆著我人。」
不取四句即是觀也。
無主無我，故云是身無主為如地。
「是身無我為如火」者，外云：有神我。
云何知耶？身能馳走及出音聲，故知有我。
內曰：約火一法破其兩計。
何者？火燒野草亦能東西，燒竹木時亦能出聲，亦有我耶？
內觀者，火二微成，無有定性。
名色成身亦無定性，若無定性即是無我。
復次身中煖即是火，若外火無我，內火亦無。
《請觀音》云「火從緣生，緣無自性，即是無我。」
破性四句，類地可知。
「是身無壽為如風」者，外云：有壽。
云何知耶？若無壽者，豈息相續？
內曰：出入息者但是風相，外風無壽，內風亦無。
次內觀者，風相觸擊，故輕虛自在遊中無礙，有何壽命？
《大集》云「出入息者名為壽命」。
觀此出入，入無積聚、出無分散，來無逕遊、
去無履涉，如空中風求不可得。
風既非壽，其息亦非。
《請觀音》云「風性無礙」。
四句觀風，例前可知。
「是身無人為如水」者，外云：有神故有人。
云何知耶？若身無神，何能潤下曲隨物情？
內曰：水能下潤，但隨器方圓，若水無人無神者，汝亦如是。
次內觀者，水三微成無有定性，無性即無水。
三事成身無有定性，無性即無人，故云是身無人為如水。
如水中見影謂言有人，入水求人終不可得。
三事身見謂身是人，深觀三事不見身相即無人也。
《請觀音》云「水性不住，但池沼方圓礙之即住，非性住也。
人亦如是，隨法得名，人無定性。」
四句撿水，例地可知。
「是身不實四大為家」者，此總約四大說無我行。
外云：若無我者，現見六情依身而住，故知有我。
內曰：現見六情依四大住，無我可依。
若內觀者，身名是一，一身不應在四處住。
若一大我住，三應無身。
若各有者，即有四身。
若即若離，四句撿身皆不可得，故知無實。
若不得身，即身見破。
身見破，即我見十六知見皆破。 ^604c20

「是身為空離我我所」者，二、約空種破我。
外云：若無神我，何得實有國土人物？
所若是實，當知我實。
內曰：若爾，所既是空，我亦應空。
如身中空種及以外空，外空是所，所空故我空。
約內觀者，正約空種破見。
四大造色圍虛空故，假名為身，離空無身。
若內外空，空不可得即身見破，身見破即離我我所。 ^605b10

「是身無知如草木瓦礫」者，三、約識種破我。
外云：若身中無我，焉知四時？
內曰：如草木瓦礫，亦由陰陽逐時轉變，似有所知而非神知。
今身雖有知，知無自性，如草木瓦礫。
又計：身內有神，神使知知。
內曰：若神使知，知復誰使？
神遂無使，何須神使？
若無神使即無知者，若無知者如草木瓦礫。
約內觀者，約觀識種。
何者？三事成身，命煖無知，知只是識。
若謂識知，過去識滅，滅故不知。
現識不住，亦不能知。
未來未有，豈得有知？
三世求識，知不可得。
若離三世無別有知，故云是身無知如草木瓦礫。
「是身無作風力所轉」者，此約風動，助成破識。
外云：身內有我，故執作動轉。
內曰：此非神作風力轉也。
約內觀者，妄念心動，身內依風得有所作。
故《大集》云「有風能上、有風能下，心若念上隨心牽起、
心若念下隨心牽下，運轉所作皆風隨心作一切事。
若風道不通，手脚不遂，心雖有念，舉動無從。
譬如機關種種所作，其繩若斷，更無所為。
當知皆是依風所作。」
今觀依風非自他等，生即是空也。
今觀三事成身，終不可得，誰是作也？ ^605b17

「是身不淨」下，二、說不淨觀破欲界思惟。
若接前說，即是修道共念處得解觀行行助道。
故此不定，更向前明即是見道方便。
今既見道後說，故約修道。
菩薩若入見道，欲進修不淨破愛，對治諸禪，
先用此四破欲界結，若斷六品即斯陀含，
若智若斷是菩薩無生；若九品盡即阿那含，智斷是菩薩無生。
今不淨觀約對四想者，一往經文有此意也。
言四想者，一身不淨想、二食不淨想、三世間不可樂想、四死想。
初「是身不淨」，即身不淨想。
次「雖假以衣食」，即食不淨想。
次「是身為災」，即世間不可樂想。
次「是身無定」，即死想。
次「毒蛇」等譬，總譬四想想。
次約此作四苦者，是身不淨乃至假以衣食，即是生苦。
次云「百一病惱」即是病苦。
次云「丘井」即是老苦。
次云「為要當死」即是死苦。
次毒蛇等亦是總譬四苦。
但四苦有二，若言即生即老即病即死，
是為約理，此屬慧行，具如前解；約事四苦即是行行。
今是事四苦。「是身不淨穢惡充滿」者，即五種不淨，
若因隨息見此不淨即是特勝，因觀息見即是通明，因假想見即九想背捨等。
言生苦者，五種不淨除於究竟，餘皆生苦。
是身至磨滅，是食不淨想，以食入腹便成糞穢，
及諸毛孔恒流不淨，雖復澡浴垢穢續生，
雖好食嚴飾須臾臭弊，身及衣服必歸磨滅。
食體不淨唾合如吐，乃至三十六物皆從食起，此想破貪食也。
言生苦者，生則有之。
「是身至所逼」即老病二苦。
是眾生五陰世間有此苦法，故屬世間不可樂想。
只以正報不可樂故，依報國土皆不可樂。
種種病苦從身而起，當知身是災禍處。
百一病惱者，一大不調百一病動，四大不調四百四病因身而發。
是諸病苦皆惱於身，即是災患。
四苦分文即事病苦。
「是身如丘井為老所逼」，四想猶屬眾生五陰，為老所逼故不可樂。
若依四苦，正是老苦也。
什師云：「丘井者朽井也，不任受用。」
「是身無定為要當死」，即是死想，四苦即死苦也。
三事成身業力所持，因緣假合緣散身滅，
或他害死，山海空市無得免者，故言為要當死。
如佛問比丘：「汝云何修於死想？」
有比丘言：「不保七日。」
有云六日乃至一日半日。
佛言：「皆是懈怠修死想者。」
有言：「出息不保入息。」
佛言：「善哉善哉，是真修死想者。
若能如是，不久當得解脫涅槃。」 ^605c8

「是身至合成」，次總譬四想。
身如毒蛇空聚怨賊之可畏也，即四想轉明。
若約四苦，即總譬。
此身有此四苦，如毒蛇賊等無有樂想。
《大經》具出，今經略標。
云「毒蛇」者，如四大毒蛇盛之一篋，各相違反；四大亦爾。
又如毒蛇，人雖養育，嗔即螯人，不識恩養。
身之四大亦復如是，行者養育宜應報恩，
一大若違侵傷人善，使墮苦海難可出期。
「如怨賊」者，以取人財物、傷人身命。
五陰亦爾，在於身內劫人善財、斷人慧命。
「如空聚」者，空聚無物，不生人愛。
觀六根空，無神我味不應生染。
又如空聚無有居民，但有鬼魅聚集其中。
觀六根聚落非但無我，而有煩惱鬼魅聚集其中。
陰者五陰，界者十八界，入者十二入。
陰界諸入體本無實，何得有我？
觀陰等理即是慧行，廣觀其事起種種行。 ^606a22

「諸仁者」下，三、勸求佛身。
文為三：一標章、二正勸、三結勸。
初標章者，凡夫愛身沈淪生死，上既廣說觀門呵責，
厭離則求二乘斷滅佛種，故勸云當樂佛身。 ^606b8

問：今此勸求何教佛身？
答：難可定判。或是方便兩教，或是常住佛身。
何故知爾？果本酬因，既說方便，還勸求住有餘佛果。
或是勸求常住果者，諸人既厭身是無常苦聚，
應勸求於常樂涅槃，豈可勸求樹王灰斷？
故下文云「如來身者從真實生。」 ^606b11

問：勸求常果，何以說方便門？
答：如《大經》佛答梵志問云：「汝法因常、果是無常。
何以我法不得因是無常、果是常耶？」
但豪族士庶等既是具縛，若不先因方便觀門斷惑入空，何能入假遊戲神通？
亦不能空假一心開佛知見。
故《法華》云「是諸眾生未免生老病死，何由能解佛之智慧。」 ^606b17

問：定用何判？答：方等大乘一音演說何妨通勸，隨機所感不可定判。
又約諸味所感不同，今方等四因得二種果，
比說可知，故今所勸或是酬前兩觀舉兩佛之果，或一音異解隨其根性望果修因。 ^606b23

問：何以佛有四種，涅槃但二？
答：佛約用智，不同涅槃但約斷德。
如云：巧拙兩度，病瘥是一。
更開涅槃，非是不得。
教無的文。 ^606b27

「所以者何」下，二、正勸。
但法身有四：三藏以五分為法身，有時亦指偏空真理，
如《雜阿含》，《禪經》云「若障重障禪，當念佛法身，法身者空也。」
如佛從忉利下，四眾欣欣欲前見佛，善吉端坐石室見空。
佛告蓮華色：「須菩提見空，是見我法身。」
通教正以真智與法性理合為法身也。
有時但指偏真空理，如《大品》云「汝當觀空，
空法是佛，空無來去故也。」
別教正以中道為佛法身，功德智慧為報身，法報合故即有應身。
圓教但以不斷顯法身為異。 ^606c1

「從無量功德智慧生」者，此正勸慕果行因。
藏通福智之因，感福智之果。
果中福智即是法身，故言從無量功德智慧生。
別圓福智顯出佛性，即以所顯為生，但功德智慧皆是慧行及以行行。
菩薩發心為求法身，從此二法修於二行，二行圓滿法身顯現。 ^606c11

「從戒定慧解脫解脫知見生」者，三藏作無作戒為戒身，
根本淨禪觀練薰修為定身，觀生滅四諦乃至道場見四諦盡名為慧身，
正習俱盡名解脫身，了了知見正習已盡、
戒定慧滿、不受後有名解脫知見身。
通教五分，戒如前說罪不罪不可得故名為戒身；
定如前說，不亂不味名為定身；觀無生四諦從八人見真乃至佛地見真圓極名慧身；
從初見地解脫見惑轉入上地，乃至坐道場時一念相應慧習氣都盡，
住有餘涅槃名解脫身；了了不見縛之與脫，
而能種智佛眼自見住有餘無子縛、入無餘無果縛，亦見眾生本無縛脫而見解脫名解脫知見身。
別教以九種戒為戒身，九種禪為定身，
九種智為慧身，此出《地持》。
界外習盡為解脫身；種智佛眼了了知見法身顯現，亦知見他法身隱顯次位不亂名解脫知見身。
圓教一往與別無殊。
欲分別者，不斷凡夫陰身而能成就法身，
即是不思議五分法身，事等須彌不礙芥子。
欲知修因者，聞前二行，厭離世間惡心不起，
善任運生，名修戒身；專修行行禪定，名為定身；
專修慧行緣理，名為慧身；正助既合，隨分伏斷，
名解脫身；分別六即而不叨濫，名解脫知見身。
用此五身生佛身也。 ^606c17

「從慈悲喜捨生」，藏通用生無生四諦修法，
緣四無量心，生佛果法身大慈悲也。
別教用無量四諦修法，緣無緣四無量心。
圓教用無作四諦，唯修無緣四無量心，並成佛果法法身無緣大慈悲也。
若初心修學還從慧行，慧行入空，緣眾生令得樂離苦，
慶喜忘懷即是修四無量心，能生法身大慈悲也。 ^607a11

「從布施至波羅蜜生」，四教六度如前說，
故四教六度生四佛果滿足之身，義顯冷然。
所言諸者，或開六為七為十為百，或開八萬四千乃至不可說不可說，
故言諸波羅蜜生。
欲知初心修六度者，行行事善是修五度，慧行即修般若。 ^607a18

「從方便至三明生」，四教各有三種方便，如前說。
從因方便生果地法身方便，故言從方便生。
「從六通生」者，三藏五通從行行根本淨禪觀練薰修修得，無漏通從生滅四諦慧行修得。
菩薩因中成就五通，約生滅四諦慧修無漏通，
三十四心滿足即具果地法身六通，故言從六通生。
通教五通六通，五通一往同三藏。
修無漏通，約無生四諦，在菩薩心中或五或六，
斷正使故六、習未盡故五。
今用因六得果地六，故言從六通生。
別圓者，別約界外三土修六通成果，初地分得法身六通，但以斷不斷分別別圓之殊耳。
三明者，藏通皆約三通見三世事分明以為三明。
通明異者，一往見遠事名通，見根本為明。
菩薩因中用行行修兩明，慧行修無漏明，
證果得佛地法身三明，故言從三明生。
別圓者，並通達界外三世之法為三明也。
下文云「三明與無明等」，即是不思議圓教之三明也。 ^607a23

「從三十七道品生，從止觀生」，四教道品如前說。
四教各修，證菩提果，名為法身故也。
道品悉屬當教慧行。
止觀生者，止觀即是定慧因也。
緣理是慧行，緣事是行行。
四教各修事理止觀之因，證佛法身定慧之果，故言從止觀生。 ^607b11

「從十力至不共法生」，三法是果上功德。
內智所照名之為力，外用無怯名為無畏，佛地所有十八之法不與下地法而共故名不共。
此三皆據佛地功德。
今言從此三法生者，當是四教因中用此二行修此三法，
故云從生；別圓約界外可知。 ^607b17

「從斷一切不善法、集一切善法生」，四教菩薩各用慧行斷見思，
行行斷無知，名斷不善。
慧行集緣理善法，行行集緣事善性，感四法身，
諸惡永斷、眾善普會。
但別圓兩教，界外若斷若集，分別不同。 ^607b22

「從真實生，從不放逸生」，藏通觀生無生，
入偏真理，名為真實。
別圓觀無量無作，入中道佛性，名為真實。
四教菩薩觀真若極，證四佛果，故言從真實生。
不放逸生者，若四菩薩慧行觀真緣事即退，名為放逸。
若用慧行緣理，心心相續不捨大悲，名不放逸。
不放逸者，跋致相也。
心心寂滅自然流入，故言從不放逸生。 ^607b26

「從如是無量清淨法生如來身」，此是舉廣類勸。
但淨名以此而為勸端，法門無量悉須約前而修集之，
故云從如是無量清淨法生，此諸功德皆生如來身也。
一音演說隨類各解，則四教所明因果行類，
用四悉檀赴機利物，普得受行獲其利也。
其尋學者，若能諦取前之五番二種說法，
勸慕果行因，則此經不空來也。 ^607c4

「諸仁者至三菩提心」，三、結勸。
既知佛身功德如此由諸勝因，若欲慕果行因，
何止自利，大士託疾助佛興教正為利物。
諸仁若能慕果行因，亦應同佛及以淨名，為斷一切眾生病也。
眾生病者，如前所明，凡夫及六度菩薩、
二乘通教菩薩皆有有為無為因果之病，別圓菩薩自體因果之病。
故今四教各隨所解，應為斷除求無上道，則結成化他之意也。 ^607c11

「如是至菩提心」，四、明時眾得益。
淨名隨機約誡勸二門，用四悉檀赴四根緣，
所說無差，故言如應說法。
「令無數人皆發心」者，即發四種菩提心也。
隨其四緣各有道心開發，即是普得受行獲其利，斯則神力不共法。
四教發菩提心，具如四教玄義。
維摩經略疏卷第三
 ^607c19
