大明度經卷第三
吳月氏國居士支謙譯
pin:: 
# 6 地獄品
地獄品第六
秋露子白佛：「明度道弘普入景慧，天中天！
自歸明度無極，天中天！
行寂無穢去冥示明，巍巍至尊無不成熟，天中天！
無目惑者授道慧眼，無生無滅。
苦者得安，悉入無想。
明度慧門，大士之母，拔生死根，大神已足，三合十二轉明度。
天中天！闓士當云何於中立？
天中天！」 ^487b23

佛言：「敬明度，當如敬佛；於中立自歸，當如自歸佛。」 ^487b29

釋心念：「秋露子比丘何因發是問？」 ^487c1

則報之曰：「是明度護於闓士代歡喜功德施與無上正真道之恩也。
若有布施、持戒、忍辱、精進、禪定，皆不若。
譬人生墮地盲，若士眾之行無前導者，
欲有所至，不知行。
夫五度如盲者，闓士離明度欲入一切知中，不知所行。
明度將護五度，與目與名。」 ^487c2

秋露子白佛言：「云何入明度中守？」 ^487c7

佛言：「觀五陰無從生滅，見五陰無生滅處，明度亦然。」 ^487c8

又白佛言：「作是守者為逮何法？」 ^487c9

曰：「逮無所逮法。無所逮法，名曰明度。」 ^487c10

釋白佛言：「明度不逮一切知耶？」
佛言：「不作是逮者，無所著，無名無識。」 ^487c11

釋問：「復當云何逮？」 ^487c12

佛言：「如無所逮故能逮。」
釋言：「少有及者，天中天！
無如明度，諸法無生無滅。」 ^487c13

善業白佛言：「闓士作是念者離明度。」 ^487c14

佛言：「明度空無所有，是故不遠不近、不成不壞。」 ^487c15

問曰：「信此為信何法？」 ^487c16

佛言：「為不信五陰，不信溝港、頻來、不還、
應儀、緣一覺。」 ^487c17

善業言：「大明度是闓士法。」
佛問：「何緣知大明為闓士明度乎？」 ^487c18

對曰：「五陰不大不小、不退不亂。
如來一切智有十種力，不強不弱、不退不亂。
何以故不退不亂？
一切智不廣不狹？
天中天！若有是念想，為不求大明。
非大明威神，欲度眾生，是為著。
何以故？人本無，大明亦無，人不壞，明度義然，
人所出生力，如來現力如是。」 ^487c19

秋露子白佛言：「若有信是法者、不疑者，其人從何來生？
求道以來，幾時乃得解中義教？」 ^487c25

佛言：「從他方佛剎來生，已問其義，聞即恭敬，
視師如佛，念曰：『吾已見佛矣。』」 ^487c27

善業白言：「明度可得聞見不？」
曰：「不可得見也。」 ^487c29

「闓士求佛以來，幾何時隨此法？」
佛言：「非一輩學也，各有本行。
或前供養若干千佛，具持經戒，未時聞斯定棄而不敬，
來世佛所聞，當復棄去。」 ^488a1

佛言：「其人自隨身意受，愚癡心自用，以斯罪自弊，聞人說明度復止之。
止此者，為止一切知，為止往古來今將導明眼矣。
以斯愚罪，斷於經法，輕易應儀。
受不信之道，死入無擇獄，其歲難算，勤苦毒痛不可具言。
天地壞時，當適他方大地獄中，展轉三塗劫數無量。」 ^488a4

秋露子白佛言：「其罪等於五逆，微喻之耳。」 ^488a10

佛言：「其罪難為譬喻。
是明度學誦時，若有心念：『非如來所說。』
止人學者，自壞復壞人，自飲毒復飲人，
是輩人自亡不曉明度，復誤他人。
學士無見斯人坐起言笑通好飲食也。
何以故？斷是經故。
斯人自在冥中，復投人於冥中，其人自飲毒殺身無異也。
斷經之愚人，信其言，罪苦等矣。
誹謗明度，為謗十二部經也。」 ^488a11

秋露子言：「佛未說謗斷經罪入大山，其形類如、受身大小。
願哀釋之。」 ^488a17

佛言：「無問，聞之必恐中熱沸血，由面七孔憂焦損命。
由斬花著于盛日，萎枯而喪。
愚夫死然也。其身長大，醜惡臭處無不惡見，
吾難說彼毀尊法人，處地獄中所受形類也。」 ^488a19

又白佛言：「願說其罪，令來世人敬奉明法，
畏慎不犯謗斷罪，重痛如彼。」 ^488a23

佛言：「以示人大明，後世聞者誹謗得罪，
在地獄中苦痛無期，其罪可知矣。」 ^488a24

善業白佛言：「人常當護身口意行，夫謗明法乃致斯罪。」 ^488a26

佛言：「癡人於我法中作沙門，誹謗明度，
言非、止斷者，為止一切知、十二部經，為斷三世諸佛道，
為斷比丘僧者，受恒沙劫罪。」 ^488a27

善業問：「謗誹斷經者，凡用幾事？」 ^488b1

佛告：「斯士女無戒，為邪所中故，不樂深經，以斯二事斷明度矣。
又用四事：一者隨惡師言，二者不以順學，
三者不承闓士法，四者主行謗斷經法，好索人短以自高。
是為四事。」 ^488b2

善業白佛言：「不覩深歸，少有信者。」 ^488b6

世尊曰：「然！」
重問：「何緣少信佛？」
佛言：「往古來今，五陰不著不縛不脫。
所以然者，以其無形。
明度義然，故少信者矣。」
pin:: 
#  7 清淨品
清淨品第七 ^488b7

善業白佛言：「少曉明度無極未狎習者。」
佛言：「五陰清淨道清淨，道清淨五陰亦清淨，適等無異。
五陰清淨一切智清淨，一切智清淨五陰亦清淨，等無異。
今斷前亦斷，今不壞前亦不壞。
今正等無異。」 ^488b11

秋露子白佛言：「甚深清淨，天中天！」 ^488b15

佛言：「清淨。」
秋露子：「極明虛無，無瑕穢，無所有，無不遍，
無生欲、無色想，清淨，天中天！」 ^488b16

佛言：「清淨矣。」
又曰：「五陰清淨。天中天！」 ^488b18

佛言：「不知、不隨、不想，清淨矣。」
又曰：「一切知、明度，不增不減。
何以故？無所有經護清淨。」 ^488b19

佛言：「清淨矣。」 ^488b20

善業白佛言：「意清淨五陰清淨，五陰清淨意亦清淨。
天中天！」 ^488b21

佛言：「本清淨矣。」
「一切知清淨道亦清淨。」 ^488b22

佛言：「本清淨矣。」
「五陰無邊意亦無邊。」 ^488b23

佛言：「本清淨矣。大士明照其原其故，明度本清淨，
不在彼、不在此、不中，本清淨矣。」 ^488b24

善業白佛言：「闓士有想，便離明度遠。」
佛言：「善哉！如爾言，有名想便著。」 ^488b26

曰：「難及，天中天！是明度，如來安濟群生，說是於著。」 ^488b27

秋露子問善業：「何所為著？」 ^488b28

答曰：「念五陰空，著。
念往古來今，皆著。」 ^488b29

釋問善業：「何因著？」
答曰：「心想念施與無上正真道。
心無當何等施是善人勸樂，教人於本空，如是無過。
如佛所教，出於諸著中去。」 ^488c1

佛言：「善哉！汝為闓士大士依空不著。
復次，若有深著想念如來，隨所想便為著。
往古來今佛，無所著法，代歡喜以施，作無上正真道者。
法無往古來今，一切不得有施想，無念無見無聞，
無心、不念心。」 ^488c4

對曰：「甚深，天中天！」 ^488c8

佛言：「明度本清淨矣。」
善業言：「自歸明度。」
佛言：「法無作者，無作無上正真道者。」 ^488c9

善業言：「如佛教，無作者。」 ^488c10

佛言：「不兩法本無，一本無，是本無無作。
是本無者，如是一切疾過著去。」 ^488c11

對曰：「難了，天中天！」 ^488c12

佛言：「如是，無得佛者。」
對曰：「明度不可計也。」 ^488c13

佛言：「然！心不自知心。」
善業言：「無作明度者。
天中天！」 ^488c14

佛言：「無師作者，求明度，不五陰求、不空五陰求，為求明度。
五陰不滿，為非五陰，不求為求明度。」 ^488c15

對曰：「難及，天中天！
著無著，天中天！著無著，是者為不著。」 ^488c17

佛言：「五陰不著不求，為求明度。
五陰著，為不求明度。
溝港、頻來、不還、應儀、緣一覺著，為不求。
何以故？著出一切知中。
如是，闓士著不著，為出為守一切知。」 ^488c18

對曰：「難逮，天中天！
甚深所說法。說之不減、不說不增。」 ^488c22

佛言：「如是不減不增。
所以然者，如來盡稱譽，虛空亦不增減。
譬如幻人譽毀，不能使其有喜慼增減矣。
吾經說眾生各學諷誦，經亦不增減。
謙苦求明度守者，不懈不恐、不動不轉，
隨是教，不捨還。何以故？
作是守者，為守空。
諸天、人、鬼、龍皆當為作禮，以其服大慈法鎧與虛空戰，
濟眾生之禍，現世景摸之故也。」 ^488c23

善業言：「被鎧譽虛空，舉三處人至大精進上勇猛。
天中天！法如虛空故。
索無上正真道，欲得平等最正覺。」 ^489a1

有異比丘心念：「自歸明度者，為無生滅法。」 ^489a3

釋語善業：「作是求，隨是教。
何因隨是教？」 ^489a4

善業言：「明度隨是教者，為隨空教。」 ^489a5

釋白佛言：「學明度者，當說幾聞？」
善業：「云何，釋！見法不當所護者，隨是教者，眾生不能得其便也。
行明度護，為護虛空。
云何，釋！有力者能護響不？」 ^489a6

曰：「不能也。」
「如響亦無想念。為求明度，持佛威神，三千大千諸釋、
梵、四天王諸尊天王，一切皆來為佛作禮，
繞三匝却住一面，念千佛號字、形容被服、
所出國土，皆如釋迦文，其弟子字皆如善業，
問明度者皆如釋，其本教授時皆同一處，闓士大士皆被大鎧學明度。」 ^489a9

佛告善業：「慈氏闓士作無上正真平等覺時，亦當於是說明度。」 ^489a15

曰：「云何說五陰不受，說不空，說不著，說不脫五陰，說歎？」 ^489a16

曰：「清淨，天中天！」 ^489a17

佛言：「五陰清淨明度清淨，如空也。」 ^489a18

對曰：「五陰無穢，天中天！」
佛言：「無穢矣。」
善業言：「學是者，不橫死也，諸尊天常隨之。
經師月八日、十四日、十五日說經時，諸闓士常來大會。」 ^489a19

佛言：「是善士女得功德，甚多難計。
所以然者，明度無所近法、無所取經，無有無得、
無瑕無玷、無求無想，是為求明度無所觀見法。」 ^489a22

諸天子心大歡喜，同聲而歎曰：「斯天下乃再見經輪轉。」 ^489a25

佛告善業：「不兩經輪轉，無所從生法，不來不去如是。」 ^489a26

善業言：「求安闓士，諸法皆無所罣礙，作無上正真道平等正覺。」 ^489a27

佛言：「無經輪轉、無經還。
何所為經輪轉？無見經還，何所為經輪轉？
無見經、無觀法。何以故？
諸經所生，如虛空，無轉無去，作是說便為說經。
無說經者、無聞者、無證。
是說經者為滅度，是說經為無人。」 ^489a28

善業白佛：「如虛空無極悉明度，平觀諸法，無不明了。
天中天！本空無上，諸法不可逮，無著無身，
無去無來，無有無持，無盡無根，無所從生、
無滅，無作無師，不知無想，無所罣礙、無適，
無壞、無本，如幻無見、如夢無我，清淨無穢，
不可見、無處，定不動搖，無念平等，不動法不移，
無欲法無異無所生向，無想去垢盡恚恨，
無人，人本無，不觀法，無所起，不至邊，無所止，
不腐無敗，無不入，諸應儀、緣一覺所不能及，
不亂無誤不可量，無小法，無形，無所生起，
無苦，諸法不相侵，無我，無所著，空。
諸法無所出，力無能勝者，不可計，出計去，無所畏心不懈。
如來諸法，本無，無師，無為寂寞，明度無極。
天中天！」
pin:: 
#  8 悉持品
悉持品第八 ^489b4

帝釋作是念：「今見佛聞明度無極者，過去佛時人也，
何況學持諷，用是教住，其人前世供養若干佛，從問事已。
是善士為更見過去正真正覺，從是深法聞說時，
不疑不恐、不畏不難。」 ^489b19

秋露子白佛言：「是深明度闓士大士信受者，視當如不退轉。
何以故？本精進故。」 ^489b23

釋語秋露子：「是法甚深，從斯定難乃爾乎。
聞其義而不信者，彼求道未久，以斯為難矣。
自歸明度為自歸一切智矣。
夫一切智者，是明度所照明，當作是住解慧。」 ^489b24

釋白佛言：「云何於明度中住解慧？」
佛言：「善哉，釋！若今作是問，持佛威神使若發此問耳。
闓士求明度，五陰中不住為應行，五陰不究竟，爾故不於中住。」 ^489b28

秋露子白佛言：「甚深，天中天！
是法難見無邊。」 ^489c2

佛言：「五陰甚不住、不隨、不入五陰中。」 ^489c3

秋露子言：「有不退轉闓士，當於前說之，聞是慧法不疑不厭。」 ^489c4

釋問秋露子：「未受決闓士，若於前說，將有何異？」
曰：「未受決者，聞之或恐退。
若大士聞斯義得淨定者，疾近受決不久，
或見一佛若兩，便受決。
或自於斯中受決，得無上正真道。」 ^489c6

佛言：「如是求佛，乃從久來，當作是知。
未受決者，當聞見是法。」 ^489c9

秋露子白佛言：「我樂是語，樂人中之安。」 ^489c11

佛言：「樂者，當於佛前說之。」
秋露子言：「譬如闓士至德，自於夢中昇佛座坐，當知斯闓士但欲成佛。
如是，天中天！是明度若有得者，其功德欲成滿近佛。」 ^489c12

佛言：「善哉是語！乃作是樂，如佛威神。」 ^489c15

復白佛：「譬若欲行萬里若二萬里，到大深澤中，
遙想見牧牛羊者境界、居舍、叢樹，心中作是念想：
『郡縣聚落將聞見之，稍稍前行，但欲近郡縣，不復畏盜賊。』
如是，天中天！闓士大士得是法，今近受決不久，
不復恐墮應儀、緣一覺道中。
何以故？上正想見已。
欲見大海者，便稍稍往，想見其山林，明慮諦見海尚遠，即不想見矣。
若但欲至，無復山樹之想矣。
得此法者，雖不見佛從受決，今作佛不久。
譬若春時，樹葉稍欲生出，當知此不久花葉若實當成熟。
何以故？上想見葉花實，當知成熟。
斯土有眼者大歡喜，用見葉花實故，當知成熟。
如是闓士大士上想受決不久，今受決，作無上正真道。」 ^489c16

佛言：「善哉，善哉！秋露子！
持佛威神，使若說明度。」 ^489c29

善業白佛言：「難及，天中天！
悉豫了署闓士大士，作如來無所著正真道最正覺。」 ^490a1

佛言：「用是故，闓士大士晝夜愍傷群生，
欲使其安，自致無上正真道成作佛時，悉為說經。」 ^490a3

善業言：「云何求，得成就作佛？」
佛言：「經中作是觀五陰不過，為求明度。
不觀見法，為求明度。」 ^490a5

對曰：「不可計，天中天所說。」
佛言：「如是，五陰不可計、不可求。」 ^490a7

對曰：「誰當信是者，從是求闓士大士？」 ^490a8

佛言：「何所為求？正使求者，但為名耳。
是中闓士大士明度、力、四事、佛法、一切知，無所近。
何以故？力不可計，四事、佛法、一切知，皆不可計。
五陰諸法亦然也。
正使作是求，為無所求，為求明度。
正使作是求，但為名耳。」 ^490a9

善業言：「甚深，天中天！
斯乃寶將中王與虛空戰，勇德難勝，令佛行業傳之無窮。」 ^490a14

佛言：「然！爾故，闓士欲疾書是經至死。
何以故？於寶中多有斷起。」 ^490a15

善業言：「弊邪存想欲，使經斷。」
佛言：「邪欲斷經，會不能勝。」 ^490a17

秋露子問：「持誰恩，不能勝中斷？」 ^490a18

佛言：「十方現在諸佛威神，悉共擁護是闓士大士。
佛所授定，邪不能斷也。」 ^490a19

又白佛言：「是明度，若念誦持學書者，諸佛威神皆共擁護之。」 ^490a20

佛言：「我眼視是學持誦者，最後書持卷者，
當知是輩，如來眼所見是至德。
受持是經者，疾近佛坐，得大功德。
如來去後，是法當在釋氏國，彼賢學已，轉至會多尼國。
在中學已，復到欝單曰國。
在中學已，却後我經但欲斷時，我斯知已。
爾時，持是明度最後有書者，佛悉豫見其人已，佛所稱譽也。」 ^490a22

秋露子問佛：「欝單曰國當有幾闓士大士學斯定？」 ^490a28

佛言：「少耳。是經說時聞，不恐不難，為疾近如來。
其人前世聞如來已，學闓士至德，持戒完具、
多所度脫，是輩索佛道者，我知是高士，近一切知。
其所生處，志尚所歸，當學斯義，欲求無上正真道。
是人行尊，邪終不能動使捨佛志也。
聞明度已，得極歡樂尊，得大乘德，逮近無上正真道。
雖不見我，後世得是法，為面見佛。
佛說斯語如矣。儻有求道者，當共教勸，令學佛道。
我悉代歡喜。有作是教者，心復心，轉轉相明，自在願生何方佛剎。
所生異方，面見佛說經時，當復於後教人求佛。」 ^490a29

秋露子白佛言：「難及，天中天！
云何乃有是如來，往古來今斯高士，何法不知，何求不得？
云何乃有是決？甫當求佛者，是輩為精進，逮入六度中學。」 ^490b11

佛言：「是輩人有求經、不求者，會值經法，願不離經。
索無止時，不索自得六度。」 ^490b14

秋露子問：「有覩斯明度定，眾經由之出乎？」 ^490b16

佛言：「有解明度者，諸經出之。
所以然者，是佛教法，當教一切人勸令取佛，亦復自學斯經深義。
彼諸高士所生逢佛，獲六度無極矣。」
pin:: 
#  9 覺邪品
覺邪品第九 ^490b17

善業問佛：「高士種類欲學，當何以覺其難？」
天尊曰：「欲學明度無極，心不喜者，當覺邪為心，
妄疾起心欲學，卒鬪亂起。
若書是經，雷震畏怖。
闓士轉相調戲，左右顧視，書是經，邪念不著經。
從坐起去，自念：『我不受決法，不在明度中。』
便亂心起，內不得靖。
自念：『我鄉土郡國縣邑不聞是經。』
意悔捨去，其人却後若干劫，聞餘道經喜，不能任明度。
而隨異經，便墮應儀、緣一覺道中，是為枝葉。
譬若男子得象，觀其腳。
云何，黠不？」 ^490b22

曰：「不也，天中天。」
佛言：「如是，求闓士道，棄明度去，反修學餘經，
得應儀、緣一覺道。
曰黠不？」 ^490c2

曰：「不也，天中天！」
天尊曰：「譬若欲見大海而覩陂水，曰：『斯巨海矣。』
黠不？」 ^490c4

曰：「不也。」 ^490c5

天尊曰：「闓士棄深明度，取餘經，墮應儀、緣一覺道中。
有智無？」 ^490c6

對曰：「不也。」
天尊曰：「譬若作絕妙殿舍，匠師意欲齊日月宮殿。
於善業意，能作不？」 ^490c7

對曰：「終不能也。」
「斯匠黠不？」
對曰：「不也。」 ^490c9

天尊曰：「求闓士道聞明度已，復棄去，學應儀、
緣一覺道法，欲於中求佛。
是人黠不？」 ^490c10

曰：「不也，天中天！」 ^490c11

佛言：「譬若欲見飛行皇帝，反見小王形容被服，
諦熟觀之，曰：『斯但是飛行皇帝也。』
是人黠不？」 ^490c12

對曰：「不也，天中天！」
佛言：「甫當來闓士得深法已，復棄去，入應儀法中欲求佛。
云何，有智無？」 ^490c14

對曰：「不也。」
「譬若大飢，得百味飯不食也，欲得六十味飯。
商人得無價明月珠，持水精塗明月珠，欲令合同。
是人黠不？」 ^490c16

對曰：「不也。」 ^490c18

佛言：「甫當來闓士得明度經，反比應儀道，
棄去，入應儀法中欲得作佛。
復次當書時，邪使財利從他方來，聞利便棄法往，不能書成也。
當覺邪為。書是經時，莫言：『我書。』
莫作是語也，當從經中聞決。
作是言者，邪得其便矣。
不爾者，邪界空。書時，意或著世兵賊鬪亂親屬財利飯食病瘦醫藥，
念父母兄弟及眾餘念。
闓士當明覺，斯為邪使。
復次，我有名深經，邪從次讀之便行，亂學明度者意，
令釋本崇末，便不得變謀明慧。」 ^490c19

佛言：「闓士大士欲說變謀明慧，從明度索之。
而今逮得，復棄去，於應儀道中索變謀明慧。
是闓士黠不？」 ^490c28

曰：「不也，天中天！」 ^491a1

佛言：「受經人欲聞法，師便不安。
正使安，欲與明度，受經人捨去。
師徒不和，書不成也。
學人來受，師欲至他方，兩不和矣。
或念在衣食財利，受經人亦無用施本，不得明度。
如是當覺邪為。受經人正使無所愛惜不逆師，
師有斯經，弟子問事，師不肯解之，受經人齎恒退。
或時師欲說，受者不悅也。
師若身疲不能起說經，學士志銳而不得學者。
當覺邪為。 ^491a2

「復次，是法說時、書時，儻有來者，說：『地獄、
餓鬼、禽獸大勤苦，當早斷之，作應儀，無荷重患矣。』
若復於眾譽天上樂云：『於彼五所欲，自恣所存，亦可一心念空。
然雖獲所念，會當別離，受彼眾苦。
不如於斯索溝港、頻來、不還、應儀道，莫與壞敗虛空從事。』 ^491a9

「復次，師尊貴，心自念：『有敬歸我者，我與明度，不者則止。』
學人自歸不避劇難，師不肯授，欲到四劇怖中。
又告之曰：『穀貴之處、虎狼賊中五空澤間，我樂往彼。
爾諦思議，能隨我行，忍此勤苦，不得後悔。』
弟子憂曰：『師具解奧，不肯相授。
吾奈之何乎！』師徒志乖明度。
書學誦經、經行之時，弟子慍厭不復受學，
稍捨就俗，令經法義雍。
當覺邪為。 ^491a15

「復次，師健乞丐多方便，欲懈惰去，便諂語學者：『我當到某處有所問訊。』
如是不知，當學誦經行時遇此。
當覺邪為。 ^491a22

「復次，弊邪常索其便，如斯之惱，無得受深法者。」
善業問：「何因如茲？」 ^491a25

佛言：「弊邪主行誹謗明度言：『我有深經，
其義玄妙，餘皆非法也。』
是故新學闓士心疑恐，非明度無極，終始不學，邪事一起時。
有闓士深守禪行，便得溝港道，是為證。」
pin:: 
#  10 照明十方品
照明十方品第十 ^491a26

善業白佛言：「佛說明度無極照明於世。
何謂照明？」 ^491b3

天尊曰：「如來持五陰示於世。」
又問：「云何視現，壞五陰現世耶？
不壞現世乎？」 ^491b4

天尊曰：「五陰本無壞不壞。
何以故？空、相、願無壞不壞，無所生無壞，
無所識無壞，不壞五陰本。
空、相、願無所生無所識，明度示現於世。
無量人心，如來得明度，悉知其原。
何等為知其原？人本心本、心本人本等無異。
如是明度出，如來示現於世。 ^491b5

「復次，善業！疾心，如來從明度悉知。
何等為疾心？亂心即知。
經本出入於心中，本無入經亦無出經，
心故為經本，經故為心本。
本經不疾不亂即知。
何等為疾心即知？
隨其疾盡，盡為無所有，為心如無所有，不疾亂。
是為疾心即知。如是明度出，如來示現於世。
愛欲心本即知，瞋恚心本即知，愚癡心本即知。
何等愛欲、瞋恚、愚癡心本即知？
愛欲心本非愛欲心，瞋恚心本非瞋恚心，愚癡心本非愚癡心。
何以故？心本不現、無想，無想是無愛欲、
瞋恚、愚癡，是為本無。
如本經無本，如是明度出，如來愛欲、瞋恚、愚癡心斷即知。
何等心斷即知？心斷，非愛欲也，非瞋恚也，非愚癡也。
何以故？愛欲心斷本，瞋恚心斷本，愚癡心斷本，
皆無所從出、無有。
本無所從生，諸法無所從出，無愛欲愛欲斷，
無瞋恚瞋恚斷，無愚癡愚癡斷，不可得見。
如是明度出，如來示現世間，為有德為人故。
曠大心即知，無大小、無益心、無去心。
何以故？心本斷，如是出。
如來用有德、用人故，無邊幅心即知。
是心不去不來不住。
何以故？本空無所出，本無不來不去不住。
如是不可量心即知，不增心身中心知，如虛空不可計。
如是心知，明度出，如來不可計人未見心即知。
何以故？無想。一切見經，諸法如心等，心如諸法，
想非諸法，諸法非心想。
何等想非諸法？何等非想心？
諸法無想，心亦無想、不見。
如是明度出。如來欲得是致是，用有德、用人故。
何等欲得是致是？
一切欲得致，在五陰中住，欲得從是便致是。
善業！如來云何欲得是因致是？
從死致死是為色，從死致不死是為色，
從不死致不死是為色，不有死不無死是為色。
五陰如是，有世無我是為色，無世有我是為色，
有世有我無世無我是為色，不有世不有我不無世不無我是為色。
如是得世本原得我本原是為色，不得世本原不得我本原是為色，
有本原無本原是為色，不有本原不無本原是為色。
有本原無本原是為色，不有本原不無本原是為色，
是命是身是為色，非命非身是為色。
五陰亦爾，是為欲得是因致是。
從我身起如來用，人所著所縛所欲，故即知，為知過去。
如來知時知今，如來知時知色。
何等知色？如來知如本無，五陰亦爾。
如來五陰，何等為知如本無？
五陰本無，如來本無。
作是見本無，五陰本無，世本無，諸法亦本無，
溝港、頻來、不還、應儀、緣一覺本無，如來亦本無。
一本無無異，無所往無所止，無想無盡。
如是本無，無異如來，從明度中出悉知之，是故名佛矣。」 ^491b11

善業白佛言：「甚深，天中天！
誰當信是者？獨得應儀及不退轉乃信耳。」 ^491c29

佛言：「本無無盡時，如來所說無極。」
釋與萬天子俱，梵眾天與二萬天子俱，
到至佛所，頭面著佛足，却住一面。
愛欲天子、梵天子俱白佛言：「天中天！
所說法甚深。云何其想？」 ^492a2

佛告諸天子：「虛空著，無相、無願、無所住。
如虛空無所罣礙，諸天、龍、鬼神不能動也。
何以故？是相無作者，五陰不能作想，人非人所不能作。」 ^492a5

佛告諸天子：「若言有作虛空者，寧信不？」 ^492a8

對曰：「不信也，天中天！
無作虛空者。何以故？
虛空無色。」 ^492a9

天尊曰：「是相常住，有佛無佛，是想住如故，如來悉知是。」 ^492a11

諸天子白佛言：「是想甚深，如來悉知，無所罣礙。
明度是如來自在道，是佛所居處也。」 ^492a12

佛告善業：「如來恭敬於經，承事自歸。
何謂是經？明度是經。
如來從是得無上正真道。
用是故，我恭敬經，當報經恩。
諸法無作，悉知無持來，是為報經恩。」 ^492a14

善業白佛言：「諸法不知不見。
何等為明度出，如來示現於世？」 ^492a17

天尊曰：「諸法無所住，如是悉知見出，如來示現於世。
五陰不見，作是示現於世。
何等不見者？五陰無因緣不見，不見是為明度出，如來示現於世。
如虛空示現於世，示現於世難了清淨，是為示現於世。」
明度經卷第三
 ^492a18
