
jing:: 摩醯首羅大自在天王神通化生伎藝天女念誦法
爾時摩醯首羅天王於大自在天上，與諸天女前後圍繞，神通遊戲作諸伎樂。
忽然之間於髮際中化出一天女，顏容端正伎藝第一，一切諸天無能勝者。
於大眾中而作是言：「我今為欲利益一切，
有所祈願豐饒吉祥富樂之事，隨心悕求悉能滿足，於諸業藝速能成就。
我有祕密陀羅尼法要，今當說之。」
即說陀羅尼曰： ^340b22

「曩謨〔引〕榅支摩貌施佉地尾鉢羅〔二合〕
鉢地野〔二合引〕試〔引〕迦囉者嚕啉〔二合〕
怛儞野〔二合〕他〔去引〕濕嚩〔二合〕惹底#CB00942;吠囉摩惹哩儞吽
〔引〕發吒〔半音〕娑嚩〔二合引〕賀〔引〕」 ^340c1

是時眾伎藝天女說此陀羅尼已，告諸天眾：
「若欲誦持我此陀羅尼者，先須建立道場，
如法嚴飾，種種香花以為供養。
於二七日或一七日，受持齋戒，斷其婬欲，誦此陀羅尼滿其萬遍或十萬遍。
於其中間勿食酒肉薰穢，至心誦持，天女現前種種加備，
一切願求皆悉滿足，從此已後無有障礙。
乃至妻子薰穢亦不制斷，若能淨持最為速驗，後有所用應令成就。 ^340c5

「若持誦時先須結界，或水或灰加持七遍，
散灑四方，隨心遠近即成結界地，一切鬼神莫能博近。
若誦至一千遍，能令天龍人及非人見即歡喜。
若誦至二千遍，一切鬼神皆悉衛護。
若誦至三千遍，草藥精靈悉現其前，華菓林神歡喜隨從。
若誦至四千遍，一切毘多羅鬼深生恭敬。
若誦至五千遍，一切龍神眷屬男女歡喜敬仰愛念無厭。
若誦至六千遍，一切藥叉眷屬男女歡喜隨逐，任其所使。
若誦至七千遍，一切天王摩達嚕等并其眷屬以給侍，種種驅役不以為倦。
若誦至八千遍，一切持明五通仙人等深生歡喜仰無盡。
若誦滿一萬遍乃至十萬遍，一切天、龍、
藥叉、乾闥婆、阿修羅、緊那羅、摩呼羅伽、
人非人等，乃至塞乾陀天一切鬼神，生大歡喜，
隨逐侍衛，常令行者豐饒吉祥。 ^340c14

「又法若欲祈止，不以為難。
若天旱時，如法結界壇，護摩念誦，誦此真言滿一萬遍，其雨應時即下。
若雨過多惡欲止者，加持淨灰一百八遍，
空中擲之，其雨即止。 ^341a1

「又法若有怨家興起惡意，以用朱砂或其赤土，
書名或書形，於左脚下踏之念誦，夜後作之，
一百八遍，無問遠近彼怨自來求解怨結，心生和順轉生愛敬。 ^341a5

「又法若欲使役一切鬼神，皆當召集，生愍念心，
隨分飲食加持一百八遍而散施之，然後驅使，
速疾成辦，常生歡喜終不離人。 ^341a9

「又法若欲鉤召一切人民，隨心所念無問遠近，
加持水七遍散於四方，望彼稱誦一百八遍，
無問識與不識悉來奔就，隨心所為不敢違逆。 ^341a12

「又法若有怨家來欲相害，至心誦明一百八遍，彼即被打身契如火。
若迴心相伏，即與解之，時誦明七遍云放即放，其身即平復如本。 ^341a16

「又法若有夫婦外心相背不相喜見，猶如火水相憎者，
密書其名勿令知覺，一依前法左脚踏之，
稱名誦一千八遍，即相和順轉相怜愛如同膠漆，永更不生憎背之意。 ^341a20

「又法若有所愛宣婦，乃至諸天女婇及天帝釋妃后眷屬心所愛者，
一依前法念誦召之，應時即至自來求之請為給侍。
若不違之，終不捨離。 ^341a24

「又法若欲鉤召藥叉女等求其財寶，隨心召之迅疾即至，
一切所須悉皆奉獻，請為妻妾或為給侍。 ^341a28

「又法若欲得一切貴人愛敬，稱名念誦一千八遍，自來歸敬以為僕使。 ^341b2

「又法若入官府，至心誦明七遍而至，遙仰善相使得隨心。
若見面時喜悅無量，有事求之即能相為。 ^341b4

「又法若有所愛女人或其男子意相樂者，
以加持胡燕脂或紅藍花汁，塗其二脚掌下，
以火炙之，二手掩上，稱名念誦，彼即立至，
自來相求，乃至深隱之處直來相來見，
乃至命終不肯相捨〔每稱名時於娑婆二合賀句上加之，除其發吒二字〕。
若是女人為求男子者，並依前法作之，隨心即至。 ^341b7

「又法若欲得令見諸鬼神身者，取尸陀林燒死人柴護摩，
一明一燒乃至一百八遍，一切鬼神悉自現身，即得相見。 ^341b13

「又法若有所有一切財寶，隨心所須，至心持誦自然獲得。 ^341b16

「又法若欲縛人問事，無問大小淨與不淨，
心想本尊至心念誦，應時即縛，問知三世之事，一切皆說無所不知。
非但能縛一人，乃至百千萬人，至心誦之，隨心應念一時即縛。 ^341b18

「又法若有家人逃走極遠處去者，準前書名，
踏之念誦，其人迴還奔走立至。
若來遲者，即以灰書彼形，每日三時作法，
每誦真言一遍打之一下，乃至三七遍已，
彼即恐怖，如風即至。 ^341b22

「又法若欲療治一切病者，取佉陀羅木截作二十一段，誦明一投火中燒之。
遍已，但是疾病即得除差。 ^341b27

「又法若有患神病者，取阿魏藥、安悉香、
雄黃、白芥子、青木香、若練葉等，並擣節相和作四十九丸，
一誦明一投火中，其病即差。 ^341c1

「又法若患狐魅病者，取雄黃、白芥子、芎藭、
獨頭萩、犀角、羖羊尿、白馬懸蹄、驢馬夜眼，
並擣篩為丸，加持一百八遍，燒薰鼻孔之中并塗身上，
狐魅消滅，其病即差。 ^341c4

「如上所說利益之法悉皆神驗，速疾成就。
凡欲作法必須至誠，若不至心、輕慢，誦者無益，法亦不成。
若至誠心，一遍便獲効驗。
我今略說少耳，餘法莫能窮盡。
若欲持誦求其證驗，先畫我壇并畫我像安置壇中，
如法供養，即疾證驗，即疾成就。」 ^341c8

「大自在天女畫像法： ^341c14

「先畫摩醯首羅天王，三面六臂，顏貌奇特，端正可畏。
從其髮際化生一天女，殊妙可喜，天上人間無能勝者。
著天衣服，瓔珞嚴身，兩手腕上各有鐶釧，
左手向上捧一天花、右手向下作捻裙勢。
身形可長三尺，或隨大小任取稱量。
畫像了已，如法安置壇中供養。」 ^341c15

「祈願壇法： ^341c21

「量高四指肘量，隨其處所大小。
壇開四門，於東門內燒安悉香，南門內燒沈水香，
西門燒薰陸香，北門燒兜樓婆香。
於壇中心安本尊像。
於四角安刀一口，懸明鏡。
於四門各須安箭兩隻。
於南門兩邊安尾那夜迦位。
於壇四緣周迴，隨其力分安置甜脆華果等以為供養。」 ^341c22

「次說火壇法： ^341c28

「作護摩爐深十二指，爐可橫量一肘。
於壇傍作彼怨家形貌，以刀之割，護摩念誦，
以用皂夾刺柴燒諸毒藥，一誦明一燒之，
滿四十九遍或一百八遍，即大驗耳，彼怨家即便消滅。
若療一切疾病，亦如上法。
作彼鬼神形狀，斷截燒之，決死之病應時得愈。」 ^341c29

「摩醯首羅大自在天神通遊戲變化頂生眾伎藝天女成就法印。 ^342a6

「二手合掌，二名指二中指外相叉指面著其手背，
二頭指微蹙頭似寶，二大指頭並來去即成。
誦請召明曰： ^342a8

「曩謨〔引〕摩醯濕嚩〔二合〕羅〔引〕野〔一〕　榅支摩冒
〔引〕試佉野曀醯〔去引〕呬娑嚩〔二合引〕賀
〔引〕」 ^342a11

「結此印已，隨誦此明七遍，請召本天與諸眷屬悉皆降至，種種加備。 ^342a13

「次結神通攝召一切印。
以右手中指直竪，次以名指苾在中指後，
以頭指鉤召指頭，以大指橫押頭小二指甲，以中指如鉤勢向外鉤向身來去即是。
誦根本明，於娑嚩賀字上加所召者名請之。 ^342a15

「若結此印誦明，攝召一切悉皆立至。
是神通攝召印亦通一切處用。 ^342a20

「若逢怨惡人欲相刑害，結印展其中指，
望彼撝之，自然散壞。
諸惡鬼神，指之消滅。 ^342a22

「結此印誦根本明，印心、額、喉、頂即成護身，一切鬼魅不敢親近。
其法必須從師親授，淨室密持。
每念誦了，以淨繒帛覆天形像，不得輒說此法向餘人，若妄泄之終身無効。
慎之慎之。 ^342a24

「其天像或畫或素總得。
於壇中心安置本天形像，於天左右各安二女天，
若壇中安坐位，形貌可喜，如天女形狀。
其像後又置二侍從女天位，唯於前面留火爐處所，燒諸香藥奉獻本天。
如不能安火爐，著一寶盆，盛其香水著諸妙花獻之亦得。
於壇四角四門不能安其刀箭，但於壇外畫之亦得。
唯移鏡安於壇內四角，如餘部壇法安羯磨杵處即得仰安之。 ^342a29

「若畫壇時，於壇四面地上畫作五色綵雲，如捧壇從地踴出勢。」
摩醯首羅頂生天女法
 ^342b9
