大方廣菩薩藏文殊師利根本儀軌經卷第二十
translator:: 西天譯經三藏朝散大夫試鴻臚少卿明教大師臣天息災奉　詔譯
pin:: 
#  27 生無量功德果報品
生無量功德果報品第二十七
爾時，世尊釋迦牟尼佛復觀察淨光天，
告妙吉祥童子言：「妙吉祥！
所有一切真言廣大儀軌一切祕密明，
若有修行者，生無量功德獲一切果報。
我今為修行者稱量成就速疾之義。
若有多生於此儀軌曾修行者，法易成就，而此成就為最為上。 ^902a26

「童子！若有眾生，能依次第修習祕密明法者，是最上修行是大智者。
若不依法無以得成，若依法修行相應和合，
得最上句，若依法修行誦真言者，不得令口有聲，
若口有聲誦為非誦，須默然持誦當得成就。
彼持誦行人求法成就者，當須食三白食及諸菓藥，若如是食者決定得最上法成就。 ^902b2

「又若一心觀想決定，當得安靜無惱。
若食不依法及不專注，所求真言不得成就，
至於梵王及彼帝釋所有真言，不能成就，何況諸佛菩薩所有真言。
及彼慳貪我慢及性懈怠，恒樂世法不能離慾，如此之人無成就分。
至於天人阿修羅等真言之法，若不依儀則及不專注，亦不得作降伏等法。
若作者返得迷惑及與愚癡，或作法人有如是相者，將來當感惡趣之果。
若或見有如是等者，當以佛部真言作降伏法而與救護，
得解脫已，彼人復以專注次第再持誦者亦得成就，以彼真言威德力故。
及得大善寂靜，復得不空成就，與作降伏救護者，
我說此人是眾生善友，速能成就三乘平等寂靜之道。 ^902b9

「又有專注身心依法念誦難成就者，是人宿有輪迴之業，更須重重懺悔求罪消滅必得解脫。
過是已後於真言中當得成就，得見果報所作不虛。
若有因即有果，若無因者定是無果，因果和合有生有滅，
因儀則法生寂靜界，以彼專心親近善友，行於佛法作大佛事生大善性。
彼持誦行人，若於末法之世人心顛倒之時，
於此法中得成就者，於當來世亦得成就，
乃至究竟大善寂靜，為於世間宣說無造無作寂靜之句。
諸佛如來清淨之義，一切諸佛不可言說，而於其中說於祕密成就之句。
彼祕密句，是佛如來無性自性之所生出，
以大法力為於世間，當令眾生決定成就。
若復眾生於末法時，修真言行求佛菩提，
於真如空相不能成就者，當宜疾速於時時中不得間斷，
依於儀則作法修行，承真言功決定成就。 ^902b22

「此教法中有諸行人，於佛在時修真言行，
速得最上成就；於佛滅後像法之時，修真言行得中品成就；
於末法時得下品成就。
於諸時中善能修習真言法行，必定獲得三種大果。
若佛在時於如來族恒得成就，於佛滅後唯蓮華族而得成就，
於末法時唯金剛族最得成就。
彼觀自在菩薩、妙吉祥菩薩、多羅菩薩、
部里俱胝菩薩、金剛手菩薩，如是等菩薩以願力故，令諸眾生於真言中得決定成就。
若一切時有諸行人，於真言中深心愛樂決定修習，
若為求諸聖賢，及降伏一切夜叉羅剎，用上品心決定成就。
若有行人於末法時，依幖幟說，世間所有諸仙人、
阿修羅、夜叉、羅剎、迦樓羅、毘舍左，乃至部多眾及彼宿曜、
人非人類住欲界者，於人世間作不饒益者而作調伏，決定成就。
所有大福德者，梵王、帝釋及嚕捺囉，乃至伊舍那天、
那羅延天，如是大福大力天等，於諸行人一切所作皆悉隨願；
至於一切極惡部多，於諸人中作惱亂者，以真言力而調伏之皆得隨願。
若於末法之時大怖之中，於諸真言無上品心，
不能於法精勤修習，不得果報者，於他世中亦不成就。 ^902c9

「妙吉祥！我今與汝受記，汝於末法大怖之世，
可於是時救度化導善根眾生，於佛法僧歸信供養之者，乃至於彼修真言行人而作擁護。」
pin:: 
#  28 說印儀則品
大方廣菩薩藏文殊師利根本儀軌經說印儀則品第二十八 ^903a2

爾時，世尊釋迦牟尼佛復觀察淨光天眾，
告妙吉祥童子言：「妙吉祥！
諦聽，汝最上祕密真言及彼印法，不得為無信眾生及於佛教無信重者宣說，
乃至不入曼拏羅三昧者、斷三寶族者、
不親近善友者、無福無德者、親近惡人者、
親近罪友者、遠離佛法者、一切虛妄者、
於此儀軌不依阿闍梨教者、不受灌頂者、
於汝童子最上祕密曼拏羅三昧不見者、
不依如來族者，如是人等皆不得為說。
何以故？如是之人所持真言，一切部多而不信受及不依行故，
為以心不信佛法、遠離菩提道故，所有印法儀軌不得傳付如是等人，
復不得於是人等而顯現故。
或有大愚迷者、深貪愛者亦不得傳付，
若妄傳付者，彼人於法不得成就。
彼持誦人是心顛倒，彼人若得或輒有為作，乃於自身速得破壞。
若是心信善者、於三昧真如而獲得者、
歸重三寶常供養者、於佛法中行儀軌者、
或有發菩提心，知莊嚴菩提心，恒行菩提道，如是人等可與宣說印法儀則。
又有行於真言儀軌法求三昧次第者，
為欲求成大菩提道，又復發菩薩辟支佛聲聞等心求正法者，
得為宣說祕密印法。
若以信心離大慳妬，依於佛法行無礙行者，當與宣說祕密印法。 ^903a8

「妙吉祥！我說真言印法定量，正滿八百不增不減，乃至過去諸佛亦同此量。
汝，妙吉祥！大儀軌法平等無別，所有一切佛真言藏所說亦爾。 ^903b2

「妙吉祥！凡有所作利益成就，當須真言及印一一和合，
如車二輪不得闕一，若闕一者無能運轉，一切真言無印所作亦復如是。
若真言及印相應和合，事速成就，轉彼三界一切天人阿修羅等不為難事，
何況求作人間之事。
若依法修行決定得果。
印有真言二種相應，求清淨儀則制伏部多。
若依第一佛子真言及印修行者，於三種事如在掌中，誦者得大地富貴一切隨意。
所有真言定印及印定真言，真言不得闕印，
印亦不得闕於真言，印及真言須具和合，凡所作事必獲果證。 ^903b5

「彼真言印互相依倚，如因成果、如果酬因，
持誦行人若依法用作，無法不成。
若依儀則，以一切定印所印真言，作請召事無有不成，
乃至最上世界及輪迴中所有眾生，用請召者亦無不成。
若或於此請召之事有不成者，當依儀則請大力諸菩薩乃至十地菩薩為作擁護，
使一切部多等作障難者，不能得見不能得近，當令行人得法成就。
若具此一切佛真言法印，於行住中得為擁護。 ^903b16

「又一切真言中有印，一切印中亦有真言，印與真言互相生出。
若修行者依法念誦及作護摩，一切聖道此中生出。
若彼行人精勤修習，不懈不怠復不退屈，得一切真言不空成就。
佛之所言言不虛妄，若依儀軌恒修行者，有大利益。 ^903b25

「妙吉祥童子！此儀軌王真言印法，我皆重重宣說，所有廣大利益果報亦重重宣說。」 ^903c1

如是宣說此最上祕密廣大真言印決定法時，
彼妙吉祥以童子相現熙怡顏，問於世尊最上牟尼：
「何因菩薩變化所生，得大精進十地之位？
又此廣大真言義法，過去諸佛之所宣說，今釋師子為何亦說？
我今有疑唯願開示。」 ^903c3

爾時，如來最上牟尼以迦陵頻伽微妙梵音，
說於菩薩得十地位，又說真言利益等事。 ^903c9

「妙吉祥！我於過去多劫之前為菩薩時，有佛號開花王如來。
我於彼佛得此祕密大儀軌王，即為眾生作其利益，
以悲愍心發其大願，願於最上如來佛法中生，於末法時以此教法轉彼法輪。
我以如是經無量時為於眾生，得十地位。
於次後時，此儀軌王我傳於汝。
我入滅後世間空虛，南閻浮提遠離如是佛法之藏。
汝於是時末法之中，教彼眾生作此儀軌。
汝以此廣大儀軌王，為於眾生發起大行。
若於末法大怖之時，或有眾生無正道心，
及有人王不行正法，恒以惡心惱害眾生。
又有一切惡人非人，於此大教欲作破壞妄加毀謗。
當為此等不饒益者，說此一切調伏法藏祕密真言。 ^903c10

「童子！汝此過去為利益故，發菩薩行求於儀軌，
乃至於彼佛涅盤後，以佛遺教而作佛事，
於世世中作童子形，隨我行處以真言相教化眾生。
童子！此是汝之過去所作願力，汝今復為童子，得我為說。
童子！汝復又於別佛剎土無佛世時，為於眾生以真言相，
為於一切愚癡之者，教導開化使知佛法求解脫道，當復施與一切富貴。 ^903c24

「童子！我滅度後末法之時，為於世間一切眾生，
現汝最上童子之形，當於大野雪地及適悅地，
乃至跋提河岸我涅盤處，如是諸處隨大願心而作佛事。」
大方廣菩薩藏文殊師利根本儀軌經卷第二十
 ^904a2
