
other:: 佛祖歷代通載卷第五
collector:: 嘉興路大中祥符禪寺住持華亭念常集
東漢 ^508c7

〔丙子〕　章帝炟改建初治十三年。 ^508c8

〔庚辰〕　帝命鄭玄等諸生作白虎通。 ^508c10

〔甲申〕　改元和〔徐州刺史王景上。
金人頌美。先帝致佛之功。
載漢書○有神雀鳳皇白鹿白烏之瑞〕。 ^508c11

〔丁亥〕　改章和。 ^508c12

〔己丑〕　和帝肇改永元〔章第四子。
十歲即位。乙巳崩章德前殿。
壽二十七。葬慎陵〕在位十七年。 ^508c13

〔乙巳〕　改元興。 ^508c15

〔丙午〕　殤帝隆改延平在正位一年。 ^508c16

〔一　丁未〕　安帝祐改永初治十九年。 ^508c18

〔甲寅〕　改元初。 ^508c20

〔二　丁巳〕　第二十一祖婆脩盤頭者。
羅閱城人也。姓毘舍佉。
父光蓋。母嚴一。家富而無子。
父母禱于佛塔而求嗣焉。
一夕母夢吞明暗二珠。
覺而有孕。經七日有一羅漢。
名賢眾。至其家。光蓋設禮。
賢眾端坐受之。嚴一出拜。
賢眾辟席云。回禮法身大士。
光蓋罔測其由。遂取一寶珠。
跪獻賢眾。試其真偽。
賢眾即受之。殊無遜謝光蓋不能忍。
問曰。我是丈夫。致禮不顧。
我妻何德。尊者辟之。
賢眾曰。我受禮納珠。
貴福汝耳。汝婦懷聖子。
生當為世燈慧日。
故吾辟之。非重女人也。
賢眾又曰。汝婦當生二子。
一名婆脩盤頭。則吾所尊者也。
二名芻尼〔此云野鵲子〕昔如來在雪山修道。
芻尼巢於頂上。佛既成道。
芻尼受報為那提國王。
佛記云。汝至第二五百年。
生羅閱城毘舍佉家。
與聖同胞。今無爽矣。
後一月果生二子。
尊者婆脩盤頭。年至十五。
禮光度羅漢出家。
感毘婆訶菩薩與之授戒。
行化至那提國。彼王名常自在。
有二子。一名摩訶羅。
次名摩拏羅。王問尊者曰。
羅閱城土風與此同異。
尊者曰。彼土曾三佛出世。
今王國有二師化導。
曰二師者誰。尊者曰。
佛記第二五百年有一神力大士出家繼聖。
即王之次子摩拏羅是其一也。
吾雖德薄敢當其一。
王曰。誠如尊者所言。
當捨此子作沙門。
尊者曰。善哉大王。
能遵佛旨。即與受具付法。
偈曰。泡幻同無礙。
如何不了悟達法在其中。
非今亦非古。尊者付法已。
踊身高半由旬。屹然而住。
四眾仰瞻虔請。復坐跏趺而逝。
茶毘得舍利建塔。
當後漢安帝十一年丁巳歲也。 ^508c21

〔庚申〕　改永寧。 ^509a23

〔辛酉〕　改建光。 ^509a24

〔壬戌〕　改延光。 ^509a25

〔甲子　四七〕　王十八年也。 ^509a26

〔丙寅〕　北鄉侯懿。 ^509a27

順帝保改永建在位十九年。 ^509a29

〔壬申〕　改陽嘉。 ^509b2

〔丙子〕　改永和。 ^509b3

〔壬午〕　改漢安。 ^509b4

〔甲申〕　改建康。 ^509b5

〔乙酉〕　冲帝炳改永嘉運數一年。 ^509b6

〔丙戌〕　質帝纘改本初在位一年。 ^509b8

〔三　丁亥〕　桓帝志改建和在位二十一年。 ^509b10

〔四　己丑〕　安息國沙門。
安清字世高。本世子當嗣位。
讓之叔父舍國出家。
既至洛京譯經二十九部。
一百七十六卷。絕筆于靈帝建寧三年。
因附舟浮游次廬山之 #CB05279;亭廟。
艤舟祠下廟神靈甚。
能分風送往來之舟。
有乞神竹者。未許而斫。
神怒覆其舟致竹斫處。
過者雀息汗下。高之舟人奉牲請福。
神輒降語曰。舟有沙門。
乃不與俱來耶。高至廟下神復降與高語奮。
因泣曰。弟子家此湖。
千里皆所轄。坐宿多嗔今報形極醜。
又旦夕且死必入地獄。
有縑千段并雜寶玩。
當為建寺塔為冥福。
高許之。徐曰。能出形相勞苦乎。
神曰。形惡奈何。高曰。
第出之。於是出其首帳中。
蓋巨蟒也。高梵語呪之。
蟒若雨淚俄不見。
高舟未發。有少年跪前。
高又呪之乃去。舟人問誰氏子。
高曰。廟神已脫蟒形。
故來謝耳。高至豫章建寺。
即今大安是也。由高而名蓋江淮寺塔之始。 ^509b12

〔庚寅〕　改和平。是年月支國沙門支婁迦讖。
亦云支讖。至洛陽。
少時習語大通華言。
遂譯經。至中平年凡二十一部。
六十三卷。永興元年桓帝於宮中鑄黃金浮圖老子像。
覆以百寶華蓋。身奉祀之。
由是百姓嚮化。事佛彌盛。 ^509c2

〔辛卯〕　改元嘉。 ^509c8

世尊示滅一千一百年矣。 ^509c9

〔癸巳〕　改永興。 ^509c10

〔乙未〕　改永壽。 ^509c11

〔戊戌〕　改延熹。 ^509c12

〔五　乙巳〕　第二十二祖摩拏羅者。
那提國常自在王之子也。
年三十遇婆脩祖師。
出家傳法至西印度。
彼國王名得度。即瞿曇種族。
歸依佛乘勤行精進。
一日於行道處現一小塔。
欲取供養眾莫能舉。
王即大會梵行禪觀咒術等三眾。
欲問所疑。時尊者亦赴此會。
是三眾皆莫能辨。
尊者即為王廣說塔之所因〔阿育王造塔此不繁錄〕今之出現。
王福力之所致也。
王聞是說。乃曰。至聖難逢世樂非久。
即傳位太子。投祖出家。
七日而證四果。尊者深加慰誨。
曰汝居此國善自度人。
今異域有大法器。
吾當化令得度。曰師應迹十方動念當至。
寧勞往邪。尊者曰然。
於是焚香遙語月氏國鶴勒那比丘曰。
汝在彼國教導鶴眾。
道果將證宜自知之。
時鶴勒那為彼國王寶印說脩多羅偈。
忽覩異香成穗。王曰。
是何祥也。曰此是西印度傳佛心印祖師摩拏羅將至。
先降信香耳。曰此師神力何如。
答曰。此師遠承佛記。
當於此土廣宣玄化。
時王與鶴勒那俱遙作禮。
尊者知已即辭得度比丘往月氏國。
受王與鶴勒那供養。
後鶴勒那問尊者曰。
我止林間已經九白〔印土以一年為一白〕有弟子龍子者。
幼而聰慧。我於三世推窮莫知其本。
尊者曰。此子於第五劫中。
生妙喜國婆羅門家。
曾以旃檀施於佛宇作槌撞鐘。
受報聰敏為眾欽仰。
又問。我有何緣而感鶴眾。
尊者曰。汝第四劫中。
甞為比丘。當赴會龍宮。
汝諸弟子咸欲隨從。
汝觀五百眾中無有一人堪任妙供。
時諸子曰。師常說法。
於食等者於法亦等。
今既不然。何聖之有。
汝即令赴會。自汝捨生趣生轉化諸國。
其五百弟子以福微德薄生於羽族。
今感汝之惠故。為鶴眾相隨。
鶴勒那聞語曰。以何方便令彼解脫。
尊者曰。我有無上法寶。
汝當聽受化未來際。
而說偈曰。心隨萬境轉。
轉處實能幽。隨流認得性。
無喜復無憂。時鶴眾聞偈飛鳴而去。
尊者跏趺寂然奄化。
鶴勒那與寶印王起塔。
當後漢桓帝十九年乙巳歲也。 ^509c13

〔丁未〕　改永康。 ^510a23

大教至東夏一百年矣。 ^510a24

〔六　戊申〕　靈帝宏改建寧在位二十二年〔寶武立之〕。 ^510a25

〔壬子〕　改熹平。 ^510a27

〔七　癸丑〕　是年天竺沙門竺佛朔至洛陽。
譯道行般若經。棄文存質深得經意。
至光和中同支讖譯般舟三昧經共三卷。
是歲安息國優婆塞都尉安立至洛邑。
同清信士嚴佛調譯經七部。
于時復有沙門支曜康巨康猛詳曇果竺大力。
皆善方言。終漢世譯經凡三百餘部。 ^510a28

〔丙辰〕　詔刻五經文字。
立于太學門外。 ^510b6

〔戊午〕　改光和。 ^510b7

〔八　甲子　四八〕　改中平○道始黃巾作叛。 ^510b8

〔戊辰〕　○〔綦稠自稱天子起兵作亂〕。 ^510b11

〔己巳〕　○〔益州黃巾馬相自稱天子○黃巾賊起。
鬻獄賣官。宦者卜常侍弄權。
天下大亂〕。 ^510b12

洪農王辯在位一百七十日。 ^510b13

〔九　庚午〕　獻帝協改初平〔靈帝中子。
昭寧九年九月。董卓廢皇子辯立之。
九歲即位〕在位三十年〔董卓自稱太師。
劫土遷都長安。三年王允呂布共誅卓滅其族矣〕。 ^510b15

〔十　癸酉〕　帝初平中。
牟子未詳名字。世稱牟子。
既修經傳諸子。書無大小靡不好之。
雖不樂兵法。然猶讀焉。
雖讀神仙不死之書。
抑而不信。以為虛誕。
會靈帝崩後天下擾亂。
獨交州差安。北方異人咸來在焉。
多為神仙辟穀長生之術。
牟子常以五經難之。
道家術士莫敢對焉。
先是牟子將母辟世。
年二十六。歸蒼梧娶妻。
太守聞其守學。謁請署吏。
時年方盛志精於學。
又見世亂無仕宦意。
竟不就。是時州郡相疑隔塞不通。
太守以其博學多識。
使致敬荊州。牟子以為榮爵易讓使命難辭。
會牧弟豫章太守為中郎將笮融所殺。
牧遣騎都尉劉彥將兵赴之。
恐外界相疑兵不得進。
乃謂牟子曰。弟為逆賊所害。
骨肉之痛憤發肝心。
嘗遣劉都尉行。恐界外疑難行人不通。
君文武兼備有專對才。
今欲相屈之零陵桂陽假塗於通路何如。
牟子重違其意諾之。
適其母卒。遂不果行。
久之歎曰。老子絕聖棄智修身保真。
萬物不干其志。天下不易其樂。
天子不得臣。諸侯不得友。
故可貴也。於是銳志於佛道兼研老子五千文。
舍玄妙為酒漿。翫五經為琴篁。
世俗之徒多非之者。
以為背五經而向異道。
欲爭則非道。欲默則不能。
遂以筆墨之間。略引聖賢之言證解之。
名曰牟子理惑云。 ^510b17

問曰。何以正言佛。
佛為何謂乎。牟子曰。
佛者覺也。猶名三皇神五帝聖也。
佛乃道德之元祖。
神明之宗緒。佛之言覺者。
恍惚變化分身散體。
或存或亡。能小能大。
能圓能方。能老能少。
能隱能彰。蹈火不燒履刃不傷。
在污不染在禍無殃。
不行而到。無作而光。
故號為佛也。 ^510c15

問曰。何謂之為道。
道何類也。牟子曰。
道之言導也。導人致於無為。
牽之無前引之無後。
舉之無上抑之無下。
視之無形聽之無聲。
四表為大蜿蜒其外。
毫釐為細間關其內。
故謂之道。 ^510c22

問曰。孔子以五經為道教。
可拱而誦履而行之。
今子說道虛無恍惚。
不見其意不指其事。
何與聖人言異乎。
牟子曰。不可以所習為重所希為輕。
惑於外類失於中情。
立事不失道德。猶調絃不失宮商。
天道法四時。人道法五常。
老子曰。有物混成先天地生可以為天下母。
吾不知其名。強字之曰道。
道之為物。居家可以事親。
宰國可以治民。獨立可以治身。
履而行之充乎天地。
廢而不用消而不離。
子不解之。何異之有乎。
問曰。夫至實不華至辭不飾。
言約而至者麗。事寡而達者明。
故珠玉少而貴瓦礫多而賤。
聖人制七經之本。
不過三萬言。眾事備焉。
今佛經卷以萬計言以億數。
非一人力所能堪也。
僕以為煩而不要矣。
牟子曰。江海所以異於行潦者。
以其深廣也。五嶽所以別於丘陵者。
以其高大也。若高不絕山阜。
跛羊凌其巔。深不絕涓流。
孺子浴其淵。麒麟不處苑囿之中。
吞舟之魚不遊數仞之溪。
剖三寸之蚌。求明月之珠。
探枳#CB00331;之巢。
求鳳凰之雛。必難獲也。
何者小不能容大也。
佛經前說億載之事。
却道萬世之要。太素未起太始未生。
乾坤肇興。其微不可握。
其纖不可入。佛悉彌綸其廣大之外。
剖析其窈妙之內。
靡不紀之。故其經卷以萬計言以億數。
多多益具眾眾益富。
何不要之有。雖非一人所堪。
譬若臨河飲水。飽而自足。
焉知其餘哉。問曰。
佛經眾多。欲得其要而棄其餘。
直說其實而除其華。
牟子曰否。夫日月俱明各有所照。
二十八宿各有所主。
百藥並生各有所愈。
狐裘備寒。絺綌御暑。
舟輿異路俱致行旅。
孔子不以五經之備。
復作春秋孝經者。
欲博道術恣人意耳。
佛經雖多。其歸為一也。
猶七典雖異。其貴道德仁義亦一也。
孝所以說多者。隨人行而與之。
若子張子游俱問一孝。
而仲尼答之各異。
攻其短也。何棄之有哉。 ^510c27

問曰。佛道至尊至大。
堯舜周孔曷不修之乎。
七經之中不見其辭。
子既耽詩書悅禮樂。
奚為復好佛道喜異術。
豈能踰經傳美聖業哉。
竊為吾子不取也。
牟子曰。書不必孔丘之言。
藥不必扁鵲之方。
合義者從。愈病者良。
君子博取眾善以輔其身。
子貢云。夫子何常師之有乎。
堯事尹壽。舜事務成。
旦學呂望。丘學老聃。
亦俱不見於七經也。
四師雖聖。比之於佛。
猶白鹿之與麒麟。
燕鳥之與鳳凰也。
堯舜周孔。且猶與之。
況佛身相好變化神力無方。
焉能舍而不學乎。
五經事義或有所闕。
佛不見記何足怪疑哉。 ^511b6

問曰。云佛有三十二相。
八十種好。何其異於人之甚也。
殆富耳之語。非實之云也。
牟子曰。諺云。少所見多所怪。
覩馲駝言馬腫背。
堯眉八彩。舜目重瞳。
臯陶馬喙。文王四乳。
禹耳三漏。周公背僂。
伏羲龍鼻。仲尼反宇。
老子日角目玄鼻有雙柱手把十文足蹈二五此非異於人乎。
佛之相好奚疑哉。 ^511b19

問曰。孝經言。身體髮膚受之父母。
不敢毀傷。曾子臨沒。
啟予手啟予足。今沙門剃頭。
何其違聖人之語。
不合孝子之道也。
吾子常好論是非平曲直。
而反善之乎。牟子曰。
夫訕聖賢不仁。平不中不智也。
不仁不智何以樹德。
德將不樹頑嚚之儔也。
論何容易乎。昔齊人乘船渡江。
其父墮水。其子攘臂捽頭顛倒。
使水從口出。而父命得甦。
夫捽頭顛倒不孝莫大。
然以全父之身。若拱手修孝子之常。
父命絕於水矣。孔子曰。
可與適道。未可與權。
所謂時宜施者也。
且孝經曰。先王有至德要道。
而泰伯斷髮文身。
自從吳越之俗。違於身體髮膚之義。
然孔子稱之。其可謂至德矣。
仲尼不以其斷髮毀之也。
由是而觀。苟有大德不拘於少。
沙門捐家財棄妻子不聽音視色。
可謂讓之至也。何違聖語不合孝乎。
豫讓吞炭漆身。聶政皮面自刑。
伯姬蹈火。高行截容。
君子為勇而死義。
不聞譏其毀沒也。
沙門剃除鬚髮。而比之於四人。
不已遠乎。 ^511b27

問曰。夫福莫踰於繼嗣。
不孝莫過於無後。
沙門棄妻子捐貨財終身不娶。
何違其福孝之行也。
自苦而無奇。自拯而無異矣。
牟子曰。夫長左者必短右。
大前者必狹後。孟公綽為趙魏老則優。
不可以為滕薛大夫。
妻子財物世之餘也。
清躬無為道之妙也。
老子曰。名與身孰親。
身與貨孰多。又曰。
觀三代之遺風。覽乎儒墨之道術。
誦詩書修禮節。崇仁義視清潔。
鄉人傳業名譽洋溢。
此中士所施行。恬惔者所不恤。
故前有隋珠後有虓虎。
見之走而不敢取何也。
先其命而後其利也。
許由栖巢木。夷齊餓首陽。
聖孔稱其賢曰。求仁得仁者也。
不聞譏其無後無貨也。
沙門修道德。以易遊世之樂反淑賢以貸妻子之歡。
是不為奇孰與為奇。
是不為異孰與為異哉。 ^511c18

問曰。黃帝垂衣裳製服飾。
箕子陳洪範。貌為五事首。
孔子作孝經。服為三德始。
又曰。正其衣冠尊其瞻視。
原憲雖貧不離華冠。
子路遇難不忘結纓。
今沙門剃頭髮被赤布。
見人無跪起之禮儀。
無盤旋之容正。何其違貌服之制。
乖搢紳之飾也。牟子曰。
老子云。上德不德。
是以有德。下德不失德。
是以無德。三皇之時。
食肉衣皮巢居穴處。
以崇質朴。豈復須章甫之冠。
曲裘之飾哉。然其人稱有德而敦龐。
正信而無為。沙門之行有似之矣。
或曰。如子之言。則黃帝堯舜周孔之儔。
棄而不足法也。牟子曰。
夫見博則不迷。聽聰則不惑。
堯舜周孔修世事也。
佛與老子無為志也。
仲尼栖栖七十餘國。
許由聞禪洗耳於淵。
君子之道。或出或處。
或默或語。不溢其情。
不淫其性。故其道為貴。
在乎所用。何棄之有乎。 ^512a5

問曰。佛道言。人死當更復生。
僕不信此言之審也。
牟子曰。人臨死其家上屋呼之。
死已復呼誰。或曰。
呼其魂魄。牟子曰。
神還則生。不還則神何之乎。
曰成鬼神。牟子曰。
是也。魂神固不滅矣。
但身自朽爛耳。身譬如五穀之根葉。
魂神如五穀之種實。
根葉生必當死。種實豈有終已。
得道身滅耳。老子曰。
吾有大患。以吾有身也。
若吾無身。吾有何患。
又曰。功成名遂身退。
天之道也。或曰。為道亦死。
不為道亦死。有以異乎。
牟子曰。所謂無一日之善。
而問終身之譽者也。
有道雖死神歸福堂。
為惡既死神當其殃。
愚夫闇於成事。賢智預於未萌。
道與不道如金比草。
禍之與福如白方黑。
焉得不異。而言何易乎。 ^512a22

問曰。孔子云。未能事人。
焉能事鬼。未知生焉知死。
此聖人之所紀也。
今佛家輒說生死之事鬼神之務。
此殆非聖哲之語也。
夫履道者當虛無淡泊歸志賀朴。
何為乃道生死以亂志。
說鬼神之餘事乎。
牟子曰。若子之言。
所謂見外而未識內者也。
孔子疾。子路不問本末。
以此抑之耳。孝經曰。
為之宗廟以鬼享之。
春秋祭祀以時思之。
又曰。生事愛敬死事哀戚。
豈不教人事鬼神知生死哉。
周公為武王請命曰。
旦多才多藝能事鬼神。
夫何為也佛經所說生死之趣。
非此#CB06178;乎。
老子曰。既知其子復守其母。
沒身不殆。又曰。用其光復歸其明。
無遺身殃。此道生死之所趣。
吉凶之所住。至道之要。
實貴寂寞。佛家豈好言乎。
來問不得不對耳。
鐘鼓豈有自鳴者。
桴加而有聲矣。 ^512b8

問曰。孔子曰。夷狄之有君。
不如諸夏之亡也。
孟子譏陳相更學許行之術曰。
吾聞用夏變夷。未聞用夷變夏者也。
吾子弱冠學堯舜周孔之道。
而今舍之更學夷狄之術。
不已惑乎。牟子曰。
此吾未解大道時之餘語耳。
若子可謂見禮制之華。
而闇道德之實。 #CB00440;炬燭之明。
未覩天庭之日也。
孔子所言矯世法矣。
孟軻所云疾專一耳。
昔孔子欲居九夷。
曰君子居之。何陋之有。
及仲尼不容於魯衛。
孟軻不用於齊梁。
豈復仕於夷狄乎。
禹出西羌而聖哲。
瞽叟生舜而頑嚚。
由余產狄國而#CB00649;秦。
管蔡自河洛而流言。
傳曰。北辰之星。在天之中。
在人之北。以此觀之。
漢地未必為天中也。
佛經所說上下周極。
含血之類物皆屬佛焉。
是以吾復尊而學之。
何為當含堯舜周孔之道。
金玉不相傷。隋璧不相妨。
謂人為惑。特自惑乎。 ^512b24

問曰。孔子稱。奢則不孫儉則固。
與其不孫也寧固。
御孫曰。儉者德之共。
侈者惡之大也。今佛家以空財布施為名。
盡貨與人為貴。豈有福哉。
牟子曰。彼一時也。
此一時也。仲尼之言疾奢而無禮。
御孫之論刺莊公之刻桶。
非禁布施也。舜耕歷山恩不及州里。
太公屠牛惠不逮妻子。
及其見用。恩流八荒惠施四海。
饒財多貨貴其能與。
貧困屢空貴其履道。
許由不貪四海。伯夷不甘其國。
虞卿捐萬戶之封。
救窮人之急。各其志也。
僖負羈以盤飱之惠。
全其所居之閭。宣孟以一飯之故。
活其不貲之軀。陰施出於不意。
陽報皎如白日。況傾家財發善意。
其功德巍巍如嵩泰。
悠悠如江海矣。懷善者應之以祚。
挾惡者報之以殃。
未有種稻而得麥。
施禍而獲福者也。 ^512c13

問曰。人之處世。莫不好富貴而惡貧賤。
樂歡逸而憚勞倦。
黃帝養性以五肴為上。
孔子食不厭精鱠不厭細。
今沙門被赤布。日一食閉六情自畢於世。
若茲何聊之有。牟子曰。
富與貴是人之所欲。
不以其道得之不處也。
貧與賤是人之所惡。
不以其道得之不去也。
老子曰。五色令人目盲。
五音令人耳聾。五味令人口爽。
馳騁畋獵令人心發狂。
難得之貨令人行妨。
聖人為腹不為目。
此言豈虛哉。柳下惠不以三公之位易其介。
段干木不以其身易魏文之富。
許由巢父栖木而居。
自謂安於帝宇。夷齊餓于首陽。
自謂飽於文武。蓋各得其志而已。
何不聊之有乎。 ^512c29

問曰。若佛經深妙靡麗。
子胡不談之於朝廷。
論之於君父。修之於閨門。
接之於朋友。何復學經傳讀諸子乎。
牟子曰。子未達其源而問其流也。
夫陳爼豆於壘門。
建旌旗於朝堂。衣狐裘以當蕤賓。
被絺綌以御黃鍾。
非不麗也。乖其處非其時也。
故持孔子之術入商鞅之門。
齎孟軻之說詣蘇張之庭。
功無分寸過有丈尺矣。
老子曰。上士聞道勤而行之。
中士聞道若存若亡。
下士聞道而大笑之。
吾懼大笑。故不為談也。
渴不必待江河而飲。
井泉之水何所不飽。
是以復治經傳耳。
問曰。老子云。智者不言。
言者不智。又曰。大辯若訥大巧若拙。
君子恥其言過行。
設沙門有至道。奚不坐而行之。
何復談是非論曲直乎。
僕以為此德行之賤也。
牟子曰。來春當大饑今秋不食。
黃鍾應寒蕤賓重裘。
備預雖早不免於愚。
老子所云。謂得道者耳。
未得道者何知之有乎。
大道一言而天下悅。
豈非大辨。老子不云何。
功遂身退。天之道也。
身既退矣。又何言哉。
今之沙門未及得道。
何得不言。老氏亦猶言也。
如其無言五千何述焉。
若知而不言可也。
既不能知。又不能言愚人也。
故能言不能行。國之師也。
能行不能言。國之用也。
能行能言。國之寶也。
三品各有所施。何德之賤乎。
唯不能言。又不能行。
是賤也。 ^513a14

問曰。如子之言。徒當學辨達修言論。
豈復治情性履道德乎。
牟子曰。何難悟之甚乎。
夫言語談論各有時也。
蘧瑗曰。國有道則直。
國無道則卷而懷之。
寧武子曰。國有道則智。
國無道則愚。孔子曰。
可與言而不與言失人。
不可與言而與言失言。
故智愚自有時。談論各有意。
何為當言論而不行哉。 ^513b11

問曰。云佛道至尊至快無為淡泊。
世人學士多譏毀之。
云其辭說廓落難用虛無難信何也。
牟子曰。至味不合於眾口。
大音不比於眾耳。
作咸池設大童發簫韶詠九成。
莫之和也。張鄭衛之絃。
歌時俗之音。必不期而柎手也。
故宋玉云。客歌於郢為下俚之曲。
和者千人。引商激角。
眾莫之應。此皆悅邪聲不曉於大度者也。
韓非以管闚之見而謗堯舜。
接輿以毛釐之分而刺仲尼。
皆耽小而忽大者也。
夫聞清商而謂之角。
非彈絃之過。聽者之不聰矣。
見和璧而名之石。
非璧之賤也。視者之不明矣。
神蛇能斷而復續。
不能使人不斷也。
靈龜發夢於宋元。
不能免豫且之網。
大道無為非俗所見。
不為譽者貴。不為毀者賤。
用不用自天也。行不行乃時也。
信不信其命也。 ^513b18

問曰。吾子以經傳理佛之說。
其辭富而義顯。其文熾而說美。
得無非真誠是子之辯也。
牟子曰。吾非辯也。
見博故不惑耳。問曰。
見博其有術乎。牟子曰。
由佛經也。吾未解佛經之時。
惑甚於子。雖誦五經適以為華未成實矣。
吾既覩佛經之說。
覽老子之要。守恬淡之性。
觀無為之行。還視世事猶臨天井而窺谿谷。
登嵩岱而見丘垤矣。
五經則五味。佛道則五穀矣。
吾自聞道以來。如開雲見白日。
炬火入冥室焉。 ^513c5

問曰。子以經傳之辭華麗之說。
褒讚佛行稱譽其德。
高者陵青雲。廣者踰地圻。
得無踰其本過其實乎。
而僕譏刺頗得疹中而其病也。
牟子曰。吁吾之所褒。
猶以塵埃附嵩岱。
收朝露投江海。子之所謗。
猶握瓢觚欲減江海。
操耕耒欲損崑崙。
側一拳以翳日光。
舉土塊以塞河衝。
吾所褒不能使佛高。
子之毀不能令其下也。 ^513c15

論曰。牟子理惑三十有七篇。
梁僧祐律師載之宏明集。
可謂所從來遠矣。
觀其崇德辨惑閒邪御侮。
發揮大教之耿光。
蓋閎覽博物之君子也。
當是時。吾佛法源濫觴之初。
凡西域沙門至中國者。
由騰蘭而下不過十人。
所新出經三百餘卷。
俱小乘教。若微妙大乘諸經。
皆所未至。牟子乃能玄鑑頴悟契佛心宗。
得法味若是之深。
比夫漢末禰衡陳元龍孔北海諸公。
虛負奇資終於不聞道。
不過為一俗士而死矣。
然則牟子賢矣哉。
惜其書不能備載。
聊取二十篇輔成通論。
大抵世之惑也者。
雖世尊在世。尚莫能無。
矧今去聖逾二千載。
欲天下之廓廓皆正信。
其可得哉。雖然是書正不可不以垂世也。 ^513c23

〔十一〕　漢書西域傳。
史官范曄論曰。西域風土之載前史未聞也。
張騫懷致遠之略。
班超奮封侯之志。
終能立功西遐羈服外域。
自兵威之所肅服。
財賂之所懷誘。莫不獻方奇納愛質。
露頂肘行東向而朝天子。
故設戊巳之官分任其事。
建都護之帥總領其權。
其後甘英乃抵條支。
而歷安息臨海以望大秦。
拒五門陽關四萬餘里。
靡不周盡焉。若其境俗性習之優薄。
產載物類之區品。
川河障嶺之基源。
氣節涼暑之通隔。
梯山棧谷繩行沙渡之道。
身熱首痛風災鬼難之域。
莫不備寫情形審求根實。
至於佛道神化。興自身毒。
而二漢方志莫有稱焉。
張騫但著地多暑濕乘象而戰。
班超雖列其奉浮圖不殺伐。
而精文善法導達之功。
靡所傳述。予聞之說也。
其國則殷乎中土。
玉燭和氣靈聖之所降集。
賢懿之所挺生。神迹詭異則理絕人區。
感驗明顯則事出天外。
而騫超無聞者。豈非道祕往運數開叔葉乎。
不然何誣異之甚也。
漢自楚王英始盛齋戒之祀。
桓帝又修華蓋之飾。
將微義未譯而但神明之耶。
詳其清心釋累之訓。
空有兼遣之宗。道書之流也。
且好仁惡殺蠲救崇善。
所以賢達君子多愛其法焉。
然好大不經奇譎無已。
雖鄒衍談夭之辯。
莊周蝸角之論。尚未足以概其萬一。
又精靈起滅因報相尋。
若曉而昧者。故通人多惑焉。
蓋導俗無方適物異會。
取諸同歸措夫疑說。
則大道通矣。曄字蔚宗。
生晉末仕於宋。凡史籍議論釋氏。
自曄而始。 ^514a10

〔十二〕　袁宏漢紀曰。
永平十一年。浮屠者佛也。
西域天竺有佛道焉。
佛者漢言覺。將覺悟群生也。
其教以修善慈心為主。
不殺生專務清淨。
其精者號為沙門漢言息心。
蓋息意去欲而歸於無為也。
又以為人死精神不滅。
隨復受形。生時所行善惡皆有報應。
故所貴行善修道。
以鍊精神不已。以至無為而得為佛也。
佛身長一丈六尺。
黃金色項中佩日月光。
變化無方無所不入。
故能化通萬物而大濟群生。
初明帝夢見金人長大項有日月光。
以問群臣。或曰。西方有神。
其名曰佛。其形長大。
因遣使天竺問其道術。
圖其形像而還。有經數千萬卷。
以虛無為宗。包羅精麁無所不統。
善為宏闊遠大之言。
所求在一體之內。
所明在視聽之外。
世俗之人。或以為虛誕。
然歸於玄微。深遠難得而測。
故王公大人觀死生報應之際。
莫不矍然而自失焉。
本朝東坡居士曰。
此殆中國始知有佛時語也。
雖淺近大略具足矣。
野人得鹿。正爾煮食之耳。
其後賣與市人。遂入公庖中饌之百方。
然鹿之所以美。未有絲毫加於煮食時也。
袁宏漢紀。論佛世罕見全篇。
東坡大全集所載。
袁宏論佛說。乃唐章瓌太子注漢書楚王英傳。
所引用漢紀者。當以此全篇為正云。 ^514b11

〔甲戌〕　改興平。 ^514c7

〔乙亥〕　〔穀一石二十五萬。
麥與豆一石。各二十萬錢〕。 ^514c8

〔丙子〕　改建安。帝東歸洛。 ^514c9

〔丁丑〕　〔曹公遷都。
許昌。以操為司空。
劉備為豫州牧〕是年千歲寶掌和尚至自西土。 ^514c10

〔十三　戊寅〕　沙門康猛竺大力。
譯四諦及興起本行等經。
六部凡十一卷於洛陽。 ^514c12

〔辛巳〕　〔曹操與遠紹將顏良戰于官渡。
為關雲長走馬。入寨刺殺顏良〕。 ^514c14

〔己丑〕　〔吳周瑜破曹公於赤壁矣〕。 ^514c15

〔十四〕　第二十三祖鶴勒那者月氏國人也。
姓婆羅門。父千勝。
母金光。以無子故禱于七佛金幢。
即夢須彌山頂一神童持金環云我來也。
覺而有孕。年七歲遊行聚落。
覩民間淫祀。乃入廟叱之曰。
汝妄興禍福幻惑於人。
歲費牲牢傷害斯甚。
言訖廟貌忽然而壞。
由是鄉黨謂之聖子。
年二十二出家。三十遇摩拏羅尊者付法眼藏。
行化至中印度。彼國王名無畏海。
崇信佛道。尊者為說正法次。
王忽見二人緋素服拜尊者。
王問曰。此何人也。
師曰。此是日月天子。
吾昔曾為說法。故來禮耳。
良久不見。唯聞異香。
王曰。日月國土總有多少。
尊者曰。千釋迦佛所化世界。
各有迷盧日月。我若廣說即不能盡。
王聞忻然。時尊者演無上道度有緣眾。
以上足龍子早夭。
有兄師子。博通彊記。
事婆羅門。厥師既逝弟復云亡。
乃歸依于尊者。而問曰。
我欲求道。當何用心。
尊者曰。汝欲求道無所用心。
曰既無用心誰作佛事。
尊者曰。汝若有用即非功德。
汝若無作即是佛事。
經云。我所作功德而無我所故。
師子聞是言已。即入佛惠。
時尊者忽指東北問云。
是何氣象。師子曰。
我見氣如白虹貫乎天地。
復有黑氣五道橫亘其中。
尊者曰。其兆云何。
曰莫可知矣。尊者曰。
吾滅後五十年。此天竺國當有難起嬰在汝身。
吾將滅矣。今以法眼付囑於汝。
善自護持。乃說偈曰。
認得心性時。可說不思議。
了了無可得。得時不說知。
師子比丘聞偈欣愜。
然未曉將罹何難。
尊者乃密示之。言訖現十八變而歸寂。
闍維畢分舍利各欲興塔。
尊者復現空中而說偈曰。
一法一切法一切一法攝。
吾身非有無。何分一切塔。
大眾聞偈遂不復分。
就馱都之場而建塔焉。
即後漢獻帝二十年己丑歲也。 ^514c16

〔十五　丙申〕　○道始作靈寶。 ^515a23

〔己亥〕　○。 ^515a25

東漢十二君。一百九十五年。 ^515a27

三國〔蜀吳附魏年紀〕魏〔五主王土德姓曹氏都于鄴〕雷氏曰。 ^515a28

〔十六　庚子〕　武帝操諡。 ^515b1

太祖武皇帝 ^515b3

文帝丕〔字子桓。武帝子。
受漢禪即位。丁未五月崩嘉福殿。
壽四十歲。葬于首陵〕改黃初。
治七年。 ^515b4

〔十七　辛丑〕　蜀〔姓劉氏二主都于蜀〕
雷氏曰〔蜀唯二主四十四年〕。 ^515b6

先主備。 ^515b7

諡曰昭烈大帝〔改年章武〕吳〔姓孫氏都金陵〕
雷氏曰〔權亮休浩四主六二〕。 ^515b9

〔十八　壬寅〕　大帝權。 ^515b10

諡大帝〔改年黃武〕治三十一年。 ^515b12

論曰。自漢以來天下一統。
建安之後鼎峙始分。
袁曹競逐於中原。
劉孫分鹿於江峽。
五嶽塵擁九牧雲屯。
或二祀而啟帝圖。
或三分而陳霸業。
故使魏祖挾天子而令諸侯。
劉宗馮劍閣而規雍 #CB06119;。
孫氏英略高枕長江。
橫武爪牙。臥龍威力。
別據一域吞噬為心。
各跨疆場牙嚴關塞。
廣延俊乂以佐股肱。
厚禮賢能賓為國寶。
良匠妙法復此徂來。
僧會適吳。舍利耀靈於江左。
迦羅游魏。禁律剏啟於洛都。
歸戒自此大行。圖塔由斯特立。
譯人隨俗仍彼方言。
出經逐時便題名目。
故有吳品蜀晉耀焉。
重疊再翻由此而始。
派流失譯良在於茲。
且三國峙居。夫何西蜀一都。
獨無於代錄。今大吳次紀。
而以魏朝道俗具列于左方云。 ^515b13

〔甲辰〕　蜀後主禪。 ^515b28

〔十九〕　沙門維祇難〔此云障礙〕天竺國人。
同沙門竺律炎至武昌郡。
譯經二部。及祇難卒。
律炎復於揚都譯經三部凡三卷。
時優婆塞支謙者字恭明。
月氏國人。初遊洛邑。
受業于支亮。亮字紀明。
受業于支讖。世稱天下博知不出三支。
謙博覽經籍為人細長黑瘦。
眼多白而睛黃。時人語曰。
支郎眼中黃。身雖細是智囊。
及辟地歸吳。主見而大悅。
拜為博士。譯經一百二十九部。
一百五十二卷。 ^515c1

〔二十　丁未〕　明帝叡。
改太和在位十三年。 ^515c10

〔二十一〕　陳思王曹植者。
字子建。武帝中子。
十歲誦詩書十餘萬言。
善屬文。太祖見而異之曰。
汝倩人耶。植曰。言出成論下筆成章。
顧面試。奈何倩人乎。
及長於世間藝術無不精練。
邯鄲淳見而駭嘆。
稱為天人。植每讀佛經。
留連嗟玩以為至道之宗極。
轉讀七聲升降曲折之響。
世皆諷而則之。游魚山聞有聲特異清颺哀婉。
因倣其聲為梵囋。
今法事中有魚山梵。
即其遺奏也。始魏武欲立為嗣。
植荒酒自穢。以故得免。
文帝頗嫉其才。抑而不用。
甞求自試。帝不允。
既而十一年中。三徙其藩。
植滋不得志而薨。
年三十一。初植登魚山臨東阿。
喟然有終焉志。遂營墓遺誡其子令薄葬。
植在日不甚信黃老。
著辨道論見意。今載藏經中弘明集。 ^515c12

〔己酉〕　吳稱帝遷建業。
改元黃龍。 ^515c28

〔壬子〕　吳改嘉禾。 ^515c29

〔癸丑〕　改青龍。 ^516a1

〔丁巳〕　改景初。建丑為正月。 ^516a2

〔戊午〕　蜀改延熙○吳改赤烏。 ^516a3

〔二十二　庚申〕　齊王芳。
改元始治十三年。 ^516a4

〔二十三　辛酉〕　康僧會至吳。
按吳書。赤烏四年有康居國大丞相子姓康名僧會。
棄俗歸緇。以遊化為任。
行至建康營立茅茨。
設像行道。吳人初見謂為妖異。
有司奏聞。主欲幽之。
詔至問狀。會進曰。
如來大師化已千年。
然靈骨舍利神應無方。
昔阿育王奉之為八萬四千塔。
此其遺化也。權以為誇己曰。
舍利可得當為塔之。
苟無驗則國有常刑。
會假請七日。謂其屬曰。
大法廢興在此一舉。
當加意洗心潔齋懇求。
至期無驗。乃展二七又無應。
權趣烹之。會默念。
佛名真慈。夫豈違我哉。
更請展期以死祈之又七日。
眾懼無天色。五鼓矣聞鏗然有聲。
起視缾中五色錯發。
大呼曰。果吾願矣。
黎明進之。權與公卿聚觀歎曰。
希世之瑞也。會又言。
舍利威神一切世間無能壞者。
權使力士槌之。砧碎而光明自若。
於是建塔度人立寺。
以其所名佛陀里。
寺曰建初。奉會居焉。 ^516a6

〔二十四〕　闞澤字德潤。
會稽山陰人也。家世為農。
澤好學。居貧無資。
常為人傭書自給。
所寫既畢即能誦。
由是博覽群籍。虞翻見而稱之曰。
闞生矯傑。仲舒子雲流也。
仕吳官太子太傅。
僧會入吳。吳主因問澤曰。
漢明何年佛教入中國。
何緣不及東方。澤曰。
永平十一年佛法初至。
計今赤烏四年。則一百七十年矣。
永平十四年。五嶽道士褚善信等乞與西僧角法。
於是善信負妄而死。
其徒以尸歸葬南嶽。
凡中國人例不許出家。
無人流布。加之罹亂歲深方至本國。
吳主曰。孔子制述典訓教化來業。
老莊修身自玩。放蕩山林歸心澹泊。
何事佛為。澤曰。孔老二教法天制用。
不敢違天。佛教諸天奉行。
不敢違佛。以此言之。
優劣可見也。 ^516a25

　第二十四祖師子比丘者。
中印度人也。姓婆羅門。
得法遊方至罽賓國。
有波利迦者。本習禪觀。
故有禪定知見執相捨相不語之五眾。
尊者詰而化之。四眾皆默然心服。
唯禪定師達磨達者。
聞四眾被責憤悱而來。
尊者曰。仁者習定何當來此。
既至于此胡云習定。
曰我雖來此心亦不亂。
定隨人習。豈在處所。
祖曰。仁者既來。其習亦至。
既無處所豈在人習。
曰定習人故非人習定。
我雖來此其定常習。
祖曰。人非習定定習人故。
當自來時其定誰習。
彼曰。如淨明珠內外無翳。
定若通達必當如此。
祖曰。定若通達一似明珠。
今見仁者非珠之徒。
彼曰。其珠明徹內外悉定。
我心不亂猶若此淨。
祖曰。其珠無內外。
仁者何能定。穢物非動搖。
此定不是淨。達磨達蒙師開悟心地朗然。
尊者既攝五眾名聞遐邇。
方求法嗣遇一長者。
引其子問尊者曰。
此子名斯多。當生便拳左手。
今既長矣。而終未舒。
願尊者示其宿因。
尊者覩之。即以手接曰。
可還我珠。童子遽開手奉珠。
眾皆驚異。祖曰。吾前報為僧。
有童子名婆舍。吾甞赴西海齋。
受嚫珠付之。今還吾珠。
理固然矣。長者遂舍其子出家。
祖與受具。以前緣故名婆舍斯多。
祖即謂曰。吾師密有懸記。
罹難非久。如來正法眼藏今轉付汝。
汝應保護普潤來際。
偈曰。正說知見時。
知見俱是心。當心即知見。
知見即于今。尊者說偈已。
以僧伽梨衣密付斯多。
俾之他國隨機淹化。
斯多受教直抵南天。
當魏齊王芳元始八年丁卯歲也。
尊者以難不可苟免。
獨留罽賓。時本國有外道二人。
一名摩目多。二名都落遮。
學諸幻法欲共謀亂。
乃盜為釋子形像潛入王宮。
且曰。不成即罪歸佛子。
妖既自作禍亦旋踵。
事既敗。王果怒曰。
吾素歸心三寶。何乃構害一至于斯。
即命破毀伽藍祛除釋眾。
復自秉劍至尊者所。
問曰。師得蘊空否。
尊者曰。已得蘊空。
曰離生死否。曰已離生死。
王曰。既離生死可施我頭。
祖曰。身非我有何悋於頭。
王即揮劍斷尊者首。
涌白乳高數尺。王之右臂旋亦墮地。
七日而終。太子光首歎曰。
我父何故自取其禍。
時有象白山仙人者。
深明因果。即為光首廣宣宿因解其疑網
〔事具聖胄集及寶林傳中〕遂以師子尊者報體。
而建塔焉。尊者付婆舍斯多心法信衣為正嗣。
外傍出達磨達四世二十二師。
祖罹難時。乃在魏高貴鄉公己卯歲也。 ^516b12

〔二十六　己巳〕　改嘉平。 ^517a3

〔庚午〕　嘉平二年。
西竺曇摩迦羅及婆芬陀至洛陽。
與康僧顗等翻譯眾經。
四分律鈔云。自漢以來法流濫觴。
比丘特剪髮而已。
未有律儀。供會齋懺事同祠祀。
至曹魏之初。一同漢式。
迨嘉平間。天竺曇摩迦羅〔此云四時〕及梵僧曇無德。
康僧藏師地梨茶耶。
乃阿瑜闍第九世弟子也。
藏承其後妙善律宗。
准用十僧大行佛制。
而以戒心為日用。
立羯磨受具。中夏戒律之始也。 ^517a4

〔辛未〕　吳改太元。 ^517a13

世尊示滅一千二百年矣。 ^517a14

〔壬申〕　吳王亮〔字子明。
權之少子。十歲即位。
改元建興。治七年。
後孫綝黜亮為會稽王。
立兄孫休〕。 ^517a15

〔二十七　甲戌〕　高貴鄉公髦〔字士彥。
文帝孫。東海定王霖子。
己卯為司馬昭弑之。
壽二十〕。 ^517a16

改正元。治六年。 ^517a17

吳改五鳳。 ^517a18

〔丙子〕　改甘露○吳改太平。 ^517a19

〔戊寅〕　蜀改景耀。 ^517a20

吳王休〔字子烈。權第六子。
孫綝廢亮立之。改永安元年。
治六年。壽三十崩〕。 ^517a21

〔二十八　己卯〕　罽賓國賊。
竊釋子形服作亂。
王怒以為釋子不知恩。
遂毀伽藍罷釋氏。
二十四祖師子尊者遇害而寂。 ^517a22

〔二十九　庚辰〕　陳留王奐。
改景元治五年。 ^517a25

〔三十　辛巳〕　沙門朱士衡。
於洛講道行般若經。
義有闕文發足于闐求正本。
漢地講經自此而始。 ^517a28

〔癸未〕　蜀改炎興。
魏鄧艾兵至。後主出降國亡右蜀漢二主。
四十三年〔而魏併之〕。 ^517b2

〔甲申〕　魏咸熙元。 ^517b4

吳王皓。佛祖歷代通載卷第五
 ^517b5
