
fen:: 
other:: 
### 4
五分律卷第九
translator:: 宋罽賓三藏佛陀什共竺道生等譯
第一分之五第六十四事
佛在舍衛城。爾時六群比丘數數犯戒，
諸比丘諫，乃至莫長夜受苦，皆如上說。
六群比丘問言：「佛於何處制此法？」
諸比丘言：「汝不知耶？」
答言：「不知！」諸比丘言：「今當語汝，制法處所。」
於說戒時，便語言：「佛於此中制法。」
六群比丘言：「我今始知是法，半月布薩，戒經中說。」
諸比丘種種呵責，以是白佛。
佛以是事集比丘僧，問六群比丘：「汝等實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^62c19

「若比丘，說戒時作是語：『我今始知是法，
半月布薩，戒經中說。』
諸比丘知是比丘已再三說戒中坐，是比丘不以不知故得脫，
隨所犯罪，如法治；應呵其不知：『所作不善！
說戒時，不一心聽，不著心中。』
波逸提。」 ^62c28

若比丘，與比丘受具足戒，即應教，為廣說。 ^63a4

若二、若三於說戒中坐，若知、若不知，作是語，波逸提。 ^63a5

比丘尼亦如是六十四竟。 ^63a6

佛在舍衛城。爾時諸比丘數入波斯匿王宮，
見諸美女生染著心，不樂修梵行，或有反俗作外道者。
諸大臣見，作是言：「王何以不深藏宮女，乃使種種異姓見之！」 ^63a7

爾時阿難常受王供養，晨朝著衣持鉢入於後宮。
時王與末利夫人同寢未起，夫人見阿難來，
即便狼狽被衣下床，所被之衣極細而滑，不覺墮落慚羞蹲地。
王便譏呵言：「我王事鞅掌，昏夜寢息，起不得早。
如何比丘晨朝逕來？」
阿難慚恥即還佛所，具以諸比丘入宮及己事白佛。
佛以是事集比丘僧，問諸比丘：「汝等實爾不？」
答言：「實爾。世尊！」佛復自說阿難事，種種呵責，
告諸比丘：「入王後宮有十過失：一者、若王醉時近餘宮女，
醉醒便忘；彼忽有娠，必疑比丘。
二者、宮女見比丘，或有戲笑，疑有情故。
三者、若王有密謀，外人得知，便當疑是比丘所傳。
四者、若王宮內亡失寶物，便當疑是比丘所取。
五者、若奪一臣位，外人必言：『由比丘故！』
六者、若有遭罪，外人必疑，比丘所為。
七者、若有未應得官，而王與之；亦復疑是比丘之力。
八者、若王好出遊觀，勞費事多，亦復疑嫌比丘使然。
九者、宮內多諸美色，珍玩服飾，比丘見之必生染著，犯戒反俗。
十者、若王子中有反逆者，必復疑是比丘所教。」
呵責已，告諸比丘：「今為諸比丘結戒，從今是戒應如是說： ^63a10

「若比丘，入王宮過門限，波逸提。」 ^63b2

時諸比丘佛制戒後，便不敢踰城門限乞食，
不知云何，以是白佛。
佛以是事集比丘僧，告諸比丘：「今聽入宮，但不得過後宮門限！
從今是戒應如是說： ^63b3

「若比丘，入王宮，過後宮門限者，波逸提。」 ^63b6

爾時波斯匿王，年年與諸宮女出行國界，處處皆有離宮別觀。
有諸比丘暮至村落，求索宿處。
諸居士言：「王今不在此宮，可入中宿。
王信樂佛法，聞必歡喜！」
諸比丘不敢，便無宿處。
以是白佛，佛以是事集比丘僧，告諸比丘：
「今聽諸比丘入王空宮，從今是戒應如是說： ^63b7

「若比丘，王未出寶、未藏寶，若入，過後宮門限，波逸提。」 ^63b13

寶者：所重之物及諸女色，皆名為寶。
未出者：女在宮中，未出。 ^63b15

未藏者：女在此宮，未使藏隱。 ^63b16

爾時入後宮門限，雙脚過，波逸提；隨入遠近，
步步波逸提；若一脚過，突吉羅。 ^63b17

入餘大臣、長者家，過內門限，突吉羅。 ^63b18

沙彌，突吉羅。
若王請入，不犯六十五竟。 ^63b19

佛在舍衛城。爾時拘薩羅、摩竭二國互相抄掠，二國中間道路斷絕。
王舍城比丘安居竟，作是念：「我今正當與賊同伴，乃得自致問訊世尊。
設彼戍邏，以共賊伴收捉我者，波斯匿王信樂佛法，必不見罪。」
便與賊俱到彼國界，果為所捉，將邏將所，
白言：「此是賊！」邏將言：「著袈裟者，復是何等？」
答言：「亦是賊！」比丘便自說言：「我非賊，是沙門釋子！
於王舍城安居竟，應問訊世尊，道路難嶮，故與共伴耳！」
邏將言：「汝非沙門釋子！
必假此服來作細作！」
便送王所，比丘自說如前，王便放之。
左右群臣，有不信是沙門者言：「此賊假比丘服，
王信樂佛法，其於放之！」
諸長老比丘聞，種種呵責，以是白佛。
佛以是事集比丘僧，問諸比丘：「汝等實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^63b21

「若比丘，共賊伴行，波逸提。」 ^63c7

有諸比丘共賊道路行，不知是賊，既知便慚愧，
謂犯波逸提；或下道避之，或留在後。
賊即問言：「汝何故爾？」
答言：「佛制不聽共汝伴行。」
賊聞是語，便大瞋恚，打諸比丘，剝衣赤肉。
諸比丘還，以是白佛。
佛以是事集比丘僧，告諸比丘：「若不知是賊，
共行犯波逸提，無有是處。
從今是戒應如是說： ^63c8

「若比丘，知是賊，共伴行，波逸提。」 ^63c14

有諸比丘在道路行，與賊相遇，便生慚愧，謂犯波逸提。
以是白佛，佛以是事集比丘僧，告諸比丘：
「若不期共賊行，道路相遇，犯波逸提，無有是處。
從今是戒應如是說： ^63c15

「若比丘，與賊期共伴行，波逸提。」 ^63c19

有諸比丘與賊期共近道行，有不去者，
有從異道者，皆生疑：「我等將無犯波逸提耶？」
以是白佛，佛以是事集比丘僧，告諸比丘：
「雖與賊期共近道行，竟不去及從異路去，
犯波逸提者，無有是處。
從今是戒應如是說： ^63c20

「若比丘，與賊期共道行，從此聚落到彼聚落，波逸提。」 ^63c24

若共惡比丘期行，突吉羅。
比丘尼亦如是。式叉摩那、沙彌、沙彌尼，突吉羅。 ^63c26

若諸難起，共期行，不犯六十六竟。 ^63c27

佛在舍衛城。爾時諸比丘與女人共道行，
或一比丘，與一女人乃至眾多；或二比丘乃至眾多，
與一女人乃至眾多共行、渡水，更相見形，
生染著心，或有反俗，作外道者。
諸居士見，譏呵言：「沙門釋子共女人同道，與將婦行有何等異？
誰知此輩行於梵行！
無沙門行，破沙門法！」 ^63c29

爾時有一居士數打其婦，打已出行，婦作是念：
「夫數打我，密能見殺，今當避之！」
於是便去；出聚落外，見一比丘，往趣問言：「大德！
何行？」答言：「欲至某處。」
於是女人便隨後去。
彼夫作是念：「我向打婦，或能自殺！」
即便還家，覓之不見。
問隣人言：「見我婦不？」
皆言：「不見！」便出聚落，見一外道女，問言：「頗見如是如是婦人不？」
答言：「見沙門釋子將去。」
彼人即急追之，及已，語比丘言：「何故將我婦走？」
比丘答言：「我不作惡業，汝婦與我同道行耳！」
婦復語夫言：「勿生惡心於此比丘，我共同道如親無異！」
夫聞婦言，作是念：「乃爾相欺，必已有惡事！」
便打比丘垂死乃置，彼比丘作是念：「我今委頓，
不任進路，當入火光三昧，以自消息，使身有力，然後前進。」
念已，收斂衣鉢，入火光三昧，身中出烟。
彼婦見已，語其夫言：「不信我語！
觀彼比丘身之所出！」
彼比丘須臾，舉身洞然。
婦復語言：「不信我語！
復觀比丘其身云何？」
彼比丘即以此三昧力，往到佛所，并以前事具白世尊。
佛以是事集比丘僧，問諸比丘：「汝等實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^64a6

「若比丘，與女人共道行，波逸提。」
有諸比丘共行，中道見諸女人，亦行此路，
心生疑悔：「我等將無犯波逸提耶？」
以是白佛。佛以是事集比丘僧，告諸比丘：
「若比丘不期與女人共道行，犯波逸提，無有是處。
從今是戒應如是說： ^64a28

「若比丘，與女人期，共道行，波逸提。」
有諸比丘與女人期共道行，後不敢去，
或從餘道，猶生疑悔。
以是白佛。佛以是事集比丘僧，告諸比丘：
「若比丘雖先與女人期共道行，竟不去，
或從餘路去，犯波逸提，無有是處。
從今是戒應如是說： ^64b4

「若比丘，與女人期共道行，從此聚落到彼聚落，波逸提。」 ^64b9

比丘尼亦如是。式叉摩那、沙彌、沙彌尼，突吉羅六十七竟。 ^64b10

佛在拘薩羅國，與大比丘僧千二百五十人遊行人間。
諸比丘或得屋中，或在樹下，或在露地。 ^64b12

時六群比丘共十七群比丘大聚薪草，
露地然火，在邊坐炙。
時有一蛇從木孔出，諸比丘見以物擲之，
蛇即還入，得熱復出；諸比丘復更擲之，
蛇復還入，須臾頃復出，擲一比丘嚙之即死。
諸比丘圍繞啼泣，諸長老比丘問：「汝等何故啼泣？」
答言：「此比丘為蛇嚙命過。」
具說上事。諸長老比丘種種呵責：「汝等云何見蛇再三出，
猶故不避，致令嚙死？」
以是白佛。佛以是事集比丘僧，問六群諸比丘：「汝等實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^64b14

「若比丘，然火，波逸提。」
時六群比丘使守園人、沙彌然火。
諸長老比丘見，呵責言：「汝豈不聞，佛制不得然火耶？」
答言：「我使守園人、沙彌然，非為有犯！」
諸比丘言：「自然、使人然，有何等異？」
以是白佛。佛以是事集比丘僧，問六群比丘：「汝實爾不？」
答言：「實爾。世尊！」佛種種呵責已，告諸比丘：
「從今是戒應如是說： ^64b25

「若比丘，自然火，若使人然，波逸提。」 ^64c2

有諸病比丘問醫，醫言：「應服如是藥，然火，洗浴。」
病比丘言：「佛不聽我自然火，及使人然。
願更教我服於餘藥！」
醫言：「大德！正應服此藥，然火，洗浴。」
諸比丘作是念：「佛若聽我自然火，若使人然，病乃得差。」
以是白佛。佛以是事集比丘僧，告諸比丘：
「今聽病比丘然火，若使人然。
從今是戒應如是說： ^64c3

「若比丘，無病，若自然火，若使人然，波逸提。」 ^64c10

有諸比丘須煮羹粥，不敢然火。
以是白佛。佛以是事集比丘僧，告諸比丘：
「今聽諸比丘煮羹粥，不得為炙。
從今是戒應如是說： ^64c11

「若比丘，無病為炙故，然火，波逸提。」 ^64c13

諸比丘欲熏鉢，然火；及遮惡獸，然燈燭，
不知云何，以是白佛。
佛以是事集比丘僧，告諸比丘：「今聽諸比丘有如是因緣，
自然火，若使人然。
從今是戒應如是說： ^64c14

「若比丘，無病為炙故，自然火、若使人然，波逸提。」 ^64c18

若為炙然火，炎高乃至四指，波逸提。 ^64c19

比丘尼亦如是。式叉摩那、沙彌、沙彌尼，突吉羅六十八竟。 ^64c20

佛在舍衛城。爾時諸比丘往知識家見嚴身寶，
捉看，還著故處；後為人所偷，主還覓之，不知所在。
有人言：「我見比丘捉！」
便往問比丘言：「我失如是如是寶，比丘見不？」
答言：「我向捉，還著故處。」
主言：「從比丘捉，便不復見，可以還我！」
比丘答言：「我實不取！」
主不信，便與比丘作惡名聲。 ^64c22

爾時有一外道囊盛五百金錢，到水邊飲，忘不持去。
有一比丘從後來見，作是念：「此是誰物？」
即四顧望，見前一人，便作是念：「必是彼許，當持還之。」
即取持去。彼人未遠還憶金囊，即便馳還。
比丘問：「汝何故還？」
彼人便瞋言：「不吉利物！
何以問我？」比丘言：「縱使我不吉利，汝應語我還意！」
彼言：「我忘一囊在水邊，故還覓耳！」
比丘即出示之：「此是汝囊非？」
彼人既見囊已，復更瞋言：「不吉利物！
何以捉我囊？汝小住待，我數囊中物！」
比丘答言：「我竟不解此囊，亦不看之。
若欲取者，豈當示汝？
恐汝失之，故持相還耳！」
彼人復言：「我囊中有千金錢，今少五百，可以還我！」
比丘答之如初，彼人便強牽比丘，到斷事人所。 ^64c28

時斷事人不信樂佛法，便非理斷，即取反縛，
打驢鳴鼓，於四衢道頭欲殺之。
時波斯匿王在高樓上遙見，問左右言：「彼是唯？」
答言：「是沙門釋子。」
王即勅：「將還斷事處，吾當自出！」
即出問彼人：「汝何以苦此比丘？」
彼人如上白王。王復問比丘，亦如上答王。
王問彼人：「此實汝囊非？」
答言：「是！」王即以五百金錢盛彼囊中，而囊不受。
王復語言：「汝云囊中有千金錢，今何故不受？」
彼人便自首言：「本實五百，我瞋故，誣比丘耳！」
王即問斷事者：「若人面欺王，當與何罪？」
斷事人言：「此人應死，財物沒官。」
王即用此法，藉取其財，反縛此人，打驢鳴鼓，於四衢道頭殺之。
有人語言：「汝誣沙門釋子，應受此罪！
若復誣謗，後當劇是！」
或復有言：「沙門釋子有曾取我寶，恐今是實！」
時比丘白王言：「願賜此人命，勿令佛法致惡名聲。」
王即放之，呵責斷事人言：「若後復有如此斷事，當如向治汝！」
諸不信樂佛法者，種種譏呵：「我等俗人猶恥捉寶，沙門釋子何故復爾？
無沙門行，破沙門法！」
諸長老比丘聞，種種呵責，以前後事具白世尊。
佛以是事集比丘僧，問諸比丘：「汝等實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^65a12

「若比丘，若捉寶、若寶等物，波逸提。」 ^65b6

爾時毘舍佉母著極上寶嚴身之具，與諸親里遊戲園林，
林近祇洹，觀察眾人歡暢未已，作是念：
「我今不宜同此放逸，幸可因此問訊世尊。」
便將婢詣祇洹，到門復作是念：「我今不宜著此飾好，覲於世尊。」
即脫寶衣著於塹邊。
時舍利弗經行遙見，毘舍佉母前禮佛足，
却住一面，佛為種種說法，示教利喜，須臾而退，
係念所聞，忘所著寶還。
城門閉後，乃憶之，作是念：「若我語人失此寶者，或損佛法！」
默然至曉。時舍利弗以是白佛，佛告舍利弗：「汝往取來！」
受教即取。語舍利弗：「明日晨朝，自送還之！」
受教即送，毘舍佉母讚言：「善哉，我有如是大師及同梵行！
若餘外道，得此物者何緣還我？
我昨夜已捨，今應卒之！」
即持施四方僧，白舍利弗：「可以此作招提僧堂。」
舍利弗不敢受。以是白佛，佛言：「受之！」 ^65b8

復有諸居士五日一入僧坊問訊，或脫指環、
或脫耳寶，去時皆忘；諸比丘見不敢取，有異人見便取持去。
諸居士還入僧坊求覓，問諸比丘：「我失如是如是寶，比丘見不？」
答言：「我見，不敢取。」
諸居士言：「大德見之，如何不取？
可以還我，出家之人何須此物？」
答言：「我實不取！」彼遂不信，便與比丘作惡名聲。 ^65b23

復有諸比丘共伴行，一處宿，伴中有忘物去者。
比丘見不敢取，餘人取之。
諸伴問比丘：「我失如是如是物，大德見不？」
答言：「我見，不敢取。」
諸伴言：「大德見之，如何不取？
可以還我，出家之人何須此物？」
答言：「我實不取！」彼遂不信，便與比丘作惡名聲。
諸比丘作是念：「若世尊聽我等於僧坊內及宿處，
若自取寶，若使人取者，居士可不失寶，亦使我等不致惡名。」
以是白佛。佛以是事集比丘僧，告諸比丘：
「今聽諸比丘於僧坊內、若宿處，自取寶，若使人取。
從今是戒應如是說： ^65c1

「若比丘，若寶、若寶等物，若自取、若教人取，
除僧坊內及宿處，波逸提。
若僧坊內及宿處，取寶、寶等物，後有主索，應還。
是事應爾！」 ^65c11

寶者：真珠、摩尼、琉璃、珂玉、金銀。 ^65c14

寶等物者：一切餘物。
僧坊內者：僧住處、屬僧地。 ^65c15

宿處者：僧坊外，他家宿，及共伴行，野宿處。 ^65c16

比丘僧坊內見物，應使淨人取；若無淨人，應自取舉之。
若有人索，應集僧問其所失物相，然後還之。
若取舉已，欲餘行者，應囑後人。 ^65c17

若比丘到他家見有物，應使淨人舉；若無淨人，應自舉。
若有人，應即囑此人，而後去；若無人，應呼主人出付囑，然後去。 ^65c20

比丘共伴同道行，若見物，應使淨人取；
若無淨人，應自取還之。
還時，應集眾人先問：「汝失物不？」
若言：「失！」應問：「何物？」
若如其語，然後還之。 ^65c23

若與伴別道行，而不相及，至聚落應寄信樂優婆塞還之。 ^65c26

比丘尼亦如是。式叉摩那、沙彌、沙彌尼，突吉羅六十九竟。 ^65c27

佛在王舍城。爾時諸比丘日再三浴，多用澡豆，
諸居士見，譏呵言：「此諸比丘數數浴，所用澡豆，如王大臣！
其本出家欲求解脫，不念誦經、惡露等觀，而反日夜修飾身體！
無沙門行，破沙門法！」 ^65c29

時有相師，語瓶沙王言：「尋當有一不吉星出，
王應在某泉水中浴，以穰其災。
若不爾者，或致失國，或憂身命！」
王便勅左右，料理彼泉。
即受教往，見諸比丘滿中洗浴，還以白王。
王言：「待比丘浴竟！」
如是晝夜各三遣參，一去一來都無空缺。
婆羅門復語王言：「此星垂出，若出後浴，便無所益！」
王聞此語，即便嚴駕出，到泉水所，於下流浴。
諸臣以此譏呵：「沙門釋子不知時宜！
不勤、不念觀身惡露。
但志修飾，洗浴身體！
無沙門行，破沙門法！」
諸長老比丘聞，種種呵責，以是白佛。
佛以是事集比丘僧，問諸比丘：「汝等實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^66a4

「若比丘，半月內浴，波逸提。」 ^66a17

有諸病比丘，醫言洗浴乃差。
諸比丘言：「佛不聽我等數浴，願思餘方！」
醫言：「唯有洗浴，更無餘法。」
諸比丘作是念：「佛聽病時數浴者，我病便差。」 ^66a18

復有諸比丘種種作，埿土污身，衣被垢穢，
以此益疲，作是念：「佛聽作時數浴者，疲極必差，衣被淨潔。」 ^66a21

復有諸比丘在路行疲極，欲洗浴而不敢，
作是念：「佛聽行路時，數洗浴者，疲極得差。」 ^66a23

復有諸比丘風雨塵坌，埿污衣服，作是念：
「佛聽風雨塵坌埿污時，數洗浴者，可得不為塵、埿所污。」 ^66a25

春餘一月半，夏初一月，諸比丘熱悶汗出，
作是念：「佛聽熱時數洗浴者，可無此患。」
各以白佛，佛以是事集比丘僧，告諸比丘：
「今聽諸比丘病時、作時、行路時、風雨時、
熱時數洗浴，無犯。
從今是戒應如是說： ^66a27

「若比丘，半月內浴，除因緣，波逸提。
因緣者：病時、作時、行路時、風雨時、熱時，是名因緣。」 ^66b3

病時者：疾病須浴。
作時者：斷理種種事，乃至掃房內地。 ^66b5

行路時者：一由旬、二由旬，乃至行半由旬。 ^66b6

風雨時者：為風雨塵埿之所污埿。 ^66b7

熱時者：熱悶汗出。
比丘尼亦如是。式叉摩那、沙彌、沙彌尼，突吉羅。 ^66b8

若洗浴師及病人，身體已濕，因浴，不犯七十竟。 ^66b9

佛在舍衛城。爾時十七群比丘作新房，
六群比丘欲在中住，驅十七群比丘；十七群比丘不肯出，
便打之，彼即大喚。
諸長老比丘問：「何故大喚？」
答言：「六群比丘打我！」
諸長老比丘種種呵責，以是白佛。
佛以是事集比丘僧，問六群比丘：「汝等實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^66b11

「若比丘，打比丘，波逸提。」 ^66b18

有比丘食噎，倩比丘搥背，諸比丘不敢，便死。
以是白佛，佛以是事集比丘僧，告諸比丘：
「若比丘，不以瞋心打比丘，犯波逸提，無有是處。
從今是戒應如是說： ^66b19

「若比丘，瞋故打比丘，波逸提。」 ^66b22

若打比丘尼、式叉摩那、沙彌、沙彌尼、餘人及畜生，突吉羅。 ^66b23

若比丘尼，打比丘、比丘尼，波逸提；打式叉摩那、
沙彌、沙彌尼、餘人及畜生，突吉羅。 ^66b24

式叉摩那、沙彌、沙彌尼，打五眾、餘人及畜生，突吉羅七十一竟。 ^66b26

佛在舍衛城。爾時六群比丘復來十七群比丘房中求住，
彼不肯出，便以手擬如打相，彼復大喚。
諸長老比丘聞，出問：「汝何故大喚？」
答言：「六群比丘欲打我！」
諸長老比丘種種呵責，以是白佛。
佛以是事集諸比丘僧，問六群比丘：「汝等實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^66b28

「若比丘，以手擬比丘，波逸提。」
有諸比丘說法時，以手語，或示處所，便生疑悔：「我無將犯波逸提耶？」
以是白佛。佛以是事集比丘僧，告諸比丘：
「若比丘不以瞋心手擬比丘，犯波逸提，無有是處。
從今是戒應如是說： ^66c6

「若比丘，瞋故以手擬比丘，波逸提。」
若擬手及，波逸提；擬手不及，突吉羅。
餘如上打比丘中說七十二竟。 ^66c11

佛在舍衛城。爾時十七群比丘受所作房，
六群比丘以上坐故，次入中住，彼便避在左右房。
六群比丘作是議言：「十七群比丘慚愧畏慎，
逼近我住，必見我過！
我等當作方便令其遠去！」
便往語言：「此先是空房，多有恐怖事。
汝等莫於中住！」十七群比丘言：「我堅閉戶，何所應畏？」
六群比丘於是夜闇中，作種種恐畏相，
明旦問十七群比丘：「汝等昨夜得安眠不？」
答言：「我等聞恐畏相，閉戶思惟，都無所畏！」
六群比丘復共議言：「我等不能以此令其恐怖，
當伺其出外，入其床下。」
即便盜入，於夜闇時，或牽其衣，或牽其脚，或舉其床移著異處。
於是十七群比丘便大驚喚，諸長老比丘來問：「何故大喚？」
答言：「此間不應有賊，不知誰牽我衣？
誰牽我脚？誰舉我床移著異處？」
諸長老比丘即持火照見，六群比丘蹲其床下。
問言：「汝等何為在此？」
答言：「欲恐怖十七群比丘！」
諸長老比丘種種呵責，以是白佛。
佛以是事集比丘僧，問六群比丘：「汝等實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^66c14

「若比丘，恐怖比丘，波逸提。」 ^67a5

有客比丘問舊比丘言：「此房中應何所畏？」
或不敢語，或語已生疑，懼犯波逸提罪。
以是白佛，佛以是事集比丘僧，告諸比丘：
「若比丘，不故恐怖比丘，犯波逸提，無有是處。
從今是戒應如是說： ^67a6

「若比丘，故恐怖比丘，波逸提。」
餘如打比丘中說七十三竟。 ^67a10

佛在舍衛城。爾時達摩比丘作是念：「跋難陀先奪我衣，
佛由是呵責我，為諸比丘結戒。
我今當於僧中，說其犯僧伽婆尸沙。」
念已，即往上座比丘所，語言：「跋難陀與女人身相觸、
麁惡語、讚歎自供養身。」
諸比丘問：「汝云何知？」
答言：「我共行，見作此事。」
諸長老比丘呵責言：「汝云何不瞋時覆藏？
瞋便發露？」呵已，以事白佛。
佛以是事集比丘僧，問達摩：「汝實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^67a12

「若比丘，覆藏比丘麁罪，波逸提。」 ^67a21

有諸比丘不知他所犯是麁罪，後乃知之，
生疑悔：「我將無犯波逸提耶？」
以是白佛。佛以是事集比丘僧，告諸比丘：
「若不知比丘所犯是麁罪，犯波逸提，無有是處。
從今是戒應如是說： ^67a22

「若比丘，知比丘犯麁罪覆藏，過一宿，波逸提。」 ^67a26

若從平旦至明相未出，一一時，突吉羅；
明相出，波逸提。 ^67a27

沙彌，突吉羅。 ^67a28

若欲說，無人；若恐難起，覆藏，不犯。 ^67a29

佛在舍衛城。爾時跋難陀作是念：「達摩比丘許我共行，
以衣與之，既不肯去，還取其衣；世尊以此見責，為諸比丘結戒。
彼後復出我罪，我今當以無根僧伽婆尸沙謗之。」
作是念已，語諸長老比丘言：「我實觸女人身、
作麁惡語、自歎供養身，達摩比丘亦復如是。」
諸比丘問：「汝云何知？」
答言：「我共行見！」諸比丘呵責言：「汝云何以無根僧伽婆尸沙謗比丘？」
以是白佛。佛以是事集比丘僧，問跋難陀：「汝實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^67b2

「若比丘，以無根僧伽婆尸沙謗比丘，波逸提。」 ^67b12

謗比丘尼、式叉摩那、沙彌、沙彌尼，突吉羅。 ^67b13

比丘尼，謗比丘、比丘尼，波逸提；謗式叉摩那、
沙彌、沙彌尼，突吉羅。 ^67b14

式叉摩那、沙彌、沙彌尼，謗五眾，突吉羅七十五竟。 ^67b16

佛在舍衛城。爾時跋難陀作是念：「達摩比丘許我共行，乃至復出我罪亦如上說。
我以無根僧伽婆尸沙謗之，不能有損。
我今當復以餘事治之！」
便至其所，語言：「汝是我弟子！
我是汝師！汝先犯我，我亦犯汝。
今共和解勿復相嫌，便可如先共至諸家，食多美食。」
彼即和解隨從而行。
跋難陀輒將至無食處，有來請者，便眴眼、
手語、作相令去；籌量還寺，不復及中，便發遣之，
語言：「此今無食，汝可還寺！」
彼既去已，至所請家食多美食。
達摩還寺遂不及中，跋難陀食後還歸，
問達摩言：「汝及食不？」
答言：「不及！」復詐慰喻言：「汝今雖失一食，明當令汝得極美者！」
明日所往，亦復如上。
如是至三，語達摩言：「我比將汝所詣，皆是得美食處，而不得之。
恐是汝先人所責，天神所忿，或復是汝罪業所致，勿怨於我！
汝可速歸及中至寺！」
達摩馳還，復不及中，積日飢羸，不能復起。
跋難陀食後，還至所住，復問：「汝及食不？」
答言：「不及！」便語言：「汝欺誑師，應如是治！
汝後若復作，當使劇是！」
達摩於是始覺師詐，大喚瞋言：「云何比丘作是欺誑，使我三日絕食殆死？」
諸長老比丘問：「汝何故大喚？」
答言：「跋難陀三日惱我，使我絕食！」
諸長老比丘種種呵責，以是白佛。
佛以是事集比丘僧，問跋難陀：「汝實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^67b18

「若比丘，語比丘：『共到諸家，與汝多美飲食。』
而不與，發遣令還，波逸提。」 ^67c14

有諸比丘將諸比丘共至諸家，不能得食，
生慚愧心，作是念：「我將無犯波逸提耶？」
以是白佛。佛以是事集比丘僧，告諸比丘：
「若比丘不為惱他，不得食，犯波逸提，無有是處。
從今是戒應如是說： ^67c16

「若比丘，語彼比丘：『共到諸家，與汝多美飲食。』
為惱故不與，發遣令還，波逸提。」 ^67c20

有諸比丘將看病比丘到諸家，為病比丘請食，
恐病人失中，遣令速還。
既發遣已，便生慚愧：「我故當不犯波逸提耶？」
以是白佛。佛以是事集比丘僧，告諸比丘：
「若比丘不為獨食故，發遣他比丘，犯波逸提，無有是處。
從今是戒應如是說： ^67c22

「若比丘，語彼比丘：『共到諸家，與汝多美飲食！』
既到不與，作是言：『汝去！
共汝若坐、若語不樂，我獨坐、獨語樂！』
欲令彼惱，波逸提。」 ^67c27

若比丘，作此惱比丘尼、式叉摩那、沙彌、
沙彌尼，乃至畜生，突吉羅。 ^68a1

若比丘尼，作此惱比丘、比丘尼，波逸提；
惱式叉摩那、沙彌、沙彌尼，乃至畜生，突吉羅。 ^68a2

式叉摩那、沙彌、沙彌尼，作此惱五眾，突吉羅七十六竟。 ^68a4

佛在舍衛城。爾時眾多比丘共伴行入拘薩羅國，
遇賊剝脫，衣鉢都盡，到一邏所。
邏將問言：「大德！何處遇賊？」
答言：「某處。」即與邏人共議：「若王聞比丘在我等界遇賊，必當罪我。」
便語比丘言：「大德！
小住，我當逐取此賊。」
便出追逐，須臾及之，即便重圍，索諸衣物，皆悉得之。
染衣、白衣各著一處，邏人議言：「當先還誰？」
有人言：「應先還比丘，王信樂佛法，聞者必喜！」
便語比丘言：「可各取衣！」
諸比丘於衣上生疑，或言是我衣，或言非我衣，遂不敢取。
邏人問：「何以不取？」
答言：「我不自識衣，是以不取？」
邏人言：「次識者取！」
於是外道便取比丘好衣，比丘後得外道惡者。
邏人知沙門釋子皆著好衣，而今反得外道惡服，
語言：「汝等沙門有何奇特？
尚不知衣相，云何知心？
若知衣相，外道何由得汝好服？」
諸比丘往到佛所，以是白佛。
佛以是事集比丘僧，更問諸比丘：「汝實不識衣相不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^68a6

「若比丘，新得衣，應三種色作幟：若青、若黑、若木蘭。
若不以三色作幟，波逸提。」 ^68a25

若不作幟，若著，著著波逸提。 ^68a26

若不著，宿宿波逸提。 ^68a27

比丘尼亦如是。式叉摩那、沙彌、沙彌尼，突吉羅。 ^68a28

若新得衣，先已作幟，不作，不犯七十七竟。 ^68a29

佛在舍衛城。爾時十七群比丘衣鉢什物布散諸處，
不得收斂，六群比丘便取藏之。
彼既覺失，問六群比丘言：「我如是如是物，
在此在彼，誰持去者？」
答言：「向來人非一故，當不持去耶？」
即問：「向者來人，皆何處去？」
答言：「東西南北，莫知所之？」
時十七群比丘四出追逐，及向來人，語言：
「我失衣鉢、坐具、針筒，可以還我！」
諸人言：「大德！我為法來，不為作偷！」
得此語已，羞慚而反。
六群比丘問言：「汝等竟見向來人不？」
答言：「見！」「得衣不？」答言：「不得！」
於是六群比丘出衣鉢示之：「此是汝衣鉢非？」
答言：「是！」諸比丘見種種呵責，以是白佛。
佛以是事集比丘僧，問六群比丘：「汝等實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^68b1

「若比丘，自藏比丘，若衣、若鉢、坐具、針筒，
如是一一生活具，若使人藏，波逸提。」 ^68b15

復有比丘不舉衣鉢什物，諸比丘不敢為舉，
便失去，以此被疑，得惡名聲，作是念：「若佛聽我等為人舉衣物者，
彼既不失，我等不致此惡名聲。」
以是白佛。佛以是事集比丘僧，告諸比丘：
「若不為藏故，為人舉衣，犯波逸提，無有是處。
從今是戒應如是說： ^68b17

「若比丘，為戲笑故，藏比丘若衣、若鉢、坐具、
針筒，如是一一生活具，若使人藏，波逸提。」 ^68b22

若藏比丘尼、式叉摩那、沙彌、沙彌尼，乃至畜生物，突吉羅。 ^68b24

若比丘尼，藏比丘、比丘尼物，波逸提；藏餘人物，突吉羅。 ^68b25

式叉摩那、沙彌、沙彌尼，藏五眾物，突吉羅七十八竟。 ^68b27

佛在舍衛城。爾時六群比丘有勢力，餘善比丘無勢力。
六群比丘遮善比丘羯磨，乃至佛種種呵責，皆如前如法斷事中說。
告諸比丘：「今為諸比丘結戒，從今是戒應如是說： ^68b29

「若比丘，僧斷事時，如法與欲竟，後更呵，波逸提。」 ^68c3

後更呵者：言我本不作如是與欲。
若僧不作羯磨斷事，後呵，突吉羅。 ^68c5

比丘尼亦如是。式叉摩那、沙彌、沙彌尼，突吉羅七十九竟。 ^68c6

佛在舍衛城。爾時諸比丘須一一衣，眾僧已與。
後時更得現成三衣，共議言：「今此衣應當與誰？」
或有言：「應先與世尊。」
或有言：「應先與大迦葉。
大迦葉，世尊常所讚歎，又是上座。」
六群比丘言：「應先與瞿伽梨。」
諸比丘以是白佛。
佛問諸比丘「迦葉少多求衣不？」
答言：「不求，與然後取。」 ^68c8

佛因是說偈言：
　　「此衣無欲衣，不施有欲者，
　　不能調其意，不任此袈裟；
　　已能離貪欲，於戒常一心，
　　如是調心者，乃應此衣服。」 ^68c14

佛語諸比丘：「應以此衣與迦葉。」
即以與之。於是六群比丘，作是言：「今諸比丘隨知識，迴僧物與！」
諸長老比丘聞，種種呵責，以是白佛。
佛以是事集比丘僧，問六群比丘：「汝實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^68c19

「若比丘，作是語：『諸比丘隨知識，迴僧物與。』
波逸提。」 ^68c24

比丘尼亦如是。式叉摩那、沙彌、沙彌尼，突吉羅。 ^68c25

佛在舍衛城。爾時達摩比丘作是念：「跋難陀先奪我衣，
佛呵責我，為諸比丘結戒；我說其犯僧伽婆尸沙，
彼復以無根僧伽婆尸沙謗我；又斷我食，至于三日！
我當云何以報此怨？」
復作是念：「彼於我間作淨施衣，不復還之，足以報恥！」
便不復還。跋難陀後從索衣，達摩言：「師先布施，今云何索？」
跋難陀言：「我作淨施，不作布施！」
猶不還之。跋難陀便強奪取，彼即大喚。
諸長老比丘聞，皆出問：「何故大喚？」
答言：「跋難陀強奪我衣！」
諸長老比丘呵責跋難陀：「云何淨施與不可信人，而復還奪？」
復呵責達摩：「人淨施汝，云何不還？」
以是白佛。佛以是事集比丘僧，問跋難陀：「汝愚癡人！
實淨施與不可信人不？」
答言：「實爾。世尊！」復問達摩：「汝愚癡人！
他實淨施汝，汝不肯還不？」
答言：「實爾。世尊！」佛種種呵責已，告諸比丘： ^68c28

「不應淨施與五種人：一者、不相識；二者、
未相諳悉；三者、未相狎習；四者、非親友同師；
五者、非時類。無此五法，然後可以淨施與之。 ^69a14

「復有二法不應淨施：一者、不能讚歎人；
二者、不能與人作好名稱。 ^69a17

「復有二法不應淨施：一者、不能為人受重物淨施，
護如己有；二者、己有重物，不能淨施，彼用不恨。 ^69a19

「復有二法不應淨施：一者、不知彼在世以不；
二者、不知彼在道以不。」 ^69a21

諸比丘作是念：「佛聽我等淨施。」
便淨施父母、兄弟、姊妹。
以是白佛，佛言：「不應淨施白衣，應淨施五眾。」 ^69a22

有諸比丘獨住房中，有長衣不知云何作淨施，以是白佛。
佛言：「應作遙示淨施。」 ^69a24

若於三衣中須有所易，應偏袒右肩，脫革屣，
胡跪，捉衣，心生口言：「我此某衣，若干條，今捨。」
第二、第三亦如是說。 ^69a26

然後受所長之衣，亦如前法，心生口言：
「我此某衣，若干條受。」
第二、第三亦如是說。 ^69a29

如是受已，所捨之衣應用淨施，復應如前法，
心生口言：「我此長衣淨施某甲，從彼取用。」 ^69b2

若不須易受者，所長之衣應即如是淨施。 ^69b3

獨淨施法，至十一日，復應如前法，心生口言：「我此長衣從某甲取還。」
然後更如前法受持、淨施。 ^69b4

若對人淨施，應作展轉淨施，如前法捉衣，
作是言：「我此長衣，於長老邊作淨施。」
彼比丘應問言：「長老！
此衣於我邊作淨施，我持與誰？」
答言：「於五眾中隨意與之。」
彼比丘即應語言：「我今與某甲，長老若須，
從彼取用，好愛護之！」
彼受作淨施比丘，後以此事，語所稱名比丘；
所稱名比丘，恐犯長衣罪，不敢受。
不知云何，以是白佛。
佛以是事集比丘僧，告諸比丘：「不應語所稱名比丘。
今為諸比丘結戒，從今是戒，應如是說： ^69b7

「若比丘，與比丘、比丘尼、式叉摩那、沙彌、
沙彌尼淨施衣，還奪，波逸提。」 ^69b16

比丘尼亦如是。 ^69b17

若與彼衣從索，彼還而取，不犯。 ^69b18

佛在王舍城。爾時跋難陀常受一家供養，
彼後請僧，時跋難陀晨朝著衣持鉢入城，到諸家處處語說。
彼唱時至，諸比丘著衣持鉢，往到其舍，
眾坐已久，語主人言：「日時欲過，何不下食？」
答言：「我為跋難陀故請僧，須待其到。」
時跋難陀逼中方至，諸比丘有食者、有少食者、有不食者。
主人以此，嫌呵跋難陀言：「沙門釋子有何急事？
先受我請，而過諸家，逼中方來，令諸比丘不得食我所供養食，
使我多辦飲食，而成無用！」
諸比丘種種呵責跋難陀言：「汝不能饒益佛法，乃作如是苦惱眾僧！」
以是白佛。佛以是事集比丘僧，問跋難陀：「汝實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^69b20

「若比丘，受他請，食前至餘家，波逸提。」 ^69c4

後時跋難陀主人自擔熟食詣僧坊，供養僧及跋難陀。
跋難陀食先，竟便去，行到餘家。
使更集僧欲下異食，以跋難陀不在，久不下之。
諸比丘語言：「日時垂過，何不下之？」
答言：「我本為跋難陀，須來便下。」
跋難陀竟不來，遂不得下。
彼種種譏嫌跋難陀，諸比丘亦呵責。
以是白佛。佛以是事集比丘僧，問跋難陀：「汝實爾不？」
答言：「實爾。世尊！」佛種種呵責已，告諸比丘：
「從今是戒應如是說： ^69c5

「若比丘，受他請，食前食後行到餘家，波逸提。」 ^69c14

有諸比丘有僧事、塔事、私事，須入餘家，不敢去。
以是白佛。佛以是事集比丘僧，告諸比丘：
「今聽諸比丘白餘比丘，然後得去。
從今是戒應如是說： ^69c15

「若比丘，受他請，食前食後行到餘家，不白餘比丘，波逸提。」 ^69c18

或有諸比丘相嫌，不共語；或坐禪、或熟眠，不知白誰。
出門見諸比丘，便走逐大喚遙白。
諸居士見，譏呵言：「諸比丘如鹿走，如兔走，如禿梟鳴！
無沙門行，破沙門法！」
諸長老比丘聞，種種呵責，以是白佛。
佛以是事集比丘僧，問諸比丘「汝等實爾不？」
答言：「實爾。世尊！」佛種種呵責已，告諸比丘：「不應遙白！
從今是戒應如是說： ^69c19

「若比丘，受他請，食前食後行到餘家，不近白餘比丘，波逸提。」 ^69c26

諸比丘作是念：「衣時亦當白不？」
以是白佛。佛以是事集比丘僧，告諸比丘：「除衣時。
從今是戒應如是說： ^69c28

「若比丘，受他請，食前食後行到餘家，不近白餘比丘，
除因緣，波逸提。因緣者：衣時，是名因緣。」 ^70a1

若白至東家，而至西家，不名為白。 ^70a3

若不白到諸家，一脚入門，突吉羅；兩脚入門，波逸提。 ^70a4

比丘尼亦如是。式叉摩那、沙彌、沙彌尼，突吉羅。 ^70a5

若白至一家，因此至餘家，不犯；若無比丘可白，亦不犯八十二竟。 ^70a6

佛遊拘薩羅國，與大比丘千二百五十人俱。
諸比丘或得房宿、或得樹下、或在露地。
時六群比丘晨朝著衣持鉢，於街巷中共諸白衣，
論說世事，至于日暮。
行人見之，譏呵言：「此非出家語論之處，
何不住阿練若處，守攝諸根？」
或有言：「此輩不樂佛法，不敬戒律，得語戲處，便忘日暮耳！」
諸長老比丘聞，種種呵責，以是白佛。
佛以是事集比丘僧，問六群比丘：「汝等實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^70a8

「若比丘，非時入聚落，波逸提。」
有諸比丘有緣事，須非時入聚落，而不敢入。
以是白佛。佛以是事集比丘僧，告諸比丘：
「今聽有緣事，非時入聚落。
從今是戒應如是說： ^70a18

「若比丘，非時入聚落，不近白善比丘，除因緣，波逸提。
因緣者：難時，是名因緣。」 ^70a21

沙彌，突吉羅。
若行路經聚落，若暮須往宿，若八難起，皆不犯八十三竟。 ^70a23

佛在王舍城。爾時去城不遠有一神樹，
眾人奉事，至節會時七日乃止，四種兜羅貯薦棄之而去。
諸比丘於後收取，以貯繩床、木床及作枕褥。
諸白衣見，譏呵言：「此物臭穢，好生諸虫，云何比丘坐臥其上？
無沙門行，破沙門法！」
諸長老比丘聞，種種呵責，以是白佛。
佛以是事集比丘僧，問諸比丘：「汝等實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^70a25

「若比丘，以兜羅貯坐臥具，波逸提。」 ^70b4

兜羅者：柳華、白楊華、蒲梨華、睒婆華。 ^70b5

若發心及方便欲貯，皆突吉羅；作成，波逸提。 ^70b6

若不壞，若坐，坐坐波逸提；若臥，臥臥波逸提。 ^70b7

若他與，受，波逸提。
要先棄，然後得悔過；若不爾，罪益深。 ^70b8

比丘尼亦如是。式叉摩那、沙彌、沙彌尼，突吉羅八十四竟。 ^70b9

佛在舍衛城。爾時諸比丘畜高床，老病比丘上下床時，墮地破傷或露形體。
諸白衣見，譏呵言：「此諸沙門，如王、如貴人，奢豪無儉。」 ^70b11

時波斯匿王以所坐臥床，與跋難陀。
跋難陀得已，於房內敷。
世尊常法，五日一按行諸房。
跋難陀白佛言：「看我住床！」
佛呵責言：「汝愚癡人！
如何安生死窟宅，無求出意？
汝不應自畜高床，敷錦繡褥，犯者突吉羅！」
即以是事集比丘僧，告諸比丘：「今為諸比丘結戒，
從今是戒應如是說： ^70b13

「若比丘，自作坐臥繩床、木床，足應高修伽陀八指，
除入髀；若過，波逸提。」 ^70b20

若自作床、若使人作，若高皆應截，罪應悔過。
若得高床施，受時應作是念：「此床不如法，我當更截。」
若不作是念受，波逸提；亦應先截，然後悔過。 ^70b21

比丘尼亦如是。式叉摩那、沙彌、沙彌尼，突吉羅八十五竟。 ^70b25

佛在王舍城。爾時諸比丘用骨牙角作針筒，
便諸處求，若糞掃中拾用作之。
諸居士見，譏呵言：「此諸沙門如狗、如鳥、
如牙角師，不淨可惡！」 ^70b27

復有諸比丘至屠殺處，見欲殺時，豫從乞之。
諸屠殺者，皆譏呵言：「觀此沙門，唯欲多殺，見殺便喜！
晝夜常說慈愍，護念眾生；而今無有仁惻之心！」 ^70c1

時有牙角師，信樂佛法，常供給諸比丘，
或自出牙角為作，或索牙角而為作之，
以是致弊；餘人不得復有所作。
家人自相謂言：「若常為沙門作奴，我等便應各分生活！」
隣人語言：「汝信敬沙門方當窮困！」
諸長老比丘聞，種種呵責，以是白佛。
佛以是事集比丘僧，問諸比丘：「汝等實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^70c4

「若比丘，用骨牙角作針筒，波逸提。」 ^70c12

若比丘，發心及方便欲作，突吉羅；成已，波逸提。
亦應先壞，然後悔過。 ^70c13

作灌鼻筒，不犯。餘如床中說八十六竟。 ^70c14

佛在舍衛城。爾時諸比丘不敷坐具坐僧床褥，垢膩污之。
復有一比丘失於大便，謂是風出，既覺洗浣，於房前曬。
世尊問阿難：「此是誰褥！」
即具以答。佛以是事集比丘僧，問諸比丘：「汝等實爾不？」
答言：「實爾。世尊！」佛種種呵責已，告諸比丘：
「不應不敷坐具，坐僧床褥，犯者突吉羅！
今聽諸比丘，護身、護衣、護僧床褥故，畜坐具。」 ^70c16

諸比丘作是念：「佛已聽我等作坐具。」
便廣大作，垂地污埿。
諸居士見，問諸比丘：「此是何衣垂地？」
答言：「是我等坐具。」
便譏呵言：「大德！何不稱身作之？
雖復出家，財豈應不惜？
釋子常說，少欲知足，而今如此！
無沙門行，破沙門法！」
諸長老比丘聞，種種呵責，以是白佛。
佛以是事集比丘僧，問諸比丘：「汝等實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^70c23

「若比丘，作尼師檀，應如量作：長二修伽陀磔手，
廣一磔手半；若過，波逸提。」 ^71a2

長老優陀夷身大，坐具小，不足容膝，於佛按行房時，
牽挽坐具，如牽皮法。
佛問：「何故作此？」答言：「世尊！
我身大，而坐具小，作此牽挽，欲令廣長。」
佛呵責言：「汝愚癡人，猶不離戲笑！
今聽更益頭磔一手。」
即以是事集比丘僧，告諸比丘：「從今是戒應如是說： ^71a4

「若比丘，作尼師檀，應如量作：長二修伽陀磔手，
廣一磔手半；若續，方一磔手。
若過，波逸提。」 ^71a10

續方一磔手者：截作三分續長頭；餘一分帖四角，不帖則已。 ^71a12

除比丘尼、式叉摩那、沙彌尼，餘如床中說八十七竟。 ^71a13

佛在舍衛城。爾時毘羅荼比丘體生癰瘡，
膿血流溢；衣服著瘡，脫時剝痛。
佛行房見，問彼比丘：「汝病小差，苦可忍不？」
答言：「病不差，苦不可忍！
衣服著瘡，脫輒剝痛。」
佛以是事集比丘僧，告諸比丘：「今聽諸比丘，
護身、護衣、護僧坐褥故，畜覆瘡衣，用細滑物作。」
諸比丘作是念：「佛聽我等作覆瘡衣。」
便大作，通裹頭足，曳地污埿。
諸居士見，種種譏訶，如尼師檀中說。
諸長老比丘聞，種種呵責，以是白佛。
佛以是事集比丘僧，問諸比丘：「汝等實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^71a15

「若比丘，作覆瘡衣，應如量作：長四修伽陀磔手，廣二磔手。
若過，波逸提。」 ^71a26

覆瘡衣，病瘡時著；瘡差，應淨施。
餘如坐具中說八十八竟。 ^71a28

佛在舍衛城。爾時佛聽毘舍佉母施僧雨浴衣，
諸比丘便廣大作，諸居士譏呵，乃至諸比丘以是白佛，皆如上說。
告諸比丘：「今為諸比丘結戒，從今是戒應如是說： ^71b1

「若比丘，作雨浴衣，應如量作：長五修伽陀磔手，廣二磔手半。
若過，波逸提。」餘如覆瘡衣中說八十九竟。 ^71b4

佛在舍衛城。時諸比丘作修伽陀衣已量衣，若過。
居士譏呵，乃至諸比丘以是白佛，皆如上說。
告諸比丘：「今為諸比丘結戒，從今是戒應如是說： ^71b7

「若比丘，作修伽陀衣已量衣，若過，波逸提。
修伽陀衣已量者：長九修伽陀磔手，廣六磔手，是名修伽陀衣已量。」 ^71b10

難陀短佛四指，不知云何作衣，以是白佛。
佛言：「聽難陀衣，短佛衣二指。」 ^71b12

復有諸比丘短小，不知云何作衣，以是白佛。
佛言：「聽隨身長短作衣。」
餘如雨浴衣中說九十竟。 ^71b14

佛在王舍城。爾時難陀、跋難陀共作是議：
「世尊已制迴欲與僧物入己，犯尼薩耆波逸提。
我等今當迴以相與。」
便各說諸檀越，更互得之。
諸長老比丘聞，種種呵責，以事白佛。
佛以是事集比丘僧，問難陀跋難陀：「汝實爾不？」
答言：「實爾。世尊！」佛種種呵責已，告諸比丘：
「今為諸比丘結戒，從今是戒應如是說： ^71b17

「若比丘，知檀越欲與僧物，迴與餘人，波逸提。」 ^71b23

餘如迴欲與僧物入己中說〔九十一竟〕。
五分律卷第九
 ^71b24
