大明度經卷第四
pin:: 
南吳月支國居士支謙譯
不可計品譬喻品分別品本無品不退轉品恒竭清信女品守空品
#  11 不可計品
不可計品第十一
善業白佛言：「極大究竟明度，無極無量、無與等者。」 ^492b10

佛言：「然！如來無師一切智，是故明度不可稱量，
安隱究竟，無與等者。」 ^492b11

善業白佛言：「云何，天中天！
如來無師一切知無量無邊？」 ^492b12

佛言：「五陰不可計量，諸法亦爾。
五陰無邊，諸法邊幅無獲其際者。
用何等故，五陰、諸法亦盡處。
云何，善業！虛空可計盡不？」 ^492b13

對曰：「不可盡，天中天！」 ^492b16

佛言：「諸法亦然。用是故，如來法、諸法無邊量。
用法無量故，發心起學無量明度。
如是本無心念。譬如虛空，無心無念，有心有念。」 ^492b17

因隨作是說不可稱計時，五百比丘、二十比丘尼得應儀，
六十清信士、清信女皆得溝港，二十闓士逮得無所從生法樂，
皆當於是賢劫中受決。 ^492b20

對曰：「甚深，天中天！
明度，極大安隱究竟。」 ^492b23

佛言：「如爾云矣。出一切智、諸闓士、緣一覺道，悉從中出。
譬若轉輪聖王，一切國土皆為臣隷，王無所憂。
佛法、緣一覺法、應儀法皆從中出。
立五陰不受不入，溝港、頻來、不還、應儀、
緣一覺、一切智道，不受不入。」 ^492b24

善業問：「何等一切智不受不入？」 ^492b28

佛言：「云何，若見應儀等所入不？」 ^492b29

對曰：「不見也，天中天！」
佛言：「善哉，善哉！我亦不見如來所入處。
如我無所入，一切智亦無所入。」 ^492c1

愛欲天子、梵天子俱白佛言：「甚深，天中天！
明度難了也。正使三千國土人民，過去佛時所作功德，
一切皆信已具足過一劫，方是深明度中樂一日念不可量，
深出彼德有餘。」 ^492c3

佛告諸天子：「正使復有賢人，聞是深法已得證，
疾使彼輩所信樂過一劫，其功德不及是也。」 ^492c7

諸天子聞是，頭面著佛足，繞稍稍却遠，
俱不復現，各自還去。 ^492c9

善業白佛：「若有闓士大士信是明度者，從何所來生？」 ^492c10

佛言：「譬如新生犢子不離母，如是闓士大士聞明度已，
終不離經師，為從人道中來生。」 ^492c11

善業白言：「若有逮是功德，有從他方佛剎來生者無？」 ^492c13

佛言：「有他方佛剎供養已，從彼來生。
若於兜術天上從慈氏闓士問慧，今欲求是法不懈，
持是功德，復還得是經。
若有前世時聞，不問中慧，今生聞是經，
於中有疑、厭、不信樂，其人前世不從師問中事。
復次，闓士大士前世時聞是，問其中慧，
若一日二三日至五日，持是功德，今復還得是經，便信樂之。
若有欲樂聞時，用是亂故，其心數轉，如稱乍低乍仰，
從新學來，如是少信樂，當墮兩處——應儀、緣一覺道中。」
pin:: 
#  12 譬喻品
譬喻品第十二 ^492c15

佛告善業：「譬若大海中船卒壞，其船中人不取板檣，
不能得渡，必於水死。
若得板若檣，有健者乘騎，便不死。
當知順隨海水出也。
闓士大士有信樂、有定行、有精進，欲得無上正真道而不得明度，
變謀明慧不得學，當中道得應儀、緣一覺道。
其有信樂、定行、精進，欲逮無上正真道，
得學明度權慧者，終不中道懈，過出應儀、
緣一覺去，正在無上正真道中立。
譬若士女持坏瓶取水，知不久必壞。
所以然者，未成故。
學不逮此深法，終不能逮一切智，便中道厭却，墮二道中。
譬若持瓦瓶行擔水，安隱歸至。
何以故？已成故。學得深法，知終不中道息，恣心上無上正真道。
譬若大海中船，不善護，以財物着中，至於道壞，
財物離散，亡其重寶。
如是闓士大士正使至意學，不得深法，
當知中道厭，便亡名寶，中道懈怠，墮二道中。
譬若有人施張大海中故船，補治，持財物著中，
有所至，不中道壞，必到其處。
如是闓士大士有信樂、定行、精進學，又得深法，
終不中懈，正上無上正真道中立，終不墮兩道，正向佛門。
譬如人年老而身病。
云何，是人能從床自起不？」 ^492c25

善業言：「不能，天中天！
或時起無力，不能自致，正使病愈能自起，會不能行步。」 ^493a17

佛言：「如是，闓士大士具如上所行學，不得深法而欲逮無上正真道，
終不至佛，當中道懈，墮二道中。
譬如老病人除愈，欲起行，有健人來扶持之，
告曰：『無恐，我自相送，終不中道相棄，送著所樂處。』
如是，具有上行闓士學得此深明度無極、
變謀明慧，當知終不中道懈，必能究竟於中得無上正真道。」
pin:: 
#  13 分別品
分別品第十三 ^493a18

善業白佛言：「云何阿闍浮闓士學明度無極？」 ^493a27

佛言：「當與善友從事，以善意隨明度教。
何等為隨教所？布施、持戒、忍辱、精進、棄定、
智慧，當施與作無上正真道，莫著五陰。
何以故？明度一切智無所著。
莫得樂於應儀、緣一覺道。
如是，善業！阿闍浮闓士稍入明度中。」 ^493a28

善業言：「闓士謙苦，天中天！
欲索無上正真道者。」 ^493b3

佛言：「如是謙苦，安靖於世，為十方護、為自歸、
為舍、為度、為臺、為導。
何等為護？生死勤苦悉護教度脫，是為護。
生老病死悉度之，是為自歸。
得無上正真道最正覺、得如來，為說經，
無所著，是為舍。」 ^493b4

又問：「何等無所著？」
佛言：「五陰不著不縛，是五陰無所從生、
無所從滅，是為闓士得佛時為世間舍。
何等闓士得無上正真道最正覺，為世間度？
度五陰非五陰，五陰為度，度為諸法。」 ^493b9

善業言：「如佛說度為諸法，諸經得最正覺。
何以故？無所著故。」 ^493b13

佛言：「如是無所著闓士謙苦，念法不懈，
得無上正真道最正覺，因說經如是，為度世間。
何等為世間臺？譬如水中臺，其水兩避行。
如是五陰，過去當來今現在斷，五陰斷者諸法學亦斷，
諸法斷者是為定，是為甘露，為泥洹。
闓士念法如是，便為說法，如是得無上正真道時為世間臺。
何等為道？如是具得如上說五陰、諸法空，
無來原、無去迹，如虛空。
無異無想、無處無識，無所從生，如夢如幻、無邊無異。」 ^493b14

善業白佛言：「甚深，天中天！
誰當了是者？」 ^493b23

佛言：「求佛以來久遠乃信之耳。
過去佛時，於彼所作功德，如是人者乃明之矣。」 ^493b24

又問：「何謂求佛以來久遠？」
佛言：「去離於五陰以來，不復有之，乃明是深法。
如是闓士，為道無量人。」 ^493b26

善業言：「是為人中之導。」
佛言：「然！闓士得如上所行，為無量人之導，
是為大盟誓，為無量之人誓。
不縛於五陰，不縛於應儀、緣一覺者，不捨一切智，
不縛於諸法，是故為盟誓。」 ^493b28

善業言：「闓士求深明度，不愛三處——應儀、緣一覺至佛。」 ^493c3

「甚深，天中天！不有守者、不無守者。
不無守者，從明度中為無所出法，為守定，
為不守諸法，為守無所有，為守無極，為守無所著。」 ^493c4

佛言：「如是在明度中者，當如是不退轉。
闓士於明度中無所適著，終不隨凡夫語，
不信餘道，不恐不畏不懈怠。
當作是知，其人於過去佛已受斯明也。」 ^493c7

復白佛言：「闓士不恐不畏不懈怠，何緣當念明度中觀視？」 ^493c11

佛言：「心向一切智，是為觀。」 ^493c12

「何謂心向一切智？」
佛言：「心向如空，是為觀視。
不視不可計，一切智如不可計，是為非五陰。
不入、不得、不知，不有知、不無知，無所生、
無所敗、無作者，無來原、無去迹，無所見、
無所在，如是不可限虛空，不可計一切智亦然。
無作佛、無得佛者，無從五陰中得佛者，亦不從六度得佛。」 ^493c13

愛欲天子、梵天子白佛言：「甚深，天中天！
難曉難知。」 ^493c19

佛語諸天子：「如是如來視，如是安隱甚深。
是知悉知不退轉無上最正覺，亦無最正覺。」 ^493c20

諸天子白佛言：「希有信是經者，愍念世間故說之。
世人所欲皆著。」 ^493c22

佛言：「如是。」
pin:: 
#  14 本無品
本無品第十四 ^493c23

善業白佛言：「諸法隨次無所著，無想如虛空，
是經無所從生，諸法索之無所得。」 ^493c26

愛欲天子、梵天子言：「善業所為，如如來教，但說虛空慧。」 ^493c27

善業言：「如來是隨如來教。
何謂隨教？如法無所從生為隨教，是為本無，無來原亦無去迹。
諸法本無，如來亦本無無異。
隨本無，是為隨如來本無。
如來本無立，為隨如來教。
與諸法不異，無異本無。
無作者，一切皆本無，亦復無本無，等無異。
於真法中本無，諸法本無，無過去當來今現在，
如來亦爾，是為真本無。
闓士得本無如來名，地為六震，是為如來說本無，是為弟子善業隨如來教。
復次，五陰、溝港、頻來、不還、應儀、緣一覺不受，是為隨教。」 ^493c29

秋露子白佛言：「本無甚深，天中天！」 ^494a9

當說本無時，二百比丘得應儀，五百比丘尼得溝港道，
五百諸天人皆得無所從生法樂於中立，六十闓士新學得應儀道。 ^494a10

佛語秋露子：「是六十人過世時，各供養五百佛，
皆布施、持戒、忍辱、精進、棄定、不知空。
雖空，不得明度、變謀明慧之護，今皆墮應儀道中。
闓士有道得空，無色無願，不得明度、變謀明慧，便中墮彼兩道。
譬若大鳥，其身二萬里，無翅，從天上自投，
中欲還，寧能不？」 ^494a13

對曰：「不能。」
「至地，欲令身不痛，寧能不痛乎？」 ^494a19

對曰：「不能。或悶、或死。
何以故？其身大而無翅。
正使闓士如恒沙劫作布施、持戒、忍辱、
精進、求色定，不入空、不入明度，不得變謀明慧，
心大起索佛道，一切欲作佛，便中道得應儀、緣一覺。
若於佛所，具如上行，又聞佛一切智，皆念求如色，
是為不持如來戒定慧，不知一切智，但聞聲心相，
如聞耳，便從是作無上平等最正覺，會不能得，便中道墮彼。
何以故？不得深法故。」 ^494a20

秋露子白佛言：「如佛所說，念中慧闓士離深法，
便得應儀、緣一覺。
若真欲得無上正真道最正覺者，當學明度、變謀明慧。」 ^494a28

愛欲天子、梵天子白佛言：「難曉明度無上正真道。」 ^494b2

善業言：「難了，天中天！
如我念是惠者，無上正真道易得耳。
何以故？無有，當何從得佛。
何以故？諸法皆空，索法不可得。
當作佛者，索法無所得。
是求佛易得耳。」 ^494b3

秋露子言：「如所說者難得。
何以故？空不念當作佛。
是法如虛空，設易得者，何以恒沙闓士皆逮？」 ^494b6

報言：「云何，用五陰逮乎？」
曰：「不也。」
「離五陰逮乎？」 ^494b9

「不也。」
「云何？」
秋露子曰：「五陰本無，寧逮乎？」 ^494b10

曰：「不也。」
「離之有法逮者不？」
曰：「不也。」
「云何，是本無使逮不？」 ^494b11

曰：「不也。」
「離之有法使逮不？」
曰：「不也。是法不得何所法使逮者。」 ^494b12

秋露子曰：「如子所說，大士等遊都無逮者。
佛說三有德之人求應儀、緣一覺、至佛道。
於三不計三，為求一道。
如善業所說。」 ^494b13

滿祝子語秋露子：「善業說一道，當問。」 ^494b16

秋露子言：「說一道，我用是故問。」
答曰：「云何，於本無中見三道耶？」 ^494b17

曰：「不見也。何以故？
從本無中不可得三事。」 ^494b18

善業言：「本無一事得乎？」 ^494b19

曰：「不也。」
「於本無中得一道乎？」
曰：「不也。」
善業言：「設是諦不可得者，何故復說應儀、
緣一覺、佛？如所說道，本無無異，聞本無心不懈怠，是必得最正覺。」 ^494b20

佛言：「如爾無異，持佛威神，使若說本無等無異。」 ^494b23

秋露子問：「何等為覺？」
佛言：「無上正真道即是也。」 ^494b24

善業問佛：「何等為成就於闓士？」 ^494b25

佛言：「一切人皆等視，慈心加哀，不得瞋恚。
作是立，當作是學。」
pin:: 
#  15 不退轉品
不退轉品第十五 ^494b26

善業問佛：「不退轉闓士大士，當何以比觀其行相知是？」 ^494b29

佛言：「如逮得禪者不動不搖，如應儀地，
如緣一覺地，如佛地，如本無終不動。
佛說本無。聞者不言非虛空本無，本無是所有，本無如本亦不言非。
如聞已，若轉於餘處聞，終不疑、不言是非。
如本無立，其所言誠而重，不說不軌凡夫，逆道之作不觀視。
用是比相行具足知，是不退轉大士。
復次，不形相沙門梵志面貌。
是別之諦知諦見，終不詞拜華香施天，亦不教他人。
為用是比相行具足知。
又終不生惡處，不作婦人身，用是比相行具足知。
又不退轉大士持戒，身自不殺、教人不殺，
身自不盜、教人不盜，身自不婬、教人不婬，
身自不兩舌、惡口、妄言、綺語，嫉妬、恚、癡。
是十戒皆自持，復教彼守行，夢中自護十戒，
面見如是，用是比相行具足知。
又學諸法，用是心學是法，令群生安隱為說經，
持是經受令分德，願群生令得斯淨定以明自立，用是比相行具足知。
又大士深法說時，終不疑不言不信亦不恐，所言軟美。
少睡臥行步，出入不亂，心徐行安諦，擇地而行。
被服衣中常清淨，無蚤虱塵垢亦無憂，身中無八十種虫。
所以然者？闓士大士六度功德過於賢聖，
稍欲成滿，身心淨潔悉受高志。」 ^494c1

善業白佛言：「云何，天中天！
闓士大士心淨潔？」 ^494c23

佛言：「所作功德轉增稍上，心無所礙，功德悉逮，
是心淨潔過應儀、緣一覺上，用是比相行具足知。
又有來供遺者，不起喜。
一切無慳，於深經說未常有厭，深入智中。
若餘處欲聞經者，持是明度為說之。
其有餘道所不正者，持明度為正之。
經中所出法，悉持無常之事以語之，諸世間經書所不能解者，
持是明度為解之，用是相行具足知。
是弊邪稍稍來到其所，便於邊化作八大地獄，
中有諸闓士，便指言：『斯人皆從前佛受決為不退轉。
今皆墮地獄中。佛為授，若地獄耳。
若當疾悔之，言：「我非不退轉。」
設若言爾者，不復入地獄中，當生天上。』」 ^494c24

佛言：「設是心不動者，知是不退轉，用是相行具足知。
邪復化作師，被服往至其所：『若前從我聞，
所受悉棄之，皆不可用。
若疾悔之，隨我言者，我日來問訊。
不用我言，終不復來。
莫復說此事，我不欲聞。
前說皆外事耳，更受我言，是佛所說也。』」 ^495a7

佛言：「聞是，設令動轉者，當知其人不從過去佛受決，未升大士舉中在不退轉地。
設令不動轉，念是經，虛空所致，作是思惟，不信邪言。
譬如比丘得應儀不受邪言，眼見經證，
是為空所致，終不可動。
如應儀、緣一覺所念法，終不復還，是大士向佛亦然矣。
正在不退轉地立，是為極度，用是相行具足知。
弊邪復往到其所，更作異人言：『若所求者，
為求苦耳，非求佛法也。
若負斯難用之為求，若在惡道歷世彌久，
適得為人，不嘗思惟自患厭耶？
當於何所更索是軀？
何不早取應儀，用佛為求乎？』」 ^495a13

佛言：「設不轉者，邪復捨去。
更作方便，化作若干闓士在其邊立，復往指言：
『若見是闓士，皆供養如恒沙佛衣、食、臥具、
醫藥，具足受法問慧，當所行所求悉學，
如法住如法求，皆入中作斯學行，常不得佛。
汝緣得乎？』」 ^495a24

佛言：「設是不動者，邪去不遠，化作比丘輩言：
『是應儀過世時皆求闓士道，取應儀已，若何從得佛？』」 ^495a28

佛言：「用是故，闓士大士作是行，從他處聞，
心不轉不異，於是中復覺知邪，為佛所語無異，求大明植志。
若茲者，設不得佛，佛語為謬。
佛語不欺，當作是學，當作是求，諦護是教心不動轉，從中覺邪。
用是相行具足知，是不退轉矣。
又邪嬈言：『佛如虛空，是經行無邊不可得極。
何以故？是經義可知，觀其所趣皆虛空矣，
為中勤苦不當，覺知邪事邪作是經耳。
云何欲得佛？是非佛所說。』」 ^495b2

佛言：「夫賢士女視明慮長，諦議自議：『妖邪多巧，以逆為順。
怪來不傾，牢如須彌。』
用是相行具足知，是不退轉也。
作一禪、二禪、三禪、四禪，是定隨是四禪不錄禪是所禪，
作是定用入欲中故，不退轉闓士大士不隨定教，
淨過定上，用是相行具足知。
又有共稱其名德者，不以喜，心不動亂，常正心。
設在家不有重婬，若時有欲，如過大空澤中飲食時，
恐怖畏盜賊欲疾去，自念：『我何時當出是空澤中？
念婦人惡露不淨，非我淨法。』
當作是念。何以故？
念使十方人安隱故。」 ^495b10

佛言：「如是其福具足，得明度威神力，使作是念，用是相行具足知。
又惒夷洹翼從防衛，餘鬼神不敢附，不失心志，
不妄起心，身無瘡厲，六情雅具，聖雄而不自顯，
不誘他婦女，若符呪藥不行之，亦不教人婬穢行，
不以歷口，非法惡念無由生哉。
用是相行具足知。 ^495b20

「復次，善業！將以何行名為不退轉？
不退轉者，不與無道主佞 #CB00858;臣賊盜偷寇軍謀殘生，
非法士女蠱道婬妷，錢穀屠酒祀，繒綵香熏倡優調戲，
入海投難求榮採利，如斯之徒終始不友。
闓士從事不離一切智，常譽賢者以為談首，
遠愚近聖，尊戴三寶。
爾故誓曰：『不退轉闓士常願生異方佛剎。』
願高誓重，必獲往生。
用是故，常見佛得供養。
如是願從欲處、色處、空處，從彼來生中國，
於闓士家大明卿八正談抱義典，逆事不豫，
遠邊地無佛處，性淨真不犯法。
如是相行具足知為不退轉。
不退轉闓士不言我是、不疑我非、不中疑。
譬如得溝港道，於其地終不疑。
邪事適起即覺知，寧殞命而不佪心，自於其地終不疑不懈。
無應儀、緣一覺心，心不念佛難得安住。
其地心大無表、勇而無勝。
何以故？如是住，無能過者。
用是故，邪愁毒，便化作佛身，往謂之曰：
『若於是可取應儀證，若未受無上正真道最正覺決。
何以故？若不得是相行，何因得乎？』
知非佛也，是邪耳。
如佛所說思惟視之，是邪所為欲使我轉。」 ^495b26

佛言：「設不動者，知已於過去佛受無上正真道最正覺決，
其悉知法行忠正者，代不惜身命一切法，
悉受往古來今諸佛明法，悉護持之。
用是故，不惜身命，未常懈，無厭時。
如來及諸弟子說經時不疑言非。
何以故？逮得無所從生法樂於中立，持是功德，悉具足知是不退轉闓士大士。」
pin:: 
#  16 竭清信女品
恒竭清信女品第十六 ^495c17

善業白佛言：「不退轉闓士從大功德起，當為說明度令入深法。」 ^495c26

佛言：「善哉，善哉！居內闓士使入深法。
何等為深？空為深，無想、無願、無識、無生滅，泥洹是為限。」 ^495c27

又白佛言：「泥洹是限，非是諸法。」 ^495c29

佛言：「諸法甚深，色痛痒思想生死識甚深。
何等為五陰甚深？
如本無爾故甚深。」 ^496a1

善業言：「難及，天中天！
安稍去色便為泥洹。」
佛言：「是與明度相應，當作是住，如明教學。
闓士隨是行思惟念一日，如夢中教却幾劫生死。」 ^496a3

佛言：「譬如婬士寶彼女色，與之期會。
女不自由，妷夫寧有盛想不？」 ^496a6

善業言：「士以色故，想彼面會展其愚情。」 ^496a7

佛言：「一日之中有幾意念？」 ^496a8

對曰：「甚多，天中天！」
佛言：「如彼人念一日心轉多，闓士如是欲學淨行一日，
為去惡於罪甚多，若離明度，正使布施如恒沙劫，不如也。
又使壽如恒沙劫等，并前行溝港、頻來、
不還、應儀、緣一覺至佛，不得明度行，不如中教，皆不如此行如中教闓士。
又復壽如前，布施、持戒具足，若求明度念起說經，其德出彼上。
以經布施作無上正真道，自深入教，其德轉高。
自深入者，為明度所護，未常離時，其德甚多。」 ^496a9

善業問：「所識、有著者，天中天！
此二，何功德為多者？」 ^496a17

佛言：「闓士所識，若求明度，樂於無所有、
樂盡、樂無常念，是為不離明度，得德不可計稱數。」 ^496a19

善業問佛：「不可計，復言稱數。
將有何異乎？」 ^496a21

佛言：「稱數者，其數無盡。
不可計者，謂無邊量也。
爾故，為不可計稱數。」 ^496a22

善業言：「佛說不可計，五陰亦然。」 ^496a23

佛言：「若所問者，有所因使五陰不可計量。」 ^496a24

善業問佛：「何等為無量？」
佛言：「於空中計之，是法不可計。」 ^496a25

佛言：「云何，善業！我不嘗言諸法空？」 ^496a26

對曰：「如是，天中天！
如來所說悉空。」 ^496a27

佛言：「如是諸法悉空，不可盡計。
經慧無有，各為異流，如來但分別說耳。
不可盡量是空、是想、是願、是識、是滅度，
隨所喜說，作是說示現教化。
如來如是。」 ^496a28

善業白佛言：「難及，天中天！
經本空耳。云何復於空中說經？
是經不可逮，如我了佛諸法不可逮。」 ^496b2

佛言：「如是！諸法不可逮，計法空耳。」 ^496b4

「如佛所說，本不可逮。
願解不可逮慧有增有減？」 ^496b5

佛言：「不也。」
善業言：「不可逮慧不增不減，六度等然。
若其不增，何因闓士近無上正真道得為正學？
設不減者？闓士求守明度變謀明慧，不念布施，
增之與減不作是念，是但名布施度無極耳。
所施與念，持是功德與作無上正真道。
戒、忍辱、精、禪皆如是。
闓士求明度守之，得變謀明慧，不作是念增減，皆但名耳。
念發心如無上正真道，我作是施與。
何謂無上正真道？」 ^496b6

佛言：「本無是也。本無不增不減，常隨是念不離，為近矣。」 ^496b14

善業問言：「闓士以初意近無上正真道耶？
以後來意近乎？斯兩意無對，何等功德出生長大之者？」 ^496b16

佛言：「譬如燈炷然，用初出明燒炷乎，後來明耶？」 ^496b18

善業言：「非初明亦不離初明，非後明亦不離後明。」 ^496b19

佛言：「如是！不用初意得無上正真道，亦不離初意，
非後意亦不離後意得，是為得正覺。
云何，心前滅後復生乎？」 ^496b20

善業言：「不也，天中天！」 ^496b22

「云何，心初生可滅乎？」
對曰：「不可。」 ^496b23

云：「當所滅者，寧可使不滅乎？」
對曰：「不可。」
佛言：「寧可住本無乎？」 ^496b24

對曰：「欲住本無，當如本無住。」 ^496b25

佛言：「設令在本無中住，寧可使久堅乎？」
對曰：「不。」 ^496b26

「本無甚深。」
曰：「本無寧有心也？」
曰：「離本無寧有心乎？」 ^496b27

對曰：「不也。」
曰：「見本無乎？」
對曰：「不見。」 ^496b28

「作是求為深求乎？」
對曰：「不也，天中天！
作是求，無所求。何以故？
是法了不可得見。」 ^496b29

佛言：「闓士大士求明度，為求何等？」 ^496c1

對曰：「為求空。」
「求空為求何等？」 ^496c2

「為求無想。」
曰：「為去想乎？」
對曰：「不。」 ^496c3

「云何想不去？」
善業言：「闓士不作是求妄想。
天中天！何以故？闓士求想盡滅者？
即可得應儀。闓士變謀明慧，不滅想得證，
向無想，隨是教矣。」 ^496c4

秋露子謂善業：「有三事向定守定門。
空、不願、無想是為三。
有益於明度，不但晝益，夜於夢中亦復益。
何以故？晝日夜夢中，佛說等無異。」 ^496c7

善業語秋露子：「若闓士晝日有益，夜於夢中亦有益。」 ^496c10

又問：「夢中所作寧有所得不？
如經等之。」 ^496c11

善業曰：「夢中作善者喜為益，惡者慍慼為減。
設於夢中殺人，覺已喜歎快之。
云何？」 ^496c12

善業言：「心不枯爾，皆有所緣。
若見聞、若念為因緣，是故知耳。
從是中令人心有所著或無所著，是為不妄爾，皆有所緣。」 ^496c14

秋露子言：「所作為空耳。
何因心有所緣？」善業言：「心想因緣，即因緣興矣。」 ^496c16

秋露子言：「闓士夢中布施，持是施與作無上正真道。
有施與者無也？」 ^496c18

報言：「彌勒闓士近在前，旦暮當補佛處。
子欲知，當從問。」 ^496c20

秋露子問彌勒。
彌勒言：「如我字彌勒，當色解慧耶？
當痛痒思想生死識解乎？
持是身解乎？若空五陰，解五陰空無力。
當所解法不見，亦不見當所解人得道者。」 ^496c21

秋露子曰：「所說為有證不？」 ^496c24

答曰：「我所說不得證。」
秋露子便作是念：「彌勒所入慧，甚深，甚深！
何以故？行明度以來久遠。」 ^496c25

佛言：「云何，見若作應儀不乎？」 ^496c27

曰：「不也，天中天！」
佛言：「闓士不作是念：『我受決是法。』
若於法中得正覺，亦無得正覺者。
作是行，為求明度，不恐我不得正覺。
隨是法中教，是故勇無所畏。
至大劇處虎狼中念：『設有噉我者，為當布施。
行布施度無極，近無上正真道。
願我作佛時，令我剎中無禽獸道。』
至賊中，設於中死。
心念言：『我身會當棄捐，設殺我，我不當瞋恚，為具足行忍辱度無極近佛道。
我作佛時，令我剎中無賊盜。』
至無水漿處，心念言：『人民無德使爾。
我作佛時，令我剎中人民皆得一切、知八味。
用一切故，當精進。』
至穀貴處，念：『當精進取佛。』
願曰：『吾作佛時，令我剎中無穀貴處，皆使人民在所願所索，
食悉在前，如忉利天上所有。』
用眾生故，當精進。
有惡歲，正使身遭惡歲死，我心無異，必當降伏邪官屬，
行精進索佛道：『我作佛時，令我剎中人民無惡歲死亡者。
我所語，後我作佛時無異。』
復次，秋露子！闓士聞是，便呼無上正真道。
或却後久遠乃得佛者，亦不恐怖。
從本際以來呼，如一意轉頃。
何以故？無本際乃得佛者。
心安然、不恐怖。」 ^496c28

時有清信女從坐起，前至佛所，作禮長跪言：
「我聞是不怖，必除恐怖之處索佛道，得佛已當說經。」
佛笑，口中金光出，清信女即持金花散佛上，佛威神故花不墮地。 ^497a19

阿難從坐起，更奮袈裟，前作禮，長跪言：「佛不妄笑。
既笑，當有所說。」 ^497a23

佛語阿難：「是恒竭清信女，却後當來劫，
劫名星宿，中有佛名金花。
是清信女後於此時，棄女為男，後當生無怒佛剎，從一剎生一佛剎。
譬如金輪聖王從一觀遊一觀，從生至終足不蹈地。
是清信女如是，從一佛剎到一佛剎，未常不見佛，
足不蹈地，自致得佛。」 ^497a24

阿難心念：「如無怒佛剎諸闓士會者，是為佛會耳。」 ^497b1

佛即知阿難心所念，曰：「然，阿難！
諸會者，悉度生死已。
清信女後作佛，名金花佛。
度不可計應儀，令三毒盡。
剎中無禽獸賊盜斷水穀處病瘦，及餘惡事悉無有。」 ^497b2

又問佛：「清信女從何佛作功德？」
佛言：「於定光佛所作功德。
初發意求佛時，亦持金花散佛上，願持是功德施與作無上正真道。」 ^497b6

佛言：「如我持五花散定光佛上，即逮得無所從生法樂於中立，
佛即授我決：『却後九十一劫，若當作佛，名釋迦文。』
是清信女爾時見我從佛受決，其心念：
『我當受決，得無上正真道。』」 ^497b8

阿難白佛言：「是清信女所求已度。」
pin:: 
#  17 守空品
守空品第十七 ^497b12

善業白佛言：「闓士大士行明度無極，何等為入空？
為空定？」 ^497b15

佛言：「色痛痒思想生死識空，觀一心，作是觀，不見法。
於法中不作證。」 ^497b16

「佛所說不於空中作證，云何闓士於定中立而不得證？」 ^497b17

佛言：「是闓士悉具足念空不得證，作是觀，不取證。
觀入處甫欲向，是時不取證。
不入定心，所著不失。
闓士法本無中道取證。
何以故？本願都護眾生，為興弘慈念具功德，不中取證。
闓士大士得明度，證致功德，斯大力矣。
譬如人勇悍，能却敵，為人端正猛健，無所不能。
悉持兵法，六十四奇悉曉習工，為眾人所敬。
所至處，無不得力者。
從是所得者，轉分布與人，其心歡喜。
若有他事，與父母妻子俱去，過大劇道，
其人安親曰：『莫有恐怖，今但免難矣。』
重讎雖來，其人多變以濟親害，送歸本土，
宗門康休，怨亦無損。
所以然者，以其巧變備矣。
其人勇慧，能幻化，化作士眾。
讎覩恐懼，各自流散。
鄉土稱德，靡不歡喜者。
是闓士大士於眾生行大慈心，過應儀、出緣一覺地去。
於定中立，於眾生悉愍傷，無所見，於是中不取證，
入空中深，不作應儀。
作是行向定向泥洹門，不有想，不入空取證，如鳥飛行空虛中無所觸礙。
如是行，甫欲向空至空，向無想至無想，
不墮空、無想中，悉欲具佛諸法。
譬如人工射，射空虛中，後箭中前箭，續後射轉中前箭。
其人欲令箭墮，乃爾墮。
如是行明度，為變謀明慧所護，自於其地不中道取證、墮二道行。
以是功德，逮得無上正真道成滿便得佛。
於經本中，觀不取證。」 ^497b19

善業白佛言：「謙苦作是學，不中道取證。」 ^497c14

佛言：「悉護眾生，守定向滅度門，心念分別。
何等為分別？守空定分別、無想定分別，
變謀明慧護使，不中道取證。
何因變謀明慧護之？
心念護眾生。持是所念，不中道取證。
復次，深入觀苦空定向滅度門，用是故分別久遠以來人民所因緣想中求無上正真道，
為說經。當使棄是因緣，守空定、無想定、
無願定，向滅度門，不中道取證。
復次，闓士念久遠人民呼常有想、有我想、
有好想，各各求。我作無上正真道時，有人民故，
為說經，使斷是諸想，悉斷求。
云何斷？是常非常，是樂皆苦，是身非身，是好皆醜。
闓士思念，為變謀明慧守無願定，向滅度門，不中道取證。
若闓士大士心念：『眾生從久遠來求、因緣求、
想求、欲求、聚想求、空想求。』
闓士言：『我使眾生無斯想。』
普慈弘至，故得變謀明慧。
是法觀空、想、願、識，無所從生、齊限，不中道取證法。
當作是知。闓士云何求明度？
曉習法中，心何緣求入守空定，向滅度門。
守無想、無願、無識、無所從生定，向滅度門。
是闓士不得慧故，守空念——無想、無願、
無識、無所從生念定意。
有來問者，不即持不可計心為解者，知是非不退轉闓士也。
何故？不退轉闓士心，無央數悉知。
用是行不具足知，未得不退轉之明矣。」 ^497c15

善業言：「不可計人求闓士道，少有能解者。」 ^498a9

佛言：「作是解者已受決，於功德中極殊。
所知法，應儀、緣一覺、諸天人鬼龍質諒神所不能及。」
明度經卷第四
 ^498a10
