
pin:: 上文殊師利普超三昧經卷上〔一名阿闍世王品〕
translator:: 西晉月氏三藏竺法護譯

#  1 正士品(上)
正士品第一
聞如是：
一時佛遊王舍城靈鷲山，與大比丘眾俱，
比丘三萬二千；菩薩八萬四千，一切聖達靡所不明，
開士大士神通已暢，已得總持辯才無礙，
得無所著不起法忍，曉了定行見眾生心，隨所應度而為說法。
四天王天、帝釋、梵忍天王，及餘無數諸天、
龍、神、犍沓和、阿須倫、加留羅、真陀羅、摩休勒、
人與非人，各百千眾而俱來會。 ^406b20

爾時軟首童真菩薩在山一面異處梁上，
與二十五正士俱，而講論法。
其名曰：龍首菩薩、龍施菩薩、首具菩薩、
首藏菩薩、蓮首菩薩、蓮首藏菩薩、持人菩薩、
持地菩薩、寶掌菩薩、寶印手菩薩、師子意菩薩、
師子步雷音菩薩、虛空藏菩薩、發意轉法輪菩薩、
辯諸句菩薩、辯積菩薩、海意菩薩、大山菩薩、
喜見菩薩、喜王菩薩、察無圻菩薩、遊無際法行菩薩、
超魔見菩薩、無憂施菩薩、諸議告菩薩，是為二十五正士。 ^406b28

兜率天上有四天子，俱造軟首童真，於後侍焉。
其名：普華天子、光華天子、美香天子、常進法行天子。
復有異天子不可計數，僉然來侍。 ^406c8

如斯正士、諸天子等，亦悉會坐各各講論，
如是之儔迭相謂曰：「仁者欲知佛之智慧弘普無限，
不可思議不可稱量，無能滅度盡極際者，
不可以小意思原大德鎧，當以何方便誓被戒德鎧，
而能逮茲大乘佛乘、諸通慧乘、不可思乘，斯應道乎？」 ^406c11

龍首菩薩曰：「積累功德不以厭足，建立休祚不可限量，
而不毀失戒德之鎧，一切所作無所悕望，則應大乘諸通慧矣！」 ^406c17

龍施菩薩曰：「普弘等心調和其志，溫潤其性柔軟其意，
而心仁厚堅住正願，於諸通慧被戒德鎧化度生死，則應大乘諸通慧矣！」 ^406c20

首具菩薩曰：「不可計劫趣斯大乘，被戒德鎧於無數劫不念劫數，
則應大乘諸通慧矣！」 ^406c23

首藏菩薩曰：「其自建立獨安己者，不能逮趣大乘通慧；
捨己之安建立眾生，欲使大安隨其所便，
令無僥冀而無所起，勸進群黎立於道法，則應大乘諸通慧矣！」 ^406c24

蓮首菩薩曰：「族姓子！
憶如來所講：『假使有人自不柔順，無有靜寂、
不隨律教，而欲調伏靜寂於他、以律勸人者，未之有也。』
其自調順靜寂奉律，乃能化勵剛強、憒亂、
抑挫、犯禁，則應大乘諸通慧矣！」 ^406c29

蓮首藏菩薩曰：「其同塵勞於世法者則不度世；其不同塵於世法者乃能度世。
是故菩薩有利無利、若譽若毀、有名無名、
若苦若樂，不動不搖，則應大乘諸通慧矣！」 ^407a5

持人菩薩曰：「不可從他而致大乘諸通慧也，
吾獨一己而無有侶，以眾生故誓被德鎧，
設護一切，則吾所應將濟救攝，須臾精進而不懈怠，
教化黎元建發學，斯則應大乘諸通慧矣！」 ^407a9

持地菩薩曰：「譬如，仁者！
地之所載，一切眾果、百穀、藥木因地而生，
地無所置亦不求報，群庶品類皆仰地活，地不辭厭不以為勞。
開士大士亦當如是，發心如地心無所著，
不以喜怒勸諸黎元，使趣佛慧而不想報，則應大乘諸通慧矣！」 ^407a13

寶掌菩薩曰：「仁者當知，被上德鎧乃至佛慧，無能沮敗令釋大乘。
若於夢中不志二乘——聲聞、緣覺，常以寶心諸通慧心為人講宣，
於珍寶心無所貪惜、無所愛悋，勸眾大乘誓被德鎧，
彼所學乘非無有乘不增不減，其心如是無所歆慕，則應大乘諸通慧矣！」 ^407a19

寶印手菩薩曰：「覩於群黎墮墜六趣，而發愍哀惠施眾生授以法手；
其無信者為造信手；其少智者為博聞手；
其慳貪者為惠施手；其犯戒者為護禁手；
其瞋怒者為忍辱手；其懈怠者為精進手；
其亂意者為一心手；其邪智者為智慧手，
而隨眾生離清白法，各各應時具設法手。
開士殖斯德本之手，印于三寶。
何謂三？具立群生於佛智慧，勸助至于寶印之手；
成已德本則寶印手；念一切法猶如虛空則寶印手。
興立如斯是則為三，則應大乘諸通慧矣！」 ^407a25

師子意菩薩曰：「仁者當知，被無畏鎧是為無懼，
所誓德鎧、無難鎧、無罣礙鎧、無怯弱鎧、
無懈怠鎧，斯則佛慧。
是故行者不當恐怖，無難無礙、無怯無怠，
離諸危懅衣毛不竪，在於終始無有瑕穢，
亦不希仰泥洹之德，等住苦樂而無二行，則應大乘諸通慧矣！」 ^407b7

師子步雷音菩薩曰：「仁者當知，其斯事者非下才行，則為正士之所建造。
其正士者，歸趣平等離于邪見；其正士者，
其心質朴而無諛諂；其正士者，勞謙柔順尊師敬聖；
其正士者，勸學不惓所受根究；其正士者，
欽悅正治建立正業；其正士者，若有所欲損廢穢法；
其正士者，若有瞋怒意無結恨；其正士者，
若有愚癡照除幽冥；其正士者，寂然澹泊近于定藏；
其正士者，具足恩施惠及貧厄一切輒濟；
其正士者，護身口意喟而靜寞；其正士者，
言行相副情性質直；其正士者，所志堅強尚真諦法；
其正士者，離於非法親存正典；其正士者，
樂于法樂護以正法；其正士者，輕忽身命不釋眾生；
其正士者，所立鏗然善施無羨；其正士者，
志純淑法消化凶偽；其正士者，則以寶藏救濟貧匱；
其正士者，則為良藥療諸疹疾；其正士者，
護諸畏懼令得自歸；其正士者，導諸邪見至無崖際；
其正士者，勉濟勞穢勸以經典；其正士者，調忍瞋怒而順所宜。
是故建立正士之法，則應大乘諸通慧矣！」 ^407b13

虛空藏菩薩曰：「修以無量虛空之慈，其精進行未曾釋廢，
大哀之行諸根悅豫悉懷踊躍，於諸愛欲所可娛樂察如虛空。
布施、持戒、忍辱、精進、一心、智慧，等如虛空，則應大乘諸通慧矣！」 ^407c5

發意轉法輪菩薩曰：「發菩薩意，所發意者：
不當發意令魔得便，無令如來而不欣樂，
使諸天人所不悅喜，不令德本而有耗減。
若欲興建為道意者：隨順誘勸當令弊魔不得其便，
順如來意天人悅豫，不失己身所造德本。
所修如斯，一切發意則轉法輪。
所以者何？其菩薩者，諸所發意因緣所造而無所生，曉了諸法永無所起。
無所起者，諸佛如來順如正覺之轉法輪，
如是發心被戒德鎧，則應大乘諸通慧矣！」 ^407c9

辯諸句菩薩曰：「正士當知，其道心者，正士普入塵勞怒害，
有漏無漏、有為無為，亦入於罪不罪殃福；
亦入於善亦入不善；亦入世法度世之法；
亦入終始無為之為；亦入斷滅有常之計；
亦入諸陰衰入之事；亦入地、水、火、風。
所以者何？此諸因緣悉為自然，志性本淨，
所在之處有所言說，一切所講皆悉為空而無所有。
譬如虛空無所不入，道心如是，一切普至菩薩喜樂。
如是慧者，除棄一切文字辯才，分別眾庶逮得辯慧，
若能入斯一聖達者，則應大乘諸通慧矣！」 ^407c19

辯積菩薩曰：「一切所說皆無有言，一切音聲而不可得，
菩薩喜樂如斯慧者，好言惡言，不悅不慼，
譬如太山風來吹之，尋復還反山不動搖。
菩薩如是，於諸異學、一切語言不動不搖，在諸外徑亦無所著。
若如來言、外徑異語等法察之，不以增減亦無所亂。
見諸辯才一切法盡，於諸盡法不念自天亦無所思。
菩薩能行如斯慧者，則應大乘諸通慧矣！」 ^408a1

海意菩薩曰：「菩薩所入當如入海，覺了大道，
一切聲聞所不能及，信樂專心於一法味，
入若干法無有若干；觀深妙法未曾惑亂；
於緣起法不增不減；於諸經典無有若干，是則名曰不生不起。
一切眾生所業起者，不殖德本福無有盡所教無邊，
當分別了棄捐斷滅有常之事，不受諸法不斷諸法，
當建立志為無量器，不忘捨法習諸通慧亦不釋法，
以平等法為眾生說，當習一切諸德善法。
如是具足無數佛法，以如是心被戒德鎧，則應大乘諸通慧矣！」 ^408a9

大山菩薩曰：「仁者當知，其此乘者，普超諸世則謂佛慧，
其行所入不可限量，由是之故超度一切世間志性；
已能超度世間所行，其所信者過於俗間；
已過俗間，其所施者、持戒、忍辱、精進、一心、
智慧，亦復如是，悉能超度一切世間之所有慧，
其所造福過於世間所興福祚，則應大乘諸通慧矣！」 ^408a20

喜見菩薩曰：「假使菩薩目所視色而無所惡，
色之自然其心清淨；耳所聽聞亦無所惡，
音聲自然其心清淨；鼻香、舌味、及身更、
心法，於六情界而無所惡，其六情界自然本寂。
其心清淨，其於憎愛心無所著；其心清淨，
觀于眾生順佛法者器無不應，又其眾生處邪見者亦復覩之在佛法器；
其愛己者在於王者歡喜習俗；有所施與尋復悔者等敬若茲。
菩薩大士所行如是，則應大乘諸通慧矣！」 ^408a27

喜王菩薩曰：「假使有人罵詈誹謗、輕易毀辱、
撾捶打撲於菩薩者，心不懷恨而加喜悅，
以善友想待遇對者，而能忍辱現于忍力，
其心欣豫思惟其法：『何所是罵，誰為罵者？』
信解內空不疑外空，自見己身又覩他人則歡喜悅，
便能惠施身命、支體、頭眼、手足、妻子、男女、
國城、丘聚、財穀、珍寶，倍復踊躍。
寧聞一頌恬忽世榮、轉輪王位，常樂為人講說經法不羨帝釋，
思開一人使發道心不僥梵天，願見如來不貪三千大千世界滿溢珂珍，
從生明達不乏諸根，信樂愛敬諸道品法。
如是悅樂所造行者，則應大乘諸通慧矣！」 ^408b7

察無圻菩薩曰：「假使見一切法度于彼岸，
不墮貪身淨諸佛土，覩諸佛國皆亦清淨亦無想行，
見一切佛不發色想，見諸群黎想：『雖有肉眼覩罪福淨；
具足天眼得無所壞；雖得慧眼離諸塵勞；
信樂佛眼具足成就十八不共諸佛之法；已得法眼具足如來十種之力。』
假使菩薩所被德鎧信行如斯，則應大乘諸通慧矣！」 ^408b19

遊無際法行菩薩曰：「族姓子！
知一切緣菩薩所為，則悉歸趣諸通敏慧。
所以者何？觀諸所有一切因緣，不住於內、
不處於外、不在口言。
假使菩薩不住因緣，亦不御趣塵勞之礙；
亦不勸導罪福之礙，無報應礙、無諸根礙、
無諸法礙、無非慧礙，已度罪福塵垢魔界，則應大乘諸通慧矣！」 ^408b27

超魔見菩薩曰：「惟、族姓子！
已住吾我自見己身，則便處于魔之事業；
已斷吾我不覩所虛；已除所見則無諸陰；
已除諸陰則不見魔；已度魔界則尋逮成無礙脫門。
菩薩已逮無礙脫門，則應大乘諸通慧矣！」 ^408c5

無憂施菩薩曰：「仁者當知，其犯惡者後懷湯火；其為善業後無憂慼。
是故菩薩當修善業，其所作者無能說短；
所興造者後無所悔、無諸礙蓋。
假使眾生愁憂不樂，則為講說離憂之法。
菩薩大士如是行者，則應大乘諸通慧矣！」 ^408c10

諸議告菩薩曰：「惟、族姓子！
其有士夫奉禁戒者所願必獲，已獲所願，
所獲立本由無放逸，立無逸已具道品法；
已能具立道品之法，則諸通慧戒禁之正也。
菩薩已住無逸道法，則應大乘諸通慧矣！」 ^408c16

普花天子曰：「譬族姓子！
樹花盛時多所饒益於一切人，菩薩以功德本而自莊嚴，
猶樹花茂饒益群黎，如忉利天晝度之樹紛葩茂盛，忉利諸天莫不敬仰。
菩薩如是以諸法門而自挍飾，諸天、龍、
神、揵沓和、世人、阿須倫靡不宗戴，猶如天上明月之珠，無有瑕穢眾德具足。
開士志性清淨無瑕德議顯備，則應大乘諸通慧矣！」 ^408c21

光華天子曰：「譬，族姓子！
日出光明滅除眾冥終始光現，菩薩如是具足慧光、
慧法施世，為諸愚冥無明眾生，顯示大光導自然法，
其幽闇者不能蔽暉；其光明者則能消冥，
導示徑路，已住徑路。
菩薩大士其在邪徑，示現正路、已住正路，則應大乘諸通慧矣！」 ^408c29

心華香天子曰：「譬，族姓子！
心華之樹其香普熏周四十里，其香無想。
菩薩如是，以戒、博聞、定、慧、解度知見之香以為芬熏，
三千大千世界以法之香靡不周遍，一切眾病香即療愈。
假使菩薩被此法香，則應大乘諸通慧矣！」 ^409a6

常進法行天子曰：「仁者當知，其精進者無懈怠心，
是故菩薩修諸德本而不厭惓，常當遵崇志八法行。
何等八？六度無極、四等梵行、遊步五通、
而以四恩救攝群萌、志三脫門逮得法忍、
勸勉佛慧、開化眾生令發道意、導權方便接齊有為所有諸法，
是為八。遵崇八法之行，則應大乘諸通慧矣！」 ^409a11

於是軟首語諸正士及天子曰：「仁者！
欲知菩薩精進若不精進至諸通慧？
所以者何？其翫習者行在三界，若遵修者謂諸往見；
其翫習者是謂為內，亦不翫習是謂為外；
其翫習者謂聲聞地，若遵修者謂緣覺地；
其翫習者謂在眾結所行勤勞，若遵修者則謂所著凡夫之法；
其翫習者即謂為名，若遵修者則謂為色；
其翫習者即謂報應，若遵修者則謂所見；
其翫習者謂有所著，若遵修者則謂有所得；
其翫習者即謂我所，若遵修者則謂吾身；
其翫習者即謂慳貪，若遵修者則謂布施而不想慢；
其翫習者即謂犯戒，若遵修者則謂持戒而不想慢；
其翫習者謂瞋怒，若遵修者則謂忍辱而不想慢；
其翫習者謂懈怠，若遵修者則謂精進而不想慢；
其翫習者謂亂意，若遵修者則謂一心而不想慢；
其翫習者謂愚癡，若遵修者則謂智慧而不想慢；
其翫習者謂不善本，若遵修者謂等善本而不想慢；
其翫習者謂無福根，若遵修者謂殖德本而不想慢；
其翫習者謂世俗法，若遵修者謂度世法而不想慢；
其翫習者謂有為法，若遵修者謂無為法而不想慢；
其翫習者謂為罪，若遵修者謂無罪法而不想慢；
其翫習者謂諸漏，若遵修者則謂無漏而不想慢。
是謂翫習至於遵修離諸所見，不著不斷菩薩指趣，則應大乘諸通慧矣！ ^409a18

「又次，仁者！而不得至於諸通慧。
何故不至？以何等至諸通敏慧？
諸通慧者離諸所作，其諸通慧亦無所至，亦無有逮諸通慧者。
又諸通慧亦無色像、亦無痛痒、思想、生死、
識之形貌也；其諸通慧亦無法則亦無非法。
其諸通慧亦無有施。
所以者何？諸通慧者則為施與。
又諸通慧無有持戒、忍辱、精進、一心、智慧。
所以者何？諸通慧者則自然聖。
諸通慧者無去來今。
所以者何？其諸通慧超度三世。
諸通慧者無眼、耳、鼻、口、身、心識。
所以者何？度諸界故。 ^409b14

「諸仁！欲知諸通慧者，若有菩薩欲得通慧住如通慧，當云何住？
於一切法而無所住，斯則為住。
於諸通慧一切諸法皆非我所，斯諸通慧於一切法無所猗著；
斯諸通慧等凡夫地、等於佛地，於一切法亦為平等；斯諸通慧又行菩薩不當於餘求。
諸通慧惟當從此四大界求自然造行。
所以者何？斯自然者此無所有；斯自然者則無有形，
於是善法名曰我身；於我身者而無有身、
無有善惡、無我、無壽、無命、無人。
假令我身則無所有亦復無有，彼則無行亦無所有，
彼所有形則亦無實，其所見者亦無所有亦無有實，
其慧見於所有無有、有實無實等，斯諸慧則諸通慧！」 ^409b24

軟首童真說是語時，二千天子得不起法忍，萬二千人皆發無上正真道意。
pin:: 
#  2 化佛品(上)
化佛品第二 ^409c8

於是辯積菩薩白軟首曰：「且當俱往覲于如來，
面問大聖：『菩薩大士當興何行？』」
軟首尋於其處化作如來，其體形像如能仁佛。
軟首童真謂辯積曰：「族姓子！
如來在斯，何不啟問菩薩大士所設之行？」 ^409c12

於是辯積問化如來：「唯然。
世尊！菩薩大士當設何行？」 ^409c16

時佛告曰：「如我所設，菩薩亦當修如是行。」 ^409c17

又問：「云何世尊所造立行？」 ^409c18

其佛答曰：「亦不行施、不行禁戒、不行忍辱、
不行精進、不行一心、不行智慧。
不行欲界、不行色界、不行無色界。
不造身行、不造言行、心無念行。
一切無行亦無因緣，是菩薩行。
於族姓子心趣云何？
其化現者豈有行乎？」 ^409c19

答曰：「天中天！化者無行。」
報曰：「如是。族姓子！
菩薩大士當造斯行。」 ^409c24

辯積菩薩白軟首曰：「豈所見佛將無化乎？」 ^409c25

軟首答曰：「仁者！不聞一切諸法化自然乎？
幻變之相而不退轉。」 ^409c26

報曰：「如是！諸法實化，自然幻變而不退轉。」 ^409c28

答曰：「今族姓子！何故發言：『今現如來將無化乎？
一切諸佛及一切法豈不化耶！』」 ^409c29

又問：「誰為化者？」 ^410a1

答曰：「自然業淨而化之耳。
又族姓子！菩薩不當住於我、人、壽、命、佛之聖道及凡夫者，而計有住。」 ^410a2

辯積問化如來：「世尊！
何學自致得佛？」 ^410a4

答曰：「無所學者則菩薩學。
菩薩所學無有形像，亦無倫比；亦無所受、
亦非不受；亦無想念、亦不離想；亦無所行、
無行不行，則菩薩學。
無著不著、無慢不慢、亦不調戲；亦不遵修、
不離遵修；無想無取、無所遊居、亦無有想；
不起不滅、不來不去；無住無化、亦無有形、
亦無言詞，普離一切諸所想行，則菩薩學。
其作斯學，是為等學。
造斯學者則無所趣、則無所增亦無所損；
造斯學者亦無所著、亦無所脫、亦無所染、
亦無離塵、亦無結恨，不墮愚冥，如是學者乃名為學。
學如斯者不詣諸趣。
是故，族姓子！菩薩大士欲得逮成無上正真道者，學我所學。」 ^410a5

又問：「云何佛學？」
答曰：「如我無戒，亦無所犯。
不施不受、不戒不犯、不忍不瞋、不進不怠、
不禪不亂、不智不愚。
無學、非無學，無所不行而吾無得亦無所等；
無佛無法；亦無我想、亦無人想、亦無壽想、
亦無命想、亦無法想；亦無有想、亦無無想。
所以者何？一切諸法悉無所造。
一切諸法以無所造，自然如幻，亦無有相、
亦無有二；一切諸法離諸所樂；一切諸法而不可見；一切諸法超度眼句。
諸法平等而無差特；諸法愚冥亦無所徑、
無為無人，故無人言教、故無處所。
無有言教則無所生。
其信此者不念所信，亦不自大，亦不念道。
是故族姓子！若有菩薩如是比類學佛道者，
不恐不懼、不難不畏，乃為菩薩！ ^410a17

「如族姓子！虛空之畏，不畏於火、不畏於風、
不畏於雨、不畏於霧、不畏於塵、不畏於雷、
不畏於雲、不畏於電、不畏於雪。
所以者何？空者自然故曰空畏。
菩薩如是於一切法而無所畏，於一切法不念苦樂。
假使菩薩心等如是，則能成佛降伏眾魔，
則成無上正真之道為最正覺，亦能導利一切眾生。」 ^410b2

時化如來說此語竟，尋即化滅不知其處。 ^410b8

辯積菩薩問軟首曰：「今者如來為所至湊？」 ^410b9

答曰：「從所來處。」
又問：「何所從來？」 ^410b10

答曰：「如所去處。」又問：「軟首！
其化現者，無所從來，無所從去？」 ^410b11

答曰：「族姓子！譬如化者，無所從來，無所從去，一切諸法亦復如是！
一切眾生等無有異，不來不去。」 ^410b12

又問：「軟首！一切諸法為何所趣？」
答曰：「所趣自然。」 ^410b15

又問：「一切眾生為何所歸？」
答曰：「隨其所作。」 ^410b16

又問：「軟首！一切諸法無作無報？」
答曰：「族姓子！其法界者無作、無報、無往，等御諸法則為法界。」 ^410b17

又問：「云何言有作、有報、有往而謂無往？」 ^410b19

答曰：「族姓子！如其所作、如其所報，所往亦然。」 ^410b20

又問軟首曰：「何謂為作？
云何報應？何因所往？」 ^410b21

答曰：「如所作者，報應亦如，所往亦如。」
又問：「軟首！其如無本者，亦無有作、無有報應、無有往趣？」 ^410b22

答曰：「如族姓子！如無本者，亦無所作、亦無報應、亦無往趣。
所作、報應、往趣亦然，無來無去；所作、報應、
所往至處，其如無本無所歸趣。」 ^410b24

說是語時，如在世尊能仁佛前，賢者舍利弗、賢者阿難及餘大弟子悉聞斯講。 ^410b27

舍利弗白佛：「唯然。
如來！怪未曾有。斯諸正士為大聖人，而師子吼等同一法，
說若干種音聲言說，與法會同而無錯謬。
誰聞斯者不發無上正真之道乎？」 ^410b28

佛告舍利弗：「誠如所云，菩薩大學無罣礙故，
今者所說無所罣礙，如其所種必獲其果，如其所出報應亦然！
菩薩如是學無罣礙，從其聖慧而分別說，
如舍利弗本所學禁，自故斯慧辯才亦然！」 ^410c3

光淨菩薩問世尊曰：「何謂聲聞學？
何謂菩薩學？」 ^410c7

佛言：「有限有礙是聲聞學，無限無礙是菩薩學。
其聲聞學因其所限而致罣礙，由是之故所說有限致於罣礙；
而諸菩薩學無有限致無罣礙，由是之故所說無限無有罣礙。」 ^410c8

光淨菩薩前白佛言：「惟，天中天！
願現感應，使諸正士來至於斯，令此眾會聞所說法，各得其所無令唐舉。
所以者何？軟首童真所行深奧，所論經法亦復要妙。」 ^410c12

爾時世尊即現瑞應。
軟首尋時與二十五正士及諸天子往詣佛所，稽首足下遷住一面。 ^410c16

光淨菩薩謂軟首曰：「仁者！
何故越如來會，獨於屏處而論講經？」 ^410c18

軟首答曰：「族姓子！
知如來甚尊而不可當，諸佛大聖由是之故，
一切所說或懼不可，故在一面。」 ^410c19

又問：「軟首！說何所法可如來乎？」 ^410c21

軟首答曰：「如吾所說，世尊知之。」 ^410c22

光淨曰：「雖爾，願說其意。」
答曰：「如吾所及今當宣現。
惟，族姓子！如有所說，不違法界、不失本無、
不失本際，所說如是則可如來！
又若所說，無所訟理、無所呵叱、無所興為，
亦無因緣、無有色像、亦無比類，如是說者奉順如來！
無我同像、無他人形，不等法貌、無非法貌、
無終始貌、無泥洹貌，如是說者為可如來！」 ^410c23

於是世尊告軟首曰：「善哉善哉！
快說此言。誠如所云，如是說者不違如來。
又次軟首！假使悉離一切戲樂而無憒亂，
若不平要離諸所想無有眾想，有所說者所趣寂然而不動轉，
被一德鎧定意說法，無能毀敗其經典者，
不見諸法有所增者、有所減者，如斯所說則可如來！」
說是語時，八百菩薩得不起法忍。
pin:: 
#  3 舉鉢品(上)
舉鉢品第三 ^411a1

爾時天子千二百人在於會中，乃於往古造菩薩行，
則忘道意志不堅固，心自念曰：「佛慧巍巍不可限量，
無上正真道意難可獲致，菩薩所學而不可逮，最正覺者甚難可得。
吾等於是不能學辦，不如改求聲聞、緣覺而取滅度」 ^411a10

爾時世尊知諸天子心之所念，以此等倫堪成無上正真之道為最正覺，
而欲中廢隨取小乘。
佛欲勸化諸天子故，離於道場在眾會表化作長者，
手擎滿鉢百種飲食齎詣佛所，白世尊曰：「惟願大聖加哀受食。」
佛即取鉢。 ^411a15

軟首菩薩興詣佛所，叉手啟曰：「今食盛饍當念故恩。
吾誠信聞，大聖雖食而不以法惠及於鄙，惟宜加施以法相惠剋復往意。」 ^411a20

於是賢者舍利弗心自念言：「軟首往古有何恩德，於世尊所而言雖食顧前法恩？」
則白佛言：「軟首童真宿有何恩於大聖乎，
而置如來：『雖當食者念前法恩？』」
佛告：「且待斯須自當發遣，如來所知非爾所及。」 ^411a22

佛即尋時捨鉢于地，鉢即下沒，遊諸佛土。
諸佛正覺今現在者，各各見鉢降其足下，
在於下方過七十二江河沙等諸佛國土，至光明王如來國界——界號炤燿。
鉢住於彼處于虛空，無執持者自然而立。 ^411a27

所往諸佛諸弟子眾，各各前啟問其世尊：「鉢所從來？」
諸佛各告說其意故：「上方世界界號為忍，
彼有如來名曰能仁，現在說法。
能仁如來故降斯鉢，而欲勸化諸異菩薩志退落者。」 ^411b2

於時世尊告舍利弗：「汝行求鉢，察知所在而赴致來。」
即時受教，自以智力承佛聖旨，三昧正受以一萬定超萬佛土，
遍求索鉢不知所在。
還白佛言：「唯然，世尊！
求之不見，不知所在。」 ^411b6

於時世尊告大目連：「汝今且行求索鉢來，察其所在為處何方？」
目連受教以神足力承佛聖旨，三昧正受入八千定，
倏忽超過八千佛國，求之不見不知所處，
還白佛言：「輒竭神力不蒙執鉢，焉能致乎？」 ^411b10

世尊復告須菩提曰：「汝行求鉢，知其所歸索齎致來。」
即亦受教，三昧正受萬二千定，恍惚超越萬二千佛土，求不見鉢不知所止。 ^411b15

如是五百諸大聲聞，在於虛空各現神足、
三昧之力，神通聖勢、天眼徹瞻，各行求鉢，不知所在亦不能得。 ^411b18

時須菩提即前告白慈氏菩薩曰：「仁者高才一生補處，如來所莂當為無上正真道成最正覺！
仁慈恩廣智慧弘達眾所不及，獨步三界而無有侶，
當知鉢處，惟能致之奉齎來耳！
幸屈威尊而舉鉢還。」 ^411b20

慈氏菩薩報須菩提曰：「誠如所云，受如來慧當成正覺！
今者軟首所興定意，進止坐起予所不及，不能曉了於斯三昧。
惟，須菩提！雖於來世吾當成佛，佛菩薩眾數如江河沙，
悉為軟首之所開道，欲知一步舉足所念，不識所歸。
是故仁者當請軟首！
惟斯大士知鉢處所、所止之土，堪任致來。」 ^411b25

時須菩提啟世尊曰：「願垂恩教。」
大聖則遣軟首取鉢。 ^411c2

軟首奉命自思念曰：「吾不起座不離眾會而舉鉢來。」
——軟首三昧名曰普超，是諸菩薩定意正受。 ^411c3

於時軟首伸其右掌，而內于地過踰下方，所經諸佛無極大聖一一次第以首禮之。
其手掌中自然有音，稱：「能仁如來、至真、等正覺敬問無量！
興處輕利、力勢如常、遊居安耶？」
其掌手臂一一毛孔，尋自然出億百千姟光曜之明，
一一光明各各變現百千蓮花；一一蓮花各化如來相好具足，
處蓮花上加趺而坐；一一世尊各各讚揚能仁如來名德功勳。
所可遊歷諸佛之土，應時諸國六反震動。
又諸佛國自然大光靡不周遍，一切佛國各各而現有斯手掌。
又諸佛土自然懸繒、幢幡、眾蓋，莫不莊嚴，遍散眾花處處挍飾。 ^411c5

軟首手掌過七十二江河沙等諸佛國土禮諸佛竟，
斯須之間忽然即至照曜世界光明王佛國，
禮畢自然有大音出，稱：「能仁如來敬問無量光明王如來！」 ^411c17

有侍菩薩名曰光英，自啟如來：「此何手掌？
殊妙巍巍威神難及，而自然出億百千姟光明暉赫；
一一光明而各化出億百千姟嚴淨蓮華；
一一蓮花如來各坐，諮嗟能仁聖哲之勳？」 ^411c21

光明王佛告光英曰：「有族姓子！
上方去此，七十二江河沙等諸佛國土，
有忍世界，如來、至真、等正覺號曰能仁，現在說法。
彼有大士名曰軟首，被戒德鎧不可思議，
一切神通力度無極，自在於座而不移，起延手掌來欲舉鉢還。」 ^411c25

時光明王佛土諸菩薩眾皆共渴仰，欲得覩見彼忍世界能仁如來、
軟首大士。光明王佛悉知眾會意之所見，
便放眉頂相光，其光通照七十二江河沙等諸佛國土，上至忍界靡不晃昱。
其有眾生被蒙光者，一切獲安無有諸患，
如四域皇帝轉輪聖王；諸修行者專精學定，
被斯光者悉得道迹；其得禪者悉過三界獲四證德；
其漏盡者得八脫門；禪定羅漢得無著原；
其諸菩薩光照身者，普皆逮得日光三昧。 ^412a1

如是之比，光明王邊如來佛土菩薩大士，
見斯忍界世尊能仁、軟首童真、一切聲聞比丘聖眾、諸菩薩等。
光英菩薩覩忍世界諸菩薩眾，尋即淚出便說斯言，
自白佛曰：「唯然，世尊！
如妙水精如意明珠，墮不淨中誠可矜惜。
此諸菩薩生忍界者，亦復如是甚可憐感。」 ^412a10

光明王佛謂光英曰：「勿宣是語。
所以者何？在此佛土精修禪行至于十劫，
不如忍界從明晨旦至早食頃，興發慈心哀念眾生，此之功德最勝無倫難可逮及。
所以者何？斯諸菩薩大士之眾，無有陰、
蓋，塵勞以盡，其於忍界護正法者德不可量。」 ^412a16

爾時忍界諸菩薩眾光明照身，則問能仁天中天曰：
「唯然，世尊！此何光明孰演出來，滅諸塵勞令無瑕穢？」 ^412a21

時佛告曰：「有族姓子！
下方度此七十二江河沙等諸佛國土，
而有世界名曰照曜，彼有如來號光明王，現在說法。
其光明王如來至真放眉頂光，其光通照七十二江河沙等諸佛國土，
而大晃昱逮照斯土。」 ^412a24

時諸菩薩及眾聲聞，各啟佛曰：「唯然，世尊！
我等欲見照曜世界光明王如來諸菩薩眾。」 ^412a28

能仁如來放足心千輻輪光，其光普照下方七十二江河沙等諸佛國土，
至照曜界靡不周遍。
下方世界諸菩薩眾身蒙斯光，皆悉逮得須彌光明三昧。 ^412b1

當爾之時，於斯佛土及彼世界，斯土見彼、
彼土見此，轉相覩達，猶如此土閻浮提人，住於地上仰瞻日月。
下方世界觀諸菩薩能仁如來及忍世界亦復如是！
此土人民見於下方，猶如諸天住須彌頂俯于天下閻浮提城。
斯諸菩薩見光明王如來諸菩薩等，被大德鎧難及難量。 ^412b4

於是軟首以右掌至照曜界彼光明王如來佛土，
於虛空中即握取鉢，與無央數億百千姟諸菩薩眾眷屬圍遶踊出上方，
手掌擎鉢；所歷佛國轉來上者，光明蓮花稍便不現，
右手執鉢還忍世界，於大聖前跪而奉授，
啟世尊曰：「垂恩受之？」
佛即受鉢。 ^412b11

時諸菩薩與軟首掌而俱來者，前詣佛所稽首于地，
各各自宣如來之名：「某佛大聖致敬無量，
聖體勝常，遊步無限慧力平康！」
諸菩薩眾敬問已畢，退坐一面如佛所教安隱之座。 ^412b16

爾時世尊告舍利弗：「今且聽斯，善思念之！
今為若說。乃去往古吾身造行為菩薩時，
則是軟首本所建發，今者所以宣置斯惠：
『世尊雖食，當念疇昔法施之恩。』
乃曩過去久遠世時，無央數不可計會億百千劫，
復踰此數，爾時有佛名莫能勝幢如來、
至真、等正覺，世界名無別異。
莫能勝幢如來諸聲聞眾八萬四千，菩薩大士十二億眾。
其佛世尊於五濁世演三乘教，有一比丘而為法師名曰慧王！
明旦著衣執持應器，入弘廣國而行分衛，得百味飯若干種食。
分衛竟，出行於街路。
有尊者子名離垢臂，為乳母所抱而行遊戲。
時離垢臂遙見比丘，遊行趣之下乳母抱，尋隨比丘從求飯食。
於時比丘與模持蜜搏，幼童即食知其甘美，
遂隨比丘蜜搏欲盡，顧眄乳母意欲還抱。
比丘復授蜜搏，幼童復進，稍稍轉至莫能勝幢如來之所，稽首足下則住其前。 ^412b21

「於時比丘慧王所得分衛食饍，授與幼童而謂之曰：『童子！
受斯分衛之具，供養如來！』
尋即受之，已滿佛鉢，食不減損；次與聲聞八萬四千，
菩薩十二億，佛及聖眾，皆悉充飽。
如是之供至于七日，飯則如故亦不損減。 ^412c9

「於時幼童踊躍歡喜善心生焉！
住世尊前則而頌曰：
　　「『佛聖眾飽滿，鉢食不損耗；
　　奉事於眾祐！　福田無有疑。
　　世吼食充足，餚饍而不減；
　　獻進于眾祐！　不疑道無盡。
　　其饍既不損，供具轉弘多；
　　恭敬等正覺！　增長清白法。』」 ^412c13

佛告舍利弗：「於時幼童以一鉢食，供養世尊及聖眾，
承佛聖旨已心清白，具足七日食不損耗。
慧王比丘教訓幼童：『歸命於佛及法、聖眾。』
令受禁戒剋心悔過，勸使請問發無上正真道意。 ^412c21

「於時父母求索其子，便詣莫能勝幢如來所，稽首作禮退住一面。
幼童拜謁問訊父母，以偈讚曰：
　　「『我志願佛道，愍哀諸群生；
　　閑暇難得值，親亦宜誓意。
　　且觀正覺身，諸相好莊嚴；
　　慧度於無極，孰不發道意？
　　惟父母見釋，得出棄捐家；
　　順妙智慧教，得學為寂志。』
　　父母即答曰：　『我等好樂道，
　　從爾為明則，亦欲願捨家。』」 ^412c25

佛告舍利弗：「於時幼童化其父母及五百人，
悉念學法志於無上正真之道，皆於佛世棄家為道。
時佛教之行菩薩道、六度無極、四等、四恩，
分別解空，精進不懈自致得佛。
卿舍利弗！欲知爾時慧王比丘為法師者，豈異人乎？
勿作斯觀。所以者何？
則軟首童真也。其離垢臂尊者子者，則吾是也。
昔往古世，軟首童真以饍見施供養佛眾，
令發無上正真道意，則是本身初發意原，以是之故而當知之。
今者如來所成聖覺無極之慧、十種力、
四無所畏、十八不共無罣礙慧，皆是軟首所勸之恩。
所以者何？因從發意至諸通慧，如佛所蒙因致大道。
今吾觀覩十方世界，不可稱限不可計會，
諸佛國土今現在者，諸佛世尊同號能仁，悉是仁者軟首所勸。
或號咸聖、或號明星、或名所歡、或名錠光、
或謂離漏、或謂妙勝。」 ^413a7

佛告舍利弗：「今我一劫若過一劫，宣揚演說諸佛名號，
軟首大士所開化者，於今現在轉于法輪不可稱限，何況有行菩薩乘者？
或有處於兜率天者；或有退來入母胞胎，
而復出生捨家為道；或坐佛樹、或處道場，
成最正覺不可限喻，其有欲說誠諦之事審實無虛，
軟首童真則諸菩薩之父母也，愍哀勸化興顯大道，所生親者則當謂於軟首童真！
向者軟首宣揚報恩今復伸說，雖當食者施我鉢饍所食之餘，
吾前世時先有所施，正謂於斯。」 ^413a23

爾時千二百諸天子、欲墮落者各心念言：
「當堅其志恭敬於法，察諸因緣去諸根原，
今者現在世尊前所發願，軟首勸化及開餘人，
使至于道而不退轉於無上正真，吾等云何而欲墮落？
吾等何故在如來前，興卑賤意志崇小節？
今當捨於聲聞、緣覺，慇懃志求無上正真道意。」 ^413b4

軟首伸掌示現變化，乃至下方光明王佛所處國土，
而致鉢來一切普入，又復講說往古開化所說經典。
下方佛土此世尊界，不可計數眾生之類即發道心，
十方世界群萌之儔，悉來供養軟首童真！
諸佛世尊皆遣寶蓋供施經典。
彼時寶蓋則覆三千大千佛國，從其寶蓋自然出音：「誠如能仁尊！
如如來所讚稱揚，悉是軟首之所勸化。」
文殊師利普超三昧經卷上
 ^413b10
