
jing:: 七佛所說神呪經卷第三
translator:: 晉代譯失三藏名今附東晉錄
我摩醯首羅天王今欲說神呪，愍念諸眾生為除苦本，
除其我慢心，令修忍辱行。
有呪名句多吒〔晉言〕慈忍辱。 ^549c28

「殊呼多〔一〕　烏耆多〔二〕　句多吒〔三〕　烏穌蜜多
〔四〕　提梨帝吒〔五〕　若蜜殊吒〔六〕　句喻吒
〔七〕　烏穌蜜耆吒〔八〕　句那吒〔九〕　那蜜耆吒
〔十〕　烏穌帝梨吒〔十一〕　莎呵〔十二〕」 ^550a2

「誦呪五遍，縷一色青結作十二結，繫兩手。
此大神呪乃是過去七恒河沙諸佛所說。
又我過去從諸佛所得聞說此大神呪名，
從是已來神通自在，遍領三千大千世界，
一切鬼王皆悉屬我，我有神力悉能摧伏。
我今說此陀羅尼呪，如王解髻明珠與人。
譬如強力轉輪聖王，威勢自在無有前敵，
未摧伏者力能摧伏，已調伏者增加守護，所須之物令無所乏。
時轉輪王威伏百姓，復能養育增加守護，猶如慈父等無有異。
我今大摩醯首羅天王，神力自在亦復如是；
典領三千大千世界鬼神諸王，養育守護亦復如是；
摧伏外道及諸邪見，悉令靡伏安住正法；
復以神通遊騰十方，遊諸佛國佐佛揚化，守護正法亦復如是。
我今以此大神呪力，六道化身度脫眾生，
現作鬼王降伏諸鬼、摧滅邪見，內修菩薩清淨戒行，
久已得處法流水中，八住齊階功勳成就，當知皆是大神呪力。
其諸人王及諸行人，欲得現世離眾患難、
欲護正法欲得安隱、欲得國土無諸災疫豐實安樂，
其王應當勤心讀誦研精修習此陀羅尼，
亦當勸勵后妃婇女、諸王子等勤心修習，晝夜讀誦極令通利。
於月八日十四日十五日，離常住處在空靜地，
淨潔洗浴，妙香塗身，著新淨衣，於夜後分明星出時，
燒香、散五色妙花，三種名香供養十方佛已，
然後三稱我名『摩醯首羅大天王滿我所願。』
如是三說。『令我所求皆得吉祥。』
作是願已，默然而坐。
我於爾時當往其所。
王於爾時即當誦此陀羅尼呪二十一遍，默然而坐。
其王爾時若於夢中、若惺悟心，得見我身在虛空中處白蓮華臺，
放大光明照觸王身。
王見光已，即得清淨解脫無垢光三昧。
得是三昧已心大歡喜，心歡喜故所願悉得。
我時當遣八部鬼神守護國土，國界清夷無諸災橫。
當知是此大神呪力。」 ^550a5

我八臂那羅延今欲說神呪，名阿波盧耆兜帝梨置
〔晉言護助佛法〕，消諸姦惡、摧滅邪見，建立法幢。 ^550b11

「度呵兜〔一〕　支波兜〔二〕　若勿兜〔三〕　波羅帝兜
〔四〕　度阿兜〔五〕　究吒兜〔六〕　阿若勿兜
〔七〕　耶蜜兜〔八〕　究吒兜〔九〕　度呵兜
〔十〕　莎呵〔十一〕」 ^550b14

「誦呪五遍，縷青一色結作四結，繫項。
此大神呪乃是過去八恒河沙諸佛所說。
我於過去從諸佛所聞是神呪，是故今日得此奇特，
威猛德力神通無礙，三界寄挺人無等雙，
移山駐流、手轉日月，能接須彌擲置他方還置本處，令此四天王帝釋諸天都不覺知。
令此須彌入芥子中，四天王宮、忉利諸天悉皆不知己之所入。
令四天下洲合為一洲，各還本處如本無異，其中眾生不知往來。
神通自在遊騰十方，歷事諸佛守護正法，當知皆是大陀羅尼力。
若諸國土諸人王等，欲護己身及國土者，
是王應當建立佛法，當修十德。
何等為十？一者以慈悲心養育民物；二者怨親平等心無憎愛；
三者治國正法不枉民物；四者退惡任善識賢別愚；
五者謙下自卑不輕賢士；六者有來求者不違其意，
隨其所求悉皆給與；七者於三寶所其心純厚；
八者拯濟貧窮愍諸孤老；九者國有賢士當徵召之；
十者普慈人民捨恨念舊，猶如慈父愛念其子溫潤清流。
若諸人王能行是德，當知是王諸佛所護，
我等諸天亦護是王，不令憐敵來侵其界，
有諸善人福德賢士皆集其國，雨澤順時不被災霜人民安樂，
惡龍攝毒無病苦者。
是王若能修是十德，復能兼誦此陀羅尼，專念在心而不廢忘。
常於月八日十四日十五日，於正殿上若高樓上，
香湯沐浴著新淨衣正東而坐，日未出時燒香散花供養十方諸佛，
然後禮我八臂那羅延天王，神力自在令我所求皆得如願。
爾時即誦此陀羅尼二七遍已，默然而坐至一食頃。
我於爾時當往其所，住虛空中，身出光明照觸王身。
其王爾時見光明已轉復精進，以精進故所求皆得，隨其所願無不剋獲。
當知皆是大神呪力。」 ^550b17

我大功德天女今欲說神呪名兜樓呼帝盧
〔晉言〕，護助正法，愍苦眾生。 ^550c21

「耆摩羅呼帝盧〔一〕　烏晝呼帝盧〔二〕　句吒那呼帝盧
〔三〕　若蜜耆呼帝盧〔四〕　莎呵」 ^550c23

「誦呪三遍，縷六色結作六結，繫項。
是大神呪乃是過去七恒河沙諸佛所說。
我於過去從諸佛所得此神呪，今得此身端正殊妙，
光明照耀諸天中勝，神智通達靡所不知：
得他心智，來今往古如在目前，得宿命通，
具足三明，八解脫事亦悉備足，功德備舉如初住菩薩等無有異，
為度眾生現作天女。
見諸眾生迴波六趣，沒溺苦海無能覺者，
我今愍此諸眾生故，以此神呪欲擁護之。
若諸行人欲求所願，病者求差、貧者求富、
賤者求貴，若諸國王惡賊侵境、雨澤不時、
所種不收、疫病流行，爾時應當勤心讀誦修行此陀羅尼，
七日七夜六時不廢，燒香散花供養十方諸佛。
供養佛已，為我大功德天敷好妙座，以三種妙花莊嚴此座，
赤白紫色三種妙漿，蒲桃、石蜜、安石榴漿，以待於我。
若在塔中若於靜室，於一一時中勤心讀誦此大神呪七遍乃止，
默然而坐。我時當與天眾龍眾往是人所受其供養，受供養已與其所願。
是人爾時若於夢中若惺悟心，即得見我大功德天，威顏相貌光明挺特。
見已歡喜轉復精進，以精進故所求皆得。
當知是此大神呪力。」 ^550c25

我難陀龍王欲說一頭陀羅尼，名耆那膩置
〔晉言〕護諸眾生拔其四毒箭。 ^551a18

「若不帝 #CB00848;那〔一〕
　伊帝帝#CB00848;那〔二〕
　伊無帝#CB00848;那〔三〕
　若書爾帝#CB00848;那
〔四〕　伊不帝#CB00848;那
〔五〕　耆呼吒帝那〔六〕　莎呵」 ^551a20

「誦呪五遍，黃羊毛縷結作六結，繫項。
此大神呪乃是過去十恒河沙諸佛所說。
我難陀龍王以得此大神呪力故，常遊諸國十方佛前，
神通自在無有罣礙，諸佛所說悉能總持，
為眾生說；如聞而行，拔其毒鏃補智慧膏，
以薩婆若水洗除垢穢，拂拭搓磨令心調淨。
我難陀龍王常遊諸國觀察眾生，有病苦者隨其偏發療治救濟令得脫難，
乃至於王後宮變為女身為諸女人演說法要。
女人恣態多諸過惡，皆使令發菩提之心、厭惡女身。
皆因此大神呪力得階十地，六道和光現龍王身，雖示龍身不同其塵。
當知悉是大神呪力。
日誦七遍，煩惱結使悉得消除，現在病苦悉得消滅。
欲得如上所說大智慧方便自利利人，
勤修讀誦此大神呪，誠諦不虛。」 ^551a23

我婆難陀龍王欲說一頭陀羅尼，名陀摩羅提
〔晉言〕守護國土滿眾生願。 ^551b9

「阿支不陀摩羅提〔一〕　烏穌兜那陀摩羅提
〔二〕　破殊呵陀摩羅提〔三〕　烏穌兜那陀摩羅提
〔四〕　若蜜耆陀摩羅提〔五〕　烏蘇兜那呵陀摩羅提
〔六〕　若蜜闍陀摩羅提〔七〕　烏穌呵陀摩羅提
〔八〕　 #CB04323;闍呼奴陀摩羅提
〔九〕　置耆呼奴陀摩羅提〔十〕　支兜#CB00848;那陀摩羅提
〔十一〕　莎呵〔十二〕」 ^551b11

「誦呪七遍，縷七色結作十四結，繫項。
此大神呪乃是過去九十九億諸佛所說。
我於過去值遇諸佛，從諸佛所得此陀羅尼，
有大神力神通自在，常遊諸國度脫眾生。
在所國土，若諸國王欲以正法治國土者，
以天位治世不枉人物，欲得國家無諸災禍，
欲得隣敵不生惡念，國王爾時應當深心敬重三寶，
恩惠貧窮、謙敬仁義、恩德普覆、尊聖敬德、
退惡任善、謙敬理信。
如其國王行此德者，十方諸佛常隨護念，
釋梵四天王、我等龍王當隨護助，為消災害、
滿其所願，求願與願不違其意。
是王爾時欲滿願故，應當讀誦此陀羅尼。
於宮殿內若正殿上，於月八日十四日十五日，
日未出時正南而坐，香湯澡浴著淨潔衣，
於其國內諸人民等及諸隣敵起慈悲心、
憐愍之心，爾時應當誦此陀羅尼二十一遍，
燒殊妙香栴檀、沈水及熏陸香，散七色華，
先當供養十方諸佛、釋迦如來應正遍知、
諸大菩薩、天龍八部，然後三稱我名婆難陀龍王，燒香供養。
『滿我所願。』如是三說。
我時當與天龍八部，隨其所願即當與之，是王爾時即滿所願。
云何當知得果其願？
若於夢中若惺悟時，見白龍象及白蓮華在虛空中當前而住，
當知爾時即得所願。」 ^551b17

我娑伽羅龍王今欲說神呪，名阿那耆置盧
〔晉言〕普雨法雨於四天下中無不蒙潤，
除諸眾生欝蒸熱惱，諸渴乏者令得豐足。 ^551c12

「烏奢都波利那〔一〕　耆摩都呼那〔二〕　穌耆蜜都呼那
〔三〕　阿支不奴都呼那〔四〕　烏啄呵都呼那
〔五〕　卑 #CB00848;帝那都呼那
〔六〕　溫耆不都呼那〔七〕　莎呵〔八〕」 ^551c15

「誦呪三遍，駝毛縷結作八結，繫項。
是大神呪乃是過去十恒河沙諸佛所說。
我娑伽羅龍王於七百阿僧祇劫已來常修行此陀羅尼，
以是之故於諸龍王最上最勝，端正殊妙神通自在，
能以神力聲振三千，極佛境界無不蒙益，
一四天下小千世界、四天下中三千大千世界無不蒙潤，
慈悲普覆等雨法雨，能令眾生增長鞠育菩提根芽。
若諸眾生處在三惡三垢覆蔽，為開慧眼令覩光明。
若諸國王渴乏須雨，我能給足令其豐實，四天下中普皆令等。
而其國王欲得豐實，無他怨賊欲來侵境，
於其國內熾然正法，恩惠普覆、斷理怨枉、
賑諸貧窮，有孤老者生憐愍心。
若其國王能行是德，十方諸佛、諸大菩薩、
釋梵四大天王、天龍鬼神常隨護助，求願與願無不獲果。
王於爾時應當修行此陀羅尼，於淨潔處離大憒閙，
於七日中不食酒肉五辛，白淨素食酥酪聽食，
香湯沐浴著白淨衣，七日七夜受持八戒，
燒眾名香，栴檀、沈水及熏陸香，散五色華，
供養十方諸佛、我釋迦如來應正遍知。
爾時應當三稱我名娑伽羅龍王，即便誦呪二七遍。
於六時中從初一日，國王爾時心轉淳厚，
一日二日乃至七日，便見我身在其前住，
若白龍象、若轉輪聖王像，隨其所求能滿其願，為除宿罪令得道果。」 ^551c19

我和修吉龍王今欲說神呪，名支富提梨那
〔晉言〕愍苦眾生令出三界。 ^552a15

「憂波支兜那〔一〕　如波帝支兜那〔二〕　蜜若兜支兜那
〔三〕　提 #CB00848;帝那支兜那
〔四〕　烏穌欽帝支兜那〔五〕　莎呵〔六〕」 ^552a17

「誦呪十四遍，羖#CB04102;毛縷結作十四結，繫項。
此大神呪乃是過去八恒河沙諸佛所說。
我於過去從諸佛所得此陀羅尼句，不與諸龍同其事業，
常遊諸國修菩薩行，面覩諸佛諮受教誨，
愍念眾生佐佛化愚，常以正法攝持守護，
於生死海拔濟令出，身為大船、口為法橋、
心為大海，出慈悲水溉灌眾生枯槁福田，悉令生長菩提根芽。
我所饒益其喻如是。
若諸國王欲求所願，欲令其國豐實安樂，
欲令無有他方怨賊，欲使國土無諸疫病、
怨家讎對自然殄滅、眾官承法不復惱人，
其王爾時於其國內熾然正法，率諸群臣以正法教，
溫良恭儉孝養父母，慈悲憐愍孤窮眾生，
躬自迴駕供養三寶，於三寶所不生疑悔，
生父母師長想、朋友知識想，於身命財生不堅想，
我及國土如幻如化，愍傷眾生如視赤子。
若其國王能修是德，復能讀誦此陀羅尼，
於月八日十四日十五日，淨潔洗浴著新淨衣，
於正殿上若高樓上正東而坐，日未出時散三色華、
三種名香，栴檀、沈水、熏陸香等，供養十方佛已。
應當為我和修吉龍王敷置法座正南而坐，
以青疊覆我座上，三種華、三種漿，蒲桃、
石蜜、安石榴漿，燒黑沈水以待於我。
其王爾時正東而坐，叉手合掌誦此陀羅尼二十一遍。
誦呪已訖，其王即出，與諸群臣默然而坐。
我和修吉龍王當與諸天龍神八部八萬四千到是王所，於虛空中默然而受其王供養。
王於爾時若於夢中若惺悟心，得見我身如轉輪聖王七寶侍從。
見已歡喜轉更精進，以精進故我及天龍八部鬼神便當勤心守其國土，
求願與願不違其意。
真誠如是。」 ^552a20

我德叉迦龍王今欲說神呪度脫諸眾生，有呪名穌富羅。 ^552b22

「阿低帝耆晝〔一〕　支富屠穌羅若蜜耆晝
〔二〕　烏哺都呵晝〔三〕　卑梨那耆毘若蜜烏都晝
〔四〕　莎呵〔五〕」 ^552b24

「誦呪五遍，縷紫白二色結作十二結，繫項。
是大神呪乃是過去七恒河沙諸佛所說。
是呪能令諸失心者還得正念、度五逆津，
獲諸神通、具足三明，超出三界獨步無畏。
我於往古從諸佛所得聞讀誦此大神呪，
雖現龍身而無龍業，遊諸佛國修菩薩行，
遊騰十方度脫眾生出生死海，洄波六趣悉能救接、扶持携將到涅槃岸。
又我過去於閻浮提作國王女，王於爾時國土褊狹人民單索，
恒畏怨敵來侵其境。
又復薄福水旱不調，穀米勇貴人民飢饉。
我於爾時在宮殿內，父王爾時愁憂不樂，
語諸群臣：『當設何計，令國豐實、人民還復？』
群臣爾時默無答者。
我時見父愁憂如是，我念過去曾從諸佛受持讀誦此大神呪。
是神呪力，譬如不蓋能覆三千，況此一國。
普雨法雨無不蒙益，枯木石山皆能生華，強者能伏弱者能佐。
作是念已即詣王所，禮覲問訊問王所憂。
王時答我：『非汝所知。』
我時答王：『有智慧者，不問男女，行之則是。』
王時歡喜，答言說之。
我時答王：『我念過去九十九億諸佛所說大神呪王。
設其功力如上所說，王於爾時躬自讀誦，
精誠剋勵七日七夜，受持八戒六時不廢，
於一一時中懺悔十方，散五色華、燒三種名香，一一時中三七遍誦呪。』
王於爾時悔過自責：『薄福不肖，謬得為王。
孤負天下，慚愧自責。』
已慚愧故，十方諸佛、大菩薩眾、釋梵四天王、
八部鬼神、諸大龍王、風伯雨師皆悉來集，
至其國界雨大法雨，枯木石山枯涸河井悉皆盈滿，
先逃人民還其本土，他國人民聞國豐實亦來投歸。
爾時隣敵悉來歸伏，拜為大王，八方靡伏，遂致太平。
我念往古大神呪力，神通自在乃致如是。
若諸人王欲求所願，皆應如是修此功德。」 ^552b27

我阿那婆達多龍王今欲說神呪，名婆差盧
〔晉言〕美音讚歎三寶，長眾生信，擁護正法，
震大法雷，生長眾生菩提根芽，鞠育成就令得成辦，悉皆令得無上佛果。 ^553a2

「支波晝提梨那〔一〕　阿若盧波晝提梨那
〔二〕　和婆盧波晝提 #CB00848;那
〔三〕　阿那盧波晝提#CB00848;那
〔四〕　阿支不提梨那〔五〕　若蜜耆耶兜提梨那
〔六〕　胡穌波吒兜提梨那〔七〕　穌副蜜耆那阿支副烏奢支
〔八〕　莎呵〔九〕」 ^553a6

「誦呪三遍，縷青黃二色結作六結，繫項。
此大神呪乃是過去七十七億諸佛所說。
是呪能令諸失心者還得正念、無智慧者令得智慧、
無辯才者令得辯才、無陀羅尼者令得陀羅尼，
狂者得正，啞者呪其舌根乃至七日還得能語，
盲瞎者呪其眼根三七二十一日，日初出時病者東向坐心念口言，
令我眼根隨日而生。
呪師爾時日日呪之，一日三呪，日初出時、
日正中時、日欲入時，乃至三七二十一日，眼根還生即還得眼。
若諸眾生手脚攣躄，呪已還復如本無異。
有諸比丘懈怠不勤，觸事滯礙闇鈍#CB00574;瞢，
為諸罪垢之所覆蔽。
當知是人曾於過去或殺父母、或殺和上阿闍梨、
或殺發心菩薩真人阿羅漢、或殺時君國政、破塔壞僧。
此人或曾於大眾中作大妄語輕毀眾僧，
或時在俗輕枰小斗欺劫百姓，見孤窮者輕毀陵篾，
為子不孝、為臣不忠，見人行善輕毀憎嫉、見諸惡人防護佐助。
造此眾惡自纏其身，其人命終入阿鼻地獄，
動經劫數罪畢乃出還得為人，諸根暗鈍示同人類。
如是罪人若得值遇善知識者，得聞說此陀羅尼一逕耳者，
復能讀誦修行通利，慚愧自責悔先罪咎，
謙敬自卑敬諸比丘、孝順父母恭敬師長、
耆舊宿長生謙敬心、愛語和順鄙悼自卑慚愧低頭。
或時人請施與飲食，當持此食色香美味施與諸佛和上阿闍梨。
『我之鄙惡不消此食，餘殘滓惡我能敢受。』
施衣裳、湯藥亦復如是。
不自高身卑下他人，恒自改悔無數劫罪。
勤心讀誦此陀羅尼，於四十八日在空閑處六時行道，
供養禮拜十方諸佛，於一一時中七遍誦此陀羅尼，
精誠改悔莫生疲厭，散五色華、三種名香，
旃檀、沈水及熏陸香。
滿四十八日已，罪垢滅盡無有遺餘。
隨其前世根有利鈍，其利根者即得道果第二第三，終不能得阿羅漢果。
其根鈍者正得滅罪，不墮地獄。
我今所說饒益眾生、分別罪福，令其惺悟善惡報應，是名護法美妙功德。
今已說竟。」 ^553a11

我摩那斯龍王今欲說呪，名陀摩叉帝
〔晉言〕為護法故拯濟群萌拔生死苦令得脫難。 ^553b20

「陀無 #CB00848;陀尼帝
〔一〕　阿支晝尼梨帝〔二〕　毘帝那尼梨帝
〔三〕　烏支晝尼梨帝〔四〕　胡梨帝那〔五〕
　尼梨帝〔六〕　莎呵〔七〕」 ^553b22

「誦呪三遍，白疊縷結作七結，繫項。
是大神呪乃是過去七恒河沙諸佛所說。
我於往昔在閻浮提作大國王，十六小國皆悉屬我。
我有威猛大策謀力，降伏諸國，三十六國悉皆屬我。
我時得病垂欲終，薄福少兒正有三子，
最大太子闇鈍少智，中者尫弱，其最小者聰明勇哲、
博學多聞策謀威勇，見我欲終悉皆來集，
一萬大臣亦悉來集，一萬夫人亦悉來集。
王時欲終語諸群臣言：『我三子中誰中為王？』
諸群臣言：『任大王意。』
王時答言：『不應任我。
我去之後，治國之法、霸王之事，汝曹當知。
云何任我？』諸臣啟言：『善哉大王！
慈悲臨覆，心無憎愛。』
一萬大臣同聲唱言：『第三王子堪任為王。』
一萬大臣言已辭退。
時王正殿身體疲懈，語諸子言：『我今欲臥。』
第三王子抱父王頭，中者捉脚，第一王子捉父王手。
時王仰臥即便命終。
群臣聞之號哭來集，一萬夫人亦悉號哭舉身投地。
第三王子見父背喪，呼咷懊惱自投於地，良久乃穌。
第一太子默然不哭，第二王子坐啼脚頭。
諸群臣言：『諸王子等相貌有異。』
有一大臣是王叔父，大王在時恒以國事付此大臣。
宰相念言：『大王在時恒以國事付囑於我。
今此王子意志有異，我宜問之。』
即前問言：『今王背喪。
諸群臣等皆悉已集，人子之情不應如是，默然而坐而不涕泣。』
王子答言：『我與父王都無因緣。
第三王子獨是王子，我等二人猶如賓客暫來相過。』
大臣答言：『不應如是。
國是汝有，非兄則弟。』
第三王子呼咷宛轉前抱兄足：『我小幼稚，不應為王。
願兄臨顧，紹父王位。』
兄時答言：『父王臨終告勅於汝，我徒先生不見告勅。
是父王過，非汝愆咎。
我等二人且當入山，精誠剋勵求神仙道。』
言已即去。精誠不久獲得五通，移山駐流、手挽日月。
第三王子葬送父訖，得紹王位，統領諸國四十八年。
其後漸漸貪濁心起，人民厭賤。
諸小國王及諸群臣咸皆思念山中神仙：『無貪之性乃得為仙。
我等往昔咸皆愚癡，聰聖王子以為愚癡，貪濁王子以為賢聖。』
作是念已咸相謂言：『我等諸人當共入山，
勸請神仙以為大王，兼有神化威伏諸國。』
作是念已，一萬大臣皆共入山，推覓求索會遇見之。
一萬大臣拜覲問訊：『神仙尊者！
我等頑愚，不識正真，為此貪王之所荒亂，人民逃迸國將空虛。
唯願尊仙垂顧留眄，慈悲普覆令國還復。』
仙人答言：『我無是事。』
諸臣答言：『實不得止。』
仙人答言：『我寧此死，終不戀國還為人王。』
一萬大臣咸相謂言：『我若返國亦皆當死，貪王所殺。
不如住此求神仙道，飲水食果清閑寂寞。』
精誠不久皆獲五通，飛騰清虛靡不周遍。
爾時貪王心生慚愧，即捨王位出家學道，開父王庫藏欲大布施。
見一金櫃七處印之，以手開櫃得陀羅尼，乃是過去諸佛所說如前無異。
得陀羅尼已，開父王庫藏著四衢道頭，恣其人民擔負而去。
我於爾時得此陀羅尼已，即入淨室，七日七夜精勤修習，漏盡意解即獲五通。
爾時國王福德少故，隣國侵境、風雨不時、人民飢餓。
是時國王即請比丘以為國師共我治化。
比丘是時即受其請，愍眾生故為作國師，
教其國王治化正法，不貪為本慈悲為性，
賞善罰惡尊敬道德，慈愍人民如視赤子。
爾時教王此陀羅尼句。
王於爾時精誠至故，七日七夜精進不懈。
已精進故，十方諸佛、諸大菩薩、釋梵四天王、
二十八部諸大鬼神、諸大龍王，擁護國土集其國界，
雨澤時節、穀米豐熟，人民安樂。
已安樂故，諸小國土皆悉歸屬。
當知皆是大神呪力威神乃爾。
若諸國王於釋迦牟尼佛千載末頭欲求所願，亦應如是古昔國王等無有異。」 ^553b25

我漚波羅龍王今欲說神呪，名伊提姤摩稱眾生心不違其意，
譬如大海七珍具足取者皆得，其不取者非龍王咎。 ^554b7

「烏都胡盧都〔一〕　支波都〔二〕　宿佉都
〔三〕　耆摩都〔四〕　烏吒都〔五〕　若蜜耆都
〔六〕　畢梨帝那都〔七〕　烏穌都〔八〕　莎呵
〔九〕」 ^554b10

「誦呪三遍，縷紅白二色結作八結，繫項。
此大神呪乃是過去二十恒河沙諸佛所說。
我從諸佛得此陀羅尼，從是已來百阿僧祇劫，
有大神力神通自在，遊騰十方歷事諸佛，
常以愛語軟語、利益、同事調伏眾生。
於諸眾生猶如慈父，心意寬弘猶如大海，
含受眾生無所不包，堪任荷負無量重擔，愍苦眾生施其安隱。
若諸眾生來求索者，隨其所願不逆其意，
求官職者令得職爵、求大富者施其寶藏、疾病者施其安隱。
若諸國王欲求所願，我悉與之不違其意，
求長壽與長壽，欲令國土無諸災害、雨澤時節不旱不澇正得其中、
無諸災霜穀米豐熟、人民安樂疫毒不行，滿其所願終不違意。
是王爾時復能讀誦上來所說陀羅尼句，
兼以十善化諸人民，如我上說所修功德，其王亦應如是修行。
修行得已兼復讀誦此陀羅尼，曩劫所作極重惡業皆悉消滅無有遺餘。
是王爾時罪垢滅已，其心泰然無眾惱患，怨憎平等無有親愛。
常以月八日十四日十五日沐浴受齋，
於清旦日未出時，若正殿上若高樓上正東而坐，
七遍誦此陀羅尼呪，燒白栴檀及沈水香，散七色華供養十方佛已。
爾時應當三稱我名『漚波羅龍王滿我所願。』
如是三說，即尋誦此陀羅尼句七遍乃止。
是王爾時以精誠故，十方諸佛、諸大菩薩、
釋梵四天王、八大龍王、我漚波羅龍王，
以慈悲蓋覆其國土，以甘露水灑其國界，令其疾病疫毒惡氣悉得消滅。
是名大神呪力滿願不虛。」
七佛所說神呪經卷第三
 ^554b13
