
pin:: 
## 8
大方廣佛華嚴經疏卷第八
author:: 唐清涼山大華嚴寺沙門澄觀撰
自下第八明座內眾流分，於中長分十段：
一明出處、二顯眾類、三列眾名、四結眾數、
五興雲供、六供眾海、七敬繞佛、八座本方、
九歎德能、十申偈讚。
今初。座即是總，寶等為別。
「如是已」下，結廣從略。
非獨輪等，故云一切。
所以此能出者，良以座該法界，依正混融，一一纖塵無不廣容普遍。
座所遍剎恒在座中，故從中出，非是化也。
若約法空之因及法空之座，則萬行為嚴能生菩薩。
二「一一」下，顯眾類皆菩薩故。
三「其名」下，列眾名。
出處既多，名亦多種，略舉上首十名耳，即如次十方。
四「如是等」下，結眾數。
嚴具非一故，有眾多剎塵。
五「此諸菩薩」下，興供雲。
六「彼諸」下，供眾海。
眾多菩薩各興剎塵供雲，已重疊難思，況相續不絕。
而諸供具皆稱雲者，乃有多義，謂色相顯然，
智攬無性；從法性空無生法起，能現所現逈無所依；
應用而來故來無所從，用謝而去故去無所至；
而能含慈潤霔法雨，益萬物重重無礙，有雲像焉。
上下諸文雲義皆爾。
七「現是雲已」下，明敬繞佛。
順向殷重，瞻望不足，乃至百千。
八「隨其」下，坐本方參而不雜也。
如師子子亦師子，故菩薩座亦名師子。
自化自坐者，自心智現，還自安處故。
諸佛菩薩坐多跏趺者，為物軌故。
《智論》引偈云「若結跏趺坐，身安入三昧」等。
九「是諸菩薩」下，歎其德能者，有十二句，
初總、餘別。別顯一一各是一種清淨廣大，
略束為三：初三明三業清淨廣大，一智證普法、
二身隨佛行、三語入辯海中。
一義：求亦通三業。
次三明得法清淨廣大，一獲自分解脫、
二住勝進果位、三遍具諸持。
普門地言，即同經初已踐如來普光明地。
後五福智清淨廣大，初二正明、後三重顯。
今初中，一智安理事故云善住、二福無不修故生信喜。
然三世平等，經初已明。
今更略示，謂依生及佛善住平等，且依佛說佛佛平等，法身智身無增減故。
若依眾生，生生平等，煩惱業苦有支皆等。
若生佛相望者，凡夫現在等佛過去，進修得果等佛現在，成佛究竟等佛常住。
此約三世互望煩惱，佛則本有今無，眾生則本無今有。
菩提則眾生本有今無，諸佛則本無今有。
約迷悟異，則說本今。
涅槃之性非三世攝，故知三世有法，無有是處。
若以性淨而說，則佛與眾生現今平等，
而不妨迷悟之殊，是故三乘亦有差別亦無差別。
眾生寂滅即是法身，法身隨緣即是眾生，
故寂滅非無之眾生，恒不異真而成立；
隨緣非有之法身，恒不異事而顯現。
是故染淨三世一切諸法無不平等，況稱性互收。
如是解者，名為善住一切智地。
如地能生終歸於地，萬法依於佛智究竟還至一切智也。
後三重顯中，一淨前福障故，令諸福無邊清淨；
二成上智慧，由觀法界虛空；三近勝緣故，成前二十。 ^556c9

「爾時」下說偈讚佛中，十菩薩各別說偈，即為十段。
就初，海慧頌中歎佛身座。
初五歎佛身具德：一讚智慧、二讚功德、
三神通、四因深、五果勝；後五歎所坐嚴麗。
此眾既從座現，故多歎座，文並可知。
第二雷音菩薩十頌歎座及地，文分三別：初四直歎座可知。
次三歎於場地，即轉顯座嚴，於中初一總顯因深德廣，
故嚴事難思；「金剛」下別顯；末後一句結瑩寶座。
後三偈歎地上之嚴，於中前二地神興供嚴、後一佛力展轉嚴。
第三眾寶光髻菩薩讚中，獨讚場地殊異德，
十頌分二：前五德用圓備、後五法化流通。
言如佛座上所應演者，九會五周之文、
一化隨宜之說，已具演於場地之中。
第四大智日頌歎佛所處宮殿，十頌分二：
初一總明、次段讚處彰人，故此偈標人顯處。
凝者，嚴整之貌。睟者視也，謂肅然而視。
後九別明，於中二：前四明宮殿體攝眾德，
即廣其前半；後五明妙用自在，即廣其後半。
今初，初一宮殿雖耀，佛坐增明，即廣前炳然照耀宮殿中也。
次二頌略辯七嚴，結以智海，廣上凝睟處法堂也。
謂內持寶柱簷垂金鈴，外列門階上羅華帳，
寶樹交映寶瓔周垂，為七嚴也。
闥，小門也。洞，達也。
如雲布者，重重無量次次相承也。
上云凝睟則目視不瞬，特由內無識浪，故云智海湛然。
次一頌羅以寶網列以香幢、布以焰明覆以嚴具，
結云超世，即廣上世尊處法堂也。
光如雲布者，若彩雲向日，上下齊明也。
後五中，一羅身雲以調生，正顯前文現十方土，
二寶樹現三世之嚴，三略舉多嚴，四即上諸嚴卷攝多嚴，
重重佛坐；五結歎無盡主伴雲會。
第五不思議菩薩通讚場樹自在德，十頌分二：
初一總顯，謂宿因願力深廣難思，神通現緣生果嚴淨。
後九別顯，分三：初五歎樹具德嚴場，於中初二身幹森聳、
次二枝葉蔭映、後一華果芬輝。
二有一偈歎場地蓮網，謂蓮華布地則下轉光輪，寶網羅空則雲間響發。
三有三偈歎樹自在，初一收入、後二出生。
第六百目菩薩頌中，雙歎場樹備德，自在法化宣流。
前九偈各一門，後一結嚴周遍，並顯可知。
第七金焰頌歎佛十力功德。
一頌「一力」下，諸經文屢明十力是佛不共之德，佛佛等有。
菩薩緣此發心，〈梵行品〉云「復應修習。
一一力中有無量義，悉應諮問。」
故不可不知。然《大般若》五十三、《顯揚》第四、
《對法》第十四廣辯；今略以七門分別：一立意、
二釋名、三自性、四作業、五次第、六差別、七釋文。
然了其名則知作業，對文料揀差別易見，
故將作業差別并釋別名，並於釋文中顯。
今初立意者，《智論》意云：顯佛大人有真實力，
令外道心伏、二乘希向、菩薩倣之。
能成辦大事，終獲其果，故須辯之。
如來唯一諸法實相智力，此力有十種用，故說為十。
謂於十境皆委悉正知故，由時品類相續分別，
有無量力度人因緣，故但說十足辦其事。
謂以初力知可度不可度，次業力知有障無障，
以定力知味著不味著，以根力知智多少，
以欲力知所樂，以性力知深心所趣，以至處力籌量眾生解脫門，
以宿命力分別先所從來，以生死力分別生處好醜，以漏盡力知眾生得涅槃。
佛以此十度生審諦，故但說十。 ^557b5

第二釋名，初總、後別。
今初總名力者，能摧怨敵義、不可屈伏義，故說名力。
《瑜伽》云「與一切種饒益、一切有情功能具相應故，
畢竟勝伏一切魔怨，大威力故，說名為力。」
《對法》云「善除眾魔，善記問論，故十名力。
十者是數，帶數釋也。」
別名至文當釋。 ^558a9

三自性者，《瑜伽》五十七云「佛具知根，慧根為體。」
《對法論》云「若定若慧，及彼相應諸心心所為性。」
〈菩薩地〉總以五根為性，統其文義應具六種：
一最勝體故，〈決擇分〉中慧根為性。
二引生體，《對法》兼定。
三剋實體，〈菩薩地〉云「五根為性，由慧勝故，且說十力慧為自性。」
所以但言處非處等智力，不言信進等力。
四相應體，《對法》兼取相應心法，四蘊為性。
五眷屬體，五蘊為體，定共、道共、無漏色等助為體故。
此雖無文，理必應爾，遮犯戒垢助摧怨故。
六依此經，融一切法以為其性，無礙法界理應爾故。 ^558a15

四作業者，即是辯相，至文當顯。
五次第者，諸文或有前却，各有所由；此文所列次第，
與十住全同，〈淨行品〉則界在解前，〈梵行品〉
禪定解脫當其第三，宿命居天眼之後，餘同此。
次《瑜伽》四十九及《智論》二十七，亦禪居第三，餘同此次。
且依論明次第者，《智論》云「初力為總、餘九為別，於初力中分別有九故。
初一力通知萬法，下九展轉開之。
謂初令知因緣果報，故起業力。
次業煩惱故縛，淨禪定解脫故，解令去縛就解。
次根有利鈍，鈍者為有造業，利者為不生故。
集業由善惡二欲成上下根，此二種欲由二種性。
以有種種性因緣故，行二種道，謂善道惡道。
次知其過去，審彼未來。
次以方便壞其因緣果報相續，故說漏盡。」
《瑜伽》有多門次第，廣如第五十說。
上來依論次第。而今禪居第七者，二論梵行為對自業有離欲不離欲，
故禪居第三；此經十住為對遍趣行有清淨不清淨，故居第七。
若習欲成性，即界居欲後；若由性起欲，則界居欲前。
若執常者，先說宿住；若為執斷，先辯其天眼。
餘無別理，故經論皆定。 ^558a27

六差別者，謂此十力展轉相望，亦有差別亦無差別，至文當明。 ^558b19

七釋文。然此經宗異義皆融攝故，一一力中具攝十力，
乃至包盡法界，是以宿命乃云智包三世；
天眼則見盡法界，非唯見盡；佛眼如空即是法界，
非唯智包，亦能毛孔頓現；業力即觀法性，豈唯但是有為？
約門有殊，故他宗不壞。 ^558b21

第一偈即處非處智力，謂善因樂果斯有是處，
善因苦果無有是處，惡因苦果等例上可知。
處者建立義，依義起義，能建立果、與果為依，
能起果法，故立處名，於此正知故名智力。
其作業者，即如實知因之與果，及能降伏無因、惡因種種諍論。
既遍知已，可度者度、不可度者為作因緣。
文中上半往因，下半顯智力於諸境界正解明了，即辯此力通知一切法也。 ^558b26

第二偈即過未現在業報智力，《瑜伽》名自業智力。
今言一切業者，謂於三世中善等三業及順現等皆名自業。
於自所作受用果業，如實知故。
與初何別？若正了知所造善等業感愛等果，
此由初力；若了能造善惡等業感愛等果，是自業力。
文中上半往因，下半現果。 ^558c6

第三偈即根勝劣智力。
謂信等五根，此軟中上名為勝劣。
於此正知，及能於彼如應如宜為說正法，即是作業。
偈中三句往因，一句今果。 ^558c12

四即種種解智力，亦名勝解。
謂若從他起信以為其先，或觀諸法以為其先，
成軟中上愛樂，名種種勝解，亦名為欲。
欲謂信喜好樂，如或貪財利或好名聞、好定好慧種種不同。
如來正知，令捨不淨、增長於淨。
此與前根何異？根約宿成智有多少，解約現起好樂不同。
論云「若照諸根為先，彼彼法中種種意樂，
是根智力；若正分別意樂差別，是解智力。」
在文可見。 ^558c15

五即種種界智力。
界即性也，謂或一二三四五乘性等，或貪瞋癡等分行等，乃至八萬四千行名種種性。
性即種子，解即現行，故《智論》云「性名積集相」，
又九十云「性內欲外，用性作業必受果報；欲或不爾。」
《瑜伽》云「若照勝解所起相似種子，此由解力；
若照即彼種子差別，由界智力。
若習欲成性，復云何別？
欲唯大地一數、性通諸數，即寬陜不同也。」
《智論》云「習欲成性，性名深心，事欲名隨緣起。」
若性即種子，與根何異？
根唯信等優劣，性通善惡不同。
以信等望果寬長，能生人天三乘聖道，為道之根。
三善根但是翻對，不望果義，尚不名根。
況性通於惡，豈得同耶？
偈云悉能顯現毛孔中者，謂非唯佛智如空包納眾生之性，
毛孔內空亦現眾生之界耳。 ^558c24

六即一切至處道智力，論名遍趣行智力。
遍即一切，趣即至也，行即道也。
謂諸眾生種種所行，若出離行、不出離行，各能至果。
如行有漏行，生五道中；行無漏行，至涅槃果，名遍趣行。
若知如是種類行跡趣入，此由界智；若知即彼行跡一切品類，
如是行跡能令雜染、如是行跡能令清淨，此由遍趣智力。
初力處對非處，此中但明至處。
又初力指因為得果之處，此約果是酬因之處，故不同也。
經中初句總標；次「一念即能知迅速」下十二字，
所知時處；後一句委悉開示。 ^559a10

七即禪定解脫三昧智力。
〈淨行品〉中加於染淨，通漏無漏故。
佛皆善知，及知依此所得諸果，故名智力。
此與自業智力何別？
若了諸有能修諸定，即彼能入而非所餘，
名自業力；若了依如是靜慮等定，現三神變無倒教授所化有情，
此由靜慮智力。偈中上半所知，下半善用。
言佛為示現者，示其諸定現三神變，令有情喜使滌煩惱，即令去染而得清淨。 ^559a21

八即宿住隨念智力，謂過去境本生本事住宿世，故名為宿住。
於此宿住而起隨念，念俱行智，名宿住智力。
《瑜伽》云「若知前際隨念一切趣因，是遍趣力；
若知前際名姓、苦樂等事，名宿住力。」
此與《智論》云何會釋？
謂彼論云「但知宿命所經，不知諸業因緣相續，
但名為通，凡夫亦得；若兼知業因緣相續，
則名為明，二乘能得；若知上二無量無邊，則名為力。」
斯則力亦知因矣。
故應通云：若但知因，是遍趣力；若雙知者，即宿住力。
《瑜伽》為對遍趣之因，故但云果耳。
文中初句標。能念智包三世者，三世全在佛智之中，況於隨念。
不知三世從門別故，但云宿住。
剎那悉現，即包現之時極促。
現毛孔中，即能現之處至微。
第三句即所現所念之事廣。
第四句結歸智力，非唯能念亦能現也。 ^559a29

九天眼智力，獨此從所依以立名也。
若從境者，《瑜伽》名生死智力。
謂死此生彼，墮善惡趣、大小好醜，皆能正知。
知前際生死，名為宿住；要知後際，得此力名。
今文乃云佛眼者，若約五眼，餘眼在佛皆佛眼故，此非經宗。
今依十眼，佛眼能見如來十力故，故此一力即攝十力。
舉一為例，餘九皆然。
文中初句體大；次句用廣；次句用勝，以無等故；
後句結其甚深，故唯佛能演。
既言普見法界，非局未來，約宗別故，於未來門普見法界也。 ^559b16

十漏盡智力，於自解脫無惑無疑，亦知眾生漏盡涅槃，於此正知名為智力。
文中，初二句所斷，諸結即現行，隨眠即種子，習氣即餘習。
二乘不能盡習，亦不能盡他漏，故不名力。
後半顯佛能滅。然上十力，智即是體、力即是用，
然智即力，更無別性。
此中宿住隨念相應智力，是隣近釋；自餘從境，皆依主釋。
設天眼從所依，亦依主釋。
若宿住是境，隨念相應智力亦依主釋。
然此十力望於自事，各於自事中大，如水能淨、
如火能燒，各有自力。
若約總攝，初力為大；若約辦得，涅槃漏盡為大；
若以無礙解脫而為根本，則平等平等。 ^559b26

第八法界頌中，歎佛往修十度行滿，今得果圓。
十一頌分二：初一總、餘十別。
今初也。佛威神力，略有三類：一者俱生力，謂風不動衣等。
二者聖威力，謂通明等種種功德。
三者法威力，謂波羅蜜圓滿法力，令五根中無諸非淨，
四支百節有無量力，故名堅固不可壞法身常身無邊之身。
言遍十方者，即無邊身。
廣大示現，謂變化身。
無分別者，平等智身。
大菩提行者，波羅蜜身。
昔所滿足者，眾行先成。
皆令見者，大果今出。
二有十頌別顯，一頌一度，皆上半往修因、下半今得果。
十度之義，十行、十地、一經始末亦多辯之，須粗識其相。
略啟十門：一釋名、二出體、三辯相、四建立、
五次第、六相攝、七修證、八約教、九觀心、十釋文。
今初，又二：先通名、後別稱。
今初。通稱波羅蜜多者，《唯識》云「要七最勝之所攝受，方可建立波羅蜜多。
一安住最勝，謂要安住菩薩種性。
二依止最勝，謂要依止大菩提心。
三意樂最勝，謂要慈愍一切有情。
四事業最勝，謂要具行一切事業。
五巧便最勝，謂要無相智之所攝受。
六迴向最勝，謂要迴向無上菩提七清淨最勝，
謂要不為二障間雜，即三時無悔。
若七隨闕，非到彼岸。」
故此十度應各四句分別其別稱及出體。
三辨相，至文當釋。 ^559c10

四建立者，為十地中對治十障、證十真如，故但有十。
為對六蔽，漸修佛法、漸熟有情，故但說六。
六中，前三增上生道，感大財體及眷屬故；
後三決定勝道，能伏煩惱、成熟有情及佛法故。
又前三饒益有情，施財、不惱、忍彼惱故；
後三對治煩惱，勤修加行永伏永滅故。
又由前三故不住涅槃、由後三故不住生死，
能為無住涅槃資糧；後唯四者，助六令滿，
方便助前三、願助精進、力助靜慮、智助般若，
如《深密》說。 ^560a6

五次第者，謂由前前引發後後，及由後後持淨前前。
又前前麁、後後細，易難修習次第如是。 ^560a15

六相攝者，此十一一皆攝一切波羅蜜多，互相順故。
《般若論》云「檀義攝於六，資生無畏法」等。
《智論》云「有未莊嚴波羅蜜即不攝者，有已莊嚴波羅蜜即相攝者。」
今此經文必具攝十，若但說六，六攝後四；
若開為十，第六唯攝無分別智，後四皆是後得智攝。 ^560a17

七修證者，五位通修，佛方究竟。
十約因位，總有三名，謂初無數劫，施等勢力尚微，
被煩惱伏，但名波羅蜜多；第二劫去勢力漸增，
能伏煩惱，名近波羅蜜多；第三僧祇勢力轉增，
能畢竟伏一切煩惱，名大波羅蜜多。
故上下文中屢言廣大波羅蜜也。 ^560a23

八約教者，諸教可思，此教要須一一融攝、徹果該因。 ^560a29

九觀心者，可以意得。 ^560b1

十釋文中，第一偈明施度。
輟己惠人名之為施，即以無貪及所起三業而為其性。
此有三種，謂財、法、無畏。
上半因中，大悲行施已該此三，此悲亦是七最勝中前三最勝；
下半果中，財能資身、無畏益心、法資法身，故得果身身最殊妙。
三皆悅物，故見者必喜。
亦由具七最勝，故身殊妙也。
二戒度。防非止惡名之為戒，即受學菩薩戒時三業為性。
戒有三種，律儀、攝善得淨身果，攝眾生戒能除物苦。
遍十方者，無作戒身等眾生故。
三忍者，堪受諸法未能忘懷名之為忍，此約生忍。
又忍即忍可、忍即是慧，雙忍事理，即以無瞋精進審慧及彼所起三業為性。
忍亦有三，謂耐怨害忍、安受苦忍、諦察法忍。
偈云「信解真實即諦察法」也。
色相圓滿，前二忍果；放淨光明，第三忍果。
四精進者，練心於法名之為精，精心務達目之為進，以勤及所起三業為性。
亦有三種，一被甲、二攝善、三利樂。
初句通前二，以被甲精進《瑜伽》釋云「設千大劫為一日夜，
處於地獄，唯為脫一眾生故。」
次句即第三。下半通三果也，因既離身心相，故果能身遍十方。
五禪者，梵云禪那，此云靜慮，即以等持為性。
亦有三種，謂安住、引發、辦事。
既引起神通辦利生事，故見者深喜，現法樂住、諸惑不行。
又資慧斷惑，故見者惑滅。
六般若者，般若梵言，此翻為慧，推求諦理名之慧也。
此及後四皆擇法為體。
亦有三種，一生空無分別、二法空無分別、三俱空無分別。
《攝論》以加行、正體、後得為三，約六度說。
《瓔珞》以照有、照無及照中道而為三者，唯約法空。
三觀之義，至下當明。
慧導萬行，故云修諸行海。
言具足者，具上三也。
因如有目，故果獲身智二光，能滅諸闇。
七方便者，即善巧也，方謂方法，便謂便宜。
下四但各二種，今初謂迴向方便、拔濟方便。
文云種種化生，即拔濟善巧，所修成就兼於迴向菩提，
所化無邊，果得十方而橫遍；為物取果，豎窮來際而不休。
八願者，即希求要誓。
有義：即以欲勝解及信為性。
亦有二種，謂求菩提願、利樂他願，由初願故出現世間，由後願故救生不息。
九力者，不可屈伏故，隨思隨修，任運成就。
亦有二種，謂思擇、修習。
今言法力，即思擇諸法而修習故，《攝論》
「由此二力，令前六度無間現前。」
經云「成自然力」，即無師而成，不習而無不利，何能壞哉？
十智度。決斷名智，謂如實覺了。
亦有二種，謂受用法樂智、成熟有情智。
無性論云「由施等六成此智，復由此智成立六種，名受法樂。」
由此妙智能正了知此施戒等饒益有情，經云普門智。
總含二智，別配即初句成熟有情、次句即受用法樂。
此二無二，故成無礙力舒光普照。 ^560b2

第九雲音頌述菩提樹摩尼果中，歎佛往修十地行果。
十一頌分二：初一總舉，謂佛果大用，由昔地行及結說處；餘十次第各述一地。
地義，當品廣明，今皆略述而已。
初地略述四義：一加行多劫，諸論皆說地前為一僧祇，已為無量。
更有異說，恐厭繁文。
二標入地名。三出生廣智，謂生如來家、
見法實性、得妙觀察平等性智故。
四普見佛海，同下願智果中。
二地四義：一舉法標名、二別地行相、三修行時分、四供佛多少。
三地四義：一舉法標名，世間中極云積福德；
二修諸禪定；三忍度偏多；四聞持廣博。
四地四義：一歎慧標名，世無等故；二了道品境，
異凡夫故；三起慈悲，異小乘故；四淨身土，離身見故。
五地四義：一標入地，謂積集福智故云普藏，
十平等心故曰等門；二標地名；三真俗極違會令相順；四諦法俗境無不等觀。
六地有四：一歎行；二標名；三正顯行相，
即了緣起法；四明地用，得十空三昧故。
七地有四：一先標果用、二照達群機、三雙行巧攝、四寄行標名。
八地四義：一別地行相、二明淨土果、三略釋地名、四歎地結說。
九地四義：一標地作用、二善達教法、三標示地名、四廣行多劫。
十地有四：一標起地名、二含藏法雨、三能蔽如空麁重、四深廣難測故云佛境。
諸偈多有結說，文並可知。 ^560c26

第十善勇猛說頌儀中，前文多皆觀眾會，
此觀十方者，觀眾表無偏心、觀方表說周遍，二文影略。
十頌歎佛體用應機自在德。
文分為三：初一總顯、次八別明、後一結歎歸佛。
一一頌中各有四義。
今初總歎佛，令物悟入福智。
有四義者，一多眾、二心異、三悟智、四了福。
莊嚴即福也。亦通二嚴，皆佛令爾，故顯眾德即為歎佛。
別中，一見佛體用，亦四義：一起願、二具行、
三見體、四見用。二見法身：一勝故無等、
二淨故無礙、三大故周遍、四深廣故包含。
三見佛色身：一色妙，謂如金等；二相具十華藏相等；
三光盛，謂常放等；四隨機變，謂三尺、無邊等。
四見佛智身：一無礙，無二礙故、真俗無礙故；
二等空，稱法性故；三知根；四巧現。
五了佛音聲：一音普遍、二說應器、三言同類、四應無礙。
六見佛光明：一多種、二遍照、三見佛、四現變。
七見佛毛光：一顯光名、二明出處、三示往因、四令信悟。
八見佛福相：一見福相、二了福因、三示因體、四明見處。
後一結歎德廣：一數多；二深廣；三用普；
四結說，謂推功歸佛，謙己無能。
上來總明第八大叚座內眾流竟。 ^561a24

自下第九明天地徵祥，謂動地興供即是顯證。
上來佛成正覺，眾海雲集各申慶讚，顯佛高深，
而下稱機情、上協佛願，故世主為之興供、天地為之呈祥。
就文分二：先動地、後興供。
前中三：一動處、二動因、三動相。
今初。自陜之寬且云華藏，約下結通實周法界。
諸天重重並華藏之內，故云其地何所不該。
又染淨融故，雖標摩竭而地震華藏。
二動因中，就主顯勝但明佛力，感應道交亦由物機。
然汎明動因，總有其十，今當轉法輪亦兼成道，餘如別章。
三動相者，其地下是震即是聲，動即是形，
聲兼吼擊、形兼起踊，故有六種。
此六各三，成十八相。
搖颺不安為動，自下漸高為起，忽然騰舉為踊，
隱隱出聲為震，雄聲郁遏為吼，砰磕發響為擊。
十八相者，唯一方動，直爾名動。
四方若次第若一時動者，名為遍動。
若八方次第或一時動，名普遍動。
又四方八方十方如次，名三相動。
又一方獨動、十方次第動、十方同時動又為三相，餘五例之。
然動何所為？依《勝思惟梵天經》，所為有七：
一令諸魔怖故、二為說法時大眾心不散亂故、
三令放逸者生覺知故、四令眾生知法相故、
五令眾生觀說法處故、六令成熟者得解脫故、
七令隨順問正義故，此上七緣正是今經所為。
《地論》有四，非當此文。
上約外器。若心地、聖賢地、法性地，亦有震動等義，可以虛求。
二興供中三：一標數，同生之眾亦得稱主，
為物依故；二「所謂」下略列；三「此諸」下結遍。 ^561b17

第十「如此」下結通無盡。
文分有二：一結華藏內、二結華藏外。
前中亦二：先舉此界；二「其華藏」下，類華藏中一切世界。
於中三：初類眾海興供。
一切世界者，謂華藏中有十不可說佛剎微塵數世界種，
一一種中各有不可說不可說佛剎微塵數世界，彼等一切諸世界中悉有世主而為供養。
二「其一切」下，類佛坐道場。
然有二義：一彼諸世主各供當處之佛；
二彼諸世主亦供此佛，此佛亦坐彼界道場。
三「一一」下，類結大眾得法。
於中有十一句，為聞法得益。
得益有三：一聞益，各各信解故，謂信其言而解其義。
二思益，謂於所對審緣慮故。
三修益，修益有七：一修門，謂三昧方便故。
二修法，謂資糧助道故。
三修果，契理成就故。
四修益，隨有所得成法喜故。
五修轉，各各趣入無量乘門及眾生界故。
六修同，悟解法門，合先聖故。
七修極，修極有三：一大悲極，入佛神通境。
入佛神通境但為益生故，此成恩德。
二大智極，入佛力境。
如來力境悲智超絕無能及故，成佛智德。
三自在極，入如來解脫門。
盡一切障，心境自在，成佛斷德，亦即是前諸解脫門。
二「如於此」下，結華藏外，謂以華藏例於法界各有此會，
同為一大法界會，方是華嚴無盡說耳。
上來十段總明教起因緣分竟。
大方廣佛華嚴經疏卷第八
 ^561c17
