
xu:: 
# 翻譯之記
毘耶娑問經翻譯之記
菩薩方便攝化眾生，必以大悲引邪從正。
毘耶娑仙，即其人也。
為導群迷令識因果，將諸異見至如來所，
歸命諮啟，聽聞正法。
因其請說，即以名經，故因此部「毘耶娑問」。 ^223b23

魏尚書令儀同高公，愍諸錯習，示其歸則，
簡集能人善辭義者，在宅上面出此經典。
正求法人沙門曇林，婆羅門客瞿曇流支，
興和四年，歲次壬戌，月建在申，朔次乙丑，
建初辛巳，甲午畢功，凡有一萬四千四百五十七字。
undefined:: 毘耶娑問經卷上
translator:: 元魏婆羅門瞿曇般若流支譯 ^223b26

如是我聞：
一時婆伽婆遊阿踰闍強伽河岸，與大比丘眾俱。
彼比丘眾所作已辦，盡一切漏，無有障礙，
離有不退，勤為禪誦，加趺而坐，隨何處坐——有在地處，
二人相隨如法語論，群行如鵝、如鴛鴦者，
有在空舍、有依樹根——皆悉行禪，能取如來法之光明、正法威儀。
復有無量菩薩眾俱，彼諸菩薩無量功德、名稱普聞。
彼處復有無量百千種種樹林，多有婬欲俱耆羅鳥、
孔雀、鵝、鳥、群蜂等聲，娑羅枳樹枝葉垂布。
如是處者，欲心、懈怠、憙睡、頻申皆悉遠離，常有無量善香妙華。 ^223c8

爾時，佛告諸比丘言：「汝諸比丘常當勤行，
作所應作，持戒正行。」 ^223c19

爾時，世尊與慧命阿難陀、長老大迦葉、
長老舍利弗、長老薄居羅、長老利波多、
阿若居憐等大聲聞俱，歡喜語說。 ^223c20

爾時，西方有光明相，猶如日輪。
時阿難陀漏未盡故，見彼相已，即白佛言：
「云何，世尊！西方分處焰色光明甚有威德？」 ^223c23

佛言：「阿難！於此世界有五通仙名毘耶娑——揵陀迦離婦人之子——有五百仙以為眷屬，
住在彼處勤修苦行，不食而齋，其身瘦瘠，
有命而已，讀誦不住以為莊嚴。
其名曰：阿斯仙童子、那羅提、娑裴若、波耶那、
那荼延、那迦摩延、那商枳、囉娑鞞軻、那娑徒、
囉陀等，諸大仙人相隨經行。」 ^223c25

即於爾時，毘耶娑仙亦見世尊與諸比丘、
多千眷屬之所圍遶——諸根調柔，心意寂靜，
在於禪定，離欲安樂——在樹林中。 ^224a3

毘耶娑仙既見佛已，思惟念言：「此人應是一切智者，
名稱普聞，彼必應是不妄語人。
如是如來勝色具足，諸相成就甚為希有、
世未曾有，如是色相勝妙希有。
如是世尊捨王欲樂、捨轉輪王富樂自在如捨毒食、
六萬婇女第一端正，一切捨已，而便出家在林中住。」 ^224a5

仙人眾中有一仙人名那羅陀，既見世尊心生歡喜，
以妙伽他讚如來曰：
　　「青色樹林中，誰光洋金色，
　　如淨毘琉璃、如日出雲山？」 ^224a11

時彼大仙及諸仙眾聞是說已，心喜開眼，皆悉合掌欲向佛所。 ^224a16

爾時，佛語諸比丘言：「汝等比丘見閻浮提如是諸仙繫縛手足，
自懸著樹，不食而齋，著樹皮衣，臥在塵土。
若在石上，有以兩手合取食已開手而食、
或有食風，有十五日不食而齋、或有一月不食而齋，
頭、鬚、髮、爪悉皆長利。
寅旦、中、暮三時讀誦，有種姓財、有福德財，
先呪物已，置於火中而供養火。
在地而臥，有在露地、有在樹下，有懸自手著樹而睡、
或有蹲踞如是睡者、或有在水如是睡者。
有以五熱而炙身者、有身逼火自炙臥者、
有在大焰下風臥者、有臥棘刺、有日炙身。
受苦求福，自誑其身得處便住，種姓勝上心以為足、
心以為喜，離無上智。
諸比丘！此大仙人而不能知生死出要。
以欲癡故，還生有中，自謂正行，不知是邪。」 ^224a18

爾時，彼諸比丘歸命如來，白言：「世尊！
我等梵行真正具足，和集相應，得離生、有。」 ^224b3

彼毘耶娑大仙人等——以阿羅漢威德力故而生畏懼，
安詳諦視，心意敬重，一心正意——與諸仙人眷屬相隨，
絞攝長髮并在一箱，以好縫繩角絡其體，
形色不白，端攝身儀，二眼皆黃，頭髮無膩，
絞結相著，塊聚非一，手執三奇杖，置瓶之物世中最醜，種種語言悉皆善巧因成就語。
躡空而行，到如來所，白言：「世尊！
應知此義，我何因緣并諸眷屬今來到此？」 ^224b5

佛言：「大仙！一切有生、一切諸法，我悉知之。」 ^224b12

爾時，慧命阿難陀白佛言：「世尊！
如是大仙仙眾圍遶，心有正知、有種種知、
細知、盡知，知而不畏，長髮不理。
為是何人？」 ^224b14

佛言：「阿難！此是仙人，名毘耶娑。
婆羅門法是其所作，造四毘陀、善知聲論、知種種書。」 ^224b16

時彼一切阿羅漢人見毘耶娑大仙人已，
作是思惟：「彼人受苦、勤勞持戒，為何所得？
此毘耶娑生死苦惱未得解脫。」
彼阿羅漢如是思惟：「此毘耶娑來至佛所，云何問難？
為問因緣？為問無我？」 ^224b18

時毘耶娑問世尊言：「佛出世難。
今諸仙眾和合來此，我少難問，唯願且住，為我解說。」 ^224b22

佛言：「大仙！恣汝所問，隨汝所念皆悉可問，我為汝說。」 ^224b24

時毘耶娑問言：「世尊！
云何布施？何故布施？
何義名施？云何施主？
何義施主？云何施人而非施主？
云何不與得名施主？
云何死已施福隨行？
施福云何？為有形段聚集可見？
為不可見？施主施福為在何處？
為在受者？為在施者？
云何世尊入涅槃已，供養塔等而得福報？
佛入涅槃，誰為受者？」 ^224b26

爾時，世尊語毘耶娑大仙人言：「汝問此法甚為微細，
汝有辯才不可思議，能如是問。」 ^224c3

爾時，長老舍利弗——髮白面皺，眉垂覆面——偏舉一眉，
長引氣息諦觀思量。
見已而言：「此毘耶娑大仙人主有大名聞——一切人知、
一切人說——豈可不知同如世間愚癡小兒、
無智慧者，捨說因緣、捨說無我、種種深法、
種種善、如智言語已，而問如是布施之法？」 ^224c5

爾時，慧命阿難陀頂禮佛足，白言：「世尊！
此毘耶娑大仙所問布施果報，我亦能說。」 ^224c11

佛言：「阿難！此則非時。
若問如來，聲聞人說，此非所儀。
且止，阿難！無此道理。」 ^224c12

爾時，慧命舍利弗白佛言：「世尊！
隨彼仙人何意而問，我亦能說、能滿其意。」 ^224c15

佛言：「舍利弗！汝語太卒，心不思量。
長老舍利弗！勿作是語，此不相應。
若如是者，我聲聞人則不相應。
若來問我，聲聞說者，此不相應，則有人言：『彼如來者非一切智。』
當有人言：『毘耶娑仙往問如來，自不能說，遣聲聞說。』
或有人言：『彼如來者，有我慢見而不自說。』」 ^224c16

爾時，彼諸比丘於世尊所生信淨心，白言：「世尊！
彼大仙問，如來能說、能斷彼疑。」 ^224c22

爾時，世尊語毘耶娑大仙人言：「汝聽施報，復有施分。
何義布施？既布施已，自食自淨，施已報轉，故名布施。
以何義故名為施主？
如是問者，大仙當聽。
若人有物，彼信心生，信心生已，以財付人遣向他國，
彼人將物向他國施；彼人布施，財主得福，非施者福。
彼所遣者，雖持物施而非捨主。
若人自物自手施者，則是捨主、亦是施主。 ^224c25

「大仙當知，有三十三不淨布施。
何等名為三十三耶？ ^225a3

「一者、有人邪心倒見、無淨信心而捨財物，如是施者非淨布施。 ^225a4

「二者、有人為報恩故而捨財物，則非布施。 ^225a6

「三者、有人無悲愍心而捨財物，亦非布施。 ^225a7

「四者、有人因欲心故而捨財物，亦非布施。 ^225a8

「五者、有人捨物與火，亦非布施。
「六者、有人捨物與水，亦非布施。 ^225a9

「七者、有人生如是心：『捨物與王，望王識念。』
如是捨物，非淨布施。 ^225a10

「八者、有人以畏賊故捨物與之，如是施者亦非淨施。 ^225a11

「又復更有五種捨物皆非淨施。
何等為五？ ^225a13

「一者、施毒，非淨布施。
「二者、施刀，非淨布施。 ^225a14

「三者、教人取肉而施，非淨布施。
「四者、有人所攝眾生平等施與，和集養育望得其力，非淨布施。 ^225a15

「五者、有人為名聞故而捨財物，非淨布施。 ^225a17

「十四、有人為歌戲故與伎兒物，非淨布施。 ^225a18

「十五、有人年終月盡破散財物，非淨布施。 ^225a19

「十六、有人屋舍因緣而捨財物，則非布施。 ^225a20

「十七、有人善友因緣以他財物受與餘人，非淨布施。 ^225a21

「十八、有人或有田地、或在舍宅，或有穀聚、
或有麥聚，鹿鳥所食、鼠等所食，無清淨心，非淨布施。 ^225a22

「十九、有人為學作故與工匠物，如是施者非淨布施。 ^225a24

「二十、有人身有病患，恐命盡故捨物與醫，非淨布施。 ^225a25

「二十一者、若人打他、若罵他已，心悔生愧捨物與之，非淨布施。 ^225a26

「二十二者、若人施已，心則生疑：『為有報不？』
如是施者非淨布施。 ^225a28

「二十三者、若人施已，心中悔熱，如是施者非淨布施。 ^225a29

「二十四者、若人捨物與他人已，如是思量：
『若其有人取我物者，皆悉屬我、為我所秉。』
如是施者非淨布施。 ^225b1

「二十五者、若人施已，如是思量：『如是施福唯鍾我身，不屬他人。』
如是施者非淨布施。 ^225b4

「二十六者、若人年老捨物而施、又非中年後時病困、
死時欲至、脈節欲斷、苦惱所逼欲入死道，
無清淨心、無信淨心，閻魔羅使見之生笑、
兄弟諸親啼哭悲泣，至如是時捨物而與，非淨布施。 ^225b6

「二十七者、若人為名捨物布施：『如是，我名他國遍聞——某國、
某城大施之主。』彼如是施非淨布施。 ^225b10

「二十八者、若與餘人迭相憎嫉，見彼捨物多行布施，
見已心慢不能堪忍，以嫉彼故捨物布施，非淨布施。 ^225b12

「二十九者、貪他女故、為種姓故，捨珠、捨金、
若銀、金剛、若毘琉璃、繒絹、衣裳及兜羅綿、
造作敷具，如是捨物，非淨布施。 ^225b14

「三十者、有人如是思惟捨物與人：『我無兒息、
大富饒財，應當捨物而行布施。』
如是施者非淨布施。 ^225b17

「三十一者、若復有人心生簡擇，如是念言：
『若與此人則有福德、若與彼人則無福德。』
如是施者非淨布施。 ^225b19

「三十二者、若人布施，捨離貧窮、衣裳破壞、
垢膩之者，與多豐樂、大富之人，非淨布施。 ^225b22

「三十三者、若復有人望好花果，捨物而與，非淨布施。 ^225b24

「大仙當知，此三十三垢染布施而捨財物，
彼施報者如以種子種之醎地，爛壞不成。
大仙當知，如是之人非不布施，不得果報。 ^225b25

「復次，大仙！譬如有人隨何所取得種子已，種之荒田。
彼種子界、地界相依，須得天雨，種子變壞，
雖有牙生，不得花果；此布施分不得花果，亦復如是。」 ^225b28

如是說已，毘耶娑仙合掌向佛而作是言：
「如來世尊一切智人，以相應語說布施報，已作利益安樂眾生。
又復，世尊！云何布施不失果報？
有人持戒、有不持戒，二俱施與，此義云何？」 ^225c3

佛言：「大仙！汝今善聽布施報法。
若有心信一切施與，故名布施；不畏未來而行布施、
不輕毀他行布施者，乃名布施。 ^225c7

「大仙當知，若復有人不簡福田——若有戒人、
若無戒人——心信開眼，生愛念已，捨物施與，心常普緣一切眾生。
大仙當知，彼人施主。 ^225c9

「大仙當知，有五種施，施主滿足。
何等為五？一者、時施，二、施行人，三、施病人及瞻病者，
四、施法器，五、施欲行異國土者；是為五種。 ^225c12

「復有五施。何等為五？
一者、法施，二、資生施，三、屋宅施，四、燈明施，
五、香鬘施；是為五種。」 ^225c15

大仙問言：「何者淨施？」
佛言：「大仙！若人有信，緣於眾生而生慈心、
常心、喜心，捨物布施，彼一切淨；若願解脫，如是布施則為清淨。 ^225c18

「復有五種無上布施。
何等為五？一、施如來則為無上，二、施眾僧則為無上，
三、施法器則為無上，四、施父母則為無上，
五、施王者失位、貧窮則為無上；如是施者是上布施。 ^225c20

「若施老人、孤獨、病急，是大布施；若為王瞋，
一向捨棄繫縛、欲殺；若諸急難，為救彼故不顧自命、
為捨財物，是大布施；施病人藥，是大布施；
若於持戒具足眾僧隨時施與，是大布施；
施求智人，是大布施；若施畜生有怖畏者——所謂訓狐、
烏、鹿等畜——是大布施；若人貧急，施隨所須，是大布施。
大仙當知，此為大施，常應正修。 ^225c24

「若復有人，為他所遣持物布施，即有淨心，同得施福。
若復有人見他布施，心生隨喜，亦得施福。
若人勸施、若人施物，如是等人皆得大福。 ^226a2

「復次，大仙！如汝問言：『云何世尊入涅槃已，供養塔等得福報？』
者，大仙當聽，若人於我入涅槃已當設供養，
若復有人，我未涅槃，今現在世供養我者，所得福報此二平等。
何以故？法身如來非是色身。
若人於今現在供養、若我滅後而為供養，
心平等故，得福無異。 ^226a6

「大仙當知，如轉輪王遍勅諸國：『一切人民從今日始勿復殺生，
莫作妄語。』彼有一人聞王勅已，雖不見王，善護王勅。
如是之人雖不供養轉輪王身，王於彼人心生歡喜。
如是之人善護王勅，以不殺生善業因緣報生天處。 ^226a11

「大仙當知，若人不見我身色相、不學戒句，為何所得？
若人見我而心邪見，如提婆達入地獄故；
若人於我入涅槃已善學戒者，彼勝應知。 ^226a16

「大仙當知，今我色勝，證一切智，無信眾生能令學戒，況有信者？
若人於我入涅槃已而為供養，與現供養等無有異。 ^226a19

「大仙當聽，如汝所問：『布施福德為在何處？』
如是問者，譬如葦草叢密稠穊，於中火起，若雨墮時即沒彼處。
如是如是，隨何施主布施具足、福德和合，
信雨既墮，如是福德即依施主，不餘處去。
大仙當知，如是施福非有聚處、非有形相。 ^226a22

「如是施已，施者身亡，施福不離，如影隨形，是名施者得福報果。
果福不失，譬如甘蔗、若蒲、桃子，如其不壓不得其汁，壓之則得。
非甘蔗中、蒲桃子中現前和集有汁可見，
非在節中、亦非無汁。
如是如是，布施財物，如是施報於彼施主，
非住手中、非住心中、非住腹中，而是施報不離施主；
猶如彼汁不離甘蔗、若蒲桃子。
如是施報不離施主，未熟不受、命行不盡不得施報。 ^226a28

「譬如樹王尼拘陀子，其子微細，種之在地則不可見，至樹生時方乃可見。
施主施福亦復如是，和合熟時乃得果報。 ^226b7

「譬如商人所齎至少，入於大城——彼城功德，少物治生所獲乃多——具足而得。
施亦如是，施時雖微，得福報大。 ^226b9

「又如蜜蜂採取花味而不損花，施主如是。
隨何布施得果報力則是施主？
如是，大仙！施主布施福德勢力。
言施主者，以自施故得名為施。 ^226b12

「云何受者？受他所施、能消他物，故名受者。
「又問：『云何為施福者？』
於世間中能救、能護、能令滿足，得人天身，故名福德。
言他世者，次第傳生至後世身，故名他世。」 ^226b16

爾時，毘耶娑仙白佛言：「世尊！
我離疑心，決定施分，復更有疑。
世尊！此識云何於身中轉？
識云何見？云何於身而生貪樂？」 ^226b20

佛言：「大仙！譬如國王住於城內，怖畏他軍，
先作坑塹周匝遶城，備具糧食、弓箭、刀楯、
種種器仗，多集勇健能鬪戰者立健人憧，
亦多聚集年少健人，給以食糧，勅諸酒肆多辦好酒。
攝出家人布施供養，以好財物攝受諸人。
既如是已，唱聲勅言：『安住勿動，各嚴器仗，
手執弓箭、身著鎧鉀，拔刀警防。』
如是誡已，他軍來至，多有象、馬。
是時國王安慰軍眾，作如是言：『盡力勿畏，
城壁若有不牢之處，當好防護，日日常爾。』
如是乃至福德盡已，為他軍眾之所破壞，
俄爾敗散，捨國而去。 ^226b23

「識亦如是，住身城中諸入中王，見無常軍欲至生畏。
即時造作信心坑塹，治界嶮岸，著憶念鎧，
發勤精進，法藏為酒，善調心馬。
彼時如是勅誡諸入，作所應作：『若有大力、
有無量力無常軍眾來逼身城，速著施鉀、
速取智刀，慚愧機關安置相應，護持實戒，如是正住。』
彼無常軍忽然而至，即時共鬪，迭互相違。
無常軍勝，識則捨去。
如城中王捨城而去，識亦如是。
和合身中，根大界中既破壞已、六入失已，
捨彼身城，如壞城王捨城而走。
彼王如是既捨城已，依止餘城；識亦如是，
捨此身已，攝取餘身。
應知此識如王無異。」 ^226c4

爾時，毘耶娑仙白佛言：「世尊！
如是，識者云何知身若有福德、若無福德？
此識云何作如是知：『我捨此身。』？」 ^226c17

佛言：「大仙！譬如行人路遇大水，其水汎漲，為渡彼水故上大栰。
彼水既長，奮波亂動，而復甚濁多饒惡虫——謂那迦羅、
舒舒摩羅、水蛇、惡黿。
有大惡風亂吹旋轉，依彼栰故，得到彼岸，平安不乏。
如是之人於彼惡水大畏惡處既得脫已，
遶栰三匝，於彼木栰轉生愛心。
愛心生已，如是思惟：『善哉！
此栰能令我渡如是大水。』 ^226c19

「如是，大仙！又復更有福德眾生身既死已，
識如是念：『由我此身得生善道，天中而生。
我於人身得利不空，我此死身猶如牢栰，能令我度惡道大水。
我身大善合應供養，如是之身不誑於我，生死過中與我天處。』
如是念已，即於彼身生愛念心。
彼身如栰，捨彼身已，去向他世。 ^226c27

「若復有人身無福德，彼人心識，譬如有人身上爛栰渡於大水，
然彼栰木或出、或沒。
彼人怖畏，心生疑慮：『我於今者將死不久。』
如是之人依彼爛栰甚大怖畏，隨流下退，
至饒師子、虎等惡獸大怖畏處，然後得渡。
彼人如是既得渡已，於彼爛栰生瞋怒心，
罵彼爛栰，作如是言：『顛倒惡行，此水汎漲，多波濁惡。
云何如是令我遂到如是惡處？
我於爛栰竟得何力？』
用此栰為即便棄捨。 ^227a5

「如是，如是。眾生心識依無福身隨流下退，墮於地獄。
呵責此身，作如是言：『我得何力？
我已報得如是惡身。
如是身者猶如羯那，我負此身如負羯那。
我今甚惡，因此爛身到地獄門，猶如蓮花自絲所縛。』 ^227a13

「大仙當知，識亦如是。
若善福德，如依善栰得渡生死；若無福德，如依爛栰則墮惡道。
彼二種身，一有福德、一無福德，應如是知。 ^227a18

「又復此識轉捨此身得第二身，初在胎藏一七日中，
如是憶知：『我某處退而來至此。』
亦能憶知前所作業：『我作此業。』
若作善業，心則生喜。
既住藏中，母心喜笑，多有勝相——顏有笑容，
皯#CB02313;不生——面有勝色，
隨所行動多用右足蹈地壓重，無有因緣手摩右脇，
憙鮮白衣，著則嚴好。
眾生如是有福德識，住母脇中如是相現。 ^227a22

「大仙當知，若無福識，初受生時一七日中，
則能憶知：『我某處退而來生此。』
亦能憶知前所作業，如是念：『云何作惡業？』
如是憶念，心則愁憂；以心憂故，母相外現。
彼無福德、無善眾生住母脇中有外相出，
身體臭惡而復瘦瘠，心愁憂惱，數唾不止，皺面怒眼。
如是眾生初在脇中，即令彼家衰禍、得病。
如是惡業無福眾生欲出胎時，或能殺母、或藏中死。
無福眾生有如是相。」 ^227b1

爾時，毘耶娑仙白佛言：「世尊！
此初識心始入胎時，何所憶念？
何所見知？」 ^227b10

佛言：「大仙！彼識初生如是憶念：見樹林中戲樂之處、
宮殿、樓觀地水屈曲，平澤寬博，種種屋舍，
此閻浮提多有愛人、父母、兄弟。
如是見已，極生愛心。
福德和集，迭相攝受，有施物者、有受物者。
能知過去宿世之事，憶念過去無量百生、
無量千生，彼識如是數數憶念。
既憶念已，心生愛喜，能如是知：『我此母者，過去已曾五百世中與我為母。』
彼既如是心憶念已，於彼生處不生願樂，
心得離欲，作如是心：『我於此處數數生死，
我於今始不用生死、不用有攝。』」 ^227b11

如是說已，毘耶娑仙問言：「世尊！
如是識者，於生死中得離欲耶？」 ^227b22

佛言：「大仙！此則非時、此則非處。
彼時，彼識無色不見、無有光明。
如是，識界非於此處而得離欲，於有為中非是不生。
若如是者，一切眾生——有福德者、無福德者——皆得涅槃。
彼義如是，大仙應知。
若彼識心如是思念，彼識則有如是勝力，
應如是知，非是身力。
所言識者，何故名識？
集故識思，知故名智，故名識識。
識義如是，大仙應知。」 ^227b23

爾時，世尊即說偈言：
　　「護一切怨家，聚集作煩惱，
　　有知、有不知，癡、慧和合行。
　　見、慢、無明等，一切皆識知，
　　此三不離識，非餘處別有。
　　雙相應說識，一輪非是車、
　　二輪不能行；有人復有牛，
　　車輻輞和合，是二輪相應，
　　復以繩繫縛，如是為行車。
　　如是身之車，彼以界和合，
　　復有根和合，識見彼身車。
　　脈、節等和合，喉、脈根繫縛，
　　髮、骨、齒、頭等，甲皮之所覆，
　　脇及腸處、胃、并心肚與肺，
　　彼一切和合，具足故名身。
　　識王身為車，身車中行坐，
　　一切法皆知，如是名為識。 ^227c1

「復次，大仙！此識微細，無色、無質，非是可見。
識非有色，非青等色。
色中無根，識若離根則無境界。
若人心中驚動怖畏、若疑思量，如是一切皆是識力。」 ^227c19

爾時，毘耶娑仙白佛言：「世尊！
一切眾生本性云何？
云何生天道？云何生鬼道？
云何生畜生？云何生地獄？
云何生善根？何者善根而生天中？
以何業故生畜生中？
以何業故生餓鬼中？
以何業故生地獄中？」 ^227c23

佛言：「大仙！汝當善聽，我為汝說。
凡夫眾生退於本性若生福德，此法乃是一切智知，
非五通者所知境界，非天、非梵、阿迦尼等之所能知，是一切智所知境界。
此法尚非聲聞所知，況餘能知？
大仙當知，若我弟子聲聞之人，已離三垢、
證得初果所知境界，諸餘大天、天中天等一切不知，
非汝大仙之所能知，乃至不能知其少分。」 ^227c28

如是說已，毘耶娑仙心即思惟，如是念曰：「生死誑我。」
如是念已，禮如來足，白言：「世尊！
我今老弊破壞之身，無有憶念、不能得果、不能荷負菩提重擔。
我於今者歸依世尊、歸依於法、離三有僧，
我從今日乃至命盡受三歸依，并弟子眾一切如是。
唯願，世尊！善為我說，令我眷屬大獲善利。
世尊乃是一切智日，除煩惱闇。
唯願，世尊！說此本性——眾生本性——退生天中。」 ^228a7

佛言：「大仙！今正是時，我為汝說。
大仙當知，若人以花、香鬘而施，心樂修行，
信心相應，命終得生鬘莊嚴天。
又復，大仙！人欲死時，身有善香，是花熏香。
又欲死時，上見花網有種種色，以散彼人。
爾時，諸親、父母、兄弟、諸眷屬等，手執華香而供養之，悲號啼哭。
彼人爾時面色膩潤，目視不轉，手足正直，如是捨命。 ^228a15

「彼欲死時，見有勝相，所謂見丘、見鬘莊嚴、見有百千端正婦女遶天宮殿。
彼人見已而語兄弟、諸親等言：『我於夢中見有丘聚、
種種寶珠、諸莊嚴具、散種種花。』
若彼病人如是說者，應知此相命終得生鬘莊嚴天。 ^228a21

「彼人欲死，則見父母房室和合，見已即生。 ^228a26

「又復彼時鬘莊嚴天，有二種根和合行欲，
如閻浮提男子不異，有一勝法，不淨不出。
彼心欲發，迭相知已，身則和合，有愛風出而受欲樂。
即於彼時經七日中住天女藏。
七日滿已，右脇而生。
即於生時有天善香第一可愛，有種種花相繫為鬘生在胸前。
彼時復有妙香普熏滿一由旬，隨風遍行。
彼時復有雜色鬘生，所謂白色、黑、黃、赤色、
毘琉璃色、閻浮汁色、清淨勝妙鉢頭摩色、
種種雜色、銅色、火色。
如是妙鬘，乃至未死不萎、不蔫，常有善香。
以是義故，名鬘莊嚴。 ^228a27

「彼鬘莊嚴天宮之處有妙天樹，不長、不短，
其汁極甜，味如甘露。
其枝垂下而復清淨，種種樹林處處和集。
彼樹有果，八分和合，天味相應。
彼果形量如頻騾果，隨彼天心憶念何食，於彼果中隨念皆得。
應知彼天食如是果，不名揣食。 ^228b9

「於彼地處遠離棘刺，妙花莊嚴。
復有地處有青軟草。
復有地處金沙遍覆，金角上出。
復有臥處，自然而有種種敷具。
復有天女，清淨無垢，妙衣莊嚴，偏舉一眉而作戲笑，種種衣服莊嚴其身。
又於彼處第一勝樂，行、住具足。 ^228b14

「於彼天年壽二百歲，命欲盡時則有五相。
何等為五？一、謂彼天所依之樹枝心萎蔫，
頭低卷屈，其花失香；二、於彼樹心不喜樂；
三、則鬘萎；四、天風涼變為熱觸；五、諸天女心生憐愍，
皆悉憂愁，一切同聲而說偈言：
　　「『具足天甘果、饒種種天樹、
　　多有天婇女，天勝妙樂處，
　　天中福德盡，捨已而離去。』 ^228b19

「彼諸天女圍遶天子，發聲大喚，唱如是言：
『無常甚惡，無憐愍意。
如是天子有愛念心，命不自在，於此處退，願天童子速生人中。』
如是，天女懊惱說已，彼天子身舉體熱發。
既熱發已身則普然，火起一焰即退彼處——身雖炎然，不受苦惱。
既退彼已，則見人中父母和合。
如是見已，即便受生。 ^228b27

「大仙當知，彼鬘莊嚴天子生時，云何處胎？
彼住母脇則有勝相。
若住藏中，母則愛香、憙樂花鬘，樂種種果、
青林、叢樹，受用心適，彼一切樂皆悉具足，身不疲倦。
又，彼福子住藏中故，復有善相，或夢見城種種寶物市易之處，
種種華鬘以散道巷。
應知，彼母有如是相。 ^228c4

「復次，大仙！如是童子於鬘莊嚴天中退已，
既生人中，若見鬘者生勝愛心。
樂鮮白衣，身色殊勝，心無黠慧，不愛多婬、
樂多戲樂，若行、住等悉皆迅疾，樂見戲處，
好尚細衣，愛好樹林，見他財富多設方便，悕望欲得。
大仙當知，鬘莊嚴天退生人中，有如是相。
毘耶娑問經卷上
 ^228c11
