
other:: 
other:: 
other:: 
other:: 
other:: 
other:: 景德傳燈錄卷第二十五吉州青原山行思禪師第九世上金陵清涼文益禪師法嗣上三十人天台山德韶國師杭州報恩寺慧明禪師漳州羅漢智依大師金陵章義道欽禪師金陵報恩匡逸禪師金陵報慈文遂導師漳州羅漢守仁禪師杭州永明寺道潛禪師撫州黃山良匡禪師杭州靈隱清聳禪師金陵報恩玄則禪師金陵報慈行言導師金陵淨德智筠禪師高麗道峯慧炬國師金陵清涼泰欽禪師杭州寶塔寺紹巖禪師金陵報恩法安禪師撫州崇壽契稠禪師洪州雲居清錫禪師洪州百丈道常禪師天台般若敬遵禪師廬山歸宗策真禪師洪州同安紹顯禪師廬山棲賢慧圓禪師洪州觀音從顯禪師廬州長安延規禪師常州正勤希奉禪師洛京興善棲倫禪師洪州新興齊禪師潤州慈雲匡達禪師〔已上三十人見錄〕
###### 第九世
青原行思禪師第九世上
other:: 
####### 金陵清涼文益禪師法嗣
金陵清涼文益禪師法嗣
other:: 
######## 天台山德韶國師

天台山德韶國師處州龍泉人也。
俗姓陳氏。母葉氏。
夢白光觸體。因而有娠。
及誕尤多奇異。年十五有梵僧勉令出家。
十七依本州龍歸寺受業。
十八納戒於信州開元寺。
梁開平中遊方詣投子山。
見大同禪師。乃發心之始。
次謁龍牙遁和尚問。
雄雄之尊為什麼近之不得。
龍牙曰。如火與火。
曰忽遇水來又作麼生。
龍牙曰汝不會。師又問。
天不蓋地不載。此理如何。
龍牙曰。合如是。師不喻旨再請垂誨。
龍牙曰。道者汝向後自會去。
次問疎山曰。百匝千重是何人境界。
疎山曰。左搓芒繩縛鬼子。
師進曰。不落古今請師說。
曰不說。師曰。為什麼不說。
曰箇中不辨有無。
師曰。師今善說。疎山駭之。
師如是歷參五十四善知識。
皆法緣未契。最後至臨川謁淨慧禪師。
淨慧一見深器之。
師以遍涉叢林亦倦於參問。
但隨眾而已。一日淨慧上堂有僧問。
如何是曹源一滴水。
淨慧曰。是曹源一滴水。
僧惘然而退。師於坐側豁然開悟。
平生疑滯渙若氷釋。
遂以所悟聞于淨慧。
淨慧曰。汝向後當為國王所師。
致祖道光大吾不如也。
自是諸方異唱古今玄鍵。
與之決擇不留微迹。
尋迴本道遊天台山。
覩智者顗禪師遺蹤有若舊居。
師復與智者同姓。
時謂之後身也。初止白沙。
時吳越忠懿王以國王子刺台州。
嚮師之名延請問道。
師謂曰。他日為#CB00649;主無忘佛恩。
漢乾祐元年戊申王嗣國位。
遣使迎之申弟子之禮。
有傳天台智者教羲寂者。
屢言于師曰。智者之教年祀寖遠慮多散落。
今新羅國其本甚備。
自非和尚慈力其孰能致之乎。
師於是聞于忠懿王。
王遣使及齎師之書。
往彼國繕寫備足而迴。
迄今盛行于世矣。
師上堂曰。古聖方便猶如何沙。
祖師道。非風幡動仁者心動。
斯乃無上心印法門。
我輩是祖師門下客。
合作麼生會祖師意。
莫道風幡不動汝心妄動。
莫道不撥風幡就風幡通取。
莫道風幡動處是什麼。
有云。附物明心不須認物。
有云。色即是空。有云。
非風幡動應須妙會。
如是解會與祖師意旨有何交涉。
既不許如是會。諸上座便合知悉。
若於遮裏徹底悟去。
何法門而不明。百千諸佛方便一時洞了。
更有什麼疑情。所以古人道。
一了千明一迷萬惑。
上座豈是今日會得一。
則明日又不會也。
莫是有一分向上事難會。
有一分下劣凡夫不會。
如此見解設經塵劫。
只自勞神乏思無有是處。
僧問。諸法寂滅相不可以言宣。
和尚如何為人。師曰。
汝到諸方更問一遍。
曰恁麼即絕於言句去也。
師曰。夢裏惺惺。問櫓櫂俱停如何得到彼岸。
師曰。慶汝平生。問如何是三種病人。
師曰。恰問著。問如何是古佛心。
師曰。此問不弱。問如何是六相。
師曰。即汝是。問如何是方便。
師曰。此問甚當。問亡僧遷化向什麼處去也。
師曰。終不向汝道。
曰為什麼不向某甲道。
師曰。恐汝不會。問一華開五葉。
結果自然成。如何是一華開五葉。
師曰。日出月明。曰如何是結果自然成。
師曰。天地皎然問如何是無憂佛。
師曰。愁殺人。問一切山河大地從何而起。
師曰。此問從何而來問如何是數起底心。
師曰。爭諱得。問如何是第二月。
師曰。來處甚分明。
曰為什麼不會。師曰。
喚什麼作第二月。
問如何是沙門眼。
師曰。黑如漆。問絕消息時如何。
師曰。謝指示。問如何是轉物即同如來。
師曰汝喚什麼作物。
曰恁麼即同如來也。
師曰。莫作野干嗚。
問那吒太子析肉還母析骨還父。
然後於蓮華上為父母說法。
未審如何是太子身。
師曰。大家見上座。
問曰。恁麼即大千同一真如性也。
師曰。依俙似曲才堪聽。
又被風吹將別調中。
問六根俱泯為什麼理事不明。
師曰。何處不明。曰恁麼即理事俱如也。
師曰。前言何在。師有時謂眾曰。
大凡言句應須絕滲漏始得。
時有僧問。如何是絕滲漏底句。
師曰。汝口似鼻孔。
問如何是不證一法。
師曰。待言語在。曰如何是證諸法。
師曰。醉作麼。師有時謂眾曰。
只如山僧恁麼對他諸上座。
作麼生體會。莫是真實相為麼。
莫是正恁麼時。無一法可證麼。
莫是識伊來處麼。
莫是全體顯露麼。
莫錯會好。如此見解喚作依草附木。
與佛法天地懸隔。
假饒答話簡辯如懸河。
只成得箇顛倒知見。
若只貴答話簡辯有什麼難。
但恐無益於人翻成賺誤。
如上座從前所學。
簡辯問答記持說道理極多。
為什麼心疑不息。
聞古聖方便特地不會。
只為多虛少實。上座不如從脚跟下一時覻破看是什麼道理。
有多少法門。與上座作疑求解。
始知從前所學底事。
只知生死根源陰界裏活計。
所以古人道。見聞不脫如水裏月。
無事珍重。師有偈示眾曰。
　　通玄峯頂　不是人間　心外無法
　　滿目青山 ^407b7

師後於般若寺開堂說法十二會。
第一會師初開堂日示眾云。
一毛吞海。海性無虧。
纖芥投鋒。鋒利無動。
見與不見。會與不會。
唯我知焉。乃有頌曰。
　　暫下高峯已顯揚　般若圓通遍十方
　　人天浩浩無差別　法界縱橫處處彰 ^408b10

珍重。師陞堂日有僧問。
承古有言。若人見般若即被般若縛。
若人不見般若亦被般若縛。
既見般若為什麼却被縛。
師云。爾道般若見什麼。
學云。不見般若為什麼却被縛。
師云。爾道般若什麼處不見。
又云。若見般若不名般若。
不見般若亦不名般若。
般若且作麼生說見不見。
所以人道。若欠一法不成法身。
若剩一法不成法身。
若有一法不成法身。
若無一法不成法身。
此是般若之真宗諸上座。
又僧問。乍離凝峯丈室來坐般若道場。
今日家風請師一句。
師云。虧汝什麼處。
學云。恁麼即雷音震動乾坤地。
人人無不盡霑恩。
師云。幸然未會且莫探頭。
探頭即不中。諸上座相共證明令法久住國土安樂。
珍重。第二會師上堂有僧問。
承教有言。歸源性無二方便有多門。
如何是歸源性。師云。
爾問我答。學云。如何是方便門。
師云。爾答我問。學云。
如何趣向。師云。顛倒作麼。
又僧問。一身即無量身無量身即一身。
如何是無量身師云。
一身。學云。恁麼即昔日靈山今來親覩。
師云。理當即行。又云。
三世諸佛一時證明上座。
上座且作麼生會。
若會時不遷。無絲毫可得移易。
何以故。為過去未來現在三際是上座。
上座且非三際。澤霖大海滴滴皆滿。
一塵空性法界全收。
珍重。第三會師上堂有僧問。
四眾雲集人天恭敬。
目覩尊顏願宣般若。
師云。分明記取。學云。
師宣妙法國王萬歲。
人民安樂。師云。誰向爾道。
學云。法爾如然。師云。
爾靈利。又僧問。三世諸佛不知有。
狸奴白牯却知有。
既是三世諸佛。為什麼却不知有。
師云。却是爾知有。
學云。狸奴白牯為什麼却知有。
師云爾什麼處見三世諸佛。
又僧問承教有言。
眼不見色塵意不知諸法。
如何是眼不見色塵。
師云。却是耳見。學云。
如何是意不知諸法。
師云。眼知。學云。恁麼即見聞路絕聲色喧然。
師云。誰向爾道。又云。
夫一切問答如針鋒相投。
無纖豪參差相。事無不通。
理無不備。良由一切言語。
一切三昧橫竪深淺隱顯去來。
是諸佛實相門。只據如今一時驗取。
珍重。第四會師上堂舉。
古人云。如何是禪三界綿綿。
如何是道十方浩浩。
因什麼道三界綿綿。
何處是十方浩浩底道理。
要會麼。塞却眼塞却耳塞却舌身意。
無空闕處無轉動處。
上座作麼會。橫亦不得竪亦不得。
縱亦不得奪亦不得。
無用心處亦無施設處。
若如是會得始會法門絕擇。
一切言語絕滲漏。
曾有一僧問。作麼是絕滲漏底語。
向他道。口似鼻孔甚好上座。
如此會自然不通風去。
如識得盡十方世界是金剛眼睛。
無事珍重。第五會師上堂有僧問云。
天下太平大王長壽如何是王。
師云。日曉月明。學云。
如何領會。師云。誰是學人。
又云。天下太平大王長壽。
國土豐樂無諸患難。
此是佛語古不易今。
不遷一言。可以定古定今。
會取好諸上座。又僧問。
承古有言。有物先天地無形本寂寥。
如何是有物先天地。
師云。非同合。學云。
如何是無形本寂寥。
師云。誰問先天地。
學云。恁麼即隨靜林間獨自遊。
師云。亂道作麼。又云。
佛法不是遮箇道理。
要會麼。言發非聲色前不物始會。
天下太平大王長壽。
久立珍重。第六會師上堂示眾云。
佛法現成。一切具足。
古人道。圓同太虛無欠無餘。
若如是且誰欠誰剩誰是誰非。
誰是會者。誰是不會者。
所以道。東去亦是上座。
西去亦是上座。南去亦是上座。
北去亦是上座。上座因什麼得成東西南北。
若會得自然見聞覺知路絕。
一切諸法現前。何故如此。
為法身無相觸目皆形。
般若無知對緣而照。
一時徹底會取好。
諸上座。出家兒合作麼生。
此是本有之理未為分外。
識心達本源故號為沙門。
若識心皎皎地。實無絲豪障礙。
上座久立珍重。第七會師上堂有僧問。
欲入無為海先乘般若船。
如何是般若船。師云。
常無所住。如何是無為海。
師云。且會般若船。
又僧問。古德云。登天不借梯。
遍地無行路。如何是登天不假梯。
師云。不遺絲髮地。
學云。如何是遍地無行路。
師云。適來向爾道什麼。
師又云。百千三昧門百千神通門百千妙用門。
盡不出得般若海中。
何以故。為於無住本建立諸法。
所以道。生滅去來邪正動靜千變萬化。
是諸佛大定門無過於此。
諸上座。大家究取增於佛法壽命珍重。
第八會師上堂有僧問。
世尊有正法眼付囑摩訶迦葉。
只如迦葉在賓鉢羅窟。
未審付囑何人。師云。
教我向誰說。學云。
恁麼即靈山付囑不異今日。
師云。爾什麼處見靈山。
又僧問。淨慧寶印。
和尚親傳。未審今日一會當付何人。
師云。鼕鼕鼓一頭打兩頭鳴。
學云。恁麼即千聖同儔古今不異。
師云。禪河浪靜尋水迷源。
又僧清遇云。帝王請命師赴王恩。
般若會中請師舉唱。
師云。分明記取。學云恁麼即雲臺寶網同演妙音。
師云。清遇何在。學云。
法王法如是。師云。
阿誰證明。又云。靈山付囑分明。
諸上座一時驗取。
若驗得更無別理。
只是如今。譬如太虛日明雲暗山河大地一切有為世界悉皆明現。
乃至無為亦復如是。
世尊付囑迄至于今。
並無絲豪差別。更付阿誰。
所以祖師道。心自本來心。
本心非有法。法法有本心。
非心非本法。此是靈山付囑牓樣。
諸上座徹底會取好。
莫虛度時光。國王恩難報。
諸佛恩難報。父母師長恩難報。
十方施主恩難報。
況建置如是次第佛法興隆。
若非國王恩力焉得如此。
若要報恩應須明徹道眼入般若性海始得。
久立珍重。第九會師上堂有僧問。
承先德云。人空法亦空。
二相本來同。如何是二相本來同。
師云。山河大地。學云。
不會乞師方便。師云。
什麼處是不方便處。
又僧問。承教有言。
心清淨故法界清淨。
如何是清淨心。師云迦陵頻伽共命之鳥。
學云。心與法界是一是二。
師云。爾自問別人問。
師又云。大道廓然詎齊今古。
無名無相是法是修。
良由法界無邊心亦無際。
無事不彰。無言不顯。
如是會得喚作般若。
現前理極同真際一切山河大地森羅萬象牆壁瓦礫。
並無絲毫可得虧闕。
無事久立珍重。第十會師上堂有僧問。
承師有言。九天擎玉印七佛兆前心。
如何是印。師云。不露文。
如何是心。師云。爾名安嗣。
又云。法界性海如函如蓋如鉤如鎖。
如金與金色。位位皆齊無纖毫參差。
不相混濫。非一非異。
非同非別。若歸實地去法法皆到底。
不是上來問箇如何若何便是。
不問時便非。在長連床上坐時是有。
不坐時是無。只如諸方老宿言教在世。
如恒河沙。如來一大藏經卷卷皆說佛理。
句句盡言佛心。因什麼得不會去。
若一向纖絡言教意識解會。
饒上座經塵沙劫亦不能得徹。
此喚作顛倒知見識心活計。
並無得力處。此蓋為根脚下不明。
若究盡諸佛法源。
河沙大藏一時現前。
不欠絲豪不剩絲豪。
諸佛時常出世。時常說法度人。
未曾間歇。乃至猿啼鳥叫草木叢林常助上座發機。
未有一時不為上座。
有如是奇特處。可惜許。
諸上座。大家究取令法久住世間。
增益人天壽命。國王安樂無事。
久立珍重。第十一會師上堂。
舉古人云。吾有一言。
天上人間若人不會綠水清山。
且作麼生是一言底道理。
古人語須是曉達始得。
若是將言而名於言。
未有箇會處。良由究盡諸法根蔕。
始會一言。不是一言半句思量解會喚作一言若會言語道斷心行處滅。
始到古人境界。亦不是閉目藏睛暗覩無所見喚作言語道斷。
且莫賺會。佛法不是遮箇道理。
要會麼。假饒經塵沙劫說。
亦未曾有半句到。
諸上坐經塵沙劫不說。
亦未曾欠少半句。
應須徹底會去始得。
若如是斟酌名言空勞心力並無用處。
與諸上座相共證明。
後學初心速須究取。
久立珍重。第十二會師上堂有僧問。
髑髏常干世界鼻孔摩觸家風。
如何是髑髏常干世界。
師云。更待答話在。
學云。如何是鼻孔摩觸家風。
師云。時復舉一遍。
又僧問。一人執炬自盡其身。
一人抱氷橫屍於路。
此二人阿誰辨道。
師云。不遺者。學云。
不會乞師指示。師云。
爾名敬新。學云。未審還有人證明也無。
師云有。學云。什麼人證明。
師云。敬新證明。又僧問。
牛頭未見四祖時如何。
師云。異境靈蹤覩者皆羨。
僧又云。見後如何。
師云。適來向爾道什麼。
又僧問。承古有言。
敲打虛空鳴觳觳。
石人木人齊應諾。
六月降雪落紛紛。
此是如來大圓覺。
如何是敲打虛空底。
師云。崑崙奴著鐵袴打一棒行一步。
學云。恁麼即石人木人齊應諾也。
師云。爾還聞麼。又云。
諸佛法門時常如是。
譬如大海千波萬浪。
未曾暫住。未嘗暫有。
未嘗暫無。浩浩地光明自在。
宗三世於一毛端。
圓古今於一念。應須徹底明達始得。
不是問一則語記一轉話巧作道理。
風雲水月四六八對。
便當佛法。莫自賺諸上座究竟無益。
若徹底會去實無可隱藏。
無剎不彰。無塵不現。
直下凡夫位齊諸佛。
不用纖豪氣力。一時會取好。
無事久立珍重。開寶四年辛未華頂西峯忽摧聲震一山。
師曰。吾非久矣。明年六月大星隕于峯頂林木變白。
師乃示疾於蓮華峯。
參問如常。二十八日集眾言別。
跏趺而逝。壽八十二。
臘六十五。
other:: 
######## 杭州報恩寺慧明禪師
 ^408b16

杭州報恩寺慧明禪師。
姓蔣氏。幼出家三學精練。
志探玄旨。乃南遊於閩越間。
歷諸禪會莫契本心。
後至臨川謁淨慧禪師。
師資道合。尋迴鄞水大梅山庵居。
時吳越部內禪學者雖盛。
而以玄沙正宗置之閫外。
師欲整而導之一日有二禪客到。
師問曰。上座離什麼處。
曰都城。師曰。上座離都城到此山。
則都城少上座此山剩上座。
剩則心外有法。少則心法不周。
說得道理即住。不會即去。
其二禪客不能對。
新到僧問。如何是大梅主。
師曰。闍梨今日離什麼處。
僧無對。師尋遷於天台山白沙卓庵。
時有朋彥上座。博學強記來訪師敵論宗乘。
師曰。言多去道遠矣。
今有事借問。只如從上諸聖及諸先德。
還有不悟者也無。
朋彥曰。若是諸聖先德豈不有悟者哉。
師曰。一人發真歸源十方虛空悉皆消殞。
今天台山嶷然。如何得消殞去。
朋彥不知所措。自是他宗汎學來者皆服膺矣。
漢乾祐中吳越忠懿王延入王府問法。
命住資崇院。師盛談玄沙宗一大師及地藏法眼宗旨臻極。
王因命翠巖令三等諸禪匠及城下名公定其勝負。
天龍禪師問曰。一切諸佛及佛法皆從此經出。
未審此經從何而出。
師曰。道什麼。天龍方再問。
師曰。過也。資嚴長老問。
如何是現前三昧。
師曰。還聞麼。曰某甲不患聾。
師曰。果然患聾。師舉雪峯塔銘問老宿云。
夫從緣有者始終而成壞。
非從緣有者歷劫而長堅。
堅之與壞即且置。
雪峯只今在什麼處眾皆無對。
設有對者亦不能當其徵詰。
時群彥弭伏。王大悅命師居之。
署圓通普照禪師師上堂謂眾曰。
諸人還委得麼。莫道語默動靜無非佛事好。
且莫錯會。僧問。如何是祖師西來意。
師曰。汝還見香臺麼。
曰某甲未會乞師指示。
師曰。香臺也不識。
問離却目前機如何是西來意。
師曰。汝何不問曰恁麼即委是去也。
師曰。也是虛施。問如何是佛法大意。
師曰。我見燈明佛本光瑞如此。
問如何是學人自己。
師曰。特地申問是什麼意。
問如何是西來意。
師曰。十萬八千真跋涉。
直下西來不到東。
問如何是第二月。
師曰。揑目看華華數朵。
見精明樹幾枝枝。
other:: 
######## 漳州羅漢智依大師
 ^410b13

漳州羅漢宣法大師智依。
師上堂曰。盡十方世界無一微塵許法與汝作見聞覺知。
還信麼。然雖如此也須悟始得。
莫將為等閑。不見道。
單明自己不悟目前。
此人只具一隻眼。
還會麼。僧問。纖塵不立為什麼好醜現前。
師曰。分明記取別處問人。
問大眾雲集誰是得者。
師曰。還曾失麼。問如何是佛。
師曰。汝是。行脚僧問。
如何是寶壽家風。
師曰。一任觀看。曰恁麼即大眾有賴。
師曰。汝作麼生。曰終不敢謾大眾。
師曰。嫌少作麼。師問僧。
受業在什麼處。曰在佛迹。
師曰。佛在什麼處。
曰什麼處不是。師舉起拳曰。
作麼生。曰和尚收取。
曰放闍梨七棒。師問僧。
今夏在什麼處。曰在無言上座處。
師曰。還曾問訊他否。
曰也曾問訊。師曰。
無言作麼生問得。
曰若得無言什麼處不問得。
師喝之曰。恰似問老兄。
師與彥端長老喫餅餤〔徒濫切〕。
端曰。百種千般其體不二。
師曰。作麼生是不二體。
端拈起餅餤。師曰。
只者百種千般。端曰。
也是和尚見處。師曰。
汝也是羅公詠梳頭樣。
師將示滅。乃謂眾曰。
今晚四大不和暢。
雲騰鳥飛風動塵起浩浩地。
還有人治得麼。若治得永劫不相識。
若治不得時時常見我。
言訖告寂。
other:: 
######## 金陵章義道欽禪師
 ^410c25

金陵鍾山章義禪師道欽。
太原人也。初住廬山棲賢。
師上堂曰。道遠乎哉。
觸事而真。聖遠乎哉。
體之則神。我尋常示汝。
何不向衣鉢下坐地直下參取。
要須上來討箇什麼。
既上來我即事不獲已。
便舉古德少許方便。
抖擻些子龜毛兔角解落。
諸上座欲得省要麼。
僧堂裏三門下寮舍裏參取好。
還有會處也未。若有會處試說看。
與上座證明。僧問。
如何是棲賢境。師曰。
棲賢有什麼境。問古人拈椎竪拂。
還當宗乘中事也無。
師曰。古人道了也。
問學人創入叢林乞和尚指示。
師曰。一手指天一手指地。
江南國主請師居章義道場。
示眾曰。總來遮裏立作什麼。
善知識如河沙數。
常與汝為伴。行住坐臥不相捨離。
但長連床上穩坐地。
十方善知識自來參。
上座何不信取。作得如許多難易。
他古聖嗟見今時人不奈何了。
乃曰。傷夫人情之感久矣。
口對真而不覺。此乃嗟汝諸人看却不知。
且道看却什麼不知。
何不體察古人方便。
只為信之不及致得如此。
諸上座但於佛法中留心無不得者。
無事體道去。僧問。
如何是西來意。師曰。
不東不西。問百年暗室一燈能破時如何。
師曰。莫謾語。問佛法還受變異也無。
師曰。上座是。僧問大眾雲集請師舉揚宗旨。
師曰。久矣問如何是玄旨。
師曰。玄有什麼旨。
other:: 
######## 金陵報恩匡逸禪師
 ^411a19

金陵報恩匡逸禪師明州人也。
初住潤州慈雲。江南國主請居上院。
署凝密禪師。一日上堂眾集。
師顧視大眾曰。依而行之即無累矣。
還信麼。如太陽赫奕皎然地。
更莫思量。思量不及。
設爾思量得及。喚作分限智慧。
不見先德云。人無心合道。
道無心合人。人道既合是名無事人。
且自何而凡自何而聖。
此若未會。也只為迷情所覆。
便去不得。迷時即有窒礙。
為對為待種種不同。
忽然惺去亦無所得。
譬如演若達多認影為頭。
豈不是擔頭覓頭。
然正迷之時頭且不失。
及乎悟去亦不為得。
何以故。人迷謂之失。
人悟謂之得。得失在於人。
何關於動靜。僧問。
諸佛設法普潤群機。
和尚設法什麼人得聞。
師曰。只有汝不聞。
問如何是報恩一句。
師曰。道不是得麼。
問十二時中思量不到處如何行履。
師曰。汝如今在什麼處。
問祖師西來如何舉唱。
師曰。不違所請。問如何是一句。
師曰。我答爭似汝舉。
問佛為一大事因緣出世。
未審和尚出世如何。
師曰。恰好。曰恁麼即大眾有賴。
師曰。莫錯會。
other:: 
######## 金陵報慈文遂導師
 ^411b15

金陵報慈道場文遂導師杭州人也。
姓陸氏。乳抱中父母徙家于宣城。
纔丱歲挺然好學。
乃禮池州僧正落髮登戒。
年十六觀方禪教俱習。
嘗究首楞嚴經十軸。
甄分真妄緣起本末精博。
於是節科注釋文句交絡。
厥功既就。謁于淨慧禪師述己所業。
深符經旨。淨慧問曰。
楞嚴豈不是有八還義。
師曰是。曰明還什麼。
師曰。明還日輪。曰日還什麼。
師懵然無對。淨慧誡令焚其所注之文。
師自此服膺請益始忘知解。
初住吉州止觀。乾德二年國主延入居長慶。
次清涼次報慈大道場。
署雷音覺海大導師。
禮待異乎他等。師上堂謂眾曰。
天人群生類皆承此恩力。
威權三界。德被四生。
若稟靈光咸稱妙義。
十方諸佛常頂戴。
汝誰敢是非及乎。
向遮裏喚作開方便門。
對根設教便有如此。
如彼流出無窮。若能依而奉行。
有何不可。所以清涼先師道。
佛即是無事人。且如今覓箇無事人也不可得。
僧問。崇壽佛法付囑止觀。
止觀佛法付囑何人。
師曰。汝試舉崇壽佛法看。
問巔山巖崖還有佛法也無。
師曰。汝喚什麼作巔山巖崖。
問如何是道。師曰。
忘想顛倒。師謂眾曰。
老僧平生百無所解。
日日一般雖住此間隨緣任運。
今日諸上座與本無異。
僧問。如何是無異底事。
師曰。千差萬別。僧再問。
師曰。止止不須說。
且會取千差萬別。
問如何是和尚家風。
師曰。方丈板門扇問如何是無相道場。
師曰。四郎五郎廟。
問如何是吹毛劍。
師曰。簳麫杖。問如何是正直一路。
師曰。遠遠近近。曰便恁麼去時如何。
師曰。咄哉癡人此是險路。
師問僧。從什麼處來。
曰撫州曹山來。師曰。
幾程到此。曰七程。
師曰。行却許多山林谿#CB00589;。
何者是汝自己曰總是。
師曰。眾生顛倒認物為己。
曰如何是學人自己。
師曰。總是。師又曰。
諸上座各在止觀經冬過夏。
還有人悟自己也無。
止觀與汝證明。令汝真見不被邪魔所惑。
問如何是學人自己。
師曰。好箇師僧眼目甚分明。
other:: 
######## 漳州羅漢守仁禪師
 ^411c6

漳州羅漢院守仁禪師泉州永春人也。
初參淨慧。後迴故郡止東安興教寺上方院。
示眾曰。只據如今誰欠誰剩。
然雖如此猶是第二義門。
上座若明達得去。
也且是一是二。更須子細看。
僧問。如何是祖師西來的的意。
師曰。即今是什麼意。
問如何是涅槃。師曰。
生死。曰如何是生死。
師曰。適來道什麼。
僧眾晚參。師謂眾曰。
物物本來無處所。
一輪明月印心池。
便歸方丈。師次住漳州報恩院。
謂眾曰。報恩遮裏不曾與人揀話。
今日與諸上座揀一兩則話。
還願樂麼。諸上座鶴脛長鳧脛短。
甘草甜黃蘗苦。恁麼揀辨還愜雅意麼。
諸上座莫道血脈不通泥水有隔好。
且莫錯會。珍重。僧問。
如何是西來意。師曰。
喚什麼作西來意。
曰恁麼即無西來也。
師曰。由汝口頭道。
問如何是報恩家風。
師曰。無汝著眼處。
問學人未委稟承請師方便。
師曰。莫相孤負麼。
曰恁麼即有師資之分也。
師曰。叢林見多。問如何是佛法大意。
師曰。向汝道什麼。
問如何是無生之相。
師曰。捨身受身。曰恁麼即生死無過也。
師曰。料汝恁麼會。
師又曰。人人皆備理一一盡圓常。
問如何是圓常之理。
師曰。無事不參差。
曰恁麼即縱橫法界也。
師曰。巧道有何難。
問如何是不到三寸。
師曰。汝問我答。師問僧。
什麼處來。曰福州來。
師曰。跋涉如許多山嶺。
阿那箇是上座自己。
曰某甲親離福州。
師曰。恁麼商量別有商量。
曰更作麼生商量。
師曰。汝話墮也。問不昧緣塵請師一接。
師曰。喚什麼作緣塵。
僧曰。若不伸問焉息疑情。
師曰。若不是今日便作官方。
other:: 
######## 杭州永明寺道潛禪師
 ^412a14

杭州永明寺道潛禪師河中府人也。
姓武氏。初詣臨川謁淨慧禪師。
一見異之便容入室。
一日淨慧問曰。子於參請外看什麼經。
師曰。看華嚴經。淨慧曰。
總別同異成壞六相。
是何門攝屬。師對曰。
文在十地品中。據理則世出世間一切法皆具六相。
曰空還具六相也無。
師懵然無對。淨慧曰。
子却問吾。師乃問曰。
空還具六相也無。
淨慧曰空。師於是開悟踊躍禮謝。
淨慧曰。子作麼生會。
師曰空。淨慧然之。
異日因四眾士女入院。
淨慧問師曰。律中道。
隔壁聞釵釧聲即名破戒。
見覩金銀合雜朱紫駢闐。
是破戒不是破戒。
師曰。好箇入路。淨慧曰。
子向後有五百毳徒。
而為王侯所重在。
師尋禮辭駐錫於衢州古寺。
閱大藏經而已。後忠懿王錢氏命入府受菩薩戒。
署慈化定慧禪師。
建大伽藍號慧日永明。
請居之。師曰。欲請塔下羅漢銅像過新寺供養。
王曰。善矣。予昨夜夢十六尊者乞隨禪師入寺。
何昭應之若是。仍於師號加應真二字。
師坐永明大道場常五百眾。
師上堂謂眾曰。佛法顯然因什麼却不會去。
諸上座欲會佛法但問取張三李四。
欲會世法則參取古佛叢林。
無事久立。僧問。如何是永明的的意。
師曰。今日十五明朝十六。
曰覽師的的意。師曰。
何處覽。問如何是永明家風。
師曰。早被上座答了也。
問三種病人如何接。
師曰。汝是聾人。曰請師方便。
師曰。是方便。問牛頭未見四祖時為什麼百鳥銜華。
師曰。見東見西。曰見後為什麼不銜華。
師曰。見南見北。曰昔日作麼生。
師曰。且會今日。問如何是第二月。
師曰月。問如何是覿面事。
師曰。背後是什麼。
問文殊杖劍擬殺何人。
師曰。止止。曰如何是劍。
師曰。眼是。問諸餘即不問。
向上宗乘亦且置。
請師不答。師曰。好箇師僧子。
曰恁麼即禮拜去也。
師曰。不要三拜盡汝一生去。
一日大眾參。師指香鑪曰。
汝諸人還見麼。若見一時禮拜各自歸堂。
僧問。至道無言借言顯道。
如何是顯道之言。
師曰。切忌揀擇。問如何是慧日祥光。
師曰。此去報慈不遠。
曰恁麼即親蒙照燭也。
師曰。且喜沒交涉。
other:: 
######## 撫州黃山良匡禪師
 ^412b15

撫州黃山良匡禪師吉州人也。
上堂謂眾曰。高山頂上空蔬飯無可祇待。
諸道者。唯有金剛眼睛憑助汝發明真心。
汝若會得能破無明黑暗。
汝若不會真箇不壞。
便起歸方丈。僧問。
如何是黃山家風。
師曰。築著汝鼻孔。
問如何是物不遷義。
師曰。春夏秋冬。問如何是一路涅槃門。
師曰。汝問宗乘中一句豈不是。
曰恁麼即不哆哆。
師曰。莫哆哆好。問眾星攢月時如何。
師曰。喚什麼作月。
曰莫即遮箇便是也無。
師曰。遮箇是什麼。
問明鏡當臺森羅為什麼不現。
師曰。那裏當臺曰爭奈即今何。
師曰。又道不現。問如何是禪。
師曰。三界綿綿。曰如何是道。
師曰。四生浩浩。
other:: 
######## 杭州靈隱清聳禪師
 ^412c26

杭州靈隱山清聳禪師福州福清縣人也。
初參淨慧。一日淨慧指雨謂師曰。
滴滴落上座眼裏。
師初不喻旨。後因閱華嚴經感悟。
承淨慧印可。迴止明州四明山卓庵。
節度使錢億。執師事之禮。
忠懿王命於臨安兩處開法。
後居靈隱上寺署了悟禪師。
師上堂示眾曰。十方諸佛常在汝前。
還見麼。若言見將心見將眼見。
所以道。一切法不生一切法不滅。
若能如是解諸佛常現前。
又曰。見色便見心。
且喚什麼作心。山河大地萬象森羅青黃赤白男女等相。
是心不是心。若是心為什麼却成物象去。
若不是心又道見色便見心。
還會麼。只為迷此而成顛倒種種不同。
於無同異中強生同異。
且如今直下承當頓豁本心。
皎然無一物可作見聞。
若離心別求解脫者。
古人喚作迷波討源。
卒難曉悟。問根塵俱泯為什麼事理不明。
師曰。事理且從。喚什麼作俱泯底根塵。
問如何是觀音第一義。
師曰錯。問無明實性即佛性。
如何是佛性。師曰。
喚什麼作無明。問如何是和尚家風。
師曰。亘古亘今。問不問不答時如何。
師曰。寱語作麼。問如何是巔山巖崖裏佛法。
師曰。用巔山巖崖作麼。
問牛頭未見四祖時如何。
師曰。青山綠水。曰見後如何。
師曰。綠水青山。師問僧。
汝會佛法麼。曰不會。
師曰。汝端的不會。
曰是。師曰。且去待別時來。
其僧珍重。師曰。不是遮箇道理。
問如何是摩訶般若。
師曰。雪落茫茫。僧無語。
師曰。會麼。曰不會。
師遂有頌曰。
　　摩訶般若　非取非捨　若人不會
　　風寒雪下
other:: 
######## 金陵報恩玄則禪師
 ^413a10

金陵報恩院玄則禪師滑州衛南人也。
初問青峯〔有本云白兆〕如何是佛〔有云自己〕。
青峯曰。丙丁童子來求火。
師得此語藏之於心。
及謁淨慧。詰其悟旨。
師對曰。丙丁是火而更求火。
亦似玄則將佛問佛。
淨慧曰。幾放過元來錯會。
師雖蒙開發頗懷猶豫。
復退思既殆莫曉玄理。
乃投誠請益。淨慧曰。
汝問我與汝道。師乃問。
如何是佛。淨慧曰。
丙丁童子來求火。
師豁然知歸。後住報恩院。
師上堂顧視大眾曰。
好箇話頭只是無人解問得。
所以勞他古人三度喚之。
諸人即不勞他喚也。
此即且從古人意。
作麼生還說得麼。
千佛出世亦不增一絲毫。
六道輪迴也不減一絲毫。
皎皎地現無絲頭翳礙。
古人道。但有纖毫即是塵。
且如今物象嶷然地。
作麼生消遣得汝若於此消遣不得。
便是凡夫境界。然也莫嫌朴實說話。
也莫嫌說著祖佛。
何以故。見說祖佛便擬超越去。
若恁麼會大沒交涉。
也須子細詳究看。
不見他古德究離生死。
亦無剃頭剪爪工夫。
如今看見大難繼續。
問了了見佛性如何是佛性。
師曰。不欲便道。問如何是金剛大士。
師曰。見也未。問如何是諸聖密密處。
師曰。却須會取自己。
曰如何是和尚密密處。
師曰。待汝會始得。
師謂眾曰。諸上座盡有常圓之月。
各懷無價之珍。所以月在雲中雖明而不照。
智隱惑內雖真而不通。
無事久立。問如何是不動尊。
師曰。飛飛颺颺。問如何是了然一句。
師曰。對汝又何難。
曰恁麼道莫便是也無。
師曰。不對又何難。
曰深領和尚恁麼道。
師曰。汝道我道什麼。
問亡僧遷化向什麼處去也。
師曰。待汝生即道。
曰賓主歷然。師曰。
汝立地見亡僧。問如何是學人本來心。
師曰。汝還曾道著也未。
曰只如道著如何體會。
師曰。待汝問始得。
問教中有言。樹能生果作頗梨色。
未審此果何人得喫。
師曰。樹從何來。曰學人有分。
師曰。去果八萬四千。
問如何是不遷。師曰。
江河競注日月旋流。
問宗乘中玄要處請師一言。
師曰。汝行脚來多少時也。
曰不曾逢伴侶。師曰。
少瞌睡。
other:: 
######## 金陵報慈行言導師
 ^413b11

金陵報慈道場玄覺導師行言。
泉州晉江人也。得法於淨慧禪師。
上堂示眾曰。凡行脚人參善知識。
到一叢林放下瓶鉢。
可謂行菩薩之道能事畢矣。
何用更來遮裏舉論真如涅槃。
此是非時之說。然古人有言。
譬如披沙識寶。沙礫若除真金自現。
便喚作常住世間具足僧寶。
亦如一味之雨。一般之地生長萬物。
大小不同甘辛有異。
不可道地與雨有大小之名也。
所以道。方即現方圓即現圓。
何以故。爾法無偏正。
隨相應現。喚作對現色身。
還見麼。若不見也莫閑坐地。
問如何是祖師西來意。
師曰。此問不當。問坐却是非如何合得本來人。
師曰。汝且作麼生坐。
江南國主新建報慈大道場。
命師大闡宗猷。海會二千餘眾。
別署導師之號。師謂眾曰。
此日英賢共會海眾同臻。
諒惟佛法之趣無不備矣。
若是英鑒之者。不須待言也。
然言之本無何以默矣。
是以森羅萬象諸佛洪源。
顯明則海印光澄。
冥昧則情迷自惑。
苟非通心上士逸格高人。
則何以於諸塵中。
發揚妙極卷舒物象。
縱奪森羅示生非生應滅非滅。
生滅洞已乃曰真常。
言假則影散千途。
論真則一空絕迹。
豈可以有無生滅而計之者哉。
問國王再請蓋特薦先朝和尚。
今日如何舉唱。師曰。
汝不是問再唱人。
曰恁麼即天上人間無過此也。
師曰。勿交涉。問遠遠投師請垂一接。
師曰。却依舊處去。
other:: 
######## 金陵淨德智筠禪師
 ^413c21

金陵淨德道場達觀禪師智筠。
河中府人也。姓王氏。
弱齡邁俗。依普救寺杲大師披削。
年滿受具。始遊方謁撫州龍濟修山主。
親附久之機緣莫契。
後詣金陵報恩道場。
參淨慧頓悟玄旨。
後住廬山棲賢寺。
師上堂謂眾曰。從上諸聖方便門不少。
大底只要諸仁者有箇見處。
然雖未見且不參差一絲髮許。
諸仁者亦未嘗違背一絲髮許。
何以故。烜赫地顯露。
如今便會取。更不費一豪氣力。
還省要麼。設道毘盧有師法身有主。
斯乃抑揚對機施設。
諸仁者作麼生會對底道理。
若也會且莫嫌他佛語。
莫重祖師。直下是自己眼明始得。
僧問。如何是的的之言。
師曰。道什麼。問紛然覓不得時如何。
師曰。覓箇什麼不得。
問如何是祖師意。
師曰。用祖師意作什麼。
問今朝呈遠瑞正意為誰來。
師曰。大眾盡見汝恁麼問。
乾德三年江南國主仰師道化。
於北苑建大道場曰淨德。
延請居之。署大禪師之號。
上堂謂眾曰。夫欲慕道。
也須上上根器始得。
造次中下不易承當。
何以故。佛法非心意識境界。
上座莫恁麼#CB06334;偰地。
他古人道。沙門眼把定世界函蓋乾坤。
綿綿不漏絲髮。所以諸佛讚歎讚歎不及。
比喻比喻不及。道上座威光赫奕亘古亘今。
幸有如是家風何不紹續取。
為什麼自生卑劣。
枉受辛勤不能曉悟。
只為如此所以諸佛出興於世。
只為如此所以諸佛唱入涅槃。
只為如此所以祖師特地西來。
僧問。諸聖皆入不二法門。
如何是不二法門。
師曰。但恁麼入。曰恁麼即今古同然去也。
師曰。汝道什麼處是同。
問如何是佛法大意。
師曰。恰問著。曰恁麼即學人禮拜也。
師曰。汝作麼生會。
問如何是佛。師曰。
如何不是。師復謂眾曰。
吾不能投身巖谷滅迹市#CB04635;。
而出入禁庭以重煩世主。
吾之過也。遂屢辭歸故山。
國主錫以五峯棲玄蘭若。
開寶二年八月十七日安坐告寂。
壽六十四。臘四十四。
other:: 
######## 高麗道峯慧炬國師
 ^414a19

高麗道峯山慧炬國師。
始發機於淨慧之室。
本國主思慕遣使來請。
遂迴故地。國主受心訣禮待彌厚。
一日請入王府上堂。
師指威鳳樓示眾曰。
威鳳樓為諸上座舉揚了。
諸上座還會麼。儻若會且作麼生會。
若道不會威鳳樓作麼生不會。
珍重。師之言教未被中華。
亦莫知所終。
other:: 
######## 金陵清涼泰欽禪師
 ^414b26

金陵清涼法燈禪師泰欽。
魏府人也。生而知道辯才無礙。
入淨慧之室海眾歸之。
僉曰敏匠。初受請住洪州幽谷山雙林院。
上堂未升座乃曰。
此山先代一二尊宿曾說法來。
此座高廣不才何升。
昔古有言。作禮須彌燈王如來乃可得坐。
且道須彌燈王如來今在何處。
大眾要見麼一時禮拜。
師便升座良久曰。
為大眾只如此。也還有會處麼。
僧問。如何是雙林境。
師曰。畫也不成。曰如何是境中人。
師曰。且去。又曰。境也未識且討人。
問一佛出世震動乾坤。
和尚出世震動何方。
師曰。什麼處見震動。
曰爭奈即今何。師曰。
今日有什麼事。有僧出禮拜。
師曰。道者前時謝汝請。
我將什麼與汝好。
僧擬問次。師曰。將謂相悉却成不委。
問如何是西來密密意。
師曰苦。問一佛出世普潤群生。
和尚出世當為何人。
師曰。不徒然曰。恁麼即大眾有賴也。
師曰。何必。師告眾曰。
且住得也久立。官人及諸大眾。
今日相請勤重。此箇殊功比喻何及。
所以道未了之人聽一言。
只遮如今誰動口。
師便下坐立倚拄杖而告眾曰。
還會麼。天龍寂聽而雨華。
莫作須菩提#CB01251;子畫將去。
且恁麼信受奉行。
師次住上藍護國院。
僧問。十方俱擊鼓十處一時聞。
如何是聞。師曰。汝從那方來。
問善行菩薩道不染諸法相。
如何是菩薩道。師曰。
諸法相。曰如何得不染去。
師曰。染著什麼處。
問不久開選場還許學人選也無。
師曰。汝是點額人。
又曰。汝是什麼科目。
問如何是演大法義師曰。
我演何似汝演。師次住金陵龍光院。
上堂升座。維那白椎云。
法筵龍象眾當觀第一義。
師曰。維那是第二義。
長老只今是第幾義。
師又舉衣袖謂眾曰。
會麼大眾。此是山呼舞蹈。
莫道五百生前曾為樂主來。
或有疑情請垂見示。
時有僧問。如何是諸佛正宗。
師曰。汝是什麼宗。
曰如何。師曰。如何即不會。
問上藍一曲師親唱。
今日龍光事若何。
師曰。汝什麼時到上藍來。
曰諦當事如何。師曰。
不諦當即別處覓。
問如何是佛法大意。
師曰。且問小意却來與汝大意。
師後入金陵住清涼大道場。
上堂陞座。僧出問次。
師曰。遮僧最先出為大眾已了第國主深恩。
問國主請命祖席重開。
學人上來請師直指心源。
師曰。上來却下去。
問法眼一燈分照天下。
和尚一燈分付何人。
師曰。法眼什麼處分照來。
江南國主為鄭王時受心法於淨慧之室。
暨淨慧入滅復。嘗問於師曰。
先師有什麼不了底公案。
師對曰。見分析次。
異日又問曰。承聞長老於先師有異聞底事。
師作起身勢。國主曰。
且坐。師謂眾曰。先師法席五百眾。
今只有十數人在諸方為導首。
爾道莫有錯指人路底麼。
若錯指教他入水入火落坑落塹。
然古人又道。我若向刀山刀山自摧折。
我若向鑊湯鑊湯自消滅。
且作麼生商量言語即熟。
及問著便生疎去。
何也只為隔闊多時。
上座但會我什麼處去不得有去。
不得者。為眼等諸根色等諸法。
諸法且置。上座開眼見什麼。
所以道不見一法即如來。
方得名為觀自在。
珍重。師開寶七年六月示疾告眾曰。
老僧臥疾強牽拕與汝相見。
如今隨處道場宛然化城。
且道作麼生是化城。
不見古導師云。寶所非遙須且前進。
及至城所又道。我所化作。
今汝諸人試說箇道理看。
是如來禪祖師禪。
還定得麼。汝等雖是晚生。
須知僥忝我國主凡所勝地建一道場所須不闕。
只要汝開口。如今不如阿那箇是汝口。
爭答効他四恩三有。
欲得會麼。但識口必無咎。
縱有咎因汝有我。
今火風相逼。去住是常道。
老僧住持將逾一紀。
每承國主助發。至于檀越十方道侶主事小師皆赤心為我。
默而難言。或披麻帶布。
此即順俗我道違真。
且道順好違好。然但順我道即無顛倒。
我之遺骸必於南山大智藏和尚左右乞二墳冢。
升沈皎然不淪化也。
努力努力珍重即其月二十四日安坐而終。
other:: 
######## 杭州寶塔寺紹巖禪師
 ^414c4

杭州真身寶塔寺紹巖禪師雍州人也。
姓劉氏。七歲依高安禪師出家。
十八進具於懷暉律師。
暨遊方與天台韶國師同受記於臨川。
尋於浙右水心寺掛錫宴寂。
後止越州法華山。
續入居塔寺上方淨院。
吳越王命師開法。
署了空大智常照禪師。
上堂謂眾曰。山僧素寡知見。
本期閑放念經待死。
豈謂今日大王勤重苦勉山僧。
効諸方宿德施張法筵。
然大王致請也。只圖諸仁者明心。
此外無別道理。諸仁者還明心也未。
莫不是語言譚笑時。
凝然杜默時。參尋知識時。
道伴商略時。觀山翫水時。
耳目絕對時。是汝心否。
如上所解盡為魔魅所攝。
豈曰明心。更有一類人離身中妄想。
外別認遍十方世界。
含日月包太虛。謂是本來真心。
斯亦外道所計非明心也。
諸仁者要會麼。心無是者亦無不是者。
汝擬執認其可得乎。
問六合澄清時如何。
師曰。大眾誰信汝。
問見月忘指時如何。
師曰。非見月。曰豈可認指為月耶。
師曰。汝參學來多少時也。
師開寶四年七月示疾。
謂門弟子曰。諸行無常即常住相。
言訖跏趺而逝。壽七十三。
臘五十五。
other:: 
######## 金陵報恩法安禪師
 ^415b19

金陵報恩院法安慧濟禪師太和人也。
印心於法眼之室。
初住撫州曹山崇壽院為第四世。
上堂謂眾曰。知幻即離不作方便。
離幻即覺亦無漸次。
諸上座且作麼生會。
不作方便又無漸次。
古人意在什麼處。
若會得諸佛常見前。
若未會莫向圓覺經裏討。
夫佛法亘古亘今未嘗不見前。
諸上座一切時中咸承此威光。
須具大信根荷擔得起始得。
不見佛讚猛利度人堪為器用。
亦不賞他向善久修淨業者。
要似他廣額兇屠拋下操刀便證阿羅漢果。
直須恁麼始得。所以長者道。
如將梵位直授凡庸。
僧問。大眾既臨於法會。
請師不吝句中玄。
師曰。謾得大眾麼。
曰恁麼即全應此問也。
師曰。不用得。問古人有言一切法以不生為宗。
如何是不生宗。師曰。
好箇問處。問佛法中請師方便。
師曰。方便了也。問如何是古佛心。
師曰。何待問江南。
國主請入居報恩。
署號攝眾。師上堂謂眾曰。
此日奉命令住持當院為眾演法。
適來見維那白槌了。
多少好令教當觀第一義。
且作麼生是第一義。
若遮裏參得多少省要。
如今更別說箇什麼。
即得然承恩旨不可杜默去也。
夫禪宗示要法爾常規。
圓明顯露亘古亘今。
至於達磨西來。也只與諸人證明。
亦無法可得與人。
只道直下是。便教立地覯取。
古人雖即道立地覯取。
如今坐地還覯得也無。
有疑請問。僧問。三德奧樞從佛演一音玄路請師明。
師曰。汝道有也未。
問如何是報恩境。
師曰。大家見汝問。
師開寶中示滅于本院。
other:: 
######## 撫州崇壽契稠禪師
 ^415c12

撫州崇壽院契稠禪師西州人也。
上堂升座。僧問。四眾諦觀第一義。
如何是第一義。師曰。
何勞更問。師又曰。
大眾欲知佛性義。
當觀時節因緣。作麼生是時節因緣。
上座如今便散去。
且道有也未。若無因什麼便散去。
若有作麼生是第一義。
上座第一義現成。
何勞更觀。恁麼顯明得佛性。
常照一切法常住若見有法常住。
猶未是法之真源。
作麼生是法之真源。
上座不見古人道。
一人發真歸元十方虛空悉皆消殞。
還有一法為意解麼。
古人有如是大事因緣。
依而行之即是。何勞長老多說。
眾中有未知者便請相示。
僧問。淨慧之燈親然汝水今日王侯請命。
如何是淨慧之燈。
師曰。更請一問。問古人見不齊處請師方便。
師曰。古人見什麼處不齊。
問如何是佛。師曰。
如何是佛。曰如何領解。
師曰。領解即不是。
問的的西來意師當第幾人。
師曰。年年八月半中秋。
問如何是和尚為人一句。
師曰。觀音舉上藍舉。
師淳化三年示滅。
other:: 
######## 洪州雲居清錫禪師
 ^416a12

洪州雲居山清錫禪師泉州人也。
初住龍須山廣平院。
有僧問。如何是廣平境。
師曰。識取廣平。曰如何是境中人。
師曰。驗取。次住雲居山。
僧問。如何是雲居境。
師曰。汝喚什麼作境。
曰如何是境中人。
師曰。適來向汝道什麼。
師後住泉州西明院。
有廖天使入院見供養法眼和尚真。
乃問曰。真前是什麼果子。
師曰。假果子。天使曰。
既是假果子。為什麼將供養真。
師曰。也只要天使識假。
問如何是佛。師曰。
容顏甚奇妙。
other:: 
######## 洪州百丈道常禪師
 ^416b2

洪州百丈山大智院道常禪師。
本山出家。禮照明禪師披剃。
尋參淨慧獲預函丈。
因請益問。外道問佛不問有言不問無言。
敘語未終。淨慧曰。
住住汝擬向世尊良久處會去。
師從此悟入。後本山請歸住持。
當第十一世。學者尤盛。
師上堂示眾曰。乘此寶乘直至道場。
每日勞諸上座訪及。
無可祇延。時寒不用久立。
却請迴車。珍重。僧問。
如何是學人行脚事。
師曰。拗折拄杖得也未。
問古人有言。釋迦與我同參。
未審參何人。師曰。
唯有同參方得知。
曰未審此人如何親近。
師曰。恁麼即不解參也。
問如何是祖師西來意。
師曰。往往問不著。
問還鄉曲子作麼生唱。
師曰。設使唱落汝後。
問如何是百丈境。
師曰。何似雲居。問如何是百丈為人一句。
師曰。若到諸方總須問過。
師又謂眾曰。實是無事與上座各各事佛。
更有何疑得到遮裏。
古人只道。十方同共聚箇箇學無為。
此是選佛場心空及第歸。
心空是及第。且作麼生會心空。
不是那裏閉目冷坐是心空。
此正是識陰想解。
上坐要心空麼。但且識心。
所以道。過去已過去。
未來更莫算。兀然無事坐。
何曾有人喚。設有人喚上座。
應他好不應好。若應阿誰喚上座。
若不應不患聾也。
三世體空且不是木頭。
所以古人道。心空得見法王。
還見法王麼也只是老病僧。
又莫是渠自伐麼。
珍重僧問。如何是佛。
師曰。汝有多少事不問。
僧舉人問玄沙曰。
三乘十二分教即不問。
如何是祖師西來意。
玄沙曰。三乘十二分教不要。
其僧不會。請師為說。
師曰。汝實不會。曰實不會。
師示偈曰。
　　不要三乘要祖宗　三乘不要與君同
　　君今欲會通宗旨　後夜猿啼在亂峯 ^416b12

師淳化二年示滅。
塔于本山。
other:: 
######## 天台般若敬遵禪師
 ^416c15

天台山般若寺通慧禪師敬遵。
上堂謂眾曰。皎皎烜赫地亘古亘今也。
未曾有纖豪間斷相。
無時無節長時拶定上座無通氣處。
所以道。山河大地是上座善知識。
放光動地觸處露現。
實無絲頭許法可作隔礙。
如今因什麼却不會。
特地生疑去。無事不用久立。
僧問。優曇華坼人皆覩。
般若家風賜一言。
師曰。不因上座問不曾舉似人。
曰恁麼即般若雄峯詎齊今古。
師曰。也莫錯會。問牛頭未見四祖時為什麼百鳥銜華。
師曰。汝什麼處見。
曰見後為什麼不銜華。
師曰。且領話好。問靈山一會迦葉親聞。
未審今日一會何人得聞。
師曰。汝試舉迦葉聞底看。
曰恁麼即迦葉親聞去也。
師曰。亂道作麼。師自述真讚曰。
　　真兮廖廓　郢人圖艧　嶽聳雲空
　　澄潭月躍
other:: 
######## 廬山歸宗策真禪師
 ^416c16

廬山歸宗寺法施禪師策真。
曹州人也。姓魏氏本名慧超。
升淨慧之堂。問如何是佛。
淨慧曰。汝是慧超。
師從此信入。其語播于諸方。
初自廬山余家峯請下住歸宗。
上堂示眾曰。諸上座。
見聞覺知只可一度。
只如會了。是見聞覺知不是見聞覺知。
要會麼與諸上座說破了也。
待汝悟始得。久立珍重。
僧問。如何是佛。師曰。
我向汝道即別有也。
問如何是歸宗境。
師曰。是汝是什麼。
曰如何是境中人。
師曰。出去。問國王請命大啟法筵。
不落見聞請師速道。
師曰。閑言語。曰師意如何。
師曰。又亂說。問承教有言。
將此身心奉塵剎是則名為報佛恩。
塵剎即不問。如何是報佛恩。
師曰。汝若是即報佛恩。
問無情說法大地得聞獅子吼時如何。
師曰。汝還聞麼。曰恁麼即同無情也。
師曰。汝不妨會。問古人以不離見聞為宗。
未審和尚以何為宗。
師曰。此問甚好。曰猶是三緣四緣。
師曰。莫亂道。師次住金陵奉先寺。
未幾復遷止報恩道場。
太平興國四年歸寂。
other:: 
######## 洪州同安紹顯禪師
 ^417a3

洪州鳳棲山同安院紹顯禪師。
僧問。王恩降旨師親受熊耳家風乞一言。
師曰。已道了也。問千里投師請師一接。
師曰。好入處。雲蓋山僧乞瓦造殿。
有官人問。既是雲蓋何用乞瓦。
無對。師代曰。罕遇奇人。
other:: 
######## 廬山棲賢慧圓禪師
 ^417a23

江州廬山棲賢寺慧圓禪師。
上堂示眾曰。出得僧堂門見五老峯。
一生參學事畢。何用更到遮裏來。
雖然如此也勞上座一轉。
無事珍重。僧問。不是風動不是幡動。
未審古人意旨如何。
師曰。大眾一時會取。
又上堂有僧擬問。
師乃指其僧曰。住住。
其僧進步問。從上宗乘請師舉唱。
師曰。前言不搆後語難追。
曰未審今日事如何。
師曰。不會人言語。
問如何是佛法大意。
師曰好。問如何是棲賢境。
師曰。入得三門便合知。
問如何是祖師西來意。
師曰。此欠少。問祖燈重耀不吝慈悲更垂中下。
師曰。委得麼。曰恁麼即方便門已開。
師曰。也賺。
other:: 
######## 洪州觀音從顯禪師
 ^417a28

洪州觀音院從顯禪師泉州莆田人也。
少依本邑石梯山出家具戒。
參法眼受記。初住昇州妙果院。
後住茲院參學頗眾。
師上堂眾集。良久謂曰。
文殊深贊居士。未審居士受贊也無。
若受贊何處有居士耶。
若不受贊文殊不可虛發言。
大眾作麼生會。若會真箇衲僧。
時有僧問。居士默然文殊深贊此意如何。
師曰。汝問我答。曰恁麼人出頭來又作麼生。
師曰。行到水窮處坐看雲起時。
僧問。如何是觀音家風。
師曰。眼前看取。曰忽遇作者來作麼生見待。
師曰。貧家只如此未必便言歸。
問久負沒絃琴請師彈一曲。
師曰。作麼生聽。其僧側耳。
師曰。賺殺人。師謂眾曰。
盧行者當時大庾嶺頭為明上座言。
莫思善莫思惡。還我明上座本來面目來。
觀音今日不恁麼道。
還我明上座來。恁麼道是曹谿子孫。
若是曹谿子孫。又爭合除却四字。
若不是又過在什麼處試出來商量看。
良久師又曰。此一眾真行脚人也。
珍重。太平興國八年九月中。
師謂檀那袁長史曰。
老僧三兩日間歸鄉去。
袁曰。和尚尊年何更思鄉。
師曰。歸鄉圖得好鹽喫。
袁不測其言。翌日師不疾而坐亡。
壽七十有八。袁長史建塔于西山。
other:: 
######## 盧州長安延規禪師
 ^417b12

盧州長安院延規禪師。
僧問。如何是庵中主。
師曰。到諸方但道從長安來。
師化緣將畢。以住持付門人辯實接武說法。
乃歸本院西堂示滅。
other:: 
######## 常州正勤希奉禪師
 ^417c6

常州正勤院希奉禪師蘇州人也。
姓謝氏。住本院為第二世。
初上堂示眾曰。古聖道。
圓同太虛無欠無餘。
又云。一一法一一宗。
眾多法一法宗。又道起唯法起滅唯法滅。
又云。起時不言我起。
滅時不言我滅。據此說話屈滯久在叢林上座若是初心兄弟且須體道。
人身難得正法難聞。
莫同等閑。施主衣食不易消遣。
若不明道箇箇盡須還他。
上座要會道麼珍重。
僧問。如何是祖師西來意。
師曰。什麼處得遮箇消息。
問如何是諸法空相。
師曰。山河大地。問僧眾雲集請師舉唱宗乘。
師曰。舉來久矣。問佛法付囑國王大臣。
今日正勤將何付囑。
師曰。萬歲萬歲。問古人有言。
山河大地是汝真善知識。
如何得山河大地為善知識去。
師曰。汝喚什麼作山河大地。
師如何是合道之言。
師曰。汝問我答。問靈山會上迦葉親聞。
未審今日誰人得聞。
師曰。迦葉親聞箇什麼。
問古佛道場學人如何得到。
師曰。汝今在什麼處。
問如何是和尚圓通。
師敲禪床三下。問如何是脫却根塵。
師曰。莫妄想。問人王法王是一是二。
師曰。人王法王。問如何是諸法寂滅相。
師曰。起唯法起滅唯法滅。
問如何是未曾生底法。
師曰。汝爭得知。問無著見文殊為什麼不識。
師曰。汝道文殊還識無著麼。
問得意誰家新曲妙。
正勤一句請師宣。
師曰。道什麼。曰豈無方便也。
師曰。汝不會我語。
other:: 
######## 洛京興善棲倫禪師
 ^417c10

洛京興善棲倫禪師。
僧問。如何是佛。師曰。
向汝恁麼道即得。
問如何是西來意。
師曰。適來猶記得。
因宮師致政李公繼勳終世。
有僧問。是法住法位世間相常住。
未審宮師李公向什麼處去也。
師曰。恰被汝問著。
曰恁麼即虛申一問。
師曰。汝不妨靈利。
other:: 
######## 洪州新興齊禪師
 ^418a7

洪州武寧嚴陽新興齊禪師。
僧問。如何得出三界去。
師曰。汝還信麼。曰信即深信乞和尚慈悲。
師曰。只此信心亘古亘今。
快須究取何必沈吟。
要出三界三界唯心。
師因雪謂眾曰。諸上座還見雪麼。
見即有眼。不見無眼。
有眼即常。無眼即斷。
恁麼會得佛身充滿。
僧問。學人辭去泐潭。
乞和尚示箇入路。
師曰。好箇入路。道心堅固。
隨眾參請。隨眾作務。
要去即去。要住即住。
去之與住更無他故。
若到泐潭不審馬祖。
other:: 
######## 潤州慈雲匡達禪師
 ^418a13

潤州慈雲匡達禪師僧問。
佛以一大事因緣故出現於世。
未審和尚出世如何。
師曰。恰好。曰作麼生。
師曰。不好。景德傳燈錄卷第二十五
 ^418a23
