
hui:: 
pin:: 大般若波羅蜜多經卷第五百四
三藏法師玄奘奉　詔譯
第三分福聚品第八之二
「復次，憍尸迦！若善男子、善女人等教一有情住預流果所獲福聚，
尚勝教化一贍部洲諸有情類皆令安住十善業道。
所以者何？諸有安住十善業道，不免地獄、
傍生、鬼界，若諸有情住預流果便得永脫諸險惡趣，
況教令住一來、不還、阿羅漢果所獲福聚而不勝彼！
憍尸迦！若善男子、善女人等，教贍部洲諸有情類皆住預流、
一來、不還、阿羅漢果所獲福聚，不如有人教一有情令其安住獨覺菩提。
所以者何？獨覺菩提所有功德，勝預流等多百千倍。
憍尸迦！若善男子、善女人等，教贍部洲諸有情類皆令安住獨覺菩提所獲福聚，
不如有人教一有情令趣無上正等菩提。
所以者何？若教有情令趣無上正等菩提，則令世間佛眼不斷。
何以故？憍尸迦！由有菩薩摩訶薩故，便有預流、
一來、不還、阿羅漢果、獨覺菩提，亦有如來、
應、正等覺轉妙法輪度有情眾。
諸菩薩摩訶薩皆依般若波羅蜜多而得成就。 ^566a11

「以是故，憍尸迦！若善男子、善女人等書寫般若波羅蜜多甚深經典施他讀誦，
若轉書寫、廣令流布，所獲福聚勝前福聚無量無邊。
所以者何？甚深般若波羅蜜多祕密藏中，
廣說世間、出世善法，依此善法世間便有剎帝利大族乃至居士大族、
四大王眾天乃至非想非非想處天，亦有布施波羅蜜多廣說乃至一切相智，
亦有預流、一來、不還、阿羅漢果、獨覺菩提、
一切菩薩摩訶薩行、諸佛無上正等菩提，亦有預流乃至諸佛施設可得。 ^566a29

「復次，憍尸迦！置贍部洲諸有情類。
若善男子、善女人等教四大洲諸有情類皆令安住十善業道，
於意云何？餘如上說。 ^566b9

「復次，憍尸迦！置四大洲諸有情類。
若善男子、善女人等教小千界諸有情類皆令安住十善業道，
於意云何？餘如上說。 ^566b12

「復次，憍尸迦！置小千界諸有情類。
若善男子、善女人等，教中千界諸有情類皆令安住十善業道，
於意云何？餘如上說。 ^566b15

「復次，憍尸迦！置中千界諸有情類。
若善男子、善女人等教大千界諸有情類皆令安住十善業道，
於意云何？餘如上說。 ^566b17

「復次，憍尸迦！置大千界諸有情類。
若善男子、善女人等教化十方各如殑伽沙等世界諸有情類皆令安住十善業道，
於意云何？餘如上說。 ^566b20

「復次，憍尸迦！置此十方各如殑伽沙等世界諸有情類。
若善男子、善女人等教化十方一切世界諸有情類皆令安住十善業道，
於意云何？餘如上說。 ^566b23

「復次，憍尸迦！若善男子、善女人等教贍部洲諸有情類皆令安住四靜慮、
四無量、四無色定、五神通，於意云何？
是善男子、善女人等由此因緣得福多不？」 ^566b27

天帝釋言：「甚多！世尊！
甚多！善逝！」 ^566c1

佛告憍尸迦：「若善男子、善女人等書寫般若波羅蜜多甚深經典施他讀誦，
若轉書寫、廣令流布，是善男子、善女人等所獲福聚甚多於前。
何以故？憍尸迦！甚深般若波羅蜜多祕密藏中，
廣說一切無漏之法，諸善男子、善女人等於中已學今學當學，
或有已入今入當入聲聞種性正性離生，
漸次乃至已正當得阿羅漢果；或有已入今入當入獨覺種性正性離生，
漸次乃至已正當得獨覺菩提；或有已入今入當入菩薩種性正性離生，
漸次修行諸菩薩行，已得今得當得無上正等菩提。 ^566c2

「憍尸迦！甚深般若波羅蜜多祕密藏中所說一切無漏法者，
所謂布施波羅蜜多廣說乃至一切相智，
若餘無量無邊佛法，皆是此中所說一切無漏之法。 ^566c13

「復次，憍尸迦！若善男子、善女人等教一有情住預流果所獲福聚，
尚勝教化一贍部洲諸有情類皆令安住四靜慮、
四無量、四無色定、五神通。
所以者何？諸有安住四靜慮、四無量、四無色定、
五神通者，不免地獄、傍生、鬼界；若諸有情住預流果，
便得永脫諸險惡趣，況教令住一來、不還、
阿羅漢果，所獲福聚而不勝彼！
憍尸迦！若善男子、善女人等，教贍部洲諸有情類皆住預流、
一來、不還、阿羅漢果所獲福聚，不如有人教一有情令其安住獨覺菩提。
所以者何？獨覺菩提所有功德，勝預流等多百千倍。
憍尸迦！若善男子、善女人等，教贍部洲諸有情類皆令安住獨覺菩提所獲福聚，
不如有人教一有情令趣無上正等菩提。
所以者何？若教有情令趣無上正等菩提，則令世間佛眼不斷。
何以故？憍尸迦！由有菩薩摩訶薩故，便有預流、
一來、不還、阿羅漢果、獨覺菩提，亦有如來、
應、正等覺轉妙法輪度有情眾，諸菩薩摩訶薩皆依般若波羅蜜多而得成就。 ^566c16

「以是故，憍尸迦！若善男子、善女人等書寫般若波羅蜜多甚深經典施他讀誦，
若轉書寫廣令流布，所獲福聚勝前福聚無量無邊。
所以者何？甚深般若波羅蜜多祕密藏中，
廣說世間出世善法，依此善法世間便有剎帝利大族，廣說乃至亦有諸佛施設可得。 ^567a6

「復次，憍尸迦！置贍部洲諸有情類。
若善男子、善女人等教四大洲諸有情類皆令安住四靜慮、
四無量、四無色定、五神通，於意云何？
餘如上說。 ^567a12

「復次，憍尸迦！置四大洲諸有情類。
若善男子、善女人等教小千界諸有情類皆令安住四靜慮、
四無量、四無色定、五神通，於意云何？
餘如上說。 ^567a16

「復次，憍尸迦！置小千界諸有情類。
若善男子、善女人等教中千界諸有情類皆令安住四靜慮、
四無量、四無色定、五神通，於意云何？
餘如上說。 ^567a19

「復次，憍尸迦！置中千界諸有情類。
若善男子、善女人等教大千界諸有情類皆令安住四靜慮、
四無量、四無色定、五神通，於意云何？
餘如上說。 ^567a23

「復次，憍尸迦！置大千界諸有情類。
若善男子、善女人等教化十方各如殑伽沙等世界諸有情類皆令安住四靜慮、
四無量、四無色定、五神通，於意云何？
餘如上說。 ^567a26

「復次，憍尸迦！置此十方各如殑伽沙等世界諸有情類。
若善男子、善女人等教化十方一切世界諸有情類皆令安住四靜慮、
四無量、四無色定、五神通，於意云何？
餘如上說。 ^567a29

「復次，憍尸迦！若善男子、善女人等於此般若波羅蜜多甚深經典，
至心聽聞、受持、讀誦、精勤修學、如理思惟所獲福聚，
勝於教化一贍部洲諸有情類皆令安住十善業道、
四靜慮、四無量、四無色定、五神通；亦勝教化一四大洲諸有情類，
亦勝教化一小千界諸有情類，亦勝教化一中千界諸有情類，
亦勝教化一大千界諸有情類，亦勝教化十方各如殑伽沙界諸有情類，
亦勝教化盡十方界諸有情類，皆令安住十善業道、
四靜慮、四無量、四無色定、五神通。 ^567b4

「憍尸迦！此中如理思惟者，謂以非二、非不二行，
為求無上正等菩提，思惟般若波羅蜜多乃至布施波羅蜜多，
如是乃至以非二、非不二行，為求無上正等菩提，
思惟一切智、道相智、一切相智。 ^567b15

「復次，憍尸迦！若善男子、善女人等於此般若波羅蜜多甚深經典，
以無量門廣為他說，宣示、開演、顯了、解釋、
分別義趣令其易解所獲福聚，勝自聽聞、
受持、讀誦、精勤修學、如理思惟甚深般若波羅蜜多所獲功德無量倍數。
憍尸迦！此中般若波羅蜜多義趣者，謂此般若波羅蜜多所有義趣，
不應以二相觀，亦不應以不二相觀，非有相非無相、
非入非出、非增非減、非染非淨、非生非滅、
非取非捨、非執非不執、非住非不住、非實非不實、
非合非散、非相應非不相應、非少分非非少分、
非全分非非全分、非因緣非非因緣、非法非非法、
非真如非非真如、非實際非非實際，如是義趣有無量門。 ^567b19

「復次，憍尸迦！若善男子、善女人等，自於般若波羅蜜多甚深經典，
至心聽聞、受持、讀誦、精勤修學、如理思惟，
以無量門為他廣說，宣示、開演、顯了、解釋、
分別義趣令其易解，所獲福聚過前福聚無量無邊。」 ^567c3

時，天帝釋即白佛言：「諸善男子、善女人等應以種種巧妙文義，
為他演說甚深般若波羅蜜多。」 ^567c7

爾時，佛告天帝釋言：「如是！
如是！如汝所說。諸善男子、善女人等應以種種巧妙文義，為他演說甚深般若波羅蜜多。
憍尸迦！若善男子、善女人等能以種種巧妙文義，
為他演說甚深般若波羅蜜多，成就無量無數無邊不可思議大功德聚。
憍尸迦！若善男子、善女人等盡其形壽，
以無量種上妙花鬘乃至燈明及餘供具，
供養恭敬、尊重讚歎十方無量無數世界一切如來、
應、正等覺。有善男子、善女人等自於般若波羅蜜多甚深經典，
至心聽聞、受持、讀誦、精勤修學、如理思惟，
復依種種巧妙文義，以無量門廣為他說，
宣示、開演、顯了、解釋、分別義趣令其易解所獲福聚甚多於前。
所以者何？三世諸佛皆依般若波羅蜜多，精勤修學證得無上正等菩提。 ^567c10

「復次，憍尸迦！若善男子、善女人等無量無數無邊大劫，
以有所得而為方便，勤修布施乃至般若波羅蜜多。
有善男子、善女人等於深般若波羅蜜多，
以無所得而為方便，至心聽聞、受持、讀誦、
精勤修學、如理思惟，復以種種巧妙文義，
經須臾間為他辯說，宣示、開演、顯了、解釋、
分別義趣令其易解，所獲福聚甚多於前。 ^567c25

「憍尸迦！有所得者，謂善男子、善女人等修布施時作如是念：
『我能布施，彼是受者，此是施果、施及施物。』
彼修施時名住布施，不名布施波羅蜜多。
修淨戒時作如是念：『我能持戒，為護於彼，此是戒果及所持戒。』
彼修戒時名住淨戒，不名淨戒波羅蜜多。
修安忍時作如是念：『我能修忍，為護彼故，此是忍果及忍自性。』
彼修忍時名住安忍，不名安忍波羅蜜多。
修精進時作如是念：『我能精進，為修斷彼，此精進果精進自性。』
彼精進時名住精進，不名精進波羅蜜多。
修靜慮時作如是念：『我能修定，彼是定境，此是定果及定自性。』
彼修定時名住靜慮，不名靜慮波羅蜜多。
修般若時作如是念：『我能修慧，彼是慧境，此是慧果及慧自性。』
彼修慧時名住般若，不名般若波羅蜜多。
憍尸迦！是善男子、善女人等以有所得為方便故，不能圓滿布施等六波羅蜜多。」 ^568a3

時，天帝釋即白佛言：「諸菩薩摩訶薩云何修行而能圓滿布施等六波羅蜜多？」 ^568a20

爾時，佛告天帝釋言：「若菩薩摩訶薩修布施時，
不得施者、受者、施果、施及施物，如是乃至修般若時，
不得慧者、慧境、慧果及慧自性，以無所得為方便故，便能圓滿布施等六波羅蜜多。 ^568a21

「憍尸迦！諸菩薩摩訶薩應以如是無所得慧及以種種巧妙文義，
宣說般若乃至布施波羅蜜多。
所以者何？於當來世有善男子、善女人等以有所得而為方便，
為他宣說相似般若乃至布施波羅蜜多，
初發無上菩提心者，聞彼所說相似般若乃至布施波羅蜜多，
心便迷謬退失中道，是故應以無所得慧及以種種巧妙文義，
為發無上菩提心者宣說般若乃至布施波羅蜜多。」 ^568a25

時，天帝釋復白佛言：「云何名為宣說相似般若、
靜慮、精進、安忍、淨戒、布施波羅蜜多？」 ^568b5

爾時，佛告天帝釋言：「若善男子、善女人等說有所得般若等六波羅蜜多，
如是名為宣說相似般若、靜慮、精進、安忍、
淨戒、布施波羅蜜多。」 ^568b7

時，天帝釋復白佛言：「云何善男子、善女人等說有所得般若等六波羅蜜多？」 ^568b10

佛言：「憍尸迦！若善男子、善女人等為發無上菩提心者說色乃至識若常若無常、
若樂若苦、若我若無我、若淨若不淨，如是乃至說一切智、
道相智、一切相智若常若無常、若樂若苦、
若我若無我、若淨若不淨，作如是言：『若有能依如是等法修行般若乃至布施波羅蜜多，
是行般若乃至布施波羅蜜多。』
復作是說：『修行般若乃至布施波羅蜜多者，
應求色乃至一切相智若常若無常、若樂若苦、
若我若無我、若淨若不淨。
若有能求如是等法修行般若乃至布施波羅蜜多，是行般若乃至布施波羅蜜多。』
憍尸迦！若有如是求色乃至一切相智若常若無常、
若樂若苦、若我若無我、若淨若不淨。
依此等法修行般若乃至布施波羅蜜多者，我說名為行有所得相似般若乃至布施波羅蜜多。
憍尸迦！若如前說，當知皆是說有所得相似般若乃至布施波羅蜜多 ^568b11

「復次，憍尸迦！若善男子、善女人等為發無上菩提心者，
宣說般若乃至布施波羅蜜多，作如是言：『來！
善男子！我當教汝修學般若乃至布施波羅蜜多。
若依我教而修學者，當速安住菩薩初地乃至十地。』
憍尸迦！彼以有相及有所得而為方便，
依時分想教修般若乃至布施波羅蜜多，是謂宣說相似般若乃至布施波羅蜜多。 ^568b28

「復次，憍尸迦！若善男子、善女人等為發無上菩提心者宣說般若乃至布施波羅蜜多，
作如是言：『來！善男子！
我當教汝修學般若乃至布施波羅蜜多。
若依我教而修學者，速超聲聞、獨覺等地，
速入菩薩正性離生，得諸菩薩無生法忍，
及得菩薩殊勝神通，能遊十方一切佛土，
供養恭敬、尊重讚歎諸佛世尊，由此速證一切智智。』
憍尸迦！彼以有相及有所得而為方便，
依時分想教修般若乃至布施波羅蜜多，是謂宣說相似般若乃至布施波羅蜜多。 ^568c6

「復次，憍尸迦！若善男子、善女人等告菩薩乘種性者言：
『若於般若波羅蜜多甚深經典，至心聽聞、
受持、讀誦、精勤修學、如理思惟，決定當獲無量無數無邊功德。』
憍尸迦！彼以有相及有所得而為方便作如是說，是謂宣說相似般若乃至布施波羅蜜多。 ^568c17

「復次，憍尸迦！若善男子、善女人等告菩薩乘種性者言：
『汝於三世諸佛世尊，從初發心乃至究竟所有善根，
皆應隨喜一切合集，為諸有情迴向無上正等菩提。』
憍尸迦！彼以有相及有所得而為方便作如是說，是謂宣說相似般若乃至布施波羅蜜多。」 ^568c22

時，天帝釋復白佛言：「云何宣說真正般若乃至布施波羅蜜多？」 ^568c29

佛言：「憍尸迦！若善男子、善女人等以無所得而為方便，
宣說般若乃至布施波羅蜜多，是名宣說真正般若乃至布施波羅蜜多。」 ^569a1

時，天帝釋復白佛言：「云何善男子、善女人等以無所得而為方便宣說般若乃至布施波羅蜜多？」 ^569a4

佛言：「憍尸迦！若善男子、善女人等為發大乘菩提心者，
宣說般若乃至布施波羅蜜多，作如是言：『來！
善男子！應修般若乃至布施波羅蜜多，
汝正修時不應觀色乃至一切相智若常若無常、
若樂若苦、若我若無我、若淨若不淨。
何以故？善男子！色色自性空，乃至一切相智一切相智自性空；
是色自性即非自性，乃至是一切相智自性即非自性，若非自性即是般若乃至布施波羅蜜多。
於此般若乃至布施波羅蜜多，色乃至一切相智皆不可得，
彼常無常、樂苦、我無我、淨不淨亦不可得。
所以者何？此中尚無色等可得，何況有彼常無常、
樂苦、我無我、淨不淨可得！
善男子！汝若能修如是般若乃至布施波羅蜜多，是修般若乃至布施波羅蜜多。』
憍尸迦！是善男子、善女人等作此等說，是謂宣說真正般若乃至布施波羅蜜多。 ^569a6

「復次，憍尸迦！若善男子、善女人等為發大乘菩提心者，
宣說般若乃至布施波羅蜜多，作如是言：『來！
善男子！我當教汝修學般若乃至布施波羅蜜多。
汝修學時勿觀諸法有少可住、可超、可入、
可得、可證、可聽聞等所獲功德及可隨喜迴向菩提。
何以故？善男子！於此般若乃至布施波羅蜜多，
畢竟無有少法可住、可超、可入、可得、可證、可聽聞等所獲功德及可隨喜迴向菩提。
所以者何？以一切法自性皆空，若自性空則無所有，若無所有則是般若乃至布施波羅蜜多。
於此般若乃至布施波羅蜜多，竟無少法有入有出、
有生有滅、有斷有常、有一有異、有來有去而可得者。』
憍尸迦！是善男子、善女人等作此等說，
與上黑品一切相違，是名宣說真正般若乃至布施波羅蜜多。 ^569a22

「以是故，憍尸迦！諸善男子、善女人等應於般若波羅蜜多甚深經典，
以無所得而為方便，至心聽聞、受持、讀誦、
精勤修學、如理思惟，當以種種巧妙文義為他廣說，
宣示、開演、顯了、解釋、分別義趣令其易解。 ^569b8

「憍尸迦！由此因緣，我作是說：若善男子、
善女人等於深般若波羅蜜多，以無所得而為方便，
至心聽聞、受持、讀誦、精勤修學、如理思惟，
復以種種巧妙文義，經須臾間為他辯說，
宣示、開演、顯了、解釋、分別義趣令其易解，所獲功德甚多於前。 ^569b13

「復次，憍尸迦！若善男子、善女人等教贍部洲諸有情類，
或四大洲諸有情類，或小千界諸有情類，
或中千界諸有情類，或大千界諸有情類，
或復十方各如殑伽沙等世界諸有情類，
或盡十方無邊世界諸有情類，皆令住預流果、
若一來果、若不還果、若阿羅漢果、若獨覺菩提。
於意云何？是善男子、善女人等，由此因緣得福多不？」 ^569b18

天帝釋言：「甚多！世尊！
甚多！善逝！」
佛告憍尸迦：「若善男子、善女人等，於此般若波羅蜜多甚深經典，
以無量門巧妙文義為他廣說，宣示、開演、
顯了、解釋、分別義趣令其易解，復作是言：『來！
善男子！汝當於此甚深般若波羅蜜多，
至心聽聞、受持、讀誦、令善通利、如理思惟，隨此法門應勤修學。』
是善男子、善女人等所獲功德甚多於前。
何以故？憍尸迦！一切預流、一來、不還、阿羅漢果、
獨覺菩提，皆是般若波羅蜜多所流出故。 ^569b26

「復次，憍尸迦！若善男子、善女人等教贍部洲諸有情類，
或四大洲諸有情類，或小千界諸有情類，
或中千界諸有情類，或大千界諸有情類，
或復十方各如殑伽沙等世界諸有情類，
皆發無上正等覺心，或住菩薩不退轉地。
於意云何？是善男子、善女人等由此因緣得福多不？」 ^569c6

天帝釋言：「甚多！世尊！
甚多！善逝！」 ^569c12

佛告憍尸迦：「若善男子、善女人等，於此般若波羅蜜多甚深經典，
以無量門巧妙文義為他廣說，宣示、開演、
顯了、解釋、分別義趣令其易解，復作是言：『來！
善男子！汝當於此甚深般若波羅蜜多，
至心聽聞、受持、讀誦、令善通利、如理思惟，隨此法門應正信解。
若正信解，則能修學甚深般若波羅蜜多。
若能修學甚深般若波羅蜜多，則能證得一切智法。
若能證得一切智法，則修般若波羅蜜多增益圓滿。
若修般若波羅蜜多增益圓滿，便證無上正等菩提。』
憍尸迦！是善男子、善女人等所獲功德甚多於前。
何以故？憍尸迦！若一切初發無上正等覺心菩薩摩訶薩，
若一切住不退轉地菩薩摩訶薩，乃至無上正等菩提，皆是般若波羅蜜多所流出故。 ^569c13

「復次，憍尸迦！若贍部洲諸有情類，若四大洲諸有情類，
若小千界諸有情類，若中千界諸有情類，
若大千界諸有情類，若復十方各如殑伽沙等世界諸有情類，
皆趣無上正等菩提。
有善男子、善女人等於此般若波羅蜜多甚深經典，
以無量門巧妙文義廣為彼說，宣示、開演、
顯了、解釋、分別義趣令其易解，復作是言：『來！
善男子！汝當於此甚深般若波羅蜜多，
至心聽聞、受持、讀誦、令善通利、如理思惟，
隨此法門應正信解；若正信解，則能修學甚深般若波羅蜜多；
若能修學甚深般若波羅蜜多，則能證得一切智法；
若能證得一切智法，則修般若波羅蜜多增益圓滿；
若修般若波羅蜜多增益圓滿，便證無上正等菩提。』
若善男子、善女人等遇一不退轉菩薩摩訶薩，
於此般若波羅蜜多甚深經典，以無量門巧妙文義為彼廣說，
宣示、開演、顯了、解釋、分別義趣令其易解，
復作是言：『來！善男子！
汝當於此廣說如前。』
憍尸迦！是善男子、善女人等所獲功德甚多於前。 ^569c27

「復次，憍尸迦！若贍部洲諸有情類，若四大洲諸有情類，
若小千界諸有情類，若中千界諸有情類，
若大千界諸有情類，若復十方各如殑伽沙等世界諸有情類，
皆於無上正等菩提得不退轉。
有善男子、善女人等於此般若波羅蜜多甚深經典，
以無量門巧妙文義為彼廣說，宣示、開演、
顯了、解釋、分別義趣令其易解，其中有一作如是言：
『我今欣樂速證無上正等菩提，拔濟有情生死眾苦。』
若善男子、善女人等為成彼事，以無量門巧妙文義，
廣說般若波羅蜜多，宣示、開演、顯了、解釋、分別義趣令其易解。
憍尸迦！是善男子、善女人等所獲功德甚多於前。」 ^570a18

爾時，天帝釋白佛言：「世尊！
如如菩薩摩訶薩轉近無上正等菩提，
如是如是應以布施波羅蜜多乃至般若波羅蜜多教誡教授，
廣說乃至應以一切智、道相智、一切相智教誡教授，
應以上妙衣服、飲食、臥具、醫藥，隨其所須種種資具供養攝受。
世尊！若善男子、善女人等，能以如是法施、
財施供養攝受彼菩薩摩訶薩，是善男子、善女人等所獲功德甚多於前。
所以者何？彼菩薩摩訶薩要由如是法施、
財施供養攝受，速證無上正等菩提。」 ^570b2

爾時，具壽善現告天帝釋言：「善哉！
善哉！汝能勸勵彼菩薩摩訶薩，復能攝受彼菩薩摩訶薩，
亦能護助彼菩薩摩訶薩，汝今已作佛聖弟子所應作事。
何以故？憍尸迦！一切如來諸聖弟子，為欲利樂諸有情故，
方便勸勵彼菩薩摩訶薩，令速證得所求無上正等菩提。
以法、財施供養攝受，勤加護助彼菩薩摩訶薩，令速證得所求無上正等菩提。
所以者何？一切如來、聲聞、獨覺世間勝事，由彼菩薩摩訶薩故而得出現。
何以故？憍尸迦！若無菩薩摩訶薩發起無上正等覺心，則無菩薩摩訶薩能學六波羅蜜多乃至一切相智。
若無菩薩摩訶薩學六波羅蜜多乃至一切相智，則無菩薩摩訶薩能證無上正等菩提。
若無菩薩摩訶薩證得無上正等菩提，
則無如來、聲聞、獨覺世間勝事。 ^570b11

「憍尸迦！由有菩薩摩訶薩發起無上正等覺心，
便有菩薩摩訶薩能學六波羅蜜多乃至一切相智；
由有菩薩摩訶薩學六波羅蜜多乃至一切相智，
便有菩薩摩訶薩能證無上正等菩提；
由有菩薩摩訶薩證得無上正等菩提轉妙法輪，
能斷地獄、傍生、鬼界，亦能損減阿素洛黨增天人眾，
便有剎帝利大族乃至居士大族出現世間，
亦有四大王眾天乃至非想非非想處天出現世間，
復有六波羅蜜多乃至一切相智出現世間，
復有聲聞、獨覺及無上乘出現世間。」
pin:: 
##  9 隨喜迴向品
第三分隨喜迴向品第九之一 ^570b27

爾時，慈氏菩薩謂具壽善現言：「若菩薩摩訶薩以無所得而為方便，
於諸有情所有功德隨喜俱行諸福業事，
若菩薩摩訶薩以無所得而為方便，持此隨喜俱行諸福業事，
與諸有情平等共有迴向無上正等菩提；
若餘有情隨喜迴向諸福業事，若諸異生、
聲聞、獨覺諸福業事，謂施、戒、修三福業事，若四念住等諸福業事。
是菩薩摩訶薩所有隨喜迴向功德，於彼異生、
聲聞、獨覺諸福業事，為最為勝、為尊為高、
為妙為微妙、為上為無上、無等無等等。
所以者何？以諸異生修福業事，但為令己自在安樂；
聲聞、獨覺修福業事，但為自調伏、為自寂靜、
為自涅槃；諸菩薩摩訶薩所有隨喜迴向功德，
普為一切有情調伏、寂靜、得涅槃故。」 ^570c10

爾時，具壽善現問慈氏菩薩言：「是菩薩摩訶薩隨喜迴向心，
普緣十方無量無數無邊世界，一一世界無量無數無邊諸佛已涅槃者，
從初發心乃至無上正等菩提，如是乃至入無餘依涅槃界後展轉乃至正法滅已，
於其中間所有六種波羅蜜多相應善根，
及與聲聞、獨覺、菩薩一切有情若共、不共無量無數無邊佛法相應善根。
若彼異生弟子所有施、戒、修性三福業事；
若彼聲聞弟子所有學、無學位無漏善根；
若諸如來、應、正等覺所成戒蘊、定蘊、慧蘊、
解脫蘊、解脫智見蘊，及為利樂一切有情，
大慈、大悲、大喜、大捨無量無數無邊佛法；
及彼諸佛所說正法，若依彼法精勤修學，
或得預流、一來、不還、阿羅漢果、獨覺菩提，
或入菩薩正性離生，或修菩薩摩訶薩行。
如是所有一切善根，及餘有情於諸如來應正等覺、
聲聞、菩薩、諸弟子眾若現住世、若涅槃後所種善根，是諸善根一切合集現前隨喜。
既隨喜已，復以如是隨喜俱行諸福業事，
與諸有情平等共有迴向無上正等菩提，願此善根與諸有情同共引發無上菩提。
如是所起隨喜迴向，於餘所起諸福業事，
為最為勝、為尊為高、為妙為微妙、為上為無上、無等無等等。
於意云何？彼菩薩摩訶薩緣如是事起隨喜迴向心，
為有如是所緣事可得，如彼菩薩摩訶薩所取相不？」 ^570c24

慈氏菩薩答善現言：「彼菩薩摩訶薩緣如是事起隨喜迴向心，
實無如是所緣事可得如彼菩薩摩訶薩所取相。」 ^571a20

時，具壽善現謂慈氏菩薩言：「若無所緣事如所取相者，
彼菩薩摩訶薩隨喜迴向心，以取相為方便，
普緣十方無量無數無邊世界，一一世界無量無數無邊諸佛已涅槃者，
從初發心乃至法滅所有善根，及弟子等所有善根，
一切合集現前隨喜，迴向無上正等菩提。
如是所起隨喜迴向，將非顛倒？
如於無常謂常，於苦謂樂，於無我謂我，
於不淨謂淨，是想、心、見顛倒，此於無相而取其相，亦應如是。
如所緣事實無所有，隨喜迴向心亦如是，
諸善根等亦如是，無上菩提亦如是，布施等六波羅蜜多廣說乃至一切相智亦如是。
若如所緣事實無所有，隨喜迴向心廣說乃至一切相智亦如是者，
何等是所緣？何等是事？
何等是隨喜迴向心？
廣說乃至何等是一切相智？
而彼菩薩摩訶薩緣如是事起隨喜心迴向無上正等菩提？」 ^571a23

時，慈氏菩薩報具壽善現言：「若菩薩摩訶薩久學六種波羅蜜多，
已曾供養無量諸佛，久發大願多植善根，
為多善友之所攝受，善學諸法自相皆空，
是菩薩摩訶薩於所緣事及隨喜迴向心、
諸善根等、無上菩提、諸佛世尊并一切法，
皆不取相而能發起隨喜之心，迴向無上正等菩提。
如是所起隨喜迴向，以非二非不二為方便，
非有相非無相為方便，非有所得非無所得為方便，
非染非淨為方便，非生非滅為方便，於所緣事乃至無上正等菩提能不取相，
不取相故非顛倒攝。
若菩薩摩訶薩未久學六種波羅蜜多，
未曾供養無量諸佛，未久發大願，未多植善根，
未為多善友之所攝受，未於一切法善學自相空，
是菩薩摩訶薩於所緣事及隨喜迴向心、
諸善根等、無上菩提、諸佛世尊并一切法，
猶取其相起隨喜心，迴向無上正等菩提。
如是所起隨喜迴向，以取相故猶顛倒攝，非真隨喜迴向之心。 ^571b10

「復次，大德！不應為彼新學大乘諸菩薩等及對其前，宣說般若乃至布施波羅蜜多及餘佛法自相空義。
所以者何？新學大乘諸菩薩等於如是法，
雖有少分信敬愛樂，而彼聞已尋皆忘失，驚怖疑惑多生毀謗。
若不退轉地菩薩摩訶薩，或曾供養無量諸佛、
久發大願、多植善根、為多善友所攝受者，
應對其前為彼廣說、分別、開示一切般若乃至布施波羅蜜多及餘佛法自相空義。
所以者何？不退轉地諸菩薩等，若聞此法皆能受持終不忘失，
亦不驚恐、疑惑、毀謗。 ^571b28

「大德當知！諸菩薩摩訶薩應以如是隨喜俱行諸福業事，迴向無上正等菩提。
當於爾時，應作是念：『所可用心隨喜迴向，
此所用心盡滅離變，此所緣事及諸善根亦皆如心盡滅離變，
此中何等是所用心？
復以何等為所緣事及諸善根，而說隨喜迴向無上正等菩提？
是心於心理不應有隨喜迴向，以無二心俱時起故，
心亦不可隨喜迴向，心自性空故。』
若菩薩摩訶薩行深般若波羅蜜多時，
能如是知一切般若乃至布施波羅蜜多皆無所有，
廣說乃至一切相智亦無所有，是菩薩摩訶薩知一切法皆無所有，
而復能以隨喜俱行諸福業事，迴向無上正等菩提，
如是隨喜迴向之心非顛倒攝，以無所得為方便故，名真隨喜迴向無上正等菩提。」
大般若波羅蜜多經卷第五百四
 ^571c10
