
hui:: 
pin:: 
### 4
大般若波羅蜜多經卷第五十四
三藏法師玄奘奉　詔譯
初分辯大乘品第十五之四
「復次，善現！菩薩摩訶薩住第五極難勝地時，應遠離十法。
何等為十？一者、應遠離居家。
二者、應遠離苾芻尼。
三者、應遠離家慳。
四者、應遠離眾會忿諍。
五者、應遠離自讚毀他。
六者、應遠離十不善業道。
七者、應遠離增上慢傲。
八者、應遠離顛倒。
九者、應遠離猶豫。
十者、應遠離貪、瞋、癡。
善現！菩薩摩訶薩住第五極難勝地時，應常遠離如是十法。 ^303c15

「復次，善現！菩薩摩訶薩住第六現前地時，應圓滿六法。
何等為六？一者、應圓滿布施波羅蜜多。
二者、應圓滿淨戒波羅蜜多。
三者、應圓滿安忍波羅蜜多。
四者、應圓滿精進波羅蜜多。
五者、應圓滿靜慮波羅蜜多。
六者、應圓滿般若波羅蜜多。 ^303c22

「復應遠離六法。何等為六？
一者、應遠離聲聞心。
二者、應遠離獨覺心。
三者、應遠離熱惱心。
四者、見乞者來心不厭慼。
五者、捨所有物無憂悔心。
六者、於來求者終不矯誑。 ^303c28

「善現！菩薩摩訶薩住第六現前地時，應圓滿如是六法，及應遠離如是六法。 ^304a2

「復次，善現！菩薩摩訶薩住第七遠行地時，應遠離二十法。
何等二十？一者、應遠離我執、有情執乃至知者執、見者執。
二者、應遠離斷執。
三者、應遠離常執。
四者、應遠離相想。
五者、應遠離因等見執。
六者、應遠離名色執。
七者、應遠離蘊執。
八者、應遠離處執。
九者、應遠離界執。
十者、應遠離諦執。
十一者、應遠離緣起執。
十二者、應遠離住著三界執。
十三者、應遠離一切法執。
十四者、應遠離於一切法如理、不如理執。
十五者、應遠離依佛見執。
十六者、應遠離依法見執。
十七者、應遠離依僧見執。
十八者、應遠離依戒見執。
十九者、應遠離怖畏空法。
二十者、應遠離違背空性。 ^304a4

「復應圓滿二十法。
何等二十？一者、應圓滿通達空。
二者、應圓滿證無相。
三者、應圓滿知無願。
四者、應圓滿三輪清淨。
五者、應圓滿悲愍有情，及於有情無所執著。
六者、應圓滿一切法平等見，及於此中無所執著。
七者、應圓滿一切有情平等見，及於此中無所執著。
八者、應圓滿通達真實理趣，及於此中無所執著。
九者、應圓滿無生忍智。
十者、應圓滿說一切法一相理趣。
十一者、應圓滿滅除分別。
十二者、應圓滿遠離諸想。
十三者、應圓滿遠離諸見。
十四者、應圓滿遠離煩惱。
十五者、應圓滿奢摩他、毘鉢舍那地。
十六者、應圓滿調伏心性。
十七者、應圓滿寂靜心性。
十八者、應圓滿無礙智性。
十九者、應圓滿無所愛染。
二十者、應圓滿隨心所欲往諸佛土，於佛眾會自現其身。 ^304a17

「善現！菩薩摩訶薩住第七遠行地時，應遠離如是二十法，及應圓滿如是二十法。 ^304b3

「復次，善現！菩薩摩訶薩住第八不動地時，應圓滿四法。
何等為四？一者、應圓滿悟入一切有情心行。
二者、應圓滿遊戲諸神通。
三者、應圓滿見諸佛土，如其所見而自嚴淨種種佛土。
四者、應圓滿供養承事諸佛世尊，於如來身如實觀察。
善現！菩薩摩訶薩住第八不動地時，應圓滿如是四法。 ^304b5

「復次，善現！菩薩摩訶薩住第九善慧地時，應圓滿四法。
何等為四？一者、應圓滿知諸有情根勝劣智。
二者、應圓滿嚴淨佛土。
三者、應圓滿如幻等持數入諸定。
四者、應圓滿隨諸有情善根應熟，故入諸有自現化生。
善現！菩薩摩訶薩住第九善慧地時，應圓滿如是四法。 ^304b12

「復次，善現！菩薩摩訶薩住第十法雲地時，應圓滿十二法。
何等十二？一者、應圓滿攝受無邊處所大願，隨有所願皆令圓滿。
二者、應圓滿隨諸天、龍、藥叉、健達縛、阿素洛、
揭路茶、緊捺洛、莫呼洛伽、人非人等異類音智。
三者、應圓滿無礙辯說智。
四者、應圓滿入胎具足。
五者、應圓滿出生具足。
六者、應圓滿家族具足。
七者、應圓滿種姓具足。
八者、應圓滿眷屬具足。
九者、應圓滿生身具足。
十者、應圓滿出家具足。
十一者、應圓滿莊嚴菩提樹具足。
十二者、應圓滿一切功德成辦具足。
善現！菩薩摩訶薩住第十法雲地時，應圓滿如是十二法。 ^304b18

「善現當知！已圓滿第十法雲地菩薩摩訶薩，與諸如來應言無異。」 ^304c1

爾時，具壽善現白佛言：「世尊！
云何菩薩摩訶薩修治淨勝意樂業？」 ^304c2

佛言：「善現！若菩薩摩訶薩以應一切智智心，
修集一切善根，是為菩薩摩訶薩修治淨勝意樂業。」 ^304c3

「世尊！云何菩薩摩訶薩修治一切有情平等心業？」 ^304c6

「善現！若菩薩摩訶薩以應一切智智心，
引發慈、悲、喜、捨四種無量，是為菩薩摩訶薩修治一切有情平等心業。」 ^304c7

「世尊！云何菩薩摩訶薩修治布施業？」 ^304c9

「善現！若菩薩摩訶薩於一切有情，無所分別而行布施，是為菩薩摩訶薩修治布施業。」 ^304c10

「世尊！云何菩薩摩訶薩修治親近善友業？」 ^304c12

「善現！若菩薩摩訶薩見諸善友勸化有情，
令其修習一切智智，即便親近恭敬供養、
尊重讚歎、諮受正法，晝夜承奉無懈惓心，是為菩薩摩訶薩修治親近善友業。 ^304c13

「世尊！云何菩薩摩訶薩修治求法業？」 ^304c17

「善現！若菩薩摩訶薩以應一切智智心，
勤求如來無上正法，不墮聲聞、獨覺等地，是為菩薩摩訶薩修治求法業。」 ^304c18

「世尊！云何菩薩摩訶薩修治常樂出家業？」 ^304c20

「善現！若菩薩摩訶薩一切生處，恒厭居家牢獄喧雜，
常欣佛法清淨出家，無能為礙，是為菩薩摩訶薩修治常樂出家業。」 ^304c21

「世尊！云何菩薩摩訶薩修治愛樂佛身業？」 ^304c24

「善現！若菩薩摩訶薩暫一覩見佛形像已，
乃至證得無上菩提，終不捨於念佛作意，是為菩薩摩訶薩修治愛樂佛身業。」 ^304c25

「世尊！云何菩薩摩訶薩修治開闡法教業？」 ^304c27

「善現！若菩薩摩訶薩於佛在世及涅槃後，
為諸有情開闡法教，初中後善文義巧妙，
純一圓滿清白梵行，所謂契經、應頌、記別、
諷頌、自說、緣起、譬喻、本事、本生、方廣、希法、
論義，是為菩薩摩訶薩修治開闡法教業。」 ^304c28

「世尊！云何菩薩摩訶薩修治破憍慢業？」 ^305a4

「善現！若菩薩摩訶薩常懷謙敬，伏憍慢心，
由此不生下姓卑族，是為菩薩摩訶薩修治破憍慢業。」 ^305a5

「世尊！云何菩薩摩訶薩修治恒諦語業？」 ^305a7

「善現！若菩薩摩訶薩稱知而說言行相符，是為菩薩摩訶薩修治恒諦語業。」 ^305a8

「世尊！云何菩薩摩訶薩清淨禁戒？」
「善現！若菩薩摩訶薩不起聲聞、獨覺作意，
及餘破戒障菩提法，是為菩薩摩訶薩清淨禁戒。」 ^305a11

「世尊！云何菩薩摩訶薩知恩報恩？」 ^305a13

「善現！若菩薩摩訶薩行菩薩行時，於得小恩尚不忘報，況大恩惠而當不酬！
是為菩薩摩訶薩知恩報恩。」
「世尊！云何菩薩摩訶薩住安忍力？」 ^305a14

「善現！若菩薩摩訶薩設諸有情來見侵毀，
而於彼所無恚害心，是為菩薩摩訶薩住安忍力。」 ^305a17

「世尊！云何菩薩摩訶薩受勝歡喜？」 ^305a19

「善現！若菩薩摩訶薩所化有情既得成熟，
身心適悅受勝歡喜，是為菩薩摩訶薩受勝歡喜。」 ^305a20

「世尊！云何菩薩摩訶薩不捨有情？」 ^305a22

「善現！若菩薩摩訶薩拔濟有情心恒不捨，是為菩薩摩訶薩不捨有情。」 ^305a23

「世尊！云何菩薩摩訶薩恒起大悲？」
「善現！若菩薩摩訶薩行菩薩行時，作如是念：
『我為饒益一一有情，假使各如無量無數殑伽沙劫，
處大地獄受諸劇苦，或燒、或煮、或斫、或截、
若刺、若懸、若磨、若擣，受如是等無量苦事，
為欲令彼乘於佛乘而般涅槃，如是一切有情界盡，而大悲心曾無厭倦。』
是為菩薩摩訶薩恒起大悲。」 ^305a25

「世尊！云何菩薩摩訶薩於諸師長以敬信心，諮承供養如事佛想？」 ^305b3

「善現！若菩薩摩訶薩為求無上正等菩提，
恭順師長都無所顧，是為菩薩摩訶薩於諸師長以敬信心，
諮承供養如事佛想。」 ^305b4

「世尊！云何菩薩摩訶薩勤求修習波羅蜜多？」 ^305b7

「善現！若菩薩摩訶薩於諸波羅蜜多，專心求學遠離餘事，是為菩薩摩訶薩勤求修習波羅蜜多。」 ^305b8

「世尊！云何菩薩摩訶薩勤求多聞常無厭足，於所聞法不著文字？」 ^305b11

「善現！若菩薩摩訶薩發勤精進，作是念言：
『若此佛土、若十方界，諸佛世尊所說正法，
我皆聽習、讀誦、受持，而於其中不著文字。』
是為菩薩摩訶薩勤求多聞常無厭足，於所聞法不著文字。」 ^305b12

「世尊！云何菩薩摩訶薩以無染心常行法施，雖廣開化而不自高？」 ^305b16

「善現！若菩薩摩訶薩為諸有情宣說正法，
尚不自為持此善根迴向菩提，況求餘事！
雖多化導而不自恃，是為菩薩摩訶薩以無染心常行法施，
雖廣開化而不自高。」
「世尊！云何菩薩摩訶薩為嚴淨土植諸善根，雖用迴向而不自舉？」 ^305b18

「善現！若菩薩摩訶薩勇猛精進修諸善根，
為欲莊嚴諸佛淨國，及為清淨自他心土，
雖為是事而不自高，是為菩薩摩訶薩為嚴淨土植諸善根，
雖用迴向而不自舉。」 ^305b23

「世尊！云何菩薩摩訶薩為化有情，雖不厭倦無邊生死而不自高？」 ^305b27

「善現！若菩薩摩訶薩為欲成熟一切有情，
植諸善根嚴淨佛土，乃至未滿一切智智，
雖受無邊生死勤苦，而無厭倦亦不自高，
是為菩薩摩訶薩為化有情，雖不厭倦無邊生死而不自高。」 ^305b28

「世尊！云何菩薩摩訶薩雖住慚愧而無所著？」 ^305c3

「善現！若菩薩摩訶薩專求無上正等菩提，
於諸聲聞、獨覺作意具慚愧故終不暫起，
而於其中亦無所著，是為菩薩摩訶薩雖住慚愧而無所著。」 ^305c4

「世尊！云何菩薩摩訶薩住阿練若常不捨離？」 ^305c9

「善現！若菩薩摩訶薩為求無上正等菩提，
超諸聲聞、獨覺等地故，常不捨阿練若處，是為菩薩摩訶薩住阿練若常不捨離。」 ^305c10

「世尊！云何菩薩摩訶薩少欲？」 ^305c12

「善現！若菩薩摩訶薩尚不自為求大菩提，況欲世間利譽等事！
是為菩薩摩訶薩少欲。」 ^305c13

「世尊！云何菩薩摩訶薩喜足？」 ^305c15

「善現！若菩薩摩訶薩專為證得一切智智故，
於餘事而無所著，是為菩薩摩訶薩喜足。」 ^305c16

「世尊！云何菩薩摩訶薩常不捨離杜多功德？」 ^305c17

「善現！若菩薩摩訶薩常於深法起諦察忍，是為菩薩摩訶薩常不捨離杜多功德。」 ^305c18

「世尊！云何菩薩摩訶薩於諸學處未曾棄捨？」 ^305c20

「善現！若菩薩摩訶薩於所學戒堅守不移，
而於其中能不取相，是為菩薩摩訶薩於諸學處未曾棄捨。」 ^305c21

「世尊！云何菩薩摩訶薩於諸欲樂深生厭離？」 ^305c24

「善現！若菩薩摩訶薩於妙欲樂不起欲心，是為菩薩摩訶薩於諸欲樂深生厭離。」 ^305c25

「世尊！云何菩薩摩訶薩常能發起寂滅俱心？」 ^305c27

「善現！若菩薩摩訶薩達一切法曾無起作，是為菩薩摩訶薩常能發起寂滅俱心。」 ^305c28

「世尊！云何菩薩摩訶薩捨諸所有？」 ^305c29

「善現！若菩薩摩訶薩於內外法曾無所取，是為菩薩摩訶薩捨諸所有。」 ^306a1

「世尊！云何菩薩摩訶薩心不滯沒？」 ^306a3

「善現！若菩薩摩訶薩於諸識住未甞起心，是為菩薩摩訶薩心不滯沒。」 ^306a4

「世尊！云何菩薩摩訶薩於諸所有無所顧戀？」 ^306a5

「善現！若菩薩摩訶薩於一切物無所思惟，是為菩薩摩訶薩於諸所有無所顧戀。」 ^306a6

「世尊！云何菩薩摩訶薩應遠離居家？」
「善現！若菩薩摩訶薩志性好遊諸佛國土，
隨所生處常樂出家，剃髮去鬚執持應器，
被三法服現作沙門，是為菩薩摩訶薩應遠離居家。」 ^306a9

「世尊！云何菩薩摩訶薩應遠離苾芻尼？」 ^306a12

「善現！若菩薩摩訶薩常應遠離諸苾芻尼，
不與共居如彈指頃，亦復於彼不起異心，是為菩薩摩訶薩應遠離苾芻尼。」 ^306a13

「世尊！云何菩薩摩訶薩應遠離家慳？」 ^306a16

「善現！若菩薩摩訶薩作是思惟：『我應長夜利益安樂一切有情，
今此有情自由福力感得如是勝施主家，故我於中不應慳嫉。』
是為菩薩摩訶薩應遠離家慳。」 ^306a17

「世尊！云何菩薩摩訶薩應遠離眾會忿諍？」 ^306a20

「善現！若菩薩摩訶薩作是思惟：『若處眾會其中或有聲聞、
獨覺，或說彼乘相應法要，令我退失大菩提心，是故定應遠離眾會。』
復作是念：『諸忿諍者能使有情發起瞋害，
造作種種惡不善業，尚違善趣況大菩提！
是故定應遠離忿諍。』
是為菩薩摩訶薩應遠離眾會忿諍。」 ^306a21

「世尊！云何菩薩摩訶薩應遠離自讚毀他？」 ^306a27

「善現！若菩薩摩訶薩於內外法都無所見，
故應遠離自讚毀他，是為菩薩摩訶薩應遠離自讚毀他。」 ^306a28

「世尊！云何菩薩摩訶薩應遠離十不善業道？」 ^306b1

「善現！若菩薩摩訶薩作是思惟：『此十惡法尚礙善趣二乘聖道，
況大菩提！故應遠離。』
是為菩薩摩訶薩應遠離十不善業道。」 ^306b2

「世尊！云何菩薩摩訶薩應遠離增上慢傲？」 ^306b5

「善現！若菩薩摩訶薩不見有法可起慢傲，是為菩薩摩訶薩應遠離增上慢傲。」 ^306b6

「世尊！云何菩薩摩訶薩應遠離顛倒？」 ^306b8

「善現！若菩薩摩訶薩觀顛倒事都不可得，是為菩薩摩訶薩應遠離顛倒。」 ^306b9

「世尊！云何菩薩摩訶薩應遠離猶豫？」 ^306b10

「善現！若菩薩摩訶薩觀猶豫事都不可得，是為菩薩摩訶薩應遠離猶豫。」 ^306b11

「世尊！云何菩薩摩訶薩應遠離貪、瞋、癡？」 ^306b13

「善現！若菩薩摩訶薩都不見有貪、瞋、癡事，
是為菩薩摩訶薩應遠離貪、瞋、癡。」 ^306b14

「世尊！云何菩薩摩訶薩應圓滿六波羅蜜多？」 ^306b16

「善現！若菩薩摩訶薩圓滿六種波羅蜜多，超諸聲聞及獨覺地。
又住此六波羅蜜多，佛及二乘能度五種所知海岸。
何等為五？一者、過去。
二者、未來。三者、現在。
四者、無為。五者、不可說。
是為菩薩摩訶薩應圓滿六波羅蜜多。」 ^306b17

「世尊！云何菩薩摩訶薩應遠離聲聞心？」
「善現！若菩薩摩訶薩作如是念：『諸聲聞心非證無上大菩提道故應遠離。』
是為菩薩摩訶薩應遠離聲聞心。」 ^306b22

「世尊！云何菩薩摩訶薩應遠離獨覺心？」 ^306b25

「善現！若菩薩摩訶薩作如是念：『諸獨覺心定不能得一切智智，
故我今者應遠離之。』
是為菩薩摩訶薩應遠離獨覺心。」 ^306b26

「世尊！云何菩薩摩訶薩應遠離熱惱心？」 ^306b28

「善現！若菩薩摩訶薩作如是念：『怖畏生死熱惱之心非證無上正等覺道，
故應遠離。』是為菩薩摩訶薩應遠離熱惱心。」 ^306b29

「世尊！云何菩薩摩訶薩見乞者來心不厭慼？」 ^306c3

「善現！若菩薩摩訶薩作如是念：『此厭慼心於大菩提非能證道，
故我今者定應遠離。』
是為菩薩摩訶薩見乞者來心不厭慼。」 ^306c4

「世尊！云何菩薩摩訶薩捨所有物無憂悔心？」 ^306c7

「善現！若菩薩摩訶薩作如是念：『此憂悔心於證無上正等菩提定為障礙，
故我應捨。』是為菩薩摩訶薩捨所有物無憂悔心。」 ^306c8

「世尊！云何菩薩摩訶薩於來求者終不矯誑？」 ^306c11

「善現！若菩薩摩訶薩作如是念：『此矯誑心定非阿耨多羅三藐三菩提道。
何以故？菩薩摩訶薩初發無上菩提心時，
作是誓言：凡我所有施來求者隨欲不空。
如何今時而矯誑彼？』
是為菩薩摩訶薩於來求者終不矯誑。」 ^306c12

「世尊！云何菩薩摩訶薩應遠離我執、有情執乃至知者執、見者執？」 ^306c17

「善現！若菩薩摩訶薩觀我、有情乃至知者、
見者畢竟不可得故，是為菩薩摩訶薩應遠離我執、
有情執乃至知者執、見者執。」 ^306c18

「世尊！云何菩薩摩訶薩應遠離斷執？」 ^306c21

「善現！若菩薩摩訶薩觀一切法畢竟不生，
無斷義故，是為菩薩摩訶薩應遠離斷執。」 ^306c22

「世尊！云何菩薩摩訶薩應遠離常執？」 ^306c23

「善現！若菩薩摩訶薩觀一切法無常性故，是為菩薩摩訶薩應遠離常執。」 ^306c24

「世尊！云何菩薩摩訶薩應遠離相想？」 ^306c26

「善現！若菩薩摩訶薩觀雜染性不可得故，是為菩薩摩訶薩應遠離相想。」 ^306c27

「世尊！云何菩薩摩訶薩應遠離因等見執？」 ^306c28

「善現！若菩薩摩訶薩都不見有諸見性故，是為菩薩摩訶薩應遠離因等見執。」 ^306c29

「世尊！云何菩薩摩訶薩應遠離名色執？」 ^307a2

「善現！若菩薩摩訶薩觀名色性都不可得，是為菩薩摩訶薩應遠離名色執。」 ^307a3

「世尊！云何菩薩摩訶薩應遠離蘊執？」 ^307a5

「善現！若菩薩摩訶薩觀五蘊性都不可得，是為菩薩摩訶薩應遠離蘊執。」 ^307a6

「世尊！云何菩薩摩訶薩應遠離處執？」 ^307a7

「善現！若菩薩摩訶薩觀十二處性都不可得，是為菩薩摩訶薩應遠離處執。」 ^307a8

「世尊！云何菩薩摩訶薩應遠離界執？」 ^307a10

「善現！若菩薩摩訶薩觀十八界等性都不可得，是為菩薩摩訶薩應遠離界執。」 ^307a11

「世尊！云何菩薩摩訶薩應遠離諦執？」 ^307a12

「善現！若菩薩摩訶薩觀諸諦性都不可得，是為菩薩摩訶薩應遠離諦執。」 ^307a13

「世尊！云何菩薩摩訶薩應遠離緣起執？」 ^307a15

「善現！若菩薩摩訶薩觀諸緣起性不可得故，是為菩薩摩訶薩應遠離緣起執。」 ^307a16

「世尊！云何菩薩摩訶薩應遠離住著三界執？」 ^307a18

「善現！若菩薩摩訶薩觀三界性都不可得，是為菩薩摩訶薩應遠離住著三界執。」 ^307a19

「世尊！云何菩薩摩訶薩應遠離一切法執？」 ^307a20

「善現！若菩薩摩訶薩觀諸法性皆如虛空都不可得，是為菩薩摩訶薩應遠離一切法執。」 ^307a21

「世尊！云何菩薩摩訶薩應遠離於一切法如理、不如理執？」 ^307a23

「善現！若菩薩摩訶薩觀諸法性都不可得，
無有如理、不如理性，是為菩薩摩訶薩應遠離於一切法如理、
不如理執。」 ^307a25

「世尊！云何菩薩摩訶薩應遠離依佛見執？」 ^307a27

「善現！若菩薩摩訶薩知依佛見執不得見佛故，是為菩薩摩訶薩應遠離依佛見執。」 ^307a28

「世尊！云何菩薩摩訶薩應遠離依法見執？」 ^307b1

「善現！若菩薩摩訶薩達真法性不可見故，是為菩薩摩訶薩應遠離依法見執。」 ^307b2

「世尊！云何菩薩摩訶薩應遠離依僧見執？」 ^307b4

「善現！若菩薩摩訶薩知和合眾無相無為不可見故，是為菩薩摩訶薩應遠離依僧見執。」 ^307b5

「世尊！云何菩薩摩訶薩應遠離依戒見執？」 ^307b7

「善現！若菩薩摩訶薩知罪福性俱非有故，是為菩薩摩訶薩應遠離依戒見執。」 ^307b8

「世尊！云何菩薩摩訶薩應遠離怖畏空法？」 ^307b9

「善現！若菩薩摩訶薩觀諸空法皆無自性，
所怖畏事畢竟非有，是為菩薩摩訶薩應遠離怖畏空法。」 ^307b10

「世尊！云何菩薩摩訶薩應遠離違背空性？」 ^307b13

「善現！若菩薩摩訶薩觀一切法自性皆空，
非空與空有違背故，是為菩薩摩訶薩應遠離違背空性。」 ^307b14

「世尊！云何菩薩摩訶薩應圓滿通達空？」
「善現！若菩薩摩訶薩達一切法自相皆空，是為菩薩摩訶薩應圓滿通達空。」 ^307b17

「世尊！云何菩薩摩訶薩應圓滿證無相？」 ^307b19

「善現！若菩薩摩訶薩不思惟一切相，是為菩薩摩訶薩應圓滿證無相。」 ^307b20

「世尊！云何菩薩摩訶薩應圓滿知無願？」 ^307b22

「善現！若菩薩摩訶薩於三界法心無所住，是為菩薩摩訶薩應圓滿知無願。」 ^307b23

「世尊！云何菩薩摩訶薩應圓滿三輪清淨？」 ^307b24

「善現！若菩薩摩訶薩具足清淨十善業道，是為菩薩摩訶薩應圓滿三輪清淨。」 ^307b25

「世尊！云何菩薩摩訶薩應圓滿悲愍有情，及於有情無所執著？」 ^307b27

「善現！若菩薩摩訶薩已得大悲及嚴淨土，
是為菩薩摩訶薩應圓滿悲愍有情，及於有情無所執著。」 ^307b28

「世尊！云何菩薩摩訶薩應圓滿一切法平等見，及於此中無所執著？」 ^307c2

「善現！若菩薩摩訶薩於一切法不增不減，
及於此中無取無住，是為菩薩摩訶薩應圓滿一切法平等見，
及於此中無所執著。」 ^307c3

「世尊！云何菩薩摩訶薩應圓滿一切有情平等見，及於此中無所執著？」 ^307c6

「善現！若菩薩摩訶薩於諸有情不增不減，
及於此中無取無住，是為菩薩摩訶薩應圓滿一切有情平等見，
及於此中無所執著。」 ^307c8

「世尊！云何菩薩摩訶薩應圓滿通達真實理趣，及於此中無所執著？」 ^307c10

「善現！若菩薩摩訶薩於一切法真實理趣，
雖如實通達而無所通達，及於此中無取無住，
是為菩薩摩訶薩應圓滿通達真實理趣，及於此中無所執著。」 ^307c12

「世尊！云何菩薩摩訶薩應圓滿無生忍智？」 ^307c15

「善現！若菩薩摩訶薩忍一切法無生、無滅、
無所造作，及知名色畢竟不生，是為菩薩摩訶薩應圓滿無生忍智。」 ^307c16

「世尊！云何菩薩摩訶薩應圓滿說一切法一相理趣？」 ^307c19

「善現！若菩薩摩訶薩於一切法行不二相，是為菩薩摩訶薩應圓滿說一切法一相理趣。」 ^307c20

「世尊！云何菩薩摩訶薩應圓滿滅除分別？」 ^307c22

「善現！若菩薩摩訶薩於一切法不起分別，是為菩薩摩訶薩應圓滿滅除分別。」 ^307c23

「世尊！云何菩薩摩訶薩應圓滿遠離諸想？」 ^307c25

「善現！若菩薩摩訶薩遠離一切小大無量想，是為菩薩摩訶薩應圓滿遠離諸想。」 ^307c26

「世尊！云何菩薩摩訶薩應圓滿遠離諸見？」 ^307c27

「善現！若菩薩摩訶薩遠離一切聲聞、獨覺等見，是為菩薩摩訶薩應圓滿遠離諸見。」 ^307c28

「世尊！云何菩薩摩訶薩應圓滿遠離煩惱？」 ^308a1

「善現！若菩薩摩訶薩棄捨一切有漏煩惱習氣相續，是為菩薩摩訶薩應圓滿遠離煩惱。」 ^308a2

「世尊！云何菩薩摩訶薩應圓滿奢摩他、毘鉢舍那地？」 ^308a4

「善現！若菩薩摩訶薩修一切智、道相智、
一切相智，是為菩薩摩訶薩應圓滿奢摩他、毘鉢舍那地。」 ^308a5

「世尊！云何菩薩摩訶薩應圓滿調伏心性？」 ^308a8

「善現！若菩薩摩訶薩於三界法不樂不動，是為菩薩摩訶薩應圓滿調伏心性。」 ^308a9

「世尊！云何菩薩摩訶薩應圓滿寂靜心性？」 ^308a10

「善現！若菩薩摩訶薩善攝六根，是為菩薩摩訶薩應圓滿寂靜心性。」 ^308a11

「世尊！云何菩薩摩訶薩應圓滿無礙智性？」 ^308a13

「善現！若菩薩摩訶薩修得佛眼，是為菩薩摩訶薩應圓滿無礙智性。」 ^308a14

「世尊！云何菩薩摩訶薩應圓滿無所愛染？」 ^308a15

「善現！若菩薩摩訶薩於外六處能善棄捨，是為菩薩摩訶薩應圓滿無所愛染。」 ^308a16

「世尊！云何菩薩摩訶薩應圓滿隨心所欲往諸佛土，於佛眾會自現其身？」 ^308a18

「善現！若菩薩摩訶薩修勝神通，從一佛國趣一佛國，
供養恭敬、尊重讚歎諸佛世尊，請轉法輪饒益一切，
是為菩薩摩訶薩應圓滿隨心所欲往諸佛土，於佛眾會自現其身。」 ^308a20

「世尊！云何菩薩摩訶薩應圓滿悟入一切有情心行？」 ^308a25

「善現！若菩薩摩訶薩以一心智，如實遍知一切有情心、
心所法，是為菩薩摩訶薩應圓滿悟入一切有情心行。」 ^308a26

「世尊！云何菩薩摩訶薩應圓滿遊戲諸神通？」 ^308a28

「善現！若菩薩摩訶薩遊戲種種自在神通，
為見佛故，從一佛國趣一佛國，亦復不生遊佛國想，是為菩薩摩訶薩應圓滿遊戲諸神通。」 ^308a29

「世尊！云何菩薩摩訶薩應圓滿見諸佛土，如其所見而自嚴淨種種佛土？」 ^308b3

「善現！若菩薩摩訶薩住一佛土，能見十方無邊佛國，
亦能示現而曾不生佛國土想，又為成熟諸有情故，
現處三千大千世界轉輪王位而自莊嚴，
亦能棄捨而無所執，是為菩薩摩訶薩應圓滿見諸佛土，如其所見而自嚴淨種種佛土。」 ^308b5

「世尊！云何菩薩摩訶薩應圓滿供養承事諸佛世尊，於如來身如實觀察？」 ^308b10

「善現！若菩薩摩訶薩為欲饒益諸有情故，
於法義趣如實分別，如是名為以法供養承事諸佛，
又諦觀察諸佛法身，是為菩薩摩訶薩應圓滿供養承事諸佛世尊，
於如來身如實觀察。」 ^308b12

「世尊！云何菩薩摩訶薩應圓滿知諸有情根勝劣智？」 ^308b17

「善現！若菩薩摩訶薩住佛十力，如實了知一切有情諸根勝劣，
是為菩薩摩訶薩應圓滿知諸有情根勝劣智。」 ^308b18

「世尊！云何菩薩摩訶薩應圓滿嚴淨佛土？」 ^308b20

「善現！若菩薩摩訶薩以無所得而為方便，
嚴淨一切有情心行，是為菩薩摩訶薩應圓滿嚴淨佛土。」 ^308b21

「世尊！云何菩薩摩訶薩應圓滿如幻等持數入諸定？」 ^308b23

「善現！若菩薩摩訶薩住此等持，雖能成辦一切事業而心不動，
又修等持極成熟故，不作加行數數現前，是為菩薩摩訶薩應圓滿如幻等持數入諸定。」 ^308b25

「世尊！云何菩薩摩訶薩應圓滿隨諸有情善根應熟，故入諸有自現化生？」 ^308b28

「善現！若菩薩摩訶薩為欲成熟諸有情類殊勝善根，隨其所宜故入諸有而現受生。
是為菩薩摩訶薩隨諸有情善根應熟，故入諸有自現化生。」 ^308c1

「世尊！云何菩薩摩訶薩應圓滿攝受無邊處所大願，隨有所願皆令圓滿？」 ^308c5

「善現！若菩薩摩訶薩已具修六波羅蜜多極圓滿故，
或為嚴淨諸佛國土，或為成熟諸有情類，
隨心所願皆得圓滿，是為菩薩摩訶薩應圓滿攝受無邊處所大願，
隨有所願皆令圓滿。」 ^308c6

「世尊！云何菩薩摩訶薩應圓滿隨諸天、
龍、藥叉、健達縛、阿素洛、揭路荼、緊捺洛、
莫呼洛伽、人非人等異類音智？」 ^308c10

「善現！若菩薩摩訶薩修習殊勝詞無礙解，
善知有情言音差別，是為菩薩摩訶薩應圓滿隨諸天、
龍、藥叉、健達縛、阿素洛、揭路荼、緊捺洛、
莫呼洛伽、人非人等異類音智。」 ^308c13

「世尊！云何菩薩摩訶薩應圓滿無礙辯說智？」 ^308c16

「善現！若菩薩摩訶薩修習殊勝辯無礙解，
為諸有情能無盡說，是為菩薩摩訶薩應圓滿無礙辯說智。」 ^308c17

「世尊！云何菩薩摩訶薩應圓滿入胎具足？」 ^308c20

「善現！若菩薩摩訶薩雖一切生處實恒化生，
而為益有情現入胎藏，於中具足種種勝事，是為菩薩摩訶薩應圓滿入胎具足。」 ^308c21

「世尊！云何菩薩摩訶薩應圓滿出生具足？」 ^308c24

「善現！若菩薩摩訶薩於出胎時，示現種種希有勝事，
令諸有情見者歡喜獲大利樂，是為菩薩摩訶薩應圓滿出生具足。」 ^308c25

「世尊！云何菩薩摩訶薩應圓滿家族具足？」 ^308c27

「善現！若菩薩摩訶薩或生剎帝利大族姓家，
或生婆羅門大族姓家，所稟父母無可譏嫌，是為菩薩摩訶薩應圓滿家族具足。」 ^308c28

「世尊！云何菩薩摩訶薩應圓滿種姓具足？」 ^309a2

「善現！若菩薩摩訶薩常預過去諸大菩薩種姓中生，是為菩薩摩訶薩應圓滿種姓具足。」 ^309a3

「世尊！云何菩薩摩訶薩應圓滿眷屬具足？」 ^309a5

「善現！若菩薩摩訶薩純以無量無數菩薩而為眷屬非諸雜類，
是為菩薩摩訶薩應圓滿眷屬具足。」 ^309a6

「世尊！云何菩薩摩訶薩應圓滿生身具足？」 ^309a8

「善現！若菩薩摩訶薩於初生時，其身具足一切相好，
放大光明遍照無邊諸佛世界，亦令彼界六種變動，
有情遇者無不蒙益，是為菩薩摩訶薩應圓滿生身具足。」 ^309a9

「世尊！云何菩薩摩訶薩應圓滿出家具足？」 ^309a13

「善現！若菩薩摩訶薩於出家時，無量無數天、
龍、藥叉、人非人等之所翼從，往詣道場，
剃除鬚髮，服三法衣，受持應器，引導無量無數有情，
令乘三乘而趣圓寂，是為菩薩摩訶薩應圓滿出家具足。」 ^309a14

「世尊！云何菩薩摩訶薩應圓滿莊嚴菩提樹具足？ ^309a18

「善現！若菩薩摩訶薩殊勝善根廣大願力，
感得如是妙菩提樹，吠琉璃寶以為其莖，
真金為根，枝葉花果皆以上妙七寶所成，
其樹高廣遍覆三千大千佛土，光明照耀周遍十方殑伽沙等諸佛世界，
是為菩薩摩訶薩應圓滿莊嚴菩提樹具足。」 ^309a19

「世尊！云何菩薩摩訶薩應圓滿一切功德具足？」 ^309a25

「善現！若菩薩摩訶薩滿足殊勝福慧資糧，
成熟有情嚴淨佛土，是為菩薩摩訶薩應圓滿一切功德具足。」
大般若波羅蜜多經卷第五十四
 ^309a26
