
pin:: 
## 3
維摩經略疏垂裕記卷第七
author:: 錢唐沙門釋智圓述
二、體相續假。荊溪云：以顯迅速者，幼猶似住。
三、體相待假。「待有二種」者，荊溪云：異時竪待也，
同時橫待也，相待之文皆具此二待。
前無後有故豎，待三無為故橫。 ^794c27

二、總譬三假。「或是」者，前分此文屬相待假。
今又作總釋，故云或也。 ^795a1

七、結成奉律。
二、二比丘心得清淨，二：初、分科。
二、隨釋，三：初、比丘稱歎。
荊溪云：不能用衍通別圓者，以四句推，通三教故。 ^795a3

二、波離愜伏。三、比丘發心。
四、結成不堪。 ^795a5

九、命羅云，二：初、分科敘意。 ^795a6

二、「羅睺」下，隨文釋義，二：初、命問疾。
「亦云羅云」等者，新云羅怙羅，此云執日。
有娠，音申，孕也。又脂刃反。 ^795a7

二、辭不堪，二：初、分科。
二、隨釋，四：初、正辭不堪。
二、述不堪之由，二：初、敘意分科。
二、隨文釋義，二：初、長者問。
「作輪王」者，輪王有四：金、銀、銅、鐵輪，如次王四三二一天下。
其將即位，先沐浴齋戒於高樓上，而輪寶自應，
從東方來，臣、兵、象、馬、女、兒凡七寶皆爾，
具如《大經．聖行品》說。
肇云「佛不出家，應為金輪王，王四天下。
羅睺羅不出家，應為鐵輪王，王一天下。」
以其所捨不輕，所期必重，故問其利也。 ^795a9

二、羅云答。「如賢愚至出家功德」者，彼經第七云「出家因緣其福甚多。
若放男女奴婢，若聽人民，若自己身出家入道者，功德無量。
布施之報十世受福，六天人中往返十到，猶故不如放人出家及自出家功德為勝。
何以故？布施之報福有限極，出家之福無邊無量。」
經文格量甚廣，不能繁引。
「十智」，如前記。 ^795a18

三、正述彈訶，二：初、分科。
二、隨釋，五：初、正彈訶。
「此形服出家」者下，疏文自立四句。
荊溪云：應以形心對於偏圓，及以信法作多四句，今正當令圓心出。 ^795a24

二、為解釋，二：初、正解釋，三：初、釋訶密行。
荊溪云：若為利生者，於無利中而行於利，方乃得於不思議空。
空心出家以赴物機，令物推理。 ^795a28

二、約理訶。寄密行名，以依理出家而為訶也。
密積功德之利，方名無利無功德也。 ^795b2

二、釋訶智斷。荊溪云：有為法者，又訶羅云雖見偏真，同於有為。
故《大經》云「空者等者」，意引不空，即無為中具一切法。
若於小乘真空之中，但是於空，不具諸法，故不合說。 ^795b3

三、釋訶出家心。荊溪云：即是平等真法界等者，此中寄之以斥古師而成今解。
真法界中尚無界外出家度人，豈有形服度人功德？
又亦得名大小名同體異而訶，亦是況訶，前後並爾。
即如羅云小乘中密，小乘之理尚不可得，況平等法界畢竟真空而云利耶？
引彼真諦以證無為，大乘無為具諸功德，故不同小若有若無皆不能具一切諸法。 ^795b7

二、料簡。荊溪云：問淨名等者，經中祇云無為無利。
此即問前引大涅槃、虛空、佛性、平等法界，此名自足。
何以名之為真密行？
與無為義亦不相應。
答中意者，羅云正說小乘無為功德之利，又稱小中密行第一。
淨名以大折其二事令俱不成。
大乘無為如如意珠，珠即諸物，密豈過此？
無為之語其理未極，故云一往。
故知大乘無為非無勝利，以其羅云已得小乘無為，故以大乘無為折之。
既破小已，方述大乘無為法遍，以明小乘有為無為並不能具一切諸法。
若如是者，方是密行中之上品。
故十人中皆以其行而為破立，以為半滿深淺之致。 ^795b15

三、廣示出家功德，二：初、分科。
二、隨釋，二：初、自行。
「若觀至得真無為」者，荊溪云：真無為即真密行。
下去一一皆結以為真無為中具諸功德，一一義當密斥羅云。
「離一切見清淨禪」者，界外之見等覺方離，小果豈無？
「處於涅槃」等者，荊溪云：故此無為密行之理即具三德。
此即性德三德明文，此是大師之深旨也。
一家學者願思於百界因緣一念三道。
「觀中證果至修因」者，觀字平聲。 ^795b27

二、化他，二：初、分科懸示。
「波旬」，此云極惡。 ^795c6

二、隨文釋義，二：初降眾魔。
「經云降伏眾魔度五道」等者，荊溪云：由降故度，乃至離惡皆由降魔。
疏云「得菩薩道」者，文雖別說，然須約圓，故得菩薩道時已得法性。
初住之道故具二時，已得不動即是究竟。
餘可準知。又此不動，應知不是二十五三昧之不動，此借三藏降魔時別立之名。
「破他化」等者，赤色三昧也。
故知不得有前後也，故引《大經》證成圓位圓家降魔之分齊。
又一一文義通始行，可為行者之初修也。
「度五道至三種意生身」者，於中雖不可立界外五道之名。
已引《大經》二十五三昧，經既名為三昧中王，
能度二十五有、三諦之惑，具足三智三身三脫，
尚成十種破二十五有，即是十種度五道也。
「能度界內」等者，正出分段及以變易二處五道，況復下句云淨五眼。
言「淨五眼」者，雖五對五非謂體同，重明能度之體用耳。
「破諸惡業對肉眼」者，欲指人中是肉眼，
故明四趣眼不及人天，故為所破。
此亦一往。亦有龍鬼過人肉眼，終是惡業，從道以判破。
「諸亂心」等者，亂既云諸，即指欲界。
以天眼法在色界，故破欲方有四禪天眼。
應知從教判為別圓。
「約五力」者，力既由眼，眼由度道，故釋根力亦依別圓進退明之，
或具四教。 ^795c7

問：約於道品，何以不列三四七八？
何故五根復居力後？
答：此乃別圓果地諸法七科一一獨頭為門。
何以用因法相生難耶？ ^796a1

問：眼不分教，力何以分？
於分仍有判權實耶？
答：此亦成於眼家體用。
若淨五眼，根力必全。
一往文中似相生相，莫不皆以降魔所成，故用降魔以為本也。
下去文相並本並生，何但獨頭迭生迭本。 ^796a4

二、摧外道。 ^796a8

四、結真出家。荊溪云：是則一心具足萬行者，
撮前自他悉一心故，故前四科必同體也。 ^796a9

五、勸諸長者子出家，二：初、分科。
二、隨釋，四：初、勸出家。
荊溪云：今得值得聞等者，諸長者子初聞大乘出家功德，信於佛法都未曾霑。
故知曾聞秖聞向說，若不聞者如三億人。 ^796a11

二、辭有礙。三、重勸。
荊溪云：四句者，應具如前辨多四句以判於心。
若不爾者，何殊於小？
故云各有大乘等也。
言「各有」等者，既云善根，即是宿種，非於淨名始勸發心故也。
「菩薩戒品隨心即發」者，非謂發心即具戒體。
且以大小相形言之，然於大乘亦假緣具。
在家緣具父母咸聽，以不妨於色養故也。
但小乘教以色及非色心而為戒體。
菩薩雖亦身口為助，增上在心，名隨心戒。
雖大小別，上品咸心。
但大律儀四弘為本，立心、緣、境三聚更互相資。
故淨名云即是出家，是即具足四發心。 ^796a14

四、結成不堪。 ^796a25

十、命阿難、二：初、分科敘意。
二、「即是」下，隨文釋義，二：初、命問疾。
荊溪云：三因緣得名者，亦可此三義立四悉。
本願，世界也；父母，對治也；從見生善及第一義。 ^796a26

二、辭不堪，二：初、分科。
二、「一奉」下，隨釋，四：初：正辭不堪。
二：述不堪之由。「明生身真佛」者，即指王宮所生之身以為真佛也。
飢渴寒熱等，即九惱也。
暹云：一金鎗、二馬麥、三寒風、四熱病、五出血、
六旃遮女謗、七乞食不得空鉢而還、八為婆羅門害、九背痛。
「是則」下，荊溪云：明方等意。
若從本說，正當符於半滿之文。
若實行者，應但依今具出二塗，即是教意。 ^796a29

三、正述被彈，二：初、分科。
二、隨釋，三：初、覈問乞意，二：初、淨名問。
「分衛未至」者，未是食時也。
分衛，如前記。二、阿難答。 ^796b8

二、正彈訶，二：初、分科。
二、隨釋，四：初、重止阿難二謗。
荊溪云：而說有者，疾是苦果，果必由因。
「身小有疾」者，秖此一言，咸招二謗。 ^796b10

二、顯金剛之身，二：初、牒文正釋。
「所以喻金剛者」者，荊溪云：三德具故，故以金剛三義以譬三德。
既即一而三，故約法身以示二德。
「諸惡」下，五住皆除，即不思議解脫也。
然解脫、般若各應具三，謂三脫、三智也。
例法身可知，故文從略。 ^796b13

問：今云五住皆除，云何對三脫耶？
答：圓融三脫皆破五住。
若約別對，不無其旨。
真性脫無明，實慧脫見思，方便脫塵沙。
以總收別、以別簡總，宜令得意，無失圓旨。 ^796b18

「摩訶至萬善」者，秖是三智導福。
從因至果，故云冥於中道究竟圓極也。
「是則至宛然」者，三句經文符合三德，宛然可見也。
即金剛之體是法身，諸惡已斷是解脫，眾善普會是般若。
各三成九，九秖是三，三一互融展轉無礙，如斯妙體豈有疾乎？
「則無苦果」者，既無五住苦因，則無二死苦果。
前云五住皆除，此云則無苦果，互現其義耳。
但消惡宜約五住，消疾宜約苦果。
「此破三藏」等者，報身即王宮之身。
智斷，即樹下三十四心斷見思也。
是則法身先有智斷、後得縱而且橫，未免疾惱。
荊溪云：具如《止觀》縱橫三德大小各三。
此荊溪指體相章也。
「衍教法身智斷」者，荊溪云：越於通教，直述別圓。 ^796b22

二、「但舊」下，斥古顯今。
「四時五時」者，《法花玄義》明古人判教，咸以
《華嚴》為頓，於漸則有三時四時五時等。
暹云：虎丘岌師分三時。
十二年前見有得道，名有相教，十二年後齊至
《法華》明見空得道，名無相教。
最後雙林明一切眾生佛性、闡提作佛，名常住教。
宗愛師為四時。三如前，更於無相後、常住前，
指《法華》會三歸一，名同歸教。
定林柔次二師明五時。
四不異前，於無相後、同歸前，指《淨名》、《思益》諸方等經為褒貶抑揚教。
「猶是八十年佛」者，古人將般若在方等前，猶同三藏佛是八十無常也。
「七百阿僧祇」者，暹云：《首楞嚴三昧經》下卷
「堅首白佛言：『世尊！
佛壽幾何？何時入滅？』
佛告堅首：『東方去此五萬二千佛土，國名莊嚴，
佛號照明莊嚴自在王，十號具足，今現說法。
如彼佛所有壽量，我壽亦爾。』
又問：『彼佛壽命幾何？』
佛言：『汝自往問，彼當自答。』
堅首承佛神力乃至答言：『如釋迦壽，我亦如是。
汝欲知者，我壽七百阿僧祇劫，釋迦亦爾。』」
古人意謂今明金剛之體，即同七百勝應之身，非法身常住也。
「而不受今所釋」者，荊溪云：四時五時家所計，
並不以前四時三時有常住理，是故不受今釋。
今釋顯榮，榮即大故，故違他解。 ^796c6

三、結二謗，二：初、分科。
二、隨釋，二：初、結成損謗。
結云大威德諸天者，荊溪云：通論諸天皆有威德，悉皆無病。
「他方淨土」等者，且指安養，下至十念臨終一念皆得往生，故云小善。 ^796c29

二、結成增謗。「寧共師之」者，寧，豈也。
既是惡人，豈堪師稟？ ^797a4

四、牒釋對破，二：初、標。
二、「當知」下，隨釋，二：初、正釋，四：初、釋法身斷德。
二、釋法身智德。三、重釋斷德。
「二種三漏」者，欲界煩惱，除無明，名欲漏。
上二界煩惱，除無明，名有漏。
三界癡，名無明漏。
界外三漏，準說可知。
漏有二義：一漏失道理、二漏落生死。
四、重釋智德。 ^797a5

二、總結。
三、阿難恥愧，二：初、分科。
二、隨釋，二：初、正恥愧。
二、空聲慰喻。「如普賢觀之所明」者，即彼經云「釋迦牟尼名毘盧遮那遍一切處。」
所以引者，大師意顯空聲是釋迦法身，非餘佛也。
荊溪云：問此是何佛之法身耶？
答：十方諸如來同共一法身，何得言誰法身耶？
然不別而別，應物由聲、緣別聲殊，即是釋迦法身之身。 ^797a11

問：法身無聲，何得有聲？
答：法無應有。 ^797a18

問：既云法身，今那云應？
答：無色曰法，聲即是應，應即法身，何求異耶？
故云吾今此身即法身也。
《法華》空聲準應可見。 ^797a19

「五濁」者，羅什云「大劫中有小劫，多諸惡事，總名劫濁。
善人既盡，純惡眾生，眾生濁也。
除邪見已諸煩惱，如三毒等增上重者，
不以道理，能障聖道，必入惡趣。
如是結使，煩惱濁也。
除四見已，唯取邪見，謗無因果罪福及聖道涅槃，是名見濁。
凡減劫減至百二十歲已下至于三歲，悉名命濁。
釋迦出世，當壽一百二十歲時。」
此依羅什釋也。《法華疏》具明。
「為化婆羅門」者，荊溪云：此明現疾意也。
《乳光經》中七聖共化慳婆羅門，一牛母、
二牛子、三#CB00590;者、四阿難、
五淨名、六如來、七空聲也。
此婆羅門生來不施，鐵網其舍飛鳥不過。
阿難造門，淨名訶者，為顯如來常住法身。
阿難欲去，因空聲勸，此婆羅門施心似開，仍擇群中不受#CB00590;者令自#CB00590;取。
阿難言：「我大比丘，不應觸乳。」
佛便化作小婆羅門輒於傍立，婆羅門見，乃令#CB00590;之。
纔觸牛身，受無量樂。
於是牛母而說偈言：「若#CB00590;右邊兩，應留左邊兩。
若#CB00590;左邊兩，應留右邊兩。
盡#CB00590;奉世尊，犢子應須養。」
犢子聞已，復說偈言：「我本不布施，今來畜生道。
盡#CB00590;奉世尊，我自噉水草。」
於是婆羅門驚異歎訝，畜生尚爾，何為慳耶？
因茲發心傾財大施，乃隨阿難至如來所。
佛為說法，授記作佛，號曰乳光。
此空聲勸，具足權實，故一安慰利及二人。
「不勞恥愧」者，有大機者大自悉之，若小機聞，疾亦何妨？
元知宮室父母生身，因既非常，果亦何爽。
而實行者此會未知，據共化慳何恥之有？ ^797a21

四、結成不堪。二、次命五百。
荊溪云：各說身因者，如前十數但述半教之身因耳，藉今彈訶即成常住之真因也。
pin:: 
#  4 菩薩品(七-八)

## 1
菩薩品 ^797b19

三、菩薩品折伏自體緣集，二：初、敘意分章。
二、依章解釋，三：初、正明此品來意，二：初、總明來意。
「不思議依正」者，寂光依也，法身正也。
離身無土、離土無身，名不思議。
眾生本具，迷故不知。
初住分證，妙覺究竟。
令得此二，故云「欲令眾生」等也。
「而有自體之患」者，無明未盡，猶為所訶。
或對高訓下，以圓訶偏；或策其圓行，令進上位，義如下說。
「此明」下，且約以圓訶偏結示文旨，訶偏正報、顯圓依果。 ^797b23

二、別明來意，三：初、開章辨異。
「而義有殊」者，義與前殊，隨章自見。
若覈其大旨，則前五共成折小，此五共成彈偏。 ^797c2

二、依章正釋，五：初、為顯淨名不思議勝智。
「靡不歸伏」者，靡，無也。
但餘四義者，即下四章。 ^797c5

二、為轉方便教門，二：初、標示。
二、「初轉」下，正解，二：初、轉教。
二、初述意。「鈍根菩薩」者，三教菩薩通名鈍根。 ^797c7

二、「有三」下，正釋，三：初、列章。 ^797c9

二、正釋，三：初、轉三藏方便。
「與聲聞五味同」者，至法華方入圓，故利根者被訶悟圓，
不得後味，故名利也。 ^797c10

二、轉般若中方便。
「佛從得道夜」等者，荊溪云：此《大論》中明說般若有顯有密定及不定，
約顯次第唯在第三，於當部中權竪不定。
且復未明今通竪論以明密教，故成道後中間常說，故今用之以至方等。
故方等中以大訶小，大義正當始終般若，
故於通別所益不同，皆來至今，須待彈斥。
菩薩別聞者，不在鹿苑對二乘說，至方等會對大聞小，
然非祕密之般若也，此仍方所論不定耳。
言方所者，十方相望。
又此亦名約行五味而論不定。 ^797c12

三、轉華嚴中方便。
荊溪云：稟華嚴等者，於彼處會未能獲益，
來至鹿苑密利全無，至此會中待別彈斥。 ^797c22

三、「復次」下，料簡，八：初、簡彈訶用不，二：初正簡示，
三：初、立義。「四味」等者，荊溪云：釋前文顯密五味，
於五味中而辨訶意，明乳等四方便真實須訶不訶。
「何以故」下，釋訶所以，恐失訶意。
「封教」等，即不得意人。
「雖齊」下，即得意人。
「若稟」下，失意須訶，得意不訶。 ^797c24

二、疑問。荊溪云：問向訶及不訶之意。
三、答釋。「教人俱廢」者，既非真實，得意不得並須訶也。 ^798a1

二、「釋此」下，示文旨。
「法病俱訶」等者，法即得意，病即不得，圓教即具二意如文。 ^798a3

二、簡體益通前。「答如所問」者，於鹿苑有通二乘，但密非顯。 ^798a4

三、簡訶人存法。荊溪云：方便菩薩者，於方便教復約人法辨訶不訶，
以存方等之教故也。 ^798a6

四、簡華嚴權滯。荊溪云：若封至海也者，
大師正以圓頓之教是《華嚴經》之元旨，是故彼教不同二蘇。
二蘇仍有遠近二意乃俱得遠，論唯頓，
故云此即《法華》弄引。 ^798a8

五、簡涅槃通前。荊溪云：問亦云至此意者，
既通初後，亦應具四。
四中方便及以真實，有斥不斥，何不出之？
答：雖有此意未見明文者，問此引佛答迦葉之文，此即是文。
乃云無者，但未若《華嚴》其文分明，復是
《智論》之明文也，亦曰有文故。
從「若欲」去，即以義推名異義同以為答意。 ^798a11

六、簡般若華嚴。荊溪云：得道夜等者，前答雖云名異義同，
華嚴般若悉涉方等，不知亦有異部名為名異、為當同部立異耶？
答中分二。若不共者即是異部，若其共者即是同部。
若爾，還是以教望教論同異部。 ^798a17

七、簡涅槃異名。問中先引偈。
次「若爾」下正問答者，荊溪云：意明何但名異義同，論部亦得有同有異。
部異理等於義不失，何況但是異名而已。 ^798a22

八、簡方等通前。荊溪云：問自淨名等者，亦應合有方等生酥通乳酪耶。
若其有者，何不說之？
答：文雖爾，應須具如《法華玄》文第十卷中。
今若復欲論理有者，鹿苑理密說彈斥。
又《華嚴》中四何須更論，亦是其例。
既其一切俱通初後，豈可方等不通於初？
準此問前亦應問後，文無者略。
若爾，一音之教非無小得，但失於鈍，以歷五時，故不全用玄文所引。 ^798a25

二、轉觀。荊溪云：轉觀等者，對教但是信法別耳。
顯密次第一切同教，依前諸義隨觀待訶。
但加殺人以為不定，用顯行相，以此為別。
故引《大經》殺人為證。
文為二：初、正釋，二：初、明今機熟堪聞，二：
初、正明轉觀，二：初、正明獲益。
「其既利根」者，各於當教對彼信行得名利根。
「聞三藏」等者，夫名法行，非全不聞，聞少思多，故得名耳。
《般若》在通，《華嚴》據別。
「而未見正道」者，稟前三教未見圓理。
「若聞」下，正示轉觀也。
「入不二門」者，從偏入圓，位通深淺，以觀行、
相似、分真悉名入不二門，約今訶意唯取分真。 ^798b4

二、「復次」下，約味顯位，二：初、顯位。
「於前三處」等者，藏教菩薩既不斷惑，淺深雖殊但名為乳。
通人約味配位可知，若發中道唯在別教，若論證道豈假彈訶？
今從部意約教道說，故在醍醐，遭訶受益方名殺人。 ^798b15

二、「若聞」下，明益。若論受益，實通深淺，今明毒發止在分真，
是則了因如毒，無明如人。 ^798b19

二、「是則」下，結示命意。
「槌砧」等者，淨名如槌，彌勒等如砧，成熟大乘機緣之器也。
「悉霑」等者，因述聞訶，各霑圓益，信行轉教、法行轉觀。 ^798b21

二、明今重聞益廣。
荊溪云：重明今昔，教觀之益必定不虛，以成利益。 ^798b24

二、料簡，二：初、簡實益。
「問訶諸菩薩」等者，荊溪云：問大士訶辭意皆在圓，而諸菩薩豈皆圓益？
答中引《論語》也。「詩三百」者，即今毛詩，有三百五篇，此舉全數。
「一言」，謂思無邪也。
蔽，猶當也。詩雖三百之多、六義之廣，而唯用思無邪一言以當三百篇之理。
猶今四機雖廣，舉一圓普益以當之也。
於方等中縱未入圓，密受圓益，以因彈折堪至法華。
稟權實教等者，實即圓教。
不得意者既生語見，故被彈訶，訶病不訶法也。 ^798b26

二、簡權益。「猶滯方便」者，「滯」應作「帶」，字誤也。 ^798c6

問：向云皆得一道之益，此中何故云何容不得方便益耶？
答：顯或方便、密唯一道，據佛意為密非密入圓。 ^798c7

三、為扶成佛國之教。
荊溪云：符成等者兼出諸意。
此用初文如來答於淨土之意。
若見空室，入自益位。
若見燈王及以香積，即得入於利他位也。
次「故隨」下，明被訶者自淨土行成入無生位，亦得生於同居等。
三「又隨福慧」下，示被訶者淨土行成，所攝眾生來生其國。
次「此是」下，總結前意。
故知如來明淨土行，元令具於上來諸文意也。 ^798c9

四、為折伏住方便行菩薩為入後味之弄引，
二：初、明三經弄引。
「以訶乳成酪」者，如〈佛國品〉土復穢時得法眼淨，
及〈方便品〉為國王居士說無常速朽，皆是訶凡夫之乳成二乘之酪也。
「至法華成熟酥」者，荊溪云：問一家諸文咸至法華悉成醍醐，
今何得云但成熟酥？
答：教旨無他，人自前却。
況顯露教指二乘人來至法華悉成醍醐，諸菩薩等無處不入。
般若同異亦復如是。
五千起去，三變被移，捃拾之言良由多意，如是熟酥即名醍醐。
故便法華之後更說般若，良由尚有生酥之名。
並是涅槃入法界者，佛化施設一期事畢，前後小別大體無違。
尚置餘國傳說之言，何必全在靈山之席？
若以不盡入於法界則令法華部非終極，爾前諸教有得入者部應圓融。 ^798c17

二、立五問釋疑，五：初、釋此經入法界疑。
答中意者，利已悟入，豈但與《華嚴》不殊，
其實與《法華》無異。
鈍根既未證入，於此但成生酥，或但成酪而已。
「至後三味」者，約味應二，約經乃三。
以《法華》、《涅槃》同味故。
故《大疏》云「但未證入者，至《大品》、《法華》、《涅槃》。」
若約此中新入，至大品有如生酥者，法華有如熟酥者，
則大經為醍醐，則亦得云三味。
荊溪修定意或在此。 ^799a3

二、釋《寶性論》不明疑。
「二處不殊」者，於鹿苑後俱談圓頓。
「故二酥之別」者，此約從鹿苑次第入者以說。
其新入者於此乃酪，於大品乃生酥；其利根者則頓入法界則成醍醐，
並如前說。故知五時次第是約一番機緣而說，故於諸文並指五人最初稟小。 ^799a10

三、釋大品上根疑。
荊溪云：問上來等者，此約上來多五味義，
並以《涅槃》對於《法華》而為上下，故二乘眾皆至法華而入法界。
《法界性論》何以然耶？
答：《法界性論》唯約菩薩入一乘機，故云一乘人也。
若二乘人，在於法華而為上也。
說二乘者，明大小共。 ^799a16

四、釋二經同味疑。
「約教判味」者，俱開顯故。
「今此約人」者，人入有前後故。 ^799a21

五、釋法華生酥疑。
荊溪云：如所問也者，準問為答，即是亦有。
準此亦應問云亦有法華如乳者不？
答：如所問也。亦應更須問出亦有以方等為上上根不？
答：道理然也，三藏之後即入故也。 ^799a23

五、印定成經。《大論》第二云「佛法有五種人說：
一佛口自說、二者佛弟子說、三者仙人說、
四者諸天說、五者變化說。」
今淨名是佛弟子，故得印定成經也。 ^799a27

三、「為此」下，指前總結。 ^799b1

二、略釋菩薩義，二：初、名義指上。
二、約教正釋，二：初、約教總明，二：初、正明行相。
荊溪云：四種菩薩皆云跋致者，初舉發心，
次入#CB00849;致，此則具舉初後也。
又被訶者皆不退位，從前不退入後不退，三種不退相望說之。
以四菩薩中先訶勤不退之行，是故預標不退之言。 ^799b2

二、「但大」下，結示佛意說四教。
「明菩薩義」者，荊溪云：諸波羅蜜即橫行也，觀理入智即竪行也。
前之三教但明竪位，唯有圓教俱明橫竪。
若準前文，亦可具如〈佛國品〉中一十七句即橫行也，一十三句即竪行也。
雖不霑藏，義立何妨。
「非權非實」等者，於一心雙非之理，演出四教權實之法，故云而權而實。
根緣自異，佛意常同。 ^799b8

二、「今言」下，約題正示，二：初、正釋，三：初、主伴同緣。
「法身眷屬」者，荊溪云：上來多文皆云深求其致者是應生者，
隨機利見如月現水。
《光明》云「應物現形，如水中月。」 ^799b15

二、「方便」下，師資轉益。
三、「如此」下，結示功能。
二、料簡，六：初、諸菩薩與淨名辨異，二：初、問。
荊溪云：明被訶者多在同聞，信知同聞並非下位，既是同位不應有訶。 ^799b19

二、答，二：初、他解。先總敘意。
「有言」下，敘古也。「是權隣果」者，謂本是金粟如來，權示等覺菩薩。
「有三生」者，即下文始、住、終也。
二、今釋。荊溪云：雖復有訶，不妨高位。
雖曰消文，意兼斥古。
「央掘」，如前記。 ^799b22

二、約舉前十心例今所表，二：初、問。
二、答，二：初、同法華四知見。
開示悟入即四十真因，下對《華嚴》類釋自顯。
二、類華嚴四十位，二：初、正明。
「四大菩薩」者，謂法慧說十住，功德林說十行，
金剛幢說十向，金剛藏說十地。
「善惡融通」者，魔事即佛事名惡融，如云行於非道通達佛道也。
佛事即魔事名善融，如云作魔王者多是住於不思議也。
二、「訶意」，下結示。 ^799b26

三、約從人對位深淺意融。
四、約重舉彌勒對前辨益。
荊溪云：問破彌勒一人等，答中意云悉有故也。
「所化不定」者，此是彌勒同事機也。
既能遍同，斥於能化，所化自整。 ^799c5

五、約權實雙行不無旁正，今何得言共行弟子等者。
此牒前答為難。《大疏》於前答中，於權實化物下云所化共行弟子不定。
荊溪前既削去共行之言，此中亦合除之，應云今何得言彌勒所化稟實教耶？
文方相應。 ^799c9

六、約華嚴法華對今辨異。
三、入文解釋，二：初、分科。
二、「所以」下，隨釋，二：初、命四大菩薩，四：初、
命彌勒，二：初、命問疾，二：初、敘先命所以。
二、「言彌」下，正解名義，二：初、定姓名。
肇云「彌勒，南竺國婆羅門姓。
出此姓，即以為名。」
生云「雖生兜率，猶以本姓稱焉。」
此二師解亦符今釋。 ^799c14

二、「而名」下，示慈義，二：初、約三慈釋名。
三慈名義委如前記。
「或有漏或無漏」者，漏落變易，不漏分段。
「一向無漏」者，中道大慈不漏二邊。 ^799c19

二、用四教格義，二：初、約四教結判。
「若以三慈用收四教」者，前三但有生法，圓教則具無緣。
荊溪云：四教皆云與道滅樂，不云拔苦集者，且消慈邊未即拔苦。
圓慈之體理無獨運，若從事說不無二別，故與樂言一途而已。 ^799c22

二、「彌勒」下，明受訶所以，二：初、明此權彼實。
二、「又權」下，明出沒隨機。
「出沒不定」者，隨機設化。
淨名亦權、彌勒亦實，前約一往，且以此彼分之。 ^799c27

二、辭不堪，二：初、分科。
二、隨釋，四：初、辭不堪。
二、述不堪之由，二：初、略示。
「兜率陀」，此云知足，新云覩史陀。 ^800a1

二、「所以」下，廣釋，二：初、明天王請法因依。
二、「彌勒」下，明彌勒為說不退，二：初、述意。
荊溪云：「彌勒為說」等者，具如疏文，釋已委悉。
今私助一釋。凡得記者多在不退，既自獲記復為他說，
故為天子說得記位，因慈而為大士所訶。
記雖被訶，不訶不退者，施訶授記是訶不退。 ^800a4

二、「言不」下，正釋，二：初、正明不退，二：初、牒經釋義。
荊溪云：因中得理等者，在因證理，故且云也。
若從彌勒應云果由因剋，故云行也。 ^800a9

二、「但四」下，約教分別。
荊溪云：入燸等者，應引《俱舍》「燸必至涅槃，
頂終不斷善」等。若通教明三不退中云
「六地齊功」等者，以與小共故得齊名。
所言「皆」者，顯乘顯地，性地已去皆不退也。
「十信初心」等者，以十信位但分初中二心之別，八信至十信以為中心。 ^800a12

二、結示受訶，二：初、明隱實施權。
二、立問答顯意。荊溪云：聞彌勒說至得入者，
益時別故，所因異故。 ^800a18

三、正述被彈，二：初、分科。
荊溪云：一先總定者，對下生滅等文，故此成總。 ^800a20

二、隨釋，五：初、總定，二：初、述意。
二、「一生」下，正釋，二：初、釋一生。
荊溪云：一生等者，亦應云二即人天也，
亦應云三，兼此生故。 ^800a22

二、釋授記，二：初、正約四教。
《小彌勒經》明三藏得記，《大彌勒成佛經》
及《大品經》並明通教彌勒得記。
「示斷一品」等者，荊溪云：前不云示，至此方云者，
易濫實故、大乘諸經多說示故。
況有教無人，故須說之。 ^800a24

問：若爾，通亦易濫，何不說示？
答：觀名雖濫，彼與小共。
共不共異，極成難濫。
又亦可云示者顯示義耳。
準此而言，餘文亦有。 ^800a29

「善財入樓觀」等者，《爾雅》云「狹而修曲曰樓，觀謂之闕。」
郭璞注云「宮門雙闕也。」
《釋名》曰「觀，觀也。於上觀望也。」
暹引新經云「善財恭敬右繞已，白言：『惟願大聖開樓閣門。』
時彌勒前詣彈指，其門即開，命善財入。
善財心喜，入已還閉。
見其樓閣廣博無量同於虛空，乃至或見彌勒初發菩提心時，
如是名字、如是種族、如是善友之所開悟，
乃至如是壽命，經爾許時親近供養，皆悉明見。
或見彌勒最初證得慈心三昧，從是已來號為慈氏。
乃至見得忍，或見住地，或見成就清淨國土。
或見護持如來正教，為大法師得無生忍。
某時某處某如來所受於無上菩提記。」
「以迹表本」者，荊溪云：圓是實成。
若準實成，境智合時唯佛見佛。
故《法華》云「唯佛與佛」等也。
若為菩薩在寂場者，故知迹也。
迹中圓說但可表本，此亦體用論本迹耳。
此意亦與示義大同，故以寂場共表二教。
「亦如華嚴」者，問：何以一文用表兩教？
答：機眾教共，令經部合。 ^800b3

二、「但彌」下，結示定意，二：初、結彌勒隨機。
荊溪云：豈測高下者，或是古佛久遠難知。
「有四根緣」者，問：前文已云沒實用權，今隨四緣，則權實俱用何耶？
答：前云權者不專權，故以圓教中失旨等三亦須訶。
故縱圓教三不退位，但訶彌勒，餘者歛蹤。
二、「今」下，示淨名定意。 ^800b21

二、正訶彈難破，二：初分科懸示，二：初、分科。
二、懸示，三：初、標立。
二、正示，二：初、別。二、通，二：初、標。
二、釋，二：初、四教俱生。
二、四教俱無生。「通教下俱無生」者，荊溪云：果滿正顯事滿故也。
信事滿時理豈不滿？
而不單從理為名者，理濫初故。
「制立有異」者，地前住前次以不次，此其異也。
三、「雖」下，去取。 ^800b27

二、「今就」下，隨文正釋，二：初、生門，三：初、分科。
二、隨釋，三：初、約三世定。
「得繩所繫」者，準於有部立以得得，漸以後得得於前得，
故使往業能至未來，故有部中業入過去得至未來。
身死得謝未來報起，如一業成，以一大得得於業法。
又以小得得於大得。
第二剎那以三大得，得前二得及以業法，初念之得俱成法故。
又三小得得前三大并初剎那九法，成就第三剎那二十七法。
「曇無德」者，此云法密，見空得道也。 ^800c4

二、難破，二：初、別破二家，二：初、難破毘曇三世有。
二、難破曇無德二世無。 ^800c13

二、「復次」下，通破二家。
荊溪云：復次下通約二家所計以斥彌勒，此約計三世心而為破也。
以二家所計雖有去取，不出三世此破。
「二世無也」者，此四字合在前科之末，在此誤也。 ^800c15

三、引證，二：初、敘意總釋。
二、「亦生」下，約宗別解，二：初、約有門解。
「薩婆多」，此云一切有，見有得道也。
荊溪云：若依薩婆多等者，還約小詮宗以破於小，故約有門用破空門。
二、料簡。荊溪云：問三相四相等者，若但立三則無異相，此亦兼破計常故也。 ^800c19

二、「若作」下，破空門執。
三、「有師」下，破古。 ^800c24

二、約無生門，二：初、懸示分科，二：初、懸示義旨，
二：初、總示。「即是訶取衍門」等者，令二教執方便者及圓起語見人而自警言：
彌勒不退尚自被訶，我等初心安敢固執？
固執既忘，不障正道。 ^800c25

二、「何者」下，徵釋，三：初引經列名。
二、「三藏」下，約教釋義。
「無無生記」者，以無生是斷結位故。
荊溪云：三藏伏結等者，此正破也。
「更引三藏」者，明但有於首楞嚴三尚自須破，
故三藏教未得無生不合求記，故權無生非正記位，雖復立之立即尋破。
與而論之，出三相耳。
故下歷教皆先引前三教非真，次方破於權實得否。
「乾慧至性地」等者，正出通位，與三藏教三祇百劫其位齊也。
「若聞授記心則等」者，破彌勒者令餘息心。
若破諸天，恐濫破餘悕冀者耳。 ^800c29

三、「前三」下，結判訶意。
「心祈此記」者，祈，告也，告求此記也。 ^801a10

二、隨文釋義，二：初、約無生理破，三：初、歷示訶意，
二：初、明無生記位，二：初、略示無生。
二、「但三」下，廣明記位，二：初、總誡。
二、「三教」下，別示，二：初、釋前三記。
「雖未發心」者，未發大心也。
二、「通」下，釋無生記。
「亦名歡喜地」者，以初見諦心歡喜故，故借別名以名其地。
「常住佛果為異」者，荊溪云：此是究竟法身記也。
若通教中，唯有八相無法身本，故不名也。
故望法身，此為永別。
「若智若斷名別教無生」者，借通教名通途用之。
「剝葱切葱之異」者，次第斷惑從外至內猶如剝葱，不次第斷內外俱破猶如切葱。 ^801a11

問：六根淨人見思先盡，何異剝葱？
答：三惑一心誰論先後？
麁垢自落，宜善思之。 ^801a22

二、「但稟」下，示彈訶所以，二：初、明初心起著。
二、「為此」下，明寄高訓下，三：初、標示。
二、「所以」下，正釋，二：初、明寄高彈訶。
荊溪云：將窮三教無生之源者，即補處位名之為源。 ^801a24

二、「若通」下，明訓下受益，二：初、約教總明。
「若圓菩薩」者，五品人也。
二、「復次」下，歷位別示。
「約理被彈」者，即約圓無生理以彈訶也。 ^801a28

三、「而須」下，總結。 ^801b1

二、「若以」下，正解經文，四：初：解無生受記。
二、「而言」下，解無生是正位。
「金剛般若」等者，荊溪云：然其三教，跨節言之皆有此義。
「若合前喻」者，賢聖如文武，無為如天子。
三、「無生」下，解無記無果。
四、「所以」下，解云何受記。 ^801b2

二、「若彌」下，總結顯益，二：初、寄意獲益。
二、立問釋疑。荊溪云：為兜率天王等，所作兩釋，約諸天子及彌勒身。 ^801b6

二、約無生行破，二：初、敘意分科。
「行成智斷」者，由緣了行，得智斷果。
如生是智，如滅是斷。 ^801b9

二、隨文釋義，四：初、雙定，二：初、總明定意。
「諸佛菩薩至斯盡」者，觀無生在凡，智生惑滅在聖。
「真智至漸滅」，明菩薩分得。
「若智至斯盡」，明諸佛究竟。 ^801b11

二、「就此」下，約教正釋。
「玄約三教」者，荊溪云：此但云三教者，大破小故。
「若通至有異」者，理一向異，何須致疑。
事雖云同，仍有小別，是故文致一往之言。
言「小別」者，界內外殊。
「兩修之別」者，次以不次故。 ^801b14

二、雙破，二：初、述意總標。
「偏圓二真」者，通理偏真，別圓圓真。
別教理實，教權證道同圓，通名圓真。 ^801b18

二、「約通」下，依標正示，二：初、約教顯義，二：
初、難通教、二：初、出彌勒所執。
「從如有行」，荊溪云：先立當教理以為得記之情執也。 ^801b20

二、明淨名難破智斷非如，二：初、牒經示義。
二、結句重釋。初即約如體，次即約如事。
故荊溪云：體乃約理，四句從事。
事理雖二，推使不二也。
事理即是智境相依，隨理偏圓皆有事理。
初、牒經示義，二：初、牒經。
二、「難意」下，示義，二：初、示義。
二、「若如」下，結難。 ^801b23

二、結句重釋，二：初、結句示執。
荊溪云：由能緣等者，前以理約行，今以事約行。 ^801b29

二、引偈難破，二：初、通破四句。
「並如初句」等者，應云偈言亦不從他生，豈有所緣真如之理生智斷而得受記也。
偈云不共生，豈得能所合生智斷而得受記也。
偈云不無因生，豈有離能緣所緣而有智斷而得受記也。 ^801c1

二、「四句」下，正示所執。 ^801c6

二、難別圓。
二、問答科簡，四：初、簡三教真緣自他。
荊溪云：此乃準前釋文為問。
問：《法華玄》文明車體中藏別二教以緣為自，通圓二教以真為自。
與此不同，其意何耶？
答：亦不相違，但意各別，故使內外各有即離。
即者，初心即得真理至故，故乘理用真理為自為體，
非實理故不得為自，故藏通理並皆為他。
由此因緣依之。 ^801c7

二、簡別圓真緣不等。
「問通教」等者，荊溪云：真既未極故曰斷無，還從智生故云他耳。
「機教不同」者，機是鈍根，故教成次第。
「別明」下，荊溪云：然復別教應須從容更云二義以申其旨。
地前一向以真為他，登地亦容以真為自，
但別得名多非登地，是故今文不以為自。
又真為自須有二義：一者從理、二者破計。
言從理者，智尚本有，況復境耶？
故修性合時必從本說，故從本說名為自生，乃至雙非理性本無自他故也。
二破計者，還須依理。
理非自他，何得計四？
前之二教唯有破計，故後二教皆依遠理。 ^801c14

三、簡圓教真修四句，二：初、問。
二、答，二：初、明四句不生。
二、「若四」下，結成難意，二：初、示難指廣。
二、「不深」下，結勝況劣。 ^801c25

四、簡淨名一難三益。
「峽鄉」者，懸名亦州。
秦將白起攻楚，燒夷陵，即其地。
魏武於此置臨江郡。
後魏為拓州，取開拓之義。
後周以居三峽之口，因為峽州也。
「一番所難」等者，淨名一難，合僧#CB04759;盡像。
三教破執，合隨人動止。 ^801c27

三、雙並，二：初、分科。
二、隨釋，二：初、以四為並端，二：初、標示。
二、正釋，二：初、通教，二：初、示逆順。
二、正解釋。文有四段，以通教所談生佛依正悉空故，故得逆順以並彌勒。
初、約眾生如順並。
「假人至無二」者，眾生即空、彌勒即空，凡聖雖殊，空體唯一。
「異則非如」者，不異曰如。
如秖是空，空何曾異？
若有二異，定非是如。
「非三數番」者，數，四也。
彼通此並，義實無窮，豈止三四。 ^802a3

二、約一切法如順並。
前唯正報，此兼依報。
依正俱空，故得為並。
「須類說之」者，應云若國土如，不生不滅不得受記。
彌勒如亦然，例初番說之。
「何者至佛不授」者，荊溪云：此乃引異而難於同，況復此中且從破說。
若從立義無非授記，一切諸法得記何爽？
依尚可記，正何所論。
淨名今且寄衍權教，以不記法而難於記，純依圓教何所難耶？
故圓教中因果依正事理既其不二，理既圓具，記亦何疑？
果有因無，無常果耳。
「故大經」下，引證者大旨亦然，故亦且從權教以說。 ^802a11

三、約眾賢聖如順並。
荊溪云：小乘賢聖權無記義，實教具如
《法華經》也。故四味著諸法如及記小乘，則為如來綺語之過。
故知淨名不可即用《法華經》意，故且還依方等部難問。
若爾，何不用於方等中圓，反以諸法無如為並？
答：還是方等帶別之圓，故亦未得彰灼而說。
《華嚴》初頓，理無餘說。 ^802a21

四、約彌勒如反並。
一一皆云等者反並第三番者，彌勒如無生滅得受記者，
賢聖如亦無生滅，應得受記；賢聖如不得受記，彌勒如那獨得受記？
若如有異，是則非如；若如無異，那得一受記一不受記？
諸賢聖不得受記者，即彌勒亦不得受記也。
次反並一切法，次反並一切眾生，例作可見，故云宛然。 ^802a28

二、別圓。「類通可知」者，但別圓兩教皆約中道真如作並為異也。
其中圓教既心外無境，故彌勒得記，何妨小乘賢聖、
一切依正、十界眾生一時得記？
以彌勒心遍彼彼故、彼心遍彌勒故，三無差別舉一全收。
約理雖同，約事元異，故彌勒受記不關於他，故使淨名引彼理同難此事異。
又亦如前荊溪所述，帶別之圓以為難問。
凡於圓說善須得意，傳斯宗者若自若他無使乖背。
厥或口宣融宗心昧斯旨，如福德子而無壽命，
弱喪徒歸猶迷本族，如受貴位不識祖宗，
亦如死人而著瓔珞，用是福為？
用瓔珞為？ ^802b6

二、正結並，二：初、標示。
二、正釋，二：初、約教，二：初、通教。
二、別圓。於中約圓消此結文，以理同難事異其意彌顯，
何妨方等對彼圓機，直示一切悉皆得記，
於圓成顯、於二成密。
況亦不妨依荊溪釋，以方等機故。 ^802b17

二、「若彌」下，結顯。 ^802b21

四、雙結，二：初、分科。
二、隨釋，二：初、約破智德釋，二：初、正釋，二：
初、約教正示。「眾生煩惱有智慧相」者，如波有水相，
動靜雖別，濕性無異。
動有靜相，其意彌顯。
人面福德，猶成分喻。 ^802b22

二、「雖兼」下，結判釋疑，二：初、結判。
「經意在圓」者，荊溪云：初總釋中雖有多意，
或三訶一或一訶三，故今收之明文正意。
今謂大師既云經意在圓，則釋前破並等文悉應事異理同相對並難，
利根得悟豈異法華，鈍根守株未乖方等。
寄語後德，思之審之。 ^802b26

二、「問」下，釋疑。荊溪云：何以三教俱破者，亦應云四教。
但三藏教生門破意，故此文中不須重述。 ^802c2

問：秖應更約通別二教，何以破圓？
答，前總釋中已料簡竟，圓人破於語見等三，今答中但通云執。 ^802c4

二、「此結」下，結示。 ^802c6

二、約破斷德釋，二：初、正釋。
「別教云眾生如即涅槃相」者，理本寂滅，
但為惑覆，所覆之理名為涅槃。
既眾生本有，何須在果？
二、「此釋」下，結示。 ^802c7

三、結過勸捨，二：初、分科。
二、隨釋，三：初、正結過，二：初、正釋。
二、料簡。荊溪云：答大論等者，佛雖復說性常離著，
今恐有著，是故須破。
若以誘論，佛亦自誘，何但彌勒。
然佛必無能化想著，雖訶彌勒能化想著，
意令天子執記念袪，若捨執心轉權歸實。 ^802c10

二、勸捨，二：初、正釋。
荊溪云：執得權記，執即名邪。
二、料簡。 ^802c15

三、解釋，四：初、破藏。
荊溪云：大論委破者，廣破三藏菩薩因果，
具如《止觀記》。二、破通。
荊溪云：破如金剛等者，經雖具三，今且通破。
是故今文以別圓破，皆云不可以身心得。
言不可以身心得者，身聲是色，舉色例心。
三、破別。「因滅」等者，語出《大經》。
意實通圓，今約語便，故且在別。
至初地時滅九界陰，顯佛界常。
「如是」下，正用四句檢破。
色滅得常是他生，不滅得常自生，共離可知，以不自不他不共不離名菩提故。
四、破圓。「不須緣修」等者，別教必假地前緣修以顯初地真修，
故云因滅是色獲得常色等。
圓從初心即觀本具，至于初住任運開發，豈同次第假緣顯真？
故知圓教雖立真緣，始終理一。
言「緣修功德智慧」者，功德約身，智慧約心。
「次復」下，荊溪云：以前未立，故便立之。
「故前」等者，重將前破以示此立，即破中立。 ^802c17

四、廣說真菩提相，二：初、敘意分科，二：初、總敘來意。
二、分科示義。 ^803a3

二、「寂滅」下，隨文釋義，三：初、略說實相菩提。
「標章一切法趣心」者，十界四教攝屬於心，
心外無餘，豈復甄隔。
一切即心，心即一切，示迷令悟，強云趣耳。
「心即中道」者，心性不動，雖立中名，既無偽妄、
體復不異，故曰真如，故此真如名為寂滅。
「實相菩提」者，菩提翻道，能通為義。
即向心性寂滅遍通一切，故號菩提。
「四種相有十六相」者，荊溪云：秖是四教一十六門，
執異成機，故以門逗，元知實相本無十六。
「故有」下，即三惑二死也。
「若實至皆滅」者，圓教四門皆即寂滅，豈存四相？
「何況」下，圓執尚滅，況餘三教？
生不生即對別教，如前釋通序中明。
若在諸文皆對通教，今云等者，等取通藏。 ^803a5

二、正約真智斷明菩提，二：初、分科。
「即摩訶般若」者，荊溪云：此從三德中般若立名，
於二因中即名了因，於二嚴中即名為智，餘一切法準之可知。
「明真斷德」者，智德既是般若，此則名為解脫。
名緣名福，對上可知。 ^803a18

二、「不觀」下，隨釋，二：初、略，二：初、二番明真智德。
荊溪云：經云不觀不行等者，此望下文斷德釋義，乃是反名而用釋義。
何者？觀名智德，不觀名斷。
不行亦爾，例之可知。
亦可云不斷名斷，不智名智，凡諸釋義皆有其勢。
若立中破，即從反釋；若破中立，應從順說，正明有智即是菩提。
疏云「心心數法不行」者，以證真空。
「為行般若」者，以證萬行。
「四種至及一切法」者，若準四教，二嚴之外則無復法。
今以人天及一毫等得名一切，下去例爾。 ^803a22

二、四番明真斷德。
荊溪云：離四門等者，既云緣修，即是三教之四門也。
言「一切妄想」者，具如前文滅諸相中。
「障是菩提」等者，平等法界菩提理也。
「諸佛不行」，此破方便教中自行。
「佛不度生」者，即破方便教中化他。
凡云障者，不過此二，即是上求及以下化，
上求兼自、下化唯他，故云即障諸方便教門之誓願也。 ^803b3

二、廣，二：初、標示分科。
荊溪云：少說斷者，菩提名智。
今釋菩提不多言斷，故初九中但有二斷，由少復雜故不分章。
所以有者，欲明圓文智斷不二。 ^803b10

二、隨文釋義，二：初、九番正約智德。
荊溪云：若有方便偏教至對內意根即是二者，權教初心不離情想。
不知意根即是菩提，以有能對及所對故。
「圓真至非智來會」者，從初發心智與理俱，
由智從理因果義同，豈從智因來契理果？
「而不與合」者，一者無明不盡、二者無明體如。 ^803b13

二、七番明不可以身心得。
荊溪云：次七番即不可以身心得等者，
前文已破身心得竟，今復言者，前一向破，
今明相即，得而不得、不得而得。
下去諸句一切悉然。
言「無處」者，方便教中心為能依於身土，
是故以色名之為處，亦可身心俱名為處。
觀智即是能依法也。
離所依外無別能依。
「假名」等者，觀假即理，理攝一切，不同小乘觀無我等。 ^803b19

三、還約實相妙理結成真智斷。
「菩提不可以法復比於法」者，全能喻是所喻故。
「非諸」下，秖是佛界菩提，非九界所知耳。
凡謂六界，小謂二乘，并菩薩是為九也。
然於佛界當以六即簡之，豈唯此中？
文文合爾。 ^803b27

五、諸天子得益。 ^803c2

四、結成不堪。
二、命光嚴，二：初、分科。
二、隨釋，二：初、命問疾，三：初、敘意辨位。
二、「所以」下，牒名釋義。
「八種光明」者，觀骨人眉間所放之光，其色有八，
謂見地色如黃白清潔之地，見水色如深淵澄淨之水，
見火色如無煙清淨之火，見風色如無塵逈淨之風，
見青如金精山，見黃如薝蔔華，見赤如春朝霞，見白如珂貝雪。
「轉為」下，即八勝處、十一切處也，如《法界次第》，此等皆名定果色也。
暹云：八色唯意所得則屬於心，今據骨人所放故屬色。
「大經琉璃光」等者，彼〈德王品〉云「時大眾中忽然之頃有大光明，
非青見青、非黃見黃、非赤見赤、非白見白、
非色見色、非明見明，非見而見。
爾時大眾遇斯光已身心快樂。
文殊白佛：『今此光明誰之所放？』
如來默然不說，乃至五百菩薩互相咨問悉皆默。
佛問文殊：『何因緣故有此光明？』
文殊答云：『如是光明名為智慧。
智慧者即是常住，常住之法無有因緣。
云何佛問何因緣故有是光明？
是光明者，名大涅槃』等，悉同初文。
乃至云『亦有因緣，因滅無明則得三菩提燈。』
佛言：『文殊！汝今莫入諸法甚深第一義諦，應以世諦而解說之。』
文殊乃答：『東方不動世界琉璃光菩薩欲來至此，故先現瑞。』」
今舉非青非黃等以證理光，故云即其事也。
「彼經」下，引彼經配成今意。
「光明者即是第一義諦」者，即經云「光明者名大涅槃」也。
「三藏通別但有色心二光」者，荊溪云：方便教中不說理具，是故不云第一義光。
言「色心」者，光既是色，從色放色但可云色。
心即偏真，由真偏故，故無第一義光。
別教地前，同於未見心光，不無小異，以知但中理故，故唯有之言簡於三教。
第一義光即圓真也，然第一義非不由色，
全色是心、從心為本。
小乘不即，致分色心。
應細約教一一分別。
「名為童真」者，唯第八住名為童真。
今通取無染，則始從初住、終至等覺悉名童真。
「金色迦葉」者，即大迦葉，身作金色。
又納金色婦，迭臥無欲，捨而出家。 ^803c3

三、「前命」下，對前明益，二：初、對前辨義，二：
初、明始終咸一。二、明總別無殊。 ^804a10

二、「淨名」下，受訶明益。
二、辭不堪，二：初、分科。
二、隨釋，四：初、奉辭不堪。
二、述不堪之由，二：初、敘意分科。
二、隨文正釋，五：初、出入相逢，二：初、正釋。
荊溪云：先約事釋，次「或有」下即約理解。
若迷若悟，無異路故，如人迷故以東為西，
迷悟人殊，理路一也。
若從示迹以為解者，光嚴從實而示權不出而出，淨名從權以示實不入而入。
二、料簡。 ^804a12

二、光嚴致敬作禮者，迹同鄉黨，現修長幼禮也。
《西域記》云「彼土致敬之式，其儀有九：一發言慰問、
二俯首示敬、三舉手高揖、四合掌平拱、
五屈膝、六長跪、七手膝據地、八五輪俱屈、九五體投地。」 ^804a19

三、問何來。四、答道場來。
荊溪云：為欲至事迹者，唯欲說於圓理故耳。
故於圓教能表之事亦破，皆令入實故也。 ^804a23

五、光嚴重問，二：初、正明道場，二：初、約事總釋。
穬，穀芒也。「治除」下，心惑合穬，糠實相合米。
二、約教別釋。「虛空蓮華為座」者，秖寄別教成道處說。
以圓成佛亦無別處，故云猶是。 ^804a26

問：虛空為座，何身所坐？
答：以如虛空身坐如虛空座。
身座相稱能所交融，即寂光法身依正不二也。
秖由理具至果方爾，故使初心亦坐空座。
故《法華》云「如來座者，諸法空是。」
此即觀行空座也。
今明界成，即究竟空座也。
應約六即以辨座異。 ^804b1

二、「光嚴」下，與問所以。
三、正明被訶，二：初、懸談義旨，二：初、明被訶因由，
二：初、明光嚴執情。
二、顯淨名訶意。荊溪云：焦炷，具如《止觀記》中竟明。
焦炷但是斷位，今則非果，理不離果；理雖非因，
理不離因，理為道場也。
是故斷非初後，不離初後，依之任運自得道場。 ^804b6

二、「問」下，示圓道場義，二：初、問答簡偏。
荊溪云：一往約觀，於義猶疎，但是附理。
「方便至為例」者，仍約當分。 ^804b12

二、「但淨」下，正示圓義，三：初、重請顯圓。
「一中無量」者，於一心中具足橫竪一切諸行，故云一中無量。
而一切行不離一心，即是無量中一。
今淨名開總出別，意令物機了別即總。
今據現文，先總次別，故云一中無量等也。
「如囊」下，囊如一心，寶如萬行。
寶在囊內，行具心中。
探以示人，喻於一心分別廣說。 ^804b14

二、「但示」下，類通大事。
前總答道場類彼其車，今示橫竪猶談高廣。 ^804b21

三、「若隨」下，指文示意。
「約圓初心」者，於觀行心總攬橫竪，乃是今文正意。 ^804b22

二、隨文正釋，二：初、分科。
二、隨釋，四：初、一往竪明，二：初、懸談義旨，
二：初、依別竪對。二、「亦不」下，依圓橫辨，二：
初、初住橫論。荊溪云：具此三心如磁石等者，任運意也。
顯住任運，上求下化。
二、「此下」下，例示諸句。 ^804b24

二、「直心」下，隨文正釋，四：初、直心。
「華嚴」等者，荊溪云：引初發心成正覺，以證直心是道場。
「了達至一切」，證無虛假。
「八直」，即八正也。「法華難五品」等者，至五品位，必至六根深趣初住分真道場。
二、發行。荊溪云：具發萬行等者，自行化他俱得名行。
三、深心。荊溪云：自然流入海亦證深。
四、菩提心。「總前三心是三德菩提」者，此對前三心作總別釋。
直心是法身德，實性菩提；深心是般若德，
實智菩提；發行是解脫德，方便菩提。
今總攬前三，故云菩提心是道場。
如此三心，不縱不橫名無錯謬。 ^804b28

二、一往橫明，二：初、懸示分科。
「以橫望竪」者，圓心之橫，收別之竪。
以阿字門具諸地故，故成高廣。 ^804c10

二、「一約」下，隨文釋義，五：初、約六度自行，
二：初、標示。「皆具五種」者，世間及四教故。
「具如前釋」者，即前釋淨土中也。
同是取土利物道場，豈非當得成佛之處，故同淨土明義。 ^804c12

二、「布施」下，正釋。荊溪云：六度中一一皆云法身者，六度悉能滿法身故。
然但用對治以為能依，故一一句皆是所依，所依即是法身也。
文為六，悉可解。 ^804c16

二、約四等化他，二：初、標示。
荊溪云：四等皆須從圓以釋，語似方便，釋使成圓。
今謂一心三慈乃至一心三捨，四三互融方稱文旨。 ^804c19

二、正釋，二：初、四等，如文。
二、能化法。四等在內，化法在外。
由神通等四，四等方能利物。
文為四：初、神通。荊溪云：顯出法性真淨六根者，
入初住六根具十，六根即是六通故也。
二、解脫。荊溪云：乃能出等者，除入勝處也。
言「能出二乘」等者，小從大出，大必具小，故今開之皆令成大。
「以其因中」等者，因中用於小乘八解，後轉入大，
見八解理，一一地中具足佛性，是故轉名王解脫也。
後用利物，還依本習隨宜設化，以一切法得入中已，
悉具難思化他之行，心之與法俱名行也，故成二十五三昧中勝妙解脫也。
三、方便。荊溪云：方便是道場等者，方便即實道場存焉。
四、四攝。 ^804c22

三、約多聞進行，二：初、標示。
二、正釋，二：初、多聞進行，三：初多聞。
荊溪云：多聞是道場者，自治治他俱得名為如聞行也。
言「顯發」者，即於文字而達至理。
釋道場義二，皆云初心菩薩者，道場即是從果立名，
今通於因，故並云初心，發心畢竟二不別故。
亦可以六即而分別之。
然此四菩薩，初二約果、後二因者，亦表初後不二故耳。
「二伏心皆名伏」者，以有上地惑故。
金剛等覺居眾伏之頂之三道品。
「界內四諦至有為」者，界內之滅猶有變易，
故成界外之苦，所以四並有為。
界外苦集道即有為，滅即中道乃是無為。
「無量」下，前約內外對辨。
義通通別，以兩教隣接故。
今於界外更簡別圓，則知三並有為乃屬別教。
圓中四諦，唯苦集是有為。
若論即，即苦是滅、即集是道，故全有為即是無為，故此苦集與別全殊。
以別苦集定是有為，不能即故。 ^805a6

二、觀諦，二：初、標示。
二、正釋，五：初、諦。「顯權實理」者，十界唯心，
權實理一，四種四諦攝無不周。
二、緣起。「有四種相」者，隨四智所觀也。
「得三種菩提」者，以觀三道即三德故。
「見三佛性」者，還約三道對論三性。
「三煩惱及以佛法皆畢竟」空者，有法過涅槃者，亦如幻化故。
四、眾生。「觀九道至真性」者，既達己心九界當體空中，
則攝外事境一一咸爾，以內外不二自他互融故。
下觀實法，例亦如是。
五、一切法。「得五涅槃」者，即捨無常色獲得常色，
受想行識亦復如是，名涅槃也。 ^805a22

四、約降魔說法，二：初、標。
二、正釋，三：初、降魔。
二、三界。三、師子吼。 ^805b3

五、約力無畏果德，二：初、標示。
二、正釋，三：初、力無畏不共。
「十種智力」者，暹云：彼經第十四卷初云
「智首菩薩問文殊言：『佛子！
菩薩云何得處非處智力、過未現在業報智力、
根勝劣智力、種種界智力、種種解智力、
一切至處道智力、禪解脫三昧染淨智力、
宿住念智力、無障礙天眼智力、斷諸集智力？』」
二、三明。三、一念。 ^805b5

三、結釋。荊溪云：初文開章即云結釋，此中從便即云結成，釋秖是成耳。
「除偽顯真」者，除三教偽，顯圓理真。 ^805b12

三、命持世，二：初、分科。
二、隨釋，二：初、命問疾，三：初、敘意辨位。
二、「所言」下，牒名釋義，二：初、總釋實相真心。
「領憶諸法」者，一念三諦具足三千，名領諸法。 ^805b14

二、「持義」下，別釋，二：初、標列五名。
二、「四教」下，約教釋義，二：初、簡偏取圓。
二、「一遮」下，依圓釋義，二：初、歷解五名。
二、「菩薩」下，結成圓具，二：初、明初後圓具。
二、「持世」下，結施權益物，二：初、正明施益。
二、「開即」下，結示顯位。
暹云：總別不二者，秖是亦總亦別。
善德即是非總非別，皆在初心故也。 ^805b17

三、「前訶」下，對前明益，二：初、通辨彈訶。
暹云：皆破果上因中者，且約偏說，義皆互具。
二、「今佛」下，正明今益。 ^805b23

二、辭不堪，二：初、分科。
二、隨釋，四：初、奉辭不堪。
二、述不堪之由，二：初、敘意分科。
二、隨文正釋，五：初、住靜室。
二、魔作釋來。經云「時魔波旬」者，肇曰「波旬，
秦言或名殺者，或名極惡。
斷人善根，因名殺者。
違佛亂僧罪莫之大，故名極惡。」
經「絃歌」者，〈周禮〉注云「絃，謂琴瑟也。」
《詩》傳曰「歌，謂曲合樂也。」
《論語》子之武城，聞絃歌之聲是也。
疏分二：初、略釋。「已得聖道」者，得初果也。
若約大乘，即二地菩薩也。 ^805b26

二、「今明」下，廣釋，二：初、約教正釋，二：初、約四魔。
「覺知折伏而已」者，即用無常觀觀察五陰，
伏三界結，名折伏也。
「樹王」下，先降天魔者，緣起如《瑞應》，《輔行》第一備引。 ^805c5

二、約八魔。「三藏至伏四魔」者，即邪常樂我淨也。
「圓破八魔」者，二邊即中魔。
即佛界不破而破，名為圓破。
所以八皆稱魔者，魔名殺者，常等殺真諦善，無常等殺中道善。
故初住已上雖分證真常，無明未盡變易仍在，是故無常等四極至後心。 ^805c9

問：別教行向已伏無常等四。
既未證真常，所觀俗諦為魔攝不？
答：亦是常等所攝，而非界內邪常。
所以然者，夫理本無名強為立名，雖強為立，德不出四。
佛滅度後，外人竊用常等四名以計神我，故佛初出說無常等以破常等。
二乘不了，計無常等以之為極，故佛復說常等四德破無常等。
出假菩薩異二乘邊，名為常等。
菩薩不達，但執教道，又說非常非無常等破之。
今圓初住圓破八魔，顯雙非也。
而雙非秖是真常等四對破二邊得雙非名。 ^805c14

二、問答料簡，二：初、問。
二、答，二：初、總明持世權施。
二、別約三義對辨，二：初、正明三義，二：初、
釋，三：初、事理。「一方便至一如」者，前三教人悉皆避事入理。
藏通避生死入偏真，別人避二邊入但中，
通教雖即避事咸同，豈知性具三千彼彼互融一如無二？
「無所去取」等者，魔即佛故無所去，佛即魔故無所取。
魔佛一如，有何滯礙，如是觀者名為能覺，不為境動所以能降。
豈聞佛即是魔便求魔法？
須了即魔是佛，所以能降。
凡云相即，意顯理融。
布教之宗，本令捨惡，事理真妄、魔佛內外一切皆然，將來學者幸宜留意。 ^805c24

二、約真緣。「常住三昧寂而常照」者，心外無境，魔豈能藏形耶？
分真懸見，其事可知。
若圓初心唯達實相，恣其變怪寂爾如空。
「須備方鏡至不能變本形」等者，《抱朴子》
曰「昔張蓋蹋及偶豪成二人，精思於蜀雲臺山石室中。
忽有四人，黃絹單衣葛巾往到其前，曰：『勞乎道士辛苦幽隱。』
於是二人顧視鏡中，乃鹿也。」
《續搜神記》曰「林盧山下有一亭，人每過此宿者或病死。
時有郅伯夷者，宿於此，明燭而坐。
中夜忽有十餘人來，自共蒲博。
伯夷密以鏡照之，乃是群犬。」 ^806a6

三、約調不。
二、「權教」下，結。
二、「今持」下，結指其人。
「魔亦知人」等者，有他心通故。 ^806a17

三、魔來不識。「人中姓」者，緣起如《涅槃記》。
「乃令轉教」者，荊溪云：乃今轉教說於般若也。
「亦是三德」者，常住法身、般若、慧命、解脫、法財。
「五種三堅未知說何」者，既破天樂，秖應為說三藏三堅。
但天主機難可定判，破欲之後豈必藏耶？
俱通四機，故未定判。 ^806a18

四、魔更施女。經云「可備掃灑」者，上悉報反，下所買反。
《通俗文》云「以水揜塵曰灑。」
〈曲禮〉曰「納女於天子曰備。
百姓於國君曰備酒漿，於大夫曰備掃灑。」
鄭玄云「酒漿掃灑，婦人之職。」
生公云「因其說法可詭以從善，實欲以女亂之。」 ^806a24

五、嫌怪不受。「而要我」者，於遙反，案要，猶強也。
亦要，難也。《廣雅》云「要，遮也。」 ^806a29

三、明不堪之事，二：初、分科。
二、隨釋，八：初、淨名覺悟持世。
「嬈固」者，《纂文》云「嬈，戲弄也。」
「固」字宜作厭蠱之蠱。
《字林》「蠱，音固、音古。」
《爾雅》云「蠱，疑也。」郭璞曰「疑惑人也。」
《摩蹬伽經》作擾蠱，謂此魔作擾亂厭蠱也。
生公云「固者，非虛焉。」 ^806b1

二、淨名就魔索女。
三、魔驚懼欲去。四、空聲勸捨。
荊溪云：空聲三釋並無去取者，已如前文阿難中釋。
生公云「非維摩詰則是持世也。
亦可魔自作之耳。」 ^806b6

五、魔捨女。「俛仰」者，謂低頭仰舉首也，謂自強為之也。 ^806b9

六、大士為女說法，二：初、敘意示義，二：初、總敘來意。
二、分科示義。二、「如應」下，隨文正釋，二：初、勸發心。
二、勸修行，二：初敘意分科。
二、隨文釋義，三：初、淨名勸修法樂。
二、天女請問。三、淨名答，三：初、懸談義旨。
二、分科略示。三、「初文」下，隨文正釋，五：初、樂歸三寶。
二、樂離集諦。三、樂觀苦諦。
四、樂修道諦，二：初、分科。
二、隨釋，三：初、修行本。
二、正行。「皆名法」下，闕「樂」字。
三、遍行，二：初、對前辨示。
二、「樂廣」下，牒文別釋。
「降伏眾魔」者，荊溪云：淨名寄此，潛譏魔眾，以示天女住宮之儀。
「樂淨佛國土」者，一切皆是佛土之行。
此中別示淨土言者，即此別示是通示也，恐諸天女未有菩薩淨土緣故。
「樂成就相好」者，相好即是取土之身。
「諸方便教行時非證時」者，前二教人行證可知。
別教地前名為行時，未見中道不名證時。
「若小證」者，通教七地及兩二乘亦粗通兩教學地。
「示教利喜」者，《大論》五十九云「示者，示人好醜、
善不善、應行不應行。
生死為醜，涅槃安隱為好。」
分別三乘六度如是等名示。
教者，教言汝捨惡行善，是名教。
利者，未得善法味故心則退沒，為說法引導令出。
汝莫因時求果，汝今雖勤苦，果報出時大得利益。
令其心利，故名利。
喜者，隨其所得而讚歎之，令其心喜。
為樂布施讚布施則喜。
故以此四事莊嚴說法。
「大集」等者，此則彼經明通明禪五支中喜支相也。
彼經云「如心覺大覺，思惟大思惟，觀於心性，是名覺支。
觀心行大行偏行，是為觀支。
如實知大知心動至心喜，是為喜支。
身安心受於樂觸，是為安支。
心住大住不亂於緣，是名定支。」
《止觀》以真俗二諦配釋。
如心覺大覺等疏文所引，語小不同。
今文「如實知」剩「真」字。
「至心」下闕「喜」字，於義無妨。
「去取難解」者，此誡後人當隨經部增減釋之，即去取也。 ^806b11

五、結成法樂。
七、波旬乞女，三：如疏。 ^806c15

八、大士還女，二，初、分科。
二、隨釋，四：初、淨名還女。
二、諸女請法欲還。
「事須諮請」者，《左傳》曰「訪問於善為咨，咨親為詢，
咨禮為度，咨事為諏，咨難為謀。」
今是訪問於善也。 ^806c16

三、為說無盡燈。「有盡燈之無盡」者，灰斷故有盡，轉次即無盡。 ^806c19

四、諸女致敬隨去。
四、結成不堪。
四、命善得，二：初、分科。
二、隨釋，二：初、命問疾，三：初、敘人辨位。
二、「所以」下，牒名釋義，二：初、總釋。
二、「但約」下，別釋，二：初、正明四教。
「是則無得為得」等者，法性則無明，無理可得。
無明即法性，無事可得。
事理俱忘，故云無得。
如是照了，名之為得，故云無得為得。
照了於何？秖了無得，故得無得。
又境能發智，名無得為得。
智能照境，名得無所得。
境智互融，彰名善得。 ^806c21

二、「今長」下，結示立名。 ^806c29

三、「其義」下，對前明益，二：初、對前辨義，三：
初、總示施權。二、「何以」下，對前正辨。
三、「此即」下，約圓結示。 ^807a1

二、「淨名」下，受訶明益。
二、辭不堪，二：初、分科。
二、隨釋，四：初、奉辭不堪。
二、述不堪之由。經云「一切沙門」者，羅什云「佛法及外道凡出家者皆名沙門。
異學能大論議者，名外道也。」
「孤獨乞人」者，《孟子》曰「老而無妻曰鱞，老而無夫曰寡，
老而無子曰獨，幼而無父曰孤。」
此四，天下之窮。「民無告」者，羅什云「乞人有三種：
一沙門、二貴人、三賤人。
隨其所求，皆名為乞人也。」
疏為二：初、述意。二、「言文」下，正釋，二：初、總釋。
「關河舊解」者，謂關中河西諸師也。
荊溪云：觀今文意，不取此解釋。
弟子中，前訶弟子已久除邪。
今訶菩薩，須與小異。
此乃以圓而訶於偏、或圓訶藏，是故不取其行。
「邪祠」者，祠音祠，祠，祭也。
〈曲禮〉云「禱祠祭祀，供給鬼神，非禮不誠不莊。」
「宰牛」者，宰割也。 ^807a3

二、「但施」下，別釋，二：初、約四教辨義。
四教相望，唯圓名度。
「一切法趣」等，假也。
「檀尚不可得」，空也。
「云何」下，中也。達施三諦到大涅槃，方名度也。 ^807a17

二、「實是」下，明示權利物。 ^807a20

三、正述被彈之事，二：初、分科。
二、隨釋，六：初、正彈訶，二：初、正釋。
二、料簡，二：初、正簡財法，二：初、問。
荊溪云：文但略消法施而已。
經但對財而云法施，其旨難辨，故須問起。
然向疏文雖說財中有法之理，未是彰灼示其觀門。
今欲雙明故亦須問。 ^807a21

二、答，二：初、雙標。「備有兩義」者，一以說法為法施，二以即財具法為法施。
荊溪云：義通於四，即理唯圓，故約法論財，
用施一切，受者無不咸沾法門。
法既無涯，施亦無限，以此傳化如無盡燈。 ^807a26

二、「經論」下，雙釋，二：初、通約四教財法兩殊。
此答初義也。以說法為法施，義通偏小。
二、「今不」下，別約圓融，即財是法。
此答次義也。則財是法，名為法施，不通前三。
文為二：初、通明施義，二：初、略示。
「財中具足一切佛法」者，財即色塵也。
豈秖心遍，其色亦遍。
色何以遍？色則心故。
所以三千依正不出一塵，故云具足一切佛法。
是知不但唯心亦乃唯色。
若不唯色，色非心耶？
唯色唯心一體無二。
從要從的須指唯心，庶幾精詳無令失意。 ^807b1

二、「如無」下，廣辨，二：初、依《法華》辨示。
二、「今淨」下，引今文釋成。
「何關說法」者，即財是法功，由觀心不因口說也。 ^807b11

二、「今文」下，別示今文，三：初、明財中具法。
二、「若能」下，明受者蒙益。
三、「如此」下，不達遭訶。
「一切同霑」者，若了一塵即己心性，是則具足一切諸佛法，
亦具一切眾生法，以彼彼互融三無差故。
故施一塵量等法界，以其不達，致被彈訶。 ^807b13

二、「問但」下，更簡遍圓。
問意者，圓教觀心施財既名法施，前三教人行布施時，
若依當教修觀，得名法施以不？
答中云「亦有此義」者，荊溪云：此非正意，
義立而已，故云亦有。
以三教心不能即故，故三教理理外論事，事不見理不稱圓宗。
及但約觀以為解釋，故云但，非圓普。
「出沒」者，有無也。秖圓教中於諸經論有無不定，何但前之三教文耶？
故四教文並得名為出沒不定。 ^807b18

二、善得請說。三、淨名略說。
荊溪云：具十界法至即是施法者，問雙照即是施十法界。
然施十界有何功德？
九界若非，何以施彼？
九界若是，用佛界為？
答：若事若理皆有勝益。
所言事者，斷六界法與其四界，與其斷法故名為施。
後四界中卷權歸實，漸與不定事理皆然。
所言理者，十界之理同在一心，不一不多、不無不有。
十即是百，百即是千，千即三千而空假中，故空假中咸名理法。
法不出事，故號法財。
以法融財，以財引法，用施於彼，名為法施，故法在財名波羅密。
如意珠譬，思之可知。
「復次」下，亦令用權助不思議，即如《法華》異方便等。
通望眾人亦名一切。 ^807b26

四、善得重請。荊溪云：又迹示未悟者，若爾，本地善得此會自知法施之理。
但為受者其心未融，故重請之，成受者解。
符成之義其理宛然。
然淨名元示財中之法，意令後代行者說者覩文對境皆須約財論法故也。 ^807c10

五、淨名廣說，二：初、懸示分科，二：初、懸示，
二：初、明財中具法。
「若離財」等者，三教於財必無其法。 ^807c15

二、「所以」下，明受者獲益，二：初、正明獲益，
三：初、法。荊溪云：以此施人至一切法也者，問諸佛菩薩深位之人何甞離於以財導法。
眾生受用地水火風，任運常蒙佛菩薩益。
諸佛菩薩不可數知，受用時長，眾生久益。
如何更令凡夫假想如是作者所益幾何？
況復反隱佛菩薩術。
答：其義實爾。然須曉宗，先荷聖恩兼蒙凡益。
但化物之式譬若征夫，大陣難當理藉多戰，良將雖強不容獨致。
傍賞散健併力共攻，散健獲勳功由將術。
況設未破賊，教緣何嫌。
卒急施兵、拔健為將，縱未全可，勉強礪器方堪不難。
故諸菩薩無始運慈，而諸眾生亦無始沾化，
以是得知眾生難化，常處生死受苦時長。
忽感應道交，乃彼此兼益。
況復眾生亦有先修淨土行者，彼彼弘願更互相熏，彼彼相資至果方益。
即受化者共別不同，彼我悉然，深可思也。
故一佛出世眾聖咸臻，須達老婢例之可見。 ^807c17

二、喻。三、合。
二、引例釋，二：初、引《大經》。
彼喻佛性遍於五道，今喻法施遍于五塵。
二、「眾生」下，今釋成。 ^808a5

二、分科。維摩經略疏垂裕記卷第七
 ^808a7
