佛說千佛因緣經
translator:: 後秦龜茲國三藏鳩摩羅什譯
jing:: 
如是我聞：
一時，佛在王舍城耆闍崛山中，與大比丘眾五千人俱，
其名曰：尊者阿若憍陳如、尊者優樓頻蠡迦葉、
尊者伽耶迦葉、尊者那提迦葉、尊者摩訶迦葉、
尊者舍利弗、尊者大目犍連、尊者迦栴延、
尊者阿那律、尊者阿難等。
皆大阿羅漢而眾所知識，如調象王，所作已辦，
三明，六通，具八解脫。
菩薩摩訶薩八萬四千人，梵德菩薩，淨行菩薩，
無邊行菩薩而為上首；跋陀波羅應與無邊俱為上首也，
他方月音菩薩、月藏菩薩、妙音菩薩而為上首：
如是等諸大菩薩，皆久修梵行，安隱清淨，
住首楞嚴三昧，皆悉具足八萬四千諸波羅蜜，
於娑婆世界及十方國示現作佛，轉妙法輪，
現般涅槃，於耆闍崛山昇仙講堂，皆師子吼。
是諸菩薩摩訶薩等，各各自說過去因緣，如是音聲遍滿三千大千世界。
天龍、夜叉、乾闥婆、阿修羅、迦樓羅、緊那羅、
摩睺羅伽、人非人等，一切大眾皆悉集會。 ^65c26

爾時，世尊從石室出，問阿難言：「今諸聲聞、
諸菩薩等，皆何講論？」 ^66a16

阿難白佛言：「世尊！
諸菩薩眾各各自說宿世因緣。」 ^66a17

爾時，世尊安庠徐步如大龍象，披僧伽梨入大眾中，
告諸菩薩言：「汝等今者各說何義？」
其大音聲遍滿世界。 ^66a18

跋陀波羅菩薩即從坐起，自為世尊敷師子座，
頭面禮足，請佛就坐，白佛言：「世尊！
我於今日欲少諮問，唯願世尊為我解說！」 ^66a21

說是語時，八萬四千諸菩薩等，各脫瓔珞散佛供養。
所散瓔珞住佛頂上，如須彌山嚴顯可觀，有千化佛坐山窟中。 ^66a24

時，諸菩薩頂禮佛足，異口同音白佛言：「世尊！
世尊與賢劫千佛過去世時種何功德？
修何道行？常生一處，同共一家，於一劫中，
次第當得阿耨多羅三藐三菩提，化度濁惡諸眾生等，令其堅發三種清淨菩提之心。
願為我等及未來世諸眾生故，當廣分別賢劫千菩薩過去世時諸波羅蜜本事果報！」 ^66a26

爾時，世尊告諸菩薩言：「諦聽，諦聽！
善思念之！吾當為汝分別廣說。 ^66b5

「跋陀波羅！汝今當知，乃往過去無量，無數百千萬億阿僧祇劫，
復過是數，爾時，此娑婆世界名大莊嚴，劫名大寶。
有佛世尊，名寶燈焰王如來、應供、正遍知、
明行足、善逝、世間解、無上士、調御丈夫、
天人師、佛世尊，出現於世。
彼佛世尊出現世時，亦以三乘教化眾生。
佛壽半劫，正法化世住於一劫，像法化世住於二劫。
於像法中有一大王，名曰光德，十善化民，
國土安樂，如轉輪王。 ^66b6

「爾時，大王教諸人民誦毘陀論。
時學堂中有千童子，年各十五，聰敏多知，
聞諸比丘讚佛、法、僧。 ^66b15

「有一童子名蓮華德，白善稱比丘言：『云何名佛？
云何名法？云何名僧？』 ^66b17

「比丘偈答言：
　　「『波羅蜜滿足，淨性覺智慧，
　　勝心得成就，故號名為佛；
　　無染性清淨，永離於世間，
　　不觀世五陰，常住名為法；
　　身心常無為，永離四種食，
　　為世良福田，故稱比丘僧。』 ^66b18

「時，千童子聞三寶名，各持香華隨從比丘行詣僧房，
入塔禮拜，見佛色像，彼像身量高六十二那由他由旬，八萬四千諸相好門皆悉具足。 ^66b26

「時，千童子見佛像已，白比丘言：『如此勝人大無上士，
過去世時修何功德，乃得如是無上勝相？』 ^66b29

「比丘答言：『善男子！
汝今諦聽！佛世尊者，過去修行八萬四千諸波羅蜜，
亦復修習三十七品助菩提法，故得如此端嚴之身。
如來身者，不但有此八萬四千諸相好門，
亦有十力、四無所畏、十八不共、大悲、三念處、
三明、六通、八解脫等。』 ^66c2

「時，千童子聞於比丘讚歎佛已，五體投地，
即於像前發弘誓願：『我等今者，各各應發阿耨多羅三藐三菩提心，
過算數劫，必得成佛，如今世尊等無有異。』 ^66c7

「第三童子名蓮華藏，復發誓願：『我等今者，
因比丘故，聞三寶名，復得見於如來色像，
於未來世成佛無疑；未成佛間，恒與比丘共生一處。』 ^66c10

「跋陀波羅！汝今當知，時千童子聞三寶名，
身心歡喜，隨壽長短後皆命終；臨命終時，
以聞三寶善根因緣力故，除却五十一劫生死之業；
命終之後，得生梵世、諸天生法。
生梵宮已，即得三念，自憶往世聞三寶名，以是因緣得生天上。
時，千梵王各乘宮殿，與諸梵俱持七寶華，至故塔前供養佛像。
時千梵王異口同音，而說偈言：
　　「『慧日大名稱，久住善寂地，
　　聞名除諸惡，自然生梵世，
　　我今頭面禮，歸依大解脫。』 ^66c14

「說此偈已，各還梵世。
「跋陀波羅！汝今當知，時彼國王十善化人者，
久已成佛，毘婆尸如來是；善稱比丘，尸棄如來是；時千童子豈異人乎？
今拘留秦佛，乃至最後樓至如來是。
跋陀波羅！汝今當知，我與賢劫千菩薩從彼佛所聞三寶名，
始發阿耨多羅三藐三菩提心，其事如是。」 ^66c25

佛告跋陀波羅：「汝今當知，我念過去無量無數阿僧祇劫，
此娑婆世界有一大國，名波羅#CB00178;，
王名梵德，常以善法化諸人民，彼時人壽八萬四千劫。
時王梵德自見衰相，以國付子，出家學道，
於仙人生地，憂曇鉢林中，晨朝出家。
端坐思惟，經一食頃，逆順觀於十二因緣，
往復觀察凡十八遍，應時即得辟支佛道，踊身虛空作十八變。
優曇林中有五百梵志，見辟支佛足下有十二因緣文字：
無明緣行，行緣識，識緣名色，名色緣六入，
六入緣觸，觸緣受，受緣愛，愛緣取，取緣有，
有緣生，生緣老死憂悲苦惱。
五百梵志見此文字，有觀無明緣行、無所依起，
有三百人應時即得辟支佛道；又二百人觀無明緣行及愛、
取、有，應時即得成辟支佛；又觀無明乃至老死憂悲苦惱，因無常行成辟支佛。
優曇鉢林一日之中，有五百一辟支佛出現於世。
是時，大地六種震動，乃至梵世諸天宮殿。 ^67a3

「時，千梵王各以衣裓盛曼陀羅華、摩訶曼陀羅華、
曼殊沙華、摩訶曼殊沙華，至優曇林中供養辟支佛，
頭面禮足，白言：『大德！
為我說法。』時，辟支佛踊身虛空作十八變，舒手現足。
時，千梵王見其足下十二因緣文字相現，
見其掌中有十善文，於頂光中見五戒法，八支齋文。
時千梵王身心歡喜，受持讀誦發弘誓願：
『我等今者見諸快士結加趺坐，如入禪定，
身分光明，有此文字令我讀誦。』 ^67a20

「時梵眾中，有一梵王，名曰慧見，告餘梵言：
『我於今者見辟支佛，受持五戒，八支齋法，
當行十善，觀諸緣起，以此善根，迴向甚深阿耨多羅三藐三菩提。
願我等作佛時，說法度人過於辟支佛百千萬倍。
我成佛時，聞我名者、見我形者，速得除滅無量障礙，如我今者見辟支佛。』 ^67a29

「時千梵王供養畢已，各還所安，隨梵天壽後，各命終。
命終之後，於娑婆世界千四天下為千轉輪王，
十善教化，本善願故，不隨因緣，壽命八萬四千歲。 ^67b6

「臨欲終時，雪山之中有一婆羅門，聰明多智，壽命半劫。
於先經中，聞過去有佛，號栴檀莊嚴如來，十號具足。
彼佛世尊說甚深檀波羅蜜，不見施者及以受者，
心行平等，而行布施。
時大仙人聞此事已，從雪山出，詣千聖王，
求索財寶，廣為諸王讚說甚深檀波羅蜜。
翹於右足而舉右手，住立王前而說偈言：
　　「『施為妙善藥，服者常不死，
　　不見身與心，觀財物空寂。
　　受者如虛空，如是行布施，
　　無財及受者，乃應菩薩行。』 ^67b10

「時，千聖王各以國土付其太子，告下諸國：
『我等今者，欲修一切施，諸有貧窮須財寶者，
可詣我所，當隨意施。』
爾時，諸國一切人民皆悉來集千聖王所，
白言聖王：『我等今者，唯乏二事，餘無所須。
何等二事？一者、天樂；二者、天女。』 ^67b22

「時，千聖王持摩尼珠置高幢上，發大誓願：
『我等福德，受善果報，真實不虛，令如意珠普雨天樂，供給一切。』
應念即雨種種樂器。
時，諸樂器住虛空中不鼓自鳴，復更生念：
『若我福善真實不虛，令如意珠普雨天女。』
應念即雨種種天女，容儀庠序如魔天后，
一一天女，各有五百眷屬以為侍者。 ^67b27

「時，千聖王滿眾願已，即捨國土出家學道。
時王千子及諸臣民，皆悉號咷，隨從王後，奉送大王至於雪山。
時，千聖王告諸臣民：『諸行無常，我身無主，
性相皆空，有者歸滅。
我於今者，信解此義，是以棄國，無所戀著。』
即隨婆羅門入於雪山，王子臣民辭退還國。 ^67c4

「時，千聖王於雪山中各立草菴，端坐思惟，
發弘誓願當度一切，求無上道思大施義。
聖王宿世十善報故，雪山千神各獻仙果，
日日供給更不求食，應時即得獲五神通，
飛騰虛空，壽命一劫。 ^67c10

「時雪山中，有大夜叉身長四千里，狗牙上出高八十里，
面十二眼，眼出迸血，光如融銅，左手持劍，
右手持叉，住聖王前，高聲唱言：『我今飢渴，
無所飯食，唯願聖王慈悲矜愍，施我少食。』 ^67c14

「時千聖王告夜叉言：『我等誓願，一切施與。』
各各以水澡夜叉手，授以仙果而令食之。 ^67c18

「夜叉得果，怒棄置地，告聖王言：『我父夜叉噉人精氣，
我母羅剎恒噉人心，飲人熱血；我今飢急，
唯須人心、血，何用果為？』 ^67c20

「時，千聖王告夜叉言：『一切難捨，無過己身。
我等今日不能捨心持用相與。』 ^67c23

「是時，夜叉即說偈言：
　　「『觀心無心相，四大色所成，
　　一切悉能捨，乃應菩薩行。』 ^67c25

「時，雪山中有婆羅門，名牢度跋提，白夜叉言：
『唯願大師為我說法，我今不惜心之與血。』
即脫單衣，敷為高座，即請夜叉令就此座。 ^67c28

「時，大夜叉即說偈言：
　　「『欲求無為道，不惜身心分，
　　割截受眾苦，能忍猶如地；
　　亦不見受者，求法心不悔，
　　一切無悋惜，猶如救頭然，
　　普濟眾飢渴，乃應菩薩行。』 ^68a1

「時，牢度跋提聞此偈已，身心歡喜，即持利劍刺胸出心。
是時，地神從地踊出，白牢度跋提：『唯願大仙愍憐我等及山樹神，
莫為一鬼捨於身命。』 ^68a8

「時，牢度跋提告諸神言：
　　「『此身如幻炎，隨現即變滅，
　　猶如呼聲響，呼已更不應，
　　四大五陰力，其勢不久停。
　　於千萬億歲，未曾為法死，
　　我今為法故，以心血布施，
　　慎勿固遮我，障我無上慧。
　　以此布施報，誓願成佛道，
　　若後成佛時，要先度汝等。』 ^68a11

「說此偈已，臥夜叉前，以劍刺頸施夜叉血，即復破胸出心與之。 ^68a20

「是時，天地大動，日無精光，無雲而雷。
有五夜叉從四方來，爭取分裂，競共食之。
食已大叫，躍立空中，告千聖王：『誰能行施如牢度跋提？
如此行施乃可成佛。』 ^68a21

「時千聖王驚怖退沒，不欲菩提，生變悔心，各欲還國。 ^68a25

「時，五夜叉即說偈言：
　　「『不殺是佛種，慈心為良藥，
　　大悲常安隱，終無老死異。
　　一切受身者，畏殺毒害人，
　　是故諸菩薩，教行不殺戒。
　　汝今若畏死，當行不殺事，
　　云何欲還國？　捨靜求憒閙。』 ^68a26

「時，千聖王聞此語已，皆默然住。」
佛告跋陀波羅：「汝今當知，第一婆羅門，
讚檀波羅蜜者，過去定光明王佛是；牢度跋提者，過去然燈佛是。
時千聖王出家學道，見然燈佛修諸苦行，
心生悔恨，於一劫中墮大地獄；雖墮地獄，
菩提願力莊嚴心故，火不能燒。
從是已後，復得值遇燈明王菩薩為其說法，
從地獄出，廣為讚歎過去千佛——解脫稱莊嚴佛乃至最後妙自在王佛。
時，千聖王聞千佛名，歡喜敬禮，以是因緣，超越九億那由他恒河沙劫生死之罪。
跋陀波羅！汝今當知，時千聖王豈異人乎？
我等賢劫千佛是也。」 ^68b4

佛說是時，一切大眾聞佛所說，皆大歡喜。
八十人發無上道心；二百五十人，漏盡意解成阿羅漢。 ^68b15

「復次，跋陀波羅！乃往過去無量無數阿僧祇劫，
此閻浮提有大國王，名須闍提，國名勝幡。
其王生時，七寶承足，天降瑞應三十有四，
墮地即行，七寶自至，四方諸山各有一億神仙，
五通具足飛集殿前；復有百萬億恒河沙七寶大山，
踊出殿前列住空中，以應神仙。
須闍提王漸漸長大，王四天下，威德自在，
十善化人；王德力故，一切人民，皆受快樂如忉利天。 ^68b18

「時諸仙人各持仙經，授王令讀，王讀經已，
聞過去有佛，號寶華琉璃功德光照如來，十號具足。
王聞佛名身心歡喜，即脫寶冠向四方禮，
發大誓願：『我於今日捨四天下一切所珍，
出家學道，坐於光明菩提樹下，身心不動。
若不得成阿耨多羅三藐三菩提，我終不起。』 ^68b26

「是時六欲天王，名金剛摩尼珠，與諸魔眾八萬億千，
一一鬼兵作百億變狀甚可怖畏，競集道樹。
時，須闍提王端坐樹下，入智印慈心王三昧，
三昧力故，時魔兵眾同時碎壞，經七七日，得成阿耨多羅三藐三菩提。 ^68c3

「時諸神仙，俱來勸請轉妙法輪。
仙人眾中有一大仙，名曰光果，說偈請曰：
　　「『大德須闍提，金輪王四域，
　　今捨此七寶，如鳥去一毛。
　　坐於光明樹，降伏萬億魔，
　　甘露法已聞，學道已成就。
　　相好特無比，威光照十方，
　　當號大善寂，願必度我等，
　　我今頭面禮，勸請轉法輪。』 ^68c8

「第二仙人名曰光藏，復說偈言：
　　「『大聖愍眾生，誓願坐樹下，
　　摧伏諸魔軍，結使海已竭，
　　願為眾生故，廣說甘露法。』 ^68c17

「爾時世尊，默然受於諸仙人請，於光明菩提樹下轉妙法輪，
舉身放光照十方界，皆如金色，廣說四諦及十二因緣，凡百億偈。
初會聞法四山諸仙，皆得無生法忍，百千人發無上道心出家學道，
無數四部得須陀洹道，有發菩提心數不可知。
佛壽二十五萬劫，正法住世二百萬劫，像法住世四百萬劫。 ^68c21

「彼佛世尊法欲滅時，有諸比丘遊行教化。
時有一國，名曰電光，有一長者名牢度跋提，
修行外道，事梵天法。
電光大王遣千童子，供給彼人灑掃天廟。
時千童子，各持天華欲往天寺，於其中路，
見諸比丘持佛像行，童子問言：『此是何神，
端正威光，巍巍乃爾？』 ^68c27

「諸比丘言：『此大善寂像。』
「童子問言：『大善寂者！
生何種姓？有何等義？』 ^69a4

「比丘答言：『汝不知乎？
過去久遠，須闍提王棄國出家，成無上道，
號大善寂，於淨光林入般涅槃。
我等今者是其弟子，今我所持是善寂像。』
時千童子聞佛因緣，各持蓮華以供養像，頂禮像足。 ^69a5

「跋陀波羅！汝今當知，以是供養佛像因緣，
時諸童子隨壽長短，各自命終，命終之後，
即得值遇六十億那由他諸佛，親覲供養，於無上道得不退轉。
跋陀波羅！汝今當知，彼佛世中，四山仙人數不可知者，今十方面各得成佛。
時千童子華供養者，豈異人乎？
我等賢劫千佛是也。
跋陀波羅！汝今當知，佛滅度後，若諸四眾，
若持一華供養佛像，得二種福。
何等為二？一者、常得化生；二者、形色端正。
復得二果：一者、恒得值遇諸佛；二者、多生天上。」
時諸比丘聞佛所說，皆大歡喜。 ^69a10

佛告跋陀波羅：「汝今當知，我念過去無量，
無數千萬億劫，彼時有佛，號寶蓋照空如來、
應供，十號具足。 ^69a21

「彼佛出時，此三千大千世界如金剛佛剎等無有異。
寶蓋照空如來亦以三乘教化眾生。
佛滅度後，於像法中有一長者，名曰月集，
遊行聚落教化眾生，以偈讚歎寶蓋照空如來名號：
　　「『寶蓋照空正遍知，無上調御天人師，
　　久離生死釋師子，無染清淨應真慧。
　　能為世間良福田，普濟一切如醫王，
　　聞名必得大解脫，我今頂禮無上勝。』 ^69a23

「時，彼長者說此偈已，以種種華香供養寶蓋照空佛像。
華供養已，有千比丘來入講堂，見大長者華香供養，誦讚佛偈。 ^69b3

「第一比丘名曰日藏，問長者言：『汝今日日香華供養，
讚歎佛名，欲求何等？』 ^69b5

「長者白言：『大德比丘！
應一心聽。今我供養，欲求無上平等大道。』 ^69b7

「比丘問言：『云何名為無上大道？』 ^69b8

「長者答言：
　　「『無著無所依，無累心寂滅，
　　本性如虛空，是名無上道。
　　大人心所行，慈悲為最勝，
　　三十七滅意，覺道力莊嚴。
　　乘於六度船，永度生死流，
　　彼處心無著，故名無上道。
　　佛慧如須彌，亦若蓮華敷，
　　久達解性空，故名無上道。
　　調御知心如，實際性亦然，
　　三界一切有，皆入如寂中，
　　不調無生相，同入法界性，
　　如此無所有，故稱無上道。』 ^69b9

「是時，長者說此偈已，白比丘言：『唯願大德行無上道！』 ^69b22

「日藏比丘復說偈言：
　　「『如仁所說義，無行無所依，
　　本性相空寂，我當行何法？
　　我所問大道，欲知佛覺智，
　　今說法界相，無知如虛空。
　　於此無知中，無欲無所求，
　　如是性相滅，我當何所行？』 ^69b23

「是時長者，復說偈言：
　　「『日光住空中，普照於一切，
　　彼亦無心相，欲破諸闇暝。
　　光明力照耀，超過諸黑闇，
　　黑闇與光明，二俱無心意。
　　本性無住闇，闇性不暫停，
　　佛慧亦如是，無滅無所生。
　　智力道莊嚴，從於五眼起，
　　六通如蓮華，不染著世間。
　　戒定慧莊嚴，超度世間相，
　　是故應歸依，無上平等道。』 ^69c1

「是時，長者說此偈已，白比丘言：『大德！
汝今欲求無上道不？』 ^69c12

「日藏比丘聞長者言，深解義趣，頂禮佛足，
而說偈言：
　　「『頂禮佛足大解脫，久住涅槃滅諸有，
　　無漏智力所莊嚴，如長者說寂滅慧。
　　我今欲求無染累，超過世間諸空相，
　　我今求於寂滅道，不縛不解不住色；
　　亦復不入縛解中，無有生死解脫相，
　　此處名為甘露道，如我所願得成果。
　　修行六度無礙累，必定得住首楞嚴，
　　具佛職位威儀行，滿足佛智如先佛。
　　金剛不壞性空慧，是一切智大人事，
　　摩尼寶珠如意王，我亦當得一合相，
　　平等度意無上性。』 ^69c13

「是時，比丘說此偈已，告長者言：『汝今當知，
我已解汝所說偈義，我已堪任為菩提器。
我等千比丘，從今日乃至成佛，常修大慈，
普愛一切，於諸眾生不生毀呰，何況殺害？ ^69c26

「『我從今日乃至菩提，常起大悲普攝一切，
而於大悲不起悲相，不生戀著。 ^69c29

「『我從今日乃至成佛，見他得樂心生欣悅，
猶如比丘得三禪樂，不起樂觸，及樂覺相。 ^70a2

「『我從今日乃至成佛，不見眾生及眾生相，
亦不住喜，不入捨中。 ^70a4

「『我從今日乃至成佛，終不造作九十五種諸惡律儀。 ^70a5

「『我從今日乃至成佛，終不為己畜養八種不淨之物；
若有畜積，必為饒益諸眾生故。 ^70a7

「『我從今日乃至成佛，終不毀謗菩薩法藏；
若有辯才智慧無極，說邪見論滿百千歲，
我寧碎身猶如微塵，終不信受。 ^70a8

「『我從今日乃至成佛，設有眾生，不造善業作五逆罪，必當教化令得饒益。 ^70a11

「『我從今日乃至成佛，誓願當度五濁惡世沒苦眾生。 ^70a13

「『我從今日乃至成佛，常當修行諸波羅蜜，盡其邊際到大智岸。 ^70a14

「『我從今日乃至成佛，終不放捨一切眾生，必當安慰以義饒益。 ^70a15

「『我從今日乃至成佛，願普莊嚴一切佛事，
修諸淨行，十種珍寶以為脚足，無願解脫以為眼目，遊於大空畢竟涅槃。』 ^70a17

「時，千比丘發此誓已，五體投地遍禮諸佛，
而說偈言：
　　「『佛智不可動，從於解脫生，
　　本性相自空，遊戲金剛心；
　　已摧煩惱魔，陰蓋永已除，
　　清淨大慧者，我今頭面禮。』 ^70a19

「說此偈已，遍禮十方一切諸佛。
「是時，空中無雲而雷，諸天龍神普雨天華以為供養，
而說偈言：
　　「『善哉勝大士！　出家修梵行，
　　淨命乞自活，常離四種食，
　　染衣執應器，大數滿一千。
　　今復發最上，微妙菩提心，
　　福田中最勝，無過比丘僧，
　　我今頭面禮，修行大乘者。』 ^70a25

「時千比丘聞偈歎德，倍加精進，即得甚深觀佛三昧，
告長者言：『善哉！長者！
我因汝故發菩提心，汝亦應於佛法海中出家學道。』 ^70b5

「爾時，長者受比丘教，於正法中出家學道，
常修頭陀，備諸苦行，經七七日，得無生忍。 ^70b7

「跋陀波羅！汝今當知，時大長者，教化多人發菩提心者，
久已成佛，殊勝月王佛是也。
若有善男子，善女人聞是佛名，恒得值佛，
於菩提心得不退轉，即得超越十二億劫極重惡業。
時千比丘發誓願者，我等賢劫千佛是也。 ^70b9

「說是語時，百千梵王發菩提心，思佛千優婆塞等得無生法忍，
欝多羅母善賢比丘尼等五百比丘尼，
不受諸漏心，得解脫成阿羅漢。 ^70b14

「說是語時，時會大眾，聞佛所說，皆大歡喜。」 ^70b17

佛告跋陀波羅：「汝今當知，我念過去無量，
無數阿僧祇劫，彼時有佛，號淨音如來，十號具足。
彼佛出時，此三千世界七寶莊嚴，如寶莊嚴國等無有異。
佛壽二十大劫，正法住世四十劫，像法倍壽八十劫，亦以三乘教化眾生。 ^70b19

「於像法中，有一比丘，名一切忍，持菩薩藏行菩薩法，
遊巡村落，常說此偈：
　　「『佛住平等空，法性相亦然，
　　僧依無為會，三寶義無異。
　　了本性相空，歸依處寂滅，
　　常行真如道，乃應菩薩行。』 ^70b24

「忍辱進大比丘，常說此偈。
時，華光林中有千梵志，修四梵，行慈、悲、
喜、捨，聞此比丘讚三寶義名，身心歡喜，
即白比丘：『於何經中有如此義？』 ^70c1

「比丘白言：『大調御師！
於大方等真實經中，說佛、法、僧平等空慧，住一相中。』 ^70c4

「時千梵志，聞佛、法、僧平等空慧，即思甚深大空智義。
八千歲中端坐正受，於空法中而不決了，
復更思惟一切法空，於如實際亦不決了，
然不生疑，亦不誹謗，作此思惟。 ^70c5

「時，有一比丘名曰智藏，告諸梵志：『汝等知不？
過去有佛，名三昧尊豐如來，十號具足，
如是同字百千億佛，皆說甚深般若波羅蜜。
其經中說：「不住諸法，法性皆空。」
如是，梵志於空法中心不明了，但當一心歸於空義。』 ^70c9

「時千梵志，聞此語已，心大歡喜，白比丘言：
『般若波羅蜜是大空智，我等今者無明所覆，
於空義中無由解了，但於大德所說法中身心隨喜。』」 ^70c14

佛告跋陀波羅：「彼二比丘善說法者，第一比丘今已成佛於妙樂國，
歡喜莊嚴珠王佛是；若有四眾聞彼佛名，
五體投地，歸依頂禮，即得超越五百萬億阿僧祇劫生死之罪。
第二比丘久已成佛，號帝寶幢摩尼勝光如來，
十號具足；若有四眾聞彼佛名，五體投地，
歸依頂禮，即得超越七百萬億阿僧祇劫生死之罪。 ^70c17

「時千梵志，以聞甚深般若波羅蜜，身心歡喜，
不生驚疑、怖畏、誹謗，即得超越五十億劫生死之罪。
捨身他世即得值遇十六億佛，於諸佛所得念佛三昧。
以莊嚴心，念佛三昧莊嚴心故，漸漸於空法中心得開解。 ^70c24

「跋陀波羅！時千梵志，豈異人乎？
我等賢劫千佛是，以得聞空法心無疑故，於娑婆世界次第得成阿耨多羅三藐三菩提。
是故一切眾生，應於空義心無疑惑。」 ^70c29

佛說此語時，時會大眾聞佛所說，有得初果，
有發無上正真道意，數甚眾多不可具說。
一切大眾聞佛所說，皆大歡喜，頂禮佛足。 ^71a3

佛告跋陀波羅：「我念過去無量無數阿僧祇劫，
彼世有佛，名海慧如來，十號具足。
國名淨樂，七寶莊嚴地生寶華，如須彌山七寶合成，嚴顯可愛。 ^71a7

「彼佛世尊常入禪定，默然不言終不說法，
但放白毫大人相光，施作佛事。
或有眾生見白毫光如十善印，說十善義；
或有眾生見白毫光如五戒印，說五戒義及五戒緣；
或有眾生見白毫光如八戒印，說八戒義及八戒緣；
或有眾生見白毫光如波羅提木叉印，
說波羅提木叉義，及波羅提木叉緣；或有眾生見白毫光如六波羅蜜印，
說八萬四千諸度義；或有眾生見白毫光如四諦印，
說四諦義，及三十七助菩提分法；或有眾生見白毫光如獨覺印，
說十二因緣義；或有眾生見白毫光如智相印，
演說菩薩初地境界乃至十地，說首楞嚴光印三昧，說金剛定不壞境界。 ^71a10

「跋陀波羅！如是白毫大人相中，現無量無數恒河沙印，
或有印中演法無畏；或有印中說九十五種外道邪術；
或有印中說諸天眾上妙報應；或有印中說於劫成及與劫壞；
或有印中說日月五星、二十八宿，災異變怪一切世事；
或有印中說諸神仙及鬼神道：此白毫印，
普照十方化度眾生，隨有緣者顯現佛事。
彼佛壽命十二大劫，正法住世亦十二劫，像法住世二十四劫。
於像法中有千婆羅門，第一婆羅門名檀那世寄，其最後名分若世羅。
千婆羅門聰明博智，各皆通達四毘陀論。 ^71a23

「海慧如來像法之中，有一比丘名曰淨龍豐莊嚴，與諸婆羅門共相難詰。
婆羅門說毘陀論經神我之法，沙門復以十二部經甚深空義，
演說無相破其貪著。 ^71b5

「千婆羅門聞無相義，白比丘言：『汝於何處得此無我空寂之法？』 ^71b8

「比丘答言：『三世諸佛，十號具足，所共宣說。
海慧如來白毫印中，常說此偈：
　　「『本性義不生，無受無取者，
　　四大性如幻，五陰如炎電。
　　一切諸世間，猶如旋火輪，
　　皆隨無明轉，業力莊嚴生。
　　觀性相無常，無我無有生，
　　智者應諦觀，本末因緣義。
　　本性實際空，縛著橫見有，
　　若能達解空，無願無作處。
　　無相無所依，必得道如佛，
　　降伏眾魔怨，度脫諸天人。
　　亦入大解脫，知空是本報，
　　是名佛所說，無我及空義。』 ^71b10

「說此偈已，千婆羅門心大歡喜，禮比丘足，
各自還歸，端坐林野，思無我、空。
經八千萬歲，於大空義心不決了，以思空義功德力故，
即於空中得見百千佛，於諸佛所得念佛三昧，
即於三昧中見海慧佛白毫印中說甘露偈：
　　「『若欲發道心，修持菩薩戒，
　　欲求真實空，隨學菩薩道。
　　常當行慈心，除去恚害想，
　　悲愍於一切，觀彼身空寂。
　　我身無性相，假於四大生，
　　隨順諸佛法，不殺不起瞋。
　　悉堪受諸法，其心猶如地，
　　常行無所著，一心住一意。
　　悉觀法平等，無彼亦無此，
　　正心思此義，乃應菩薩行。』 ^71b24

「時，千婆羅門聞此偈已，身心歡喜，倍加精進，
即得諸佛現前三昧，於三昧中堅固正受，不退轉於阿耨多羅三藐三菩提心。 ^71c10

「跋陀波羅！爾時龍豐莊嚴比丘者，久已成佛，
華光國土龍自在王佛是；千婆羅門，豈異人乎？
我等賢劫千佛是。 ^71c12

「跋陀波羅！我與賢劫千佛，於海慧如來遺法之中聞大空偈，
端坐思惟心不決了，猶得超越無量億劫生死之罪。
是故，汝等應於空義思惟取證。」 ^71c15

是時，眾會聞佛所說，有得初果，有發無上正真之道，有種辟支佛道因緣者。
時會大眾聞佛，所說皆大歡喜。 ^71c18

「跋陀波羅！我念過去無量億世，彼時有佛號自在勝如來，十號具足。
彼佛世尊出現世時，此娑婆世界其地金色，金華金光充遍世界。
自在勝如來壽五十大劫，正法住世三十大劫，像法住世百二十大劫。
於像法中有千居士，多饒財寶各儲一億，
雖獲俗利不以喜悅，常修苦、空、無常之相。 ^71c20

「彼時世中有一優婆塞，聰明多智，名摩訶那伽，
至居士所，高聲說偈：
　　「『財為無主物，王賊所侵劫，
　　水火風吹盡，不安不久居。
　　此身屬無常，恒為老病使，
　　怱怱營眾務，不覺死賊苦。
　　無常風力解，財如大毒蛇，
　　毒害猛於龍，亦為世怨俱。
　　諸佛及賢聖，視財如瘡疣，
　　捐之於大地，如人棄涕唾。
　　善士修布施，恒觀於無我，
　　財物及受者，三法俱空寂，
　　以此莊嚴心，乃應菩薩行。』 ^71c27

「時千居士，聞優婆塞所說偈義，深心歡喜得未曾有，即共相隨到於僧房。
到僧房已，白諸比丘：『此大眾中，誰有智者？
唯願為我說甘露法！』 ^72a11

「爾時，眾中有一比丘，名曰淨音，為諸居士廣讚菩薩檀波羅蜜，
即說此偈：
　　「『過去有佛，號自在勝，彼佛世尊，
　　常說此法。　施為妙聚，受報無窮，
　　諸天世人，因施得立。
　是故智者，
　　應行修施，施為寶蓋，覆護窮者，
　　今世後世，生處安樂。
　若能廣意，
　　修空慧心，不住諸有，而行布施，
　　如此施者，必成佛道。
　古昔諸佛，
　　所說檀法，長者應念，宜時修行。』 ^72a14

「時千居士，復聞比丘讚於布施，身心歡喜。
即詣王所，啟大王言：『我等今日，聞諸比丘讚說檀波羅蜜。
唯願大王為我宣，令一切國內貧苦眾生普使聞知！』」
佛說千佛因緣經
 ^72a24
