
pin:: 佛本行集經卷第七
translator:: 隋天竺三藏闍那崛多譯

#  5 俯降王宮品
俯降王宮品第五
「爾時，護明菩薩冬分過已，至於最勝春初之時，
一切樹木諸華開敷，天氣澄清，溫涼調適，
百草新出，滑澤和柔，滋茂光鮮，遍滿於地正取鬼宿星合之時，
為彼諸天，說於法要，悉令其心，愛樂歡喜，踊躍充遍不能自勝。
誡勸諸天，使行此法，教令厭離一切有為生老病死求無上法。 ^682b17

「是時，護明菩薩大士觀彼天眾，如師子王欲下生時，
其心安隱，不驚不怖，不畏不亂，復更重告諸天眾言：『汝等諸天一切當知！
此我最後受後邊身。』
是時菩薩，正念一心，從兜率下。
如餘諸天，捨天壽時，離五欲故，生大憂苦，
忘失正念；菩薩下時，則不如是，菩薩下時，具足一切不可思議希有之法。
護明菩薩從天下時，時彼諸天憶菩薩故，
一時號哭：『嗚呼苦哉！
嗚呼苦哉！我等既失護明菩薩，我從今去，
永更不復得聞正法，減損我等功德之利，生死根本今益增長。』
時淨居天告彼一切諸天眾言：『汝等今見護明菩薩欲下生時，
莫生憂惱。何以故？
彼下生時，必定當得成阿耨多羅三藐三菩提，
成已還來至此天宮，為汝說法。
猶如往昔毘婆尸佛、尸棄如來、毘舍浮佛、
迦羅迦孫馱佛、迦那迦牟尼佛、迦葉如來，
彼等諸佛，皆從此去，憐愍汝故，悉各還來，
到此天宮，為汝說法，攝受汝等。
今此護明菩薩大士，還如是來攝化於汝，如前不異。』 ^682b24

「爾時，護明菩薩大士於夜下生，當欲降神入於摩耶夫人胎時，
時彼摩耶當其夜白淨飯王言：『大王！
當知，我從今夜，欲受八禁清淨齋戒，所謂不殺生，
不偷盜，不婬逸，不妄語，不兩舌，不惡口，不無義語。
又願，不貪，不瞋恚，不愚癡，不生邪見。
我當正見，諸如是等禁戒齋法，我當受持。
我今繫念，恒常懃行，於諸眾生，當起慈心。』 ^682c14

「時，淨飯王即報摩耶大夫人言：『如夫人心，
所愛樂者，隨意而行；我今亦捨國王之位，隨汝所行。』
而有偈說：
　　「『王見菩薩母，從座恭敬起，
　　如母如姊妹，心不行欲想。』 ^682c22

「時，護明菩薩一心正念，從兜率下，託淨飯王最大夫人摩耶右脇，
安庠而入。護明菩薩正念正知，從兜率下入母胎時，
是時天人魔梵、沙門婆羅門等，一切世間光明普照，
復世界外黑闇之處，日月如是，有大勢力、
有大威神，如是幽隱光明不照，德不能及此菩薩光，悉能達照。
彼處所有一切眾生，各相謂言：『云何此間忽有眾生？』
是時此地，六種震動，所謂東湧西沒，西湧東沒，
南湧北沒，北湧南沒，邊湧中沒，中湧邊沒，
如是乃至起覺、吼等，十八種相悉皆普現。
次復，有千須彌山王，皆悉震動，千尼民陀羅山王、
千持威德山王、千佉羅伽陀山王、千毘那耶迦山王、
千馬頭山王、千彌尼陀羅山王、千善見山王、
千鐵圍山王、千大鐵圍山王，如是等山，悉皆震動。
并及一切諸餘小山，湧沒低昂，嵬#CB02397;峨嵯，
出大烟氣、四千大海，及餘諸池，浩汗奔濤，洪波沸湧。
其四大河，恒河，辛頭，斯多，博叉，及餘諸水，皆悉逆流。
一切叢林，一切樹木，一切藥草，一切時苗，
皆悉肥濃，長養滋茂。
其下乃至阿鼻泥梨苦惱眾生，皆蒙快樂。 ^682c27

「以是因緣，菩薩從於兜率初下，放大光照一切世間，
幽昏黑闇悉令明著，欲為後時成佛道已，
以四真諦智慧光明，普照一切愚暝眾生，作先瑞相。
菩薩初從兜率下時，大地六種十八相動，
及諸山王，出大烟氣，四千大海，湧沸濤波。
是故如來為未來世諸惡眾生，沒在煩惱垢濁淤泥；
佛成道已，欲拔出置於涅槃岸。 ^683a19

「菩薩初從兜率下時，一切諸水，皆悉逆流，
是故如來，為未來世諸惡眾生，隨順沒溺煩惱流者；
佛成道已，說法度脫一切眾生，令其反本逆生死流。
菩薩初從兜率下時，悉能增長一切樹木藥草叢林，皆令肥膩滋茂之者。
為未來世諸惡眾生，未種善根，令種善根，
已種善根，令得解脫。 ^683a27

「菩薩初從兜率下時，乃至阿鼻地獄眾生，
皆受快樂；佛成道已，令諸眾生，解脫苦惱，受於快樂。
以是因緣，於先示現是等瑞相。 ^683b5

「又復菩薩兜率下時，右脇入胎，自餘眾生，從產門入。
佛得成道，為諸眾生，說清淨法，迴邪入正，此是於先示現瑞相。 ^683b8

「菩薩正念，從兜率下，託淨飯王第一大妃摩耶夫人右脇住已。
是時大妃，於睡眠中，夢見有一六牙白象，
其頭朱色，七支拄地，以金裝牙，乘空而下，入於右脇。
夫人夢已，明旦即白淨飯王言：『大王當知，
我於昨夜，作如是夢，當入於我右脇之時，
我受快樂，昔所未有，從今日後，我實不用世間快樂。
此夢瑞相，誰占夢師，能為我解？』 ^683b11

「時，淨飯王召一宮監內侍女人，而告之言：
『汝速疾來至外宣勅，語我國師大那摩子，
令急追喚八婆羅門大占夢師，所謂祭德、
鬼宿德、自在德、毘紐德、梵德等，并老迦葉三子速來。』
時彼使人，白於王言：『如大王勅，不敢違逆。』
是時使人奉大王命至宮門前，大聲唱言：
『誰在門前，頗有入宮婆羅門不？』
時彼門前，有一當直婆羅門子，姓婆陀氏，
名羅耶那，報於宮監內使人言：『我在於此。』
其使人言：『大王有勅，遣喚八大諸婆羅門能占夢者，
所謂祭德、迦葉子等。』
其使傳告，乃至國師大那摩子承彼屋室使人之言，
即便召喚八大占夢婆羅門師，及大那摩國師之子，同入宮中。
時，淨飯王告諸占夢婆羅門等，作如是言：
『昨夜夫人，有此異夢，是何瑞相？
有何徵感？』時彼占夢婆羅門等，聞王語已，
善知諸相、善占夢祥，即具諮白淨飯王言：
『大王善聽所夢瑞相，我當具說。
如我所見，往昔神仙諸天經書典籍所載。』
而說偈言：
　　「『若母人夢見，日天入右脇，
　　彼母所生子，必作轉輪王。
　　若母人夢見，月天入右脇，
　　彼母所生子，諸王中最勝。
　　若母人夢見，白象入右脇，
　　彼母所生子，三界無極尊。
　　能利諸眾生，怨親悉平等，
　　度脫千萬眾，於深煩惱海。』 ^683b19

「爾時，占夢婆羅門師白大王言：『夫人所夢，其相甚善！
大王今者當自慶幸，夫人所產必生聖子，
彼於後時，必成佛道，名聞遠至。』
時，淨飯王聞諸占夢婆羅門師說此頌已，
心大歡喜，踊躍無量，不能自勝。
時王備辦無量餚膳，百味飲食，唼#CB00063;舐啜，
諸#CB00596;果等，種種施設，
彼婆羅門，自恣而噉。
飯食訖已，時淨飯王復將無量錢財寶物，以用布施。 ^683c17

「時，淨飯王聞此相師占觀妃夢，云是吉祥瑞相之後，
即於其國迦毘羅城四門之外，并衢道頭街巷阡陌有人行處，
安大無遮義會之所，人來須者盡皆布施，
須食與食，須飲與飲，須衣與衣，須香與香，
須鬘與鬘，塗香末香、衣服床敷氈褥、房舍屋宅、
牛羊象馬及車乘等，是人須者皆悉與之。
作如是等種種布施，悉為資益於菩薩故，設是供養。 ^683c25

「爾時，彼處有一仙人，名阿私陀，能立外道種種諸義，
以捨五欲，有大威神，有大德力，具足五通，
常能到於三十三天集會之所，自在能入。
彼仙多住南天竺國遮槃低城聚落，名恒河怛，
去彼不遠，有一叢林，名曰增長，是時仙人，
在彼林中，修學仙道。
摩伽陀國，一切人民，咸皆謂：『此阿私陀仙，是阿羅漢。』
摩伽陀國一切人民，貴敬彼仙，尊重承事。
時彼仙人，有所知解，悉以教人，自知見已，教他令見。
時彼聚落，有一童子，名那羅陀。
彼那羅陀，年漸長大，至於八歲，其母將付阿私陀仙，令作弟子。
時彼童子，供養恭敬尊重師事阿私陀仙，
盡弟子禮，無暫休息。
時彼仙人在增長林，晝夜精進，攝心坐禪，
及那羅陀童子一處；其那羅陀侍者童子，
在仙人後侍立，執拂駈逐蚊虻。 ^684a4

「菩薩從於兜率陀天，正念下至淨飯王宮，
夫人右脇入於胎時，放大光明，遍照人天一切世界，復此大地具足六種十八相動。
時阿私陀見未曾有希奇之事，異種光明，
復見此地六種震動，心大驚怖，毛孔悉竪，
自心念言：『今有何緣，此大地動？
有何果報？』時彼仙人，少時思惟，默然而住，
正念正定思惟知已，心生歡喜，踊躍無量，
不能自勝，作是唱言：『希有大聖不可思議，世間當出大富伽羅。』 ^684a19

「菩薩初從兜率下時，入母右脇，受胎訖已。
時有一天，名曰速往，至諸地獄大聲唱言：
『汝諸人輩，一切當知，菩薩今從兜率天下入於母胎，
是故汝等，速發誓願，願生人間。』
地獄眾生聞此語已，所有眾生，往昔已來，
曾種善根，復造雜業，以惡強故，墮於地獄，
彼等各各面相覩見，厭離地獄，復得光明，
身心安樂，復得聞於速往世間諸天之聲。
捨地獄身，即生人中。
所有三千大千世界諸眾生等，往昔已來種善根者，
皆來於此迦毘羅城，四面託生。 ^684a28

「菩薩入於母胎訖已，時天帝釋及四天王，
提頭賴吒及毘留勒叉、毘留博叉、毘沙門等，
各相謂言：『仁者當知！
菩薩已從兜率天下入在母胎，我等今須擁護守視，
莫令其餘或人非人，惱亂菩薩，或覓其便。
今此菩薩，唯是極大威德，諸天乃能守護，非是世間人所能守。』
此是菩薩未曾有法，如來有此四種護持，
具足無缺，此是於先守護瑞相。 ^684b10

「世有眾生，入母胎時不能正念，或住母胎亦復不能專心正念，
或復生時亦不正念。
或有眾生，入母胎時能專正念，住於胎中亦能正念，出胎之時亦能正念。
或有眾生，入胎正念，住胎正念，出胎之時不能正念。
菩薩入胎心亦正念，住胎正念，出胎正念，
此是菩薩，未曾有法。
如來得成於佛道已，說法教化，無忘無失，
知於眾生機根而說，此是往昔希有瑞相。
菩薩在於母胎之時，常住右脇，不曾移動。
自餘眾生，以不定故，或至右脇，或至左脇，
以是因緣，其母患痛，受無量苦。
菩薩在胎，處於右脇，不轉不動，起立坐臥，
不損母胎，此是菩薩未曾有法。
如來得成於佛道已，行菩提法，悉得成就，此是往昔於先瑞相。 ^684b18

「菩薩在胎，不驚不怖，得大無畏，惡物不染，
所有不淨，涕唾膿血，黃白痰癊，不能穢污。
自餘眾生，在母胎時，種種不淨。
如琉璃寶，以天衣裹，置不淨處，亦不染污；
如是如是，菩薩在胎，一切不淨不污不染，此是菩薩未曾有法。
如來得成於佛道已，於一切法不染不著，此是往昔於先瑞相。 ^684c4

「菩薩在於母胎之時，其菩薩母，受大快樂，身不疲乏。
自餘眾生，入於母胎，或復九月，或復十月，
母受負重，身體不安。
菩薩在胎，母若行坐若眠若起，皆得安樂，
身不受苦，此是菩薩未曾有法。
如來得成於佛道已，速得阿耨多羅三藐三菩提，
正得諸通及一切智，此是往昔於先瑞相。 ^684c11

「菩薩在胎，母受禁戒，心常奉持戒行而行。
自餘眾生在母胎時，母行雜行。
菩薩在胎，母持禁戒，不行雜行，此是菩薩未曾有法。
如來得成於佛道已，及聲聞眾，最勝持戒，
於世間中出大名聞：『沙門瞿曇，持戒無比，持戒分勝。』
此是往昔於先瑞相。 ^684c18

「菩薩在胎，其母不生欲染之想，不為欲火之所惱亂，
時菩薩母，恒行梵行。
自餘眾生，入母胎時，不久其母，欲心熾盛，倍多於前。
菩薩在胎，其菩薩母，於自夫邊，猶尚厭離，
不行婬欲，何況餘人？
此是菩薩未曾有法。
如來得成於佛道已，眼根善伏，善藏善護，
善覆善熏，復能因此如上所知，為他說法。
如是耳根鼻根舌根身根意根，乃至善熏，
復能如是，令他斷故，修習說法，此是往昔於先瑞相。 ^684c24

「菩薩在胎，其菩薩母，不貪異味。
自餘眾生，在母胎時，其母貪嗜，不知厭足。
菩薩在胎，其菩薩母，不患寒熱及以飢渴，
不惱其身，此是菩薩未曾有法。
如來得成於佛道，已知四種食，此是往昔於先瑞相。 ^685a4

「菩薩在胎，其菩薩母，志習庶幾，樂憙行檀。
自餘眾生，在母胎時，其母慳貪，不憙布施，悋惜財物。 ^685a9

「菩薩在胎，其母意樂行於布施，心意開解，
居自家內，此是菩薩未曾有法。
如來得成於佛道已，說不慳法，此是往昔於先瑞相。 ^685a12

「菩薩在胎，其菩薩母，常行慈悲，能於一切諸眾生邊，
但是有識有命之類，悉皆愍念。
自餘眾生，在於母胎，其母不仁，威德少故，
行諸不善，惡口罵詈。 ^685a14

「菩薩在胎，其菩薩母，恒於一切諸眾生邊，
作大利益安樂之心，此是菩薩未曾有法。
如來得成於佛道已，能於一切諸眾生邊，
行平等心，此是往昔於先瑞相。 ^685a19

「菩薩在胎，其菩薩母，如前端政，種種相貌，悉皆可喜。
自餘眾生，在於母胎，其母損瘦，體不洪滿，
氣力羸弱，倍於常人。
菩薩在胎，其母常生歡喜之心，戒行威德，
身色最勝，最妙最尊，此是菩薩未曾有法。
如來得成於佛道已，見身巍巍，不可瞻仰，
體黃金色，眾相莊嚴，此是往昔於先瑞相。 ^685a23

「菩薩在胎，其母欲觀於菩薩時，即見菩薩在於胎中，
身體洪滿，諸根具足。
譬如明鏡鑒於面像，其母見已，歡喜踊躍，
充遍於體，不能自勝。
自餘眾生，在於母胎，被歌羅邏及阿浮陀之所覆蔽，而不能現。
菩薩初入母胎之時，身體充滿，五支五根，
皆悉具足，此是菩薩未曾有法。 ^685b1

「菩薩在胎，其菩薩母，所見眾生，若男若女，
被鬼所持，若得見於菩薩母者，一切魍魎，
一切鬼神，皆悉遠離，還得本心。
若體舊有諸餘雜病，或痿黃病，或風癲病，
或痰癊病，或等分病，或餘諸病，所謂白癩，
丁瘡，惡腫疥#CB01717;，消瘦癕疽，
癬瘻癭腫，寒熱，眼耳鼻舌，咽喉及頭，一切諸病所侵惱者，
彼等眾生，來至摩耶大夫人邊，其大夫人，
右手摩頂，摩其頂已皆得安樂，諸病悉除。
若有重病，不能來見摩耶夫人；摩耶夫人或取草葉，
或取樹葉，或取草莖，右手摩捋，送彼病人，
其病人得此等諸物，或食或觸，或置身上，
即得斷除一切諸病，便受安樂，身體輕便。
菩薩在胎，有如是等，無量無邊威神德力，未曾有法。
pin:: 
#  6 樹下誕生品
佛本行集經樹下誕生品第六上 ^685b8

「爾時，菩薩聖母摩耶，懷孕菩薩，將滿十月，
垂欲生時，時彼摩耶大夫人父，善覺長者，
即遣使人，詣迦毘羅淨飯王所〔摩訶僧祇師云，
摩耶夫人父名善覺〕，奏大王言：『如我所知，
我女摩耶，王大夫人，懷藏聖胎，威德既大，
若彼產出，我女命短，不久必終。
我意欲迎我女摩耶還來我家，安止住於嵐毘尼中，
共相娛樂，盡父子情。
唯願大王！莫生留難，乞垂哀遣，放來我家，
於此生產，平安訖已，即奉送還。』 ^685b24

「時，淨飯王聞善覺使作是言已，即勅有司，
其迦毘羅城，及提婆陀訶，兩間之中，平治道路，
除却一切荊棘沙礫糞穢土塠，香湯灑地，
持於種種雜妙花香，散於其地。
又復光飾摩耶夫人，以諸種香、諸種花鬘、
諸種瓔珞，莊嚴其身，備諸音聲，作唱伎樂。
持大王力、大王威風，從諸宮內一切婇女，
欲向其父善覺之家，於先遣使，往彼報知，令來迎接。
是時摩耶大夫人身安然端坐大白象上，
時象背上諸天，化作微妙寶帳，摩耶夫人坐寶帳裏，
詣其父家，到於提婆陀訶城內。
是時摩耶夫人，初始欲向提婆陀訶城時，
時淨飯王辦具一萬大力香象，皆被金鞍，
七寶校飾，莊嚴其身，並悉精麗，備擬以送摩耶夫人；
復有一萬善好良馬，皆紺青色，頭黑如烏，
皆悉被騣，尾垂著地，真金鞦轡，鞍鐙留羈，
悉亦金飾，一切雜寶，莊嚴其身；復有一萬妙好寶車，
並駕四馬，其車周匝張懸幡蓋，及眾寶鈴，鏗鏘相和。
如是辦具，皆隨摩耶夫人之後。
復有二萬勁勇力士，一人當千，威猛捷健，
端政絕殊，能破強怨，身著鎧甲，手執弓箭，
刀杖鬪輪，及諸戟矟，種種戰具，隨夫人後。
復更別有一萬寶車，十千妃嬪，皆坐其上，
持諸瓔珞種種衣服，莊嚴其身，左右圍遶摩耶夫人。
時，淨飯王重更切勅宮監大臣，好加防衛，
不聽非司其餘浪人逼近摩耶夫人之車，
及諸妃嬪勿令雜合，唯遣童女，牽車進奉。
如是次第，摩耶夫人，象乘處中，一萬寶車，
各各一妃，坐於其上，左右圍遶，前後導從，摩耶夫人最為上首。
其外復有一萬香象，一萬力士皆服鎧甲，
隨從夫人左右前後，鹵簿而行，皆各坐於香象之上。
又復一萬步行力士亦著鎧甲，手執種種戟矟諸仗，
翼衛夫人，如是莊嚴摩耶夫人，詣向父所。
無量象馬，皆悉嘶鳴。
又有無量龍頭大鼓，無量小鼓，種種樂器，
出微妙音，無量莊嚴，無量威德，向於提婆陀訶之城。 ^685c4

「時彼善覺大臣長者，共自眷屬，從城而出，
逆前迎女摩耶夫人，又持無量莊嚴之具，引夫人前。
是時善覺大臣，有妻名嵐毘尼，彼婦諮白夫善覺言：『大聖釋子！
若當知時，諸釋種族，各皆自有園果樹林，
遨遊觀瞻，至於其中，自相娛樂。
我大聖子！今可造作清淨園林，我等當共聖子娛樂，受於歡樂。』
時善覺釋摩耶大妃夫人之父，於迦毘羅，
及提婆陀訶，兩城之間，近自境內，為婦造作一大園林，
以善覺婦名嵐毘尼，為彼造立此園林故，
以是因緣，即名之為嵐毘尼園。
彼園樹木，蓊欝扶疎，世間無比，其中多有種種花樹種種果樹，
以為莊嚴。復有種種渠流池沼，種種雜樹，
無量無邊，摩尼諸寶，遍滿園苑。 ^686a10

「爾時，善覺釋種大臣，於彼春初二月八日鬼宿合時，
共女摩耶相隨，向彼嵐毘尼園，欲往觀看大吉祥地。
到彼園已，摩耶夫人從寶車下，先以種種微妙瓔珞莊嚴其身，
復以種種雜好熏香用以塗拭。
眾多婇女，伎樂音聲，前後圍遶，安庠徐步，
處處觀看，從於此林，復向彼樹，如是次第，周匝而行。
然其園中，別有一樹，名波羅叉，其樹安住，
上下正等，枝葉垂布，半綠半青，翠紫相暉，
如孔雀項，又甚柔軟如迦隣提衣，其花香妙，聞者歡喜。
摩耶夫人，安庠漸次，至彼樹下。 ^686a25

「是時，彼樹以於菩薩威德力故，枝自然曲，
柔軟低垂，摩耶夫人即舉右手，猶如空中出妙色虹，
安庠頻申，執波羅叉垂曲樹枝，仰觀虛空。
時菩薩母摩耶夫人，立地以手攀波羅叉樹枝之時，
時有二萬諸天玉女，往詣摩耶大夫人所，
周匝圍遶，合十指掌，共白摩耶大夫人言：
　　「『夫人今生子，能斷生死輪，
　　上下天人師，決定無有二。
　　彼是諸天胎，能拔眾生苦，
　　夫人莫辭惓，我等共扶持。』 ^686b7

「爾時，菩薩見於其母摩耶夫人，立地以手攀樹枝時，
在胎正念，從座而起。
自餘一切諸眾生母，欲生子時，身體遍痛，
以痛因緣，受大苦惱，數坐數起，不能自安。
其菩薩母，熈怡坦然，安靜歡喜，身受大樂。
是時摩耶立地以手執波羅叉樹枝訖已，
即生菩薩，此是菩薩希奇之事，未曾有法。
如來得成於佛道已，無乏無疲，不勞不惓，
能拔一切煩惱諸根，割斷一切諸煩惱結，
猶如截於多羅樹頭，畢竟不生，無相無形，
無後生法，此是如來往先瑞相。 ^686b18

「又復一切諸眾生等，生苦逼故，在於胎內，處處移動。
菩薩不然，從右脇入，還住右脇，在於胎內不曾移動，
及欲出時，從右脇生，不為眾苦之所逼切，
是故菩薩此事希奇，未曾有法。
如來得成於佛道已，盡其後際，修行梵行，
永無有畏，常得快樂，無復諸苦，此是如來往先瑞相。 ^686b29

「菩薩初從母胎右脇正念生時，放大光明，
即時一切諸天及人、魔梵沙門婆羅門等，
一切世間，悉皆遍照，乃至各各共相謂言：
『云何此處，忽有眾生？』
此是菩薩希奇之事，未曾有法。
如來得成於佛道已，裂破無明黑闇之網，
能出明淨大智慧光，此是如來往先瑞相。 ^686c7

「菩薩初從右脇出已，正心憶念，時菩薩母身體安常，
不傷不損，無瘡無痛，菩薩母身，如本不異。
菩薩生時，種種資益，以是因緣，母無患苦，
身口及心，無有一惱。
譬如有一大身眾生，有大威德，有大氣力，
臥於地上，宛轉自撲，其地不損，若減若破。
如是菩薩，在母右脇正念生時，其菩薩母，
如是因緣，無瘡無損。
是時彼處，有一婦人，合掌諮白菩薩母言：『大德夫人！
生兒之時，身體得無痛苦已不？』
菩薩母言：『以是大人威神力故，令我身體不覺痛痒，我今身體無缺無減。』
以是因緣，此是菩薩希奇之事未曾有法。
如來得成於佛道已，行於梵行，不缺不減，
具足不少，此是如來往先瑞相。 ^686c13

「菩薩初從母胎出時，無苦無惱，安庠而起，
一切諸穢，不能污染，或屎或尿，黃白痰癊，
或膿或血，皆不穢著。
自餘眾生，出母胎時，諸惡雜穢。 ^686c27

「菩薩不爾，不同於彼諸眾生類，一切諸穢，
皆不染著，正心正念，安庠而起，從胎出生。
譬如如意琉璃之寶，用於迦尸迦衣裹時，各不相染。
如是如是，菩薩在於母胎之時，一心正念，
安庠而起，清淨出生，無一切穢，乃至膿血屎尿臭處，
不穢不染，此是菩薩希奇之事，未曾有法。
如來得成於佛道已，在於世間，住於世間，
世所有法，世間穢濁，不污不染，此是如來往先瑞相。 ^687a2

「菩薩初從母胎出時，時天帝釋將天細妙憍尸迦衣，
裹於自手，於先承接，擎菩薩身，此是菩薩希奇之事，未曾有法。
如來得成於佛道已，創為娑婆世界之主，
大梵天王於先勸請如來說法，此是如來往先瑞相。 ^687a11

「菩薩初從右脇生時，四大天王抱持菩薩，
將向母前示其母言：『世大夫人！
今可歡喜。』夫人生子，既得人身，諸天猶尚歡喜讚歎！
況復於人？是故菩薩希奇之事，未曾有法。
如來得成於佛道已，無量眾多，一切比丘及比丘尼，
諸優婆塞及優婆夷，皆向如來，聽受於法，
依如來教，不違不背，此是如來往先瑞相。 ^687a16

「菩薩生已，立在於地，仰觀於母右脇之時，
口作是言：『我此身形，從今日後，不復更受，
於母脇中，不入胎臥，此是於我最末後身，我當作佛。』
此是菩薩希奇之事，未曾有法。
如來得成於佛道已口作是言：『我今生分一切已盡，
梵行已立，所作已辦，不受後有。』
此是如來往先瑞相。
佛本行集經卷第七
 ^687a23
