
other:: 佛果圜悟禪師碧巖錄卷第四
# 31

垂示云。動則影現。
覺則氷生。其或不動不覺。
不免入野狐窟裏。
透得徹信得及。無絲毫障翳。
如龍得水似虎靠山。
放行也瓦礫生光。
把定也真金失色。
古人公案。未免周遮。
且道評論什麼邊事。
試舉看。 ^170a20

【三一】舉。麻谷持錫到章敬。
遶禪床三匝。振錫一下。
卓然而立〔曹溪樣子一模脫出。
直得驚天動地〕敬云。
是是雪竇著語云。
錯麻谷又到南泉遶禪床三匝。
振錫一下。卓然而立〔依前泥裏洗土塊。
再運前來。鰕跳不出斗〕泉云。
不是不是〔何不承當。
殺人不眨眼。是什麼語話〕雪竇著語云。
錯〔放過不可〕麻谷當時云。
章敬道是。和尚為什麼道不是〔主人公在什麼處。
這漢元來取人舌頭。
漏逗了也〕泉云。章敬即是是。
汝不是〔也好。殺人須見血。
為人須為徹。瞞却多少人來〕此是風力所轉。
終成敗壞〔果然被他籠罩。
爭奈自己何〕。 ^170a25

古人行脚。遍歷叢林。
直以此事為念。要辨他曲錄木床上老和尚。
具眼不具眼。古人一言相契即住。
一言不契即去。看他麻谷到章敬。
遶禪床三匝。振錫一下。
卓然而立。章敬云。
是是殺人刀活人劍。
須是本分作家。雪竇云。
錯。落在兩邊。爾若去兩邊會。
不見雪竇意。他卓然而立。
且道。為什麼事。雪竇為什麼却道錯。
什麼處是他錯處。
章敬道是。什麼處是是處。
雪竇如坐讀判語。
麻谷檐箇是字。便去見南泉。
依然遶禪床三匝。
振錫一下。卓然而立。
泉云。不是不是。殺人刀活人劍。
須是本分宗師。雪竇云。
錯。章敬道是是。南泉云。
不是不是。為復是同是別。
前頭道是。為什麼也錯。
後頭道不是。為什麼也錯。
若向章敬句下薦得。
自救也不了。若向南泉句下薦得。
可與祖佛為師。雖然恁麼。
衲僧家須是自肯始得。
莫一向取人口辯。
他問既一般。為什麼一箇道是。
一箇道不是。若是通方作者。
得大解脫底人。必須別有生涯。
若是機境不忘底。
決定滯在這兩頭。
若要明辨古今。坐斷天下人舌頭。
須是明取這兩錯始得。
及至後頭雪竇頌。
也只頌這兩錯。雪竇要提活鱍鱍處。
所以如此。若是皮下有血底漢。
自然不向言句中作解會。
不向繫驢橛上作道理。
有者道。雪竇代麻谷下這兩錯。
有什麼交涉。殊不知。
古人著語。鎖斷要關。
這邊也是。那邊也是。
畢竟不在這兩頭。
慶藏主道。持錫遶禪床是與不是俱錯。
其實亦不在此。爾不見。
永嘉到曹溪見六祖。
遶禪床三匝。振錫一下。
卓然而立。祖云。夫沙門者。
具三千威儀。八萬細行。
大德從何方而來。
生大我慢。為什麼六祖却道他生大我慢。
此箇也不說是。也不說不是。
是與不是都是繫驢橛。
唯有雪竇下兩錯。
猶較些子。麻谷云。
章敬道是。和尚為什麼道不是。
這老漢不惜眉毛。
漏逗不少。南泉道章敬則是是汝不是。
南泉可謂見兔放鷹。
慶藏主云。南泉忒殺郎當。
不是便休。更與他出過道。
此是風力所轉。終成敗壞。
圓覺經云。我今此身。
四大和合。所謂髮毛爪齒。
皮肉筋骨。髓腦垢色。
皆歸於地。唾涕膿血。
皆歸於水。暖氣歸火。
動轉歸風。四大各離今者妄身。
當在何處。他麻谷持錫遶禪床。
既是風力所轉。終成敗壞。
且道畢竟。發明心宗底事。
在什麼處。到這裏。
也須是生鐵鑄就底箇漢始得。
豈不見張拙秀才。
參西堂藏禪師。問云。
山河大地。是有是無。
三世諸佛。是有是無藏云。
有張拙秀才云。錯。
藏云。先輩曾參見什麼人來。
拙云。參見徑山和尚來。
某甲凡有所問話。
徑山皆言無。藏云。
先輩有什麼眷屬。
拙云。有一山妻兩箇癡頑。
又却問。徑山有甚眷屬。
拙云。徑山古佛。和尚莫謗渠好。
藏云。待先輩得似徑山時。
一切言無。張拙俛首而已。
大凡作家宗師。要與人解粘去縛。
抽釘拔楔。不可只守一邊。
左撥右轉。右撥左轉。
但看仰山到中邑處謝戒。
邑見來。於禪床上拍手云。
和尚。仰山即東邊立。
又西邊立。又於中心立。
然後謝戒了。却退後立。
邑云。什麼處得此三昧來。
仰山云。於曹溪印子上。
脫將來。邑云。汝道曹溪用此三昧接什麼人。
仰云。接一宿覺。仰山又復問中邑云。
和尚什麼處得此三昧來。
邑云。我於馬祖處得此三昧來。
似恁麼說話。豈不是舉一明三。
見本逐末底漢。龍牙示眾道。
夫參學人。須透過祖佛始得。
新豐和尚道。見祖佛言教。
如生冤家。始有參學分。
若透不得。即被祖佛瞞去。
時有僧問。祖佛還有瞞人之心也無。
牙云。汝道江湖還有礙人之心也無。
又云江湖雖無礙人之心。
自是時人過不得。
所以江湖却成礙人去。
不得道江湖不礙人。
祖佛雖無瞞人之心。
自是時人透不得。
祖佛却成瞞人去也。
不得道祖佛不瞞人。
若透得祖佛過。此人即過却祖佛。
也須是體得祖佛意。
方與向上。古人同。
如未透得。儻學佛學祖。
則萬劫無有得期。
又問如何得不被祖佛瞞去。
牙云。直須自悟去。
到這裏須是如此始得。
何故為人須為徹。
殺人須見血。南泉雪竇是這般人。
方敢拈弄。頌云。
　　此錯彼錯〔惜取眉毛。
據令而行。天上天下。
唯我獨尊〕　切忌拈却
　　四海浪平
　　百川潮落〔淨躶躶赤洒洒。
且得自家安穩。直得海晏河清〕
　　古策風高十二門〔何似這箇。
杖頭無眼。切忌向拄杖頭上作活計〕　門門有路空蕭索〔一物也無。
賺爾平生。覷著即瞎〕
　　非蕭索
　　作者好求無病藥 ^170b6

這一箇頌。似德山見溈山公案相似。
先將公案。著兩轉語。
穿作一串。然後頌出。
此錯彼錯。切忌拈却。
雪竇意云。此處一錯。
彼處一錯。切忌拈却。
拈却即乖。須是如此。
著這兩錯。直得四海浪平百川潮落。
可殺清風明月。爾若向這兩錯下會得。
更沒一星事。山是山水是水。
長者自長短者自短。
五日一風十日一雨。
所以道。四海浪平百川潮落。
後面頌麻谷持錫云。
古策風高十二門。
古人以鞭為策。衲僧家以拄杖為策〔祖庭事苑中。
古策舉錫杖經〕西王母瑤池上。
有十二朱門。古策即是拄杖。
頭上清風。高於十二朱門。
天子及帝釋所居之處。
亦各有十二朱門。
若是會得這兩錯。
拄杖頭上生光古策也用不著。
古人道。識得拄杖子。
一生參學事畢。又道不是標形虛事褫。
如來寶杖親蹤跡。
此之類也。到這裏。
七顛八倒。於一切時中。
得大自在。門門有路空蕭索。
雖有路。只是空蕭索。
雪竇到此。自覺漏逗。
更與爾打破。然雖如是。
也有非蕭索處。任是作者。
無病時。也須是先討些藥喫始得。

#  32
 ^171b3

垂示云。十方坐斷千眼頓開。
一句截流萬機寢削。
還有同死同生底麼。
見成公案打疊不下。
古人葛藤試請舉看。 ^171b23

【三二】舉。定上座。問臨濟。
如何是佛法大意濟下禪床擒住。
與一掌。便托開〔今日捉敗。
老婆心切。天下衲僧跳不出〕定佇立傍僧云。
定上座何不禮拜定方禮拜〔將勤補拙〕忽然大悟。 ^171b26

看他恁麼。直出直入。
直往直來。乃是臨濟正宗。
有恁麼作用。若透得去。
便可翻天作地。自得受用。
定上座是這般漢。
被臨濟一掌。禮拜起來。
便知落處。他是向北人。
最朴直。既得之後。
更不出世。後來全用臨濟機。
也不妨頴脫。一日路逢巖頭雪峯欽山三人。
巖頭乃問甚處來。
定云。臨濟。頭云。和尚萬福。
定云。已順世了也。
頭云。某等三人。特去禮拜。
福緣淺薄。又值歸寂。
未審和尚在日。有何言句。
請上座舉一兩則看。
定遂舉臨濟一日示眾云。
赤肉團上。有一無位真人。
常從汝諸人面門出入。
未證據者看看。時有僧出問。
如何是無位真人。
濟便擒住云。道道。
僧擬議。濟便托開云。
無位真人。是什麼乾屎橛。
便歸方丈。巖頭不覺吐舌。
欽山云。何不道非無位真人。
被定擒住云。無位真人與非無位真人。
相去多少。速道速道。
山無語。直得面黃面青。
巖頭雪峯。近前禮拜云。
這新戒不識好惡。
觸忤上座。望慈悲且放過。
定云。若不是這兩箇老漢。
#CB05218;殺這尿床鬼子。
又在鎮州齋回。到橋上歇。
逢三人座主。一人問。
如何是禪河深處。
須窮底。定擒住擬拋向橋下。
時二座主。連忙救云。
休休。是伊觸忤上座。
且望慈悲。定云。若不是二座。
主從他窮到底去。
看他恁麼手段。全是臨濟作用。
更看雪竇頌出云。
　　斷際全機繼後蹤〔黃河從源頭濁了也。
子承父業〕　持來何必在從容〔在什麼處。
爭奈有如此人。無脚手人還得他也無〕
　　巨靈擡手無多子〔嚇殺人。
少賣弄。打一拂子。
更不再勘〕
　　分破華山千萬重 ^171c3

雪竇頌。斷際全機繼後蹤。
持來何必在從容。
黃檗大機大用。唯臨濟獨繼其蹤。
拈得將來不容擬議。
或若躊躇便落陰界。
楞嚴經云。如我按指。
海印發光。汝暫舉心。
塵勞先起。巨靈擡手無多子。
分破華山千萬重。
巨靈神有大神力。
以手擘開太華。放水流入黃河。
定上座疑情。如山堆岳積。
被臨濟一掌。直得瓦解氷消。

#  33
 ^172a3

垂示云。東西不辨南北不分。
從朝至暮從暮至朝。
還道伊瞌睡麼。有時眼似流星。
還道伊惺惺麼有時呼南作北。
且道是有心是無心。
是道人是常人。若向箇裏透得。
始知落處。方知古人恁麼不恁麼。
且道是什麼時節。
試舉看。 ^172a11

【三三】舉。陳操尚書看資福。
福見來便畫一圓相〔是精識精。
是賊識賊。若不蘊藉爭識這漢。
還見金剛圈麼〕操云。
弟子恁麼來。早是不著便。
何況更畫一圓相福便掩却方丈門〔賊不打貧兒家。
已入他圈繢了也〕雪竇云。
陳操只具一隻眼。 ^172a17

陳操尚書。與裴休李翱同時。
凡見一僧來。先請齋。
襯錢三百。須是勘辨。
一日雲門到相看便問。
儒書中即不問。三乘十二分教。
自有座主。作麼生是衲僧家行脚事。
雲門云。尚書曾問幾人來。
操云。即今問上座。
門云。即今且置。作麼生是教意。
操云。黃卷赤軸。門云。
這箇是文字語言。
作麼生是教意。操云。
口欲談而辭喪。心欲緣而慮亡。
門云。口欲談而辭喪。
為對有言。心欲緣而慮亡。
為對妄想。作麼生是教意。
操無語。門云。見說尚書看法華經是否。
操云是門云。經中道。
一切治生產業。皆與實相不相違背。
且道非非想天。即今有幾人退位。
操又無語。門云。尚書且莫草草。
師僧家拋却三經五論來入叢林。
十年二十年。尚自不奈何。
尚書又爭得會。操禮拜云。
某甲罪過。又一日與眾官登樓次。
望見數僧來。一官人云。
來者總是禪僧。操云。
不是。官云。焉知不是。
操云。待近來與爾勘過。
僧至樓前。操驀召云。
上座。僧舉頭。書謂眾官云。
不信道。唯有雲門一人。
他勘不得。他參見睦州來。
一日去參資福。福見來。
便畫一圓相。資福乃溈山仰山下尊宿。
尋常愛以境致接人。
見陳操尚書便畫一圓相。
爭奈操却是作家。
不受人瞞。解自點檢云。
弟子恁麼來早是不著便。
那堪更畫一圓相。
福掩却門。這般公案謂之言中辨的句裏藏機。
雪竇道。陳操只具。
一隻眼。雪竇可謂頂門具眼。
且道意在什麼處。
也好與一圓相。若總恁麼地。
衲僧家如何為人。
我且問爾。當時若是諸人作陳操時。
堪下得箇什麼語。
免得雪竇道他只具一隻眼。
所以雪竇踏翻頌云。
　　團團珠遶玉珊珊〔三尺杖子攪黃河。
須是碧眼胡僧始得。
生鐵鑄就〕　馬載驢駝上鐵船〔用許多作什麼。
有什麼限。且與闍#CB00932;看〕
　　分付海山無事客〔有人不要。
若是無事客也不消得。
須是無事始得〕
　　釣鼇時下一圈攣 ^172a23

雪竇復云。天下衲僧跳不出 ^172c1

團團珠遶玉珊珊。
馬載驢駝上鐵船。
雪竇當頭頌出。只頌箇圓相。
若會得去。如虎戴角相似。
這箇些子。須是桶底脫機關盡。
得失是非。一時放却。
更不要作道理會。
也不得作玄妙會。
畢竟作麼生會。這箇須是馬載驢駝上鐵船。
這裏看始得。別處則不可分付。
須是將去分付海山無事底客。
爾若肚裏有些子事。
即承當不得。這裏須是有事無事。
違情順境。若佛若祖奈何他不得底人。
方可承當。若有禪可參。
有凡聖情量。決定承當他底不得。
承當得了。作麼生會。
他道釣鼇時下一圈攣。
釣鼇須是圈攣始得。
所以風穴云。慣釣鯨鯢澄巨浸。
却嗟蛙步碾泥沙。
又云。巨鼇莫戴三山去。
吾欲逢萊頂上行。
雪竇復云。天下衲僧跳不出。
若是巨鼇。終不作衲僧見解。
若是衲僧。終不作巨鼇見解。

#  34
 ^172c3

【三四】舉。仰山問僧。
近離甚處僧云。廬山〔實頭人難得〕山云曾遊五老峯麼僧云。
不曾到〔移一步。面赤不如語直。
也似忘前失後〕山云。
闍黎不曾遊山〔太多事生。
惜取眉毛好。這老漢著甚死急〕雲門云。
此語皆為慈悲之故。
有落草之談。 ^172c19

驗人端的處。下口便知音。
古人道。沒量大人。
向語脈裏轉却。若是頂門具眼。
舉著便知落處。看他一問一答。
歷歷分明。雲門為什麼却道。
此語皆為慈悲之故。
有落草之談。古人到這裏。
如明鏡當臺明珠在掌。
胡來胡現漢來漢。
現一箇蠅子也過他鑑不得。
且道作麼生是慈悲之故有落草之談。
也不妨險峻。到這田地。
也須是箇漢始可提掇。
雲門拈云這僧親從廬山來。
因什麼却道。闍黎不曾遊山溈山。
一日問抑山云。諸方若有僧來。
汝將什麼驗他。仰山云。
某甲有驗處。溈山云。
子試舉看。仰云。某甲尋常見僧來。
只舉拂子向伊道。
諸方還有這箇麼。
待伊有語只向伊道。
這箇即且置。那箇如何。
溈山云。此是向上人牙爪。
豈不見。馬祖問百丈。
什麼處來。丈云。山下來。
祖云。路上還逢著一人麼。
丈云。不曾。祖云。為什麼不曾逢著。
丈云。若逢著。即舉似和尚。
祖云。那裏得這消息來。
丈云。某甲罪過。祖云。
却是老僧罪過。仰山問僧正相類此。
當時待他道曾到五老峯麼。
這僧若是箇漢。但云禍事。
却道不曾到。這僧既不作家。
仰山何不據令而行。
免見後面許多葛藤。
却云。闍黎不曾遊山。
所以雲門道。此語皆為慈悲之故。
有落草之談。若是出草之談。
則不恁麼。
　　出草入草〔頭上漫漫脚下漫漫。
半開半合。他也恁麼我也恁麼〕　誰解尋討〔頂門具一隻眼。
闍#CB00932;不解尋討〕
　　白雲重重〔千重百匝。
頭上安頭〕　紅日杲杲〔破也。
瞎。舉眼即錯〕
　　左顧無瑕〔瞎漢。依前無事。
爾作許多伎倆作什麼〕
　　右盻已老〔一念萬年過〕　君不見。
寒山子〔癩兒牽伴〕　行太早〔也不早〕
　　十年歸不得〔即今在什麼處。
灼然〕　忘却來時道 ^172c25

出草入草誰解尋討。
雪竇却知他落處。
到這裏。一手擡一手搦。
白雲重重紅日杲杲。
大似草茸茸煙羃羃。
到這裏無一絲毫屬凡。
無一絲毫屬聖。遍界不曾藏。
一一蓋覆不得。所謂無心境界。
寒不聞寒。熱不聞熱。
都盧是箇大解脫門。
左顧無瑕右盻已老。
懶瓚和尚。隱居衡山石室中。
唐德宗聞其名。遣使召之。
使者至其室宣言。
天子有詔。尊者當起謝恩。
瓚方撥牛糞火。尋煨芋而食。
寒涕垂頤未甞答。
使者笑曰。且勸尊者拭涕。
瓚曰。我豈有工夫為俗人拭涕耶。
竟不起。使回奏。德宗甚欽嘆之。
似這般清寥寥白的的。
不受人處分。直是把得定。
如生鐵鑄就相似。
只如善道和尚。遭沙汰後。
更不復作僧。人呼為石室行者。
每踏碓忘移步。僧問臨濟。
石室行者忘移步意旨如何。
濟云。沒溺深坑。法眼圓成實性頌云。
理極忘情謂。如何有喻齊。
到頭霜夜月。任運落前溪。
菓熟兼猿重。山長似路迷。
舉頭殘照在。元是住居西。
雪竇道。君不見。寒山子行太早。
十年歸不得。忘却來時道。
寒山子詩云。欲得安身處。
寒山可長保。微風吹幽松。
近聽聲愈好。下有班白人。
嘮嘮讀黃老。十年歸不得。
忘却來時道。永嘉又道。
心是根法是塵。兩種猶如鏡上痕。
痕垢盡時光始現。
心法雙忘性即真。
到這裏。如癡似兀。
方見此公案。若不到這田地。
只在語言中走。有甚了曰。

#  35
 ^173a27

垂示云。定龍蛇分玉石。
別緇素決猶豫。若不是頂門上有眼。
肘臂下有符。往往當頭蹉過。
只如今見聞不昧。
聲色純真。且道是皂是白。
是曲是直。到這裏作麼生辨。 ^173b25

【三五】舉。文殊問無著。
近離什麼處〔不可不借問。
也有這箇消息〕無著云。
南方〔草窠裏出頭。
何必擔向眉毛上。
大方無外。為什麼却有南方〕殊云。
南方佛法。如何住持〔若問別人則禍生。
猶掛唇齒在〕著云。
末法比丘。少奉戒律〔實頭人難得〕殊云。
多少眾〔當時便與一喝。
一拶拶倒了也〕著云。
或三百或五百無著問文殊。
此間如何住持殊云。
凡聖同居龍蛇混雜〔敗缺不少。
直得脚忙手亂〕著云。
多少眾〔還我話頭來。
也不得放過〕殊云。
前三三後三三〔顛言倒語。
且道是多少。千手大悲數不足〕。 ^173b29

無著遊五臺。至中路荒僻處。
文殊化一寺。接他宿。
遂問。近離甚處。著云。
南方。殊云。南方佛法。
如何住持。著云。末法比丘。
少奉戒律。殊云。多少眾。
著云。或三百或五百。
無著却問文殊。此間如何住持。
殊云。凡聖同居龍蛇混雜。
著云。多少眾。殊云。
前三三後三三。却喫茶。
文殊舉起玻璃盞子云。
南方還有這箇麼。
著云。無。殊云。尋常將什麼喫茶。
著無語遂辭去。文殊令均提童子。
送出門首。無著問童子云。
適來道前三三後三三。
是多少。童子云。大德著應喏。
童子云。是多少。又問此是何寺。
童子指金剛後面。
著回首。化寺童子。
悉隱不見。只是空谷。
彼處後來謂之金剛窟。
後有僧問風穴。如何是清涼山中主。
穴云。一句不遑無著問。
迄今猶作野盤僧。
若要參透平平實實。
脚踏實地。向無著言下薦得。
自然居鑊湯爐炭中。
亦不聞熱。居寒氷上亦不聞冷。
若要參透使孤危峭峻。
如金剛王寶劍。向文殊言下薦取。
自然水灑不著風吹不入。
不見漳州地藏問僧。
近離甚處。僧云。南方。
藏云。彼中佛法如何。
僧云。商量浩浩地。
藏云。爭似我這裏種田博飯喫。
且道與文殊答處。
是同是別。有底道。
無著答處不是。文殊答處。
也有龍有蛇。有凡有聖。
有什麼交涉。還辨明得前三三後三三麼。
前箭猶輕後箭深。
且道是多少。若向這裏透得。
千句萬句。只是一句。
若向此一句下。截得斷把得住。
相次間到這境界。
　　千峯盤屈色如藍〔還見文殊麼〕　誰謂文殊是對談〔設使普賢也不顧。
蹉過了也〕
　　堪笑清涼多少眾〔且道笑什麼。
已在言前〕　前三三與後三三〔試請脚下辨看。
爛泥裏有刺。碗子落地楪子成七片〕 ^173c9

千峯盤屈色如藍。
誰謂文殊是對談。
有者道。雪竇只是重拈一遍。
不曾頌著。只如僧問法眼。
如何是曹源一滴水。
眼云。是曹源一滴水。
又僧問瑯瑘覺和尚。
清淨本然云何忽生山河大地。
覺云。清淨本然云何忽生山河大地。
不可也喚作重拈一遍。
明招獨眼龍。亦頌其意。
有蓋天蓋地之機道。
廓周沙界勝伽藍。
滿目文殊是對談。
言下不知開佛眼。
回頭只見翠山巖。
廓周沙界勝伽藍。
此指草窟化寺。所謂有權實雙行之機。
滿目文殊是對談。
言下不知開佛眼。
回頭只見翠山巖。
正當恁麼時。喚作文殊普賢觀音境界得麼。
要且不是這箇道理。
雪竇只改明招底用。
却有針線。千峯盤屈色如藍。
更不傷鋒犯手。句中有權有實。
有理有事。誰謂文殊是對談。
一夜對談。不知是文殊。
後來無著。在五臺山作典座。
文殊每於粥鍋上現。
被無著拈攪粥篦便打。
雖然如是。也是賊過後張弓。
當時等他道南方佛法。
如何住持。劈脊便棒。
猶較些子。堪笑清涼多少眾。
雪竇笑中有刀。若會得這笑處。
便見他道前三三與後三三。

#  36
 ^174a11

【三六】舉。長沙。一日遊山。
歸至門首首座問。
和尚什麼處去來沙云。
遊山來〔不可落草。
敗缺不少。草裏漢〕首座云。
到什麼處來〔拶。若有所至未免落草。
相牽入火坑〕沙云。
始隨芳草去。又逐落花回〔漏逗不少。
元來只在荊棘林裏坐〕座云。
大似春意〔相隨來也。
將錯就錯。一手擡一手搦〕沙云。
也勝秋露滴芙蕖〔土上加泥。
前箭猶輕後箭深有什麼了期〕雪竇著語云。
謝答話〔一火弄泥團漢。
三箇一狀領過〕。 ^174b3

長沙鹿苑招賢大師。
法嗣南泉。與趙州紫胡輩同時。
機鋒敏捷。有人問教。
便與說教。要頌便與頌。
爾若要作家相見。
便與爾作家相見。
仰山尋常機鋒。最為第一。
一日同長沙翫月次。
仰山指月云。人人盡有這箇。
只是用不得。沙云恰是。
便倩爾用那。仰山云。
爾試用看。沙一踏踏倒仰山起云。
師叔一似箇大蟲。
後來人號為岑大蟲。
因一日遊山歸。首座亦是他會下人。
便問和尚什麼處去來。
沙云。遊山來。座云。
到什麼處去來。沙云。
始隨芳草去。又逐落花回。
須是坐斷十方底人始得。
古人出入未甞不以此事為念。
看他賓主互換。當機直截。
各不相饒。既是遊山。
為什麼却問道。到什麼處去來。
若是如今禪和子。
便道到夾山亭來。
看他古人。無絲毫道理計較。
亦無住著處。所以道。
始隨芳草去。又逐落花回。
首座便隨他意向他道。
大似春意。沙云。也勝秋露滴芙蕖。
雪竇云。謝答語。代末後語也。
也落兩邊。畢竟不在這兩邊。
昔有張拙秀才。看千佛名經。
乃問百千諸佛。但聞其名。
未審居何國土。還化物也無。
沙云。黃鶴樓崔顥題詩後。
秀才曾題也未。拙云。
未曾題。沙云。得閑題取一篇也好。
岑大蟲平生為人。
直得珠回玉轉。要人當面便會。
頌云。
　　大地絕纖埃〔豁開戶牖當軒者誰。
盡少這箇不得。天下太平〕　何人眼不開〔頂門上放大光明始得。
撒土撒沙作什麼〕
　　始隨芳草去
　　又逐落花回〔處處全真。
且喜歸來。脚下泥深三尺〕　羸鶴翹寒木〔左之右之。
添一句更有許多閑事在〕
　　狂猿嘯古臺
　　長沙無限意 ^174b11

且道這公案。與仰山問僧。
近離甚處。僧云廬山。
仰云。曾到五老峯麼。
僧云。不曾到。仰云。
闍黎不曾遊山。辨緇素看。
是同是別。到這裏。
須是機關盡意識忘。
山河大地。草芥人畜。
無些子滲漏。若不如此。
古人謂之猶在勝妙境界。
不見雲門道。直得山河大地。
無纖毫過患。猶為轉物。
不見一切色。始是半提。
更須知有全提時節向上一竅。
始解穩坐。若透得。
依舊山是山水是水。
各住自位。各當本體。
如大拍盲人相似。
趙州道。鷄鳴丑。愁見起來還漏逗。
裙子褊衫箇也無。
袈裟形相些些有。
裩無襠袴無口。頭上青灰三五斗。
本為修行利濟人。
誰知翻成不唧#CB00070;。
若得真實到這境界。
何人眼不開。一任七顛八倒。
一切處都是這境界。
都是這時節。十方無壁落。
四面亦無門。所以道。
始隨芳草去。又逐落花回。
雪竇不妨巧只去他左邊貼一句。
右邊貼一句。一似一首詩相似。
羸鶴翹寒木。狂猿嘯古臺。
雪竇引到這裏。自覺漏逗。
驀云。長沙無限意。
咄。如作夢却醒相似。
雪竇雖下一喝。未得勦絕。
若是山僧即不然。
長沙無限意。掘地更深埋。

#  37
 ^174c13

垂示云。掣電之機徒勞佇思。
當空霹靂。掩耳難諧。
腦門上播紅旗。耳背後輪雙劍。
若不是眼辨手親。
爭能搆得。有般底。
低頭佇思。意根下卜度。
殊不知髑髏前見鬼無數。
且道不落意根。不抱得失。
忽有箇恁麼舉覺。
作麼生祗對。試舉看。 ^175a7

【三七】舉。盤山垂語云。
三界無法何處求心。 ^175a13

向北幽州盤山寶積和尚。
乃馬祖下尊宿。後出普化一人。
師臨遷化謂眾云。
還有人邈得吾真麼。
眾皆寫真呈師。師皆叱之。
普化出云。某甲邈得。
師云。何不呈似老僧。
普化便打筋斗而出。
師云。這漢向後如風狂接人去在一日示眾云。
三界無法。何處求心。
四大本空。佛依何住。
#CB04636;璣不動。
寂止無痕。覿面相呈。
更無餘事。雪竇拈兩句來頌。
直是渾金璞玉。不見道。
瘥病不假驢駝藥。
山僧為什麼道。和聲便打。
只為他擔枷過狀。
古人道。聞稱聲外句。
莫向意中求。且道他意作麼生。
直得奔流度刃。電轉星飛。
若擬議尋思。千佛出世。
也摸索他不著。若是深入閫奧。
徹骨徹髓。見得透底。
盤山一場敗缺。若承言會宗左轉右轉底。
盤山只得一橛。若是拕泥帶水。
聲色堆裏轉。未夢見盤山在。
五祖先師道。透過那邊方有自由分。
不見三祖道。執之失度必入邪路。
放之自然體無去住。
若向這裏。道無佛無法。
又打入鬼窟裏去。
古人謂之解脫深坑。
本是善因而招惡果。
所以道。無為無事人。
猶遭金鎖難。也須是窮到底始得。
若向無言處言得。
行不得處行得。謂之轉身處。
三界無法何處求心。
爾若作情解。只在他言下死却。
雪竇見處。七穿八穴。
所以頌出。
　　三界無法〔言猶在耳〕　何處求心〔不勞重舉。
自點檢看。打云。是什麼〕　白雲為蓋〔頭上安頭。
千重萬重〕
　　流泉作琴〔聞麼。相隨來也。
一聽一堪悲〕
　　一曲兩曲無人會
　　雨過夜塘秋水深〔迅雷不及掩耳。
直得拕泥帶水。在什麼處。
便打〕 ^175a16

三界無法何處求心。
雪竇頌得。一似華嚴境界。
有者道。雪竇無中唱出。
若是眼皮綻底。終不恁麼會。
雪竇去他傍邊。貼兩句道。
白雲為蓋。流泉作琴。
蘇內翰見照覺。有頌云。
溪聲便是廣長舌。
山色豈非清淨身。
夜來八萬四千偈。
他日如何舉似人。
雪竇借流泉。作一片長舌頭。
所以道。一曲兩曲無人會。
不見九峯虔和尚道。
還識得命麼。流泉是命。
湛寂是身。千波競起是文殊家風。
一亘晴空。是普賢境界。
流泉作琴。一曲兩曲無人會。
這般曲調。也須是知音始得。
若非其人。徒勞側耳。
古人道。聾人也唱胡家曲。
好惡高低總不聞。
雲門道。舉不顧即差互。
擬思量。何劫悟。舉是體。
顧是用。未舉已前。
朕兆未分已前見得。
坐斷要津。若朕兆纔分見得。
便有照用。若朕兆分後見得。
落在意根。雪竇忒殺慈悲。
更向爾道。却似雨過夜塘秋水深。
此一頌曾有人論量。
美雪竇有翰林之才。
雨過夜塘秋水深。
也須是急著眼看。
更若遲疑。即討不見。

#  38
 ^175b15

垂示云。若論漸也。
返常合道。閙市裏七縱八橫。
若論頓也。不留朕迹。
千聖亦摸索不著。
儻或不立頓漸。又作麼生。
快人一言快馬一鞭。
正恁麼時。誰是作者。
試舉看。 ^175c5

【三八】舉。風穴在郢州衙內。
上堂云〔倚公說禪。
道什麼〕。祖師心印。
狀似鐵牛之機去即印住〔正令當行。
錯〕住即印破只如不去不住〔看無頓置處。
多少誵訛〕印即是不印即是〔天下人頭出頭沒有分。
文彩已彰。但請掀倒禪床喝散大眾〕時有盧陂長老出問。
某甲有鐵牛之機〔釣得一箇諳曉得。
不妨奇特〕請師不搭印〔好箇話頭。
爭奈誵訛〕穴云。慣釣鯨鯢澄巨浸。
却嗟蛙步輾泥沙〔似鶻捉鳩。
寶網漫空。神駒千里〕陂佇思〔可惜許。
也有出身處。可惜放過〕穴喝云。
長老何不進語陂擬議〔三回死了。
兩重公案〕穴打一拂子穴云。
還記得話頭麼。試舉看〔何必。
雪上加霜〕陂擬開口〔一死更不再活。
這漢鈍置殺人。遭他毒手〕穴又打一拂子。
牧主云。佛法與王法一般穴云。
見箇什麼道理〔也好與一拶。
却回鎗頭來也〕牧主云。
當斷不斷返招其亂穴便下座〔將錯就錯。
見機而變。且得參學事畢〕。 ^175c9

風穴乃臨濟下尊宿。
臨濟當初在黃檗會下栽松次。
檗云。深山裏栽許多松作什麼。
濟云。一與山門作境致。
二與後人作標榜。
道了便钁地一下。
檗云。雖然如是。子已喫二十棒了也。
濟又打地一下云。
噓噓。檗云。吾宗到汝大興於世。
溈山喆云。臨濟恁麼。
大似平地喫交。雖然如是。
臨危不變。始稱真丈夫。
檗云。吾宗到汝大興於世。
大似憐兒不覺醜。
後來溈山問仰山。
黃檗當時。只囑付臨濟一人。
別更有在。仰山云有。
只是年代深遠。不欲舉似和尚。
溈山。云雖然如是。
吾亦要知。但舉看。
仰山云。一人指南吳越令行。
遇大風即止。此乃讖風穴也。
穴初參雪峯五年。
因請益。臨濟入堂。
兩堂首座齊下一喝。
僧問臨濟。還有賓主也無。
濟云。賓主歷然。穴云。
未審意旨如何。峯云。
吾昔與巖頭欽山。
去見臨濟。在途中聞已遷化。
若要會他賓主話。
須是參他宗派下尊宿。
穴後又見瑞巖常自喚主人公。
自云喏。復云。惺惺著。
他後莫受人瞞却。
穴云。自拈自弄。有什麼難。
後在襄州鹿門與廓侍者過夏。
廓指他來參南院。
穴云。入門須辨主。
端的請師分。一日遂見南院。
舉前話云。某甲特來親覲。
南院云。雪峯古佛。
一日見鏡清。清問近離甚處。
穴云。自離東來。清云。
還過小江否。穴云。
大舸獨飄空。小江無可濟。
清云。鏡水圖山。鳥飛不渡。
子莫盜聽遺言。穴云。
滄溟尚怯蒙輪勢。
列漢飛帆渡五湖。
清竪起拂子云。爭奈這箇何。
穴云。這箇是什麼。
清云。果然不識。穴云。
出沒卷舒。與師同用。
清云。杓卜聽虛聲。
熟睡饒譫語。穴云。
澤廣藏山理能伏豹。
清云。赦罪放愆。速須出去。
穴云。出即失。乃便出至法堂上。
自謂言。大丈夫。公案未了。
豈可便休。却回再入方丈。
清坐次。便問。某適來輒呈騃見。
冐瀆尊顏。伏蒙和尚慈悲。
未賜罪責。清云。適來從東來。
豈不是翠嚴來。穴云。
雪竇親棲寶蓋東。
清云。不逐亡羊狂解息。
却來這裏念詩篇。
穴云。路逢劍客須呈劍。
不是詩人莫獻詩。
清云。詩速祕却。略借劍峯穴云。
#CB05330;首甑人携劍去。
清云。不獨觸風化。
亦自顯顢頇。穴云。
若不觸風化。焉明古佛心。
清云。何名古佛心。
穴又云再許允容。
師今何有清云。東來衲子菽麥不分。
穴云。只聞不以而以。
何得抑以而以。清云。
巨浪湧千尋。澄波不離水。
穴云。一句截流萬機寢削。
穴便禮拜。清以拂子點三點云。
俊哉。且坐喫茶。風穴初到南院。
入門不禮拜。院云。
入門須辨主。穴云。
端的請師分。院左手拍膝一下。
穴便喝。院右手拍膝一下。
穴亦喝。院舉左手云。
這箇即從闍黎。又舉右手云。
這箇又作麼生。穴云。
瞎院遂拈拄杖。穴云。
作什麼。某甲奪却拄杖。
打著和尚。莫言不道。
院便擲下拄杖云。
今日被這黃面浙子。
鈍置一上。穴云。和尚大似持鉢不得。
詐道不飢。院云。闍黎莫曾到此間麼。
穴云。是何言歟。院云。
好好借問。穴云。也不得放過。
院云。且坐喫茶。爾看俊流自是機鋒峭峻。
南院亦未辨得他。
至次日南院只作平常問云。
今夏在什麼處。穴云。
鹿門與廓侍者同過夏。
院云。元來親見作家來。
又云他向爾道什麼。
穴云。始終只教某甲一向作主。
院便打推出方丈云。
這般納敗缺底漢。
有什麼用處。穴自此服膺。
在南院會下作園頭。
一日院到園裏問云。
南方一棒作麼生商量。
穴云。作奇特商量。
穴云。和尚此間作麼生商量。
院拈棒起云。棒下無生忍。
臨機不讓師。穴於是豁然大悟。
是時五代離亂。郢州牧主請師度夏是。
時臨濟一宗大盛。
他凡是問答垂示。
不妨語句尖新。攢花簇錦。
字字皆有下落。一日牧主。
請師上堂。示眾云。
祖師心印。狀似鐵牛之機。
去即印住。住即印破。
只如不去不住。印即是不印即是。
何故。不似石人木馬之機。
直下似鐵牛之機。
無爾撼動處。爾才去即印住。
爾才住即印破。教爾百雜碎。
只如不去不住。印即是不印即是。
看他恁麼垂示可謂鉤頭有餌。
是時座下有盧陂長老。
亦是臨濟下尊宿。
敢出頭來與他對機。
便轉他話頭。致箇問端。
不妨奇特。道某甲有鐵牛之機。
請師不搭印。爭奈風穴是作家。
便答他道。慣釣鯨鯢澄巨浸。
却嗟蛙步輾泥沙。
也是言中有響。雲門云。
垂鉤四海只釣獰龍。
格外玄機為尋知已。
巨浸乃十二頭水牯牛。
為鉤餌。却只釣得一蛙出來。
此語且無玄妙。亦無道理計較。
古人道。若向事上覻則易。
若向意根下卜度則沒交涉。
盧陂佇思。見之不取千載難逢。
可惜許。所以道。直饒講得千經論。
一可臨機下口難。
其實盧陂要討好語對他。
不欲行令。被風穴一向用攙旗奪皷底機鋒。
一向逼將去。只得沒奈何。
俗諺云。陣敗不禁苕菷掃。
當初更要討鎗法敵他。
等爾討得來。即頭落地。
牧主亦久參風穴。
解道佛法與王法一般。
穴云。爾見箇什麼。
牧主云。當斷不斷返招其亂。
風穴渾是一團精神。
如水上葫蘆子相似。
捺著便轉。按著便動。
解隨機說法。若不隨機翻成妄語。
穴便下座。只如臨濟有四賓主話。
夫參學之人。大須子細。
如賓主相見。有語論賓主往來。
或應物見形。全體作用。
或把機權喜怒。或現半身。
或乘獅子。或乘象王。
如有真正學人便喝。
先拈出一箇膠盆子。
善知識不辨是境。
便上他境上。作模作樣。
便學人又喝。前人不肯放下。
此是膏肓之病。不堪醫治。
喚作賓看主。或是善知識。
不拈出物。隨學人問處便奪。
學人被奪。抵死不放。
此是主看賓。或有學人。
應一箇清淨境。出善知識前。
知識辨得是境。把他拋向坑裏。
學人言。大好善知識。
知識即云。咄哉不識好惡。
學人禮拜。此喚作主看主。
或有學人。披枷帶鎖。
出善知識前。知識更與他安一重枷鎖。
學人歡喜。彼此不辨。
呼為賓看賓。大德山僧所舉。
皆是辨魔揀異。知其邪正。
不見僧問慈明。一喝分賓主。
照用一時行時如何。
慈明便喝。又雲居弘覺禪師示眾云。
譬如獅子捉象亦全其力。
捉兔亦全其力。時有僧問。
未審全什麼力。雲居云。
不欺之力。看他雪竇頌出　#CB05330;〔堅堯切通作梟斷首倒縣〕。
　　擒得盧陂跨鐵牛〔千人萬人中。
也要呈巧藝。敗軍之將不再斬〕　三玄戈甲未輕酬〔當局者迷。
受災如受福。受降如受敵〕
　　楚王城畔朝宗水〔說什麼朝宗水。
浩浩充塞天地。任是四海也須倒流〕
　　喝下曾令却倒流 ^175c25

雪竇知風穴有這般宗風。
便頌道。擒得盧陂跨鐵牛。
三玄戈甲未輕酬。
臨濟下有三玄三要。
凡一句中須具三玄。
一玄中須具三要。
僧問臨濟。如何是第一句。
濟云。三要印開朱點窄。
未容擬議主賓分。
如何是第二句。濟云。
妙辨豈容無著問。
漚和不負截流機。
如何是第三句。濟云。
但看棚頭弄傀儡。
抽牽全藉裏頭人。
風穴一句中便具三玄戈甲。
七事隨身。不輕酬他。
若不如此。爭奈盧陂何。
後面雪竇要出臨濟下機鋒。
莫道是盧陂假饒楚王城畔。
洪波浩渺白浪滔天。
盡去朝宗。只消一喝。
也須教倒流。
#  39
 ^177a27

垂示云。途中受用底。
似虎靠山。世諦流布底。
如猿在檻。欲知佛性義。
當觀時節因緣。欲煅百鍊精金。
須是作家爐韛。且道大用現前底。
將什麼試驗。 ^177b10

【三九】舉。僧問雲門。
如何是清淨法身門云。
花藥欄〔問處不真。
答來鹵莽。#CB05218;著磕著。
曲不藏直〕僧云。便恁麼去時如何〔渾崙吞箇棗。
放憨作麼〕門云。金毛獅子〔也褒也貶。
兩采一賽。將錯就錯。
是什麼心行〕。 ^177b14

諸人還知這僧問處與雲門答處麼。
若知得。兩口同無一舌。
若不知。未免顢頇。
僧問玄沙。如何是清淨法身。
沙云。膿滴滴地。具金剛眼。
試請辨看。雲門不同別人。
有時把定壁立萬仞。
無爾湊泊處。有時與爾開一線道。
同死同生。雲門三寸甚密。
有者道。是信彩答去。
若恁麼會。且道雲門落在什麼處。
這箇是屋裏事。莫向外卜度。
所以百丈道。森羅萬象。
一切語言。皆轉歸自己。
令轉轆轆地。向活潑潑處便道。
若擬議尋思。便落第二句了也。
永嘉道。法身覺了無一物。
本源自性天真佛。
雲門驗這僧。其僧亦是他屋裏人。
自是久參。知他屋裏事。
進云。便恁麼去時如何。
門云。金毛獅子。且道是肯他。
是不肯他。是褒他是貶他。
巖頭道。若論戰也。
箇箇立在轉處。又道他參活句。
不參死句。活句下薦得。
永劫不忘。死句下薦得。
自救不了。又僧問雲門。
佛法如水中月是否。
門云。清波無透路。
進云。和尚從何而得。
門云。再問復何來。
僧云。正恁麼去時如何。
門云。重疊關山路。
須知此事。不在言句上。
如擊石火似閃電光。
構得構不得。未免喪身失命。
雪竇是其中人。便當頭頌出。
　　花藥欄〔言猶在耳〕　莫顢頇〔如麻似粟。
也有些子自領出去〕　星在秤兮不在盤〔太葛藤。
各自向衣單下返觀。
不免說道理〕
　　便恁麼〔渾崙吞箇棗〕　太無端〔自領出去。
灼然。莫錯怪他雲門好〕
　　金毛獅子大家看 ^177b18

雪竇相席打令。動絃別曲。
一句一句判將去。
此一頌。不異拈古之格。
花藥欄。便道莫顢頇。
人皆道雲門信彩答將去。
總作情解會他底。
所以雪竇下本分莫料。
便道莫顢頇。蓋雲門意。
不在花藥欄處。所以雪竇道。
星在秤兮不在盤。
這一句忒殺漏逗。
水中元無月。月在青天。
如星在秤不在於槃。
且道那箇是秤。若辨明得出。
不辜負雪竇。古人到這裏。
也不妨慈悲。分明向爾道。
不在這裏。在那邊去。
且道那邊是什麼處。
此頌頭邊一句了。
後面頌這僧道便恁麼去時如何。
雪竇道。這僧也太無端。
且道是明頭合暗頭合。
會來恁麼道。不會來恁麼道。
金毛獅子大家看。
還見金毛獅子麼。
瞎。
#  40
 ^177c15

垂示云。休去歇去。
鐵樹開花。有麼有麼黠兒落。
節。直饒七縱八橫。
不免穿他鼻孔。且道誵訛在什麼處。
試舉看。 ^177c29

【四〇】舉。陸亘大夫。與南泉語話次。
陸云。肇法師道。天地與我同根。
萬物與我一體。也甚奇怪〔鬼窟裏作活計。
畫餅不可充飢。也是草裏商量〕南泉指庭前花召大夫云。
時人見此一株花。
如夢相似〔鴛鴦綉了從君看。
莫把金針度與人。
莫寐語。引得黃鶯下柳條〕。 ^178a3

陸亘大夫久參南泉。
尋常留心於理性中。
游泳肇論。一日坐次。
遂拈此兩句。以為奇特。
問云。肇法師道。天地與我同根。
萬物與我一體。也甚奇怪。
肇法師。乃晉時高僧。
與生融叡。同在羅什門下。
謂之四哲。幼年好讀莊老。
後因寫古維摩經。
有悟處。方知莊老猶未盡善。
故綜諸經。乃造四論。
莊老意謂。天地形之大也。
我形亦爾也。同生於虛無之中。
莊生大意。只論齊物。
肇公大意論性皆歸自己。
不見他論中道。夫至人空洞無象。
而萬物無非我造。
會萬物為自己者。
其唯聖人乎。雖有神有人有賢有聖。
各別而皆同一性一體。
古人道。盡乾坤大地。
只是一箇自己。寒則普天普地寒。
熱則普天普地熱。
有則普天普地有。
無則普天普地無。
是則普天普地是。
非則普天普地非。
法眼云。渠渠渠。我我我。
南北東西皆可可。
不可可。但唯我無不可。
所以道。天上天下唯我獨尊。
石頭因看肇論。至此會萬物為自己處。
豁然大悟。後作一本參同契。
亦不出此意。看他恁麼問。
且道。同什麼根。同那箇體。
到這裏。也不妨奇特。
豈同他常人。不知天之高地之厚。
豈有恁麼事。陸亘大夫恁麼問。
奇則甚奇。只是不出教意。
若道教意是極則。
世尊何故更拈花。
祖師更西來作麼。
南泉答處。用衲僧巴鼻。
與他拈出痛處。破他窠窟。
遂指庭前花。召大夫云。
時人見此一株花。
如夢相似。如引人向萬丈懸崖上打一推。
令他命斷。爾若平地上推倒彌勒佛下生。
也只不解命斷。亦如人在夢。
欲覺不覺被人喚醒相似。
南泉若是眼目不正。
必定被他搽糊將去。
看他恁麼說話。也不妨難會。
若是眼目定動。活底聞得。
如醍醐上味。若是死底聞得翻成毒藥。
古人道。若於事上見。
墮在常情。若向意根下卜度。
卒摸索不著。巖頭道。
此是向上人活計。
只露目前些子。如同電拂。
南泉大意如此。有擒虎兕定龍蛇底手脚。
到這裏也須是自會始得。
不見道。向上一路千聖不傳。
學者勞形如猿捉影。
看他雪竇頌出。
　　聞見覺知非一一
　　山河不在鏡中觀
　　霜天月落夜將半〔引爾入草了也。
遍界不曾藏。切忌向鬼窟裏坐〕
　　誰共澄潭照影寒 ^178a9

南泉小睡語。雪竇大睡語。
雖然作夢却作得箇好夢。
前頭說一體。這裏說不同。
聞見覺知非一一。
山河不在鏡中觀。
若道在鏡中觀。然後方曉了。
則不離鏡處。山河大地。
草木叢林。莫將鏡鑑。
若將鏡鑑。便為兩段。
但只可山是山水是水。
法法住法位。世間相常住。
山河不在鏡中觀。
且道向什麼處觀。
還會麼。到這裏。向霜天月落夜將半。
這邊與爾打併了也。
那邊爾自相度。還知雪竇以本分事為人麼。
誰共澄潭照影寒。
為復自照。為復共人照。
須是絕機絕解。方到這境界。
即今也不要澄潭。
也不待霜天月落。
即今作麼生。佛果圜悟禪師碧巖錄卷第四
〔終〕
 ^178b23
