
fen:: 
di:: 
zhang:: 
jie:: 瑜伽師地論卷第十五
author:: 彌勒菩薩說
translator:: 三藏法師玄奘奉　詔譯
本地分中聞所成地第十之三
xiang:: 
#####  8項 增八法門(合有十門)

已說七種佛教所應知處。
次說八種。謂有八支聖道所攝，令諸苾芻究竟斷結三種修法。
謂修戒、修定、修慧。
正語、正業、正命，名為修戒；正念、正定，名為修定；
正見、正思惟、正精進，名為修慧。 ^355a18

又由正方便及果增上力故，建立清淨品八種補特伽羅。
謂行四向、住四果者。 ^355a22

又有二種施，八相差別。
一、有過失施，二、無過失施。
前七種施，名有過失；最後一種，名無過失。
謂有布施懈怠所損，故有過失。
或有布施不隨所欲，故有過失。
謂有染心者，怖畏貧窮、悕求富樂而行布施。
或有布施顧戀過去，故有過失。
或有布施悕望未來，故有過失。
或有布施有輕慢過，故有過失。
或有布施悕求富樂，故有過失。
或有布施求他知聞，故有過失。
無過失施者，謂迴向涅槃故，為彼資糧故，
無染污心為往善趣故，為得大財故，而行布施。 ^355a24

又依四處，於八時中，趣入懈怠，不發精進。
當知如是補特伽羅是懈怠類，非精進類。
謂依乞食處，依所作處，依遊行處，依界不平等處。
依此四處，八時差別。
多食精美，身沈重時；少食麁惡，身劣頓時；
將欲所作，護惜力時，已有所作，身疲倦時；
將欲遊行，護惜力時；已涉長塗，身疲倦時；
正為病苦所纏擾時；所病已愈，恐更發時。
此懈怠類補特伽羅，乃至未遇懈怠所依，
少似精進；若得遇已，速發懈怠；是故名為懈怠種類。
與此相違，亦依四處，於八時中發勤精進。
當知如是補特伽羅能伏懈怠，勤精進類。
雖遇懈怠所依，亦能發勤精進，何況不遇，是故名為勤精進類。 ^355b6

又有八種正願所攝可愛生因，能令於諸欲中樂增上生，
不求永離一切欲者，當生八種可愛生處。
謂願人中卑惡種類，修小施戒二福業事；
如是願樂人中尊貴種類、四大王天、三十三天、
夜摩天、覩史多天、樂化天、他化自在天、修小施戒二福業事。 ^355b19

又四因緣故，於人趣中建立如來四眾；
三因緣故，於天趣中建立四眾。
最增上故，世間共許為福田故，受用資財不由他故；
棄捨一切世資財故；由此四緣，於人趣中建立四眾。
依地邊際故，欲界邊際故，語行邊際故；
由此三緣，於天趣中建立四眾。 ^355b25

又於世間三處轉時，恒常世間八法所觸。
謂樂欲處、功用處、眾緣處。
於樂欲處轉時，或觸於利，或觸非利。
於功用處轉時，或稱他意，或不稱意；於背面位觸於毀、
譽，於現前位觸於稱、譏。
於眾緣處轉時，或由先世、或由現法苦樂眾緣，
觸於苦、樂。 ^355c2

又八勝解，能引不還、或阿羅漢諸聖神通及最勝住。
謂未伏內色想，外無染污色勝解，是名第一；
已伏內色想，是名第二；淨不淨非二色第一捨勝解，是名第三。
此三解脫，於一切色得自在故，便能引發諸聖神通。
謂諸神通不與一切異生共有。
空無邊勝解、識無邊勝解、無所有勝解、
非想非非想勝解、微微任運心勝解，此五勝解次第善修治故，
能引想受滅等至最勝住。 ^355c7

又若觀諸色，若如所觀，於初三解脫中而修習者，謂三解脫方便道所攝三勝處也。
此中觀外諸色，若小若大、若好若惡、若劣若勝者。
謂觀非三摩地所行現所得色。
由緣三摩地所行作意不種種現前，故名為勝。
於三摩地所行中，奢摩他行名知，毘鉢舍那行名見。
如於三摩地所行若知若見，如於彼色已尋思、
已了別，如是於外所想非三摩地所行中觀諸色亦爾。
xiang:: 
#####  9項 增九法門
 ^355c16

已說八種佛教所應知處。
次說九種。謂有九結。
如攝事分當廣建立。
又有九種生處受生有情，於彼彼處同所居止。
謂三界中，除諸惡趣，可厭處故。
如前已說。
xiang:: 
#####  10項 增十法門
 ^355c26

已說九種佛教所應知處。
次說十種。謂十遍處。
當知即諸解脫所作成就。
餘解脫、勝處、遍處，如攝事分當廣分別。 ^356a1

又有十無學支，當知無學五蘊所攝。
謂戒蘊、定蘊、慧蘊、解脫蘊、解脫知見蘊。 ^356a3

如是已說十種佛教所應知處，及前所說佛教所應知處等，
當知皆是內明處攝。
zhang:: 
###  3章 釋醫方明處
 ^356a5

云何醫方明處？當知此明略有四種。
謂於病相善巧，於病因善巧，於已生病斷滅善巧，於已斷病後更不生方便善巧。
如是善巧廣分別義，如經應知。
已說醫方明處。
zhang:: 
###  4章 釋因明處
 ^356a8

云何因明處？謂於觀察義中諸所有事。 ^356a11

此復云何？嗢拕南曰：
jie:: 
####  1節 標列七種

　　論體、論處所、論據、論莊嚴、
　　論負、論出離、論多所作法。 ^356a12

當知此中略有七種。
一、論體性，二、論處所，三、論所依，四、論莊嚴，
五、論墮負，六、論出離，七、論多所作法。
jie:: 
####  2節 論體性
 ^356a16

云何論體性？謂有六種。
一、言論，二、尚論，三、諍論，四、毀謗論，五、順正論，
六、教導論。
xiang:: 
#####  1項 言論
 ^356a19

言論者，謂一切言說、言音、言詞，是名言論。
xiang:: 
#####  2項 尚論
 ^356a21

尚論者，謂諸世間隨所應聞所有言論。
xiang:: 
#####  3項 諍論
 ^356a22

諍論者，謂或依諸欲所起。
若自所攝諸欲，他所侵奪；若他所攝諸欲，
自行侵奪；若所愛有情所攝諸欲，更相侵奪。
或欲侵奪。若無攝受諸欲，謂歌舞戲笑等所攝，
若倡女僕從等所攝；或為觀看，或為受用。
於如是等諸欲事中，未離欲者，為欲界貪所染污者，
因堅執故、因縛著故、因耽嗜故、因貪愛故，發憤乖違。
喜鬪諍者，興種種論、興怨害論，故名諍論。
或依惡行所起。若自所作身語惡行，他所譏毀；
若他所作身語惡行，自行譏毀；若所愛有情所作身語惡行，
互相譏毀。於如是等行惡行中，願作未作諸惡行者，
未離欲界貪瞋癡者，重貪瞋癡所拘蔽者，
因堅執故、因縛著故、因耽嗜故、因貪愛故，
更相憤發，懷染污心，互相乖違。
喜鬪諍者，興種種論、興怨害論，故名諍論。
或依諸見所起。謂薩迦耶見、斷見、無因見、
不平等因見、常見、雨眾見等種種邪見，及餘無量諸惡見類。
於如是諸見中，或自所攝，他所遮斷；或他所攝，
自行遮斷；或所愛有情所攝，他正遮斷；
或已遮斷；或欲攝受所未攝受。
由此因緣，未離欲者，如前廣說。
乃至興種種論、興怨害論，是名諍論。
xiang:: 
#####  4項 毀謗論
 ^356a23

毀謗論者，謂懷憤發者，以染污心振發威勢，更相擯毀所有言論。
謂麁惡所引，或不愻所引，或綺言所引；
乃至惡說法律中，為諸有情宣說彼法，
研究決擇，教授教誡。
如是等論，名毀謗論。
xiang:: 
#####  5項 順正論
 ^356b16

順正論者，謂於善說法律中，為諸有情宣說正法，
研究決擇，教授教誡。
為斷有情所疑惑故，為達甚深諸句義故，
為令知見畢竟淨故；隨順正行、隨順解脫，是故此論名順正論。
xiang:: 
#####  6項 教導論
 ^356b21

教導論者，謂教修習增上心學、增上慧學補特伽羅，
心未定者令心得定，心已定者令得解脫，所有言論。
令彼覺悟真實智故，令彼開解真實智故，是故此論名教導論。 ^356b25

問：此六論中，幾論真實，能引義利，所應修習？
幾不真實，能引無義，所應遠離？ ^356c1

答：最後二論是真是實，能引義利，所應修習；
中間二論不真不實，能引無義，所應遠離；
初二種論，應當分別。
jie:: 
####  3節 論處所
 ^356c2

云何論處所？當知亦有六種。
一、於王家，二、於執理家，三、於大眾中，四於賢哲者前，
五、於善解法義沙門、婆羅門前，六、於樂法義者前。
jie:: 
####  4節 論所依
 ^356c5

云何論所依？當知有十種。
謂所成立義有二種，能成立法有八種。
xiang:: 
#####  1項 所成立義
 ^356c9

所成立義有二種者，一、自性，二、差別。
所成立自性者，謂有立為有，無立為無。 ^356c11

所成立差別者，謂有上立有上，無上立無上；
常立為常，無常立無常。
如是有色無色、有見無見、有對無對、有漏無漏、
有為無為，如是等無量差別門，當知名所成立差別。
xiang:: 
#####  2項 能成立八法
 ^356c12

能成立法有八種者，一、立宗，二、辯因，三、
引喻，四、同類，五、異類，六、現量，七、比量，八、正教量。 ^356c17

立宗者，謂依二種所成立義，各別攝受自品所許，或攝受論宗。
若自辯才，若輕蔑他，若從他聞，若覺真實。
或為成立自宗，或為破壞他宗，或為制伏於他，
或為摧屈於他，或為悲愍於他，建立宗義。 ^356c20

辯因者，謂為成就所立宗義，依所引喻、
同類、異類現量、比量及與正教，建立順益道理言論。 ^356c25

引喻者，亦為成就所立宗義，引因所依諸餘世間串習共許易了之法、
比況言論。 ^356c28

同類者，謂隨所有法望所餘法，其相展轉少分相似。
此復五種。一、相狀相似，二、自體相似，三、
業用相似，四、法門相似，五、因果相似。
相狀相似者，謂於現在或先所見相狀相屬展轉相似。
自體相似者，謂彼展轉其相相似。
業用相似者，謂彼展轉作用相似。
法門相似者，謂彼展轉法門相似。
如無常與苦法，苦與無我法，無我與生法，
生法與老法，老法與死法。
如是有色無色、有見無見、有對無對、有漏無漏、
有為無為，如是等類無量法門展轉相似。
因果相似者，謂彼展轉若因若果、能成所成展轉相似。
是名同類。 ^357a1

異類者，謂所有法望所餘法，其相展轉少不相似。
此亦五種。與上相違，應知其相。 ^357a13

現量者，謂有三種。
一、非不現見，二、非已思應思，三、非錯亂境界。 ^357a15

非不現見現量者，復有四種。
謂諸根不壞，作意現前，相似生故；超越生故；
無障礙故；非極遠故。
相似生者，謂欲界諸根於欲界境，上地諸根於上地境，
已生已等生，若生若起，是名相似生。
超越生者，謂上地諸根於下地境，已生等如前說，是名超越生。
無障礙者，復有四種。
一、非覆障所礙，二、非隱障所礙，三、非映障所礙，
四、非惑障所礙。覆障所礙者，謂黑闇、無明闇、不澄清色闇所覆障。
隱障所礙者，謂或藥草力、或呪術力、或神通力之所隱障。
映障所礙者，謂少小物為廣多物之所映奪，故不可得。
如飲食中藥，或復毛端。
如是等類無量無邊。
且如小光，大光所映，故不可得。
所謂日光映星月等。
又如月光映奪眾星。
又如能治映奪所治，令不可得。
謂不淨作意映奪淨相，無常、苦、無我、作意映奪常、
樂、我相，無相作意映奪一切眾相。
惑障所礙者，謂幻化所作，或色相殊勝，
或復相似；或內所作，目眩、惛、夢、悶、醉、放逸，或復顛狂。
如是等類名為惑障。
若不為此四障所礙，名無障礙。
非極遠者，謂非三種極遠所遠。
一、處極遠，二、時極遠，三、損減極遠。
如是一切，總名非不現見。
非不現故，名為現量。 ^357a17

非已思應思現量者，復有二種。
一、纔取便成取所依境，二、建立境界取所依境。
纔取便成取所依境者，謂若境能作纔取便成取所依止。
猶如良醫授病者藥，色、香、味、觸皆悉圓滿，
有大勢力，成熟威德。
當知此藥色、香、味觸纔取便成取所依止。
藥之所有大勢威德，病若未愈，名為應思；
其病若愈，名為已思。
如是等類，名纔取便成取所依境。
建立境界取所依境者，謂若境能為建立境界取所依止。
如瑜伽師，於地思惟水、火、風界。
若住於地思惟其水，即住地想轉作水想。
若住於地思惟火、風，即住地想轉作火、風想。
此中地想、即是建立境界之取。
地者，即是建立境界取之所依。
如住於地，住水、火、風、如其所應，當知亦爾。
是名建立境界取所依境。
此中建立境界取所依境，非已思惟，非應思惟。
地等諸界，解若未成、名應思惟；解若成就，名已思惟。
如是名為非已思應思現量。 ^357b12

非錯亂境界現量者，謂或五種、或七種。
五種者，謂非五種錯亂境界。
何等為五？一、想錯亂，二、數錯亂，三、形錯亂，
四、顯錯亂，五、業錯亂。
七種者，謂非七種錯亂境界。
何等為七？謂即前五，及餘二種遍行錯亂，合為七種。
何等為二？一、心錯亂，二、見錯亂。
想錯亂者，謂於非彼相，起彼相想。
如於陽焰、鹿渴相中，起於水想。
數錯亂者，謂於少數起多數增上慢。
如瞖眩者，於一月處見多月像。
形錯亂者，謂於餘形色起餘形色增上慢。
如於旋火見彼輪形。
顯錯亂者，謂於餘顯色起餘顯色增上慢。
如迦末羅病損壞眼根，於非黃色悉見黃相。
業錯亂者，謂於無業事起有業增上慢。
如結拳馳走，見樹奔流。
心錯亂者，謂即於五種所錯亂義，心生喜樂。
見錯亂者，謂即於五種所錯亂義，忍受、
顯說、生吉祥想，堅執不捨。
若非如是錯亂境界，名為現量。 ^357c1

問：如是現量，誰所有耶？
答：略說四種所有。
一、色根現量，二、意受現量，三、世間現量，
四、清淨現量。 ^357c19

色根現量者，謂五色根所行境界，如先所說現量體相。 ^357c21

意受現量者，謂諸意根所行境界，如先所說現量體相。 ^357c22

世間現量者，謂即二種，總說為一世間現量。 ^357c23

清淨現量者，謂諸所有世間現量，亦得名為清淨現量。
或有清淨現量，非世間現量。
謂出世智，於所行境，有知為有，無知為無，
有上知有上，無上知無上。 ^357c24

如是等類，名不共世間清淨現量。 ^357c28

比量者，謂與思擇俱，已思應思所有境思。 ^358a1

此復五種。一、相比量，二、體比量，三、業比量，
四、法比量，五、因果比量。 ^358a2

相比量者，謂隨所有相狀相屬，或由現在，
或先所見，推度境界。
如見幢故，比知有車；由見烟故，比知有火。
如是以王比國；以夫比妻；以角犎等，比知有牛；
以膚細軟、髮黑、輕躁、容色妍美，比知少年；
以面皺髮白等相，比知是老；以執持自相，
比知道俗；以樂觀聖者、樂聞正法、遠離慳貪，
比知正信；以善思所思、善說所說、善作所作，
比知聰叡；以慈悲、愛語、勇猛、樂施、能善解釋甚深義趣，
比知菩薩；以掉動、輕轉、嬉戲、歌笑等事，
比未離欲；以諸威儀恒常寂靜，比知離欲；
以具如來微妙相好、智慧、寂靜、正行、神通，
比知如來、應、等正覺具一切智，以於老時，
見彼幼年所有相狀，比知是彼。
如是等類，名相比量。 ^358a4

體比量者，謂現見彼自體性故，比類彼物不現見體；
或現見彼一分自體，比類餘分。
如以現在比類過去，或以過去比類未來，
或以現在近事比遠，或以現在比於未來。
又如飲食、衣服、嚴具、車乘等事，觀見一分得失之相，比知一切。
又以一分成熟，比餘熟分。
如是等類，名體比量。 ^358a19

業比量者，謂以作用比業所依。
如見遠物無有動搖，鳥居其上，由是等事比知是杌；
若有動搖等事，比知是人。
廣跡住處，比知是象；曳身行處，比知是蛇。
若聞嘶聲，比知是馬；若聞哮吼，比知師子；
若聞咆勃，比知牛王。
見比於眼，聞比於耳，嗅比於鼻，甞比於舌，
觸比於身，識比於意。
水中見礙，比知有地；若見是處草木滋潤、
莖葉青翠，比知有水；若見熱灰，比知有火；
叢林掉動，比知有風。
瞑目執杖，進止問他，蹎蹶失路，如是等事比知是盲；
高聲側聽，比知是聾。
正信、聰叡、離欲、未離欲、菩薩、如來，如是等類以業比度，如前應知。 ^358a26

法比量者，謂以相隣相屬之法，比餘相隣相屬之法。
如屬無常，比知有苦；以屬苦故，比空、無我。
以屬生故，比有老法；以屬老故，比有死法。
以屬有色、有見、有對，比有方所及有形質。
屬有漏故，比知有苦；屬無漏故，比知無苦。
屬有為故，比知生住異滅之法；屬無為故，比知無生住異滅法。
如是等類，名法比量。 ^358b10

因果比量者，謂以因果展轉相比。
如見有行，比至餘方；見至餘方，比先有行。
若見有人如法事王，比知當獲廣大祿位；
見大祿位，比知先已如法事王。
若見有人備善作業，比知必當獲大財富；
見大財富，比知先已備善作業。
見先修習善行惡行，比當興衰；見有興衰，比先造作善行惡行。
見豐飲食，比知飽滿；見有飽滿，比豐飲食。
若見有人食不平等，比當有病；現見有病，比知是人食不平等。
見有靜慮，比知離欲；見離欲者，比有靜慮。
若見修道，比知當獲沙門果證；若見有獲沙門果證，比知修道。
如是等類，當知總名因果比量。
是名比量。 ^358b18

正教量者，謂一切智所說言教，或從彼聞，或隨彼法。 ^358c3

此復三種。一、不違聖言，二、能治雜染，三、不違法相。 ^358c4

不違聖言者，謂聖弟子說，或佛自說經教，
展轉流布至今，不違正法、不違正義。 ^358c6

能治雜染者，謂隨此法善修習時，能永調伏貪瞋癡等一切煩惱及隨煩惱。 ^358c8

不違法相者，謂翻違法相，當知即是不違法相。
何等名為違法相耶？
謂於無相，增為有相。
如執有我、有情、命者、生者等類；或常、或斷，
有色、無色，如是等類。
或於有相，減為無相。
或於決定，立為不定。
如一切行皆是無常，一切有漏皆性是苦，
一切諸法皆空無我，而妄建立一分是常，
一分無常；一分是苦，一分非苦；一分有我，一分無我。
於佛所立不可記法，尋求記別，謂為可記，或安立記。
或於不定，建立為定。
如執一切樂受皆貪所隨眠，一切苦受瞋所隨眠，
一切不苦不樂受癡所隨眠，一切樂受皆是有漏，
一切樂俱故思造業一向決定受苦異熟，如是等類。
或於有相法中，無差別相，建立差別；有差別相，立無差別。
如於有為無差別相，於無為中亦復建立；
於無為法無差別相，於有為法亦復建立。
如於有為無為，如是於有色無色、有見無見、
有對無對、有漏無漏，隨其所應皆當了知。
又於有相，不如正理立因果相。
如立妙行感不愛果，立諸惡行感可愛果；
計惡說法毘奈耶中，習諸邪行，能得清淨；
於善說法毘奈耶中，修行正行，謂為雜染。
於不實相，以假言說立真實相；於真實相，以假言說種種安立。
如於一切離言法中，建立言說，說第一義。
如是等類，名違法相。
與此相違，當知即是不違法相。
是名正教。 ^358c9

問：若一切法自相成就，各自安立己法性中，復何因緣建立二種所成義耶？ ^359a7

答：為欲令他生信解故，非為生成諸法性相。 ^359a8

問：為欲成就所成立義，何故先立宗耶？ ^359a9

答：為先顯示自所愛樂宗義故。 ^359a10

問：何故次辯因耶？
答：為欲開顯依現見事決定道理，令他攝受所立宗義故。 ^359a11

問：何故次引喻耶？
答：為欲顯示能成道理之所依止現見事故。 ^359a13

問：何故後說同類、異類、現量、比量、正教等耶？ ^359a14

答：為欲開示因喻二種相違、不相違智故。
又相違者，由二因緣。
一、不決定故；二、同所成故。
不相違者，亦二因緣。
一、決定故；二、異所成故。
其相違者，於為成就所立宗義，不能為量，故不名量。
不相違者，於為成就所立宗義，能為正量，故名為量。
是名論所依。
jie:: 
####  5節 論莊嚴

xiang:: 
##### 1項 五種莊嚴
 ^359a15

論莊嚴者，略有五種。
一、善自他宗，二、言具圓滿，三、無畏，四、敦肅，
五、應供。 ^359a22

善自他宗者，謂如有一，若於此法毘奈耶中深生愛樂，
即於此論宗旨，讀誦、受持、聽聞、思惟、純熟修行，
已善、已說、已明。若於彼法毘奈耶中不愛不樂，
然於彼論宗旨，讀誦、受持、聞思純熟，而不修行，
然已善、已說、已明。
是名善自他宗。 ^359a23

言具圓滿者，謂如有一，凡有所說，皆以其聲，不以非聲。
何等為聲？謂具五德，乃名為聲。
一、不鄙陋，二、輕易，三、雄朗，四、相應，五、義善。
不鄙陋者，謂離邊方邊國鄙俚言詞。
輕易者，謂有所說，皆以世間共用言詞。
雄朗者，所謂依義建立言詞，能成彼義巧妙雄壯。
相應者，謂前後法義相符不散。
義善者，謂能引發勝生、定勝、無有顛倒。
又此聲論，由九種相言具圓滿。
一、不雜亂，二、不麁獷，三、辯了，四、限量，五、
與義相應，六、以時，七、決定，八、顯了，九、相續。
如是一切相，總名言具圓滿。 ^359b1

無畏者：謂如有一、處在多眾雜眾大眾執眾諦眾善眾等中、
其心無有下劣恒懼，身無戰汗，面無怖色，
音無謇吃，語無怯弱。
如是說者、名為無畏。 ^359b12

敦肅者：謂如有一、待時方說而不嚵速；是名敦肅。 ^359b16

應供者：謂如有一，為性調善，不惱於他；
終不違越諸調善者調善之地；隨順他心而起言說；
以時，如實，能引義利；言詞柔軟，如對善友。
是名應供。
xiang:: 
#####  2項 二十七種稱讚功德
 ^359b18

若有依此五論莊嚴興言論者，當知復有二十七種稱讚功德。
何等名為二十七種？
一、眾所敬重；二、言必信受；三、處大眾中都無所畏；
四、於他宗旨深知過隙；五、於自宗旨知殊勝德；
六、無有僻執，於所受論情無偏黨；七、於自正法及毘奈耶無能引奪；
八、於他所說速能了悟；九、於他所說速能領受；
十、於他所說速能酬對；十一、具語言德，
令眾愛樂；十二、悅可信解此明論者；十三、
能善宣釋義句文字；十四、令身無倦；十五、
令心無倦；十六、言不謇澁；十七、辯才無盡；
十八、身不頓顇；十九、念無忘失；二十、心無損惱；
二十一、咽喉無損；二十二、凡所宣吐分明易了；
二十三、善護自心，令無忿怒；二十四、善順他心，
令無憤恚；二十五、令對論者心生淨信；
二十六、凡有所行不招怨對；二十七、廣大名稱，
聲流十方，世咸傳唱此大法師，處大師數。
如受欲者、以末尼、真珠、琉璃等寶，廁環釧等寶莊嚴具以自莊嚴，
威德熾盛，光明普照。
如是論者，以二十七稱讚功德，廁此五種論莊嚴具，
以自莊嚴，威德熾盛，光明普照。
是故名此為論莊嚴。
是名論莊嚴。
jie:: 
####  6節 論墮負
 ^359b22

論墮負者，謂有三種。
一、捨言，二、言屈，三、言過。
xiang:: 
#####  1項 捨言
 ^359c16

捨言者，謂立論者，以十三種詞謝對論者，捨所言論。
何等名為十三種詞？
謂立論者謝對論者曰：我論不善，汝論為善；
我不善觀，汝為善觀；我論無理，汝論有理；
我論無能，汝論有能；我論屈伏，汝論成立；
我之辯才唯極於此，過此已上更善思量，
當為汝說；且置是事，我不復言。
以如是等十三種詞謝對論者，捨所言論。
捨所論故，當知被破，為他所勝，墮在他後，屈伏於彼。
是故捨言，名墮負處。
xiang:: 
#####  2項 言屈
 ^359c17

言屈者，如立論者為對論者之所屈伏。
或託餘事方便而退，或引外言，或現憤發，
或現瞋恚，或現憍慢，或現所覆，或現惱害，
或現不忍，或現不信，或復默然，或復憂慼，
或竦肩伏面，或沈思詞窮。
假託餘事方便而退者，謂捨前所立，更託餘宗；
捨先因、喻、同類、異類、現量、比量及正教量，更託餘因乃至正教。
引外言者，謂捨所論事，論說飲食、王臣、
盜賊、衢路、倡穢等事，假託外緣，捨本所立，以遣他難。
現憤發者，謂以麁獷不遜等言，擯對論者。
現瞋恚者，謂以怨報之言，責對論者。
現憍慢者，謂以卑賤種族等言，毀對論者。
現所覆者，謂以發他所覆惡行之言，舉對論者。
現惱害者，謂以害酷怨言，罵對論者。
現不忍者，謂發怨言，怖對論者。
現不信者，謂以毀壞行言，謗對論者。
或默然者，謂語業頓盡。
或憂慼者，謂意業焦惱。
竦肩伏面者：謂身業威嚴而頓萎顇。
沈思詞窮者，謂才辯俱竭。
由如是等十三種事，當知言屈。
前二，妄行矯亂；中七，發起邪行；後四，計行窮盡。
是名言屈，墮在負處。
xiang:: 
#####  3項 言過
 ^359c27

言過者，謂立論者為九種過污染其言，故名言過。
何等為九？一、雜亂，二、麁獷，三、不辯了，四、
無限量，五、非義相應，六、不以時，七、不決定，
八、不顯了，九、不相續。
雜亂者，謂捨所論事，雜說異語。
麁獷者，謂憤發掉舉及躁急掉舉。
不辯了者，謂若法若義，眾及對論所不領悟。
無限量者，謂所說義言詞復重，或復減少。
非義相應者，當知有十種。
一、無義，二、違義，三、損理，四、與所成等，五、
招集過難，六、不得義利，七、義無次序，八、
義不決定，九、成立能成，十、順不稱理諸邪惡論。
非時者，謂所應說，前後不次。
不決定者，謂立已復毀，毀而復立，速疾轉換，難可了知。
不顯了者，謂言招譏弄，不領而答；先為典語後為俗語，或先俗語後復典語。
不相續者，謂於中間言詞斷絕。
凡所言論犯此九失，是名言過，墮在負處。
jie:: 
####  7節 論出離
 ^360a19

論出離者，謂立論者，先應以彼三種觀察觀察論端，
方興言論，或不興論，名論出離。
三種觀察者，一、觀察得失，二、觀察時眾，
三、觀察善巧及不善巧。
xiang:: 
#####  1項 觀察得失
 ^360b7

觀察得失者，謂立論者方興論端，先當觀察我立是論，
將無自損、損他及俱損耶？
不生現法後法及俱罪耶？
勿起身心諸憂苦耶？
莫由此故，執持刀杖、鬪罵諍訟、諂誑妄語而發起耶？
將無種種惡不善法而生長耶？
非不利益安樂若自若他及多眾耶？
非不憐愍諸世間耶？
不因此故，諸天世人無義無利不安樂耶？
彼立論者如是觀時，若自了知我所立論，
能為自損，乃至天人無義無利，亦無安樂；
便自思勉，不應立論。
若如是知我所立論，不為自損，乃至能引天人義利及與安樂；
便自思勉，當立正論。
是名第一或作不作論出離相。
xiang:: 
#####  2項 觀察時眾
 ^360b11

觀察時眾者，謂立論者方起論端，應善觀察現前眾會，
為有僻執，為無執耶？
為有賢正，為無有耶？
為有善巧，為無有耶？
如是觀時，若知眾會唯有僻執，非無僻執；
唯不賢正，無有賢正；唯不善巧，無善巧者。
便自思勉，於是眾中不應立論。
若知眾會無所僻執，非有僻執；唯有賢正，
無不賢正；唯有善巧，無不善巧。
便自思勉，於是眾中應當立論。
是名第二或作不作論出離相。
xiang:: 
#####  3項 觀察善巧不善巧
 ^360b24

觀察善巧不善巧者，謂立論者方起論端，應自觀察善與不善。
我於論體、論處、論依、論嚴、論負、論出離等，為善巧耶？
不善巧耶？我為有力能立自論、摧他論耶？
於論負處能解脫耶？
如是觀時，若自了知我無善巧，非有善巧；
我無力能，非有力能；便自思勉，與對論者不應立論。
若自了知我有善巧，非無善巧；我有勢力，
非無勢力；便自思勉，與對論者當共立論。
是名第三或作不作論出離相。
jie:: 
####  8節 論多所作法
 ^360c4

論多所作法者，謂有三種於所立論多所作法。
一、善自他宗，二、勇猛無畏，三、辯才無竭。
問：如是三法，於所立論，何故名為多有所作？
答：能善了知自他宗故，於一切法能起談論；
勇猛無畏故，處一切眾能起談論；辯才無竭故，隨所問難皆善酬答。
是故此三，於所立論多有所作。 ^360c14

已說因明處。
zhang:: 
###  5章 釋聲明處

云何聲明處？當知此處略有六相。
一、法施設建立相，二、義施設建立相，三、
補特伽羅施設建立相，四、時施設建立相，
五、數施設建立相，六、處所根栽施設建立相。 ^360c21

嗢拕南曰：
　　法、義、數取趣、時、數、與處所，
　　若根栽所依，是略聲明相。
jie:: 
####  1節 法施設建立
 ^360c24

云何法施設建立？
謂名身、句身、文身、及五德相應聲。
一、不鄙陋，二、輕易，三、雄朗，四、相應，五、義善。
jie:: 
####  2節 義施設建立
 ^360c28

云何義施設建立？
當知略有十種。一、根建立，二、大種建立，
三、業建立，四、尋求建立，五、非法建立，六、
法建立，七、興盛建立，八、衰損建立，九、受用建立，
十、守護建立。嗢拕南曰：
　　眼等、與地等、身等、及尋求、
　　非法、法、興盛、衰損、受用、護。 ^361a2

根建立者，謂見義、聞義、嗅義、甞義、觸義、知義。 ^361a8

大種建立者，謂依持等義、澆潤等義、照了等義、動搖等義。 ^361a9

業建立者，謂往來等義、宣說等義、思念覺察等義。 ^361a10

尋求建立者，謂追訪等義。 ^361a11

非法建立者，謂殺盜等義。
法建立者，謂施戒等義。 ^361a12

興盛建立者，謂證得、喜悅等義。
衰損建立者，謂破壞、怖畏、憂慼等義。 ^361a13

受用建立者，謂飲食、覆障、抱持、受行等義。 ^361a14

守護建立者，謂守護、育養、盛滿等義。 ^361a15

又復略說有六種義。
一、自性義，二、因義，三、果義，四、作用義，五、
差別相應義，六、轉義。
嗢拕南曰：
　　自性、與因、果、作用、相應、轉。
jie:: 
####  3節 補特伽羅施設建立
 ^361a17

云何補特伽羅施設建立？
謂建立男、女、非男非女聲相差別；或復建立初中上士聲相差別。
jie:: 
####  4節 時施設建立
 ^361a21

云何時施設建立？
謂有三時聲相差別。
一、過去過去殊勝，二、未來未來殊勝，三、現在現在殊勝。
jie:: 
####  5節 數施設建立
 ^361a24

云何數施設建立？
謂有三數聲相差別。
一者、一數，二者、二數，三者、多數。
jie:: 
####  6節 處所根栽施設建立
 ^361a27

云何處所根栽施設建立？
當知處所略有五種。
一、相續，二、名號，三、總略，四、彼益，五、宣說。
若界頌等，名為根栽。
如是二種，總名處所根栽建立。 ^361a29

已說聲明處。
zhang:: 
###  6章 釋工巧門處

云何工業明處？謂於十二處略說工業所有妙智名工業明處。
何等十二工業處耶？
謂營農工業、商估工業、事王工業、書算計度數印工業、
占相工業、呪術工業、營造工業、生成工業、
防那工業、和合工業、成熟工業、音樂工業。
瑜伽師地論卷第十五
 ^361b4
