
pin:: 阿閦佛國經卷上
translator:: 後漢月支國三藏支婁迦讖譯

#  1 發意受慧品
發意受慧品第一
聞如是：
一時佛在羅閱祇耆闍崛山中，與大比丘眾比丘千二百五十人俱，
皆阿羅漢也——生死已斷，無復有結，
悉壞牢獄，已得自在意、已善解智慧，為度諸天、
龍王皆為之伏，所作已辦，諸當為者已脫重擔，
便得所有，用正慧解，意得自在，所度無極——獨阿難未也。 ^751b27

爾時，賢者舍利弗起，長跪叉手而白佛言：
「善哉，天中天！昔者諸菩薩求無上正真道者行德號發意便得至號。
是諸菩薩以儀哀念安隱諸天及世間人，
為作安諦、多所安隱，於眾人民以儀故哀念安定，以大身於世間無蓋哀傷諸天及人。
今現在及過去諸菩薩摩訶薩為現光明乃至法之明為作照明，
令至佛光明而無有名。
若有求菩薩道者，當如昔者諸菩薩摩訶薩所願及行明照并僧那令入德號，
以聞者當如是學奉行之。
學如是者，即為成阿惟越致及無上正真道也。」 ^751c3

佛言：「善哉，賢者舍利弗！
所問甚善。汝乃問過去諸菩薩摩訶薩所願及行照明并僧那令至所號，
念諸當來菩薩令受取之。
諦聽是，舍利弗！善思念之，為汝解說過去諸菩薩摩訶薩所施行。」 ^751c14

舍利弗言：「唯然，世尊！
願樂欲聞。」 ^751c19

佛告舍利弗：「有世界名阿比羅提，其佛名大目，於彼為諸菩薩摩訶薩說法及六度無極之行。」 ^751c20

爾時，賢者舍利弗心念言：「我欲問如來、
天中天：何所是阿比羅提世界及大目如來、
無所著、等正覺為諸菩薩摩訶薩說法及六度無極之行者乎？」 ^751c22

時佛即知賢者舍利弗心所念，告舍利弗言：
「東方去是千佛剎，有世界名阿比羅提，
其佛名大目如來、無所著、等正覺，為諸菩薩說法及六度無極之行者乎。 ^751c25

「時有比丘從坐起，正衣服，右膝著地，向大目如來叉手，
白大目如來言：『唯，天中天！
我欲如菩薩結願，學所當學者。』 ^751c28

「如是，舍利弗！其大目如來告其比丘言：『如結願學諸菩薩道者甚亦難。
所以者何？菩薩於一切人民及蜎飛、蠕動之類不得有瞋恚。』 ^752a2

「如是，舍利弗！其比丘白大目如來言：『天中天！
我從今以往發無上正真道意，以意勸助而不離之，
用願無上正真道也，當令無諛諂，所語至誠、所言無異。 ^752a5

「『唯，天中天！我發是薩芸若意，審如是願為無上正真道者，
若於一切人民、蜎飛、蠕動之類起是瞋恚，
第一意若發弟子緣一覺意、第二唯意念婬欲、
第三若發意念睡眠念眾想由譽、第四發意念狐疑、
第五乃至成最正覺，我為欺是諸佛、世尊——諸不可計無央數、
不可思議無量世界中諸佛、天中天今現在說法者。 ^752a8

「『唯，天中天！我發是薩芸若意，審如是願為無上正真道者，
若我發意念殺生者，第一若發意念盜取他人財物、
第二若發意念非梵行者、第三若發意念妄言、
第四若發意念悔恨、第五乃至成最正覺，
我為欺是諸佛、世尊——諸不可計無央數、
不可思議無量世界中諸佛、天中天今現在說法者。 ^752a15

「『唯，天中天！我發是薩芸若意，審如是願為無上正真道者，
若我發意念罵詈，第一若發意念惡口、
第二愚癡、第三若發意念綺語、第四若發意念邪見、
第五乃至成最正覺，我為欺是諸佛、世尊——諸不可計無央數、
不可思議無量世界中諸佛、天中天今現在說法者。』」 ^752a22

佛語舍利弗：「其比丘如是為，以被是大僧那僧涅——菩薩摩訶薩初發是意，
乃於一切人民、蜎飛、蠕動之類意無瞋怒、亦無恚恨也。 ^752a29

「舍利弗！爾時，其菩薩摩訶薩用無瞋恚故名之為阿閦，用無瞋恚故住阿閦地。
其大目如來、無所著、等正覺亦歡樂作是名、
四天王亦歡樂為是名、天帝釋及梵三鉢亦歡樂作是名。」 ^752b2

佛語舍利弗：「其阿閦菩薩摩訶薩白大目如來、
無所著、等正覺言：『唯，天中天！
我發是薩芸若意，審如是不離願、為無上正真道者，
不奉行如今所語、常不捨得律行迹、不發薩芸若意而欲念成佛者，
世世不常作沙門、世世不常著補納之衣、
世世作沙門以三法衣不具，乃至成最正覺，
我為欺是諸佛、世尊——諸不可計無央數、
不可思議無量世界中諸佛、天中天今現在說法者。 ^752b7

「『唯，天中天！我發薩芸若意，審如是願為無上正真道者，
世世不常為人說法、世世不常作法師、
世世所說事不有無所罣礙高明之行、
世世不有無量高明之智、世世作沙門不常行分衛，
乃至成最正覺，我為欺是諸佛、世尊——諸不可計無央數、
不可思議無量世界中諸佛、天中天今現在說法者。 ^752b15

「『唯，天中天！我發是薩芸若意，審如是願為無上正真道者，
世世作沙門已不常在樹下坐、世世不常精進行三事。
何等三？一者、經行，二者、坐，三者、住。
世世若發意念罪本、妄語欺人、誹謗讒言、
世世為女人說法及食飲因緣、若起想著笑為說法者，
乃至成最正覺，我為欺是諸佛、世尊——諸不可計無央數、
不可思議無量世界中諸佛、天中天今現在說法者。 ^752b22

「『唯，天中天！我發是薩芸若意，審如是願為無上正真道者，
世世若舉手說法、世世見餘菩薩不發佛心、
世世若發意念供養外異道人、捨諸如來、
世世若在坐上聽法，乃至成最正覺，我為欺是諸佛、
世尊——諸不可計無央數、不可思議無量世界中諸佛、天中天今現在說法者。 ^752b29

「『唯，天中天！我發是薩芸若意，審如是願為無上正真道者，
世世若發意念：「我當布施與某、不布施與某。」
世世若發意念：「我當於某處立福施、於某處不立福施。」
世世若發意念：「我常持法施與某、不持法施與某。」
世世見孤窮用其人故不分身命，乃至成最正覺，
我為欺是諸佛、世尊——諸不可計無央數、
不可思議無量世界中諸佛、天中天今現在說法者。 ^752c7

「『唯，天中天！我發是薩芸若意，審如是願為無上正真道者，
我世世於諸菩薩所意無有異，至無上正真最正覺也。』」 ^752c14

佛語舍利弗：「爾時，其比丘如是，如來、無所著、等正覺為作保任。
若如來為作保任者，諸天、阿須倫、世間人民亦為作保任。
爾時，大目如來為作保任，時諸天、阿須倫、世間人民亦為作保任。」 ^752c18

佛言：「若復有比丘菩薩摩訶薩以是色像僧那求無上正真道者，
皆當成無上正真道最正覺也。」 ^752c22

佛語舍利弗：「其阿閦菩薩白大目如來、
無所著等正覺：『唯，天中天！
我發是薩芸若意，審如是願為無上正真道者，
令我成最正覺時，其剎所有比丘、比丘尼、
優婆塞、優婆夷若有罪惡者及讒罪惡者，
我為欺是諸佛、世尊——諸不可計無央數、
不可思議無量世界中諸佛、天中天今現在說法者。 ^752c24

「『復次，天中天！我當修行乃至成無上正真道最正覺，
令我佛剎諸弟子一切皆無有罪惡者，我當修佛道至令佛剎嚴淨。 ^753a1

「『唯，天中天！我發是薩芸若意，審如是願為無上正真道者，
我若於夢中失精，乃至成最正覺，我為欺是諸佛、
世尊——諸不可計無央數、不可思議無量世界中諸佛、天中天今現在說法者。 ^753a4

「『復次，天中天！我當修行乃至成無上正真道最正覺，令我佛剎中諸菩薩出家為道者於夢中不失精。 ^753a8

「『唯，天中天！我發是薩芸若意，審如是願為無上正真道者，
世間母人有諸惡露，我成最正覺時我佛剎中母人有諸惡露者，
我為欺是諸佛、世尊——諸不可計無央數、
不可思議無量世界中諸佛、天中天今現在說法者。』 ^753a11

「是為菩薩法事如意所念行，佛亦為如應說法。」 ^753a15

佛語舍利弗：「爾時，有一比丘謂阿閦菩薩摩訶薩乃作是結願：
『若使不退轉者，當以右指案地令大震動。』 ^753a16

「爾時，阿閦菩薩應時承佛威神、自蒙高明力乃令地六反震動。
阿閦菩薩摩訶薩所感動，如語無有異也。」 ^753a19

佛語舍利弗：「若有菩薩欲成無上正真道最正覺者，當學阿閦菩薩摩訶薩行。
菩薩摩訶薩以學阿閦菩薩行者，不久亦當即取佛剎土，當復成無上正真道最正覺也。」 ^753a21

爾時，賢者舍利弗問佛言：「天中天！
阿閦菩薩摩訶薩初發意時，有幾何天在會中？」 ^753a26

佛告舍利弗：「阿閦菩薩初發意學時，三千大千世界中四天王天、
帝釋及憋魔、梵三鉢一切皆向阿閦菩薩叉手說是語：『昔所不聞是僧那。』 ^753a27

「諸天聞以便說言：『阿閦菩薩成無上正真道，
若有人生其佛剎者，是人福德不小也。』」 ^753b1

賢者舍利弗白佛言：「未曾聞餘菩薩摩訶薩以是色像學僧那，
我亦不見亦不聞如阿閦菩薩摩訶薩及天中天為作如是之名。」 ^753b3

佛言：「如是也。舍利弗！
少有菩薩摩訶薩以是色像學僧那及無上正真道如阿閦菩薩摩訶薩。
於是，舍利弗！陂陀劫中，諸菩薩摩訶薩其德不及阿閦菩薩摩訶薩之功德也。」 ^753b6

佛語舍利弗：「爾時，其大目如來、無所著、
等正覺授阿閦菩薩無上正真道決：『汝為當來佛，
號阿閦如來、無所著、等正覺，成慧之行而為師父，
安定世間無上大人，為法之御，天上天下尊，
佛、天中天。亦如提洹竭佛授我決。』」 ^753b10

時佛語舍利弗：「大目如來授阿閦菩薩摩訶薩無上正真道決時，
其三千大千世界皆為大明；譬我亦如是，
授無上正真道決時，其三千大千世界皆為大明。 ^753b15

「復次，舍利弗！其阿閦菩薩摩訶薩成無上正真道最正覺、
得薩芸若慧時，其三千大千世界六反震動；
譬我亦如是，成無上正真道、得薩芸慧時，三千大千世界為六反震動。 ^753b19

「復次，舍利弗！阿閦菩薩摩訶薩授無上正真道決時，
是三千大千世界中諸藥、樹木一切皆自曲低向阿閦菩薩作禮；
譬我亦如是，成無上正真道最正覺、得薩芸若慧時，
是三千大千世界諸藥、樹木一切皆自曲低向我作禮。 ^753b23

「復次，舍利弗！其大目如來、無所著、等正覺授阿閦菩薩摩訶薩無上正真道決時，
其三千大千世界中諸天、龍、鬼神、揵沓惒、
阿須倫、迦留羅、真陀羅、摩休勒一切皆向阿閦菩薩叉手而作禮；
譬我亦如是，成無上正真道最正覺、得薩芸若慧時，
三千大千世界諸天、龍、鬼神、揵陀羅、阿須倫、
迦留羅、真陀羅、摩睺勒皆向我叉手作禮。 ^753b28

「復次，舍利弗！其大目如來、無所著、等正覺授阿閦菩薩摩訶薩無上正真道決時，
遍三千大千世界諸妊身女人皆安隱產、
盲者得視、聾者得聽；譬我亦如是，成無上正真道最正覺、
得薩芸若慧時，是三千大千世界諸妊身女人皆安隱產、
盲者得視、聾者得聽。 ^753c7

「復次，舍利弗！大目如來、無所著、等正覺授阿閦菩薩摩訶薩無上正真道決時，
遍三千大千世界中人非人皆燒香；譬我亦如是，
成無上正真道最正覺、得薩芸若慧時，遍三千大千世界中人非人皆燒香。」 ^753c12

賢者舍利弗白佛言：「阿閦菩薩摩訶薩乃有是無極之德。」 ^753c17

佛告舍利弗：「阿閦菩薩摩訶薩不但有功德，
不獨大目如來授其決，如是不可稱說無央數功德得度無極。 ^753c18

「復次，舍利弗！大目如來授阿閦菩薩摩訶薩無上正真道決時，
諸天、阿須倫、世間人其意皆安隱，悉得其時；
譬我亦如是，成無上正真道最正覺、得薩芸若慧時，
諸天、阿脩羅、世間人意皆得安隱，悉得其時。 ^753c21

「復次，舍利弗！其大目如來授阿閦菩薩摩訶薩無上正真道決時，
和夷羅、鬼神常隨後護之：譬我亦如是，
成無上正真道最正覺、得薩芸若慧時，
和夷羅、鬼神常隨我後行。 ^753c25

「復次，舍利弗！大目如來授阿閦菩薩摩訶薩無上正真道最正覺、
得薩芸若慧時，諸天、阿脩羅、世間人，以天華、
天香供養之；譬我亦如是，成無上正真道最正覺、
得薩芸若慧時，諸天、阿脩羅、世間人，以天華、天香來供養。 ^753c29

「復次，舍利弗！大目如來授阿閦菩薩摩訶薩無上正真道決時，
二十億人及三十億諸天發無上正真道意，
大目如來、無所著等正覺皆授其決。 ^754a5

「復次，舍利弗！大目如來、無所著、等正覺授阿閦菩薩摩訶薩無上正真道決時，
其地大動，自然生優鉢華、蓮華、拘文華、
分陀利華布其地；譬我亦如是，成無上正真道最正覺、
得薩芸若慧時，大地自然生優鉢華、蓮華、
拘文華、分陀利華布其地。 ^754a8

「復次，舍利弗！大目如來、無所著、等正覺授阿閦菩薩摩訶薩無上正真道決時，
若干百天人、若干千天人、若干百千諸天人住於虛空，
以天衣用散阿閦菩薩上，即說是言：『菩薩摩訶薩當度，成無上正真道最正覺也。』 ^754a14

「復次，舍利弗！大目如來授阿閦菩薩摩訶薩無上正真道決，
爾時諸天、阿須羅、世間人民相愛劇父母哀其子；
譬我亦如是，成無上正真道最正覺時，
諸天、阿脩羅、世間人民相愛劇父母哀其子也。 ^754a19

「復次，舍利弗！大目如來授阿閦菩薩摩訶薩無上正真道決時，
其三千大千世界中諸天及人民，承佛威神皆聞授阿閦菩薩決。 ^754a24

「如是，舍利弗！昔授菩薩決時，其此國中人民一心布施，
為福德快飲食，若有求索者已所喜而施與。
譬我亦如是，成無上正真道最正覺時，是三千大千世界中諸天及人民皆承佛威神聞授決時。
如是，舍利弗！昔此國中人民一心布施，
為福德快飲食，若有求索者已所喜而施與。 ^754a26

「復次，舍利弗！其大目如來授阿閦菩薩摩訶薩無上正覺道決時，
諸欲界天悉鼓天伎樂供養。 ^754b4

「舍利弗！是阿閦菩薩摩訶薩授決時之功德行。」 ^754b6

賢者舍利弗白佛言：「難及，天中天！
如來、無所著、正覺誠諦說之——不可思議諸佛佛之境界、
不可思議諸神神之境界、不可思議諸龍龍之境界。
不可思議諸龍之境界——乃從阿閦菩薩摩訶薩初發意學受得此功德。
天中天！是阿閦菩薩摩訶薩授決時亦不可思議。」 ^754b7

是時賢者阿難謂賢者舍利弗：「阿閦菩薩摩訶薩初發意學僧那及得號如是也？」 ^754b13

舍利弗謂阿難言：「是皆有因緣所致，阿閦菩薩摩訶薩初發意學僧那及德號，
今佛當廣解說之。」 ^754b15

時佛告舍利弗言：「阿閦菩薩初發是意時可令虛空有異，
我所結願不可使有異，被僧那僧涅乃如是。」 ^754b17

佛語舍利弗：「如阿閦菩薩摩訶薩所被僧那僧涅，寶英菩薩摩訶薩亦從阿閦菩薩學行。
舍利弗！無央數菩薩不能及知阿閦菩薩所被僧那僧涅甚堅積累德行乃如是。 ^754b19

「舍利弗！其阿閦菩薩以成無上正真道也，
最正覺，今現在阿比羅提世界。 ^754b23

「阿閦如來、無所著、等正覺行菩薩道時，
世世人求手足、及頭、目、肌肉，終不逆人意也。 ^754b25

「舍利弗！阿閦如來從初發意至成無上正真道最正覺，
不中有頭痛，亦無風氣、上隔之病。
舍利弗！是阿閦如來、無所著、等正覺昔行菩薩道時甚難及、
未曾有之法。 ^754b27

「阿閦如來昔行菩薩道時，世世見如來，
一切常奉梵行，世世亦作，是名阿閦菩薩從一佛剎復遊一佛剎，
所至到處目常見諸天中天生於彼。」 ^754c1

佛言：「舍利弗！譬如轉輪王得天下，所從一觀復至一觀足未曾蹈地，
所至常以五樂自娛，得自在至盡壽。
如是，舍利弗！阿閦如來行菩薩道行，世世常自見如來、
無所著、等正覺、常修梵行，於彼所說法時一切皆行度無極，
少有行弟子道。彼所行度無極為說法——有立於佛道者便勸助為現正，
令歡喜踊躍，皆令修無上正真道——便發是大尊意：
『彼說法時，諸所德本以願持作無上正真道。
我持是德本願無上正真道成最正覺時說法，
令我佛剎中諸菩薩摩訶薩，佛說法時承佛威神皆受、
諷誦、持之。諷誦已，是諸菩薩摩訶薩從一佛剎復遊一佛剎，
意常樂諸佛、天中天，至成無上正真道最正覺。
我亦如是，從一佛剎復遊一佛剎，即住於兜術天得一生補處之法。』」 ^754c5

佛復語舍利弗：「如是，諸菩薩摩訶薩從兜術天自以神力下入母腹中，
從右脇生。菩薩生墮地時，地為大動，以修行有是應。
菩薩在母腹中時都無有臭處、亦無惡露、亦無不可意。」 ^754c19

時佛語舍利弗：「譬如神通比丘若入絞露精舍，
於虛空中遊行周匝，虛空中行於絞露精舍無所觸礙。
如是，舍利弗！菩薩入母腹中時，如在虛空中遊觀周匝，
無所觸礙、亦無臭處。
其阿閦如來昔行菩薩道時如是；我亦如是，
行無上正真道時一切皆破壞魔事，我如是成無上正真道最正覺。 ^754c23

「阿閦佛剎求菩薩道及弟子道者皆破壞諸惡、
降伏眾魔，一切皆盡，其佛剎人民不復作魔事：『我當修是佛道至得出家學道。』」 ^755a1

佛語舍利弗：「阿閦如來、無所著、等正覺昔行菩薩道聽說法時，
其身不生疲極、意亦不念疲極。
舍利弗！阿閦如來昔求菩薩道，聽說法時：
『如是好法，令我佛剎中諸菩薩摩訶薩好法如是。』」
pin:: 
#  2 阿閦佛剎善快品
阿閦佛剎善快品第二 ^755a4

賢者舍利弗白佛言：「天中天！
是阿閦如來、無所著、等正覺昔行德號時以成號阿閦如來。
甚善。天中天！願佛當復廣說其佛剎之善快。
所以者何？若有求菩薩道者，聞知彼佛剎之善快及阿閦如來所現行教授；
若復有求弟子道未得度者，聞彼佛剎之善快及阿閦如來所現教授恭敬清淨之行。」 ^755a10

佛言：「善哉，善哉。舍利弗！
所問甚善，汝問佛義快乃如是念阿閦佛剎之善快。 ^755a16

「阿閦如來成無上正真道最正覺、得薩芸若慧時，
其三千大千世界皆為大明，地六反震動。 ^755a18

「阿閦如來成最正覺時，其三千大千世界中諸人民，
七日不食飲、亦不妄食飲、亦不妄諛諂、身亦無疲極之想。
如是也，俱想念安隱好，喜相愛敬，歡喜意以得時念。
爾時，諸人民、諸欲天皆棄穢濁思想。
所以者何？用阿閦如來昔時願所致得是德號，其三千大千世界一切人民叉手向阿閦如來。
其佛剎如是，無央數佛剎不及是阿閦佛剎之善快。 ^755a20

「舍利弗！是為阿閦如來昔行菩薩道之所願而有持。
諸菩薩摩訶薩所願有持者，佛佛剎便善快。」 ^755a28

佛語舍利弗：「我昔行菩薩道時，如所願今自然得之。
阿閦如來成無上正真道最正覺時，其三千大千世界諸人民得天眼者、
未得天眼者皆見其光明。
舍利弗！是為阿閦如來昔行菩薩道時所願而有持。」 ^755b2

佛復語舍利弗：「阿閦如來成無上正真道最正覺往詣佛樹時，
諸憋魔不能發念，何況當復能往嬈薩芸若慧？
舍利弗！是為阿閦如來昔行菩薩道時所願而有持。 ^755b6

「復次，舍利弗！阿閦如來成無上正真道最正覺、
得薩芸若慧時，無央數那術億百千諸天人於虛空住，
以天華、天栴檀、雜香、天搗香、伎樂供養，散阿閦佛上。
供養已，其天華、天香、天搗香、天栴檀香、
天雜香悉於虛空中合住，化成圓華蓋。
舍利弗！是為阿閦如來昔行菩薩道時所願而有持。 ^755b10

「阿閦如來光明皆照明三千大千世界常明，
阿閦如來光明悉蔽日、月之光明，及一切諸天光明皆令滅，
使人民不復見日、月之明。
舍利弗！是為阿閦如來昔行菩薩道時所願而有持。」 ^755b16

賢者舍利弗白佛言：「天中天！
阿閦如來、無所著、等正覺昔行菩薩道時，以被是大僧那僧涅乃作是願？」 ^755b21

佛言：「昔行菩薩道時，若干百千人、不可復計無央數人積累德本，
於無上正真道持是積累德本，願作佛道及淨其佛剎，如所願欲嚴其佛剎即亦具足其願。 ^755b23

「復次，舍利弗！阿閦佛樹以七寶作之，高四十里，
周匝二十里，其枝葉旁行四十里，其枝下垂，
其欄楯繞樹，周匝五百六十里，阿閦如來於其樹下得薩芸若慧。」 ^755b26

佛語舍利弗：「如世間巧人鼓百種音樂，
其聲不如阿閦佛剎中梯陛樹木之音聲——風適起吹梯陛，
樹木相叩作悲聲。」 ^755c1

佛語舍利弗：「聽說阿閦如來、無所著、等正覺剎中之淨快，
諦聽，善思念之，今當為汝說之。」 ^755c4

賢者舍利弗言：「唯然，世尊！
願樂欲聞。」 ^755c6

佛言：「阿閦如來剎中無有三惡道。
何等為三？一者、泥犁，二者、禽獸，三者、薜荔。
一切人皆行善事。 ^755c7

「其地平正，生樹木無有高下，無有山陵嵠谷、亦無有礫石崩山。
其地，行足蹈其上即減，這舉足便還復如故。
譬如綩綖枕頭，枕其上即為減，這舉頭便還復如故；其地如是。 ^755c9

「其佛剎無有三病。
何等為三？一者、風，二者、寒，三者、氣。 ^755c13

「其佛剎人一切皆無有惡色者、亦無有醜者，
其婬、怒、癡薄，其佛剎人民皆悉無有牢獄拘閉之事，一切皆無有眾邪異道。 ^755c14

「其剎中樹木常有花實，人民皆從樹取五色衣被，
眾共用著之，其衣被甚姝好，無敗色者。」 ^755c16

佛語舍利弗：「人民所著衣香譬如天華之香，
其飯食香美如天樹香，無有絕時。 ^755c19

「諸人民著無央數種種衣被，其佛剎人民隨所念食即自然在前。
譬如，舍利弗！忉利天人隨所念食即自然在前。
如是，其剎人民隨所念欲得何食即自然在前，人民無有貪於飲食者。 ^755c20

「復次，舍利弗！其佛剎人民所臥起處以七寶為交露精舍，滿無有空缺處。 ^755c25

「其浴池中有八味水，人民眾共用之，其水轉相灌注，諸人民終不失善法行。 ^755c26

「譬如，舍利弗！玉女寶過踰凡女人不及，其德如天女。
如是，舍利弗！其佛剎女人德欲比玉女寶者，
玉女寶不及其佛剎女人百倍、千倍、萬倍、
億倍、巨億萬倍不與等。 ^755c28

「人民以七寶為床，上布好綩綖，悉福德致自然為生。 ^756a3

「舍利弗！是阿閦如來、無所著、等正覺昔行菩薩道時所願而有持，
阿閦佛以福德所致成佛剎如是比。」 ^756a4

佛復語舍利弗言：「其剎中人民飯食勝於天人飯食，
其食色、香、味亦勝天人所食。 ^756a6

「其剎中無有王，但有法王——佛、天中天。」 ^756a8

佛言：「舍利弗！譬如欝單越天下人民無有王治；
如是，舍利弗！阿閦如來、無所著、等正覺佛剎無有王，
但有阿閦如來、天中天——法王。 ^756a9

「譬如忉利天帝釋於坐這發念，諸天便來受其教。
舍利弗！是為阿閦如來佛剎之善快。 ^756a12

「其剎人民不從婬欲之事。
所以者何？用是阿閦如來真人法御天中天所致。 ^756a14

「舍利弗！是為阿閦如來昔行菩薩道時願所致令佛剎善快。」 ^756a15

爾時，有異比丘聞說彼佛剎之功德，即於中起婬欲意，
前白佛言：「天中天！
我願欲往生彼佛剎。」 ^756a18

佛便告其比丘言：「癡人！
汝不得生彼佛剎。
所以者何？不以立婬欲亂意者得生彼佛剎，
用餘善行、法清淨行得生彼佛剎。」 ^756a20

佛語舍利弗：「阿閦如來佛剎有八味水，
是諸人民所為悉共用之，人民意念欲令自然浴池有八味水滿其中，
用人民故即自然有浴池有八味水滿其中；
意念欲令水轉流行便轉流行、意欲令滅不現即滅不現。 ^756a22

「其佛剎亦不大寒、亦不大熱，風徐起甚香快。
是風用諸天、龍、人民故，隨所念風便起——若一人念欲令風起自吹，
風即獨吹之；意念不欲令風起，風便不起——風起時不動人身，
風隨人所念起。舍利弗！
是為阿閦如來佛剎之善快如昔時所願。」 ^756a27

佛語舍利弗：「阿閦如來佛剎，女人意欲得珠璣、
瓔珞者便於樹上取著之，欲得衣被者亦從樹上取衣之。
舍利弗！其佛剎女人無有女人之態，如我剎中女人之態也。
舍利弗！我剎女人態云何？
我剎女人惡色醜、惡舌、嫉妬於法、意著邪事。
我剎女人有是諸態，彼佛剎女人無有是態。
所以者何？用阿閦如來昔時願所致。」 ^756b3

佛復語舍利弗：「阿閦佛剎，女人妊身產時，
身不疲極、意不念疲極，但念安隱，亦無有苦。
其女人一切亦無有諸苦，亦無有臭處惡露。
舍利弗！是為阿閦如來昔時願所致得是善法，其佛剎無有能及者。 ^756b11

「舍利弗！阿閦佛剎人民無有治生者、亦無有販賣往來者，
人民但共同快樂，安定寂行。
其佛剎人不著愛欲、婬妷，以因緣自然愛樂。
其剎風起吹梯陛樹便作悲音聲。
舍利弗！極好五音聲不及阿閦佛剎風吹梯陛樹木之音聲也。
舍利弗！是為阿閦如來昔行佛道時所願而有持。」 ^756b15

佛語舍利弗：「若有菩薩摩訶薩欲取嚴淨佛剎者，當如阿閦佛昔行菩薩道時所願嚴淨取其剎。」 ^756b21

佛復語舍利弗：「阿閦佛剎無有日、月光明所照，
亦無有窈冥之處、亦無有罣礙。
所以者何？用阿閦如來、無所著、等正覺光明皆照三千大千世界常明。
譬如絞露精舍堅閉門，風不得入，好細塗以白堊之，
持摩尼寶著其中，其珠便以光明照，其中諸人民晝夜承其光明。
如是，舍利弗！其阿閦如來、無所著、等正覺光明常照三千大千世界。
舍利弗！絞露精舍者，謂是阿比羅提世界也；
摩尼寶者，謂是阿閦如來也；摩尼寶光明者，
謂是阿閦如來之光明也；精舍中人者，謂是阿閦佛剎中人民安樂者也。」 ^756b24

佛語舍利弗：「阿閦如來行所至處，於足迹下地自然生千葉金色蓮華。
舍利弗！是為阿閦如來昔行菩薩道時所願而有待。」 ^756c7

賢者舍利弗問佛言：「阿閦如來、無所著、
等正覺入殿舍時，自然生千葉金色蓮華耶？
為在所至處自然生乎？」 ^756c9

佛告賢者舍利弗：「阿閦如來若入郡國、
縣邑，所至到處亦等如入殿舍時也，亦自然生千葉金色蓮華。
若善男子、善女人意念欲令入殿舍足下自然生蓮華者，
皆使蓮華合聚一處便合聚；意欲令上在虛空中，
承佛威神，其蓮華用人民故，便上在虛空中而羅列成行。」 ^756c12

佛復語舍利弗：「其三千大千世界乃如是，
阿閦如來、無所著、等正覺若遣化人到他方異世界，
彼亦自然生——以佛威神所致，其三千大千世界以七寶金色蓮華而莊嚴之。」
pin:: 
#  3 弟子學成品
阿閦佛國經弟子學成品第三 ^756c18

佛復語舍利弗：「阿閦如來說法時，於一一說法之中，
不可計無央數人隨律之行，至有作阿羅漢道證者，
如是比無央數諸弟子聚會及復得八惟務禪者，阿閦如來佛剎諸弟子眾不可復計。」 ^756c24

佛語舍利弗：「我都不見持計者與挍計巨能計數其眾會者也。
以脫重擔，離於牢獄，遠於波頭犁、阿羅羅犁、
阿比舍犁、阿優陀犁，如是，舍利弗！
眾會不可計數諸善男子，是弟子智慧無央數不可計眾，
在須陀洹、斯陀含、阿那含、阿羅漢道也。
若懈怠者，得須陀洹為七生、七死；於是說法時，
其人為不得上持為七生、七死。 ^756c28

「阿閦如來說法時，第一說法作須陀洹道證、
第二說法作斯陀含道證、第三說法作阿那含道證、第四說法作阿羅漢道證者。
其佛剎謂是善男子為懈怠，用不一坐聽法作阿羅漢道證故。 ^757a6

「其剎須陀洹不復七上下生死，便於人間坐禪得三昧；
須陀洹即於彼自以威神力作阿羅漢道證；
其剎斯陀含不復往還世間，以棄眾苦便於彼得三昧，
斯陀含便於其剎自以威神力作阿羅漢道證；
其剎阿那含不復上生波羅尼蜜和耶越天，
便於彼自以威神力作阿羅漢道證；其剎阿羅漢不上下，便於彼至無餘泥洹界般泥洹。
其剎說沙門四道，如是至令得道住。」 ^757a10

佛言：「舍利弗！若善男子、善女人於法自在者不復失學住、
亦不失學餘事，如是於不學地便般泥洹也——無所學地謂是阿羅漢地。
舍利弗！是為阿閦如來、無所著、等正覺剎諸弟子學成，
無有麁立在上好要處者，謂是阿閦如來剎弟子眾阿羅漢也——生死已斷，
所作而辦，所當為者以脫重擔，便得所有，
盡壞勤苦牢獄之事，以中正解，復知八維無禪。
阿羅漢行八維無禪，舍利弗！
是為阿閦如來剎弟子之善行，是為阿羅漢之功德所為福行。 ^757a19

「其剎以三寶為梯陛——一者、金，二者、
銀，三者、琉璃——從忉利天下至閻浮利地。
其忉利天欲至阿閦如來所時從是梯陛下，
忉利天人樂供養於天下人民，言：『如我天上所有欲比天下人民者，
天上所有大不如天下，及復有阿閦如來、
無所著、等正覺也。』」 ^757a28

佛語舍利弗：「忉利天人樂供養天下人民，天下人若上至忉利天者便不樂供養忉利天人。
所以者何？我天下佛說經，如我天下所有，
於是天上無也，不如我天下所有，我天下樂供養有佛。 ^757b6

「忉利天見天下人民，天下人遙見忉利天宮殿，
譬如此剎天下人遙見日、月、星辰殿舍。
如是，舍利弗！其佛剎天下人遙見諸天宮殿如是及欲行天，
承佛威神所致，是為阿閦如來佛剎所有善快。」 ^757b10

佛復語舍利弗：「阿閦如來佛剎三千大千世界皆說法，四輩弟子滿三千大千世界無空缺。
阿閦佛剎弟子意不念：『今日當於何食？
今日誰當與我食？』
亦不行家家乞。時到，飯食便辦，滿鉢自然在前，即取食。
食已，鉢便自然去，其剎飯食如是。
諸弟子不復行求衣鉢也，亦不裁衣、亦不縫衣、
亦不浣衣、亦不染衣、亦不作衣、亦不教人作，
以佛威神所致，同共安樂自然生。 ^757b14

「阿閦如來不為諸弟子說罪事——如我為諸弟子說十四句法——阿閦如來不為諸弟子說如是之法。
所以者何？其剎無有行惡者。 ^757b22

「阿閦佛不復授諸弟子戒。
所以者何？其佛剎人無有短命者、亦無蔽惡人、
無有穢濁劫、亦無有諸結、無有穢濁，見其剎以除諸惡、穢濁。」 ^757b25

佛復語舍利弗：「阿閦佛說法時，諸弟子便度於習欲。
所以者何？已棄於惡道故，其剎眾弟子終無有貢高、憍慢。
不如此剎諸弟子於精舍行律，其剎弟子無有作是行者也。
所以者何？舍利弗！
用其人民善本具故，所說法、悔過各得其所。
其剎不說五逆之事，一切皆斷諸逆已。
諸弟子不貪飲食、亦不貪衣鉢、亦不貪眾欲、
亦不貪著也，為說善事。
所以者何？用少欲知止足故。 ^757b29

「舍利弗！阿閦佛不復授諸弟子戒——如我於此授諸弟子戒。
所以者何？其剎無有惡者，是諸弟子但以苦、
空、非常、非身，以是為戒。
其剎亦無有受戒事，譬如是剎正士於我法中剃除鬚髮、少欲而受我戒。
所以者何？其阿閦佛剎諸弟子得自在聚會，無有怨仇。 ^757c8

「舍利弗！阿閦佛剎諸弟子不共作行便獨行道，
不樂共行，但行諸善。
其剎無有過精進者，亦不可見懈怠者。
舍利弗！是為阿閦如來佛剎出家諸弟子之德行。」 ^757c14

佛語舍利弗：「阿閦如來為諸弟子說法時，
弟子不左右顧視，一心聽經——中有住聽經者，
身不知罷極；中有坐聽經者，身亦不知罷極、意亦不念罷極也。 ^757c18

「阿閦如來於虛空中說法時，諸弟子悉聽之，
是時得神足比丘、未得神足比丘——承佛威神——皆於虛空中行而聽法。
是諸弟子於虛空中以三品作行。
何等三？一者、住，二者、經，三者、坐。 ^757c21

「中有坐般泥洹波藍坐居而般泥洹者，
諸弟子皆般泥洹，時地即為大動，般泥洹已，
諸天、人民共供養之；中有阿羅漢身中自出火還燒身而般泥洹；
中有阿羅漢般泥洹時，自以功德行如疾風；
中有譬如五色雲氣於空中行便不復知處；
中有弟子自以功德便沒去，不復知處，
般泥洹如是；中有般泥洹時於虛空身中放水，其水不墮地便滅不現。
其剎如是清淨，令身滅不現；其剎如是清淨，令身滅不現而般泥洹。
諸弟子般泥洹如是也，舍利弗！
是為阿閦如來、無所著、等正覺昔行菩薩道時所願而有持成無上正真道，
諸弟子以是三品般泥洹。 ^757c25

「復次，舍利弗！阿閦如來佛剎諸弟子——無央數不可計諸弟子——少有不具足四解之事者，
多有得四解事具足者；諸弟子少有不得四神足安隱行者，
多有得四禪足安隱行者。
舍利弗！是為阿閦如來佛剎諸弟子所成德行。」 ^758a9

賢者舍利弗白佛言：「阿閦如來、無所著、
等正覺佛剎，諸弟子所行皆無極也。」
阿閦佛國經卷上
 ^758a14
