
other:: 大方等大集經卷第三十八
translator:: 隋天竺三藏那連提耶舍譯
pin:: 
##  4 定品
日藏分定品第四
爾時，世尊告四使菩薩及其眷屬諸菩薩等：「善男子！
汝若樂住此娑婆界者，各各隨意入所修學自福德善根三昧陀羅尼、
三摩提、三摩跋提。」 ^254c7

時四菩薩及其眷屬，即便各各隨意入定，
入禪定已身出光明，有菩薩光如大炬火，有菩薩光乃至如百千萬日月光者。 ^254c10

爾時，大德憍陳如，承佛神力作如是念：
「我今欲問如來一義，如來因是，或當分別廣說如來四陀羅尼文字及義。
如來若說，此娑婆界十方之眾若得聞者，
壞疑網心，於一切法得大光明速得四果，
未得須陀洹速得須陀洹，未得斯陀含得斯陀含，
未得阿那含得阿那含，未得阿羅漢得阿羅漢。
過三惡道得人天身，一切悉得純善之法。」
作是念已，即從座起，合掌向佛，默然而住。 ^254c12

爾時，佛告阿若憍陳如：「汝將不欲問我義耶？」 ^254c21

憍陳如白佛言：「如是。
世尊！我實欲問，願佛聽許如我意說。」 ^254c22

佛告憍陳如：「隨汝意問，我當廣說令汝心喜。」
一切天人聞此語已，皆生歡喜。 ^254c23

爾時，憍陳如白佛言：「世尊！
如佛經中說有二種，所謂愛及富伽羅，行於生死。
云何名愛？云何名富伽羅？
何故如來說此二種行於生死？」 ^254c25

佛告憍陳如：「善哉，善哉！
快發斯問。憍陳如！
汝為憐愍一切眾生故作是問，欲與一切眾生樂故作如是問，
如是問者是知時問。
憍陳如！至心諦聽，我今當說。」 ^254c28

憍陳如言：「如是，如是。
如佛所說，我當受持。」 ^255a2

爾時，世尊告憍陳如：「愛有三種，所謂欲愛、
色愛、無色愛；復有三種，所謂有愛、離有愛、法愛。 ^255a3

「憍陳如！何者欲愛？
欲名放逸，放逸因緣則生貪觸，以觸因緣，則生樂想。
如是等法眾生樂著，欲心發動如火所燒，
欲因緣故，樂造十惡捨離十善。
以是因緣，墮於地獄、畜生、餓鬼，生貧窮夜叉中。
欲因緣故於生死中受五陰身具種種苦，雖受是苦不生怖畏。
心無慚愧不樂修善，於流轉中難得人身。
設得人身，以欲因緣身口不淨，造作無量諸重惡業乃至五無間業。
以是因緣，復於生死三惡道中受大重苦。
一切受苦皆因欲心，欲集因緣猶如糞猪被於繫縛，趣三惡道受諸苦惱。
是故如來為斷貪欲，宣說正法呵責欲法。
若有眾生得聞如是呵責欲已，能如實觀諸欲不淨，
如毒生果，如大火聚，如滿 #CB00096;毒藥，
如滿瓶糞，如利刀如賊，如旃陀羅加絺那，
如熱鐵丸，如大雹雨，如惡毘嵐婆風，如惡毒蛇，
如惡野澤，如羅剎洲，如跋陀伽都，如種種糞掃聚，
如尸陀林，是人如是知欲過患，於欲事中生大怖畏身大戰動。
愛法、樂法、學法，欲剃除鬚髮身被法服，
求於正法求法自在，於正法中生清淨心，於法道中行法救濟。
如是樂者，彼人臨終獲得正念。
以念法故，樂法氣味故，念法果報故，見十方佛在大眾中宣說法要教化眾生，
既聞法已得歡喜心，心歡喜故數數得見諸佛色身。
是人死已離三惡道生有佛剎，常與善人遊止共俱，
能行布施忍辱精進樂於禪定，修習五通樂涅槃道，
大慈悲心教化眾生，能得諸佛瓔珞莊嚴功德之身，過去所有煩惱及習悉皆盡滅。
彼諸眾生得如是莊嚴身心，譬如香篋盛種種衣衣服皆香，
而彼香華不失稱兩、不損其色。 ^255a5

「如是，憍陳如！若有眾生樂法因緣，臨命終時得見諸佛，
因見佛緣得歡喜心，心歡喜故生有佛剎，
共善眾生同其事業，亦復如是自增善根，
得種種瓔珞莊嚴身心，不久得阿耨多羅三藐三菩提覺，而彼善不減。 ^255b7

「是故，憍陳如！若有善男子、善女人，見自利益見他利益，
見彼此利益，常應親近善友學善友法，常聞善友呵責欲法種種過患。
如是聞已，乃至得阿耨多羅三藐三菩提道。 ^255b12

「憍陳如！所言善友者，謂諸佛菩薩、辟支佛、阿羅漢。
又善友者，即我身是。
何以故？我今出世憐愍眾生，欲為斷除一切苦惱，
能說諸欲一切過患，是故大眾應受我語。
我不妄語常真實語，非無義語、非麁惡語，慈悲心語。
我今當說諸欲罪過，汝等應當一心受持，
既受持已，於三惡道速得解脫，乃至得阿耨多羅三藐三菩提。」 ^255b16

爾時，一切娑婆世界三千大千一切大集諸來眾等同發聲言：
「唯願如來宣說欲過，我等聞已，如佛所說至心受持。」 ^255b24

佛言：「憍陳如！諦聽，諦聽！
四種因緣眾生生欲。
何者為四？色貪──長短赤白等貪；觸貪；
樂貪──樂歌舞；種種莊嚴瓔珞服飾等貪。
何者色貪？色名四大和合，生滅不住，無我無眾生。
如是四大，無我無眾生，一切凡夫無明顛倒，
橫於色中而生覺觀，此是男此是女，此好此惡，
此可樂此不可樂，欲火入心猶如鬼著，
男見女身，執相取著長短黑白。
以是因緣，未生欲能令生，已生欲能令增長。
是人如是念欲轉多常不捨離，一切善根悉皆減少，
不復愛樂諸善知識，不能善護身口意業，
與一切罪而共和合，不見一切諸欲過患。
以不見故，命終即入三惡道中，或在地獄，
或在畜生，或在餓鬼。
於彼惡道，無量世中受諸大苦，皆由貪欲，貪欲因緣令欲增長。 ^255b26

「諸有智者觀察女色念不淨想，不念女身所有髮毛皮肉筋血，
但念白骨專心不捨，如女人身男子身亦如是；
如見近身遠身亦如是；如他身自身亦如是；但念白骨不念髮毛皮肉筋血。
如是念已數數思惟，心常信念不忘失者，此名心順行道初斷欲法門。
是人復念彼骨中心三摩跋帝，住於眉間如棗許處，如是念已數數思惟心住不失。
彼人爾時心得寂靜，氣息不出不入，不見惡相不見惡事，
不樂不念乃至不緣一法，是則名為奢摩他、名心寂靜。
此名煩惱順行道第二斷欲法門。
云何身寂靜？是人如是念故，能令身中出入息定，不入不出。
彼智慧人波囉娑佛陀，身心樂寂滅，如是念故心速順奢摩他，
此名第三寂滅攀緣斷煩惱道法門。
是人復念頭骨頂中如一小棗處，如是數數念已見彼中空，
如是數數念空，見彼頂骨如一沙塵，如是第二第三見骨末。
依此法用一切頭骨皆如塵末，見彼骨末為風所吹，如是見一切身骨皆悉如末為風所吹。
如是不見身骨乃至見虛空，彼中身心波囉娑三跋帝，此名第四順奢摩他寂滅攀緣斷煩惱道法門。」 ^255c12

爾時，長老阿若憍陳如白佛言：「世尊！
虛空相者，是有為相不？」 ^256a6

佛言：「如是。善男子！
虛空之相是有為相。」 ^256a7

時憍陳如復白佛言：「世尊！
若虛空相是有為者，為是自相為他相耶？」 ^256a8

佛言：「憍陳如！若能觀察一切法界及有為界，是名自相。
何以故？若能觀察色寂靜者，當知彼人能見如來。
所以者何？若人觀骨，見骨如末為風所吹，
見是事已，能深觀察色之實性，是人爾時見一切色悉皆空寂，
乃至不見一切諸相，唯見虛空但念虛空，於彼虛空數數修習。
見十方色一切皆空如淨琉璃。
於中復見無量諸佛，乃至十方亦復如是。
見佛身已，又見如來三十二相八十種好，
乃至十方悉見諸佛色身具足，光照團圓如尼俱陀樹。
彼人過去若曾習學涅槃之道，有善根者，
即作是念：『我當問佛，如是虛空誰之所造？
久近當滅？』作是念已，即便問佛。 ^256a9

「爾時，如來即為宣說：『夫虛空者，但有名字無有作者，當何所滅？
言虛空者，無有覺觀無物無數、無有相貌無出無滅，
一切法相亦不可得，能想所想亦皆是無。』
了知是已，於諸想縛悉皆解脫，即便獲得阿那含果，能斷一切貪欲之心。
唯有色愛無色愛結，及於掉慢諸無明在。 ^256a22

「彼人爾時見佛身已，作如是念：『我今當知如來身相長短廣狹。』
作是念已，見所在處十方空中悉有如來。
彼人爾時欲得觀少即便見少，欲得觀多隨意見多，無量無邊亦復如是。 ^256a28

「復次，彼人更作是念：『如是諸佛從何而來？』
復作是念：『如是如來無所從來，去無所至。』
彼人爾時不見諸佛有去來已，又作是念：
『三界受身心但虛假，以是因緣我隨覺觀，
欲多見多欲少見少，諸佛如來即是我心。
何以故？自心作佛自心見故，心即我身身即虛空，
我因覺觀故見無量無邊諸佛，我以覺心見佛知佛，
非心心知非心心見，見心相者則不可斷。
我觀法界性無牢實，隨念生故，是故一切所有性相，
及心覺觀即是虛空，虛空之性亦復非有。』
若能如是見彼空者，已於過去發菩提心。
彼人修習三昧因緣，即得諸佛現其前住。
是人若發求聲聞心，即得一切無相三昧。
既修習已，復得無著清淨智心遠離無明，
亦復獲得隨順空忍，不久得於四果真證。
彼人若見空即是空，爾時即得身心寂靜，
得寂靜已，是則名為空解脫門。
入是門已，欲得取於阿羅漢果則為不難，是名第五修習空寂滅諸攀緣斷煩惱道真實法門。」 ^256b3

爾時，世尊說此法已，彼大眾中有九十九百千萬億諸天及人得奢摩他順忍，
八萬四千人得空順忍，如是六萬天人得空三摩提解脫法門，
二萬眾生皆得諸佛現在三昧，無量眾生得須陀洹果，八十四百千比丘得無漏道。 ^256b22

爾時，佛告憍陳如言：「若復有人自觀頭骨，
心若不停及不樂者，是未調伏；既未調伏，亦復不能得於解脫。
彼人爾時應當更詣屍陀林所觀察死人，
或見青瘀膖脹血塗，或見膿流處處淹漬，
皮肉爛潰筋脈相交，禽獸往來爭共唼食。
或見白骨其色如珂，髏頷差移手足分散。
見是相已，當熟察心樂住何處。
知已即觀常念不捨，一切外色敗壞若斯，
自揆我身亦應如是，始從青瘀臭處腥臊，終至白骨支離消散。
心常專念勿使他緣，若住、若行、若坐、若臥，
勤修觀行滑利流通，晝夜相續不令馳散，
閉目開目恒使分明，從少至多內外洞徹，
如是展轉乃至山河草木叢林人畜等物，皆作骨相亦復如是。
於四威儀常見自身骨具等事，未曾捨離，
如是心住不動如山，於一緣中常定無亂，不淨念等悉具足滿。 ^256b28

「彼人爾時於此身中作是觀已，乃至命終不起染心，
於現在時能離貪欲、他世未能。
『此人若得順虛空陀羅尼，即能觀骨作離散相。』
如是念已，四方俱時皆令風起吹此骨身，皆悉磨散使如微塵。
如是自身風因緣故皆作塵已，一切諸色一切大地，亦各以風因緣力故散如微塵。
如是作已，身及萬物悉皆隨風，塵飛消散都無所見，猶如虛空離諸言說。
如是觀已得虛空相，見一切物如青琉璃，
數數修習，如是等念令不馳散。
如是觀已，復觀虛空作於黃色係心憶想，亦令成就無分散意。
如是觀已，復觀赤色想念赤色。
觀赤色已，復作白色想念白色。
觀白色已，復觀紫色。
紫色成已，觀頗梨色。
於虛空中作如是念：『如是萬法色及地等一切諸物，皆見青色及頗梨色令不馳散。』
作是觀已，次作水想，亦見青色及頗梨等一切諸色，
皆見於水更無餘想，唯見大地如四指許，餘皆為水。 ^256c14

「彼人見是四指地已便無增減，復作是念：
『我於今者當以足指動此大地，使令動轉隨意久近。』
若欲令於少分動者，即隨所念如是動已，
乃至能令諸山大地大海江河，一切隨動出大音聲，其聲遠徹聞於餘方。
復觀諸水有種種色，或優鉢羅華、拘物頭華、
鉢頭摩華、分陀利華，如是種種一切諸華皆隨念見。
復觀虛空皆作地想，於其地上行住坐臥俯仰屈伸。
復觀一切土石諸山作種種色，其形細軟如兜羅綿，於其山上迴轉去來經行宴坐。 ^257a3

「彼人爾時作如是等諸外觀已，悉皆放捨還更攝念，
復自觀身作輕微想，更增修習令其成就，如兜羅綿隨風飄散。
作是觀已，於虛空中行住坐臥，是人復入火光三昧，
身現種種妙色光明，青黃赤白及頗梨色。
又復遊入炎摩迦定，於身上下互出水火，
乃至地中現於出沒，如鳥處空無諸障礙，
日月威力有大光明，能以手摩不生驚畏。
又復身上到於梵天，作如是等現神變已，
復隨所樂作如是念：『於其身內或青或黃或赤或白，或復見紫及以頗梨。』
復作是念：『我當云何得見諸佛，隨其方所皆悉覩見？』 ^257a13

「彼人爾時若欲見小隨念即見，若欲見大亦隨念見，乃至充塞遍滿虛空。
復作是念：『是等諸佛，無所從來去無所至，
唯我心作，於三界中，是身因緣唯是心作。
我隨覺觀，欲多見多欲少見少。
諸佛如來即是我心。
何以故？隨心見故。
心即我身，即是虛空，我因覺觀見無量佛，
我以覺心見佛知佛，心不見心心不知心，
我觀法界性無牢固，一切諸法皆從覺觀因緣而生。
是故法性即是虛空，虛空之性亦復是空，
我因是心見種種色青黃赤白，一切雜色及以虛空，
種種示現作神變已，所見如風無有真實，但妄想心依止於色。』
是則名為共凡夫人順四諦陀羅尼。」 ^257a24

佛言：「憍陳如！何者名為不共凡夫四諦順陀羅尼？
若有人能作如是念：『此虛空者不可捉持，
無有覺觀不可宣說，心亦如是猶如虛空，不可捉持不可宣說。
如是二種，皆悉虛妄憂愁惱亂，猶如火燒虛誑鬪諍，我今捨離是空色等一切諸念亂想覺觀。』
如是捨諸虛空色等虛妄覺觀一切心已，
心不復生，離諸念故心得寂滅，得寂滅已更不復生。
何以故？心緣滅故是心便滅，身心釋悅悉皆捨離，
以捨離故身得安隱，捨覺觀故口離語言，心安一緣修習滅定。
是人爾時一日一夜，入於如是寂滅三昧，
如意自在經無量億百千萬歲，於是三昧堪忍不散。
從滅定起，捨有漏法及其壽命，入於涅槃。
此名無漏不共凡夫四諦順陀羅尼第一解脫門。」 ^257b8

佛復告憍陳如：「云何名為共凡夫人四諦順陀羅尼？
若有人能作如是念：『我隨覺觀觀如是色、
觀如是我，我心即色、色即我心，若我遠離一切色相觀虛空相。』
是人爾時修虛空相，即入無量空處三昧。
此則名為共凡夫人順四諦陀羅尼義。 ^257b23

「若有人能作如是念：『色即是空，我以此色因緣空故，得見虛空。
何者境界是虛空相？
虛空之性名無障礙，是風住處；如是風者是四大相，
我色亦爾是四大攝，此二法者無有差別，心亦如是猶如虛空。』
復作是念：『此四大者以何為體？
一切諸法性自空寂，自他等性亦皆空寂。
夫虛空者即無所有，不生不滅無處無家。』
作是觀時係念諸佛。
既係念已，見虛空中有無量佛，一心念已得阿那含果。
此則名為不共凡夫四諦順陀羅尼第二解脫門。 ^257b28

「復次，行者作如是念：『何者境界是虛空相？
復何因緣名為我相？』
行者自念：『言虛空者即是我也，即是淨我即是我心。
我者無色如虛空無邊，我亦如是。』
此則名為共凡夫人如實陀羅尼。
若有能觀一切法空無我我所；言空處者，即是無我色亦無我。
若觀如來即是我也，我見佛已，得須陀洹果、
斯陀含果、阿那含果，乃至一切有漏法盡得阿羅漢果。
此則名為不共凡夫四諦順陀羅尼第三解脫門。 ^257c10

「復次，行者若觀於我清淨不濁，即是空處空即我心。
若能永斷一切煩惱即是淨心，若能修習八直正道是名淨心。
作如是學，即能獲得須陀洹果乃至證得阿羅漢果。
此則名為不共凡夫四諦順陀羅尼第四解脫門。 ^257c19

「復次，行者若有欲觀於色相者即分別相，
分別相者即是瞋相，瞋恚相者即生死相。
『我今為斷生死相故觀心相空。』
此則名為共凡夫人四諦順陀羅尼。
行者若觀於我即是寂靜，我今亦未斷於覺觀。
若觀於我及我我所如觀虛空，我我所者即是苦也。
苦所從生即名為集，如是苦集是可斷法是名為滅，
觀苦集滅是名為道，得須陀洹果、斯陀含果、
阿那含果，乃至獲得阿羅漢果。
此則名為不共凡夫四諦順陀羅尼第五解脫門。 ^257c24

「復次，行者作如是念：『何以故？
我今已觀此虛空相，夫虛空者即是於我。
我若遠離虛空觀者，次觀識處。
如虛空觀識觀亦爾，如虛空處無量無邊，識亦如是無量無邊。』
此則名為共凡夫人四諦順陀羅尼。
行者若念識名為想，亦名覺觀，識即是苦，
知苦所從名之為集，苦集可斷是名為滅，
觀苦集滅是名為道，得須陀洹果、斯陀含、
阿那含、阿羅漢果。
此則名為不共凡夫四諦順陀羅尼第六解脫門。 ^258a5

「復次，行者若觀識處即是覺觀，如刺入身如瘡如病，
如我前時遠離空處，離空處已亦離識處，離識處已修無想處。
是人爾時得無想已不緣一法，即得住於無想三摩跋提。
此則名為共凡夫人三摩跋提。
若觀識處即是瘡痍苦惱之法，如病如癰，如我遠離觀於識相。
次觀無想，言無想者即是無我，無我我所想。
觀念清淨大般涅槃。
作是觀時，即得須陀洹果、斯陀含果、阿那含果，乃至得於阿羅漢果。
此則名為不共凡夫四諦順陀羅尼第七解脫門。 ^258a14

「復次，行者若有能觀無想處者即是細想，
如我遠離是無想處，觀非有想非無想處亦復如是。
此則名為共凡夫人如實陀羅尼。
若觀非想非非想處即是大苦，是處可斷可得解脫。
作是觀時，彼人即得須陀洹果、斯陀含果、
阿那含果，乃至得於阿羅漢果。
此則名為不共凡夫四諦順陀羅尼第八解脫門。 ^258a25

「憍陳如！此陀羅尼有如是等不可思議種種利益，
又能除斷一切欲貪、一切色貪、一切非色貪，
離凡夫位得聖人法，永斷一切三惡道因，
於當來世不更受於地獄、畜生及以餓鬼，是名四諦順陀羅尼。
汝今當知，此即是彼瞻波迦華色如來所遣，日行藏菩薩所齎持欲。
我今在此說大集經，是故彼佛送此欲來。
此陀羅尼能斷一切諸結煩惱，又能永盡一切結恨、
諸增上慢及我慢等、一切嫉妬，能却世間一切家業一切戲笑，
能斷一切我見一切疑見及婆羅多觸，
能斷一切常見、斷見、壽命見、逋沙見、富伽羅見、
作見、知見、一切色見，乃至觸見、一切生見、
一切四大見，能斷如是一切諸見。
能知一切五陰、十二入、十八界等，能令受者得涅槃樂，
能壞眾魔調伏惡龍，能令一切諸天及諸夜叉皆生歡喜，
能怖阿修羅及迦樓羅、緊那羅、摩睺羅伽，
能壞一切惡邪外道，能悅一切剎利、婆羅門、
毘舍、首陀羅，能令一切多貪婦女念於少欲，
能令多聞人心生歡喜，能令坐禪人樂阿蘭若，
能療一切諸惡重病，能却一切鬪諍飢饉疾疫凶衰及諸橫死，
能除外賊惡風惡雨惡水瀑河非時寒熱、種種苦辛麁澁惡味。
能光法母建立法幢，紹三寶種使不斷絕，
又能安慰生死流轉恐怖眾生令其快樂，
能生盡智證無生智，能裂無明破諸闇聚，能捨苦擔入於涅槃。」 ^258b3

佛說此四諦順陀羅尼忍時，無量無邊阿僧祇眾諸天及人，
遠塵離垢於諸法中得法眼淨；九十六億那由他眾生，
捨諸煩惱心得解脫；八十億百千那由他眾生，
得此四諦順陀羅尼；無量無數阿僧祇眾生，
發阿耨多羅三藐三菩提心，亦復得於不退轉道；四萬二千眾生得無生法忍。
一切天、龍、夜叉、羅剎、阿修羅、迦樓羅、乾闥婆、
緊陀羅、摩睺羅伽、薜荔多、鳩槃茶、毘舍遮、
人、非人等皆悉讚言：「善哉，善哉！
無上世尊！言音微妙不可思議，最勝難量不可稱說，
無慧眼者為出智光，苦擔眾生能為除却，於流轉海作大船筏。
如是善巧無礙智說，誰有聞者不樂發於阿耨多羅三藐三菩提心！」 ^258b28

爾時，長老阿若憍陳如白佛言：「世尊！
云何名為日眼蓮華陀羅尼？
如日行藏菩薩摩訶薩之所宣說，智者受持讀誦書寫得大利益，
於三界獄不生樂想，得無相三摩提解脫門，
得無所有處三昧，得雙頭滅結。
若有聞者能薄煩惱，七返常受人天之身，
於人天中能得聖道，不為貪欲之所染污，諸天世人常所恭敬。」 ^258c12

佛告憍陳如：「諦聽，諦受！
精勤用心莫生疲懈。
汝所問此日眼蓮華陀羅尼者，非是一切聲聞辟支佛心行境界。
何以故？此陀羅尼乃至清淨十八不共佛法力生。
憍陳如！若我今於百千萬劫說此日眼蓮華陀羅尼終不可盡，
亦令聞者一切天人心生迷悶。
此陀羅尼唯佛能說唯佛能聽。
何以故？此陀羅尼有無量義難知難覺，
如日眼蓮華陀羅尼，自餘三方無盡根陀羅尼、
智依止陀羅尼、惡睡眠眾生陀羅尼，亦復如是。」 ^258c19

憍陳如白佛言：「世尊，唯願說彼南方山王如來香象菩薩所送空順陀羅尼。」 ^258c29

佛言：「如是，如是！至心諦聽當為汝說。
憍陳如！若有眾生觸欲因緣惛醉迷亂，
不知解脫醒覺之處，流轉生死於無量劫在三惡道，受諸苦惱不可堪忍。
菩薩摩訶薩大慈悲心，見諸眾生受如是等無量苦惱，
起大精進修行諸道，修行道已得阿耨多羅三藐三菩提，得阿耨多羅三藐三菩提已說出苦道。
若有眾生能至心聽如說順行即得脫苦，得須陀洹果乃至阿羅漢果。」 ^259a1

佛告阿若憍陳如：「云何觸欲？
若有眾生和合欲事，因和合故則生於觸，
因觸生樂，因樂生苦。
苦因緣故，生死苦惱從是而生。
憍陳如！如四毒蛇，以四因緣能害眾生，
所謂見毒、噓毒、嚙毒、觸毒。
如是一切念欲眾生亦復如是，有見因緣、
有聞因緣、有念因緣、有觸因緣，以是四緣令諸眾生遠離一切諸善根本，
於生死中受大苦惱。」 ^259a10

佛告憍陳如：「云何名為觸欲解脫？
若彼行者作如是念：『以何方便得離觸欲？』
復作是念：『若我能觀骨瑣遠離貪欲，是則名為最勝方便。』
作是思惟：『色者即是四大所造，四大所造即是無常，
性無牢固破壞離散，皮肉髮抓膿血筋骨，智者終不於是身中生淨好相。』
作是觀已，若晝若夜悉見一切十方清淨猶如珂貝，
見是事已，即時獲得一切世間不可樂想。
如是行者復作是念：『我此生死煩惱鼓作，
我於此想若樂修者，則能斷除一切煩惱生老病死。』
如是行者於一切骨正覺觀已，一心正念不失不動，此名奢摩他。
如是次第正觀頭骨乃至足骨，一心正念不失不動，此名毘婆舍那。 ^259a17

「復作是念：『以何方便得破生死？』
作是思惟，觀於口鼻和合入出，風方便故破生死鼓。
如是行者自觀身骨猶如碎末為風所吹，於自身中骨想皆盡不見身相。
如是觀時遠離身相，生於空相不見內法，此則名為第一空門。 ^259b1

「復次，行者於自身中復更思惟：『一切外色風力所壞。』
作是觀已，於此內外一切諸色不念不見，此則名為第二空門。 ^259b6

「復次，行者作如是念：『我今不見一切內外諸色相貌，
皆是空力，我今定知一切諸法無有去相無有來相。』
作是觀時，一切覺觀悉皆永斷，此則名為第三空門。 ^259b9

「復次，行者作如是念：『識為大罪，復觀是識知是一切覺觀因緣，
我當速離心意識行。
何以故？若有集法當知定滅，一切有法體非真實，一切有法性是寂滅。』
此則名為第四空門。
作是觀時，得須陀洹果乃至阿羅漢果，
或有獲得法順忍者，或有獲得菩提證者。 ^259b13

「復次，行者若觀覺觀是滅相者，即得滅定，此則名為不共凡夫空順陀羅尼。 ^259b18

「是陀羅尼成就無量一切功德，有大力勢能大利益，
永斷無量諸大苦惱，善能除斷一切欲貪、
一切色貪，乃至一切想非想貪，能捨一切煩惱苦擔，此即是彼山王如來香象菩薩摩訶薩所送。
以我說此大集經故，彼佛送此陀羅尼欲。」 ^259b20

說此法時九十二萬百千眾生得須陀洹果，
六百萬諸眾生等不生煩惱，得無漏道慧心解脫；
九十那由他百千眾生，於初學中得此空順陀羅尼；
八百萬諸眾生等，得辟支佛證智定心；
六十六頻婆羅眾生發阿耨多羅三藐三菩提心，無量眾生亦得住於不退轉道。
一切大眾皆讚：「善哉！」
天雨雜華并散香末。 ^259b25

爾時，憍陳如復白佛言：「世尊！
唯願如來，為我說彼智德峯王佛遣炎德藏菩薩摩訶薩所送無願順陀羅尼。」 ^259c3

佛言：「如是，如是。憍陳如！
至心諦聽當為汝說。
有諸眾生處在世間愛樂於欲，晝夜貪味不知出道，
不知出故，於流轉身受大苦惱。
是人應當觀於無願解脫法門，作如是念：
『欲欲、色欲及無色欲、觸欲、解欲，如是等欲因覺觀生，諸行因緣和合故有。』
復次，行者更如是念：『如是諸行無有作者、
無有受者，因風造作故有。
於我身口意行亦復如是因風而生，因是風故身得增長，因是風故口得增長。』
復作是念：『若身口意因風造者，我當碎身令如微塵。』
如是念已，諦自觀察：『我此身中入出氣息即同彼風，諦觀一切身諸毛孔從風因緣故有生死。』
復觀一切不淨之物，肉血髮抓因風故成；
復觀是身命終之時，是屍更無風息入出。
復作是念：『我身口行因緣於風，若無風者無身口行。』
是故，爾時得空三昧修集增長，因修集故一切有本葉薄華萎，
乃至漸漸能斷欲貪及以解欲。
作是觀已，得須陀洹果乃至阿羅漢果，或有發阿耨多羅三藐三菩提心。 ^259c6

「復次，行者若心亂時，應如是觀：『彼欲因緣，
念種種色乃至念天，以是心散。』
時彼行者更如是念：『若我一切諸生處中，欲未斷故此心更生。
譬如伐樹不去於根唯却枝檊，不除根故其樹更生。
愛亦如是，愛入未斷能生諸苦。』
復次，行者不念於取一心專修，乃至我身，骨瑣雪白色如珂貝悉皆筋連。
見骨瑣已，是時若眼中見內外色，或復見彼一切皆空，但骨瑣連色白如貝不增不減。
時彼行者如是念已不失於心，此名奢摩他。 ^259c25

「復次，行者若如是學：『此我頭骨齒骨項骨，乃至此是我脚指骨。』
如是念者坐不得禪。
何以故？以有奢摩他、毘婆舍那兩種念故，心不得禪。
時彼行者，攝念緣中心住不動，歡喜快樂速疾得修。
若獨念一毘婆舍那心正住者，應當速疾念彼骨瑣專係思惟。
此行若明，更好觀察骨相成塵，磨滅分散隨逐因緣。
作是觀者，此名毘婆舍那順忍覺。
若一切骨離垢色白，碎末為塵與心和合，
如是思惟，此名生順忍覺。
若彼行者觀一切色，離垢潔白及骨成塵，離我和合心識去來。
如是觀者，此名無我盡順忍覺。
若一切色為識境界眼中來者，離垢淨白及以骨塵，
作如是念：『彼不可說、不可捉持，亦不停住。』
如是念者，此名奢摩他順忍覺。
如是行人，得此順忍覺因緣故，於三世中現在未來，一切貪欲悉皆除滅及盡三有。
於三界中脫三垢縛，即得入於三解脫門。
如是念已得須陀洹果，乃至如是一相念者得阿羅漢果。 ^260a6

「復次，行者觀一切色及以骨瑣猶如珂貝，
離垢筋連見骨瑣已，時彼行人心定不動。
若心不動，行住坐臥常係一緣。
如是念者，名奢摩他調柔修習。
時彼行人，復更內外觀察於空，念內外空得入三昧，
觀一切色悉皆青相，念此骨瑣亦作青色，
見諸骨瑣作青色已，時彼行人復作是念：『誰作此色及骨瑣青？
誰造誰安？』乃至琉璃及頗梨色。
作此思惟分別想已，更如是念：『此青色者心因緣見，是虛妄見非是實見。』
如是念已，知法從緣精勤修習，於諸世間常為眾生禮拜供養。」 ^260a24

佛告憍陳如：「此無願順陀羅尼義，除不樂想，
及除食中諸顛倒想，是彼智德峯王如來遣炎德藏菩薩摩訶薩所送來欲。」 ^260b6

爾時，座中有菩薩摩訶薩，名正念智白佛言：「世尊！
若諸聲聞修不淨相及奢摩他，得成相已有何等相？」 ^260b9

佛言：「善男子！若為破壞貪欲之結，修不淨念係心眉間，
自觀己身三百碎骨，如是相出及不淨念。
於是時中彼行人身亦熱亦動，此名初相。
得是相已，乃至常觀彼如是相，見自己身澁觸等相及以他身亦復如是，
名第二相。又彼行者修不亂心，一切悉觀亦皆不淨，名第三相。
是人能觀苦集盡淨，名奢摩他。
行者身中如是相出得於煖法，如溫乳汁灌澍身心，此則名為不動心相。 ^260b11

「時彼行者若有心中樂如是相，當捨念心，
此相清淨貪染自除，無明污心智慧斷故。
行者如是觀白骨時，念此骨相乃至寂滅因緣，
故有如是觀察，即見一切身中煖出，此如是相若奢摩他得具足滿，
此則名為煖相善根。
行者爾時緣於過去福德善根，今作此修心行清淨，見智如燈內心自知。 ^260b20

「復次，行者觀身四行，從於瑣骨乃至微塵洞徹明了，
如自額中覩於燈炎，見一切色及以自心并心數法，盡分別知。
譬如窓中日光明照，微塵迴轉無暫時停，
一切有為譬如塵性，作如是念：『乃至世間一切有法見無我見寂滅實智。』
行者爾時得頂善根，是名頂法。 ^260b27

「復次，行者得頂法已，更自觀身。
或見火出、或見火然、或見大光滿十方面。
從初禪地乃至四禪善根所生，如是色陰微妙四大，
彼行者身亦如是得所見身色，滿足禪樂不異於天。
時彼行人更從心裏復出日光，見於十方處處日輪皆悉遍滿。
見是相已，不生心念，是時得入空三昧中，
復見頂上種種色出猶如傘蓋，此名頂相功德善根。 ^260c3

「復次，行者不取緣相四諦順忍，爾時彼中得四諦證。
善男子！此名聲聞修習不淨正念、因緣不淨正念，
因緣成已得奢摩他，是名白骨燈光觀相。
復於彼中如是相生，亦見是相，見是相已得歡喜心，
歡喜因緣得八正道，因八正道能斷一切煩惱愛結，得須陀洹乃至阿羅漢果。 ^260c11

「善男子！汝自剎中勝炎佛土，聲聞之人若富伽羅樂阿羅漢，
觀如是法不淨因緣即得道果。」
說此不淨解脫法時，無量無數無邊眾生證得四諦如法順忍，
乃至無量無邊眾生得如實果。 ^260c17

爾時，世尊復告阿若憍陳如言：「善男子！
若一切眾生共同一心，其四真諦可以一念而證得者，
如來應為一切眾生演說一行一法一事，
亦不應有八萬法聚，隨逐因緣差別之異。
若一人證時，一切眾生亦應同證。
若一人斷時，一切眾生亦應同斷，不應別有聲聞三乘，不應別有菩薩十地。
何以故？煩惱同故，斷時證處處所是同。
憍陳如！是故眾生應以種種因緣調伏，不以一緣及以一事。 ^260c21

「憍陳如！若一切眾生覺觀未盡，如是時中一切有法大瘡大莿種種有生，
種種生中有法增長種種相、種種色、種種心。
時彼行者如是思念：『若欲自心樂心取相，
觀此骨瑣心和合生，彼念因緣，作此初心次第思惟，
如是必定得涅槃道果證不難，又見此身得樂因緣不退轉故。』 ^261a1

「復次，行者作如是念：『何因緣故心和合生？
彼因緣故樂說方便。』
能知是者，此則名為第二勝心。
現見法樂，住必定心得不退轉。 ^261a7

「復次，行者如是思念：『我今此心幾許因緣和合共生，
處處覺觀攀緣取捨，如是身心有樂受故，
或妄想住，我於彼身心樂寂滅。』
又如是念：『若我因緣和合故生，緣骨瑣故，身心安樂樂已還滅。
若彼行人生於眼識乃至意識，生及住滅方便因緣亦皆寂滅。』
作如是念，此則名為第三勝心現見法樂，
必定不退得涅槃道，以是因緣及得四果不久不難。 ^261a10

「復次，行者作如是念：『若我此身一切法界，
通達方便清淨體性，亦非體性寂滅方便住。』
復如是念：『我一切心相寂滅方便住，又一切心相覺觀想滅寂靜心住。』
此則名為第四勝心。
現見法樂，如是必定得涅槃道，身雖未證欲證不難。 ^261a18

「憍陳如！如是四種最勝尚心和合現時，即得明見八十四百千三摩提行門。
見是行己得阿那含果，乃至得阿羅漢果。
爾時又得二種解脫，有大勢力具大神通，為諸天人禮拜供養。
憍陳如！一切眾生非實一乘一行一貪一念一欲一解一信，
是故如來宣說種種句偈名字種種法門。
以是義故，如來具足十種神力。 ^261a23

「憍陳如！一切眾生具有種種顛倒之想，
是故如來為淨眾生顛倒想故，說無常想，
或樂苦想，或無我想，或樂死想，或膖脹想，
或樂爛想，或樂膿想，或青瘀想，或樂種種蟲噉食想，
或樂臭想，或樂骸骨離散等想。」 ^261b1

爾時，阿若憍陳如重白佛言：「世尊！
云何名為一切世間不可樂想？
云何復名一切世間食不淨想？ ^261b6

「憍陳如！汝今不應問如是事。
何以故？我此剎中別有方便得涅槃道及四果法，
彼剎眾生根性不同、信心行別、方便力別得涅槃道。
國界既殊，其相各異。
憍陳如！若我具說如是之法，唯除得無生忍菩薩摩訶薩能信受此，
其餘眾生聞即迷沒。」 ^261b8

時憍陳如復白佛言：「世尊！
唯願憐愍為諸菩薩能信解者分別宣說。
世尊！是諸眾生，若聞宣說一切世間不可樂想及以食中不淨想等，
聽聞如是二種相已，能生種種上妙善根，
能破無明種種障礙，一切眾生愛入和合，
癡見纏縛如揭頭羅，於流轉中處處受生，於流轉中處處造行。
又過去際諸流轉中不可見知，以是因緣樂於生死，是故生死無有始終。
何以故？一切眾生在流轉中，不聞如是食不樂想，以食因緣增長貪欲。
又不聞於此法門故，是故五處流轉受生困苦疲極。
如來世尊大慈大悲，無量世中常念眾生。
唯願如來憐愍故，說此具足滿無願順陀羅尼。」
大方等大集經卷第三十八
 ^261b13
