
pin:: 佛本行集經卷第三十九
translator:: 隋天竺三藏闍那崛多譯
娑毘耶出家品下
「時，娑毘耶波梨婆闍，問富蘭那迦葉等義，
如上所說，云何比丘？
乃至云何名為求道？
時娑毘耶如是諮問迦葉語已，而迦葉等，
領受言義，心意錯亂，不能報答。
以不逮及彼之義意，增復嚬皺，眉頟#CB00718;縮，
現為三分，心生怨恨，瞋恚憤怒，無事唱呴。
時娑毘耶波梨婆闍，作如是念：『此之長老，
我所諮問，不解答對微塵等義，又領我意，
倒錯參差，不能得解，文句蹇澁，更重慚恧，
而生瞋恨，無事大呼。』 ^833b8

「時，娑毘耶波梨婆闍，於富蘭那迦葉之邊生厭離已，
而背捨去，往摩娑迦梨劬奢梨及尼乾邊。
既到彼已，乃至共於尼乾子，面共相慰喻，
美言問訊事情訖了，却住一面。
其娑毘耶波梨婆闍，問尼乾等，如上所說，
於義云何名為比丘，乃至求道。
其尼乾子得娑毘耶如是問已，心意錯亂不能報答。
時娑毘耶作如是念：『此諸長老，遂不能解微塵等義，
而我問已心意迷荒，不能領解，復增嗔恚，叫喚如前。』
時娑毘耶心如是念：『頗復世間更別有人，
或復沙門，或婆羅門，而世間稱是一切智真阿羅漢，
有如是者，我往彼邊問心所疑，若得領解，我當承事供養頂禮晨夕不離。』 ^833b17

「時，娑毘耶復如是念：『大沙門今在波羅 #CB00178;鹿野苑中諸仙居處，
世間人言智阿羅漢大有聰慧，我今當至彼沙門邊問所疑義。』
彼復更作如是思惟：『此處沙門，或婆羅門，
老年宿德，經多時來修行梵行，各各堪作諸國王師，
世間各言聰明智慧大阿羅漢，所謂富蘭那迦葉等，及尼乾子。
彼等我問尚自不知，況此沙門年少已來，
出家未久，我今所問云何得解？』
復重思惟：『彼之沙門不可輕忽，不可欺陵。
所以者何？其有沙門，雖復年少，而或聰明，
有大智慧，不可得知，我今但當至於彼處大沙門邊問心所疑。』 ^833c1

「時，娑毘耶波梨婆闍往詣佛所，遙見世尊，
乃至猶如虛空之中眾星莊嚴，在於眾中宣說法要。
見已心生信行之想：『此必是彼如前所聞如來、
世尊、多陀阿伽度、阿羅呵、三藐三佛陀，無有異也。』
即詣佛所。到佛所已，即共世尊，對面美言，
巧語慰喻，種種談說，言訖却坐退一面已。
其娑毘耶波梨婆闍，即便以偈，而白佛言：
　　「『我是娑毘耶道人，故從他方遠來至，
　　心有疑欲問大智，唯願為我分別說。
　　若能斷我心所疑，一一思惟為我說，
　　依我義句次第解，分分開曉莫參差。』 ^833c13

「時，娑毘耶說此偈已，默然而住。
但諸佛法，既有三種神通門說，若可化者即便化之。
何等為三？第一所謂出現神通，第二名為教示神通，第三名為教行神通。
而世尊為彼娑毘耶波梨婆闍心有所疑，
知其心已，向娑毘耶，以偈答曰：
　　「『汝娑毘耶遠道來，欲問於我心疑惑，
　　汝今可說我當解，隨汝所問我領之。
　　一如問意不令差，汝娑毘耶宜早說，
　　心心欲請莫疑惑，一一如問當廣宣。』 ^833c25

「爾時，世尊說是偈已，其娑毘耶波梨婆闍作如是念：
『我於已前諸處所有，或復沙門，或婆羅門，
年耆宿德，久來出家，堪作國師，世間謂言大阿羅漢，智慧聰明。
我問彼等心所疑義，然其彼等皆悉倒錯，不能報我。
以不能答我所問義，而其彼等心內懷慚，
面作三分，嚬眉皺頟生於瞋恨，無事唱呴。』
時，娑毘耶心生希有：『此大沙門我之所問，
不嗔不忿，增上清淨容貌凞怡，不作異色，
更益光顯，我所諮問，許為我宣，我於彼人，
諸根寂靜，不見有錯。』
知如此已，其娑毘耶波梨婆闍，心大歡喜，
踊躍遍滿，不能自勝。
得歡喜已，即以偈頌，問佛義言：
　　「『大聖云何名比丘？
　諸聖伏者何名伏？
　　知見何事名為覺？
　唯願世尊為我宣。』 ^834a6

「爾時，世尊即以偈頌而答於彼波梨婆闍娑毘耶言：
　　「『苦行無礙求菩提，渡諸疑向涅槃岸，
　　有有無有悉棄捨，梵行漏盡名比丘。
　　一切捨處正念行，於不殺害世間內，
　　能得清淨無濁體，免脫諸縛名為調。
　　若能內外攝諸根，如此降伏是名直，
　　厭離此世及後世，待時涅槃名善行。
　　於諸劫中勤苦修，生死二邊隨業受，
　　世間無垢離諸縛，是名為覺生死窮。』 ^834a21

「時，娑毘耶波梨婆闍聞說歡喜，復更以偈而問佛言：
　　「『何等名為修梵行？
　沙門清淨復云何？
　　佛說大智云何調？
　今問世尊為我解。』 ^834b2

「爾時，世尊還以偈頌而答於彼波梨婆闍娑毘耶言：
　　「『以捨諸罪無垢纏，善得禪定正住地，
　　獨能超越煩惱海，是名為聖梵行人。
　　福德積聚捨諸非，此世彼世知無惱，
　　一切生死除滅故，得此證者名沙門。
　　諸有業報悉滅除，一切世間諸內外，
　　一切天人不能穢，如是即名清淨形。
　　諸縛皆盡無所拘，一切世間內外處，
　　貪癡瞋恚悉免脫，佛說是名大智人。』 ^834b6

「時，娑毘耶波梨婆闍既聞說已，復更以偈重問佛言：
　　「『諸佛以何為福田？
　云何巧知善方便？
　　云何名為大仙聖？
　唯願世尊為我宣。』 ^834b16

「爾時，世尊還以偈頌而答於彼波梨婆闍娑毘耶言：
　　「『諸剎一一分別知，諸梵諸天堪受供，
　　果報執著解縛脫，如是乃名為福田。
　　業根報子所從生，諸梵諸天悉分別，
　　能以諸忍斷根本，如是名為巧智知。
　　彼此選擇白淨因，一切世間內外有，
　　無我不攝無處所，如是方便名善權。
　　一切諸法有無知，一切世間無內外，
　　此世天人得恭敬，無礙獨脫是名仙。』 ^834b20

「時，娑毘耶波梨婆闍既聞說已，復更以偈重問佛言：
　　「『以何得故名為聞？
　云何隨順及精進？
　　云何名為大龍者？
　唯願世尊為說之。』 ^834c1

「爾時，世尊還以偈頌而答於彼波梨婆闍娑毘耶言：
　　「『一切諸法悉聞知，所有諸罪功德等，
　　超越無復疑惑刺，一切不著是名聞。
　　名色皆是虛妄因，內外根塵是患本，
　　如是諸處解脫已，佛說名為隨順心。
　　捨離一切諸罪縛，離地獄苦須勇猛，
　　解脫彼等不染著，如是名為精進人。
　　世間有愛皆遠之，繫縛解脫皆悉斷，
　　諸漏已盡無復刺，如是體者名為龍。』 ^834c5

「時，娑毘耶波梨婆闍既聞說已，復更以偈重問佛言：
　　「『以何等故名為受？
　云何說聖及行行？
　　何緣名為求道人？
　今問世尊為我說。』 ^834c15

「爾時，世尊還以偈頌而答於彼波梨婆闍娑毘耶言：
　　「『所有韋陀一一選，或於沙門婆羅門，
　　其邊領解既證知，於彼各各皆受取。
　　截割邪見羅網斷，彼智不復受有胎，
　　三種相想埿已除，不作分別是名聖。
　　正得諸神通已盡，平等一切諸法知，
　　能達善逝諸世間，如是解者名行行。
　　諸法所有苦報者，若上若下若中間，
　　名色境界能遍知，如是之人名求道。』 ^834c19

「時，娑毘耶波梨婆闍所有諮問世尊之義，
皆悉稱適於其本心，既歡喜已頂禮佛足，
合十指掌瞻仰而歎佛世尊言：『善哉！
世尊！世間所有六十二見，皆無所用，於世間中，此等皆是虛妄之法。
我今歸依無上世尊，唯世尊能悉分別知，
是大丈夫，唯世尊能善解說法，唯世尊能知一切道，
唯世尊能度諸苦海，唯世尊能永盡諸漏，
唯世尊有最大威德，唯世尊獨多有智慧，唯世尊能得阿耨多羅三藐三菩提。』
而說偈讚：
　　「『我今頂禮大丈夫，實行放光明普照，
　　能於天人世間內，善開甘露鼓之門，
　　我前所有疑惑心，唯世尊能為我解。
　　世尊既是大仙覺，諸塵垢盡無有餘，
　　其後更不受有身，一切生因皆散滅，
　　世尊已得清涼處，知足淨心常實行。
　　如是世尊猶若龍，最大丈夫金口說，
　　帝釋一切諸天等，諸仙諸聖皆樂聞。
　　世尊既是真覺人，世尊善能教導物，
　　世尊能降伏魔眾，世尊能斷諸使纏。
　　自已度脫復度他，於罪福中皆平等，
　　超越不貪著一切，天人世間明了知。
　　唯佛至真無上尊，已過一切諸邪道，
　　諸漏有因皆滅盡，猶如十五夜月明，
　　諸星圍遶遍滿空，如是照耀世間內，
　　識及名色壽命等。
　王舍所住諸人民，
　　有山名為毘富羅，一切最勝最為上。
　　又如諸龍雪山最，飛行之者空最高，
　　諸流海水最為深，又諸星中月為最，
　　若欲歸命調伏者，唯有歸命無上人。
　　歸命世間最勝尊，歸命正馭人中勝，
　　歸命無上尊善逝，歸命無等等至真。
　　猶如祭祀火最尊，意論唯呪術為最，
　　人中王為最自在，諸河大海最為寬，
　　諸星唯月最為光，諸明唯日最為盛，
　　上下六道善惡趣，所謂三界諸世間，
　　一切有形天及人，唯有世尊最為首，
　　是故我今合十指，頭面頂禮無上尊。』 ^834c29

「時，娑毘耶說如是偈讚如來已，復白佛言：『善哉！
世尊！唯願世尊！慈悲憐愍，聽我出家，并乞與我受具足戒。』
是時，佛告娑毘耶言：『善來善來！
汝娑毘耶！於我自說法行之中，正盡諸苦得解脫故。』
是時，長老娑毘耶身即成比丘，滿具足戒。
其娑毘耶出家未久，及受具足，行住坐臥，
獨無伴侶，不曾染著，謹慎身口，不敢放逸，
為求道故，如救頭然。
如是行持未久之間，其善男子，正信勇猛，
捨家出家，欲求無上清淨梵行，現見諸法，
自心證知言：『我已盡一切生死，得梵行報，
不受後有，所作已辦，自如是知。』
其娑毘耶既已證知如是之處，得羅漢果，心善解脫。
是時，世間凡成九十三阿羅漢，第一世尊乃至最後及娑毘耶。 ^835b9

「爾時，世尊成道之後，在波羅 #CB00178;鹿野苑內，
通及佛身，合八人，六月十六日安居，至九月十五日，合九十三人解夏。
pin:: 
# 43 教化兵將品
佛本行集經教化兵將品第四十三上 ^835b23

「爾時，他方有諸人輩，或從處處諸邑聚落及諸國土，
各各相喚，意並願樂欲求出家乞具足戒，
來波羅 #CB00178;，到於佛邊，
白世尊言：『與我出家受具足戒。』
以是因緣，諸舊比丘應接勞乏。
彼等諸人求欲出家，聲響喧閙，以此因緣，
惱亂世尊，不得閑靜。 ^835b27

「爾時，世尊於一時間，獨坐靜室，如是思惟：
『今者諸人從於四遠他方聚落國土而來，
至於此處，意如是念，如來與我出家受具。
以是因緣，其諸人等，意欲規求遠來疲惓，又復為我作於擾亂。
我今可遣諸比丘等，令其處處至於他方聚落城邑教化一切，
若有諸人欲求出家受具戒者，如法當與。』 ^835c4

「爾時，世尊作是念已，於晨朝時，從房而出，
以此因緣，集聚一切諸比丘眾。
既聚集已，而告之言：『汝等比丘！
今應當知！我在空閑靜寂之室，作是思惟，
如上所說，乃至汝等，向於他方，與其出家，
與受具足，勿令其來，既自勞苦復妨亂他。』
如是告已，更重語言：『我今教勅汝諸比丘，
至於他方聚落城邑，若有人來欲求出家受具戒者，汝當與其出家受具。』
復告比丘：『若彼來欲出家之時，汝等應須作如是事，
先當為其剃除鬚髮；既剃落已，即教令著袈裟色衣，
其著衣時，齊整服飾，偏袒右臂，教在眾前，
右膝著地，教令頂禮諸比丘足；禮已還起，
在比丘前跪坐，教令合十指掌，作如是語：
「我某甲，歸依佛、歸依法、歸依僧。」
汝等比丘！從今已後，依我勅教，若有人來求欲出家，
受戒三歸，即得具足。』 ^835c11

「爾時，世尊還在於彼波羅 #CB00178;城鹿苑坐夏，
告諸比丘作如是言：『汝諸比丘！
若當知我已得解脫，應於一切諸天人中汝等行行，
為令多人得利益故，為令多人得安樂故，為世間求當來利益及安樂故。
若欲行至他方聚落，獨自得去不須二人。
又復比丘！汝等若至他方聚落，為於多人生憐愍故，
攝受彼故，當為說法初中後善，其義微妙，具足無缺。
汝等比丘！當說梵行，有諸眾生，少諸塵垢，
薄於結使，諸根成熟，恐畏不能得聞正法，即不能得知於法相。』 ^835c27

「佛告比丘：『我從今日漸當移去行向優婁頻螺聚落，
詣兵將村，而為彼等說法教故。』
爾時，世尊即說偈言：
　　「『比丘我今度諸苦，已作自利復益他，
　　所有多人苦未除，今須為其作憐愍。
　　是故汝等比丘輩，各各宜應獨自行，
　　我今亦復從此移，欲向頻螺聚落所。』 ^836a9

「爾時，魔王波旬密來往詣佛所，到佛所已，
即便向佛而說偈言：
　　「『汝為諸縛之所縛，亦同諸天人等有，
　　既被一切繩所繫，沙門汝不脫網羅。』 ^836a16

「爾時，世尊聞此偈已，即便如是思惟念言：『此是魔王波旬語也。』
如是知已，還以偈報魔波旬言：
　　「『我久已脫一切縛，天人所有我悉無，
　　我此諸縛既離身，降汝波旬更何道？』 ^836a20

「爾時，世尊重更以偈毀辱於彼魔王波旬，
作如是言：
　　「『一切色聲香味觸，此是五欲法染人，
　　我今悉已一切除，降汝惡魔波旬訖。』 ^836a25

「爾時，波旬聞此偈已，作是思惟：『沙門瞿曇已知我心。』
生大苦惱，深自悔恨，從彼地方忽然不現。 ^836a29

「時，諸比丘同白佛言：『善哉！
世尊！若有人來至於我所，問我等言：「尊者比丘！
何名沙門及婆羅門？」
我等比丘於彼聞已，當作云何報答於彼？』 ^836b3

「爾時，佛告諸比丘言：『若有人問，云何沙門及婆羅門？
比丘出家有如是者，汝等比丘！
若知是時，應當正知，知已應當正心觀察。』 ^836b7

「爾時，世尊因此事緣，因此言次，為諸比丘而說偈言：
　　「『永除諂曲及我慢，貪恚欲盡無處貪，
　　如是清淨體性常，彼者沙門比丘是。
　　諸罪漏盡號梵志，精進苦行名沙門，
　　彼等垢盡出塵勞，是真出家破諸惡。』 ^836b10

「時，諸比丘聞此偈已，復白佛言：『善哉！
世尊！我等比丘乞食之時，須作何言？
或復言謂施於我食？
或復直言布施食也？
我等云何方便乞食？』 ^836b16

「爾時，佛告諸比丘言：『汝諸比丘！
不應如是依汝所言。
所以者何？須護物心。』
是時，世尊以偈報於諸比丘言：
　　「『智人乞食無有言，亦不指點云與食，
　　聖者默然側立念，是名乞食真比丘。
　　若有智者乞食時，但當諦視一邊住，
　　彼人若見如此已，即知是乞食沙門。』 ^836b20

「時，諸比丘復問佛言：『若復有人，生信心已，
乞我等食，恭敬我等，我等比丘更作何言？
為當語彼：「汝大吉利？」
為當語彼：「汝大安隱？」
為當語彼：「汝大功德？」
為當語彼：「我今受已，汝得多福？」
為當語言：「汝無有福？」
我等比丘當云何言？
唯願教導。』 ^836b27

「爾時，佛告諸比丘言：『汝諸比丘！
不應如是依汝所說。
我今方便教示汝等，當作如是。』
以偈說言：
　　「『布施增長大福德，忍辱一切怨讎無，
　　善人棄捨於諸非，離欲自然得解脫。
　　修福常得安隱樂，所求易辦多種饒，
　　現世速得寂定心，然後證彼涅槃處。』 ^836c4

「爾時，世尊略說此偈教諸比丘，如是受食呪願法用。 ^836c11

「爾時，彼等諸比丘眾，從佛受得如是教誨，
從坐而起，頂禮佛足，圍遶三匝，隨意而行。
是時，彼等諸比丘眾各隨去後，是時彼處有護林神、
護樹之神、護經行神，見林內空、見樹下空、
見經行空，私心思慕諸比丘故，往詣佛所而說此偈，
諮問佛言：
　　「『我等諸神大戀慕，見此林樹悉皆空，
　　彼多聞眾比丘僧，瞿曇釋子今何去？』 ^836c13

「爾時，世尊還以偈頌而報於彼守護樹林諸神等言：
　　「『眾等調伏諸根訖，遊行教化彼眾生，
　　或有往於憍薩羅，或向毘耶離城邑，
　　或詣阿踰闍國土，或趣金剛大地方，
　　決斷於他疑惑心，隨機逐情為說法。』 ^836c21

「爾時世尊波羅 #CB00178;城夏安居竟，
隨多少時，然後重告諸比丘等，使更遊方隨緣教化。
而世尊從波羅捺城，遊行漸至優婁頻螺聚落之所，是昔如來行苦行處。
其村有一大婆羅門，名曰兵將，達到彼村，
從舊往來道路而行，為教化故。 ^836c27

「爾時，世尊行舊路時，於其道傍見一園林蓊欝可愛，
是時世尊從路下僻深入彼林，從樹至樹，
見有一樹端正可憙，即坐其下，一日消息。
時彼林內有諸丈夫，伴侶朋友足三十人，
二十九人悉皆有妻，唯獨一人隻身無婦。
時，彼朋友二十九人，共為此一無妻之人，
求覓於婦，而不能得稱可其意。
忽然雇得一箇婬女，將來與其共相娛樂，
而彼婬女即共彼人，隨意娛樂，行於世事，
伺候彼等三十丈夫並皆眠睡，所有好物皆選擇取，即將逃走。 ^837a4

「爾時，彼人及諸朋友，相共尋求彼之婬女，
遍歷彼林，而不能得。
遙見世尊坐一樹下，可憙端正，眾人樂見，
調伏諸根，心意寂靜，已得最上最勝之法，
猶如象王最善最妙，如彼大池滿於清淨涼冷之水，
有一尋光，猶如金挺，身相具足，如娑羅樹遍滿於花，乃至猶如虛空星宿。 ^837a14

「爾時，彼等諸人，見已往詣佛所，到佛所已，
而白佛言：『尊者！此處頗見如是婦女已不？』
佛報問言：『汝諸人輩！
所問之者，是何婦女？
此婦女者，緣何而來？』
是時，彼等共答佛言：『大善尊者！
我等朋友合三十人，皆是良善，在於此林居停住止，
二十九人並皆有婦，唯獨一人單身無妻。
而我等輩相共雇得一箇婬女，與其作妻，
令蹔娛樂，而彼婬女見於我等歡樂之極自恣眠睡，
彼婬女選我等好物，即將逃走。
我等亦為此朋友故，亦復各為自許物，來此林之內求彼婬女。』 ^837a21

「爾時，佛告彼等人言：『諸男子輩！
我今問汝，於意云何？
汝等今者寧求自身，寧欲求覓彼婬婦女，二事之中何者為勝？』
彼等男子共報佛言：『善哉！
世尊！我等今者若求自身，此最為勝，寧可莫求彼之婦女。』 ^837b3

「爾時，世尊復更告言：『諸善男子！
若如此者，汝等安坐，我今當為汝等說法。』
是時，彼等三十男子朋友伴侶，同白佛言：『唯然世尊！
一依聖教，不敢有違。』
是時，彼等三十朋友，頂禮佛足，却坐一面。 ^837b8

「爾時，世尊為其次第如應說法，所謂布施持戒行忍，
乃至有法皆是滅相，如實觀察，既證知已，
猶如淨衣，無有黑縷，無有垢膩，隨其所染，即受彼色。
如是如是，彼等三十男子朋友，即於彼座，
遠塵離垢，即時滅盡一切煩惱，於諸法中得法眼淨，
所有垢法悉是滅相，如是觀知。 ^837b13

「爾時，彼等男子如是見諸法相，得是法相，
證是法相，入是法相，度是法相，除滅所疑，
無復惑著，到無畏地，不隨他行。
既知世尊聖教法已，從坐而起，頂禮佛足，
而白佛言：『善哉！世尊！
願與我等出家受戒。』 ^837b20

「爾時，佛告彼等男子作如是言：『來汝男子！
入我所說法教之中，行於梵行，正盡苦集，滅於苦邊。』
是時，彼等諸長老輩，即成出家，具足戒品。 ^837b25

「爾時，世尊更為彼等而說法要，慇懃教誨。
是時，彼等以佛更為說於法教誨示之時，
不久之間，彼善男子以其正信捨家出家，
求於最上梵行已訖，現見自證神通之後，
口自唱言：『我今已得梵行之報，所作已辦，
更不復受後世之有，如是知時。』
彼等長老，皆成羅漢，心善解脫。 ^837b29

「爾時，世尊教彼三十長老朋友，得知證已，
遊行履歷，經白 #CB00626;林，
到彼林已，深入林中，見有一樹微妙可憙，
即坐其下，一日消息。 ^837c7

「爾時，彼處忽有六十雲種姓人，從彼林路道便而過，
彼等諸人遙見世尊坐於樹下，端正可憙，
眾人樂見，乃至猶如虛空眾星之所莊嚴。
見已心得清淨正信，生大歡喜，以歡喜故，往詣佛所。
到佛所已，頂禮佛足，却坐一面，坐一面已，默然而住。 ^837c10

「爾時，佛為彼等六十雲種姓人，次第說法，
所謂教行布施持戒，乃至證知。
彼等長老一切皆得阿羅漢果，心善解脫。
是時，世尊教化彼等六十長老雲姓比丘，
令發心已，即捨而去，更遊餘方。
佛本行集經卷第三十九
 ^837c16
