佛說摩達國王經
translator:: 宋居士沮渠京聲譯
jing:: 
聞如是：
一時，佛在羅閱祇竹園中，與千二百五十比丘俱。 ^792c6

時有國王，號名摩達王，時當出軍征討，
選國中人民數百萬人，皆應赴從。 ^792c7

時有比丘，已得羅漢道，到其國分衛，並見錄，將詣王宮門。
王有馬監，令比丘養視官馬，勤苦七日。
王後身自臨視軍陣，比丘見王，即於其前，
輕舉飛翔上住空中，現其威神。
王便恐怖，叩頭悔過：「我實愚癡，不別真偽。
推問國內誰令神人為是者，今當有所治殺。」 ^792c9

比丘告王言：「非王及國人過也，自我宿命。
行道常供養師，我時為師設飯，師謂我言：
『且先澡手已，乃當飯。』
我愚癡，心念言：『師亦不養官馬，何故不預澡手？』
師即謂我言：『汝今念此輕耳，後重如何？』
我聞是語，便愁憂。
師知其意，便念言：『我會當泥洹，何故令人惱耶？』
即以其夜三更時般泥洹。
從來久遠，各更生死，今用是故，受其宿殃，養馬七日。
夫善惡行，輒有殃福，如影隨形。」 ^792c15

王聞比丘說罪福，意解歡喜，乞得歸命於神人。
比丘告言：「卿當自歸於佛，佛為三界師。」 ^792c23

王及國人民，皆隨比丘到佛所，稽首為佛作禮，受五戒作優婆塞。
佛便為王及人民現相好威神，光曜天地，
復為說無常、苦、空。
王於是便得須陀洹道，國中人民皆受五戒十善，
歸命三尊，月日齋戒，以為常法。 ^792c25

阿難整衣服，作禮白佛言：「是王及國中人民，
見佛聞經即解，何以故？」 ^793a1

佛言：「及昔摩父佛時，是比丘作沙門，王時為優婆塞，
淨意供養三日，令我所在處常得其福。
今已得度世之道，今來會此，聞經便得須陀洹道。」 ^793a3

四輩弟子、天龍鬼神，聞經歡喜，前為佛作禮而去。
佛說摩達國王經
 ^793a6
