佛說大乘流轉諸有經
translator:: 大唐三藏法師義淨奉　制譯
jing:: 
如是我聞：
一時，薄伽梵在王舍城羯闌鐸迦池竹林園中，
與大苾芻眾千二百五十人俱，并大菩薩摩訶薩，
無量百千人天大眾，一心恭敬圍遶而住。
爾時，世尊為說自證微妙之法，所謂初、
中、後善，文義巧妙，純一圓滿，清淨鮮白，梵行之相。 ^949c23

爾時摩揭陀主影勝大王，往竹林中禮世尊足，
右遶三匝，在一面坐。
時影勝王白佛言：「世尊！
云何有情先所造業久已滅壞，臨命終時皆悉現前？
又復諸法體悉空無，所造業報而不散失？
唯願世尊哀愍，為我分別解說。」 ^949c28

爾時，世尊告影勝王曰：「大王當知，譬如男子於眠夢中，
見與人間端正美女，共為稠密。
既睡覺已，憶彼夢中所見美女，大王於意云何？
於眠夢中人間美女是實有不？」 ^950a5

王言：「非有！」 ^950a8

世尊告曰：「大王於意云何？
此之男子，於彼夢中所見美女，心生憶念戀慕不捨，可說此人是大博識明智者不？」 ^950a9

王言：「不爾！此是愚人，非明智者。
何以故？由彼夢中人間美女，畢竟體空不可得故。
豈能與彼而行稠密，令此男子情懷愛戀生憶念耶？」 ^950a11

佛言：「大王！如是。愚癡無識凡人，眼見色時心生憙樂，
便起執著；起執著已隨生顧戀，生顧戀已情懷染愛；
起染愛故隨貪、瞋、癡，發身、語、意造作諸業。
然此諸業作已滅壞，此滅壞時曾不依止東方而住，
亦不依止南、西、北方，四維上下，至命終時意識將滅，所作之業皆悉現前。
譬如男子從睡覺已，憶彼夢中所見美女影像皆現如是。 ^950a15

「大王！前識滅已後識生時，或生人中，或生天上，
或墮傍生、餓鬼、地獄。
大王！後識生時，無間生起彼同類心，相續流轉，分明領受所感異熟。
大王！曾無有法能從此世轉至後世，然有死生業果可得。
大王當知，前識滅時名之為死，後識支起號之為生。
大王！前識滅時無有去處，後識支起無所從來。
所以者何？本性空故。
大王！前識前識性空，死死性空，業業性空，
後識後識性空，生生性空，而彼業果曾不散失。
大王！如是應知，一切有情皆由愚惑不知非有，妄起顧戀輪迴生死。」 ^950a22

爾時，世尊欲重宣此義，說伽他曰：
　　「諸法唯假名，但依名字立，
　　離於能詮語，所詮不可得，
　　皆以別別名，詮彼種種法，
　　於名法非有，是諸法自性。
　　由名名性空，於名名不有，
　　諸法名本無，妄以名詮名，
　　諸法皆虛妄，但從分別生，
　　此分別亦空，於空妄分別。
　　我說諸世間，以眼見於色，
　　皆由邪計想，是名為俗諦；
　　我說一切法，皆是藉緣生，
　　是名近勝義，智者當觀察。
　　眼不見於色，意亦不知法，
　　是名勝義諦，愚者不能知。」 ^950b4

爾時，世尊說此法已，摩揭陀主影勝大王深心頂受。
時諸苾芻，及大菩薩、人天等眾，皆大歡喜，信受奉行。
佛說大乘流轉諸有經
 ^950b20
