大乘六情懺悔
author:: 釋元曉撰
jing:: 
若依法界始遊行者。
於四威儀無一唐遊。
念諸佛不思議德。
常思實相杇銷業障。
普為六道無邊眾生。
歸命十方無量諸佛。
諸佛不異而亦非一。
一即一切一切即一。
雖無所住而無不住。
雖無所為而無不為。
一一相好一一毛孔。
遍無邊界盡未來際。
無障無礙無有差別。
教化眾生無有休息。
所以者何。十方三世一塵一念。
生死涅槃無二無別。
大悲般若不取不捨。
以得不共法相應故。
今於此處蓮花藏界。
盧舍那佛坐蓮花臺。
放無邊光。集無量眾生。
轉無所轉大乘法輪。
菩薩大眾遍滿虛空。
受無所受大乘法樂。
而今我等同在於此一實三寶無過之處。
不見不聞如聾如盲。
無有佛性。何為如是。
無明顛倒妄作外塵。
執我我所造種種業。
自以覆弊不得見聞。
猶如餓鬼臨河見火。
故今佛前深生慚愧。
發菩提心誠心懺悔。
我及眾生無始以來無明所醉。
作罪無量。五逆十惡無所不造。
自作教他見作隨喜。
如是眾罪不可稱數。
諸佛賢聖之所證知。
已作之罪深生慚愧。
所未作者更不敢作。
□此諸罪實無所有。
眾緣和合假名為業。
即緣無業離緣亦無。
非內非外不在中間。
過去已滅。未來未生現在無住。
故所作以其無住故亦無生。
先有非生先無誰生。
若言本無及與今有。
二義和合名為生者。
當本無時即無今有。
當今有時非有本無。
先後不及有無不合。
二義無合何處有生。
合義既壞散亦不成。
不合不散非有非無。
無時無有對何為無。
有時無無待誰為有。
先後有無皆不得成。
當知業性本來無生。
從本以來不得有生。
當於何處得有無生。
有生無生俱不可得。
言不可得亦不可得。
業性如是諸佛亦爾。
如經說言。譬如眾生造作諸業。
若善若惡。非內非外。
如是業性非有非無。
亦復如是。本無今有非無因生。
無作無受。時節和合故得果報。
行者若能數數思惟如是實相而懺悔者。
四重五逆無所能為。
猶如虛空不為火燒。
如其放逸無慚無愧。
不能思惟業實相者。
雖無罪性將入泥梨。
猶如幻虎還吞幻師。
是故當於十方佛前。
深生慚愧而作懺悔。
作是悔時莫以為作。
即應思惟懺悔實相所悔之罪既無所有。
云何得有能懺悔者。
能悔所悔皆不可得。
當於何處得有悔法於諸業障作是悔已。
亦應懺悔六情放逸。
我及眾生無始已來。
不解諸法本來無生。
妄想顛倒計我我所。
內立六情依而生識。
外作六塵執為實有。
不知皆是自心所作。
如幻如夢永無所有。
於中橫計男女等相。
起諸煩惱自以纏縛。
長沒苦海不求出要。
靜慮之時甚可怪哉。
猶如眠時睡蓋#CB00832;心。
妄見己身大水所漂。
不知但是夢心所作。
謂實流溺生大怖懅。
未覺之時更作異夢。
謂我所見是夢非實。
心性聰故夢內知夢。
即於其溺不生其懅。
而未能知身臥床上。
動頭搖手勤求永覺。
永覺之時追緣前夢。
水與流身皆無所有。
唯見本來靜臥於床。
長夢亦爾。無明#CB00832;心妄作六道。
流轉八苦內因諸佛不思議熏。
外依諸佛大悲願力。
髣髴信解。我及眾生。
唯寢長夢妄計為實。
違順六塵男女二相。
並是我夢。永無實事。
何所憂喜何所貪瞋。
數數思惟。如是夢觀。
漸漸修得如夢三昧。
由此三昧得無生忍。
從於長夢豁然而覺。
即知本來永無流轉。
但是一心臥一如床。
若離能如是。數數思惟。
雖緣六塵不以為實。
煩惱羞愧不能自逸。
是名大乘六情懺悔。
大乘六情懺悔
 ^921c8
