
other:: 辯正論卷第三
author:: 唐沙門釋法琳撰

#  2 十代奉佛篇(四-四)

other:: 
## 上
十代奉佛上篇第三
儒生曰。信心漸發邪執稍迴。
又問曰。漢地君王奉佛至信。
久而彌篤。為福有徵者。
可得聞乎。 ^502c9

開士喻曰。自項日降靈摩騰入洛。
歸心奉法不可殫言。
今當為子略陳十代君王三公宰輔通儒博識敬信佛者。
以告子也。晉世祖武皇帝〔龍顏奇偉盛明革運大弘佛事廣樹伽藍〕
晉惠帝晉敏帝〔篤意冥感遠降神儀。
仍於長安造通靈白馬二寺〕 ^502c12

右西晉二京。合寺一百八十所。
譯經一十三人七十三部。
僧尼三千七百餘人晉中宗元皇帝〔文軌大同中興江左。
造瓦官龍宮二寺。
度丹陽建業千僧〕晉肅宗明皇帝〔聰聖玄覽設齋興福。
造皇興道場二寺。
集義學名稱百僧〕晉顯宗成皇帝晉孝哀皇帝
〔延問侍臣迴心妙理嘉賓切對大啟龍光〕
晉太宗簡文皇帝晉烈宗孝武皇帝晉安皇帝 ^502c18

右東晉一百四載。
合寺一千七百六十八所。
譯經二十七人二百六十三部。
僧尼二萬四千人。
宋高祖武皇帝宋太宗明皇帝宋太祖文皇帝 ^503a2

右宋世合寺一千九百一十三所。
譯經二十三人二百一十部。
名僧智士欝。若稻麻。
寶剎金輪森如竹葦。
釋教隆盛篤信倍多。
僧尼三萬六千人。
齊太祖高皇帝齊世祖武皇帝齊高宗明皇帝 ^503a11

右齊世合寺二千一十五所。
譯經一十六人七十二部。
僧尼三萬二千五百人。
梁高祖武皇帝梁太宗簡文皇帝梁中宗孝元皇帝 ^503a20

右梁世合寺二千八百四十六所。
譯經四十二人二百三十八部。
僧尼八萬二千七百餘人。
梁孝宣皇帝梁孝明皇帝 ^503b3

右後梁二帝治在江陵三十五年。
寺有一百八所。山寺有青溪鹿溪覆船龍山韮山等。
並佛事嚴麗堂宇雕奇。
覩即發心見便忘返。
僧尼三千二百人。 ^503b9

陳高祖武皇帝 ^503b13

膺寶曆以君臨赴會昌而司牧。
身長八尺。鬚長三尺。
旋毛覆耳。垂手過膝。
以大願力康濟群生。
以大莊嚴戡剪多難。
永言沛邑思報地恩。
願使譙都同斯嘉慶。
永定二年於楊州造東安寺。
復為家國爰逮群生。
於楊都治下造興皇天居等四寺。
皆繡栱雕楹文#CB04438;粉壁。
三階肅而宛轉。千柱赫以玲瓏。
長表列於康衢。高門臨於馳道。
美音精舍未或可儔。
善德仁祠。詎能為比。
寫一切經一十二藏。
造金銅等身像一百萬軀。
度僧尼七千人。修治故寺三十二所。 ^503b14

陳世祖文皇帝紹隆三寶。
弘化五乘。盛澤比於慈雲。
大明方於慧日。美譽形于四海。
仁心貫於三靈。刁斗無虞。
干戈載戢。修治故寺六十所。
寫一切經五十藏。
度僧尼三千人。 ^503b25

陳高宗孝宣皇帝執玉版而導中麾。
乘金輪而指上國。
地居旦奭任總機衡。
歲有豐年。民惟大蓄。
域中無事。天下咸康。
於揚州禁中里造太皇寺。
然以慎終追遠情切。
章陵為始興昭烈王孝太妃。
於太皇寺造七級木浮圖。
金盤將曜靈比色。
珠輪與合璧爭暉。
又以漢光禪位。代邸承家。
式樹福田造崇皇寺。
太建二年重為始興昭烈王孝太妃。
爰逮蒼生。奉建靈剎高一十五丈。
下安佛爪。長二寸。
濶一寸。飾瑩珍龕藏諸寶篋。
或光飛五色焰起一尋。
神變不窮。覩者改旦。
造金銅像等二萬軀。
修理故像一百三十萬軀。
寫一切經十二藏。
修補故寺五十所。
度僧尼萬人。 ^503b29

右陳世五主。合三十四年。
寺有一千二百三十二所。
國家新寺一十七所。
百官造者六十八所。
郭內大寺三百餘所。
輿地圖云。都下舊有七百餘寺。
屬侯景作亂。焚燒蕩盡。
有陳大統國。及細民備皆修造。
連甍接棟櫛比皇居。
表塔相望星羅治下。
書經造像不可紀言。
無遮大會供僧布施。
放生宥罪。弘宣十善汲引四民。
難得稱矣。僧尼三萬二千人。
譯經三人十有一部。
此五代君。篤美玄宗廣弘佛事。
立寺造像招集名僧。
晉世祖來蘇家給。
晉中宗富有江表。
皇明丕丞寶運。孝武光啟德風。
宋高祖殷憂稍移天步猶阻。
二年塗鯁四戰兵勞。
百慮暢於胸中。萬機總於襟內。
不倦檀那之業。常持護法之心。
崇重大乘瞻仰螺髻。
諷誦龍宮弘聖不疲。
清音無輟。宋太祖運茲日用布此天下太平。
每興解網之仁。思反結繩之政。
齊高祖洞真假之玄妙。
盡儒墨之菁華。聿修上善光隆下武。
梁高祖邁有德之前蹤。
躡淨名之聖軌。紐地維之既裂。
振天網之云頹。未明求衣坐以待旦。
自強不息敦緝彝倫。
至於鷲峯奧典雞園密義。
二諦五乘之旨。三藏九部之文。
赤髭之所未詳。青目由來不釋。
並得。文無重覽義弗再思。
鄙周孔之俗謨。譏老莊之名理。
能令先儒解體。足使時彥伏膺。
罕入戶庭孰窺牆隩。
獨開聖覽逈發天情。
大智閑閑外齋八則。
小心翼翼內斂四儀。
臨赤縣而溢慈悲。
寄玄扈以孚弘誓。
澤周有頂道被無垠。
靈應嘉祥兆符先見。
寬仁德孝史備後書。
顯護之所不傳。聶支之所未錄。
並編之金簡。藏諸寶印。
覆以珠帳。擎以玉床。
蓮花之臺妙於四柱。
師子之座起于九級。
非直軟草之賓。書皮代紙。
亦見眾香之客。灑血淹塵。
梁記云。武帝在位四十九年。
每以庭蔭早傾常懷感思恒加。
歎曰。雖有四海之尊。
無以得申罔極。故留心釋典。
以八部般若十方諸佛之母。
能除罪障善滌煩勞。
故採眾經躬述注解。
法輪相繼齋講不絕。
藉茲勝福望展孝心。
頻代二皇捨身以祈冥祐。
每捨身時地為震動。
於鍾山起愛敬寺。
青溪起智度寺。捨舊茅居為光宅寺。
至普通八年。更造同泰寺。
殿臺華綺房廊彩飾。
陵雲九級麗魏永寧。
又於宮內立至敬殿。
景陽臺起七廟室。
月中再設淨饌。每及宗廟蒸嘗。
未曾不流咽涕泗。
預從左右澘欷交懷。
雖億兆務殷而卷不輟手。
披閱內外以夜達晨。
著通史書苑及經律異相。
三教義類五典文言。
數千餘卷。至於流恩獄市多行慈恕。
其有罪不可原者。
改容久之。然後下筆。
察姦聽訟。明若通神。
自非享宴不許音樂。
後宮侍御皆無羅綺。
內殿寢處衣衾率素。
布被莞席草履葛巾。
天監年來口味備斷。
日唯一食。食止菜蔬。
蜀獻芋蒻。訝其香美似肉。
因復出勅禁之。自古帝王莫能 #CB06607;者
〔信不可思議之君父也〕。 ^503c13

晉齊王大猷〔雅度清簡〕　晉秦王弘度
〔器局淹和〕 ^504b8

晉安平王〔志節峻舉〕　晉義陽王〔理思入神〕 ^504b9

晉下邳王〔篤志經術〕　晉高密王〔節儉孤標〕 ^504b10

晉南平王〔信而有徵〕　晉建平王〔立身雄勇〕 ^504b11

此等諸王。莫不翼佐勳業廣崇佛教。
左右部落咸使六齋。
合第尊卑皆受五戒。 ^504b12

宋臨川王義慶　宋彭城王義康　宋南譙王義宣　宋臨川嗣王道規　宋建安王休仁 ^504b14

右宋世諸王。並懷文藻大習佛經。
每月六齋自持八戒。
篤習文雅義慶最優。
炙輠不窮。霞明日朗。
懸河無竭雨散煙飛。
閤內夫娘並令修戒。
麾下將士咸使誦經。
著宣驗記讚述三寶。 ^504b16

齊竟陵文宣王蕭子良博覽六經。
遊心七籍。世稱筆海。
時號儒宗。迴向桑門。
遵崇釋典。講成實論。
誦法華經。著淨住子二十餘卷。
國俸之資悉營功德。
冥感雅梵有類陳王。
躬說芸若還同帝釋。
金言暫啟已邁前心。
玉軸纔披先燋後焰。
褰帷東夏。變越絕之風。
擁瑞西河。改隆中之俗。 ^504b21

梁昭明太子　梁晉安殿下 ^504b28

昭明道契生知。晉安德光天縱。
遨遊禮樂之囿。馳騁仁義之場。
洛濱之譽。振古莫儔。
河曲之文。於焉靡逮。
夏開方而且愧。姬誦擬以多慚。
昆季八王。連枝十俊。
並學窮百氏。文統九流。
絢氣逸於風雲。好詞光於日月。
尊重妙法。欽敬福門。
至如承華旦啟。肅成曉闢。
名僧結侶。通儒總萃。
吐納辭理。品藻內外。
能令碩德折談先賢稱疾。
無勞擁經入巷。不假羊車詣門。 ^504c1

陳鄱陽王　陳豫章王　陳衡陽王　陳桂陽王　陳義陽王　陳新蔡王 ^504c10

右六王。並漁獵墳典遊戲篇章。
崇奉釋門。研精妙理。
書經造像。受戒持齋。
每事悲田。相仍檀捨。 ^504c12

晉彭城侯劉遺民〔撰五時教著九想詩〕
晉豫章太守雷次宗〔精心慕法造棲靈寺〕
晉臨淮令周續之〔服道日新〕晉新蔡侯畢穎之
〔心期淨域〕晉南陽長宗炳之。 ^504c14

右五賢。謝職遺榮。
策名神府。從遠師遊憩。
意志隱淪。等布一心。
俱履幽極。藉芙蓉於中流。
蔭瓊柯以詠言。飄雲氣於八極。
汎香風於百年。體忘安以彌穆。
心超樂以自然。 ^504c17

晉尚書令何充〔忠素簡質〕晉尚書左僕射#CB02048;翌
〔志操氷霜〕晉尚書右僕射諸葛恢〔履道貞固〕
晉尚書憑懷晉尚書謝廣〔抱誠直諫〕。 ^504c21

右自桓玄庾氷輔政之日。
共扇邪風嫌僧抗禮。
充等五賢與議官博士等建議云。
尋漢魏逮晉不聞異議。
尊卑憲章無或暫替令沙門守戒之篤者。
每燒香呪願。必先國家。
欲福祐之。隆情無極已。
奉上崇善出於自然。
禮儀之簡蓋由守法。
是以先皇御世因而弗革。
所謂因其所利而惠之。
賢愚莫敢不用情。
上有天覆地載之施。
下有守一修善之人。
宜遵先帝故事僉議為長。
眾莫不允。 ^504c23

晉司徒公王謐。謐見東掖寺門輒有金光燭地。
因往掘之得一金像。
合光七尺。別起精舍終身供養。
又感瑞呈真造東安寺。 ^505a4

晉護軍將軍王默　晉後將軍劉抑　晉江州刺史庾悅　晉尋陽太守阮侃 ^505a7

右四賢皆立寺造像歸命釋門。 ^505a9

晉輔國大將軍何無忌〔崇信克終造枳園寺〕忌以安帝西還皇運凱泰。
道俗同慶。江表會昌。
勸帝興啟釋門修營功德。
晉雍州刺史郗恢〔彌陀出遊造金像寺〕晉武昌太守陶侃。
侃臨廣州日。有漁人於海中見神光經旬彌盛。
恢以白侃。侃就看乃是阿育王像。
接歸武昌送寒溪寺。
感動功德遠近發心侃之力也。 ^505a10

晉丹陽尹高悝〔奉福感靈造靈應寺〕 ^505a17

咸和中悝行至張侯橋。
望浦內有五色光。
出水上高數尺。悝往看之。
乃得金像。無有光趺。
靈顏希世。工製殊常。
悝大發心勸。民功德。 ^505a18

晉清信士張繼世。
繼世以捕魚為業。
見水上有光。乃是金像花趺。
上簡成帝送安悝像。
齊同如一。世遂發心棄其本業。
終日策勤。成帝迴向信佛威靈。 ^505a21

晉清信士董宗之　宗之本合浦漁人。
每見水底光耀就取。
乃得佛光。文帝送安像背。
宛然符合。因爾慚誠。
捨惡歸善。終身行道。
自寫大品。月轉一遍。
三十許年專意為業。 ^505a25

晉太常卿朱鷹。鷹在松江滬瀆口。
感二石像水上浮來慜帝奉迎於通玄寺供養。
鷹遂委命法橋。以為自任。 ^505a29

晉常侍戴安道　晉符璽郎李通〔守志一心〕
　晉彭城侯黃欣〔至信純厚〕　晉太僕卿王珣　晉豫章太守范寗　晉太常殷仲堪
〔至孝克終靈文為感〕　晉東海何承天
〔博覽內外師表嚴公〕　晉吳郡張恭〔懇誠奉戒〕
　晉兗州刺史王恭〔欽勝重德延敬持公〕
　晉丞相王導〔緝諧妙理〕　晉瑯瑘王 #CB06501;　晉太尉庾元規
〔淳性不渝〕　晉廷尉桓茂〔德及有情〕　晉太常謝幼輿
〔顯仁藏用〕　晉陳郡謝混〔風彩映俗〕　晉光祿周伯仁晉中丞郄超晉右衛將軍#CB02048;叔度晉長廣太守李嶷
〔碩信懷道〕晉尚書大原公王濛〔仁厚濟世〕
晉陳郡殷融〔英俊罕匹〕晉尚書衛玠〔敦雅絕倫〕
晉尋陽刺史桓伊〔忘己濟物。
造東林寺〕晉侍中袁彥伯晉東陽太守謝安石晉尚書殷仲文
〔風流儒雅抗志雲霄〕晉會稽內史王羲之
〔文翰驚絕〕晉益州刺史毛璩〔傾慕頂禮託志持公〕晉文學王洽。
劉恢。殷浩。許詢。孫綽等。
並一代名流千里駿驥。
學無棄日。洛市知其博文。
手不釋卷。傍人懼其為疾。
英聲跨俗逸氣超群。
至若彥伯著後漢書嘉讚佛理。
玄闕義府崇慕道林。 ^505b3

宋尚書宗敬〔懇至感人〕宋中書令沈慶
〔傾誠動物〕宋光祿卿戴顒　宋新亭侯劉紹
〔至願冥符〕　宋徐州刺史王仲德〔精誠感徹〕
　宋中書范泰〔博物玄通〕　宋御史王弘
〔清通邁俗〕　宋侍中司空昭公劉勔〔謀佐王室〕
　宋始興公王恢〔敬重彌至委質嚴師〕
　宋儀同蕭思活〔子弟合門剋己護戒〕
　宋尚書謝莊〔聰悟特達〕　齊御史袁敏孫
〔奉戒無怠〕　齊吏部謝眺　齊太尉文忠公徐孝嗣 ^505b23

齊太尉文憲公王儉 ^505c5

右二公。文忠有柱石之材。
文憲懷伊霍之量。
經綸備舉朝野具瞻。
篤信甚於嘉賓。識悟方之靈運。
佛法光顯寔寄其人。 ^505c6

齊特進張緒〔發心至理〕齊中書令周顒
〔解玄蓋世〕齊侍中左民尚書中書令太子中庶子國子祭酒徵君何胤。
右素履忠密風力閑贍。
抱玉燭之禎氣膺大賢之一期。
學窮經史。心苞玄奧。
和天變序之樂。后成曲臺之禮。
淹淳稷下之論。歐陽蕭子之書。
易剖京施。詩分韓楚。
皆為訓釋靡不必該。
請業質疑。虛至實返。
聚徒教授。學治成群。
於般若寺立明珠柱。
深向釋氏。雅敦內教。
珠柱放光七日七夜。 ^505c9

梁侍中尚書左僕射中衛將軍特進右光祿簡肅子徐勉。
溫雅夙聞。珪璋早著。
明堂曲臺之典。左夏韓益之書。
風飛焱竪之文。淹中稷下之學。
龍宮半珠之道。鷲山華水之卷。
莫不窮源盡奧。遞為留心。 ^505c18

梁侍中護軍將軍簡子周舍。
右岐嶷夙成珪璋幼發。
蒸蒸色難。無勞孟武之問。
謇謇敬勸。不待季康所疑。
事顯閨庭。名傳邦邑。
九流百氏之記。六詩五禮之文。
皆博窮前古為准當世。
兼以受持佛戒。迴向釋門。
絕彼羶腥。甘茲蔬素。
究龍宮之金牒。殫鵠林之玉旨。
每以毘城勝集摩竭微言。
折角解頤。獨高時彥。 ^505c23

梁尚書令沈約〔文苑翰林。
獨推江表。學為世範。
才蓋時英〕梁尚書僕射朱异梁始興令陸咸〔頴銳出群。
傾心正覺〕梁侍中袁粲〔操履明直。
每樹法筵〕梁國子祭酒張充　梁太子侍讀王曄
〔絕世無偶〕　梁東宮太子庶子柳澄〔談玄不窮〕
　梁中書令王僧孺〔學綜玄儒〕　梁著作簫子顯
〔品藻內外〕　梁度支尚書簫子恪〔安心玄道〕
　梁祕書監何敬客〔不墜彝倫〕　梁吏部尚書謝舉　梁行軍主簿劉孝威
〔有安國之詳謹蹈靈運之玄風〕　梁黃門陳伯之　梁中庶子孔休源
〔立身忠正行己清恪〕　梁中庶子平西安北戎昭將軍襄陽令劉遵。
儀表溫潤。風姿韶朗。
趨步生光久而可敬。
芝葉銀鉤之巧。堪懸帳中。
龜文鳥足之奇。信安臺上。
梁天官尚書劉孝綽〔聲名蓋世〕梁襄州太守柳津
〔誓捨簪纓崇玄履道〕梁文學王元長〔俊氣無前〕
梁領軍將軍劉孝儀梁左丞張稷〔識真通理〕。 ^506a2

梁寧蠻長史徐摛梁中書顏之推〔恭儉篤信〕梁侍中中庶子溫子王訓梁散騎常侍章侯王規。 ^506a17

梁東陽郡烏陽縣雙林寺傅大士。
常轉法輪。紹隆尊位。
分身世界濟度群生。
或胸臆之間。乍表金色。
拳握之內。時吐異香。
或現身長丈餘。臂過于膝。
脚長二尺指長五寸。
兩目分明雙瞳照耀。
顏貌端嚴有大人之相。
遣使齎書。贈梁武曰。
雙林樹下當來解脫善惠大士。
白國主救世菩薩。
今條上中下善。希能受持。
其上善。略以虛懷為本。
不著為宗。忘相為因。
涅槃為果。其中善。
略以治身為本。治國為宗。
天上人間果報安樂。
其下善。略以護養眾生。
梁武延之。仍居鍾山之下定林寺。
坐蔭高松。臥依盤石。
四徹之中恒注甘露。
六旬之內常雨天花。
梁武於華林園重雲殿開般若題。
獨設一榻與天旨對揚。
及玉輦升殿。晏然箕坐。
憲司譏問。但云。法地若動則一切不安。
且知梁運將終。救愍兵災。
乃燃臂為燈。冀攘來禍。
至太建元年夏。右脇而臥奄然涅槃。
于時隆暑赫曦。溫暖無異。
色貌敷愉。光彩鮮潔。
香氣充滿。屈伸如恒。
觀者發心歎未曾有。 ^506a21

陳尚書右僕射章侯徐陵〔文章冠絕。
敬信罕儔。造像萬軀。
寫經一藏〕陳少保尚書左僕射袁憲陳尚書僕射江總陳吏部尚書廷尉卿毛嘉陳東宮舍人傅縡此等所引。
並有錄者。具在史籍。
不復委言。至如謝朏謝覽捨生存義柳忼柳惔推功弗有。
江淹任昉終始宜哉。
劉杳顧協著述盡美。
張弘策之慎密。呂僧珍之匪懈。
鄭紹叔忠誠。王業蕭頴胄。
首膺義舉。咸為世寶。
抑又通家皆一代之大儒。
寔四海之名胄。並蘊經國之略。
俱稱君子之門。社稷由其乃安。
上下賴其方穆。有文有武匡世匡家。
人標九合之功。並樹千秋之業。
莫不委其五體敬我三尊。
忍辱慈悲恕己推物。
視玄黃其若夢。聽鍾鼓其如聾。
賤尺璧而重片言。
投髮膚而祈半偈。
蒙筆屢盡。不能記其所行。
蔡紙徒窮。未易陳其為益。
茲例甚眾罕以究言。
蜀陳隋世。貴時英閭閻士女。
高門連閶闔。崇基接太階。
戚里之皇親。帝京之富室。
顒顒慕道各各橫經。
口誦金言手披玉軸。
其眾也。如草木之依大地。
其遇也。猶鱗介之汎長川。
至於白屋農夫無名野老。
薄知希向。少發信心者。
不可稱計。胡得紀言。
所以福祐於四生。
慶資於三世。允仁允恕及子及孫。
其能行之德。無不至也。 ^506b14

元魏太祖道武皇帝〔諱珪〕運鍾喪亂宇內分崩。
生民不見俎豆之容。
黔首時覩戎馬之迹。
禮樂文章掃地將盡。
太祖以雄傑之深姿。
包大君之雅量。克平朔野。
奄有中州。大啟龍光。
潛被日用。天興元年下詔曰。
佛法之興其來尚矣。
於京邑建飾容範修整寺舍。
又於虞虢之地造十五級浮圖。
起開泰定國二寺。
寫一切經。鑄千金像。
召三百名僧。每月法集。 ^506c12

魏太宗明元皇帝〔諱嗣〕明叡寬雅非禮不言。
愍念四生。敬重三寶。
仍於鄴下大度僧尼。 ^506c20

魏世祖太武皇帝〔諱燾〕氣蓋當時。
威振天下。匣櫝四海牢籠萬邦。
迴向一乘歸依三寶。
復伽藍之勝地。創招提之淨宮。
仍於鄴城造宗正寺。
後因崔晧始淪正法。 ^506c22

魏高宗文成皇帝〔諱濬〕聰達頴悟。
風格異倫。重興佛教修復寺宇。
釋門廣被始自文成。
凡度僧尼三萬許人。 ^506c26

魏顯祖獻文皇帝〔諱弘〕德配彼天。
道隣極聖。造招隱寺。
召坐禪僧。 ^506c29

魏高祖孝文皇帝〔諱宏〕神光照室。
和氣充庭。仁孝綽然。
岐嶷顯著。聽覽政事。
從善如流。哀矜百姓。
恒思濟益。以太后忌日哭於陵左。
絕膳二日。哭不輟聲。
仍於鄴都造安養寺。
碩德高僧四方雲集。
六宮侍女皆持年三月六。
其精進誦經者並度出家。
事無大小務於賙給。
常謂史官無諱國惡。
手不釋卷。覽之便講。
愛奇好士情如饑渴。
善談莊老。尤敦釋義。
才藻富贍。文章百篇。
悠然遠邁。不以世務妨道。
而幼承洪緒。早著叡聖之風。
時以文明攝事優遊。
拱已玄覽。獨得著自不言神契。
所標固以符於冥化。
及躬總大政一日萬機。
十許年間曾不暇給。
欽明稽古。叶御天人。
帝王製作。朝野軌度。
斟酌用捨。煥乎文章。
然而盡聖窮神繼天紹曆。
奉為先皇。於大覺寺修葺堂宇。
 #CB01321;施隆厚供給豐華。
影塔經臺粲然備舉。
上標金剎下列銀楹。
雁翼臨雲。龍首承日。
名僧繼踵法侶排肩。
朝步蓮池暮栖香閣。
風流慧苑。梵響禪林。
召三百許僧六時不墜。
所度僧尼一萬四千人。 ^507a2

魏世宗宣武皇帝〔諱恪〕於式乾殿為諸僧朝臣。
講維摩經。喜怒不形。
雅愛經史。尤長釋義。
善風儀美容貌。德格陰陽。
明並日月。播文教以懷遠人。
調禮樂以旌俊達。
於三河六郡之地。
涇渭#CB04440;#CB05908;之區。
造普通大定等四寺。
供養三學千僧。 ^507a22

魏肅宗孝明皇帝〔諱詡〕得一居貞。
體二隣極。總三乘以馳騁。
臨四衢而閑步。仍於鄴下造大覺寺。
窈窕曲房參差複殿。
風飈出其戶牖。雲霞起於簷楹。
見珍木之相繚。視芳草其如積須達金地差得相方。
迦蘭竹園猶難比擬。 ^507a28

魏敬宗孝莊皇帝風神秀邁姿貌瓌偉。
素履忠貞。夙稱民望。
造五精舍。刻萬石像。 ^507b5

西魏武皇帝〔諱修〕善窮數術兼閑武藝。
纂登真之要旨。欽出世之玄猷。
永熈元年於長安造陟屺寺。
供養二百名僧。四時講誦略無棄日。 ^507b8

魏文皇帝〔諱寶炬〕立德立仁。
允文允武。常行信捨。
每運慈悲。大統元年造般若寺。
拯濟孤老供給病僧。
口誦法花。身持淨戒。
起七覺殿。為四禪室。
供養無輟。檀忍不窮魏孝靖皇帝〔諱善見〕。 ^507b12

右魏肇膺王瑞遠叶冥符。
慶集壽丘神照若水。
九圍仁被四海威加。
繼三皇之茂緒。纂五帝之徽蹤。
高祖以藏聖御天徙京定鼎。
世宗以叡明承業廓寧區夏。
紹累聖之基。資則天之業。
式觀乾象俯協人謀遠遵古式深知時事。
考龜襲吉遷宅漳滏。
再昌寶曆剋樹洪基。
聖德重光。暨於九葉而受終。
文祖運鍾靖帝。 ^507b17

右元魏君臨一十七帝。
一百七十年。國家大寺四十七所。
又於北代恒安治西。
旁各上下三十餘里。
鐫石置龕遍羅佛像。
計非可盡莊嚴弘觀。
今見存焉。雖屢遭法滅斯龕不壞。
其王公貴室五等諸侯寺八百三十九所。
百姓造寺三萬餘所。
總度僧尼二百萬人。
譯經一十九人四十九部。 ^507b25

高齊高祖文宣皇帝〔諱洋〕降就日之靈。
垂望雲之慶。河圖負字。
驗帝錄之禎符。海外占風。
知中國之有聖。九牧來貢。
百神咸秩。貴道尚德。
藏用顯仁。或出或處。
非小節之所量。乍智乍。
愚故大人之所鑒。
至如弘通象法。莊嚴金地。
機來深淺。並赴泥洹之門。
土隨淨穢。皆等琉璃之色。
至於折伏憍慢。殊丹水之戰。
厭離纏縛。異昭華之禮。
所以斟酌能仁。碎波旬之眾。
憲章覺者。輕輪王之尊。
固是大權應物弘誓利生者也。
天保之始請稠禪師。
受菩薩戒。於是又斷肉禁酒。
放捨鷹鷂。去官漁網。
又斷天下屠殺。月六年三勸民齋戒。
諸官園及六坊公私葷菜皆悉除之。
外有者不許入。大起寺塔。
度僧尼滿於諸州。
又以昭玄大統法上為戒師。
常布髮於地令師踐之。
天保二年詔曰。仰惟慈明緝寧四海。
欲報之德正覺是憑。
諸鷙鳥傷生之類。
宜放之山林。其以此地為太皇太后經始寶塔。
廢鷹師曹為報德寺。
所度僧尼八千餘人。
十年之中佛法大盛。 ^507c3

齊肅宗孝昭皇帝〔諱演〕襲樞電之徵。
繼星虹之慶。光被四表。
叶順三辰。體道居尊。
顯仁作聖。奉崇至教。
情寄玄門。奈國法輪。
尼園廣說。四諦八揵之旨。
五乘十行之詮。香山巨力且日難勝。
表裏皮書猶云未備。
隨世間之行業。應群生之弘誓。
奉為先皇寫一切經。
一十二藏。合三萬八千四十七卷。
青首紫縚。銀繩金縷。
覆以蓮花之帳。擎以師子之臺。
文與日月俱懸。功將造化同廣。
凡度僧尼三千許人。 ^507c23

齊世祖武成皇帝〔諱湛〕廣濟群生。
應遊佛剎。芳林園內。
更興花蓋之詞。洛邑城旁。
還紆璽書之頌。層臺別觀並樹伽藍。
璧玉珠璣咸充供具。
躬自頂禮。每事經行。
大寧元年創營寶塔。
脫珍御服並入檀財。
轉大品經月盈數遍。 ^508a4

右高齊六君二十八年。
皇家立寺四十三所。
譯經六人一十四部。 ^508a9

周孝愍皇帝〔諱覺〕明#CB05769;研機。
疎通弘遠。天縱神武。
民歸獄訟。握金鏡以居尊。
齊玉衡以建極。時逢剝喪。
世距雲雷。地絡絕維。
曦輪掩曜。邅迴九服。
震駭百靈。既而象緯重章。
宸樞再紐。惟叡作聖。
知機曰神。周保元年大弘像化。
海內名德慕義歸仁廣開解脫之門。
洞啟菩提之路。欲使天窮有頂等被慈雲。
地極無邊俱蒙慧日。 ^508a11

周孝明皇帝〔諱毓〕君臨萬國。
平章百姓。內親九族。
外穆四門。封介丘之瓊珍。
觀塗山之玉帛。乃至本枝維翰列辟庶官。
五向十行。俱識歸依之道。
外觀內覺。同登解脫之門。
世界有邊弘誓無盡。
二年奉為先皇敬造盧舍那織成像一軀。
并二菩薩。高二丈六尺。
等身檀像一十二軀。
各二菩薩及金剛師子等。
麗極天成妙同神製。 ^508a19

周太祖文皇帝〔諱泰〕聰明藏智。
岐嶷繼體。四門允穆。
百揆時序。上降休寶。
下叶禎祥。於長安立追遠陟屺大乘魏國安定中興等六寺。
度一千僧。又造天保寺。
供養瑋法師及弟子七十餘人。
於安州造壽山梵雲二寺。
又造大福田寺。供養國師實禪師。
又於實師墓所造福田寺。
又為大可汗大伊尼。
造突厥寺。 ^508a27

周高祖武皇帝〔諱邕〕膺期御辯。
握鏡乘乾。登上格下之訓。
天經地義之則。五緯殊方則御以天挈。
四維失紐則援之地軸。
移風易俗安上治民。
道被震門。昭華陳賜舜之玉。
功開伊闕。疎河降錫禹之珪。
山瀆効靈。中外禔福。
武成二年為文皇帝。
造錦釋迦像。高一丈六尺。
并菩薩聖僧。金剛師子周迴寶塔二百二十軀。
莫不雲圖龍氣。俄成組織之工。
水濯江波。非假操刀之製。
照淨土於神光開化佛於圓影。
仍於京下造寧國會昌永寧等三寺。
飛閣跨中天之臺。
重門承列仙之觀。
雲甍藻梲繡柱文#CB04438;。
夏戶秋窓。蓮池柰苑。
處處精潔一一妍華。
見者忘歸。覩之眩目。
凡度僧尼一千八百人。
所寫經論一千七百餘部。
後遇張賓。始為不善。 ^508b5

周孝宣皇帝〔諱贇〕重隆佛日。
光後超前。造素像四龕一萬餘軀。
寫般若經三千許部。
六齋不替。八戒靡渝。
永夜清晨經行誦念。
立四大願志三菩提。 ^508b20

右周世宇文氏。五帝二十五年。
合寺九百三十一所。
譯經四人一十六部。 ^508b24

隋高祖文皇帝〔諱堅〕膺千齡之運。
當百王之末。玄德通於神明。
至功包於造化。揖讓之始未動戎衣。
樂推之辰咸熈庶績。
於是握#CB04636;璣而運乾象。
履文昌而齊斗極。
經天緯地之業。重光紫微。
仁盛聖明之姿。聯華日月。
至德被於人鬼。神化合於陰陽。
威振九圍。澤霑四海。
紹三皇之懋緒。纂五帝之徽蹤。
文景成湯莫能及也。
故有玄龜赤雀瑞鹿祥龍。
總萃於江灘。俱遊於蘭圃。
致騶虞於平樂。降麒麟於富昌。
東鰈西鶼紛綸上苑。
丹烏翠鳳煥爛華林。
殿闕產於靈芝。柱礎成於美玉。
石開奇字。山出嘉聲。
甘露垂醴。泉涌景星。
曜浪井浮。朱草叢生。
嘉苗合秀。攣者能步。
瘖者能言。慈洽九垓。
澤潤八表。明籌以合變往。
幽計以知年來。乃聖乃神。
多能多藝。無為之政遠嗣離連。
有道之風寔方炎昊。
聞思息訟比屋可封。
弘護居心。汲引興念。
棟梁三寶。荷負四生。
開皇三年詔曰。朕欽崇聖教。
念存神宇。其周朝所廢之寺咸可修復。
京兆太守蘇威奉勅。
於京城之內。選形勝之地。
安置伽藍。於是合京城內無問寬狹。
有僧行處皆許立事。
並得公名昔者。高祖以後魏大統七年六月癸丑。
生於同州般若尼寺神尼之房。
于時正氣冥符赤光滿室。
浮輝溢戶。紫焰爥天。
其內覩者莫不驚異。
互相禁約不許外聞。
比至三日紫氣充庭。
其人物在內皆成紫色。
四隣望之氣如迴蓋。
或似高樓。復有景風甘露。
合頴連枝。池發異花。
林生奇果。毒蟲隱伏。
吉鳥翔鳴。仍為神尼護持保養。
及登大位爰憶舊居。
開皇四年奉為太祖武元皇帝元明皇太后。
以般若故基造大興國寺焉。
般若寺往遭建德內外荒涼。
寸梠尺椽掃地皆盡。
乃開拓規摹備加輪煥。
七重周亘百栱相持。
龕室高竦。欄宇連袤。
金盤捧雲表之露。
寶鐸搖天上之風。
又以太祖往任隋州。
亦造大興國寺。京師造大興善寺。
大啟靈塔。廣置天宮。
像設憑虛。梅梁架逈。
璧璫曜彩。玉題含暉。
畫栱承雲。丹櫨捧日。
風和寶鐸。雨潤珠旛。
林開七覺之花。池漾八功之水。
召六大德及四海名僧。
常有三百許人。四事供養。
開皇五年爰請大德經法師。
受菩薩戒。因放獄囚。
仍下詔曰。朕夙膺多祉嗣恭寶命。
方欲歸依種覺敦崇勝果。
以今月二十三日。
請經法師於大興善殿受菩薩戒。
然菩薩之教。以解脫為先。
戒行之本以慈悲為始。
今囹圄幽閉有慟于懷。
自流罪已下悉可原放。
計天下輕囚預得放者。
二萬四千九百餘人。
其死罪蒙降者。三千七百餘人。
含齒戴髮相趨舞蹈。
門門受福人人稱慶。
意欲革此蒙心明茲慧日。
有生之類同知遷善也。
其年勅云。佛以正法付囑國王。
朕是人尊受佛付囑。
自今以後訖朕一世。
每月常請二七僧。
隨番上下。經師四人大德三人。
於大興善殿讀一切經。
雖目覽萬機。而耳飡法味。
每夜行道。皇后及宮人親聽讀經。
若有疑處問三大德。
又於亳州造天居寺。
并州造武德寺。前後各一十二院。
四周閭舍一千餘間。
供養三百許僧。始龍潛之日。
所經行處四十五州。
皆造大興國寺。於仁壽宮造三善寺。
為獻皇后造東禪定寺。
又詔曰。若能高蹈清虛勤求出世。
咸可獎勸詒訓垂範。
山谷閑遠含靈韞異。
幽隱所好。仙聖攸居。
學道之人趣向者廣。
石泉栖息巖藪去來。
形骸所待有須資給。
其五嶽及諸州名山之下。
各置僧寺一所并田莊。
仁壽元年文帝獻后及宮人等。
咸感舍利普放光明。
砧搥試之宛然無損。
於四十州各造寶塔。
光曜顯發神變殊常。
具如王劭所紀。自開皇之初終於仁壽之末。
所度僧尼二十三萬人。
海內諸寺三千七百九十二所。
凡寫經論四十六藏。
一十三萬二千八十六卷。
修治故經三千八百五十三部。
造金銅檀香夾紵牙石像等。
大小一十萬六千五百八十軀。
修治故像一百五十萬八千九百四十許軀。
宮內常造刺繡織成像及畫像。
五色珠幡五彩畫旛等不可稱計。
二十四年營造功德。
弘羊莫能紀。隷首無以知。 ^508b26

隋煬帝〔諱廣〕嗣膺下武丕承大業。
至德光被於億兆。
神化覃洽於黎元。
占風候雨之鄉。梯山請朔。
蟠木流沙之地。汎海輸賝。
外洞九流內窮三藏。
究真如之妙理。殫造化之幽源。
體物超前緣情冠古。
每以鼎湖之駕邈矣寧追。
長陵之魂悠然茲永。
乃聿興淨業標樹福田。
大業元年為文皇帝造西禪定寺。
並式規大壯備准宏模。
起如意之臺。列神通之室。
仁祠切漢。靈剎干霄。
寶樹八行和鈴四角。
巃嵸三層之格。懸自響之鍾。
布護千葉之蓮。捧飛來之座。
危吞琅瑘之殿。陵跨魯恭之宮。
盡世珍奇具諸文物。
又於高陽造隆聖寺。
碑文祕書郎虞世南撰。
爾乃儼香閣以遠臨。
曖花臺之相踞。金波夜上徘徊璧璫之側。
玉繩曉映的歷珠網之間。
澹虛白於房帷。生風雲於軒牖。
靈龕禪室像設化城。
踊塔寶臺極圖神變。
又於道場設無遮大會。
度清信士女。百二十人。
奉為文皇帝敬造金銅釋迦坐像一軀。
通光趺七尺二寸。
未及莊嚴。而頂凝紺翠體耀紫金。
放大光明照映堂宇。
既感通於嘉瑞。勅諸州郡各圖寫焉。
又於并州造弘善寺。
傍龍山作彌陀坐像。
高一百三十尺。揚州造慧日道場。
京師造清禪寺日嚴寺香臺寺。
又捨九宮為九寺。
於泰陵莊陵二所並各造寺。
平陳之後於揚州莊補故經。
并寫新本。合六百一十二藏。
二萬九千一百七十三部。
九十萬三千五百八十卷。
修治故像一十萬一千軀。
鑄刻新像三千八百五十軀。
所度僧尼一萬六千二百人。 ^509b14

右隋普六茹楊氏二君三十七年。
寺有三千九百八十五所。
度僧尼二十三萬六千二百人。
譯經二十六人八十二部。
然有隋建國佛教會昌。
文帝創啟靈儀禎瑞重沓。
煬帝嗣膺寶曆興建彌多。
自昔在蕃邸立四道場。
釋老雙標內外資給。
爰至登極更廣搜揚。
一藝惠於有生。三徵居於別館。
四事供養二千餘人。
年別諸諱普建大齋。
各度僧尼永充常式。
大業末歲妖寇勃生。
雖郊壘多虞干戈競接。
而隆敬盡一終始無虧。
毘贊佛理勒諸銘碣。
辯正論卷第三
 ^509c14
