
jing:: 佛說身毛喜豎經卷上
translator:: 譯經三藏朝散大夫試鴻臚卿光梵大師賜紫沙門臣惟淨等奉　詔譯
如是我聞：
一時世尊在毘舍離國最勝大城最勝林中，與苾芻眾俱。
時彼城中有長者子，名曰善星，捨離佛法，
其來未久，以多種緣，謗佛法僧，而作是言：「沙門瞿曇！
尚無人中最上之法，況聖知見最勝所證，入於論難。
彼為聲聞，宣說諸法，所求所修，以自辯才及不正智，
而為所證，其所說法，豈能出要盡苦邊際？」 ^591c16

爾時尊者舍利子，於其食時著衣持鉢，
入毘舍離大城，次第乞食，聞彼城中善星長者子以多種緣謗佛法僧。
時尊者舍利子既行乞已，還復本處，飯食事訖，
收攝衣鉢，洗雙足已，往詣佛所，頭面著地，
禮世尊足，退坐一面，而白佛言：「世尊！
我於今日，入毘舍離大城乞食，聞彼城中善星長者子，
以多種緣謗佛法僧，而作是言：『沙門瞿曇！
尚無人中最上之法，況聖知見最勝所證，入於論難。
彼為聲聞，宣說諸法，所求所修，以自辯才及不正智，
而為所證，其所說法，豈能出要盡苦邊際？』
世尊！彼長者子，捨離佛法，其來未久，斯何等故，發如是言？」 ^591c23

爾時佛告尊者舍利子言：「汝今當知，彼善星長者子，
是大麁惡，覆藏自罪，以覆藏故，謗佛法僧，乃發是言。
舍利子！如汝所聞，彼長者子出非義語而為誹謗，
即作是言：『沙門瞿曇！
彼為聲聞所說諸法，豈能出要盡苦邊際者？』
汝當善聽，我今為汝略說其事。
舍利子！彼長者子，於我法中不具信種。
所有如來、應供、正等正覺、明行足、善逝、
世間解、無上士、調御丈夫、天人師、佛、世尊，十號具足。
彼長者子，於如是事，雖知雖見，以不信故乃發是言：『沙門瞿曇！
尚無人中最上之法，況聖知見最勝所證，入於論難。
彼為聲聞，宣說諸法，所求所修，以自辯才及不正智，而為所證。』
由彼心言及彼所見，相續謗故，速墮地獄，如墜重擔。
又如聲聞苾芻，戒定慧學，皆悉具足，少用勤力，
智獲果證，不以為難；彼墮惡趣，亦復如是！ ^592a7

「又舍利子！彼長者子，於我法中不具信種。
所有如來、應供、正等正覺，於阿蘭若處棲止坐臥，
遠離闤闠種種憒閙，人所應用房舍坐臥諸緣具等，亦悉棄置。
彼長者子，於如是事，雖知雖見，以不信故，
乃發是言，而為誹謗。
由彼心言及彼所見，相續謗故，速墮地獄。 ^592a23

「又舍利子！彼長者子，於我法中不具信種。
所有如來、應供、正等正覺，離欲離罪息不善法，
有尋有伺，離生喜樂，證初禪定。
彼長者子，於如是事雖知雖見，以不信故，
乃發是言，而為誹謗。
由彼心言及彼所見，相續謗故，速墮地獄。 ^592a28

「又舍利子！彼長者子，於我法中不具信種。
所有如來、應供、正等正覺，止息尋伺，內外清淨，
心一境性，無尋無伺，定生喜樂，證二禪定。
彼長者子，於如是事，雖知雖見，以不信故，
乃發是言，而為誹謗。
由彼心言及彼所見，相續謗故，速墮地獄。 ^592b5

「又舍利子！彼長者子，於我法中不具信種。
所有如來、應供、正等正覺，離於喜貪，如實正知，
修捨念行，身受妙樂，離於貪想，如聖所觀，
捨念之行，離喜妙樂，證三禪定。
彼長者子，於如是事，雖知雖見，以不信故，
乃出是言，而為誹謗。
由彼心言及彼所見，相續謗故，速墮地獄。 ^592b11

「又舍利子！彼長者子，於我法中不具信種。
所有如來、應供、正等正覺，苦樂悉斷，離先所有悅意、
惱意二種之法，除苦樂想，捨念清淨，證四禪定。
彼長者子，於如是事，雖知雖見，以不信故，
乃發是言，而為誹謗。
由彼心言及彼所見，相續謗故，速墮地獄。 ^592b18

「又舍利子！彼長者子，於我法中不具信種。
所有如來、應供、正等正覺，過諸色想，離想對礙，
於種種想，而不作意，緣無邊空，以為行相，證空無邊處定。
彼長者子，於如是事，雖知雖見，以不信故，
乃發是言，而為誹謗。
由彼心言及彼所見，相續謗故，速墮地獄。
餘之所證，九次第定，亦復如是！ ^592b24

「又舍利子！彼長者子，於我法中不具信種。
所有如來、應供、正等正覺，於處非處以自智力悉如實知。
如來成就如是智力，彼長者子，於如是事，
雖知雖見，以不信故，乃發是言，而為誹謗。
由彼心言及彼所見，相續謗故，速墮地獄。 ^592c2

「又舍利子！彼長者子，於我法中不具信種。
所有如來、應供、正等正覺，一切所行所至之道，悉以正智如實了知。
如來成就如是智力，彼長者子，於如是事，
雖知雖見，以不信故，乃發是言，而為誹謗。
由彼心言及彼所見，相續謗故，速墮地獄。 ^592c8

「又舍利子！彼長者子，於我法中不具信種。
所有如來、應供、正等正覺，於種種界無數世界，悉以正智如實了知。
如來成就如是智力，彼長者子於如是事，
雖知雖見，以不信故，乃發是言，而為誹謗。
由彼心言及彼所見，相續謗故，速墮地獄。 ^592c14

「又舍利子！彼長者子，於我法中不具信種。
所有如來、應供、正等正覺，於諸有情，所有無數種種信解，
悉以正智稱量，如實一一了知。
如來成就如是智力，彼長者子，於如是事，
雖知雖見，以不信故，乃發是言，而為誹謗。
由彼心言，及彼所見，相續謗故，速墮地獄。 ^592c20

「又舍利子！彼長者子，於我法中不具信種。
所有如來、應供、正等正覺，於諸有情，差別諸根，
悉以正智稱量，如實一一了知。
如來成就如是智力，彼長者子，於如是事，
雖知雖見，以不信故，乃發是言，而為誹謗。
由彼心言及彼所見，相續謗故，速墮地獄。 ^592c26

「又舍利子！彼長者子，於我法中不具信種。
所有如來、應供、正等正覺，於諸有情，積集諸業，
及其壽量，悉以正智稱量，如實一一了知。
如來成就如是智力，彼長者子，於如是事，
雖知雖見，以不信故，乃發是言，而為誹謗。
由彼心言及彼所見，相續謗故，速墮地獄。 ^593a3

「又舍利子！彼長者子，於我法中不具信種。
所有如來、應供、正等正覺，一切禪定，解脫三摩地、
三摩鉢底，染淨所起，悉以正智，如實了知。
如來成就如是智力，彼長者子，雖知雖見，
以不信故，乃發是言，而為誹謗。
由彼心言及彼所見，相續謗故，速墮地獄。 ^593a9

「又舍利子！彼長者子，於我法中不具信種。
所有如來、應供、正等正覺，以淨天眼過於人眼，
能觀世間一切有情生滅好醜，若貴若賤，隨業所受。
若諸有情，於身口意，造不善業，毀訾賢聖，
起於邪見，因斯積集邪見業故，身壞命終，
墮在惡趣，生地獄中；若諸有情，於身口意，
造眾善業，不毀賢聖，起於正見，因斯積集正見業故，
身壞命終，生於善趣天界之中。
即以天眼及以正智，悉見悉知。
如來成就如是智力，彼長者子，於如是事，
雖知雖見，以不信故，乃發是言，而為誹謗。
由彼心言及彼所見，相續謗故，速墮地獄。 ^593a15

「又舍利子！彼長者子，於我法中不具信種。
所有如來、應供、正等正覺，種種宿住隨念智力，
所謂能知一生二生、三四五生，若十、二十，
乃至百生、千生、百千生，無數百千生。
於諸生中，若成若壞，諸有一切成壞劫事，
昔如是姓、如是名字、如是種族、如是色相、
如是飲食、如是壽量、如是苦樂，此滅彼生、彼滅此生。
如是等事，悉以正智，如實思念，一一了知。
如來成就如是智力，彼長者子，於如是事，
雖知雖見，以不信故，乃發是言，而為誹謗。
由彼心言及彼所見，相續謗故，速墮地獄。 ^593a27

「又舍利子！彼長者子，於我法中不具信種。
所有如來、應供、正等正覺，諸漏已盡，非漏隨增，
心善解脫、慧善解脫。
於如是法，以自通力，成就所證。
舍利子！如來圓滿如是十力，彼長者子，
於如是事，雖知雖見，以不信故，乃發是言，而為誹謗。
由彼心言及彼所見，相續謗故，速墮地獄。 ^593b9

「又舍利子！彼長者子，於我法中不具信種。
所有如來、應供、正等正覺，成就四無所畏而悉能知聖所行處，
於大眾中，作師子吼，轉大梵輪，餘諸沙門、
婆羅門，若魔若梵，悉不能轉。
何等為四？一者、如來、應供、正等正覺，證一切智，
此法彼法，無所不知，於大眾中，作如是言：
『我得安樂無恐無畏，如實了知聖所行處，
作師子吼，轉大梵輪，餘不能轉，我不見有一切沙門、
婆羅門、及天人、魔、梵與我等者。』
二者、如來、應供、正等正覺，諸漏已盡，於大眾中，
作如是言：『我得安樂無恐無畏，如實了知聖所行處，
作師子吼，轉大梵輪，餘不能轉，我不見有一切沙門、
婆羅門及天人、魔、梵與我等者。』
三者、如來、應供、正等正覺，為隨法行諸聲聞人，
宣說所修隨法所行，如先廣說，最上所證，
於大眾中，作如是言：『我說貪欲是障道法，
我得安樂無恐無畏，如實了知聖所行處，
作師子吼，轉大梵輪餘不能轉，我不見有一切沙門、
婆羅門、及天人、魔、梵與我等者。』
四者、如來、應供、正等正覺，為諸聲聞說正道法，
而能出要盡苦邊際，於大眾中，作如是說：
『我得安樂無恐無畏，如實了知聖所行處，
作師子吼，轉大梵輪，餘不能轉，我不見有一切沙門、
婆羅門及天、人、魔、梵與我等者。』 ^593b16

「舍利子！如來圓滿如是四無所畏，彼長者子，
於如是事，雖知雖見，以不信故，乃發是言，而為誹謗。
由彼心言及彼所見，相續謗故，速墮地獄。 ^593c10

「又舍利子！世有八眾。
何等為八？一、剎帝利眾，二、婆羅門眾，三、
長者眾，四、沙門眾，五、四大王天眾，六、忉利天眾，
七、魔眾，八、梵天眾。 ^593c14

「舍利子！我昔曾往無數百千剎帝利會中，
隨彼眾會何等色相，我亦同彼現其形相；
隨彼眾會光明分量，我亦同彼具其光相。
彼眾或以自教說法，我亦先當同其所說，然後我說勝彼之法。
我雖如是所說，彼眾亦悉不能知解，以是緣故，
彼眾疑念：『適所說法，為沙門邪？
婆羅門邪？天、人、魔、梵之所說邪？』
我時復為說最上法，示教利喜。
如其所應示教利喜已，我於爾時，隱身不現。
我雖如是隱其身相，彼眾亦悉不能知覺，
復起疑念：『適所隱者，為沙門邪？
婆羅門邪？或天、人、魔、梵邪？』
舍利子！我時現自身相，與彼同等，彼眾尚猶不能見我，況復超勝我？
時所說最上法者，所謂最勝神通知見。 ^593c16

「又舍利子！我昔曾往無數百千婆羅門會中，
隨彼眾會何等色相，我亦同彼現其形相；
隨彼眾會光明分量，我亦同彼具其光相。
彼眾或以自教說法，我亦先當同其所說，然後我說勝彼之法。
我雖如是所說，彼眾亦悉不能知解，以是緣故，
彼眾疑念：『適所說法，為沙門邪？
婆羅門邪？天、人、魔、梵之所說邪？』
我時復為說最上法，示教利喜。
如其所應示教利喜已，我於爾時，隱身不現。
我雖如是隱其身相，彼眾亦悉不能知覺，
復起疑念：『適所隱者，為沙門邪？
婆羅門邪？或天、人、魔、梵邪？』
舍利子！我時現自身相與彼同等，彼眾尚猶不能見我，況復超勝我？
時所說最上法者，所謂最勝神通知見，
餘之長者、沙門、四大王天、忉利天及魔眾會，亦復如是！ ^594a2

「又舍利子！我昔曾往無數百千梵天會中，
隨彼眾會何等色相，我亦同彼現其形相；
隨彼眾會光明分量，我亦同彼具其光相。
彼眾或以自教說法，我亦先當同其所說，然後我說勝彼之法。
我雖如是所說，彼眾亦悉不能知解，以是緣故，
彼眾疑念：『適所說法，為沙門邪？
婆羅門邪？天、人、魔、梵之所說邪？』
我時復為說最上法，示教利喜。
如其所應示教利喜已，我於爾時，隱身不現。
我雖如是隱其身相，彼眾亦悉不能知覺，
復起疑念：『適所隱者，為沙門邪？
婆羅門邪？或天、人、魔、梵邪？』
舍利子！我時現自身相與彼同等，彼眾尚猶不能見我，況復超勝我？
時所說最上法者，所謂最勝神通知見。 ^594a17

「舍利子！彼長者子，於如是事，雖知雖見，
以不信故，乃發是言，而為誹謗。
由彼心言及彼所見，相續謗故，速墮地獄。 ^594b1

「又舍利子！其有地獄所行之道、所趣業因，
乃至有情所受報應，我悉如實一一了知；
又復畜生所行之道、所趣業因，乃至有情所受報應，
悉如實知；又復餓鬼所行之道、所趣業因，
乃至有情所受報應，悉如實知；所有阿修羅道、
人所行道、天所行道所趣業因，乃至彼彼有情所受報應，悉如實知。
舍利子！至于涅槃所行聖道，及涅槃法，
乃至有情證涅槃果，悉如實知。
舍利子！彼長者子，於如是事，雖知雖見，
以不信故，乃發是言，而為誹謗。
由彼心言及彼所見，相續謗故，速墮地獄。
佛說身毛喜豎經卷上
 ^594b4
