謗佛經
translator:: 元魏天竺三藏菩提流支譯
jing:: 
如是我聞：
一時，婆伽婆住王舍城耆闍崛山中，與大比丘眾千二百五十人俱，
菩薩八十千。爾時會中有菩薩摩訶薩，
名離憂悲，在大會坐，師子遊戲菩薩摩訶薩、
智光明菩薩摩訶薩、梵雷音響雲聲菩薩摩訶薩、
善作功德寶華光明菩薩摩訶薩、師子遊步雲雷音聲菩薩摩訶薩、
光明威德名聞菩薩摩訶薩、無邊智聚思惟莊嚴菩薩摩訶薩、
無邊寶華名稱菩薩摩訶薩、智慧光明辯才說意菩薩摩訶薩，
此十菩薩摩訶薩集在會坐，已於七年為陀羅尼精勤修習而不能得，
滿七年已則生憂愁，心尚不定況陀羅尼，
所求不得心生疲倦，既於七年離癡覆蓋，
恒常經行求陀羅尼而不能得，捨戒還家遠離佛法作鄙劣行，
於佛法中心生疑惑，有如是過。
阿闍世王在大會坐。 ^876a6

爾時世尊於先已為阿闍世王斷除疑悔，
阿闍世王既除疑悔，一切憂惱皆得解脫，
於七日中捨財大施，如是大施滿七日已，為聽法故七億眾生俱到佛所。
彼十菩薩諸善男子，於佛法中已得罪過，亦在會坐。 ^876a22

爾時會中有菩薩摩訶薩，名不畏行，得陀羅尼，
阿僧祇劫法忍成就，得無生忍、種種辯才，
能知一切智智之門，能說法門，能知眾生深心信解而為說法。 ^876a27

爾時不畏行菩薩摩訶薩從坐而起，整服一廂，
右膝著地合掌向佛，白言：「大德！
此眾會中十善男子，已於七年為陀羅尼精勤修行，
所願不成，捨離佛法而作俗人。
善哉，世尊！如方便說，此善男子令速解知。」 ^876b2

爾時世尊告不畏行菩薩言：「善男子！
當知如是十善男子，未曾得聞謗佛法門，
此善男子曾謗佛來，是故不能速疾得通。」 ^876b7

爾時不畏行菩薩摩訶薩即以偈頌問如來曰：
　　「我今問仁曰，光明之法王，
　　若行菩薩行，惡業云何淨？
　　無量勝智名，十力無障智，
　　解脫無戲論，說菩薩淨行。
　　我問無量智，我問斷惡意，
　　我問無比尊，云何菩薩行？
　　已脫一切縛，離煩惱破魔，
　　知眾生心意，願說菩薩行。
　　如華開笑面，有有行欲斷，
　　說法斷有意，願說菩薩行。
　　能與無量樂，善功德善行，
　　於一切世間，作利益安樂。
　　已於無量世，為捨所愛物，
　　象馬寶百頭，無量妻子捨。
　　以忍自調伏，樂戒功德行，
　　決定勤精進，意常不憂惱。
　　百種苦已盡，所求事究竟，
　　願如應說法，除斷眾生苦。
　　願說離三垢，云何離不善？
　　願說菩薩行，調御益眾生。」 ^876b9

爾時世尊告不畏行菩薩摩訶薩言：「善男子！
此十菩薩本曾謗佛。」 ^876c2

不畏行菩薩言：「世尊！
云何謗佛？」 ^876c3

佛言：「不畏行！此十菩薩乃往過去第三十劫，
有佛號曰觀世自在如來、應、正遍知，出焰世界。
不畏行！今此會中十善男子，於彼觀世自在如來入涅槃後，
皆作大姓大富長者，造五百寺，於一一寺置千比丘。
時有法師，名曰辯積，得陀羅尼，坐法座上為眾說法，
五千諸佛皆與辯才、八萬億天守護供養。
辯積法師一說法時，七萬眾生悉皆不退阿耨多羅三藐三菩提，
一萬眾生得須陀洹果。 ^876c4

「善男子！彼時有王，名曰月得，自共五百婇女相隨，
俱往供養辯積法師，敬重法故歌聲作樂，
種種寶花散彼比丘，栴檀等香用塗其身，
以五百領好衣覆之，於七日中一切樂具盡心供養，如法師法而供養之。 ^876c13

「當於爾時，彼長者子，說彼比丘毀破淨戒。
彼惡業報，九十千年墮大地獄；於五百世雖生人中受黃門身，
生夷人中、生邪見家；於六百世生盲無舌；
七百世中雖復出家，求陀羅尼而不能得。
何以故？以彼往世惡業障故。 ^876c18

「善男子！汝應善知如是法門，我今已說。
既得聞已，若見法師實破戒者，不得生瞋，
尚不應說，何況耳聞而得說耶？
善男子！若有挑拔一切眾生眼目罪聚，
若以瞋心看法師者，所有惡業過彼罪聚。
若斷一切諸眾生命所有罪聚，若有於法師生於惡心，
逕迴面頃所得罪聚，彼前罪聚於此罪聚，
一百分中不等其一，於千分中亦不等一，
於百千分、阿僧祇分、若歌羅分、若數分中不等其一，於譬喻分乃至憂波尼沙陀分不等其一。
何以故？若謗法師即是謗佛。 ^876c23

「善男子！若有悕望供養佛者，彼人則應供養法師；
若有悕望供給佛者，彼人則應供給法師；
若有悕望禮拜佛者，彼人則應禮拜法師。
何以故？以從菩薩生一切智、以從菩薩生諸佛故。 ^877a5

「善男子！菩薩何曰發菩提心？
既發心已，不住欲樂、煩惱不染，不住一切非梵行事，應如是知。
如是菩薩入無色定不生無色。
何以故？菩薩不隨三昧力生，以願力生，如是菩薩解脫一切毛道凡夫愚癡人行。
若有能見虛空色者，彼人能見菩薩煩惱。 ^877a9

「善男子！譬如阿那婆達多龍王，龍眾數攝，
與一切龍體相無異，龍三種過悉皆遠離。
何等為三？一者熱沙不墮其頭、二者不以蛇身行欲、三者無有伽樓羅畏。
如是善男子！此三龍過所不能于。
菩薩摩訶薩亦復如是，一切戲樂皆悉具有，
於三有中欲煩惱苦不能覆蔽，應如是知。 ^877a15

「又善男子！譬如取魚眾生之類，於水中行、
水中見物、入水不死。
善男子！菩薩摩訶薩亦復如是，行於生死住凡夫行，
常求智行修集正法，心不迷亂，凡夫之事所不能污，
三有之苦所不能于，是故菩薩摩訶薩常應自護，勿謗法師。」 ^877a22

爾時世尊而說偈言：
　　「若欲供養佛，若欲禮如來，
　　但供養佛子，第一供養佛。
　　我說以衣鉢，坐臥經行處，
　　如是等應施，發菩提心者。
　　如是供養佛，如是供養法，
　　佛為世間上，皆從法中生。
　　是人孤獨智，與暗眼者明，
　　示迷者正道，將向不死處。
　　若一切財寶，常施一切佛，
　　雖如是奉施，不能報佛恩；
　　若從今已去，常供養法師，
　　不謗不說者，則報諸佛恩。」 ^877a27

爾時不畏行菩薩摩訶薩白佛言：「世尊！
有方便門令此菩薩淨惡業不？」 ^877b11

佛言：「有。不畏行！有陀羅尼，此善男子若能出家專心誦此陀羅尼句，
惡業則淨。 ^877b12

「多軼他阿制〔句〕阿車婆坻〔句〕阿那〔長音〕
毘麗〔句〕阿施黎殺〔詩債反，句〕阿訖吏帝
〔句〕阿那由系〔句〕阿系〔句〕阿毘何〔長音〕離
〔句〕阿婆〔重音，不言重者悉是輕音〕婆〔句〕
頭樓唐鵝磨〔句〕由多若多〔長音〕納波囉頗閉
〔句〕尼伽地憂伽囉系〔句〕侯侯迷〔無詣反，
句〕遮波麗〔句〕娑遲摩細〔句〕三摩提〔句〕余
〔長音〕知〔句〕那耶波離舒〔長音〕池〔重音〕帝
〔句〕 ^877b15

「善男子！此十善男子若能誦此陀羅尼句，
於七日中一切放捨，不食雜食心不散亂，
不著諸色心不分別，捨憍慢意，常誦不止，
更無所作，不與人雜，行平等心常行利益，
心常修習五陰無常而不捨離，常修念佛，
若如是行，於十方中現見千佛。」 ^877b22

爾時彼會十善男子聞佛說已，即爾出家，
專心誦此陀羅尼句，七日精進隨順攝取，
亦常修習念佛三昧，見一千佛，彼惡業障懺悔盡滅。
爾時即得一切智門集陀羅尼，滅三十劫生死之業，不退阿耨多羅三藐三菩提。 ^877b28

「不畏行！當知爾時供養法師月得王者，
今無量壽如來、應供、正遍知是。
阿閦如來、應、正遍知則是爾時辯積法師。
爾時謗說辯積法師十長者兒大姓童子，
即是此會十善男子，彼十長者大姓童子，爾時謗說辯積法師毀犯淨戒。 ^877c4

「如是善男子！隨諸菩薩於何等寺若善惡住，乃至失命身死因緣不見其過。
何以故？善男子！菩薩具有四種淨法。
何者四種？一者修空、二者常於一切眾生不破壞心、
三者於諸菩薩常與利益、四者說法不求資生。
善男子！此是四法菩薩摩訶薩清淨菩提法。」 ^877c10

爾時世尊為明此義，以偈說曰：
　　「若能信解空，佛說第一法，
　　如是清淨行，行常不放逸。
　　不破壞眾生，不說破壞語，
　　彼人得成佛，光明照世間。
　　此第二淨道，聞已作利益，
　　於眾生行忍，莫作破壞行。
　　有法善無垢，施發心菩薩，
　　若不求恩報，第三菩提道。
　　決定生悲心，說法不求利，
　　如深心憐愍，第四道智淨。 ^877c15

「復次善男子！修陀羅尼菩薩摩訶薩，阿蘭若行，
親近聞法，著鮮淨衣，獨住閑居，四威儀中常思惟行，
以種種物布施法師，生正信心不隨他語，
不生疲倦，常精進行心不諭諂，不離念佛心無所得，
善修無相如說而行，以信解心請佛懺悔，
隨喜迴向恒常正行，不越威儀不畏教誡，
依止尊住一切名行，於此法中不疲倦修。」 ^877c27

說此法時，三萬眾生本未曾發菩提之心，
聞此法已發菩提心；五千眾生遠塵離垢，
於諸法中得法眼淨；三萬菩薩一切皆得無生法忍。 ^878a6

「善男子！若諸菩薩摩訶薩等，聞此法門得福甚多。
若以七寶滿於三千大千世界，於日日中布施三寶，
如是乃至恒河沙劫；若復得聞如是法門，其福為勝。
若復能行五波羅蜜經一千劫，惟除般若波羅蜜門；
若人得聞如是法門，其福為勝。
善男子！若復有人於一千佛，晨起日中日暮供養，
尊重讚歎如意供給；若有得聞如是法門，其福為勝。 ^878a10

「如是善男子！應當護念如是法門，我今付汝為令擁護受持讀誦，
解說其義為令書寫，乃至失命身死因緣，應當護念隨順修行。」 ^878a18

如來說已，不畏行菩薩摩訶薩及餘菩薩，
彼諸比丘一切眾會，并諸天、人及阿修羅、
乾闥婆等，聞佛所說，皆大歡喜。
謗佛經
 ^878a20
