
fen:: 瑜伽師地論卷第六十四
author:: 彌勒菩薩說
translator:: 三藏法師玄奘奉　詔譯
攝決擇分中聞所成慧地
di:: 
##  10 聞所成慧地

zhang:: 
### 1章 結前生後

如是已說無心地決擇。
聞所成慧地決擇，我今當說。
zhang:: 
###  2章 正決擇

jie:: 
#### 1節 歸依

xiang:: 
##### 1項 五處觀察所歸
 ^652c20

謂由五處觀察所歸，乃可歸依。
一、由身業清淨故；二、由語業清淨故；三、
由意業清淨故；四、由於諸有情起大悲故；
五、由成就無上法故。
xiang:: 
#####  2項 問答辨三歸依處

mu:: 
###### 1目 五問
 ^652c21

問：歸依有幾種？何緣但有爾所歸依？
齊何緣故說能歸依？
mu:: 
######  2目 五答
 ^652c24

云何修行歸依之行？
何等歸依所得功德？ ^652c25

答：歸依有三種，謂佛法僧。 ^652c26

四緣故有爾所歸依。
一、由如來性極調善故；二、於一切種所調、
能調善方便故；三、具大悲故。
四、以一切財而興供養未將為喜，要以正行而興供養乃生歡喜。
由如是故，彼所立法、彼弟子眾皆可歸依。 ^652c27

齊四緣故說能歸依。
一、知功德故；二、知差別故；三、自誓願故；
四、更不說有餘大師故。
當知歸依有四正行。
一、親近善士，二、聽聞正法，三、如理作意，
四、法隨法行。若有成就此四正行，乃名歸依。 ^653a3

當知復有四種正行。
一、諸根不掉，二、受學學處，三、悲愍有情，
四、應時時間於三寶所勤修供養。 ^653a7

受歸依者獲四功德。
一、獲廣大福，二、獲大歡喜，三、獲三摩地，
四、獲大清淨。復獲四德。
一、大護圓滿；二、於一切種邪信解障皆得輕微，
或永滅盡；三、得入聰叡、正行正至、善士眾中，
所謂大師、同梵行者；四、為於聖教淨信諸天歡喜愛念，
謂彼天眾心生歡喜，唱如是言：我等成就三歸依故，
從彼處沒來生此間；是諸人等今既成就多住歸依，亦當來我眾同分中。
xiang:: 
#####  1項 六項辨三寶差別

mu:: 
###### 1目 標列六相
 ^653a9

復次，由六種相，佛法僧寶差別應知。
一、由相故；二、由業故；三、信解故；四、修行故；
五、隨念故；六、生福故。
mu:: 
######  2目 隨釋
 ^653a19

云何相故三寶差別？
謂自然覺悟相是佛寶，覺悟果相是法寶，隨他所教正修行相是僧寶。 ^653a22

云何業故三寶差別？
謂轉正教業是佛寶，捨煩惱苦所緣境業是法寶，勇猛增長業是僧寶。 ^653a25

云何信解故三寶差別？
謂於佛寶，應樹親近承事信解；於法寶所，
應樹希求證得信解；於僧寶所，應樹和合同一法性共住信解。 ^653a28

云何修行故三寶差別？
謂於佛寶，應修供養承事正行；於法寶所，
應修瑜伽方便正行；於僧寶所，應修共受財法正行。 ^653b2

云何隨念故三寶差別？
應以餘相隨念佛寶，應以餘相隨念法寶，應以餘相隨念僧寶。
謂是世尊，乃至廣說。 ^653b5

云何生福故三寶差別？
謂於佛寶，依一有情生最勝福；於法寶所，
即依此法生最勝福；於僧寶所，依多有情生最勝福。
jie:: 
####  2節 五法辨沙門婆羅門勝劣差別

xiang:: 
##### 1項 標列五法
 ^653b8

復次，由五法故，沙門、婆羅門勝劣差別。
何等五法？一者、聞法，二者、戒法，三、攝受法，
四、受用法，五、證得法。
xiang:: 
#####  2項 隨釋
 ^653b11

謂婆羅門所有聞法，義虛劣故，不示他故，
文句隱故，是其下劣。
沙門聞法與此相違，故是勝妙。
又婆羅門所有戒法，隨何、隨分、隨其差別，
開許害等，故是下劣。
沙門戒法與此相違，故是勝妙。
又婆羅門所攝受法，攝受障道田事、宅事、
財貨事等，又復攝受妻子、奴婢、僮僕等類，故是下劣。
沙門所有攝受之法，除離苦法，更無所有，故是勝妙。
又婆羅門所受用法，受用障道塗飾、香鬘、
莊嚴具等，又現受用歌舞、作倡、戲笑等事，
又現受用婬欲等法，故是下劣。
沙門所有受用之法，受用無罪正聞思修所成智慧，故是勝妙。
又婆羅門所有證法，但以梵世為究竟故，
復退還故，雜染污故，有苦惱故，是其下劣。
沙門證法，以般涅槃為究竟故，無退轉故，
一向離垢故，一向安樂故，當知勝妙。
jie:: 
####  3節 三求
 ^653b13

復次，欲求有五。一、攝受求，二、受用求，三、
戲樂求，四、乏解了求，五、名聲求。 ^653b29

有求亦五。一、法爾求，二、祈願求，三、愚癡求，
四、厭患求，五、思擇求。 ^653c1

梵行求亦五。一、唯求求，二、趣向求，三、現得求，
四、後得求，五、思擇當得求。 ^653c3

復有差別。謂假名求、第一義求、彼觀察求、
無方便求、有方便求。
jie:: 
####  4節 內明

xiang:: 
##### 1項 總標前說略標內明為勝
 ^653c4

如本地分中已說五明處。
其內明處，於諸明處諸論、諸宗，為最為勝。
何以故？由四清淨清淨義故。
一、攝一切染淨義清淨故；二、即此義非他論所制伏清淨故；
三、即此義易可入清淨故；四、既得入已，正行不壞清淨故。
xiang:: 
#####  2項 諸佛聖教若欲略釋由六種理門應隨決了

mu:: 
###### 1目 標列六種理門
 ^653c6

復次，諸佛聖教若欲略釋，由六種理門應隨決了。
一、真義理門，二、證得理門，三、教導理門，
四、遠離二邊理門，五、不可思議理門，六、意趣理門。 ^653c12

此中前三理門，由後三理門應隨決了。 ^653c15

謂真義理門，由遠離二邊理門應隨決了；
證得理門，由不可思議理門應隨決了；
教導理門，由意趣理門應隨決了。
此中真義即是理門，是故名為真義理門；
乃至意趣即是理門，是故名為意趣理門。
理門義者，謂於彼彼無顛倒性、如其實性、離顛倒性。
mu:: 
######  2目 隨別釋
 ^653c16

復次，應知真義略有六種。
謂世間所成真實，乃至所知障淨智所行真實、
安立真實、非安立真實。
前四真實，應知如前菩薩地中已廣分別。
云何安立真實？謂四聖諦。
苦由苦故，乃至道由道故。
所以者何？以略安立三種世俗。
一、世間世俗，二、道理世俗，三、證得世俗。
世間世俗者，所謂安立宅舍、瓶瓫、軍林、
數等，又復安立我、有情等。
道理世俗者，所謂安立蘊、界、處等。
證得世俗者，所謂安立預流果等彼所依處。
又復安立略有四種。
謂如前說三種世俗，及與安立勝義世俗。
即勝義諦。由此諦義不可安立，內所證故，
但為隨順發生此智，是故假立。
云何非安立真實？
謂諸法真如。 ^653c22

云何證得？謂若略說有四證得。
一、諸有情業果證得，二、聲聞乘證得，三、
獨覺乘證得，四、大乘證得。 ^654a7

有情業果證得者，謂由所作淨不淨業自所作業為依因故，
諸有情類，於五趣等生死海中感異熟果、受異熟果。 ^654a10

聲聞乘證得者，謂先受歸依，乃至沙門莊嚴為依因故，有五種證得。
一、地證得，二、智證得，三、淨證得，四、果證得，
五、功德證得。地證得者，謂有三地。
一、見地，二、修地，三、究竟地。
智證得者，謂九智。
一、法智，二、種類智，三、苦智，四、集智，五、滅智，
六、道智，七、此後所得世俗智，八、盡智，九、無生智。
淨證得者，謂四證淨。
果證得者，謂四沙門果。
功德證得者，謂無量、解脫、勝處、遍處、無諍、
願智、無礙解、神通等。
如是一切，應知如前已廣分別。
又聲聞乘證得因者，謂得世間離欲之道，
順解脫分、順決擇分所有善根。 ^654a12

獨覺乘證得者，謂略有三種。
一、先已得順決擇分善根證得，二、先已得證得證得，
三、先未得證得證得。
前二證得名為獨勝，最後證得名麟角喻。 ^654a24

大乘證得者，謂發心證得、大悲證得、波羅蜜多證得、
攝事證得、地證得、於五無量隨至真如證得、
不可思議威德信解證得、不共佛法證得等。
如是一切，應知如前菩薩地中已廣分別。 ^654a28

云何教導？謂由三處所攝教導。
一、由藏所攝，二、由摩呾理迦所攝，三、由二所攝。
藏所攝者，謂聲聞藏及大乘藏。
摩呾理迦所攝者，謂十七地及四種攝。
二所攝者，略有十種。
謂諦相教、遍知教、永斷教、證得教、修習教、
即彼品類差別教、即彼所攝所依能依相屬教、
遍知等障法教、遍知等順法教、不遍知等遍知等過失功德教。
如是能攝一切藏攝及本母攝，是名總略摩呾理迦。 ^654b3

復次，教導略有十二。
所謂事教、想差別教、觀自宗教、觀他宗教、
不了義教、了義教、世俗諦教、勝義諦教、
隱密教、顯了教、可記事教、不可記事教。 ^654b12

事教者，謂各別說色等、眼等諸法體教。
想差別教者，謂廣宣說諸蘊、界、處、緣起、
處非處、根、諦等名想差別。
又復廣說諸念住等名想差別。
又復廣說有色無色、有見無見、有對無對等名想差別。
如是無量諸佛世尊廣說諸法想差別教。 ^654b16

觀自宗教者，謂契經、應誦、記別等，依止攝釋宣說開示。 ^654b22

觀他宗教者，謂七種相。
依止因明，摧伏他論，建立己論。
七種相者，謂因明中論體、論處所、論據、
論莊嚴等，如前廣說。 ^654b24

不了義教者，謂契經、應誦、記別等，世尊略說其義未了，應當更釋。 ^654b27

了義教者，與此相違，應知其相。 ^654b29

世俗諦教者，謂諸所有言道可宣，一切皆是世俗諦攝。
又諸所有名想言說增上所現謂相、名、
分別，如是皆名世俗諦攝。 ^654c1

勝義諦教者，謂四聖諦教，及真如、實際、法界等教。 ^654c4

隱密教者，謂從多分聲聞藏教。 ^654c6

顯了教者，謂從多分大乘藏教。 ^654c7

可記事教者，謂四種法嗢拕南教。
即一切行無常，乃至涅槃寂靜，如是等類所有言教。 ^654c8

不可記事教者，謂有問言：世間常耶？
此不應記，但言我說此不可記。
乃至問言：如來死後有耶無耶？
此不應記，但言我說此不可記。 ^654c10

此中應知四因緣故，宣說如是不可記事。
或有無故，不可記別。
謂有問言：我於諸蘊為異不異、常無常等。
或有能引無義利故，不可記別。
如升攝波葉喻經中，如來自言：我所證法乃有爾所，而不宣說。
何以故？彼法不能引義利故。
或有甚深故，不可記別。
謂有問言：我是有耶？
此不應記，勿彼即於諸蘊執我，或離諸蘊而執有我。
又有問言：我是無耶？
此不應記，勿於世俗言說士夫起損減執。
如是如來死後有無，乃至非有非無等，
皆甚深故，不可記別。
或有其相法爾建立，故不可記。
謂有問言：諸法真如於彼諸法異不異耶？
此不可記。何以故？
彼相法爾不可建立異不異故。 ^654c13

應知復有四種因緣，如來宣說不可記事。
謂諸外道妄宣說故，不如理故，引無義故，唯是諍論所依處故。
有二因緣能引無義。
一者、遠離思因果故；二者、遠離思染淨故。 ^654c26

云何遠離二邊？當知略有六種。
謂遠離增益非實有邊、遠離損減真實有邊、
遠離妄執常邊、遠離妄執斷邊、遠離受用欲樂邊、遠離受用自苦邊。
如是應知，如前處處已廣分別。 ^655a2

云何不可思議？當知略有六種不可思議。
謂我思議、有情思議、世間思議、有情業果思議、
諸修靜慮靜慮境界、諸佛世尊諸佛境界。
此中我思議、有情思議、世間思議，或依見思議，或不依見思議。 ^655a7

我思議者，謂如有一，依止身見，如是思議：我於過去為曾有耶？
為復無耶？於三世中乃至廣說。
又復思議我是有色，後當有想、後當無想、後當非有想非無想。
如我有色，我無色亦爾。
若廣宣說，如梵網經。
如常見論者，如是斷見論者、現法涅槃見論者，當知亦爾。
計前際邊、計後際邊，如其所應皆當了知。
又復思議命即是身、命異身異，又此我我遍一切處、
無二無別、無有缺減。 ^655a11

有情思議者，謂如有一，即依身見，如是思議：今此有情從何而生？
是諸有情誰之所作？
乃至有情當何所往？
是諸有情何處滅盡？ ^655a20

世間思議者，謂如有一，即依身見，如是思議：
世間是常，乃至廣說。
或依法性，如是思議：此我法性、有情法性、世間法性從何而生？
不能唯依法爾道理。
是故說此名為思議不思議處。 ^655a23

有情業果思議者，由四種相不可思議。
謂處所差別故、事差別故、因差別故、異熟果差別故。 ^655a27

諸修靜慮靜慮境界，由三種相不可思議。
謂真如甚深義故、自在轉故、無漏界證得故。 ^655a29

諸佛世尊諸佛境界，由五種相不可思議。
即由如先所說三相。
復由二相。謂無障故、成立有情所作事故。 ^655b2

復次，當知意趣略有十六。
謂示現意趣、乖離意趣、勸導意趣、讚勵意趣、
慶喜意趣、令入意趣、斷疑意趣、成熟意趣、
等持意趣、解脫意趣、別義相應意趣、諸能證者發生無罪歡喜意趣、
諸能聽者於說者所發生尊重意趣、法眼恒轉意趣、
多修諸善意趣、摧伏諸相意趣。
xiang:: 
#####  3項 前三理門由後三理門應隨決了

mu:: 
###### 1目 真義理門由遠離二邊理門應隨決了
 ^655b6

云何真義理門，由遠離二邊理門應隨決了？ ^655b12

謂於安立所有苦諦乃至道諦，略有四種妄增益邊。
一、我增益邊，二、常增益邊，三、淨增益邊，
四、樂增益邊。如此即是四種顛倒，為對治彼，說四念住及四定智。
由此因緣，所有我見皆是妄執我增益邊。
廣說應知如前有尋有伺地。
由彼廣辯執有我者不應理故。
又若略說，離彼諸蘊，生故、相故及業用故，別有我性不可得故。
又異彼相安住諸行所有我性，當知畢竟定無所有。
又彼常性不應道理，當知如前已廣分別。
又有六種不淨性，如聲聞地已廣顯示。
又有三種苦性，如有尋有伺地已廣顯示。
損減邊者，謂即於彼諸聖諦中，隨所安立諸諦相狀，
執為無性、顯為無性。
何以故？若於諸諦起損減執，彼於三量亦生誹謗。
謂現量、比量及聖教量。
亦謗染淨。是故說此名損減邊。
若不墮在如是二邊，彼於諸諦能生信解，
決定通達，漸次能證究竟清淨。 ^655b13

云何苦諦？謂生苦等，廣說如前。
若略說者，如說一切生雜染事，皆名苦諦。 ^655c2

云何集諦？謂說一切煩惱雜染及業雜染，皆名集諦。
世尊就勝，唯顯貪愛。
其勝因緣如前應知。 ^655c3

云何滅諦？所謂一切煩惱永斷。
又此永斷由八種相，如前應知。
此中愛盡離欲者，此顯有餘依涅槃界。
永滅涅槃者，此顯無餘依涅槃界。 ^655c5

云何道諦？謂資糧道、若方便道、若清淨道，
如是一切總略為一，說名道諦。
世尊就勝，依能攝受沙門果證，但略顯示八聖支道名為道諦。 ^655c9

資糧道者，有十三種，如聲聞地已說應知。
方便道者，若就最勝，謂於煗、頂、忍、世第一法位中，所有一切諸念住等菩提分法。
清淨道者，謂於見道、修道、究竟道中，即彼所攝所有一切菩提分法。
究竟道中，所有能引諸功德道，彼亦皆入道諦數中。
又諸菩薩方便道者，謂六波羅蜜多所攝。
清淨道者，謂般若波羅蜜多所攝。
此約最勝說，非不一切菩提分法皆遍修習。
如世尊言：略五取蘊皆名苦者。
此五取蘊若廣分別，如前意地決擇蘊善巧中，應知其相。
又苦集諦略有三種，謂欲、色、無色繫差別故。
又於十方無邊世界有差別故，其量無邊。
對治此故，應知滅諦、道諦差別。
又此諸諦建立次第廣分別義，如前應知。 ^655c12

復次，即此諸諦為據、為依、為建立處，立十三種補特伽羅。
云何十三種補特伽羅？
謂欲界異生、色界異生、無色界異生、欲界有學、
色界有學、無色界有學、欲界無學、色界無學、
無色界無學、欲界獨覺、欲界菩薩、色界菩薩、不可思議如來。 ^655c27

又即如是補特伽羅，若造作、若障、若心、
若煩惱、若業、若根、若界、若信解、若意樂、
若隨眠、若生、若習氣、若聚，皆應了知。 ^656a3

復次，造作者，有十二種。
謂善造作、不善造作、無記造作、出家造作、
彼勝流造作、彼防護造作、生造作、離欲造作、
解脫造作、練根造作、引發神通造作、發起他義造作。 ^656a7

復次，障者，有十二種。
一、業障。謂作五無間業故。
二、習氣障。謂先數習諸惡業故。
三、放逸障。謂大興盛現在前時，受用諸欲。
四、蓋障。謂五種蓋隨一現前覆蔽其心。
五、懈怠障。謂由懈怠少分煩惱纏擾其心。
六、障礙障。謂十一種障礙隨一現前。
七、生障。謂生無暇處。
八、不生障。謂佛世尊不現於世。
九、信解障。謂佛世尊雖現世間，而生邪見。
十、煩惱障。謂由彼故，說慧解脫心得解脫。
十一、定障。謂由彼故，說俱分解脫心得解脫。
十二、所知障。謂由彼故，說諸如來心得解脫。 ^656a11

復次，心者，略有二種。
一、有障心，二、無障心。
煩惱者，亦略有二種。
謂纏及隨眠。業者，亦略有二種。
謂思及思已。根者，亦略有二種。
謂順淨分及順不淨分。
如根，如是界、信解、意樂，當知亦爾。
此中差別者，根是果性，界是因性，信解是因性，意樂是果性。
隨眠者，亦略有二種。
謂可害及非可害。
生者，亦略有二種。
謂無暇生及有暇生。
習氣者，亦有二種。
謂無間生習氣及前生習氣。
聚者，有三種。一、邪性定聚，二、正性定聚，
三、不定聚。邪性定聚復有二種。
一、本性邪性定，二、方便邪性定。
正性定亦有二種。
一、本性正性定，二、方便正性定。
不定亦有二種。一、本性不定，二、方便不定。 ^656a22

復次，由造作等十三種法，應知廣說十三種補特伽羅，如其所應。 ^656b7

問：若有善造作，彼一切不善造作不相應耶？
設不善造作不相應，彼一切有善造作耶？ ^656b8

答：應作四句。或有善造作，非不善造作不相應。
謂諸能造黑白黑白異熟業者所有善造作。
或有不善造作不相應，非善造作，謂無記造作。
或有善造作，亦不善造作不相應，謂能造作白白異熟業，
及不黑不白異熟業，能盡諸業者所有造作。
或有非善造作，亦非不善造作不相應。
謂能造作黑黑異熟業者所有造作。
如是不善造作、無記造作，如其所應盡當知。 ^656b10

問：若成就業障，亦成就習氣障耶？
設成就習氣障，亦成就業障耶？ ^656b18

答：應作四句。或有成就業障，非習氣障。
謂如有一，於現法中，於五無間業亦作亦增長；
於前生中，於此種類惡不善業不作不增長；彼現法中能障聖道。
或有成就習氣障，非業障。
謂與此相違。或有俱成就。
謂於現法中，於五無間業亦作亦增長；
於前生中，於此種類惡不善業亦作亦增長；彼現法中能障聖道。
或有俱不成就。謂與此相違。 ^656b20

云何非安立真實？
謂諸法真如圓成實自性，聖智所行、聖智境界、聖智所緣。 ^656b28

云何增益邊？謂諸法自性略有三種。
一、遍計所執自性，二、依他起自性，三、圓成實自性。
遍計所執自性者，謂諸所有名言安立諸法自性，
依假名言，數數周遍計度諸法而建立故。
依他起自性者，謂眾緣生他力所起諸法自性，
非自然有，故說無性。
圓成實自性者，謂如前說。
若於依他起自性、或圓成實自性中，所有遍計所執自性妄執，
當知名增益邊。所以者何？
此自性中，彼自性有不應理故。
此不應理，如菩薩地已略顯示，彼決擇中當廣分別。
又若略說，由三因緣不應道理。
謂種種非一品類名言所安立故；若離名言，
彼覺不生故；又彼名言依義轉故。 ^656c1

損減邊者，謂於依他起自性及圓成實自性諸有法中，
謗其自相，言無所有。 ^656c14

如是真義理門，由遠離二邊理門應隨決了。
mu:: 
######  2目 證得教導由後二種應隨決了
 ^656c15

如其所應，證得、教導二種理門，由後二種不可思議、意趣理門應隨決了。
xiang:: 
#####  4項 問答料簡

mu:: 
###### 1目 問答別義相應意趣義
 ^656c16

問：如前說別義相應意趣者，此有何義？ ^656c18

答：非如言音名身、句身、文身義相應意趣，
但是除遣如言音等其餘勝義，是名別義相應意趣。
mu:: 
######  2目 前三種門由後三門應隨決了
 ^656c19

復次，此中於真義理門，由遠離二邊理門隨決了已，便能證得所應得義。
由能證得所得義故，所餘證得理門，由不可思議理門亦隨決了；
又復一切諸佛世尊教導理門，由意趣理門亦隨決了；如是一切隨其所應。 ^656c22

又若於彼真義理門隨決了者，當知能入五種離生。
一、能入未離欲離生，二、能入倍離欲離生，
三、能入已離欲離生，四、能入獨覺離生，
五、能入菩薩離生。
mu:: 
######  3目 安立非安立三諦建立
 ^656c27

問：若安立諦建立為諦，何因緣故，更復顯示非安立諦？ ^657a1

答：若離非安立諦，二種解脫不應道理。
謂於相縛及麁重縛。
所以者何？若有行於諸安立諦，彼一切行皆行有相；行有相故。
於諸相縛不得解脫；於諸相縛不解脫故，於麁重縛亦不解脫。
若有行於非安立諦，不行於相；不行相故，
於諸相縛便得解脫；於諸相縛得解脫故，於麁重縛亦得解脫。 ^657a2

問：若唯由彼非安立諦，於一切縛解脫清淨，何緣顯示安立諦耶？ ^657a9

答：為令資糧及方便道得清淨故。 ^657a11

問：若即由彼行有相心，於二種縛解脫清淨，有何過失？ ^657a12

答：若有極善定心，依第四靜慮順決擇分善法中轉，
緣諸諦境；彼諸行者，於二種縛應得解脫究竟清淨，
然不清淨，故不應理。
又世間道、出世間道二種差別應不可立，
然彼二道有相、無相有差別故，不應道理。
jie:: 
####  5節 雜決擇(十四句)

xiang:: 
##### 1項 麤重相
 ^657a13

云何麁重相？謂若略說，無所堪能不調柔相，是麁重相。
此無堪能不調柔相，復有五相。
一、現重相，二、剛強相，三、障礙相，四、怯劣相，
五、不自在轉無堪能相。
由有此相，順雜染品、違清淨品相續而住，是故說為無所堪能不調柔相。
xiang:: 
#####  2項 五諸根大種長養
 ^657a19

復次，有五諸根大種長養。
謂食長養、夢長養、避不平等長養、梵行長養、等至長養。
即此長養略有二種。
一、任持長養，二、不損害長養。
此中最初是任持長養，後四是不損害長養。
任持長養略有四種。
一、變壞任持，二、喜悅任持，三、希望任持，
四、攝受執取任持。
xiang:: 
#####  3項 五種行
 ^657a25

復次，有五種行。一、身行，二、語行，三、意行，
四、業行，五、壽行。
xiang:: 
#####  4項 五諸根大種長養
 ^657b2

復次，有五種不放逸。
一、依在家品不放逸，二、依出家品不放逸，
三、能遠離不善不放逸，四、能攝受諸善不放逸，
五、修習相續不放逸。
依在家品不放逸者，復有五種，如前已說。
依出家品不放逸者，復有十種，如聲聞地決擇毘奈耶相應中，
我當廣說。能遠離不善不放逸者，當知即是前二正斷。
能攝受諸善不放逸者，當知即是後二正斷。
修習相續不放逸者，謂於善法無間、殷重精勤修習。
xiang:: 
#####  5項 有色各五種名
 ^657b4

復次，名有五種。一、心，二、心所有法，三、善，
四、不善，五、無記。色有五種。
一、諸大種，二、大種所造，三、有見有對，四、
無見有對，五、無見無對。
xiang:: 
#####  6項 煩惱
 ^657b13

復次，有五無明。一、義愚，二、見愚，三、放逸愚，
四、真實義愚，五、增上慢愚。 ^657b16

復次，有五種有愛。
一、法性愛，二、誓願愛，三、愚癡愛，四、厭離愛，
五、思擇愛。 ^657b18

復次，由五種相，當知建立無慚無愧。
一、於染污現行無有羞恥；二、於善不現行無有羞恥；
三、於捨法受無有羞恥；四、親近惡友無有羞恥；
五、於所作不能成辦無有羞恥。
當知與此五相相違五種妙相，建立慚愧。
xiang:: 
#####  7項 惡說法者及惡友相
 ^657b20

復次，由五種相，當知建立惡說者性。
一、無行故；二、邪行故；三、不忍故；四、無羞恥故；
五、不律儀故。由五種相，建立惡友。
一、無羞恥，二、有邪見，三、有懈怠，四、有邪行，
五、性怯劣。 ^657b26

當知與此五相相違五種妙相，立善說者及與善友。
xiang:: 
#####  8項 辨止觀
 ^657c1

復次，由五種相立奢摩他。
一、近分定所攝世間奢摩他，二、根本色定所攝世間奢摩他，
三、根本無色定所攝世間奢摩他，四、聲聞、
獨覺作意所攝出世奢摩他，五、菩薩作意所攝出世奢摩他。 ^657c2

復次，由五種相，當知建立毘鉢舍那。
一、盡所有性毘鉢舍那，二、如所有性毘鉢舍那，
三、有相毘鉢舍那，四、思求毘鉢舍那，五、觀察毘鉢舍那。
xiang:: 
#####  9項 辨三漏

mu:: 
###### 1目 欲漏
 ^657c7

復次，略由五相，建立欲漏。
一、不定地事生隨眠故；二、隨順惡行故；
三、善相違故；四、耽著諸欲故；五、能生壞苦、苦苦果故。
彼諸煩惱，說名欲漏。
mu:: 
######  2目 有漏
 ^657c11

略由五相，建立有漏。
一、能生劣界諸煩惱，二、能生中界諸煩惱，
三、能生妙界諸煩惱，四、能生無欲樂有諸煩惱，
五、能生有欲樂有諸煩惱。
mu:: 
######  3目 無明漏
 ^657c14

略由五相，立邪解脫欲無明漏。
一、有想論者，由有想論門生起無明；二、
無想論者，由無想論門生起無明；三、非有想非無想論者，
由非有想非無想論門生起無明；四、斷見論者，
由斷見論門生起無明；五、現法涅槃論者，由現法涅槃論門生起無明。
xiang:: 
#####  10項 諸法差別
 ^657c17

復次，略由五相，應知諸法差別道理。
一、由相故；二、由體故；三、由業故；四、由法故；
五、由因果故。相者，謂由所依故，及行、住故。
體者，謂由自體相故，及差別相故。
業者，謂由自作用故，及邪、正行故。
法者，謂由染、淨故，及世俗、勝義諦故。
因果者，謂由近、遠故，及愛非愛故。
xiang:: 
#####  11項 三種三論
 ^657c24

復次，有三種論。一、聽聞究竟論，二、諍訟究竟論，
三、正行究竟論。聽聞究竟論者，謂婆羅門諸惡呪術。
諍訟究竟論者，謂諸外道因明論。
正行究竟論者，謂佛聖教。
復有三論。一、無義論，二、邪義論，三、第一義論。
此三如前，隨其所應。
復有三論。一、矯詐論，二、虛偽論，三、出離苦果論。
如是三論，應知如前，隨其所應。
xiang:: 
#####  12項 造論儀式

mu:: 
###### 1目 歸體二所敬師
 ^658a2

復次，若欲造論，當先歸禮二所敬師，方可造論。
恭敬法故，先應歸禮論本大師；恭敬義故，復應歸禮開闡義師。
mu:: 
######  2目 具六因
 ^658a9

欲造論者，要具六因，乃應造論。
一、欲令法義當廣流布；二、欲令種種信解有情，
由此因緣，隨一當能入正法故；三、為令失沒種種義門，
重開顯故；四、為欲略攝廣散義故；五、為欲顯發甚深義故；
六、欲以種種美妙言辭莊嚴法義，生淨信故。
mu:: 
######  3目 以四德先自安處乃造論
 ^658a11

將造論時，要以四德先自安處，乃可造論。
一、於昔諸師應離憍慢；二、於有情類當起大悲；
三、於同法者深生敬愛；四、不欲彰己有勝技能。
云何於昔諸師應離憍慢？
謂造論時，無如是心：古昔諸師尚能造論，況我今者當不造耶。
要離如是憍慢染心，乃應造論。
云何於有情類當起大悲？
謂造論時，作如是觀：若不造論，無量有情於諸善法定當退失，
又餘情類墮生老病，乃至廣說。
是諸有情因我造論，若能解了乃至一句善說妙義，
如是如是當奉行者，彼於長夜必獲大義利益安樂。
要發如是增上心已，乃應造論。
云何於同法者深生敬愛？
謂造論時，作如是觀：若不造論，為欲利他諸同法者，於利他事定當退失。
云何不欲彰己有勝技能？
謂造論時，無如是心：當令世間咸謂於我聰叡明哲，
能造論者、開闡義者，深生淨信，因此多獲利養恭敬。
但為自他善根增長，以無染心，乃可造論。
mu:: 
######  4目 莊嚴經
 ^658a17

復次，此中如實開示如來所說經義，名莊嚴經。
譬如紅蓮，其花未開，雖生歡喜，不如敷榮。
又如真金，未為嚴具，雖生歡喜，不如成功。
又如美膳，未及得食，雖生歡喜，不如已食。
又如慶書，未暇開覽，雖生歡喜，不如披閱。
又如珍寶，未得現前，雖生歡喜，不如已得現前受用。
如是如來所說經義若未顯發，雖生歡喜，不如開示。
故說造論名莊嚴經。
xiang:: 
#####  13項 七種通達
 ^658b8

復次，略有七種通達。
一、字通達，二、字義通達，三、能取通達，四、
能取義通達，五、繫縛通達，六、解脫通達，
七、法性通達。字通達者，通達為常。
字義通達者，達為無常。
能取通達者，謂根識等，達安立諦或非安立。
如能取通達，能取義通達，當知亦爾。
繫縛通達者，通達相縛、或麁重縛。
與此相違，當知說名解脫通達。
法性通達者，謂能通達法性安住、法界安住，
非從自在、自性、士夫中間等有。
xiang:: 
#####  14項 由十相故具足多聞
 ^658b17

復次，由十相故，具足多聞。
謂善說者說故，顯了文句說故，盡其所有、
如其所有義說故，安樂方便加行說故，離眾苦說故。
如是五種。復有五種。
謂不求過失而聽法故，但求涅槃而聽法故，
善聽法故，諦聽法故，於依名句文身義審諦觀察而聽法故。
zhang:: 
###  3章 餘不復現
 ^658b26

於此地中餘決擇文，更不復現。
瑜伽師地論卷第六十四
 ^658c2
