大智度論釋道樹品第七十一〔卷八十五〕
author:: 聖者龍樹菩薩造
translator:: 後秦龜茲國三藏鳩摩羅什譯
pin:: 
#  71 道樹品

【經】
須菩提白佛言：「世尊！
是般若波羅蜜甚深！
世尊！諸菩薩摩訶薩不得眾生，而為眾生求阿耨多羅三藐三菩提，
是為甚難！世尊！譬如人欲於虛空中種樹，是為甚難！
世尊！菩薩摩訶薩亦如是，為眾生故，求阿耨多羅三藐三菩提，
眾生亦不可得。」 ^651c10

佛告須菩提：「如是！
如是！諸菩薩摩訶薩所為甚難，為眾生故，
求阿耨多羅三藐三菩提，度著吾我顛倒眾生。
須菩提！譬如人種樹，不識樹根、莖、枝、葉、
華、果，而愛護溉灌，漸漸長大，華、葉、果實成就，皆得用之。
如是，須菩提！諸菩薩摩訶薩為眾生故，
求阿耨多羅三藐三菩提，漸漸行六波羅蜜，
得一切種智，成佛樹，以葉、華、果實益眾生。
須菩提！何等為葉益眾生？
因菩薩摩訶薩得離三惡道，是為葉益眾生。
何等為華益眾生？
因菩薩得生剎利大姓、婆羅門大姓、居士大家、
四天王天處乃至非有想非無想天處，是為華益眾生。
何等為果益眾生？
是菩薩得一切種智，令眾生得須陀洹果、
斯陀含果、阿那含果、阿羅漢果、辟支佛道、
佛道，是眾生漸漸以三乘法於無餘涅槃而般涅槃，是為果益眾生。
是菩薩摩訶薩不得眾生實法，而度眾生令離我顛倒著，
作是念：『一切諸法中無眾生，我所為眾生求一切種智，是眾生實不可得。』」 ^651c15

須菩提白佛言：「世尊！
當知是菩薩為如佛。
何以故？是菩薩因緣故，斷一切地獄種、
一切畜生種、一切餓鬼種，斷一切諸難，
斷一切貧窮下賤道，斷一切欲界、色界、無色界。」 ^652a5

佛言：「如是！如是！須菩提！
當知是菩薩摩訶薩如佛。
須菩提！若菩薩摩訶薩不發心求阿耨多羅三藐三菩提，
世間則無過去、未來、現在諸佛，世間亦無辟支佛、
阿羅漢、阿那含、斯陀含、須陀洹；三惡趣及三界亦無斷時。
須菩提！汝所說：『是菩薩摩訶薩當知如佛。』
如是！如是！須菩提！
當知是菩薩實如佛。
何以故？以如故說如來，以如故說辟支佛、
阿羅漢、一切賢聖；以如故說為色乃至識，
以如故說一切法乃至有為性、無為性。
是諸如，如實無異，以是故說名為如。
諸菩薩摩訶薩學是如得一切種智，得名如來。
以是因緣故說菩薩摩訶薩當知如佛，以如相故。
如是，須菩提！菩薩摩訶薩應學如般若波羅蜜！ ^652a8

「菩薩學如般若波羅蜜，則能學一切法如；
學一切法如，則得具足一切法如；具足一切法如已，
住一切法如得自在；住一切法如得自在已，
善知一切眾生根；善知一切眾生根已，
知一切眾生根具足；知一切眾生根具足已，
亦知一切眾生業因緣；知一切眾生業因緣已，
得願智具足；得願智具足已，淨三世慧；
淨三世慧已，饒益一切眾生；饒益一切眾生已，
淨佛國土；淨佛國土已，得一切種智；得一切種智已，
轉法輪；轉法輪已，安立眾生於三乘，令入無餘涅槃。
如是，須菩提！菩薩摩訶薩欲得一切功德，
自利利人，應發阿耨多羅三藐三菩提心。」 ^652a22

須菩提白佛言：「世尊！
是諸菩薩摩訶薩能如說行深般若波羅蜜，
一切世間天及人、阿修羅應當作禮。」 ^652b5

佛告須菩提：「如是！
如是！是菩薩摩訶薩能如說行深般若波羅蜜，
一切世間天及人、阿修羅應當為作禮。」 ^652b8

「世尊！是初發意菩薩摩訶薩為眾生故求阿耨多羅三藐三菩提，
得幾所福德？」 ^652b10

佛告須菩提：「若千國土中眾生皆發聲聞、
辟支佛意，於汝意云何？
其福多不？」 ^652b12

須菩提言：「甚多無量！」 ^652b13

佛告須菩提：「其福不如初發意菩薩摩訶薩，
百倍、千倍、巨億萬倍，乃至算數譬喻所不能及。
何以故？發聲聞、辟支佛意者皆因菩薩出故，
菩薩終不因聲聞、辟支佛出。
二千世界、三千大千世界中亦如是。
置是三千大千世界中住聲聞、辟支佛地者。
若三千大千世界中眾生皆住乾慧地，其福多不？」 ^652b14

須菩提言：「甚多無量！」
佛言：「不如初發意菩薩，百倍、千倍、巨億萬倍，乃至算數譬喻所不能及。
置是住乾慧地眾生。
若三千大千世界中眾生，皆住性地、八人地、
見地、薄地、離欲地、已辦地、辟支佛地，是一切福德，
欲比初發意菩薩，百倍、千倍、巨億萬倍，乃至算數譬喻所不能及。
須菩提！若三千大千世界中初發意菩薩，
不如入法位菩薩，百千萬倍、巨億萬倍，乃至算數譬喻所不能及。
若三千大千世界中入法位菩薩，不如向佛道菩薩，
百千萬倍、巨億萬倍，乃至算數譬喻所不能及。
若三千大千世界中向佛道菩薩，不如佛功德，
百千萬倍、巨億萬倍，乃至算數譬喻所不能及。」 ^652b21

須菩提白佛言：「世尊！
初發心菩薩摩訶薩當念何等法？」 ^652c5

佛言：「應念一切種智。」
須菩提言：「何等是一切種智？
一切種智何等緣？
何等增上？何等行？
何等相？」 ^652c6

佛告須菩提：「一切種智無所有、無想、無念、
無生、無示。如須菩提所問：『一切種智何等緣？
何等增上？何等行？
何等相？』須菩提！一切種智無法緣，念為增上，
寂滅為行，無相為相。
須菩提！是名一切種智緣、增上、行、相。」 ^652c8

須菩提白佛言：「世尊！
但一切種智無法，色、受、想、行、識亦無法？
內外法亦無法？四禪、四無量心、四無色定，
四念處、四正勤、四如意足、五根、五力、七覺分、
八聖道分，空三昧、無相三昧、無作三昧，
八背捨、九次第定，佛十力、四無所畏、四無礙智、
十八不共法，大慈、大悲、大喜、大捨，初神通、
第二、第三、第四、第五、第六神通，有為相、無為相亦無法？」 ^652c13

佛告須菩提：「色亦無法，乃至有為相、無為相亦無法。」 ^652c20

須菩提言：「世尊！何因緣故一切種智無法，
色無法乃至有為相、無為相亦無法？」 ^652c21

佛言：「一切種智自性無故，若法自性無是名無法。
色乃至有為、無為相亦如是。」 ^652c23

「世尊！何因緣故諸法自性無？」 ^652c25

佛言：「諸法和合因緣故生法中無自性，若無自性是名無法。
以是故，須菩提！菩薩摩訶薩當知一切法無性。
何以故？一切法自性空故，以是故當知一切法無性。」 ^652c26

須菩提白佛言：「世尊！
若一切法無性，初發意菩薩以何等方便力能行檀波羅蜜，
淨佛世界、成就眾生？
能行尸羅波羅蜜、羼提波羅蜜、毘梨耶波羅蜜、
禪波羅蜜、般若波羅蜜，行初禪乃至第四禪，
行慈心乃至捨心，行空處乃至非有想非無想處，
內空乃至無法有法空，四念處乃至八聖道分，
空三昧、無相三昧、無作三昧，八背捨、九次第定，
佛十力、四無所畏、四無礙智、十八不共法、
大慈大悲，能行一切種智，淨佛世界、成就眾生？」 ^652c29

佛告須菩提：「菩薩摩訶薩能學諸法無性，
亦能淨佛世界、成就眾生，知世界、眾生亦無性，即是方便力。
須菩提！是菩薩摩訶薩行檀波羅蜜修學佛道，
行尸羅波羅蜜修學佛道，行羼提波羅蜜、
毘梨耶波羅蜜、禪波羅蜜、般若波羅蜜修學佛道，
乃至行一切種智修學佛道，亦知佛道無性。
是菩薩摩訶薩行六波羅蜜修學佛道，
乃至未成就佛十力、四無所畏、四無礙智、
十八不共法、大慈大悲、一切種智，是為修學佛道，
能具足佛道因緣；具足佛道因緣已，用一念相應慧得一切種智；
爾時，一切煩惱習永盡，以不生故。
是時，以佛眼觀三千大千世界，無法尚不可得，何況有法！
如是，須菩提！菩薩摩訶薩應行無性般若波羅蜜。
須菩提！是名菩薩摩訶薩方便力。
無法尚不可得，何況有法！
須菩提！是菩薩摩訶薩若布施時，布施無法尚不可得，何況有法！
受者及菩薩心，無法尚不知，何況有法！
乃至一切種智，得者、得法、得處，無法尚不知，何況有法！
何以故？一切法本性爾。
非佛作，非聲聞、辟支佛作，亦非餘人作，一切法無作者故。」 ^653a10

須菩提白佛言：「世尊！
諸法、諸法性離耶？」 ^653b2

佛言：「如是！如是！諸法、諸法性離。」
「世尊！若諸法、諸法性離，云何離法能知離法若有、若無？
何以故？無法不能知無法，有法不能知有法；
無法不能知有法，有法不能知無法。
世尊！如是一切法無所有相，云何菩薩摩訶薩作是分別是法若有、
若無？」 ^653b3

佛言：「菩薩摩訶薩以世諦故示眾生若有、
若無，非以第一義。」 ^653b8

「世尊！世諦、第一義諦有異耶？」 ^653b9

「須菩提！世諦、第一義諦無異也。
何以故？世諦如即是第一義諦如。
以眾生不知、不見是如故，菩薩摩訶薩以世諦示若有、若無。
復次，須菩提！眾生於五受眾中有著相故，
不知無所有；為是眾生故，示若有、若無，令知清淨無所有。
如是，須菩提！菩薩摩訶薩應當作是行般若波羅蜜。」 ^653b10

【論】
釋曰：
須菩提從佛聞無所得即是得，歎未曾有，
白佛言：「世尊！是般若甚深！」
如經中廣說。 ^653b17

以樹為譬喻，葉、華、果實，從薄轉厚。
如樹葉蔭，熱時涼樂；眾生因菩薩道樹蔭，得離三惡道熱苦。
何以故？遮惡故。如華，色好香淨柔軟；眾生因菩薩以布施、
持戒教化故，受人天中福樂。
如樹果，色香味力；眾生因菩薩故得須陀洹等諸聖道果。 ^653b19

須菩提聞是歡喜言：「是菩薩如佛無異。」
此中自說因緣：「因菩薩故斷地獄等惡道。」 ^653b24

佛可其意，更說因緣：「須菩提！
若菩薩不發心求阿耨多羅三藐三菩提，乃至三界無斷時。」 ^653b26

復次，得諸法如故，說名如來，乃至名須陀洹；
以如故，說色乃至無為性；是諸法如皆一無異。
菩薩學是如，必當得薩婆若，是故言如佛無異。
不以我心貪貴菩薩故說言如佛，以得如故言如佛。
是如在佛，亦在菩薩，以一相故，是名菩薩為如佛。
離如，更無有法不入如者。 ^653b28

問曰：
若以同如故名菩薩如佛，乃至畜生中亦有是如，何以不名如佛？ ^653c6

答曰：
畜生雖亦有如，因緣未發故，不能利益眾生、不能行如至薩婆若故。 ^653c7

如是，須菩提！菩薩應學是如般若波羅蜜，
菩薩學是如般若波羅蜜故，則能具足一切法如。
具足名得諸法實相，能以種種門令眾生得解。
以得具足故，於一切法如得自在；得是諸法如自在已，
能善知眾生根；能善知眾生根故，能知眾生諸根具足。
諸根者，信等五善根，三乘人各各有。
能分別是人有、是人無，是人得力、是人不得力。
具足者，信等善根具足，如是人能出世間。
信根得力，則決定能受持不疑；精進力故，
雖未見法，一心求道，不惜身命，不休不息；
念力故，常憶師教，善法來聽入，惡法來不聽入，
如守門人；定力故，攝心一處不動，以助智慧；
智慧力故，能如實觀諸法相。 ^653c9

得根有二種：一者、在大心人身中，則成菩薩根；
二者、在小心人身中，則成小乘根。
得是具足根，則可度。 ^653c23

或有菩薩見人雖得信等五根而不可度，
由先世惡業罪重故，是故言「知一切眾生業因緣」。 ^653c25

欲知無數劫業因緣，要得宿命通；既知已，為眾生說過去罪業因緣。
眾生以是過去罪故不畏，是故求願智，
欲知三世事；既知已，為眾生說未來世罪業因緣，當墮地獄。
眾生聞已，則懷恐怖；恐怖已，心伏易度。
眾生若欲知未來世福報因緣，為說已，則歡喜可度。
是故說知業因緣已，願智具足。 ^653c27

願智具足故，得三世慧淨，通達無礙：知過去善惡業，
又知未來善惡果報，知現在眾生諸根利鈍，
然後說法教化，多所利益不虛。
大利益眾生故，能淨佛國土；淨佛國土已，
得一切種智；得一切種智故，轉法輪；轉法輪已，
以三乘安立眾生，入無餘涅槃。 ^654a5

如是利益，皆從學如中來，是故佛說：「菩薩欲得一切功德，
自利利人，當發阿耨多羅三藐三菩提心。」 ^654a11

須菩提聞是菩薩功德甚多，白佛言：「世尊！
菩薩能如說行般若波羅蜜，一切世間應當作禮。」
如經中廣說，分別初發意菩薩功德。 ^654a14

爾時，須菩提知是甚深般若無憶想，非初學所得，
是故問佛：「初發心菩薩，應念何等法？」 ^654a17

佛答：「應念一切種智。」
一切種智者，即是阿耨多羅三藐三菩提、
薩婆若、佛法、佛道，皆是一切種智異名。 ^654a19

問曰：
佛何以答言「念一切種智」？ ^654a21

答曰：
初發意菩薩未得深智慧，既捨世間五欲樂故，
佛教繫心念薩婆若；應作是念：「雖捨小雜樂，
當得清淨大樂；捨顛倒虛誑樂，得實樂；
捨繫縛樂，得解脫樂；捨獨善樂，得共一切眾生善樂。」
得如是等利益故，佛教初發意者常念薩婆若。 ^654a22

須菩提問：「世尊！是一切種智，為是有法？
為是無法？何等緣？
何等增上？何等行？
何等相？」 ^654a28

佛答：「須菩提！一切種智無所有。
無所有名非法，無生無滅。
諸法如實緣亦無所有，念為增上，寂滅為行，無相為相。」 ^654b1

問曰：
皆是畢竟空，念何以獨言增上？ ^654b3

答曰：
諸法各各有力，佛智慧是畢竟空；如、法性、
實際，無相，所謂寂滅相。
佛得一切種智，不復思惟，無復難易遠近，
所念皆得，故言念為增上。 ^654b4

須菩提問：「世尊！但一切種智無法，色等法亦無法？」 ^654b7

佛答：「色等一切法亦是無法。」
自說因緣：「若法從因緣和合生，即無自性；
若法無自性，即是空無法。
以是因緣故，當知一切法無所有性。」 ^654b8

須菩提問：「初發心菩薩以何方便行檀波羅蜜乃至一切種智，
淨佛世界、教化眾生？」 ^654b12

佛答：無所有法性中學，入觀亦能集諸功德、
教化眾生、淨佛世界，即是方便力。
所謂有、無二法，能一時行故，所謂畢竟空，集諸福德。
是人行六波羅蜜時，亦修治佛道——如佛心，
以畢竟空、無所有法行六波羅蜜乃至一切種智。
是菩薩行是道，能具足佛十力、四無所畏、
四無礙智、十八不共法、大慈大悲。
行菩薩道時，具足是法。
坐道場，用一念相應慧，得一切種智；如人夜失貫珠，
電光暫現，即時還得故。
煩惱及習永盡，更不復生。 ^654b13

得佛已，以佛眼觀一切十方世界中，一切物尚不見無法，何況有法！
畢竟空法能破顛倒，令菩薩成佛，是事尚不可得，何況凡夫顛倒有法！ ^654b23

是故，須菩提！當知一切法無所有相，是名「菩薩方便」。
空尚不可得，何況有！
須菩提！菩薩應行無所有般若波羅蜜。 ^654b27

是菩薩行是無所有般若波羅蜜，若布施時，
即知布施物空、無所有，受者及菩薩心亦無所有；
乃至一切種智，得者、得法、得處，無法尚不知，何況有法！
得者，菩薩；得法，是阿耨多羅三藐三菩提；用得法是菩薩道。
皆知是法無所有。
何以故？一切法本性爾，不以智慧故異。
非凡夫作，亦非諸聖人作，一切法無作，無作者故。 ^654b29

須菩提意：「若諸法都是無所有相，誰知是無所有？」
是故問佛：「世尊！諸法、諸法性離，云何離法能知離法若有、若無？
何以故？無法不能知無法，有法不能知有法；
無法不能知有法，有法不能知無法！
世尊！如是一切法無所有相，云何菩薩作是分別是法若有、
若無？」 ^654c8

佛答：「菩薩世俗故為眾生說若有、若無，非第一義。」
若有是實有，無亦應有實。
若有不實，無云何應實？ ^654c14

須菩提問：「世俗、第一義有異耶？」
若異，破壞法性故，是故佛言：「不異。
世俗如即是第一義如。」 ^654c16

眾生不知是如故，以世俗為說若有、若無。 ^654c18

復次，眾生於五受陰中有所著，為是眾生離所有、
得無所有故，菩薩說「無所有」；世俗法故分別諸法，欲令眾生知是無所有。 ^654c19

如是，須菩提！菩薩應學無所有般若波羅蜜。
pin:: 
#  72 菩薩行品
大智度論釋菩薩行品第七十二 ^654c22

【經】
須菩提白佛言：「世尊！
世尊說菩薩行，何等是菩薩行？」 ^654c25

佛言：「菩薩行者，為阿耨多羅三藐三菩提行，是名菩薩行。」 ^654c26

「世尊！云何菩薩摩訶薩為阿耨多羅三藐三菩提行？」 ^654c27

佛言：「若菩薩摩訶薩，行色空，行受、想、行、
識空；行眼空乃至意，行色空乃至法；行眼界空乃至意識界；
行檀波羅蜜、尸羅波羅蜜、羼提波羅蜜、
毘梨耶波羅蜜、禪波羅蜜、般若波羅蜜；
行內空、行外空、行內外空、行空空、行大空、
行第一義空、有為空、無為空、畢竟空、無始空、
散空、諸法空、性空、自相空、無法空、有法空、
無法有法空；行初禪、第二、第三、第四禪，
行慈、悲、喜、捨，行無量虛空處、無量識處、
無所有處、非有想非無想處；行四念處、
行四正勤、四如意足、五根、五力、七覺分、
八聖道分；行空三昧、行無相、無作三昧；
行八背捨、九次第定；行佛十力、行四無所畏、
行四無礙智、行十八不共法、行大慈大悲；
行淨佛國土、行成就眾生；行諸辯才、行文字入無文字、
行諸陀羅尼門；行有為性、行無為性，如阿耨多羅三藐三菩提不作二。
如是，須菩提！菩薩摩訶薩行般若波羅蜜，名為阿耨多羅三藐三菩提行。」 ^654c28

須菩提白佛言：「世尊！
世尊說言佛，何義故名佛？」 ^655a17

佛告須菩提：「知諸法實義故名為佛。
復次，得諸法實相故名為佛。
復次，通達實義故名為佛。
復次，如實知一切法故名為佛。」 ^655a18

須菩提言：「何義故名菩提？」
「須菩提！空義是菩提義，如義、法性義、實際義是菩提義。
復次，須菩提！名相言說是菩提義。
須菩提！菩提實義不可壞、不可分別是菩提義。
復次，須菩提！諸法實相不誑不異是菩提義。
以是故名菩提。復次，須菩提！
是菩提，諸佛所有故名菩提。
復次，須菩提！諸佛正遍知故名為菩提。」 ^655a21

須菩提白佛言：「世尊！
若菩薩摩訶薩為是菩提行六波羅蜜乃至行一切種智，
於諸法何得何失、何增何減、何生何滅、何垢何淨？」 ^655a28

佛告須菩提：「若菩薩摩訶薩行六波羅蜜乃至行一切種智，
於諸法無得無失、無增無減、無生無滅、無垢無淨。
何以故？菩薩摩訶薩行般若波羅蜜，不為得失、
增減、生滅、淨垢故出。」 ^655b2

須菩提白佛言：「世尊！
若菩薩摩訶薩行般若波羅蜜，不為得失乃至不為淨垢故出，
菩薩摩訶薩云何行般若波羅蜜，能取檀波羅蜜、
尸羅波羅蜜、羼提波羅蜜、毘梨耶波羅蜜、
禪波羅蜜、般若波羅蜜？
云何行內空乃至無法有法空？
云何行禪、無量心、無色定？
云何行四念處乃至八聖道分？
云何行空、無相、無作解脫門？
云何行佛十力、四無所畏、四無礙智、十八不共法、大慈大悲？
云何行菩薩十地？
云何過聲聞、辟支佛地，入菩薩位中？」 ^655b6

佛告須菩提：「菩薩摩訶薩行般若波羅蜜時，
不以二法故行檀波羅蜜、尸羅波羅蜜、
羼提波羅蜜、毘梨耶波羅蜜、禪波羅蜜、
般若波羅蜜，不以二法乃至行一切種智。」 ^655b16

須菩提言：「世尊！若菩薩摩訶薩不以二法故行檀波羅蜜乃至般若波羅蜜，
不以二法故乃至行一切種智，菩薩從初發意乃至後意云何善根增益？」 ^655b19

佛告須菩提：「若行二法者，善根不得增益。
何以故？一切凡夫皆依二法，不得增益善根。
菩薩摩訶薩行不二法，從初發意乃至後意，於其中間增益善根。
以是故，菩薩摩訶薩，一切世間天及人、
阿修羅無能伏，無能壞其善根、令墮聲聞、
辟支佛地；及諸眾惡不善法不能制菩薩令不能行檀波羅蜜增益善根，
乃至般若波羅蜜亦如是。
須菩提！菩薩摩訶薩應如是行般若波羅蜜。」 ^655b23

「世尊！菩薩摩訶薩為善根故行般若波羅蜜不？」 ^655c2

佛言：「不也！須菩提！
菩薩摩訶薩亦不為善根故行般若波羅蜜，亦不為非善根故行般若波羅蜜。
何以故？須菩提！菩薩摩訶薩法，未供養諸佛、
未具足善根、未得真知識，不能得一切種智。」 ^655c3

須菩提言：「世尊！云何菩薩摩訶薩供養諸佛、
具足善根、得真知識能得一切種智？」 ^655c7

佛告須菩提：「菩薩摩訶薩從初發意供養諸佛。
諸佛所說十二部經——修妬路乃至憂波提舍，
是菩薩聞、持、誦利、心觀、了達；了達故，得陀羅尼；
得陀羅尼故，能起無礙智；起無礙智故，
所生處，乃至薩婆若，終不忘失是法。
亦於諸佛所種善根，為是善根所護，終不墮惡道諸難。
以是善根因緣故，得深心清淨；得深心清淨故，
能淨佛國土、成就眾生。
以善根所護故，常不離真知識，所謂諸佛、諸菩薩摩訶薩及諸聲聞能讚歎佛法眾者。
如是，須菩提！菩薩摩訶薩應供養諸佛、
種善根、親近善知識。」 ^655c9

【論】
釋曰：
上品中須菩提問佛：「經常說般若波羅蜜，何以故名般若波羅蜜？」
佛種種因緣答。因此事故，此品中復問世尊：
「經常說菩薩行，何等是菩薩行？」
是故須菩提問菩薩行。 ^655c21

問曰：
若般若波羅蜜中攝一切法，又般若即是菩薩行，何以故更問？ ^655c25

答曰：
一切菩薩道名菩薩行，悉遍知諸法實相智慧名般若波羅蜜，
是為異。若般若經、菩薩行等共相攝，無異。 ^655c26

復次，有人言：菩薩行者，菩薩身、口、意業諸有所作，皆名菩薩行。
以是事故，須菩提但欲分別「菩薩正行」故問。 ^655c29

是故佛答：「菩薩行者，為阿耨多羅三藐三菩提諸善行，是名菩薩正行。」
菩薩不善、無記及著心行善法，非菩薩行；
但以悲心故及空智慧，為阿耨多羅三藐三菩提行，是名菩薩行。 ^656a2

何等是清淨行？所謂色空行，受、想、行、識空行，
乃至有為性、無為性空行。
於是諸法不分別是空、是實，乃至是有為、
是無為，如阿耨多羅三藐三菩提滅戲論不二相，是名菩薩行。
無能壞者，亦無過失。 ^656a6

須菩提聞是菩薩行已，歡喜問：「菩薩行果報得作佛；
經常言佛，何等是佛義？」 ^656a11

佛答：「知諸法實義故名為佛。」 ^656a12

問曰：
若爾者，阿羅漢、辟支佛及大菩薩，是人亦知諸法實義，何故不名為佛？ ^656a13

答曰：
上已說「然燈喻」。於凡夫為實，於佛不為實。
以煩惱習所覆故，不名為實。
不能得一切種智、斷一切法中疑悔故，不名正智實義。
如上分別。 ^656a15

問曰：
知諸法實義、得諸法實相、通達實義、一切法如實知，是四有何異？ ^656a18

答曰：
有人言：義無異，名字異。 ^656a20

有人言：有差別。義名諸法實相，不生不滅，
法相常住，如涅槃。
知是義故，名為佛。
是義中常覺悟，無錯謬；於是義，以種種名相法令眾生解第一實義。
是故四無礙中，別說義無礙、法無礙。 ^656a21

有人雖得諸法實義，不能通達，有二因緣故：
一者、煩惱未盡，二者、未得一切智故。
如須陀洹、斯陀含、阿那含，未斷煩惱故，
不能通達；阿羅漢、辟支佛、大菩薩煩惱雖盡，
未得一切種智故，不能通達。
是故說「通達實義故名為佛」。 ^656a25

如實知一切法者，總上三事亦義、亦法，
一切法若有、若無，種種了了知故，如一切種智義中說：
亦知寂滅相，亦知有為相。 ^656b1

復次，菩提名智，佛名智者。
得是智故，名為智者。 ^656b4

須菩提問：「世尊！何等是菩提？」 ^656b5

佛答：「空、如、法性、實際，名為菩提。」
空三昧相應實相智慧緣如、法性、實際，菩提名實智慧。
三學道未斷煩惱，雖有智慧，不名為菩提。
三無學人，無明永盡無餘故，智慧名菩提。
二無學人不得一切智正遍知諸法故，
不得名「阿耨多羅三藐三菩提」。
唯佛一人智慧，名阿耨多羅三藐三菩提。 ^656b6

復次，名相語言文字故名菩提。
菩提實義，不可分別破壞。 ^656b13

復次，菩提是如、不異，常不虛誑。
何以故？一切眾生智慧轉轉有勝，至佛更無勝者；
諸法亦轉轉有勝，先者虛妄，後者真實，至菩提更無實者。
是故菩提名為實。 ^656b14

復次，如得菩提故名為佛，今以佛得故名菩提。 ^656b18

復次，有人言：盡智知生永盡，是名菩提。 ^656b19

有人言：盡智、無生智，名菩提。
有人言：無礙解脫名菩提。
何以故？得是解脫，於一切法皆通達。 ^656b20

有人言：四無礙智是菩提。
何以故？佛知諸法實相，是「義無礙」；知諸法名相分別，
是名「法無礙」；分別種種語言，使眾生得解，
是名「辭無礙」；有所說法教化無窮無盡，
是名「樂說無礙」。以四無礙具足利益眾生故名菩提。 ^656b22

有人言：佛十力、四無所畏、四無礙智、十八不共法、
大慈大悲、一切種智，如是無量佛法，盡名菩提。
何以故？以智慧大故，諸法皆名菩提。 ^656b27

有人言：真菩提名佛無漏十智，是十智相應受、
想、行、識，身、口業及心不相應諸行，皆名菩提。
共緣、共生、共相佐助故，皆名菩提。 ^656c1

復有人言：菩提義無量無邊，唯佛能遍知，
餘人知其少分；譬如轉輪聖王寶藏中諸寶，
無能分別知其價者，聖王出寶賜人，正可知其所得者。 ^656c4

此中，須菩提問佛菩提相已，更問世尊：
「若菩提畢竟空不壞相，菩薩行六波羅蜜諸法，增益何等善根？」 ^656c7

佛答：「若菩薩行是菩提實相，於一切法無所增益，何況善根！
何以故？般若波羅蜜不為得失乃至垢淨故出，畢竟清淨故。」 ^656c9

佛可其意。 ^656c12

復更問：「若無增減，云何菩薩行般若取檀波羅蜜等諸菩薩行？」 ^656c13

佛答：「菩薩雖行是法，不以二法故行。」
畢竟空和合共行，是故不應難。 ^656c14

復問：「世尊！若菩薩不行二法，云何從初發意乃至後心增長善根？」 ^656c16

佛答：「若人行二法，即是顛倒，不能增長善根。」
如人夢中雖大得財，竟無所得；覺已所得多少，真名為得。 ^656c17

佛語須菩提：「一切凡人皆著二法故，不能增益善根。
菩薩行諸法實相，所謂不二法，從初發心來乃至後心，
增益善根，無有錯謬。
是故菩薩，一切天、人、阿修羅無能壞其善根、
令墮二乘，及餘眾惡亦不能壞。」
餘惡者，慳貪等煩惱，破檀波羅蜜諸善法等。 ^656c20

復問：「世尊！菩薩為善根故行般若耶？」
佛答：「不為善、不為不善故行般若。」 ^656c26

問曰：
「不為不善根故行般若」，可爾，云何「不為善根故行」？ ^656c27

答曰：
此中佛意：貴阿耨多羅三藐三菩提故，
雖行諸善根，為辦事故行，不以為貴。
如《栰喻經》說：「善法尚應捨，何況不善法！」
善根是助佛道法。
若人不為栰故渡，為到彼岸故渡。 ^656c29

此中佛說因緣：「菩薩未供養諸佛、未得真知識，不能得一切種智。」
是故雖種善根，不以為貴，但為阿耨多羅三藐三菩提故。 ^657a4

須菩提言：「云何菩薩雖不為善根，而能供養諸佛乃至得一切種智？」 ^657a7

佛答：「菩薩從初發心已來，供養諸佛。」
如經中說。供養佛大故，但說佛，當知已供養辟支佛乃至住乾慧地。
凡人為聞法故，從其聞說十二部經，以不能常得師故，
皆當受持；以喜忘故，誦讀令利。
心觀者，常繫心經卷，次第憶念。
先以語言宣義，後得了達，即得陀羅尼。
陀羅尼有二種：一者、聞持陀羅尼，二者、得諸法實相陀羅尼。
讀、誦、修習、常念故，得聞持陀羅尼；通達義故，得實相陀羅尼。 ^657a9

住是二陀羅尼門中，能生無礙智；為眾生說法故，具足四無礙智。 ^657a18

問曰：
若菩薩有無礙智，與佛何異？ ^657a19

答曰：
無礙有二種：一、真無礙，二、名字無礙。
此中除佛無礙，餘者隨菩薩所得無礙。 ^657a20

是菩薩讀經等因緣故，所生之處，乃至得一切種智，終不忘失。
何以故？深入讀誦諸法故，煩惱折薄。 ^657a22

為善根所護故，終不墮惡道諸難；如盲人為有目者所將護故，
終不墜落溝壑。 ^657a24

集善根福德故，得深心清淨。
深心清淨者，慈愛一切眾生，雖怨賊中人亦不加惡，所謂奪命等。 ^657a26

復次，智慧、福德大集故，煩惱微少，不能遍覆菩薩善心。 ^657a29

復次，深心者，於眾生中得慈悲心、不捨心、
救度心，於諸法中得無常、苦、空、無我、畢竟空心，
乃至佛不生佛想、涅槃想，是名深心清淨。
深心清淨故，能教化眾生。
何以故？是煩惱薄故不起高心、我心、瞋心，
故眾生愛樂、信受其語，教化眾生。
教化眾生故，得淨佛世界；如《毘摩羅詰．
佛國品》中說：「眾生淨故，世界清淨。」 ^657b1

為善根所護故，終不離善知識。
善知識者，諸佛、大菩薩、阿羅漢。
略說善知識相，能讚歎三寶者。 ^657b8

如是菩薩應供養諸佛、種善根、親近善知識。
何以故？如病人應求良醫藥草；佛為良醫，
諸善根為藥草，瞻病人為善知識。
病者具此三事故，病得除差；菩薩亦如是，
具此二事，滅諸煩惱故，能利益眾生。
pin:: 
#  73 種善根品
大智度論釋種善根品第七十三 ^657b10

【經】
須菩提白佛言：「世尊！
菩薩摩訶薩若不供養諸佛、不具足善根、
不得真知識，當得薩婆若不？」 ^657b17

佛告須菩提：「菩薩摩訶薩供養諸佛、種善根、
得真知識，一切種智尚難得，何況不供養諸佛、
不種善根、不得真知識！」 ^657b19

須菩提白佛言：「世尊！
菩薩摩訶薩供養諸佛、種善根、得真知識，何以故難得一切種智？」 ^657b21

佛告須菩提：「是菩薩摩訶薩遠離方便力，
不從諸佛聞方便力，所種善根不具足，不常隨善知識教。」 ^657b23

「世尊！何等是方便力，菩薩摩訶薩行是方便力，得一切種智？」 ^657b25

佛言：「菩薩摩訶薩從初發意行檀波羅蜜，
應薩婆若念，布施佛、若辟支佛、若聲聞、
若人、若非人，是時不生布施想、受者想。
何以故？觀一切法自相空，無生，無定相，
無所轉，入諸法實相，所謂一切法無作無起相。
菩薩以是方便力故，增益善根；增益善根故，
行檀波羅蜜，淨佛國土，成就眾生。
布施不受世間果報，但欲救度一切眾生故，行檀波羅蜜。 ^657b27

「復次，須菩提！菩薩摩訶薩從初發意行尸羅波羅蜜，
應薩婆若念，持戒時不墮婬怒癡中，亦不墮諸煩惱、
纏縛及諸不善破道法，若慳貪、破戒、瞋恚，
懈怠、亂意、愚癡，慢、大慢、慢慢、我慢、增上慢、
不如慢、邪慢，若聲聞心、若辟支佛心。
何以故？是菩薩摩訶薩，觀一切法自相空，
無生，無定相，無所轉，入諸法實相，所謂一切法無作無起相。
菩薩成就是方便力故，增益善根；增益善根故，
行尸羅波羅蜜，淨佛國土，成就眾生。
持戒不受世間果報，但欲救度一切眾生故，行尸羅波羅蜜。 ^657c5

「復次，須菩提！菩薩摩訶薩從初發意行羼提波羅蜜，
應薩婆若念，方便力成就故，行見諦道、
思惟道，亦不取須陀洹果、斯陀含、阿那含、阿羅漢果。
何以故？是菩薩摩訶薩知諸法自相空，
無生，無定相，無所轉，雖行是助道法，而過聲聞、辟支佛地。
須菩提！是名菩薩無生法忍。 ^657c16

「復次，須菩提！菩薩摩訶薩從初發意行毘梨耶波羅蜜，
入初禪乃至入第四禪，入四無量心、四無色定，
雖出入諸禪，而不受果報。
何以故？是菩薩成就是方便力故，知諸禪定自相空，
無生，無定相，無所轉，淨佛國土，成就眾生。
精進不受世間果報，但欲救度一切眾生故，行毘梨耶波羅蜜。 ^657c22

「復次，須菩提！菩薩摩訶薩從初發意行禪波羅蜜，
應薩婆若念，入八背捨、九次第定，亦不證須陀洹果，乃至不證阿羅漢果。
何以故？是菩薩摩訶薩知諸法自相空，
無生，無定相，無所轉。 ^657c29

「復次，須菩提！菩薩摩訶薩從初發意行般若波羅蜜，
學佛十力、四無所畏、四無礙智、十八不共法、
大慈大悲，乃至未得一切種智，未淨佛國土，
未成就眾生，於其中間應如是行。
何以故？是菩薩摩訶薩知諸法自相空，
無生，無定相，無所轉。
須菩提！是菩薩摩訶薩應如是行般若波羅蜜，不受果報。」 ^658a4

【論】
問曰：
須菩提何以故作是麁問——「不供養諸佛，
不具足善根，不得真知識，當得薩婆若不」？ ^658a11

答曰：
有人言：「若一切諸法無所有性畢竟空，
畢竟空中，種善根、不種善根等無異。
若爾者，可不供養諸佛，不種善根，不得真知識，得薩婆若耶？」 ^658a13

復有人疑言：「得薩婆若更有種種門，可不須種善根等。」
是故問佛。 ^658a16

佛答：「若供養諸佛、種善根、得真知識，尚難得，何況不！」 ^658a18

須菩提問：「以畢竟空中無有福以非福，何以但以福德故得？」 ^658a19

佛答：「以世諦中有福故得。」 ^658a20

須菩提為眾生著無所有故問，佛以不著有法答，
所謂：「精進修福尚不可得，何況不修福！」
如受乞食道人，至一聚落，從一家至一家，乞食不得。
見一餓狗飢臥，以杖打之言：「汝畜生無智，
我種種因緣，家家求食尚不能得，何況汝臥而望得！」 ^658a21

須菩提問：「世尊！有是供養諸佛等因緣，何故不得其果報？」 ^658a27

佛答：「離方便故。」方便者，所謂般若波羅蜜。
雖見諸佛色身，不以智慧眼見法身；雖少種善根，
而不具足；雖得善知識，不親近諮受。 ^658a28

又佛自說因緣，所謂：「菩薩從初發意，以有、無心行檀波羅蜜。」
有心者，所謂應薩婆若心布施，念諸佛種種無量功德，憐愍眾生故布施。
無心者，若施佛乃至凡人，不生三想，所謂施者、
受者、財物。何以故？
施物等一切法自相空，從本已來常不生；
無定相——若一、若異，若常、若無常等，
是法自相空故；不可轉，安住如中故。
如是觀，即入諸法實相，所謂無作無起相。
一切法無所能作，不生高心，無所悕望。 ^658b2

如是方便力故，能增益善根、離不善根，
教化眾生、淨佛世界。 ^658b11

布施若多、若少，不受世間果報，但欲救度一切眾生故。
菩薩布施眾生有量有限，作是念：「我先世不行深福德，今不能廣施眾生。
我今當深實多行檀波羅蜜，得是果報已，
能具足利益，廣施無量眾生，若今世利，
若後世利，若道德利。」 ^658b13

無如是方便，菩薩雖供養諸佛、種善根、
得真知識，尚不得，何況不供養！ ^658b18

餘五波羅蜜，亦如是。
大智度論卷第八十五
 ^658b20
