第七
## 3
釋禪波羅蜜次第法門卷第七
author:: 隋天台智者大師說
記:: 弟子法慎記
再治:: 弟子灌頂再治
other:: 釋禪波羅蜜修證第七之三〔修證亦有漏亦無漏禪〕
今約三種法門以辯亦有漏亦無漏禪：
一者、六妙門；二者、十六特勝；三者、通明觀。
此三法門亦得說為淨禪。
此中明淨禪與《阿毘曇》有小異，淺深、位次，
並如前第五卷中說，但教門分一息道，
立三種禪，為化眾生。 ^524a23

今須略推此教意，多是對三種人根性不同： ^524a27

一者、自有眾生慧性多而定性少，為說六妙門。
六妙門中慧性多故，於欲界初禪中即能發無漏，此未必至上地諸禪也。 ^524a28

二者、自有眾生定根多而慧性少，為說十六特勝。
慧根性少故，下地不即發無漏；定性多故，
以具上地諸禪，方得修道。 ^524b2

三者、自有眾生定慧根性等，為說通明。
通明者，亦具根本禪，而觀慧巧細，從於下地乃至上地皆能發無漏也。
此是隨機之說。若隨對治，則與此相違，如前五門中意可解。 ^524b5

初釋六妙門，為三：一者、釋名；二、辨位次；
三、明修證。 ^524b8

第一、釋名者，所言六妙門者：一、數；二、隨；
三、止；四、觀；五、還；六、淨。
通稱六妙門者，妙名涅槃，此之妙法能通至涅槃，
故名妙門，亦名六妙門。
此六妙門，三是定法，三是慧法。
定愛慧策，亦有漏亦無漏，義在於此。 ^524b10

二、辨次位者，此六妙門位即無定。
所以者何？若於欲界、未到地中巧行六法，
第六淨心成就，即發三乘無漏，況復進得上地諸禪而不疾證道。
雖此與前有異，是以《瑞應經》云：「因此六法，
遊止三四，出生十二。」
此而推之，故知此六妙門位則不必定耳。 ^524b14

三、明修證者，若廣明此六法修證，則諸禪皆屬六妙門攝。
今但取次第相生入道之正要，以明六妙修證之相。
今明修證六妙門，開為十二門也。
所以者何？如數有二種：一者、修數；二者、數相應。
乃至修淨與相應亦如是。 ^524b20

今約修證分別，有十二門：一、修數；二、與數相應。
一者、修數。行者調和氣息，不澁不滑，安詳徐數，
從一至十，攝心在數，不令馳散，是名修數。
二、與數相應者，覺心任運，從一至十，不加功力，心息自住。 ^524b25

息既虛凝，心相漸細，患數為麁，意不欲數，爾時行者應當放數修隨。
隨亦有二種：一者、修隨；二者、與隨相應。
修隨者，捨數法，一心依隨息之出入，心住息緣，
無分散意，是名修隨。
二者、與隨相應，心既漸細，覺息長短，遍身入出息，
任運相依，意慮怡然凝靜，是名與隨相應。 ^524b29

覺隨為麁，心厭欲捨，如人疲極欲眠，不樂眾務，爾時行者應當捨隨修止。
止有二種：一者、修止；二、與止相應。
修止者，三止之中，但用制心止也。
制心息諸緣慮，不念數隨，凝靜其心，是名修止。
二、與止相應者，自覺身心泯然入定，不見內外相貌，
如欲界、未到地等。
定法持心，任運不動。
行者爾時即作是念：「今此三昧雖復寂靜，
而無慧方便，不能破壞生死。」
復作是念：「今此定者，皆屬因緣，陰、入、界法和合而有，虛誑不實。
我今不覺，應須照了。」
作是念已，即不著止。 ^524c6

起觀分別亦有二種：一者、修觀；二者、與觀相應。
一、修觀者，觀有三種：一者、慧行觀，觀真之慧；
二者、得解觀，即假想觀；三者、實觀，如事而觀也。 ^524c16

今此六妙門、十六特勝、通明等，並正用實觀成就，然後用慧行觀觀理入道。
所以者何？名實者，如眾生一期果報，實有四大，
不淨三十六物所成，但以無明覆蔽，心眼不開明，則不依實而見。
若能審諦觀察，心眼開明，依實而見，故名實慧行觀。
及得解觀，在下四諦、十二因緣、九想、背捨等中，當廣分別。 ^524c19

云何修習實觀？行者於定心中以心眼諦觀此身中細微入出息，
想如空中風，皮筋骨肉、三十六物如芭蕉不實，
內外不淨，甚可厭惡。
復觀定中喜樂等受，悉有破壞之相，是苦非樂。
又觀定中心識無常生滅，剎那不住，無可著處。
復觀定中善惡等法，悉屬因緣，皆無自性。
如是觀時，能破四倒，不得人我，定何所依？
是名修觀。 ^524c26

二、與觀相應者，如是觀時，覺息入出，遍諸毛孔，
心眼開明，徹見內三十六物及諸蟲戶內外不淨，
眾苦逼迫，剎那變易，一切諸法悉無自性，
心生悲喜，無所依倚，得四念處，破四顛倒，是名與觀相應。 ^525a4

觀解既發，心緣觀境，分別破析，覺念流動，
非真實道，爾時應當捨觀修還。
還亦有二：一者、修習還；二者、與還相應。 ^525a8

一、修習還者，既知觀從心發，若隨析境，
此則不會本源，應當返觀此心者從何而生：
為從觀心生，為從非觀心生？
若從觀心生，則先已有觀，今實不爾。
所以者何？數、隨、止等三法之中，未有觀故。
若非觀心生，不觀心為滅生，為不滅生？
若不滅生，即二心並；若是滅法已謝，不能生現在；
若言亦滅亦不滅生，乃至非滅非不滅生，皆不可得。
當知觀心本自不生，不生故不有，不有故即空，空無觀心。
若無觀心，豈有觀境？
境智雙忘，還源之要，是名修還。 ^525a11

二、與還相應者，心慧開發，不加功力，任運自能破析，
返本還源，是名與還相應。
既相應已，行者當知，若離境智，欲歸無境智，
不離境智，縛心隨二邊故，爾時當捨還。 ^525a21

安心淨道亦有二：一者、修淨；二者、與淨相應。 ^525a25

一、修淨者，知色淨故，不起妄想分別，受、
想、行、識亦復如是。
息妄想垢，息分別垢，息取我垢，是名修淨。
舉要言之，若能心如本淨，名為修淨；亦不得能所修及淨、
不淨，是名修淨。 ^525a26

二、與淨相應者，作是修時，豁然心慧相應，
無礙方便，任運開發，三昧正受，心無依倚。 ^525a29

證淨亦有二：一者、相似證，五方便相似無漏慧發；
二者、真實證，苦法忍乃至第九無礙道等三乘真無漏慧發也。
三界垢盡，故名證淨。 ^525b2

復次，觀眾生空，故名為觀；觀實法空，故名為還；
觀平等空，故名為淨。
復次，空三昧相應，故名為觀；無相三昧相應，
故名為還；無作三昧相應，故名為淨。
復次，一切外觀名為觀，一切內觀名為還，一切非內非外觀名為淨。
故先尼梵志言：「非內觀故，得是智慧；非外觀故，
得是智慧；亦不無觀故，得是智慧。」 ^525b5

復次，菩薩從假入空觀，故名為觀；從空入假觀，
故名為還；空假一心觀，故名為淨。
若能如是修者，當知六妙門即是摩訶衍。
復次，三世諸佛入道之初，先以六妙門為本，
如釋迦初詣道樹，即內思安般：一、數；二、
隨；三、止；四、觀；五、還；六、淨。
遊止三四，出生十二，因此證一切法門，降魔成道。
當知菩薩善入六妙門，即能具一切佛法，故六妙門即是菩薩摩訶衍。
今欲更論餘事，故略說不具足也。 ^525b12

次釋十六特勝，即開為三意：一、釋名；二、
明觀門制立不同；三、明修證。 ^525b21

第一、釋名者，所言十六特勝者：一、知息入；
二、知息出；三、知息長短；四、知息遍身；五、
除諸身行；六、受喜；七、受樂；八、受諸心行；
九、心作喜；十、心作攝；十一、心作解脫；十二、
觀無常；十三、觀出散；十四、觀欲；十五、觀滅；
十六、觀棄捨。所以通名十六特勝者，十六即是數法。 ^525b22

特勝者，從因緣得名。
如佛未出世時，外道等並已修得四禪、
四空，而無對治觀行，故不出生死。
如來成道，初為拘隣及舍利弗等利根弟子說四真諦，即得道跡。
復為摩訶迦葉、絺那等直聞四諦真理不悟，
更說不淨觀法對治，破諸煩惱。
因此初明九想、背捨等諸不淨觀禪。
爾時修此觀者，得道無量。
復有一機眾生，貪欲既薄，若厭惡心重，
作不淨觀，即大生厭患，便增惡此身，無漏未發，
即顧人自害，此事如律文所明，佛因此告諸比丘捨不淨觀，
更修勝法，法名十六特勝，修之可以得道。
此十六特勝有定有觀，是中具足諸禪，
以喜、樂等法愛養故，則無自害之過，而有實觀觀察，
不著諸禪，所以能發無漏。
既進退從容，不隨二邊，亦能得道，故名特勝。 ^525b28

問：若爾，應在觀禪後說淨禪。
何以故？若取教門，即在觀禪之後；若論行法，
既勝二邊，亦應在後。 ^525c14

答：今明禪定力用淺深之相，非是對緣利物之時。
所以者何？背捨、勝處悉是得解之觀，觀力既能轉想轉心，於斷結義強。
今此特勝唯是實觀，能見身內三十六物，
力用劣弱，不能疾斷結使，功德淺薄，故應前說。 ^525c16

復次，若不淨觀散滅骨人，則不能得更觀身毛孔息出入相。
若於實觀後轉作九想、背捨等，則具足成就，於義無失。
復次《大品經．廣乘品》觀於十六特勝。 ^525c20

復次，說九想、背捨等諸觀禪，此為明證，不應生疑也。 ^525c24

第二、明觀門制立不同者，解有二： ^525c25

一者、有人云：「此阿那波那等十六法對四念處。」
若約四念處而明，當知但在欲界、未到地乃至初禪則具足也，
欲至上地，非為不得，但觀法式少不具足。
如四禪，既無出入息及喜、樂等，若約息及喜、
樂明念處，則不便也。
上下類而可知。 ^525c26

亦明對四念處，復有二解不同：一師解云：
「前五對身，中三對受，次二對心，後五對法。」
此師明十六特勝。
自云依《禪經》中說：一、觀入息，至於氣滅。
二、觀出息，止至於鼻端。
三、觀息長短，若身不安，心多散亂，則出入息俱短；
若身安心靜，則出入息俱長。
四、息遍身者，形心既安，則氣道無壅，如似飲氣，既統遍身中。
五、除諸身行者，想、受為心行，覺觀為口行，出入息為身行。
既息遍身中，患彼覺動麁念，除諸麁故，名除諸身行。
此五屬身念處。 ^526a2

受念處有三，謂麁息除故，身心安隱故。
六、受喜；七、受樂者，雖有微喜，樂能遍滿身識，
既滿，內心喜悅，故名樂；八、受諸心行者，
既受樂在懷，必有數法相隨，倚心樂境，故名受諸心行。 ^526a12

心念處有三：九、心作喜者，既止心一境，
未有慧解，必為沈心所覆沒，以喜舉之，
令不沈沒，故名作喜；十、心作攝者，喜心動散，
則發越過，常攝之令還，不使馳散諸緣，
故作攝；十一、心作解脫者，心不掉散，均等無累，故名解脫。 ^526a16

法念處有五：十二、觀無常者，已得自在，
不為沈浮所敗，故能觀諸法無常，念念生滅，
不可樂也；十三、觀散壞者，此身不久當散壞，
磨滅之法，非真實有；十四、觀離欲者，此身唯是苦本，
心欲離之，故名離欲；十五、觀滅者，是心住滅，
多諸過患，不欲住故；十六、觀棄捨者，觀此諸法皆是過患，故名棄捨。 ^526a21

此阿那波那等十六行是慧性，無一息入出而不覺，
故彼師自云：「依經明十六特勝。」
今既未見經文，但述而不作，亦未敢治定。
次師別解云：「若對四念處起十六行，無往不爾。」
但分之不調，如無漏十六行，約四諦中，
一諦下有四，四四十六，有漏亦復應爾。 ^526a27

然約四念處中說一念中有四，四四十六，義亦然。
向言身念處有四，以除身行屬身者，此義不然。
何以故？若心息為身行者，如《大集經》說：
「息乃通於三行，非止屬身行。」
今正明身行者，如《摩訶衍》說：「行名身業。」
今明善惡諸業皆從心生。
身息是無知之法，不能造善惡，但為行作緣。
今身以心來受身，令身有所造作，名為身。
今明行破於受心，即是破行也。
故知此屬受念處，當知受中亦具四法也。
向言法中有五，觀無常屬法念處者，此亦不然。
何以故？經中皆說「觀心無常，觀法無我」，
今明觀無常，正是心念處也。
此則一中各說有四，四四十六，於義為便也。 ^526b4

次第二師云：「此十六法應須竪對諸禪，八觀法相關故。」
所以者何？一、知息入；二、知息出者，此則對於數息；
三、知息長短者，對欲界定；四、知息遍身者，
對未到地定；五、除諸身行者，對初覺支；
六、受喜，對初禪喜支；七、心受樂，對初禪樂支；
八、受諸心行者，對初禪一心支；九、心作喜，
對二禪內淨喜支；十、心作攝，對二禪一心支；
十一、心住解脫，對三禪樂支；十二、觀無常，
對四禪不動定；十三、觀出散，對空處；十四、
觀離欲，對識處；十五、觀滅，對不用處；十六、
觀棄捨，對非想非非想處。
此則從初調心乃至發諸禪定明觀行具足，此解為勝也。 ^526b16

第三、明修證者，所以心名修證者，即是作心修習。
心未相應證者，即是任運開發，心得相應。
既有三師制立觀法不同，今亦修有證之異，
但前師云：「於欲界、未到地及初禪中，約四念處明十六特勝。」
觀法大意亦不異如前說六妙門中觀法，而非無小小不同。
而名目有異，善尋配當，其義可解，此則不煩別說修證也。 ^526b28

今正明後師竪對三界明真特勝。
既上來未說此觀慧方法，今當出修證之相。
竪明修十六特勝者：一、知息入；二、知息出。
此對代數息也。調息方法，事事如前數息中說。 ^526c6

行者既調息綿綿，一心依隨於息，息若入時，
知從鼻端入至臍；若出時，知從臍出至鼻。
如是一心照息，依隨不亂，爾時知息麁細之相。
麁者，知風喘氣為麁；細者，知息相為細。
若入息麁時，即調之令細，是名知麁細相。
譬如守門之人，知門人出入，亦知好人、
惡人，知好則進，知惡則遮。 ^526c10

復次，知麁細者，入息則麁，出息則細。
何故爾？入氣利急故相麁，出息澁遲故細。
復次，知輕重，知入息時輕，出息時重。
何以故？入息既在身內，即令體輕；出息時，
身無風氣，則覺身重。 ^526c16

復次，知澁滑：入息時滑，出息時澁。
何以故？息從外來，風氣利故，則滑；從內出吹，
內滓穢，塞諸毛孔，則澁。
復次，知冷暖：知入息時冷，知出息時暖。
何以故？息從外來，冷氣而入，故冷；息從內出，
吹內熱氣而出，故暖。 ^526c20

復次，知久近：入息時近，出息時久。
何以故？息入既利，則易盡，故近；息出澁，
則難盡，故久。復須覺知因出入息故，則有一切眾苦煩惱，
生死往來，輪轉不息，心知驚畏。
行者隨息之時，知息有如是等法相非一，故云知息入出也。 ^526c25

問：何故以此代數息？ ^527a1

答：若是數息，直闇心數，無有觀行，修證時多生愛、
見、慢等諸煩惱病也。
愛者，愛著此數息；見者，謂見我能數；慢者，
謂我能數，以此慢他。
今以隨代數者，隨息之時，即覺知此息無常，
命依於息，以息為命，一息不還，即便無命。
既覺息無常，知身命危脆。
知息無常，即不生愛；知息非我，即不生見；
悟無常，即不生慢。
此則從初方便已能破諸結使，不同數息。 ^527a2

復次，行者一心依息，令心不散，得入禪定，
故名亦愛；覺悟無常，故名亦策；與定相應，
名亦有漏；觀行不著，名亦無漏。
復次，若數息時冥闇心而數，既無照了，
後證定時，則心無所見。
今隨息者既明心照息，後證定時，則心眼開明，
見身三十六物，破愛、見、慢。
此即是特勝勝於數息也。 ^527a9

三、知息長短者，此對欲界定。
若證欲界定時，宜是定明淨都不覺知息中相貌。
今此中初得定時，即覺息中長短之相。
云何為覺？若心定時，覺入息長，出息短。
何以故？心既靜住於內，息隨心入故，入則知長。
既心不緣外，故出則知短。 ^527a16

復次，覺息長，則心細；覺息短，則心麁。
何以故？心細則息細，息細則入從鼻至臍，
微緩而長，出息從臍至鼻亦爾。
心麁則息麁，息麁則入從鼻至臍，急疾短，出從臍至鼻亦爾。 ^527a21

復次，息短故，覺心細；息長故，覺心麁。
何以故？如心既轉靜，出息從臍至胸即盡，入息從鼻至咽間即知盡。
此則心靜故，覺息短。
覺長故心麁者，如行者心麁故，覺息從臍至鼻，
從鼻至臍，道里長遠，此則心麁故，覺息長。 ^527a25

復次，短中覺長則定細，長中知短則是麁。
何故爾？如息從鼻至胸則盡，此行處雖短，
而時若大，久久方至，臍。
此則行處短而時節長也。
若就此而論，短中覺長則定細。
覺長中而短是麁者，如心麁故，息從鼻至臍，
道里極長，而時節短，欻然之間，即出至鼻。
何以故？心麁氣息行疾故。
此雖長而短，然此息短則是心麁也，故云短中長而細，長中短而麁也。
如此覺長短時節，知無常由心，生滅不定故。
今息長短相貌非一，得此定時，覺悟無常，轉更分明。
證欲界定，故名亦愛；觀行覺無常，故名亦策。
此略說第三、知息長短，破欲界定也。 ^527a29

第四、知息遍身者，對未到地定。
若根本未到地，直覺身相泯然如虛空，
爾時實有身息，但以眼不開故，不覺不見。
今特勝中發未到地時，亦泯然入定，即覺漸漸有身如雲影，
覺出入息遍身毛孔，爾時亦知息長短相等。
見息入無積聚，出無分散，無常生滅，覺身空假不實，
亦知生滅剎那不住，三事和合，故有定生。
三事既空，則定無所依，知空亦空，於定中不著，
即破根本未到地，愛、策之義已在其中。 ^527b12

問：《摩訶衍》中及諸經多說觀息入出，何以故言知息入出？ ^527b21

答：此說知為觀，而觀法實未具足，故今說為知。
《大品．廣乘品》中明十六特勝相，皆言知息入出長短，
以是文為證說知，則不乖文義。
觀慧在下當說。 ^527b23

第五、除諸身行者，對初禪覺觀支。
就中二：一、明身行；二、明除身。
身行者，欲界身中發得初禪，色界四大造色，
觸欲界身，欲界身根生身識，覺此色觸，
二界色相依共住，故名身。
身行者，即觀支。此觀支從身分生，知身中之法有所造作，故名身行。 ^527b26

次明除身行者，因覺息遍身，發得初禪，
心眼開明，見身三十六物臭穢可惡，爾時即知三十六物由四大有頭等六分，
一一非身，四大之中，各各非身，此即是除欲界身也。
除初禪身者，於欲界身中求色界四大不可得，名除初禪身。
所以者何？若言有色界造色者，是為從外來，
為從內出，為在中間住？
如是觀時，畢竟不可得，但以顛倒憶想，故言受色界觸。
諦觀不得，即是除初禪身，身除故，身行即滅。
復次，未得初禪時，於欲界身中起種種善惡行，
今見身不淨，則不造善惡諸結業，故名除身行。 ^527c2

今明此定亦有二種：一者、根本五支，如前說。
二者、淨禪五支者，覺身三十六物虛假不實，
名覺；分別此禪與欲界及根本功德大有優劣，名為觀。
既得法喜，心大慶悅，名為喜；於無垢受恬憺之樂，名為樂。
正定持心，令不動搖，名為一心。
此中支除成就勝妙喜樂而心無染著，故名為淨禪也。 ^527c13

復次，如《阿毗曇》中說隱沒無記有垢、不隱沒有記無垢等義，
約此二種禪中，應廣分別。 ^527c20

六、受喜者，即是對破初禪喜支。
根本禪中喜支從隱沒有垢，覺觀後生，
既無觀慧照了，多生煩惱，故不應受。
今明受喜者，於淨禪覺觀支中生，以有觀行破析，
達覺觀性空，當知從覺觀生喜亦空，即於喜中不著，
無諸過罪，故說受喜。
如羅漢人不著一切供養，故名應供。
復次，如真實知見，得真法喜，故說受喜。 ^527c22

七、受樂者，對根本禪樂支。
彼禪既無觀慧，樂中多染，故不應受。
今言受樂者，受無樂，知樂性空，於樂中不著。
既無樂過罪，上無別證無為之樂，故說受樂。 ^527c29

八、受諸心行者，此對破根本一心支。
今明能通諸法，故名諸心行。
心行有二種：一者、動行；二者、不動行。
有人解云：從初禪乃至三禪猶是動行，
四禪已去，名不動行。
今略說不動行者，覺等四支是動行，後一心支是不動行。
亦名諸心行者，即是一心支不動之行。
若根本禪入一心時，心生染著，此一心不應受。
今明受諸心行者，知此一心虛誑不實，
一心非心，即不取著，既無過罪，即是三昧正受，故說受諸心行。 ^528a3

九、心作喜者，此對二禪內淨喜。
所以者何？二禪喜從內淨發，以無智慧照了多受也。
今觀此喜，即知虛誑不生受著，如真實知生法喜，亦名喜覺分。
既從正觀，心生真法喜，故名心作喜。 ^528a12

十、心作攝者，此對二禪一心支。
何以故？為二禪喜動經攝，故說心作攝。
今明攝者，正以破前偽喜，生喜覺喜，此喜雖正，
而不無湧動之過，即應返觀喜性。
既知空寂畢竟，定心不亂，不隨喜動，故云作攝。
是以《大集經》云：「動至心。」 ^528a16

十一、心住解脫者，此對破三禪樂。
所以者何？三禪有遍身之樂，凡夫得之，
多生染愛，為之所縛，不得解脫。
今言解脫者，以觀慧破析，證遍身樂時，
即知此樂從因緣生，空無自性，虛誑不實，
觀樂不著，心得自在，故名心作解脫。 ^528a21

十二、觀無常，此對破四禪不動。
所以者何？如世間中有動、有不動法，三種為樂所動，猶名動法。
今此四禪名不動定，凡夫得此定時，多生常想，
心生愛取，今若觀此定生滅代謝，三相所遷，
知是破壞不安之相，故經云：「一切世間動、不動法皆敗壞不安之相。」
故名觀無常。 ^528a26

十三、觀出散者，此對破空處。
所以者何？出者，即是出離色界；散者，即是散三種色。
復次，出散者，謂出離色心，依虛空消散自在，
不為色法所縛，故名出散。
凡夫得此定時，謂是真空安隱，心生取著。
今言觀出散者，行人初入虛空處時，即知四陰和合故有，
無自性，不可取著。
所以者何？若言有出散者，為虛空是出散，為心是出散？
若心出散，心為三相所遷，過去已謝，未來未至，
現在無住，何能出耶？
若空是出散者，空是無知，無知之法，有何出散？
既不得空定，則心無受著，是名觀出散。 ^528b3

十四、觀離欲者，此對識處。
所以者何？一切愛著外境，皆名為欲。
從欲界乃至空處，皆是心外之境。
若虛空為外境，識來領受此空，即以空為所欲。
今識處定緣於內識，能離外空欲故離欲。
若凡夫得此定，無慧眼照了，謂言心與識法相應，
真實安隱，即生染著。
今言觀離欲者得此定時，即觀破析。
若言以心緣識，心與識相應，得入定者，此實不然。
何以故？過去、未來、現在三世識皆不與現在心相應故，云何言心與三世識相應？
定法持心，名為識定。
故知此識定但有名字，虛誑不實，故名離欲也。 ^528b14

十五、觀滅者，此對無所有處。
所以者何？此定緣無為法塵，心與無為相應。
對無為法塵發少識故，凡夫得之，謂之心滅，
深生愛著，不能捨，為之所縛。
今言觀滅者，得此定時，即覺有少識。
此識雖少，亦有四陰和合，無常、無我、虛誑，
譬如糞穢，多少俱臭，不可染著，是名觀滅。 ^528b25

十六、觀棄捨者，此對非想。
所以者何？非想是兩捨之對治，從初禪以來，
但有遍捨，無有兩捨，故未與棄捨之名。
今此非想既有雙捨有無，故名棄捨。
亦以此定是捨中之極，故最後受名。
若凡夫得此定時，謂為涅槃，無有觀慧覺了，不能捨離。
今明棄捨者，得此定時，即知四陰、十二入、三界及十種細心數等和合所成。
當知此定無常、苦、空、無我，虛誑不實，不應計為涅槃，生安樂想。
既知空寂，即不受著，是名觀棄捨。
雖求定相，而亦成就此定，爾時即具二種棄捨：
一者、根本棄捨；二者、涅槃棄捨。
永棄生死，故云觀棄捨。
行者爾時深觀棄捨，即便得悟三乘涅槃。
此事如須跋陀羅，佛令觀非想中細想，即便獲得阿羅漢果。 ^528c2

今明悟道未必應須具十六，或得三二特勝，即便得悟。
亦利根者，初隨息時，覺悟無常，即便悟道。
此隨人不定也。從初以來，俱發根本定，
故名亦有漏；於中觀行，破析不著，名亦無漏。
故云特勝是亦有漏亦無漏禪。
此竪對三界諸禪者，則一一觀法相，至義可見也。
釋禪波羅蜜次第法門卷第七
 ^528c16
