
pin:: 佛本行集經卷第五十七
translator:: 隋天竺三藏闍那崛多譯
難陀因緣品下
爾時，佛告長老難陀：「如是如是。
若人親近諸惡知識，共為朋友，交往止住，
雖經少時共相隨順，後以惡業相染習故，令其惡聲名聞遠至。」 ^914c4

爾時，世尊因斯事故，而說偈言：
　　「猶如在於魚鋪上，以手執取一把茅，
　　其人手即同魚臭，親近惡友亦如是。」 ^914c8

爾時，世尊又共長老難陀，至於一賣香邸，
見彼邸上有諸香裹，見已即告長老難陀作如是言：「難陀！
汝來取此邸上諸香裹物。」
難陀爾時即依佛教，於彼邸上取諸香裹。
佛告難陀：「汝於漏刻一移之頃，捉持香裹然後放地。」
爾時，長老難陀聞佛如此語已，手持此香於一刻間，還放地上。 ^914c11

爾時，佛告長老難陀：「汝今當自嗅於手看。」
爾時，難陀聞佛語已，即嗅自手。
佛語難陀：「汝嗅此手作何等氣？」
白言：「世尊！其手香氣，微妙無量。」 ^914c18

佛告難陀：「如是如是。
若人親近諸善知識，恒常共居，隨順染習，
相親近故，必定當得廣大名聞。」 ^914c22

爾時，世尊因此事故，而說偈言：
　　「若有手執沈水香，及以藿香麝香等，
　　須臾執持香自染，親附善友亦復然。」 ^914c25

爾時，世尊出迦毘羅婆蘇都城，至本住處，
以此因緣，聚集大眾諸比丘已，即告長老難陀言曰：「難陀！
汝今莫親近彼六群比丘，莫共彼等以為親友。
何以故？若其有人親近如是惡知識者，
雖復與彼共為朋友，或時與彼互相承事，
隨順彼等一切事業，但為惡人，共相親近，即得世間惡名流布。 ^914c28

「長老難陀！汝若欲覓親友知識，當近比丘舍利弗，
比丘大目連，比丘大迦葉，比丘迦旃延，
比丘優樓頻#CB00657;迦葉，
那提迦葉，伽耶迦葉，優波斯那，摩訶俱郗那，
摩訶孫陀，離波多等，諸比丘輩。
勸汝親近隨順承事。
所以者何？若人親近善知識者，承事親善，
雖未證得利益之事，交獲世間名聞流布。」 ^915a6

爾時，世尊以此因緣而說偈言：
　　「若人親近惡知識，現世不得好名聞，
　　必以惡友相親近，當來亦墮阿鼻獄。
　　若人親近善知識，隨順彼等所業行，
　　雖不現證世間利，未來當得盡苦因。」 ^915a13

爾時，世尊雖以善言教示難陀，而彼難陀猶戀王位自在之樂，
憶孫陀利五欲之事，於佛法中猶不欣樂，
欲捨梵行，欲捨具戒，還從家事。 ^915a18

爾時，世尊知彼長老難陀心已，作如是念：
「然此難陀煩惱熾盛，豈能小教破彼煩惱，
我於今者須作方便，喻如世間以火滅火、以毒治毒。」
作是念已，執彼長老難陀之手，從尼俱陀樹林而出，
以神通力隱沒其身，忽然在於香醉山上，出現而住。 ^915a22

爾時，彼山以風吹故，兩樹相揩遂即出火，
燒然彼山，出大煙炎。
時彼山內，多有獼猴，其數五百，被火燒毛，
皆悉存地，摩滅身火。 ^915a28

爾時，世尊見有一箇雌瞎獼猴在彼群內，亦復以手撲滅身火。 ^915b2

爾時，佛告長老難陀：「汝今見此雌瞎獼猴在彼群內，亦復以手滅其身火如此已不？」
爾時，難陀白佛言：「世尊！
如是如是，我今已見。」 ^915b4

爾時，世尊尋復告彼長老難陀，作如是言：「汝意云何？
汝孫陀利，可憙端嚴，與此獼猴，是誰為勝？」 ^915b7

爾時，難陀遂向世尊，顰眉蹙面，默然不言。
爾時，世尊執持長老難陀手臂，從香醉山沒身往至三十三天，
現於波利質多羅樹。
時，彼樹下有一大石，名曰婆奴唫〔逆林反〕
摩羅，住於彼處。 ^915b10

爾時，帝釋天王往入彼園，遊戲其園，名曰伊迦分陀利，
將領五百宮人婇女，左右圍遶，作倡伎樂。
於時世尊見帝釋王，在彼伊迦分陀利園將領五百婇女，音聲歡娛受樂。
時，佛即告長老難陀作如是言：「汝今見此五百婇女作倡伎樂遊戲已不？」
難陀白言：「如是世尊！
我今已見。」 ^915b15

爾時，世尊尋復告彼長老難陀作如是言：「汝意云何？
為當釋女孫陀利好？
為當五百婇女端正？」 ^915b22

長老難陀白言：「世尊！
如以彼時雌瞎獼猴，與孫陀利共相比挍，
百倍不如，乃至千倍，至百千倍，世間算數亦不可及。
我今如是孫陀利女，欲令比此婇女五百，
亦復不如百倍千倍，至百千倍世間算數所不能及。
今者云何可為比喻？」 ^915b25

爾時，佛告長老難陀：「汝今意欲共此婇女相娛樂不？」 ^915c2

爾時，難陀歡喜踊躍，白言：「世尊！
如我意者，實欲與彼五百婇女共相娛樂。」
爾時，佛告長老難陀：「汝今不可以此凡身共彼娛樂，
若欲然者，必須以汝歡喜之心，於我法中行於梵行，
我當報汝：『今者若能隨順此法，行清淨行，
命終捨身，於未來世，必得受報生於此處，共此五百諸婇女輩共相娛樂。』」
爾時，難陀聞此事已，歡喜踊躍，遍滿其體，
不能自勝，而白佛言：「世尊！
我從今日於佛法中，歡喜行於清淨梵行。
世尊！今者已許報我，我今實欲當未來世生於此處，
共此五百諸婇女等，共相娛樂。」
爾時，世尊復執長老難陀臂已，從彼三十三天沒身，還其本處。 ^915c4

爾時，難陀作如是念：「世尊於先已許報我於未來世，
當得共彼五百婇女，以相娛樂。」
是故難陀，以此因緣，盡其身心，正念行於清淨梵行，
調伏諸根，節量飲食，初夜後夜，起誦經行，
勇猛精進，不共他人言談戲笑；心不躁急，
心無狡猾，口不綺言，發精進行，念四威儀，
樂於空寂，閉塞諸根，成就最勝微妙正念。 ^915c17

爾時，難陀若欲意觀東方之時，安定身心，
志意充滿，既正念已，然後方始觀於東方。
如是觀時，無有愁惱，無有黑闇，於不善法，
終無漏失，亦不迷惑。
如是欲觀南西北方上方下方，亦定身心，志意充滿。
如是觀時，亦無愁惱，無有黑闇，於不善法，
更不漏失，亦不迷惑。 ^915c24

爾時，難陀或有同行諸比丘輩，而告之言：「長老難陀！
汝於先時，不閉諸根，於諸飲食，不知厭足，
恒求妙好床褥臥具安隱睡眠，本無厭勌，
或時戲笑，心意不定，狡猾 #CB02447;語，
不曾精勤，恒常懈怠，亦無正念，多諸忘失，
威儀漏缺，無禪無定，不能攝心，諸根逸浪，不可具說。
云何今者諸根調伏，飲食知足，初夜後夜不曾睡眠，
無復狡戲，攝#CB00866;身心，
又不#CB02447;語，勇猛精進，
正念正勤，已得禪定，心不漏逸，諸根不浪？
長老今日，何因得爾？」 ^916a1

爾時，難陀告彼同行諸比丘言：「諸長老輩！
當知世尊於未來世，將欲報我五百婇女，
歡娛受樂，是故我今於此法中，勤行梵行。」 ^916a11

爾時，難陀親友同行諸比丘等，於彼難陀欲有調笑嘲弄譏戲，
各相謂言：「長老難陀！
於世尊所，客作傭力，求將來報，故於法中勤行梵行。
長老難陀！汝於佛邊，行梵行者，正為諸天五百玉女行梵行耳？」 ^916a14

爾時，長老難陀親友諸比丘等，從爾已後，是故常喚為客作者。 ^916a19

爾時，世尊見此難陀為諸玉女行於梵行，
遂便執臂，從彼尼拘陀林而出，沒身入於大地獄裏。
世尊於時見一銅釜下然猛火，其釜爀赤與火無異，
出大光炎，熾然赩赩。
世尊見已，告彼難陀：「汝往問此諸獄卒等，此之銅釜欲為阿誰熾然湧沸？」
乃至如是長老難陀，聞佛是語白言：「世尊！
唯如佛教。」即往詣彼諸獄卒邊而問之言：
「此大銅釜，欲為何人如是湧沸乃至此也？」
爾時獄卒，咸報難陀，作如是言：「佛有姨母所生之弟，
名曰難陀，為彼人故，燒然此釜。」 ^916a21

難陀復問：「汝豈不聞？
如來往日，許報其人，若為五百天樂婇女行於梵行，後得生於三十三天。」
諸獄卒言：「如是如是，我等已知。
但我等輩，復聞其人於彼三十三天之上墮落已後，來生此處。」 ^916b3

爾時，難陀聞此語已，心生恐怖，舉身毛竪，
作如是念：「我若次第於此受苦，我今亦欲不用如此婇女果報。」 ^916b8

爾時，世尊即執長老難陀臂已，從地獄內，
隱沒其身，還至尼俱陀林而出。
爾時，難陀為己同行諸親友等，恒常喚作佛客作人，
被笑被呵，嘲調戲弄。
復見地獄，慚愧恐怖，即生厭離，自悼自悔，
求空閑處，獨行獨坐，更不放逸，精進勇猛。
凡善男子，其有正信捨家出家，求於無上清淨梵行，
行已現得自證神通，得諸漏盡，口自唱言：
「生死已盡，梵行已立，所作已辦，不受後有。」
證羅漢果，心得解脫。
長老難陀亦復如是，證羅漢果，然後始往至於佛所，
頂禮佛足，却坐一面。 ^916b11

爾時，長老難陀白佛作如是言：「今捨世尊往日恩許，
我昔欲取如來報者，正為五百諸天婇女，
是故如此；而今，世尊！
得解脫也。」 ^916b22

爾時，佛告長老難陀：「非但今日我於汝邊始得脫也，
汝初唱言：『梵行已立，所作已辦，不受後有。』
我於彼時，已得脫也。」 ^916b25

爾時，長老難陀同行諸比丘等，未知難陀得漏盡者，
猶如先日未漏盡時，戲弄謿調，唱如是言：
「長老難陀於世尊所，客作求報，為彼五百諸天婇女，行於梵行。」 ^916b28

爾時，世尊作如是念：「此等比丘未知難陀諸漏已盡，
還依昔日未漏盡時，猶故唱言：『長老難陀為彼諸天五百婇女，
行於梵行。』我恐彼等多獲罪過。
然我今者，可於眾中宣揚顯說長老難陀漏盡事也。」 ^916c3

爾時，世尊以如此等因緣事故，集聚一切諸比丘僧，
既聚集已，而告之言：「汝諸比丘！
若有人言好男子者，難陀比丘即其人也；
若言端正，亦即難陀比丘是也；大壯人者，難陀比丘亦其人也。 ^916c8

「若言身體細軟弱者，亦復難陀比丘是也。
若言有人諸根寂靜不散亂者，亦復難陀比丘是也。 ^916c13

「若有人言於諸飲食知節量者，亦復難陀比丘是也。 ^916c16

「若有人言初夜後夜不睡眠者，今亦難陀比丘是也。 ^916c18

「若言三族清淨生者，亦即難陀比丘是也。
若有人言得六通者，此亦難陀比丘是也。
若言得八解脫定者，亦復難陀比丘是也。」 ^916c20

爾時，世尊告比丘僧作如是言：「汝諸比丘！
於我聲聞弟子之內，調伏諸根，難陀比丘最為第一。」 ^916c23

時，諸比丘而問佛言：「如是世尊！
其彼長老難陀比丘，往昔之時，有何善根？
因彼善根，生於釋種甚大富貴，豐足資財，其人身體端正可憙。
世尊今日復記云：『我聲聞弟子，調伏諸根，
最第一者，難陀比丘即其人也。』」
作是語已，佛告彼等諸比丘言：「汝諸比丘！
我念往昔九十一劫，時有一佛出現於世，
名毘婆尸多他竭多、阿羅呵、三藐三佛陀，
如來、應供、正遍知、明行足、善逝、世間解、
無上士、調御丈夫、天人師、佛、世尊，於彼世界王所居住。
彼有一城，名槃徒摩低，於時彼佛依彼城住，
有諸比丘六千人，俱皆阿羅漢。
時有一王名曰槃頭，供養彼佛及比丘僧，
尊重恭敬，所謂衣服臥具飲食，及諸湯藥房舍之具，無所乏少。 ^916c26

「爾時，槃頭摩低城內有一種姓婆羅門子，
而彼童子營造溫室，請佛及僧洗浴供養。
其婆羅門種姓童子，見諸比丘從溫室出，
身體清淨，甚大香潔無有臭氣，見已心生歡喜，
踊躍遍滿其體，不能自勝，心發是願：『願我來世，
常得如是清淨無垢不腥臭身，當似如是比丘僧等清淨香潔無臭之身。』
又於後時，毘婆尸佛、多他伽多、阿羅呵、
三藐三佛陀，入般涅槃，其王槃頭，為彼世尊所有舍利，
取四種寶，為造塔廟，所謂金銀琉璃頗梨。
時彼種姓婆羅門子，撿挍經營，當造彼塔。
既造塔已，心作是願：『願我來世恒常值遇如是世尊，
彼所說法，願我領解悉得證知，莫背彼法，生生世世不入惡道。』
而彼童子命終之後，恒生天上，或生人間，
於後一生，生一大富長者之家，父母養育，
隨時長大，意智漸漸，皆得成就。 ^917a11

「爾時，童子其家恒有一辟支佛，為作門師，數數至家。
彼辟支佛，可憙端正，具足三十大丈夫相，
而彼童子恒以四事供養供給彼辟支佛，
盡其一形，無所乏少。
其辟支佛盡其住世，然後涅槃。 ^917a27

「爾時，長者見辟支佛命終涅槃，即取彼身，
如法闍毘，收取舍利，起塔供養，以泥塗飾復以石灰，重塗其上。
以莊嚴故，懸諸種種寶珠瓔珞，發是願言：
『願我未來恒值如是辟支世尊，而彼世尊所說之法，
聞已領解，永不忘失，生生世世不墮惡道。
亦願我身，端正可憙，見者歡喜，身有三十大丈夫相，
具足無減，如此大仙等無有異。』
而彼長者捨身命終，後更不曾生於惡道，
恒生人天，久久流轉，於後復生波羅 #CB00178;國。
彼時有王名吉利尸，以為彼子。
於爾之時乃有一佛，出現於世，名曰迦葉多他伽多、
阿羅訶、三藐三佛陀。
然彼世尊隨其住世，滅度已後，吉利尸王純以七寶，
為造塔廟，所謂金銀頗梨琉璃，及赤真珠珊瑚馬瑙。
其寶塔外，更以麤塼重覆其上，其塔高峻至一由旬，
東西縱廣各半由旬，為作銘記，名曰達舍婆陵迦。 ^917b3

「爾時，吉利尸王所生七子僉白王言：『善哉大王！
當知我等欲於迦葉多他伽多、阿羅訶、
三藐三佛陀舍利塔上，各各奉施一大傘蓋以覆其塔。
善哉大王！願垂聽許。』
王告之言：『任隨汝等！
我今聽造。』 ^917b20

「爾時，彼等諸七王子各以一寶，造其一蓋，
覆其塔上，或造金蓋，或造銀蓋，乃至或造碼瑙等蓋。
其七子內，第二王子，造其金蓋，以覆塔上，
心發是願：『願我來世恒值如是辟支佛尊，
彼所說法，願我領證，永不忘失，生生世世，
不墮惡道，所生之處，願得猶如金色之身。』」 ^917b25

爾時，佛告諸比丘等：「汝諸比丘！
若有心疑，於彼槃頭摩城之內，婆羅門子，
供養彼佛及比丘僧，溫室洗浴，心發是願：
『願我來世，當得似此比丘僧眾清淨無垢香潔之身。』
於毘婆尸多他伽多、阿羅訶、三藐三佛陀滅度之後，造塔供養之童子者？
汝等比丘！莫作異見，此即難陀比丘是也。 ^917c2

「汝諸比丘！汝等若有疑彼長者，一形供養彼辟支佛，
滅後復以舍利起塔，供養塗治，及以石灰種種莊飾，
及諸瓔珞供養彼塔，心作是願：『願我來世如此辟支端正可憙，
觀者無厭，身有三十大丈夫相，具足無減，如此仙人。』
蓋是誰也？汝諸比丘莫作異見，此亦難陀比丘是也。 ^917c9

「汝諸比丘！汝等若有心疑，於彼波羅 #CB00178;城吉利尸王第二之子，
為彼迦葉多他伽多阿羅訶三藐三佛陀，
造作金蓋以覆塔者，莫作異見，此亦難陀比丘是也。 ^917c16

「然此難陀以於往昔毘婆尸佛及比丘僧，
為作溫室，如法洗浴，因發是願：『願我來世，
當得如是清淨香潔無垢之身，如此比丘清淨無垢。』
又復供養辟支佛尊，尊滅度後起舍利塔，
以泥塗治石灰嚴飾，并以瓔珞而莊挍之，
心作是願：『願我來世，如是端正，如是可憙，
身有三十大丈夫相，具足無減，如此仙人。』
復於迦葉多他伽多、阿羅訶、三藐三佛陀滅度之後，
造舍利塔，純金造蓋以覆其上，心發是願：
『願我來世所生之處，身恒金色。』
藉彼業緣，今成如此可憙端正觀者無厭金色之身，
復有三十大丈夫相，皆悉具足，無有缺減。 ^917c20

「於彼之時，復起心願：『願我來世，勿生惡道。』
藉彼業報，不曾生於惡道之內，恒得生於人天道中。 ^918a3

「復於彼時，毘婆尸佛、多他伽多、阿羅訶、
三藐三佛陀造塔之時，撿挍經紀，於辟支佛復以四事，盡形供養。
藉彼業報因緣力故，今得生於釋種之家。
又於爾時，心發是願：『願我來世，常得值遇如是世尊，
或勝此者，然彼世尊所有法教，願我聞已，速得證解。』
藉彼業報因緣力故，今得值我，即於我邊，
而得出家及具足戒，我復授記，告諸比丘：
『若知於我聲聞弟子調伏諸根最第一者，難陀比丘即其人也。』 ^918a6

「汝諸比丘！汝等須知，難陀比丘昔日造作如是善根，
藉彼善根，今得生於釋種之家，身有金色，
具足三十大丈夫相，現得出家，受具足戒，
得羅漢果，復得授記作如是言：『若欲知我聲聞弟子調伏諸根最第一者，
所謂難陀比丘是也。』」
pin:: 
#  58 婆提唎迦等因緣品

## 1
佛本行集經婆提唎迦等因緣品第五十八上 ^918a15

爾時，提婆達多釋種童子，見諸五百釋童子等捨家出家，
心發是念：「我今亦可於世尊所捨家出家。」
作是念已，至父母邊，白如是言：「善哉父母！
我今發心將欲佛邊捨家出家，願垂許我。」
作是語已，父母即告提婆達多釋童子言：
「我等今者作是思惟：『我等須依提婆達多，提婆達多復須依我。』
既如此者，隨汝意樂，當作是事。」 ^918a23

爾時，提婆達多童子身著上妙無價衣服，
乘最勝象，從迦毘羅婆蘇都城欲出城外，
於城門頰，為鉤所掛，衣裳破裂。
於彼之時，有一解相大婆羅門，在邊而見，
其彼見已，記此童子，所規之事必當不成。 ^918b2

爾時，童子提婆達多即出城已，詣向佛所，
頂禮佛足，却住一面，而白佛言：「唯願世尊！
放我出家。」 ^918b7

爾時，世尊正念觀彼提婆達多前後事業，
知其心行，觀已即告提婆達多作如是言：「提婆達多！
汝今慎莫捨家出家，但當還家在家修道，
持諸財錢，以用布施，作諸功德，於我法中，不須出家。」 ^918b10

爾時，童子提婆達多被佛訶已，復至長老舍利弗邊，
而白之言：「聖者舍利弗！
與我出家。」爾時，長老舍利弗問提婆達多作如是言：「提婆達多！
汝曾先至佛邊已不？」
提婆達多報言聖者：「我先已曾至佛邊也。」 ^918b15

爾時，長老舍利弗言：「提婆達多！
世尊向汝，作何言說？」
提婆達多語舍利弗：「如是聖者！
世尊語我：『汝莫捨家而出家也，但當在家行其布施作諸功德；
若其在我法中出家，汝無利益。』」
爾時，長老舍利弗作如是念：「世尊今者既不聽彼於法出家，
我今若放彼出家者，是我不善。」
如是念已，遂即告彼提婆達多作如是言：「提婆達多！
如世尊教，汝必應當作如是事。」 ^918b20

爾時，童子提婆達多被舍利弗之所發遣，
復詣長老目揵連邊，到已頂禮，却住一面，
而白之言：「大目揵連！
唯願聖者！與我出家。」 ^918b28

爾時，長老大目揵連，遂復告彼提婆達多作如是言：「提婆達多！
汝曾於先至佛邊不？」
提婆達多報言聖者：「我已於先至佛邊也。」 ^918c2

於時長老大目揵連尋復告彼提婆達多，
作如是言：「世尊語汝，有何事意？」
提婆達多復報之言：「世尊語我：『汝莫於此捨家出家，
但當如法在家修道，以財布施作諸功德，
不須於我法中出家，若出家者於汝無益。』」 ^918c5

爾時，長老大目揵連亦復報彼提婆達多，
作如是言：「如世尊教！
汝必應當作如是事。」 ^918c10

爾時，提婆達多既被目連不許出家，復詣長老大迦葉所，
乃至略說，悉如前事，次復詣於迦旃延邊。 ^918c12

次復至於優樓頻螺迦葉之邊，次復至於長老那提迦葉之邊。 ^918c15

次復至於長老優波斯那之邊，及至摩訶俱郗羅邊，
摩訶孫陀離波多邊，悉皆不許。
既不許已，方乃詣向長老優波離波多邊，
頂禮優波離波多足，却住一面。 ^918c17

爾時，提婆達多釋種童子，復從優波離波多邊，請乞出家。
然其長老優波離波多，復問之言：「提婆達多！
汝應於先往到佛所。」
提婆達多報言：「聖者！
我於先日，已至佛邊。」 ^918c21

爾時，長老優波離波多作如是言：「汝至佛邊，語汝何事？」
提婆達多作如是言：「世尊語我：『汝莫於此捨家出家，
但當在家如法修道，以財布施，作諸功德，
不須於我法中出家，若出家者於汝無益。』」
佛本行集經卷第五十七
 ^918c25
