
other:: 中阿含經卷第十七
translator:: 東晉罽賓三藏瞿曇僧伽提婆譯
pin:: 
##  2 長壽王品
中阿含長壽王品第二〔有十五經〕〔第二小土城誦〕
　　長壽、天、八念　淨不移動道
　　郁伽支羅說　娑雞三族姓
　　梵天迎請佛　勝天、伽絺那
　　念身、支離彌　上尊長老眠
　　無刺及真人　說處最在後
jing:: 
###  72 長壽王本起經
（七二）中阿含長壽王品長壽王本起經第一
我聞如是：
一時，佛遊拘舍彌，在瞿師羅園。 ^532c10

爾時，拘舍彌諸比丘數共鬪諍。
於是，世尊告拘舍彌諸比丘曰：「比丘！
汝等莫共鬪諍。所以者何？
　　「若以諍止諍，至竟不見止；
　　唯忍能止諍，是法可尊貴。 ^532c11

「所以者何？昔過去時，有拘娑羅國王，名曰長壽，
復有加赦國王，名梵摩達哆，彼二國王常共戰諍。
於是，加赦國王梵摩達哆興四種軍，象軍、
馬軍、車軍、步軍。興四種軍已，加赦國王梵摩達哆自引軍往，
欲與拘娑羅國王長壽共戰。
拘娑羅國王長壽聞加赦國王梵摩達哆興四種軍，
象軍、馬軍、車軍、步軍，興四種軍已，來與我戰。
拘娑羅國王長壽聞已，亦興四種軍，象軍、
馬軍、車軍、步軍。興四種軍已，拘娑羅國王長壽自引軍出，
往至界上，列陣共戰，即摧破之。
於是，拘娑羅國王長壽盡奪取彼梵摩達哆四種軍眾，
象軍、馬軍、車軍、步軍，乃復生擒加赦國王梵摩達哆身，
得已，即放而語彼曰：『汝窮厄人，今原赦汝，後莫復作。』 ^532c16

「加赦國王梵摩達哆復再三興四種軍，
象軍、馬軍、車軍、步軍。
興四種軍已，復自引軍往與拘娑羅國王長壽共戰。
拘娑羅國王長壽聞加赦國王梵摩達哆復興四種軍，
象軍、馬軍、車軍、步軍，興四種軍已，來與我戰。
拘娑羅國王長壽聞已，便作是念：『我已剋彼，何須復剋？
我已伏彼，何足更伏？
我已害彼，何須復害？
但以空弓，足能伏彼。』
拘娑羅國王長壽作是念已，晏然不復興四種軍，
象軍、馬軍、車軍、步軍，亦不自往。
於是，加赦國王梵摩達哆得來破之，盡奪取拘娑羅國王長壽四種軍眾，
象軍、馬軍、車軍、步軍。」 ^533a1

「於是，拘娑羅國王長壽聞加赦國王梵摩達哆來，
盡奪取我四種軍眾，象軍、馬軍、車軍、步軍已，
復作是念：『鬪為甚奇！
鬪為甚惡！所以者何？
剋當復剋，伏當復伏，害當復害。
我今寧可獨將一妻，共乘一車，走至波羅#CB00178;。』
於是，拘娑羅國王長壽即獨將妻，共乘一車，走至波羅 #CB00178;。
拘娑羅國王長壽復作是念：『我今寧可至村村邑邑，受學博聞。』
拘娑羅國王長壽作是念已，即便往至村村邑邑，
受學博聞，以博聞故，即轉名為長壽博士。 ^533a12

「長壽博士復作是念：『所為學者，我今已得，
我寧可往波羅 #CB00178;都邑中，
住街街巷巷，以歡悅顏色作妙音伎，如是波羅#CB00178;諸貴豪族聞已，
當極歡喜而自娛樂。』
長壽博士作是念已，便往至波羅#CB00178;都邑中，
住街街巷巷，以歡悅顏色作妙音伎，如是波羅#CB00178;諸貴豪族聞已，
極大歡喜而自娛樂。
於是，加赦國王梵摩達哆外眷屬聞，中眷屬、內眷屬及梵志國師展轉悉聞。
梵志國師聞已，便呼見之。
於是，長壽博士往詣梵志國師所，向彼而立，
以歡悅顏色作妙音伎，梵志國師聞已，極大歡喜而自娛樂。
於是，梵志國師告長壽博士：『汝從今日可依我住，當相供給。』
長壽博士白曰：『尊者！
我有一妻，當如之何？』
梵志國師報曰：『博士！
汝可將來依我家住，當供給之。』
於是，長壽博士即將其妻依梵志國師家住，梵志國師即便供給彼。 ^533a22

「於後時長壽博士妻心懷憂慼，作如是念：
『欲令四種軍陣列鹵簿，拔白露刃，徐庠而過，
我欲遍觀，亦復欲得磨刀水飲。』
長壽博士妻作是念已，便白長壽博士：
『我心懷憂慼，作如是念：「欲令四種軍陣列鹵簿，
拔白露刃，徐庠而過，我欲遍觀，亦復欲得磨刀水飲。」』
長壽博士即告妻曰：『卿莫作是念。
所以者何？我等今為梵摩達哆王所破壞，
卿當何由得見四種軍陣列鹵簿，拔白露刃，
徐庠而過，我欲遍觀，亦復欲得磨刀水飲耶？』
妻復白曰：『尊若能得者，我有活望，若不得者，必死無疑。』 ^533b10

「長壽博士即便往詣梵志國師所，向彼而立，
顏色愁慘，以惡微聲作諸音伎，梵志國師聞已不得歡喜。
於是，梵志國師問曰：『博士！
汝本向我立，以歡悅顏色作妙音伎，我聞已極大歡喜而自娛樂。
汝今何以向我立，顏色愁慘，以惡微聲作諸音伎？
我聞已不得歡喜。
長壽博士！汝身無疾患，意無憂慼耶？』
長壽博士白曰：『尊者！
我身無患，但意有憂慼耳。
尊者！我妻心懷憂慼，作如是念：「我欲得四種軍陣列鹵簿，
拔白露刃，徐庠而過，我欲遍觀，亦復欲得磨刀水飲。」
我即報妻曰：「卿莫作是念，所以者何？
我今如此，卿當何由得四種軍陣列鹵簿，
拔白露刃，徐庠而過，我欲遍觀，亦復欲得磨刀水飲耶？」
妻復白我曰：「尊若能得者，我有活望，若不得者，必死無疑。」
尊者！若妻不全，我亦無理。』 ^533b22

「梵志國師問曰：『博士！
汝妻可得見不？』白曰：『尊者！
可得見耳。』於是，梵志國師將長壽博士往至妻所。
是時，長壽博士妻懷有德子，梵志國師見長壽博士妻懷有德子故，
便以右膝跪地，叉手向長壽博士妻，再三稱說：『生拘娑羅國王。
生拘娑羅國王。』教勅左右曰：『莫令人知。』
梵志國師告曰：『博士！
汝勿憂慼，我能令汝妻得見四種軍陣列鹵簿，
拔白露刃，徐庠而過，亦能令得磨刀水飲。』 ^533c9

「於是，梵志國師往詣加赦國王梵摩達哆所，
到已，白曰：『天王！當知有德星現，唯願天王嚴四種軍，
陣列鹵簿，拔白露刃，徐庠導引，出曜軍威，
以水磨刀，唯願天王自出觀視。
天王！若作是者，必有吉應。』
加赦國王梵摩達哆即勅主兵臣：『卿！
今當知有德星現，卿宜速嚴四種之軍，
陣列鹵簿，拔白露刃，徐庠導引，出曜軍威，
以水磨刀，我自出觀，若作是者，必有吉應。』
時，主兵臣即受王教，嚴四種軍，陣列鹵簿，
拔白露刃，徐庠導引，出曜軍威，以水磨刀，梵摩達哆即自出觀。 ^533c18

「因是，長壽博士妻得見四種軍陣列鹵簿，
拔白露刃，徐庠導引，出曜軍威，并亦復得磨刀水飲。
飲磨刀水已，憂慼即除，尋生德子，便為作字，名長生童子。
寄人密養，漸已長大，長生童子若諸剎利頂生王者，
整御天下得大國土，種種伎藝，乘象、騎馬、
調御、馳驟、射戲、手搏、擲羂、擲鉤、乘車、坐輦，
如是種種諸妙伎藝皆善知之，若干種妙觸事殊勝，
猛毅超世，聰明挺出，幽微隱遠，無不博達。 ^533c29

「於是，梵摩達哆聞拘娑羅國王長壽彼作博士，
轉名在此波羅 #CB00178;城中，
梵摩達哆即勅左右：『卿等速往收拘娑羅國王長壽，
反縛兩手，令彼騎驢，打破敗鼓，聲如驢鳴。
遍宣令已，從城南門出，坐高標下，詰問其辭。』
左右受教，即便往收拘娑羅國王長壽，
反縛兩手，令彼騎驢，打破敗鼓，聲如驢鳴，
遍宣令已，從城南門出，坐高標下，詰問其辭。
是時，長生童子尋隨父後，或在左右而白父曰：『天王勿怖！
天王勿怖！我即於此，必能拔濟，必能拔濟。』
拘娑羅王長壽告曰：『童子可忍！
童子可忍！莫起怨結，但當行慈。』
眾人聞長壽王而作此語，便問於王：『所道何等？』
王答眾人曰：『此童子聰明，必解我語。』 ^534a9

「爾時，長生童子勸波羅 #CB00178;城中諸貴豪族：
『諸君！行施修福，為拘娑羅國王長壽呪願，
以此施福，願拘娑羅國王長壽令安隱，得解脫。』
於是，波羅#CB00178;城中諸貴豪族為長生童子所勸，
行施修福，為拘娑羅國王長壽呪願：『以此施福，
願拘娑羅國王長壽令安隱，得解脫。』
加赦國王梵摩達哆聞此波羅#CB00178;諸貴豪族行施修福，
為拘娑羅國王長壽呪願：『以此施福願拘娑羅國王長壽令安隱，
得解脫。』聞即大怖，身毛皆竪：『莫令此波羅 #CB00178;城中諸貴豪族反於我耶？
且置彼事，我今急當先滅此事。』
於是，加赦國王梵摩達哆教勅左右：『汝等速去，
殺拘娑羅國王長壽，斬作七段。』
左右受教，即便速往，殺長壽王，斬作七段。 ^534a22

「於是，長生童子勸波羅 #CB00178;城中諸貴豪族而作是語：
『諸君看此，加赦國王梵摩達哆酷暴無道，
彼取我父拘娑羅國王長壽無過之人，
奪取其國倉庫財物，怨酷枉殺，斬作七段。
諸君可往，以新繒疊收斂我父，取七段屍，
以一切香、香木積聚而闍維之，立於廟堂，
為我作書與梵摩達哆言：「拘娑羅國王長生童子！
彼作是語，汝不畏後為子孫作患耶？」』
於是，波羅#CB00178;諸貴豪族為長生童子所勸，
以新繒疊即往斂，取彼七段屍，以一切香、
香木積聚而闍維之，為立廟堂，亦為作書與梵摩達哆言：『拘娑羅國王長生童子！
彼作是語，汝不畏後為子孫作患耶？』 ^534b7

「於是，長壽王妻告長生童子曰：『汝當知此加赦國王梵摩達哆酷暴無道，
彼取汝父拘娑羅國王長壽無過之人，
奪取其國倉庫財物，怨酷枉殺，斬作七段。
童子汝來！共乘一車，走出波羅#CB00178;，
若不去者，禍將及汝。』
於是，長壽王妻與長生童子共乘一車，走出波羅#CB00178;。
爾時，長生童子作如是念：『我寧可往至村村邑邑，受學博聞。』
長生童子作是念已，便往至村村邑邑，
受學博聞，以博聞故，即轉名為長生博士。 ^534b20

「長生博士復作是念：『所為學者，我今已得，
我寧可往波羅#CB00178;都邑中，
住街街巷巷，以歡悅顏色作妙音伎，如是波羅#CB00178;諸貴豪族聞已，
當大歡喜而自娛樂。』
長生博士作是念已，便往至波羅 #CB00178;都邑中，
住街街巷巷，歡悅顏色作妙音伎，如是波羅#CB00178;諸貴豪族聞已，
極大歡喜而自娛樂。
於是，加赦國王梵摩達哆外眷屬聞，中眷屬、
內眷屬、梵志國師，展轉乃至加赦國王梵摩達哆聞，便呼見。 ^534b29

「於是，長生博士即往詣加赦國王梵摩達哆所，
向彼而立，以歡悅顏色作妙音伎，如是加赦國王梵摩達哆聞已，
極大歡喜而自娛樂。
於是，加赦國王梵摩達哆告曰：『博士！
汝從今日可依我住，當相供給。』
於是，長生博士即依彼住，加赦國王梵摩達哆即供給之，
後遂信任，一以委付，即持衛身刀劍授與長生博士。 ^534c9

「爾時，加赦國王梵摩達哆便勅御者：『汝可嚴駕，我欲出獵。』
御者受教，即便嚴駕訖，還白曰：『嚴駕已辦，隨天王意。』
於是，加赦國王梵摩達哆便與長生博士共乘車出，
長生博士即作是念：『此加赦國王梵摩達哆酷暴無道，
彼取我父拘娑羅國王長壽無過之人，
奪取其國倉庫財物，怨酷枉殺，斬作七段。
我今寧可御車，使離四種軍眾各在異處。』
長生博士作是念已，即便御車離四種軍，各在異處。 ^534c16

「彼時，加赦國王梵摩達哆冒涉塗路，風熱所逼，
煩悶渴乏，疲極欲臥，即便下車，枕長生 " resp=博士膝眠。
於是，長生博士復作是念：『此加赦國王梵摩達哆酷暴無道，
彼取我父無過之人，奪取其國倉庫財物，
怨酷枉殺，斬作七段。
然于今日已在我手，但當報怨。』
長生博士作是念已，即拔利刀，著加赦國王梵摩達哆頸上而作是語：
『我今殺汝！我今殺汝！』
長生博士復作是念：『我為不是。
所以者何？憶父昔日在標下時，臨終語我：「童子可忍！
童子可忍！莫起怨結，但當行慈。」』
憶已，舉刀還內鞘中。 ^534c25

「彼時，加赦國王梵摩達哆，夢見拘娑羅國王長壽兒長生童子，
手拔利刀，著我頸上而作此言：『我今殺汝！
我今殺汝！』見已恐怖，身毛皆豎，便疾驚寤，
起語長生博士：『汝今當知我於夢中，見拘娑羅國王長壽兒長生童子，
手拔利刀，著我頸上而作是言：「我今殺汝！
我今殺汝！」』長生博士聞已，白曰：『天王勿怖！
天王勿怖！所以者何？
彼拘娑羅國王長壽兒長生童子者，即我身是。
天王！我作是念：「加赦國王梵摩達哆酷暴無道，
彼取我父無過之人，奪取其國倉庫財物，
怨酷枉殺，斬作七段。
而于今日已在我手，但當報怨。」
天王！我拔利刀，著王頸上而作是語：「我今殺汝！
我今殺汝！」天王！我復作是念：「我為不是。
所以者何？憶父昔日在標下時，臨終語我：『童子可忍！
童子可忍！莫起怨結，但當行慈。』」
憶已舉刀還內鞘中。』 ^535a7

「加赦國王梵摩達哆語曰：『童子！
汝作是說：「童子可忍！
童子可忍！」我已知此義。
童子又言：「莫起怨結，但當行慈」者，此謂何義？』
長生童子答曰：『天王！
莫起怨結，但當行慈者，即謂此也。』
加赦國王梵摩達哆聞已，語曰：『童子！
從今日始，我所領國盡以相與，汝父本國還持付卿。
所以者何？汝所作甚難，乃惠我命。』
長生童子聞已，白曰：『天王本國自屬天王，我父本國可以見還。』 ^535a23

「於是，加赦國王梵摩達哆與長生童子共載還歸，
入波羅#CB00178;城，坐正殿上，
告諸臣曰：『卿等若見拘娑羅國王長壽兒長生童子者，當云何耶？』
諸臣聞已，或有白曰：『天王！
若見彼者，當截其手。』
或復作是語：『天王！
若見彼者，當截其足。』
或復作是語：『當斷其命。』
加赦國王梵摩達哆告諸臣曰：『卿等欲見拘娑羅國王長壽兒長生童子者，
即此是也。汝等莫起惡意向此童子。
所以者何？此童子所作甚難，惠與我命。』
於是，加赦國王梵摩達哆以王沐浴浴長生童子，
塗以王香，衣以王服，令坐金御床，以女妻之，還其本國。」 ^535b2

「比丘！彼諸國王剎利頂生王，為大國主，
整御天下，自行忍辱，復稱歎忍；自行慈心，
復稱歎慈；自行恩惠，復稱恩惠。
諸比丘！汝亦應如是，至信、捨家、無家、學道，
當行忍辱，復稱歎忍；自行慈心，復稱歎慈；
自行恩惠，復稱恩惠。」 ^535b14

於是，諸比丘聞佛所說，有作是言：「世尊法主今且住也，
彼導說我，我那得不導說彼。」 ^535b19

於是，世尊不悅可拘舍彌諸比丘所行威儀、
禮節、所學、所習，即從坐起，而說頌曰：
　　「以若干言語，破壞最尊眾，
　　破壞聖眾時，無有能訶止。
　　碎身至斷命，奪象牛馬財，
　　破國滅亡盡，彼猶故和解。
　　況汝小言罵，不能制和合，
　　若不思真義，怨結焉得息。
　　罵詈責數說，而能制和合，
　　若思真實義，怨結必得息。
　　若以諍止諍，至竟不見止，
　　唯忍能止諍，是法可尊貴。
　　瞋向慧真人，口說無賴言，
　　誹謗牟尼聖，是下賤非智。
　　他人不解義，唯我獨能知，
　　若有能解義，彼恚便得息。
　　若得定為侶，慧者共修善，
　　捨本所執意，歡喜常相隨。
　　若不得定伴，慧者獨修善，
　　如王嚴治國，如象獨在野。
　　獨行莫為惡，如象獨在野，
　　獨行為善勝，勿與惡共會。
　　學不得善友，不與己等者，
　　當堅意獨住，勿與惡共會。」 ^535b21

爾時，世尊說此頌已，即以如意足乘虛而去，至婆羅樓羅村。
於是婆羅樓羅村，有尊者婆咎釋家子，
晝夜不眠，精勤行道，志行常定，住道品法。
尊者釋家子遙見佛來，見已往迎，攝佛衣鉢，
為佛敷床，汲水洗足，佛洗足已，坐尊者釋家子婆咎座，
坐已，告曰：「婆咎比丘！
汝常安隱，無所乏耶？」 ^535c17

尊者釋家子婆咎白曰：「世尊！
我常安隱，無有所乏。」 ^535c23

世尊復問：「婆咎比丘！
云何安隱，無所乏耶？」 ^535c24

尊者婆咎白曰：「世尊！
我晝夜不眠，精勤行道，志行常定，住道品法。
世尊！如是我常安隱，無有所乏。」 ^535c25

世尊復念：「此族姓子遊行安樂，我今寧可為彼說法。」
作是念已，便為尊者婆咎說法，勸發渴仰，
成就歡喜，無量方便為彼說法，勸發渴仰，
成就歡喜已，從坐起去，往至護寺林。
入護寺林中，至一樹下，敷尼師檀，結跏趺坐。 ^535c28

世尊復念：「我已得脫彼拘舍彌諸比丘輩，
數數鬪訟，相伏相憎，相瞋共諍，我不喜念彼方，謂拘舍彌諸比丘輩所住處也。」 ^536a4

當爾之時，有一大象為眾象王，彼離象眾而獨遊行，亦至護寺林。
入護寺林中，至賢娑羅樹，倚賢娑羅樹立。
爾時，大象而作是念：「我已得脫彼群象輩，
牝象、牡象，大小象子，彼群象輩常在前行，
草為之蹋，水為之渾，我於爾時，食彼蹋草，
飲渾濁水，我今飲食新草、清水。」 ^536a7

於是，世尊以他心智，知彼大象心之所念，
即說頌曰：
　　「一象與象等，成身具足牙，
　　以心與心等，若樂獨住林。」 ^536a13

於是，世尊從護寺林攝衣持鉢，往至般那蔓闍寺林。
爾時，般那蔓闍寺林有三族姓子共在中住，
尊者阿那律陀、尊者難提、尊者金毘羅，彼尊者等所行如是。
若彼乞食有前還者，便敷床，汲水，出洗足器，
安洗足蹬及拭脚巾、水瓶、澡罐。
若所乞食能盡食者，便盡食之；若有餘者，器盛覆舉。
食訖收鉢、澡洗手足，以尼師檀著於肩上，入室宴坐。
若彼乞食有後還者，能盡食者，亦盡食之，
若不足者，取前餘食，足而食之。
若有餘者，便瀉著淨地，及無蟲水中，取彼食器，
淨洗拭已，舉著一面，收卷床席，斂洗足蹬，
收拭脚巾，舉洗足器，及水瓶、澡罐，掃灑食堂，
糞除淨已，收舉衣鉢，澡洗手足，以尼師檀著於肩上，入室宴坐。
彼尊者等至於晡時，若有先從宴坐起者，
見水瓶、澡罐空無有水，便持行取，若能勝者，
便舉持來，安著一面；若不能勝，則便以手招一比丘，
兩人共舉，持著一面，各不相語，各不相問。
彼尊者等五日一集，或共說法，或聖默然。 ^536a17

於是，守林人遙見世尊來，逆訶止曰：「沙門！
沙門！莫入此林。所以者何？
今此林中有三族姓子，尊者阿那律陀、
尊者難提、尊者金毘羅，彼若見汝，或有不可。」 ^536b7

世尊告曰：「汝守林人！
彼若見我，必可，無不可。」 ^536b11

於是，尊者阿那律陀遙見世尊來，即訶彼曰：「汝守林人！
莫訶世尊。汝守林人！
莫止善逝。所以者何？
是我尊來，我善逝來。」
尊者阿那律陀出迎世尊，攝佛衣鉢，尊者難提為佛敷床，尊者金毘羅為佛取水。 ^536b12

爾時，世尊洗手足已，坐彼尊者所敷之座，
坐已，問曰：「阿那律陀！
汝常安隱，無所乏耶？」 ^536b17

尊者阿那律陀白曰：「世尊！
我常安隱，無有所乏。」 ^536b19

世尊復問阿那律陀：「云何安隱，無所乏耶？」 ^536b20

尊者阿那律陀白曰：「世尊！
我作是念：『我有善利，有大功德，謂我與如是梵行共行。』
世尊！我常向彼梵行行慈身業，見與不見，
等無有異，行慈口業、行慈意業，見與不見，等無有異。
世尊！我作是念：『我今寧可自捨己心，隨彼諸賢心。』
世尊！我便自捨己心，隨彼諸賢心。
世尊！我未曾有一不可心。
世尊！如是我常安隱，無有所乏。」
問尊者難提，答亦如是。 ^536b21

復問尊者金毘羅曰：「汝常安隱，無所乏耶？」 ^536b29

尊者金毘羅白曰：「世尊！
我常安隱，無有所乏。」 ^536c1

問曰：「金毘羅！云何安隱，無所乏耶？」
尊者金毘羅白曰：「世尊！
我作是念：『我有善利，有大功德，謂我與如是梵行共行。』
世尊！我常向彼梵行行慈身業，見與不見，
等無有異，行慈口業、行慈意業，見與不見，等無有異。
世尊！我作是念：『我今寧可自捨己心，隨彼諸賢心。』
世尊！我便自捨己心，隨彼諸賢心。
世尊！我未曾有一不可心。
世尊！如是我常安隱，無有所乏。」 ^536c2

世尊歎曰：「善哉！善哉！
阿那律陀！如是汝等常共和合，安樂無諍，
一心一師，合一水乳，頗得人上之法而有差降安樂住止耶？」 ^536c11

尊者阿那律陀白曰：「世尊！
如是我等常共和合，安樂無諍，一心一師，
合一水乳，得人上之法而有差降安樂住止。
世尊！我等得光明便見色，彼見色光明尋復滅。」 ^536c13

世尊告曰：「阿那律陀！
汝等不達此相，謂相得光明而見色者，彼見色光明尋復滅。
阿那律陀！我本未得覺無上正真道時，
亦得光明而見色，彼見色光明尋復滅。
阿那律陀！我作是念：『我心中有何患，令我失定而滅眼，
眼滅已，我本所得光明而見色，彼見色光明尋復滅？』
阿那律陀！我行精勤無懈怠，身止住，有正念正智，
無有愚癡，得定一心。
阿那律陀！我作是念：『我行精勤無懈怠，
身止住，有正念正智，無有愚癡，得定一心，
若世中無道，我可見可知彼耶？』
我心中生此疑患，因此疑患故，便失定而滅眼，
眼滅已，我本所得光明而見色，彼見色光明尋復滅。
阿那律陀！我今要當作是念：『我心中不生疑患。』
阿那律陀！我欲不起此患故，便在遠離獨住，
心無放逸，修行精懃，因在遠離獨住，心無放逸，
修行精勤故，便得光明而見色，彼見色光明尋復滅。 ^536c17

「阿那律陀！我復作是念：『我心中有何患，
令我失定而滅眼，眼滅已，我本所得光明而見色，彼見色光明尋復滅？』
阿那律陀！我復作是念：『我心中生無念患，
因此無念患故，便失定而滅眼，眼滅已，
我本所得光明而見色，彼見色光明尋復滅。』
阿那律陀！我今要當作是念：『我心中不生疑患，亦不生無念患。』
阿那律陀！我欲不起此患故，便在遠離獨住，
心無放逸，修行精勤，因在遠離獨住，心無放逸，
修行精勤故，便得光明而見色，彼見色光明尋復滅。 ^537a6

「阿那律陀！我復作是念：『我心中有何患，
令我失定而滅眼，眼滅已，我本所得光明而見色，彼見色光明尋復滅？』
阿那律陀！我復作是念：『我心中生身病想患，
因此身病想患故，便失定而滅眼，眼滅已，
我本所得光明而見色，彼見色光明尋復滅。』
阿那律陀！我今要當作是念：『我心中不生疑患，
不生無念患，亦不生身病想患。』
阿那律陀！我欲不起此患故，便在遠離獨住，
心無放逸，修行精勤，因在遠離獨住，心無放逸，
修行精勤故，便得光明而見色，彼見色光明尋復滅。 ^537a17

「阿那律陀！我復作是念：『我心中有何患，
令我失定而滅眼，眼滅已，我本所得光明而見色，彼見色光明尋復滅？』
阿那律陀！我復作是念：『我心中生睡眠患，
因此睡眠患故，便失定而滅眼，眼滅已，
我本所得光明而見色，彼見色光明尋復滅。』
阿那律陀！我今要當作是念：『我心中不生疑患，
不生無念患，不生身病想患，亦不生睡眠患。』
阿那律陀！我欲不起此患故，便在遠離獨住，
心無放逸，修行精勤，因在遠離獨住，心無放逸，
修行精勤故，便得光明而見色，彼見色光明尋復滅。 ^537a28

「阿那律陀！我復作是念：『我心中有何患，
令我失定而滅眼，眼滅已，我本所得光明而見色，彼見色光明尋復滅？』
阿那律陀！我復作是念：『我心中生過精勤患，
因此過精勤患故，便失定而滅眼，眼滅已，
我本所得光明而見色，彼見色光明尋復滅。』
阿那律陀！猶如力士捉蠅太急，蠅即便死。
如是，阿那律陀！我心中生過精勤患，因此過精勤患故，
便失定而滅眼，眼滅已，我本所得光明而見色，彼見色光明尋復滅。
阿那律陀！我今要當作是念：『我心中不生疑患，
不生無念患，不生身病想患，不生睡眠患，亦不生過精勤患。』
阿那律陀！我欲不起此患故，便在遠離獨住，
心無放逸，修行精勤。
因在遠離獨住，心無放逸，修行精勤故，
便得光明而見色，彼見色光明尋復滅。 ^537b10

「阿那律陀！我復作是念：『我心中有何患，
令我失定而滅眼，眼滅已，我本所得光明而見色，彼見色光明尋復滅？』
阿那律陀！我復作是念：『我心中生太懈怠患，
因此太懈怠患故，便失定而滅眼，眼滅已，
我本所得光明而見色，彼見色光明尋復滅。』
阿那律陀！猶如力士捉蠅太緩，蠅便飛去。
阿那律陀！我心中生太懈怠患，因此太懈怠患故，
便失定而滅眼，眼滅已，我本所得光明而見色，彼見色光明尋復滅。
阿那律陀！我今要當作是念：『我心中不生疑患，
不生無念患，不生身病想患，不生睡眠患，
不生太精勤患，亦不生太懈怠患。』
阿那律陀！我欲不起此患故，便在遠離獨住，
心無放逸，修行精勤，因在遠離獨住，心無放逸，
修行精勤故，便得光明而見色，彼見色光明尋復滅。 ^537b25

「阿那律陀！我復作是念：『我心中有何患，
令我失定而滅眼，眼滅已，我本所得光明而見色，彼見色光明尋復滅？』
阿那律陀！我復作是念：『我心中生恐怖患，
因此恐怖患故，便失定而滅眼，眼滅已，
我本所得光明而見色，彼見色光明尋復滅。』
阿那律陀！猶如人行道，四方有怨賊來，
彼人見已，畏懼恐怖，舉身毛竪。
如是，阿那律陀！我心中生恐怖患，因此恐怖患故，
便失定而滅眼，眼滅已，我本所得光明而見色，彼見色光明尋復滅。
阿那律陀！我今要當作是念：『我心中不生疑患，
不生無念患，不生身病想患，不生睡眠患，
不生太精勤患，不生太懈怠患，亦不生恐怖患。』
阿那律陀！我欲不起此患故，便在遠離獨住，
心無放逸，修行精勤，因在遠離獨住，心無放逸，
修行精勤故，便得光明而見色，彼見色光明尋復滅。 ^537c12

「阿那律陀！我復作是念：『我心中有何患，
令我失定而滅眼，眼滅已，我本所得光明而見色，彼見色光明尋復滅？』
阿那律陀！我復作是念：『我心中生喜悅患，
因此喜悅患故，便失定而滅眼，眼滅已，
我本所得光明而見色，彼見色光明尋復滅。』
阿那律陀！猶若如人本求一寶藏，頓得四寶藏，
彼見已，便生悅歡喜。
如是，阿那律陀！我心中生喜悅患，因此喜悅患故，
便失定而滅眼，眼滅已，我本所得光明而見色，彼見色光明尋復滅。
阿那律陀！我今要當作是念：『我心中不生疑患，
不生無念患，不生身病想患，不生睡眠患，
不生太精勤患，不生太懈怠患，不生恐怖患，亦不生喜悅患。』
阿那律陀！我欲不起此患故，便在遠離獨住，
心無放逸，修行精勤，因在遠離獨住，心無放逸，
修行精勤故，便得光明而見色，彼見色光明尋復滅。 ^537c29

「阿那律陀！我復作是念：『我心中有何患，
令我失定而滅眼，眼滅已，我本所得光明而見色，彼見色光明尋復滅？』
阿那律陀！我復作是念：『我心中生自高心患，
因此自高心患故，便失定而滅眼，眼滅已，
我本所得光明而見色，彼見色光明尋復滅。』
阿那律陀！我今要當作是念：『我心中不生疑患，
不生無念患，不生身病想患，不生睡眠患，
不生太精勤患，不生太懈怠患，不生恐怖患，
不生喜悅患，亦不生自高心患。』
阿那律陀！我欲不起此患故，便在遠離獨住，
心無放逸，修行精勤，因在遠離獨住，心無放逸，
修行精勤故，便得光明而見色，彼見色光明尋復滅。 ^538a17

「阿那律陀！我復作是念：『我心中有何患，
令我失定而滅眼，眼滅已，我本所得光明而見色，彼見色光明尋復滅？』
阿那律陀！我復作是念：『我心中生若干想患，
因此若干想患故，便失定而滅眼，眼滅已，
我本所得光明而見色，彼見色光明尋復滅。』
阿那律陀！我今要當作是念：『我心中不生疑患，
不生無念患，不生身病想患，不生睡眠患，
不生太精勤患，不生太懈怠患，不生恐怖患，
不生喜悅患，不生自高心患，亦不生若干想患。』
阿那律陀！我欲不起此患故，便在遠離獨住，
心無放逸，修行精勤，因在遠離獨住，心無放逸，
修行精勤故，便得光明而見色，彼見色光明尋復滅。 ^538b1

「阿那律陀！我復作是念：『我心中有何患，
令我失定而滅眼，眼滅已，我本所得光明而見色，彼見色光明尋復滅？』
阿那律陀！我復作是念：『我心中生不觀色患，
因此不觀色患故，便失定而滅眼，眼滅已，
我本所得光明而見色，彼見色光明尋復滅。』
阿那律陀！我今要當作是念：『我心中不生疑患，
不生無念患，不生身病想患，不生睡眠患，
不生太精勤患，不生太懈怠患，不生恐怖患，
不生喜悅患，亦不生自高心患，不生若干想患，亦不生不觀色患。』
阿那律陀！我欲不起此患故，便在遠離獨住，
心無放逸，修行精勤，因在遠離獨住，心無放逸，
修行精勤故，便得光明而見色。
阿那律陀！若我心生疑患，彼得心清淨，
無念、身病想、睡眠、太精勤、太懈怠、恐怖、
喜悅、高心、生若干想、不觀色心患，彼得心清淨。」 ^538b15

「阿那律陀！我復作是念：『我當修學三定，
修學有覺有觀定，修學無覺少觀定，修學無覺無觀定。』
阿那律陀！我便修學三定，修學有覺有觀定，
修學無覺少觀定，修學無覺無觀定；若我修學有覺有觀定者，
心便順向無覺少觀定，如是我必不失此智見。
阿那律陀！如是我知如是已，竟日、竟夜、竟日夜修學有覺有觀定。
阿那律陀！我爾時行此住止行，若我修學有覺有觀定者，
心便順向無覺無觀定，如是我必不失此智見。
阿那律陀！如是我知如是已，竟日、竟夜、竟日夜修學有覺有觀定。
阿那律陀！我爾時行此住止行。 ^538c2

「阿那律陀！若我修學無覺少觀定者，心便順向有覺有觀定，
如是我必不失此智見。
阿那律陀！如是我知如是已，竟日、竟夜、竟日夜修學無覺少觀定。
阿那律陀！我爾時行此住止行，若我修學無覺少觀定者，
心便順向無覺無觀定，如是我必不失此智見。
阿那律陀！如是我知如是已，竟日、竟夜、竟日夜修學無覺少觀定。
阿那律陀！我爾時行此住止行。 ^538c14

「阿那律陀！若我修學無覺無觀定者，心便順向有覺有觀定，
如是我必不失此智見。
阿那律陀！如是我知如是已，竟日、竟夜、竟日夜修學無覺無觀定。
阿那律陀！我爾時行此住止行，若我修學無覺無觀定者，
心便順向無覺少觀定，如是我不失此智見。
阿那律陀！如是我知如是已，竟日、竟夜、竟日夜修學無覺無觀定。
阿那律陀！我爾時行此住止行。 ^538c23

「阿那律陀！有時我知光明而不見色。
阿那律陀！我作是念：『何因何緣知光明而不見色？』
阿那律陀！我復作是念：『若我念光明相，
不念色相者，爾時我知光明而不見色。』
阿那律陀！如是我知如是已，竟日、竟夜、竟日夜知光明而不見色。
阿那律陀！我爾時行此住止行。
阿那律陀！有時我見色而不知光明。
阿那律陀！我作是念：『何因何緣我見色而不知光明？』
阿那律陀！我復作是念：『若我念色相，不念光明相者，爾時我知色而不知光明。』
阿那律陀！如是我知如是已，竟日、竟夜、竟日夜知色而不知光明。
阿那律陀！我爾時行此住止行。 ^539a2

「阿那律陀！有時我少知光明，亦少見色。
阿那律陀！我作是念：『何因何緣我少知光明，亦少見色？』
阿那律陀！我復作是念：『若我少入定，少入定故，
少眼清淨，少眼清淨故，我少知光明，亦少見色。』
阿那律陀！如是我知如是已，竟日、竟夜、
竟日夜少知光明，亦少見色。
阿那律陀！爾時我行此住止行。
阿那律陀！有時我廣知光明，亦廣見色。
阿那律陀！我作是念：『何因何緣我廣知光明，亦廣見色？』
阿那律陀！我復作是念：『若我廣入定，廣入定故，
廣眼清淨，廣眼清淨故，我廣知光明，亦廣見色。』
阿那律陀！如是我知如是已，竟日、竟夜、
竟日夜廣知光明，亦廣見色。
阿那律陀！爾時我行此住止行。 ^539a14

「阿那律陀！若我心中生疑患，彼得心清淨，
無念、身病想、睡眠、太精勤、太懈怠、恐怖、
喜悅、高心，生若干想，不觀色心患。
彼得心清淨，有覺有觀定修學極修學，
無覺少觀定修學極修學，無覺無觀定修學極修學，
一向定修學極修學，雜定修學極修學，
少定修學極修學，廣無量定修學極修學。
我生知見極明淨，趣向定住，精勤修道品，
生已盡，梵行已立，所作已辦，不更受有，知如真。
阿那律陀！爾時我行此住止行。」 ^539a28

佛說如是。尊者阿那律陀、尊者難提、尊者金毘羅聞佛所說，
歡喜奉行。 ^539b8

長壽王本起經第一竟〔九千二百一十八字〕
中阿含經卷第十七〔九千二百一十八字〕
 ^539b11
