大智度論釋往生品第四之上〔卷三十八〕
author:: 聖者龍樹造
translator:: 後秦龜茲國三藏鳩摩羅什譯
pin:: 
#  4 往生品

## 1

【經】
舍利弗白佛言：「世尊！
菩薩摩訶薩行般若波羅蜜，能如是習相應者，
從何處終，來生此間？
從此間終，當生何處？」 ^336b7

佛告舍利弗：「是菩薩摩訶薩行般若波羅蜜，
能如是習相應者，或從他方佛國來生此間，
或從兜率天上來生此間，或從人道中來生此間。 ^336b9

「舍利弗！從他方佛國來者，疾與般若波羅蜜相應；
與般若波羅蜜相應故，捨身來生此間，
諸深法要皆現在前，後還與般若波羅蜜相應，在所生處常值諸佛。 ^336b12

「舍利弗！有一生補處菩薩，兜率天上終，
來生是間；是菩薩不失六波羅蜜，隨所生處，
一切陀羅尼門、諸三昧門疾現在前。 ^336b16

「舍利弗！有菩薩人中命終、還生人中者，
除阿毘跋致，是菩薩根鈍，不能疾與般若波羅蜜相應，
諸陀羅尼門、三昧門不能疾現在前。」 ^336b19

【論】
問曰：
是般若波羅蜜中，眾生畢竟不可得；如上品說：「舍利弗！
如一切眾生不可得，壽者、命者乃至知者、
見者等眾生諸異名字，皆空無實。」
此中何以問「從何所來，去至何所上」？
眾生異名即是菩薩，眾生無故，菩薩亦無。
又此經中說：「菩薩但有名字，無有實法。」
今舍利弗何以作此問？ ^336b22

答曰：
佛法中有二諦：一者、世諦，二者、第一義諦。
為世諦故，說有眾生；為第一義諦故，說眾生無所有。 ^336b28

復有二種：有知名字相，有不知名字相；
譬如軍立密號，有知者，有不知者。 ^336c2

復有二種：有初習行，有久習行；有著者，
有不著者；有知他意者，有不知他意者。 ^336c3

為不知名字相、初習行、著、不知他意者，
故說「無眾生」。 ^336c6

為知名字相、久習行、不著、知他意者，故說言「有眾生」。 ^336c7

舍利弗以天眼明，見六道眾生生死善惡，
於此無疑；但不知從他方無量阿僧祇世界諸菩薩來者，故問。
有諸大菩薩從此間終，生他方無量阿僧祇佛國，
舍利弗天眼所不見，故問。 ^336c8

復次，有聲聞人見菩薩行六波羅蜜，久住生死中，
漏未盡故，集種種智慧、內外經書，而不證實際，
未免生老病死，愍而輕之言：「此等命終，
以三毒未盡故，當墮何處？
如佛說：『諸凡夫人，常開三惡道門；於三善道為客，於三惡處為家。
三毒力強，過去世無量劫罪業積集，而不取涅槃，
將受眾苦，甚可愍之！』」
如是等小乘人，輕愍是菩薩。 ^336c13

舍利弗於一切聲聞中為第一大法將，
知有是事，欲令眾生起敬心於菩薩，故問。 ^336c21

佛以三事答：一、從他方佛國來生，二、從兜率天上來，
三、從人道中來。 ^336c23

問曰：
如從他方佛國來者，以遠故，舍利弗不知；
兜率天上、人道中來者，何以不知？ ^336c24

答曰：
舍利弗不知他方佛國來者故問；佛為如所應分別，答有三處來。 ^336c26

問曰：
世間有六道，何以故於天中別說兜率天來，
人道中不分別處所，他方佛國來者亦不分別天道、人道？ ^336c28

答曰： ^337a1

六趣中，三是惡道；惡道中來，受苦因緣，
心鈍故，不任得道，是故不說。 ^337a2

問曰：
三惡道中來，亦有得道者。
如舍利弗大弟子牛足比丘，五百世牛中生，
末後得人身，足猶似牛，而得阿羅漢道。
復有摩偷婆尸他比丘，五百世生獼猴中，
末後得人身，得三明、六神通阿羅漢，猶好跳躑，以有餘習故。
如是等皆得道，何以言不任？ ^337a3

答曰：
雖有得者，少不足言。
又此人先世深種涅槃善根，小有謬錯，
故墮惡道中；償罪既畢，涅槃善根熟故，得成道果。 ^337a9

此中不說聲聞道，但為得阿耨多羅三藐三菩提前身、後身次第。
譬如從垢心起，不得次第入無漏，中間必有善有漏心，
以無漏心貴故，言：「於三惡道出，不任次第得阿耨多羅三藐三菩提心。」
天、人、阿修羅則不然。 ^337a12

下三天結使利而深，上二天結使深而不利，兜率天結使不深不利。
所以者何？常有菩薩說法故，是故不說餘處；
或有，少故不說。 ^337a17

色界諸天，得道者不復來下；未得道者，
樂著禪味故不下，以著味故，智慧亦鈍，是故不說。 ^337a20

阿修羅同下二天，故不說。 ^337a22

他方佛國來者，從諸佛前來生是間，諸根猛利。
所以者何？除無量阿僧祇劫罪故；又遇諸佛隨心教導故，
如刀得好石則利；又常聞、誦、正憶念般若波羅蜜故利。
如是等因緣，則菩薩心利。 ^337a23

人中來者，此間佛弟子聽般若波羅蜜，
集諸功德，捨身還生是間，或於異國土。
雖無有佛，值遇佛法，聽、受、書寫、正憶念，
隨力多少，修福德、智慧。
是人諸根雖鈍，堪受般若波羅蜜；以不見現在佛故心鈍。 ^337a27

他方佛國來者利根故，修行般若波羅蜜疾得相應；
以相應故，常值諸佛。
值佛因緣，如先說。 ^337b3

問曰：
兜率天上，何以但說一生補處，不說二生、三生？ ^337b5

答曰：
人身罪結煩惱處所，唯大菩薩處之則無染累。
如鵝入水，水不令濕；如是菩薩，一切世間法所不能著。
所以者何？佛自說因緣：「不失六波羅蜜，
諸陀羅尼門、諸三昧門疾現在前。」
是菩薩於是世界應利益眾生，其餘菩薩分布十方；
譬如大智慧人已在一處，其餘大智則至異處，是故不說。 ^337b6

復次，有人言：但說大者，不限於小。 ^337b13

復次，餘天中來生者，餘處當廣說。 ^337b14

人中死人中生者，不如上二處。
何以故？以人身地大多故，身重心鈍，以心、
心數法隨身強弱故；又諸業結使因緣生故。 ^337b15

彼二處來者，是法身菩薩，變身無量以度眾生，故來生是間。
人道中者，皆是肉身。 ^337b18

問曰： ^337b19

阿毘跋致菩薩不以結業受身，何以故人道中說？ ^337b20

答曰：
來生此間，得阿毘跋致，未捨肉身故。
以鈍根故，諸陀羅尼、三昧門不疾現在前；
不疾現在前故，不疾與般若相應。 ^337b21

【經】
「舍利弗！汝所問『菩薩摩訶薩與般若波羅蜜相應，
從此間終當生何處』者，舍利弗！
此菩薩摩訶薩，從一佛國至一佛國，常值諸佛，終不離佛。 ^337b25

「舍利弗！有菩薩摩訶薩不以方便入初禪乃至第四禪，
亦行六波羅蜜；是菩薩摩訶薩得禪故，
生長壽天，隨彼壽終來生是間，得人身，
值諸佛，是菩薩諸根不利。 ^337b28

「舍利弗！有菩薩摩訶薩入初禪乃至第四禪，
亦行般若波羅蜜；不以方便故，捨諸禪，
生欲界，是菩薩諸根亦鈍。 ^337c2

「舍利弗！有菩薩摩訶薩入初禪乃至第四禪，
入慈心乃至捨，入虛空處乃至非有想非無想處，
修四念處乃至八聖道分，行十力乃至大慈大悲；
是菩薩用方便力，不隨禪生，不隨無量心生，
不隨四無色定生；在所有佛處於中生，常不離般若波羅蜜行。
如是菩薩，賢劫中當得阿耨多羅三藐三菩提。」 ^337c5

【論】
問曰：
舍利弗今問前世、後世，佛何以故前世中三種答，後世中廣分別？ ^337c12

答曰： ^337c13

人以肉眼不見過去、未來故而生邪疑；
雖疑二處，而未來世當受，故廣分別。
譬如已滅之火，不復求救，但多方便防未來火；
又如治病，已滅之病不復加治，但治將生之病。 ^337c14

復次，佛無量辯才自恣，舍利弗所問雖少，佛廣為其說。
如問「與般若波羅蜜相應」一事，而佛種種分別。
如貧者從大富好施者乞，所乞雖少，所與甚多。
佛亦如是，有無量無漏佛法具足之富，
以大慈悲好行施惠；因舍利弗少問故，佛為大眾廣分別說。 ^337c18

復次，是般若波羅蜜中，種種因緣譬喻，多說空法。
有新發意者，取空相，著是空法，於生死業因緣中生疑：
「若一切法畢竟空，無來無去，無出無入相，云何死而有生？
現在眼見法尚不應有，何況死後餘處生不可見而有！」
如是等種種邪疑顛倒心。
為斷是故，佛種種因緣廣說有死有生。 ^337c24

問曰：
無有死生因緣。何以故？
人死歸滅，滅有三種：一者、火燒為灰，二者、
虫食為糞，三者、終歸於土。
今但見其滅，不見更有出者受於後身！
以不見故，則知為無！ ^338a1

答曰：
若汝謂「身滅便無」者，云何有眾生先世所習憂喜怖畏等？
如小兒生時，或啼或笑，先習憂喜故，今無人教而憂喜續生。
又如犢子生知趣乳；猪羊之屬，其生未幾，便知有牝牡之合。 ^338a5

子同父母，好醜貧富，聰明闇鈍，各各不同；
若無先世因緣者，不應有異！
如是等種種因緣，知有後世。 ^338a9

又汝先言「不見別有去」者，人身中非獨眼根能見，
身中六情各有所知：有法可聞、可嗅、可味、
可觸、可知者；可聞法尚不可見，何況可知者！
有生有死法，亦可見、亦可知；汝肉眼故不見，天眼者了了能見。
如見人從一房出，入一房；捨此身至後身，亦如是。
若肉眼能見者，何用求天眼？
若爾者，天眼、肉眼，愚聖無異；汝以畜生同見，何能見後世？ ^338a12

可知者，如人死生雖無來去者，而煩惱不盡故，
於身情意相續，更生身情意；身情意造業，
亦不至後世，而從是因緣更生，受後世果報。
譬如乳中著毒，乳變為酪，酪變為酥；乳非酪、
酥，酪、酥非乳，乳、酪雖變而皆有毒。
此身亦如是，今世五眾因緣故，更生後世五眾，
行業相續不異故，而受果報。
又如冬木，雖未有花葉果實，得時節會，則次第而出。 ^338a20

如是因緣，故知有死生。 ^338a28

復次，現世有知宿命者，如人行，疲極睡臥，
覺已，憶所經由。 ^338a29

又一切聖人內外經書，皆說後世。 ^338b1

復次，現世不善法，動發過重，生瞋恚、嫉妬、
疑悔內惱故，身則枯悴，顏色不悅。
惡不善法，受害如是，何況起身業、口業！
若生善法，淨信業因緣，心清淨，得如實智慧，
心則歡悅，身得輕軟，顏色和適。
以有苦樂因緣故，有善不善；今定有善不善故，當知必有後世。
但眾生肉眼不見，智慧薄故而生邪疑，
雖修福事，所作淺薄。
譬如藥師為王療病，王密為起宅，而藥師不知；
既歸見之，乃悔不加意盡力治王。 ^338b2

復次，聖人說今現在事實可信故，說後世事亦皆可信；
如人夜行嶮道，導師授手，知可信故，則便隨逐。 ^338b11

比智及聖人語，可知定有後世。
汝以肉眼重罪、比智薄故，又無天眼，既自無智，
又不信聖人語，云何得知後世？ ^338b14

復次，佛法中諸法畢竟空，而亦不斷滅；
生死雖相續，亦不是常；無量阿僧祇劫業因緣雖過去，
亦能生果報而不滅；是為微妙難知。 ^338b16

若諸法都空者，此品中不應說往生，何有智者前後相違？
若死生相實有，云何言「諸法畢竟空」？
但為除諸法中愛著邪見顛倒故，說畢竟空，不為破後世故說。
汝無天眼明故疑後世，欲自陷罪惡！
遮是罪業因緣故，說種種往生。 ^338b19

佛法不著有，不著無，有無亦不著，非有非無亦不著，
不著亦不著；如是人則不容難！
譬如以刀斫空，終無所傷。
為眾生故隨緣說法，自無所著。
以是故《中論》中說：
　　「一切諸法實，一切法虛妄，
　　諸法實亦虛，非實亦非虛！
　　涅槃際為真，世間際亦真，
　　涅槃世無別，小異不可得！」 ^338b25

是為畢竟空相。畢竟空，不遮生死業因緣，是故說往生。 ^338c5

問曰：
若般若波羅蜜一相，所謂無相，云何「與般若相應，
從一佛國至一佛國，常值諸佛」？ ^338c6

答曰：
般若波羅蜜攝一切法，譬如大海，以是故不應作難！ ^338c8

復次，汝自說「般若波羅蜜一相，無相」，若無相，云何有難？
汝則無相中取相，是事不然。 ^338c9

復次，因般若波羅蜜故，行念佛三昧等諸善法，生值諸佛。 ^338c11

復次，行般若波羅蜜者，深入大悲；如慈父見子為無所直物故死，
父甚愍之，此兒但為虛誑故死！
諸佛亦如是，知諸法畢竟空不可得，而眾生不知；
眾生不知故，於空法中深著，著因緣故，墮大地獄。
是故深入大悲；以大慈悲因緣故，得無量福德；
得無量福德故，生值諸佛，從一佛國至一佛國。
是菩薩從此間死，彼間生；彼間死，復至彼間生；
如是乃至得佛，終不離佛。
譬如有福之人，從一大會至一大會。
或有是間死，彼間生，於彼以五神通力故，
從一佛國至一佛國，供養諸佛，度脫眾生——是初菩薩。 ^338c13

「佛國」者，十方如恒河沙等諸三千大千世界，是名一佛土。 ^338c24

諸佛神力雖能普遍自在無礙，眾生度者有局。 ^338c26

「諸佛現在」者，佛現在其佛國土中者。 ^338c27

第二菩薩無方便入初禪，乃至行六波羅蜜。 ^338c28

「無方便」者，入初禪時，不念眾生，住時、起時亦不念眾生；
但著禪味，不能與初禪和合行般若波羅蜜。
是菩薩慈悲心薄故，功德薄少；功德薄少故，
為初禪果報所牽，生長壽天。 ^338c29

復次，不能以初禪福德與眾生共迴向阿耨多羅三藐三菩提。 ^339a4

如是等無量無方便義。 ^339a5

「長壽天」者，非有想非無想處，壽八萬大劫。 ^339a6

或有人言：一切無色定通名長壽天；以無形不可化故不任得道，
常是凡夫處故。 ^339a7

或說無想天名為長壽，亦不任得道故。 ^339a9

或說從初禪至四禪，除淨居天，皆名長壽；
以著味、邪見，不能受道者。 ^339a10

「還生人間值佛」者，以本發阿耨多羅三藐三菩提心故，或於禪中集諸福德。
所以者何？彼間著味，善心難生故。
如經中說：「如佛問比丘：『甲頭土多？
地上土多？』諸比丘言：『地土甚多，不可為喻！』
佛言：『天上命終，還生人中者，如甲頭土；
墮地獄者，如地土。』」 ^339a11

問曰：
「鈍根」者，二十二根中何者是？ ^339a17

答曰：
有人言：慧根能觀諸法，以久受著禪味故鈍。 ^339a18

有人言：信等五根皆助成道法，以受報著味故鈍。 ^339a19

有人言：菩薩清淨福德、智慧因緣故，十八根皆利；罪故則鈍。
眼等六根，如《法華經》說。
命根不為老、病、貧、窮等所惱，安隱受樂，是為命根利。
喜、樂等五根了了覺知，故言利。
復次，受樂時知樂無常等過隨逐，不生貪欲故利；餘受亦如是。
信根牢堅深固，難事能信，故言利。
餘亦應如是隨相分別。
男根淨者，得陰藏相；不著細滑故，知欲為過，是為利。 ^339a20

復次，三善根利，故名為利；菩薩或時於三無漏根不證實際故利。 ^339a29

與利相違故鈍。 ^339b1

問曰：
第三菩薩若能捨禪，云何言「無方便」？ ^339b2

答曰：
是菩薩命終時，入不善心，捨諸禪定方便。 ^339b3

菩薩若入欲界繫善心、若無記心而捨諸禪，
入慈悲心，憐愍眾生，作是念：「我若隨禪定生，不能廣利益眾生。」 ^339b4

生欲界者，有十處：四天下人，六欲天。
三惡道，菩薩所不生。 ^339b6

鈍根者，如第二菩薩說。
第四菩薩，入位，得菩薩道，修三十七品，
能住十八空乃至大慈大悲，此名方便。 ^339b8

上二菩薩，但有禪定，直行六波羅蜜，以是故無方便。 ^339b10

第四菩薩，方便力故，不隨禪、定、無量心生。
所以者何？行四念處乃至大慈大悲故；
命終時憐愍眾生，願生他方現在佛國，續與般若波羅蜜相應。
所以者何？愛樂隨順般若波羅蜜故。 ^339b11

問曰：
此是何等菩薩？
答曰：
佛自說跋陀劫中菩薩，或有非跋陀劫中菩薩，但取其大者。 ^339b16

問曰：
云何名跋陀？云何名劫？
答曰： ^339b18

如經說：「有一比丘問佛言：『世尊！
幾許名劫？』佛告比丘：『我雖能說，汝不能知，
當以譬喻可解：有方百由旬城，溢滿芥子，
有長壽人過百歲持一芥子去；芥子都盡，劫猶不澌。
又如方百由旬石，有人百歲持迦尸輕軟疊衣一來拂之；
石盡，劫猶不澌。』」 ^339b19

時中最小者，六十念中之一念；大時名劫。 ^339b24

劫有二種：一為大劫，二為小劫。 ^339b25

大劫者，如上譬喻。
劫欲盡時，眾生自然心樂遠離；樂遠離故，
除五蓋，入初禪，是人離生喜樂；從是起已，
舉聲大唱言：「諸眾生！
甚可惡者是五欲，第一安隱者是初禪。」
眾生聞是唱已，一切眾生心皆自然遠離五欲，
入於初禪；自然滅覺觀，入第二禪，亦如是唱；
或離二禪、三禪亦如是。
三惡道眾生，自然得善心，命終皆生人中；
若重罪者，生他方地獄，如〈泥犁品〉中說。
是時三千大千世界，無一眾生在者；爾時，
二日出，乃至七日出，三千大千世界地，盡皆燒盡。
如「十八空」中，廣說劫生滅相。 ^339b26

復有人言：四大中三大有所動作，故有三種劫——或時火劫起，
燒三千大千世界，乃至初禪四處；或時水劫起，
漂壞三千大千世界，乃至二禪八處；或時風劫起，
吹壞三千大千世界，乃至三禪十二住處。 ^339c8

是名大劫。
小劫亦三種：外三大發，故世界滅；內三毒發，
故眾生滅，所謂飢餓、刀兵、疾病。 ^339c13

復有人言：時節歲數，名為小劫。
如《法華經》中說：「舍利弗作佛時，正法住世二十小劫，像法住世二十小劫。
佛從三昧起，於六十小劫中說《法華經》。」
是眾小劫和合，名為大劫。 ^339c15

「劫簸」，秦言分別時節。 ^339c19

「跋陀」者，秦言善。
有千萬劫過去，空無有佛；是一劫中有千佛興，
諸淨居天歡喜，故名為善劫。
淨居天何以知此劫當有千佛？
前劫盡已，廓然都空；後有大水，水底涌出有千枚七寶光明蓮華，
是千佛之相；淨居諸天因是知有千佛。 ^339c20

以是故說「是菩薩於此劫中得阿耨多羅三藐三菩提」。 ^339c25

【經】
「舍利弗！有菩薩摩訶薩，入初禪乃至第四禪，
入慈心乃至捨，入空處乃至非有想非無想處；
以方便力故不隨禪生，還生欲界若剎利大姓、
婆羅門大姓、居士大家，成就眾生故。」 ^339c27

【論】
問曰：
菩薩有二種：一者、隨業生；二者、得法性身，
為度眾生故，種種變化身生三界，具佛功德，度脫眾生。
故二者之中，今是何者？ ^340a2

答曰：
是菩薩是業因緣生身。
所以者何？入諸禪方便力故，不隨禪生。
法身菩薩變化自在，則不大須方便。 ^340a5

入禪方便義，先已說。 ^340a7

問曰：
若不隨禪定，何以生於欲界，不生他方清淨世界？ ^340a8

答曰：
諸菩薩行各不同。
或有菩薩於禪轉心，生他方佛國；菩薩迴心生欲界，亦如是。 ^340a9

問曰：
生他方佛國者，為是欲界、非欲界？ ^340a11

答曰：
他方佛國，雜惡不淨者，則名欲界。
若清淨者，則無三惡道、三毒，乃至無三毒之名，
亦無二乘之名，亦無女人。
一切人皆有三十二相，無量光明，常照世間；
一念之頃，作無量身，到無量如恒河沙等世界，
度無量阿僧祇眾生，還來本處。
如是世界在地上故，不名色界；無欲故，
不名欲界；有形色故，不名無色界。 ^340a12

諸大菩薩福德清淨業因緣故，別得清淨世界，出於三界。 ^340a19

或有以大慈大悲心憐愍眾生故，生此欲界。 ^340a21

問曰：
若命終時，捨此禪定，初何以求學？ ^340a22

答曰：
欲界心狂不定，為柔軟攝心故入禪；命終時，為度眾生起欲界心。 ^340a23

問曰：
若生人中，何以故正生剎利等大家，不生餘處？ ^340a24

答曰：
生剎利，為有勢力；生婆羅門家，為有智慧；
生居士家，為大富故，能利益眾生。
貧窮中自不能利，何能益人？ ^340a26

生欲界天，次當說。 ^340a28

【經】
「舍利弗！復有菩薩摩訶薩，入初禪乃至第四禪，
入慈心乃至捨，入空處乃至非有想非無想處，
以方便力故不隨禪生；或生四天王天處，
或生三十三天，夜摩天、兜率陀天、化樂天、他化自在天。
於是中成就眾生、亦淨佛世界，常值諸佛。」 ^340a30

【論】
是義同上，生天為異。
問曰：
欲界諸天，情著五欲，難可化度，菩薩何以生彼，而不生人中？ ^340b6

答曰：
諸天著心雖大，菩薩方便力亦大。
如說三十三天上，有須浮摩樹林，天中聖天，
厭捨五欲，在中止住，化度諸天。
兜率天上，恒有一生補處，諸菩薩常得聞法。
密迹金剛力士，亦在四天王天上。
如是等教化諸天。 ^340b8

【經】
「復次，舍利弗！有菩薩摩訶薩，行般若波羅蜜，
以方便力入初禪，此間命終，生梵天處，作大梵天王。
從梵天處，遊一佛國至一佛國，在所有諸佛得阿耨多羅三藐三菩提，
未轉法輪者，勸請令轉。」 ^340b14

【論】
問曰：
若隨初禪生，有何方便？
答曰：
雖生而不著味，念佛道，憶本願，入慈心，
念佛三昧，時與禪和合，故名為方便。 ^340b19

問曰：
何以故作梵王？ ^340b21

答曰：
菩薩集福德因緣大故，世世常為物主，
乃至生鹿中，亦為其王。 ^340b22

復次，是菩薩本願，欲請佛轉法輪，不應作散天。 ^340b23

或時此中三千大千世界無佛，從一佛國至一佛國，求見初成佛未轉法輪者。
所以者何？梵天王法，常應勸請諸佛轉法輪故。 ^340b25

【經】
「舍利弗！有菩薩摩訶薩三生補處，行般若波羅蜜，
以方便力入初禪乃至第四禪，入慈心乃至捨，
入空處乃至非有想非無想處，修四念處乃至八聖道分，
入空三昧、無相、無作三昧，不隨禪生，生有佛處，修梵行。 ^340b29

「若生兜率天上，隨其壽終，具足善根，不失正念；
與無數百千億萬諸天，圍繞恭敬，來生此間，得阿耨多羅三藐三菩提。」 ^340c3

【論】
問曰：
是三生菩薩，在十住地，已具足諸功德，今何以修習諸行？ ^340c7

答曰：
心未入涅槃，要有所行，所謂四禪乃至三三昧。 ^340c8

復次，是菩薩於天、人中，示行人法，修行求道。 ^340c9

復次，是菩薩雖在十住地，猶有煩惱習在；
又於諸法猶有所不知，是故修道。 ^340c10

復次，是菩薩雖行深行，三十七品、三解脫門等，
猶未取證；今為證故，更修諸行。 ^340c12

復次，雖是大菩薩，於佛猶小；譬如大聚火，
雖有能照，於日則不現。
如《放鉢經》中，彌勒菩薩語文殊尸利：「如我後身作佛，
如恒河沙等文殊尸利，不知我舉足下足事！」
以是故，雖在十住，猶應修行。 ^340c14

問曰：
三生菩薩，何以不廣度眾生，而要生佛前？ ^340c19

答曰：
是菩薩所度已多，今垂欲成佛，應在佛前。
所以者何？非但度眾生得成佛，諸佛深法，應當聽聞故。 ^340c20

問曰： ^340c22

若為諮問佛事故在佛前者，何以故釋迦文佛作菩薩時，
在迦葉佛前，惡口毀呰？ ^340c23

答曰：
是事先已說，法身菩薩種種變化身以度眾生。
或時行人法，有飢渴、寒熱、老病，憎愛、瞋喜、
讚歎、呵罵等，除諸重罪，餘者皆行。 ^340c25

是釋迦文菩薩，爾時為迦葉佛弟，名欝多羅。
兄智慧熟，不好多語；弟智慧未備故，多好論議，時人謂弟為勝。
兄後出家，得成佛道，號名迦葉；弟為閻浮提王訖梨机師，
有五百弟子，以婆羅門書，教授諸婆羅門，諸婆羅門等不好佛法。
爾時，有一陶師，名難陀婆羅，迦葉佛五戒弟子，
得三道，與王師欝多羅為善友，以其心善淨信故。
爾時，欝多羅乘金車，駕四白馬，與弟子俱出城門；
難提婆羅於路相逢，欝多羅問言：「從何所來？」
答言：「汝兄得阿耨多羅三藐三菩提，我供養還，
汝可共行覲見於佛，故來相迎！」
欝多羅作是念：「若我徑到佛所，我諸弟子當生疑怪：
『汝本論議、智慧恒勝，今往供養，將是親屬愛故？』
必不隨我。」恐破其見佛因緣故，住諸法實相智中，
入無上方便慧，度眾弟子故，口出惡言：
「此禿頭人，何能得菩提道！」 ^340c28

爾時，難提婆羅善友，為如瞋狀，捉頭挽言：「汝不得止？」
欝多羅語弟子言：「其事如是，吾不得止！」
即時師徒俱行詣佛；見佛光相，心即清淨，
前禮佛足，在一面坐。
佛為隨意說法，欝多羅得無量陀羅尼門，
諸三昧門皆開；五百弟子還發阿耨多羅三藐三菩提心。
欝多羅從坐起，白佛言：「願佛聽我出家作比丘！」
佛言：「善來！」即成沙門。 ^341a15

以是方便故，現出惡言，非是實也。
虛空可破，水可作火，火可作水，三生菩薩於凡夫中瞋心叵得，
何況於佛！ ^341a23

問曰：
若爾者，佛何以受第八罪報六年苦行？ ^341a26

答曰：
小乘法與大乘法異，若無異者，不應有大、小。 ^341a27

小乘法中，不說「法身菩薩祕奧深法、無量不可思議神力」；
多說「斷結使、直取涅槃法」。 ^341a28

復次，若佛不受是第八罪報，有諸天、神、
仙、龍、鬼諸長壽者，見有此惡業而不受罪報，
謂為無業報因緣；以是故，雖現在無惡業，亦受罪報。 ^341b1

又有今世因緣：諸外道等信著苦行，若佛不六年苦行，
則人不信，言「是王子串樂，不能苦行」，以是故佛六年苦行。
有外道苦行者，或三月、半歲、一歲，無能六年日食一麻一米者；
諸外道謂此為苦行之極，是人若言無道，真無道也。
於是信受，皆入正道。 ^341b4

以是二因緣故六年苦行，非實罪也。
何以故？諸佛斷一切不善法、成就一切善法故；
佛若實受罪報，不得言「成一切善法，斷一切不善法」。 ^341b11

復次，小乘法中，佛為小心眾生故，說二生菩薩猶惡口毀佛。
二生菩薩，尚不罵小兒，云何實毀佛？
皆是方便為眾生故。
何以知之？是釋迦文佛，毘婆尸佛時作大婆羅門，
見佛眾僧食疾而發是言：「如是人輩，應食馬麥！」
因此罪故，墮黑繩等地獄，受無量世苦已；
餘罪因緣，雖成佛道，而三月食馬麥。 ^341b14

又聲聞法中說：「佛過三阿僧祇劫，常為男子，
常生貴處，常不失諸根，常識宿命，常不墮三惡道中。」 ^341b21

從毘婆尸佛來，九十一劫。
如汝法，九十劫中，不應墮惡道，何況末後一劫！
以是故知非是實也，方便故說。 ^341b24

問曰：
佛二罪，毘尼、雜藏中說，是可信受。
三阿僧祇後百劫不墮惡道者，從初阿僧祇亦不應墮惡道，
若不墮者，何以但說百劫？
佛無是說，但是阿毘曇鞞婆沙論議師說！ ^341b26

答曰：
阿毘曇是佛說，汝聲聞人隨阿毘曇論議，
是名鞞婆沙，不應有錯！ ^341c1

又如薄拘盧，以一訶梨勒果施僧，於九十一劫中不墮惡道，
何況菩薩無量世來以身布施、修諸功德而以小罪因緣墮在地獄！ ^341c3

如是事，鞞婆沙不應錯！
以是故，小乘人不知菩薩方便。 ^341c6

復次，聽汝鞞婆沙不錯，佛自說菩薩本起：
「菩薩初生時，行七步，口自說言：『我所以生者，為度眾生故。』
言已，默然。乳餔三年，不行、不語；漸次長大，
行、語如法。」一切嬰孩，小時未能行、語，漸次長大，
能具人法；今云何菩薩初生能行、能語，後便不能？
當知是方便力故。
若受是方便，一切佛語悉皆得通；若不受者，一實一虛！ ^341c7

如是種種因緣，知為度眾生故現行惡口。 ^341c15

問曰：
三生菩薩何以但生兜率天上，不生餘處？ ^341c16

答曰：
若在他方世界來者，諸長壽天龍鬼神求其來處不能知，
則生疑心，謂為幻化。 ^341c17

若在人中死人中生，然後作佛者，人起輕慢，
天則不信；法應天來化人，不應人化天也！
是故天上來生，則是從天為人，人則敬信。 ^341c19

無色界中無形，不得說法，故不在中生。 ^341c22

色界中雖有色身，可為說法，而深著禪味，
不能大利益眾生故，是故不在中生。 ^341c23

下三欲天，深厚結使，麁心錯亂；上二天結使既厚，心軟不利。 ^341c25

兜率天上，結使薄，心軟利，常是菩薩住處。
譬如太子將登王位，先於靜室七日齋潔，然後登正殿受王位。
補處菩薩亦如是，兜率天上如齋處，於彼末後受天樂；
壽終來下，末後受人樂，便成阿毘三佛。 ^341c26

無量百千萬億諸天圍遶，來生是間。
以菩薩先常於無始生死中，往反天上人間，
今是末後天身，不復更來生天，是故咸皆侍送。
菩薩於彼壽盡，當下作佛；諸天壽有盡者、
不盡者，作願下生，為菩薩檀越。 ^342a2

復次，諸天下者，欲常侍衛菩薩，以有百億魔怨，恐來惱亂菩薩故。 ^342a7

此菩薩生人中，厭老病死，出家，得阿耨多羅三藐三菩提，
如《菩薩本起經》中說。 ^342a8

【經】
「復次，舍利弗！有菩薩摩訶薩得六神通，
不生欲界、色界、無色界；從一佛國至一佛國，供養恭敬尊重讚歎諸佛。 ^342a11

「舍利弗！有菩薩摩訶薩遊戲神通，從一佛國至一佛國，
所至到處，無有聲聞、辟支佛乘，乃至無二乘之名。 ^342a13

「舍利弗！有菩薩摩訶薩遊戲神通，從一佛國至一佛國，
所至到處，其壽無量。 ^342a15

「舍利弗！有菩薩摩訶薩遊戲神通，從一佛國至一佛國，
所至到處，有無佛、法、僧處，讚佛、法、僧功德；
諸眾生等以聞佛名、法名、僧名故，於此命終，生諸佛前。」 ^342a17

【論】
釋曰：
菩薩有二種：一者、生身菩薩，二者、法身菩薩。
一者、斷結使，二者、不斷結使。 ^342a22

法身菩薩斷結使，得六神通；生身菩薩不斷結使，或離欲得五神通。 ^342a23

「得六神通」者，不生三界，遊諸世界，供養十方諸佛。 ^342a25

「遊戲神通」者，到十方世界度眾生，雨七寶；
所至世界，皆一乘清淨，壽無量阿僧祇劫。 ^342a26

問曰： ^342a28

菩薩法應度眾生，何以但至清淨無量壽佛世界中？ ^342a29

答曰：
菩薩有二種：一者、有慈悲心，多為眾生；
二者、多集諸佛功德。 ^342b1

樂多集諸佛功德者，至一乘清淨無量壽世界；
好多為眾生者，至無佛法眾處，讚歎三寶之音，如後章說。 ^342b2

【經】
「舍利弗！有菩薩摩訶薩初發意時，得初禪乃至第四禪，
得四無量心，得四無色定，修四念處乃至十八不共法；
是菩薩不生欲界、色界、無色界中，常生有益眾生之處。」 ^342b6

【論】
釋曰：
此菩薩或生無佛世界，或生有佛世界。 ^342b10

世界不淨，有三惡道，貧窮下劣；或生清淨世界。 ^342b11

至無佛世界，以十善道、四禪乃至四無色定，
利益眾生；令信向三寶，稱說五戒及出家戒，
令得禪定、智慧功德。 ^342b12

不清淨世界有二種：有現在佛，及佛滅度後。
佛滅度後，或時出家，或時在家，以財施、法施種種利益眾生。
若佛在世，作種種因緣引導眾生，令至佛所。 ^342b14

清淨世界者，眾生未具功德者，令其滿足，
是名「在所生處利益眾生」。 ^342b18

【經】
「舍利弗！有菩薩摩訶薩，初發意時，行六波羅蜜，
上菩薩位，得阿毘跋致地。 ^342b20

「舍利弗！有菩薩摩訶薩，初發心時，便得阿耨多羅三藐三菩提，
轉法輪，與無量阿僧祇眾生作益厚已，
入無餘涅槃；是佛般涅槃後，餘法若住一劫，若減一劫。 ^342b21

「舍利弗！有菩薩摩訶薩，初發意時，與般若波羅蜜相應，
與無數百千億菩薩，從一佛國至一佛國，為淨佛世界故。」 ^342b25

【論】
釋曰：
有三種菩薩，利根心堅，未發心前，久來集諸無量福德智慧；
是人遇佛，聞是大乘法，發阿耨多羅三藐三菩提心，
即時行六波羅蜜，入菩薩位，得阿鞞跋致地。
所以者何？先集無量福德，利根心堅，從佛聞法故。 ^342b28

譬如遠行，或有乘羊而去，或有乘馬而去，或有神通去者。
乘羊者久久乃到，乘馬者差速，乘神通者發意頃便到，
如是不得言：「發意間云何得到？」
神通相爾，不應生疑！
菩薩亦如是，發阿耨多羅三藐三菩提時，即入菩薩位。 ^342c3

有菩薩初發意，初雖心好，後雜諸惡，時時生念：
「我求佛道，以諸功德迴向阿耨多羅三藐三菩提。」
是人久久無量阿僧祇劫，或至或不至。
先世福德因緣薄，而復鈍根，心不堅固，如乘羊者。 ^342c9

有人前世，少有福德利根，發心漸漸行六波羅蜜，
若三、若十、若百阿僧祇劫，得阿耨多羅三藐三菩提；
如乘馬者，必有所到。 ^342c13

第三乘神通者，如上說。
是三種發心：一者、罪多福少，二者、福多罪少，
三者、但行清淨福德。 ^342c16

清淨有二種：一者、初發心時，即得菩薩道；
二者、小住，供養十方諸佛，通達菩薩道故，
入菩薩位，即是阿鞞跋致地。 ^342c18

「阿鞞跋致地菩薩」義，如先說。
次後菩薩，大厭世間，世世已來，常好真實，惡於欺誑。
是菩薩亦利根、堅心，久集無量福德、智慧。
初發心時，便得阿耨多羅三藐三菩提，
即轉法輪，度無量眾生，入無餘涅槃；法住若一劫、
若減一劫，留化佛度眾生。
佛有二種神通力：一者、現在時，二者、滅後。
「劫」義，如上說。劫中所度眾生，亦復不少！ ^342c21

次後菩薩，亦利根、心堅，久集福德；發心即與般若波羅蜜相應，
得六神通；與無量眾生，共觀十方清淨世界，而自莊嚴其國。
如阿彌陀佛，先世時作法藏比丘，佛將導遍至十方，
示清淨國，令選擇淨妙之國，以自莊嚴其國。
大智度論卷第三十八
 ^342c28
