
other:: 
other:: 
## 卷第二十五目錄
續傳燈錄卷第二十五目錄大鑑下第十五世五祖演禪師法嗣二十二人昭覺克勤禪師太平慧懃禪師龍門清遠禪師開福道寧禪師大隨元靜禪師無為宗泰禪師五祖表自禪師龍華道初禪師九頂清素禪師元禮首座普融藏主法閦上座〔已上十二人見錄〕海會慧宗禪師中峯遵伒禪師雲頂才良禪師大明明禪師牛心達禪師四面山璘禪師南禪宗古禪師五祖宗自禪師延福遠禪師天目齊禪師〔已上十人無錄〕智海平禪師法嗣一十三人淨因繼成禪師法輪彥孜禪師開福崇哲禪師〔已上三人見錄〕廣教從原禪師雲陽廣悟禪師金山曉常禪師隱靜恭禪師黃檗敏從禪師雲巖脩辯禪師柏子慧崇禪師方廣智京禪師東禪法珊禪師淨慧從應禪師〔已上十人無錄〕禾山曉禪師法嗣一人興化道全禪師〔無錄〕寶峯祥禪師法嗣一十四人鴻福昇禪師萬壽素禪師香山道淵禪師開善道璚禪師寶峯景淳禪師懷玉用宣禪師〔已上六人見錄〕天寧彥宗禪師多寶道威禪師啟霞德宏禪師泐潭惟足禪師中際繼寧禪師鳳凰師閔禪師鳳山璘禪師密嚴子琂禪師〔已上八人無錄〕靈蓋本禪師法嗣四人承天慧連禪師承天自賢禪師香山惟德禪師草衣岩慶禪師〔已上四人見錄〕護國本禪師法嗣一人君山普淨禪師〔見錄〕續傳燈錄卷第二十五目錄〔終〕續傳燈錄卷第二十五
other:: 大鑑下第十五世
## 五祖演禪師法嗣
五祖演禪師法嗣
other:: 
### 昭覺克勤禪師

成都府昭覺寺克勤佛果禪師。
彭州駱氏子。世宗儒。
師兒時日記千言。
偶游妙寂寺見佛書。
三復悵然如獲舊物。
曰予殆過去沙門也。
即去家依自省祝髮。
從文照通講說。又從敏行授楞嚴。
俄得病瀕死。嘆曰。
諸佛涅槃正路不在文句中。
吾欲以聲求色見。
宜其無以死也。遂棄去至真覺勝禪師之席。
勝方刺臂出血指示師曰。
此曹溪一滴也。師矍然良久曰。
道固如是乎。即徒步出蜀首謁玉泉皓。
次依金鑾信大溈哲黃龍心東林度僉指為法器。
而晦堂稱他日臨濟一派屬子矣。
最後見五祖盡其機用。
祖皆不諾。乃謂祖強移換人。
出不遜語忿然而去。
祖曰。待爾著一頓熱病打時方思量我在。
師到金山染傷寒困極。
以平日見處試之無得力者。
追繹五祖之言。乃自誓曰。
我病稍間即歸五祖。
病痊尋歸。祖一見而喜令即參堂。
便入侍者寮方半月。
會部使者解印還蜀詣祖問道。
祖曰。提刑少年曾讀小艶詩否。
有兩句頗相近。頻呼小玉元無事。
秖要檀郎認得聲。
提刑應喏喏。祖曰。
且子細。師適歸侍立次。
問曰。聞和尚舉小艶詩。
提刑會否。祖曰。他認得聲。
師曰。秖要檀郎認得聲。
他既認得聲為甚麼却不是。
祖曰。如何是祖師西來意庭前柏樹子聻。
師忽有省。遽出見雞飛上闌干鼓翅而嗚。
復自謂曰。此豈不是聲。
遂袖香入室通所得。
呈偈曰。金鴨香銷錦繡幃。
笙歌叢裏醉扶歸。
少年一段風流事。
祇許佳人獨自知。
祖曰。佛祖大事非小根劣器所能造詣。
吾助汝喜。祖遍謂山中耆舊曰。
我侍者參得禪也。
由此所至推為上首。
崇寧中還里省親四眾迓拜。
成都帥翰林郭公知章請開法六祖更昭覺。
政和間謝事復出峽南遊。
時張無盡寓荊南。
以道學自居少見推許。
師艤舟謁之。劇談華嚴旨要曰。
華嚴現量境界理事全真初無假法。
所以即一而萬。了萬為一。
一復一萬復萬浩然莫窮。
心佛眾生三無差別。
卷舒自在無礙圓融。
此雖極則終是無風匝匝之波。
公於是不覺促榻。
師遂問曰。到此與祖師西來意為同為別。
公曰。同矣。師曰且得沒交涉。
公色為之慍。師曰。
不見雲門道。山河大地無絲毫過患猶是轉句。
直得不見一色始是半提。
更須知有向上全提時節。
彼德山臨濟豈非全提乎。
公乃首肯。翌日復舉事法界理法界。
至理事無礙法界師又問。
此可說禪乎。公曰。
正好說禪也。師笑曰。
不然正是法界量裏在。
蓋法界量未滅。若到事事無礙法界法界量滅。
始好說禪。如何是佛乾屎橛。
如何是佛麻三斤。
是故真淨偈曰。事事無礙如意自在。
手把猪頭口誦淨戒。
趁出婬坊未還酒債。
十字街頭解開布袋。
公曰。美哉之論。豈易得聞乎。
於是以師禮留居碧岩。
復徒道林樞密鄧公子常奏賜紫服師號。
詔住金陵蔣山。學者無地以容。
勅補天寧萬壽。上召見褒寵甚渥。
建炎初又遷金山。
適駕幸維楊入對賜圓悟禪師改雲居。
久之復領昭覺。僧問。
雲門道須彌山意旨如何。
師曰。推不向前約不退後。
曰未審還有過也無。
師曰。坐却舌頭問法不孤起仗境方生提坐具曰。
這箇是境那箇是法。
師曰。却被闍梨奪却鎗問古人道。
楖栗橫擔不顧人。
直入千峯萬峯去。
未審那裏是他住處。
師曰。騰蛇纏足路布遶身。
曰朝看雲片片。暮聽水潺潺。
師曰。却須截斷始得。
曰此回不是夢真箇到廬山。
師曰。高著眼。問猿抱子歸青嶂後。
鳥#CB03340;花落碧岩前。
此是和尚舊時安身立命處。
如何是道林境。師曰。
寺門高開洞庭野。
殿脚插入赤沙湖。
曰如何是境中人。
師曰。僧寶人人滄海珠。
曰此是杜工部底。
作麼生是和尚底。
師曰。且莫亂道。曰如何是奪人不奪境。
師曰。山僧有眼不曾見。
曰如何是奪境不奪人。
師曰。闍梨問得自然親。
曰如何是。人境俱奪。
師曰收。曰如何人境俱不奪。
師曰放。問有句無句如藤倚樹如何得透脫。
師曰。倚天長劍逼人寒。
曰秖如樹倒藤枯。
溈山為甚麼呵呵大笑。
師曰。愛他底著他底。
曰忽被學人掀倒禪床抝折拄杖。
又作箇甚麼伎倆。
師曰。也是賊過後張弓。
問明歷歷露堂堂。
因甚麼乾坤收不得。
師曰。金剛手裏八稜棒。
曰忽然一喚便回還當得活也無。
師曰。鶖子目連無奈何。
曰不落照不落用如何商量。
師曰。放下雲頭。曰忽遇其中人時如何。
師曰。騎佛殿出山門。
曰萬象不來渠獨語。
教誰招手上高峯。
師曰。錯下名言。上堂。
通身是眼見不及。
通身是耳聞不徹。
通身是口說不著。
通身是心鑒不出。
直饒盡大地明得無絲毫透。
漏猶在半途據令全提。
且道如何是展演。
域中日月縱橫挂。
一亘晴空萬古春。
上堂。山頭鼓浪井底揚塵。
眼聽似震雷霆。耳觀如張錦繡。
三百六十骨節一一現無邊妙身。
八萬四千毛端頭頭彰寶王剎海。
不是神通妙用。亦非法爾如然。
苟能千眼頓開。直是十方坐斷。
且超然獨脫一句作麼生道。
試玉須經火求。珠不離泥。
上堂。本來無形段。
那復有脣嘴。特地廣稱揚。
替他說道理。且道他是阿誰。
上堂。十五日已前千牛拽不回。
十五日已後俊鶻趁不及。
正當十五日。天平地平同明同暗。
大千沙界不出當處。
可以含吐十虛。進一步超越不可說香水海。
退一步坐斷千重萬里白雲不進不退莫道闍梨。
老僧也無開口處。
舉拂子曰。正當恁麼時如何。
有時拈在千峯上。
劃斷秋雲不放高。
上堂。十方同聚會。
本來身不昧。箇箇學無為。
頂上用鉗鎚。此是選佛場。
深廣莫能量。心空及第歸。
利劍不如錐。龐居士舌拄梵天口包四海。
有時將一莖草作丈六金身。
有時將丈六金身作一莖草。
甚是奇特。雖然如此。
要且不曾動著向上關。
且如何是向上關。
鑄印築高壇。上堂。
有句無句超宗越格。
如藤倚樹銀山鐵壁。
及至樹倒藤枯。多少人失却鼻孔。
直饒收拾得來。已是千里萬里。
秖如未有恁麼消息時。
如何。還透得麼。風暖鳥聲碎日高花影重。
上堂。第一句薦得祖師乞命。
第二句薦得人天瞻落。
第三句薦得虎口橫身。
不是循途守轍。亦非革轍移途。
透得則六臂三頭。
未透亦人間天上。
且三句外一句作麼生道。
生涯秖在絲綸上。
明月扁舟泛五湖。
示眾云。一言截斷千聖消聲。
一劍當頭橫屍萬里。
所以道。有時句到意不到。
有時意到句不到。
句能剗意。意能剗句。
意句交馳衲僧巴鼻。
若能恁麼轉去。青天也須喫棒。
且道憑箇甚麼。可憐無限弄潮人。
畢竟還落潮中死。
示眾云。萬仞崖頭撒手。
要須其人。千鈞之弩發機。
豈為鼷鼠。雲門睦州當面蹉過。
德山臨濟誑謼閭閻。
自餘立境立機作窠作窟。
故是滅胡種族且獨脫一句作麼生道。
萬緣遷變渾閑事。
五月山房冷似氷。
紹興五年八月己酉示微恙。
趺坐書偈遺眾投筆而逝。
荼毘舌齒不壞。設利五色無數。
塔于昭覺寺之側。
諡真覺禪師。
other:: 
### 太平慧懃禪師
 ^633c28

舒州太平慧懃佛鑑禪師。
本郡汪氐子。丱歲師廣教圓深。
試所習得度。每以唯此一事實餘二則非真味之有省。
廼遍參名宿往來五祖之門有年。
恚祖不為印據。與圓悟相繼而去。
及悟歸五祖方大徹證。
而師忽至意欲他邁。
悟勉令挂搭。且曰。
某與兄相別始月餘。
比舊時相見時如何。
師曰。我所疑者此也遂參堂。
一日聞祖舉僧問趙州如何是和尚家風。
州曰。老僧耳聾高聲問將來。
僧再問。州曰。爾問我家風。
我却識爾家風了也。
師即大豁所疑曰。
乞和尚指示極則。
祖曰森羅及萬象一法之所印。
師展拜。祖令主翰墨。
後同圓悟語話次舉東寺問仰山鎮海明珠因緣。
至無理可伸處。圓悟徵曰。
既云收得逮索此珠。
又道無言可對無理可伸。
師不能加答。明日謂悟曰。
東寺秖索一顆珠。
仰山當下傾出一栲栳。
悟深肯之。乃告之曰。
老兄更宜親近老和尚去。
師一日造方丈。未及語被祖詬罵懡#CB01334;而退。
歸寮閉門打睡恨祖不已。
悟已密知即往扣門。
師曰誰。悟曰我。師即開門。
悟問。爾見老和尚如何。
師曰。我本不去被爾賺累。
我遭這老漢詬罵。
悟呵呵大笑曰。爾記得前日下底語麼。
師曰。是甚麼語。悟曰。
爾又道。東寺秖索一顆珠。
仰山傾出一栲栳。
師當下釋然。悟遂領師同上方丈。
祖纔見遽曰。懃兄且喜大事了畢。
明年命師為第一座。
會太平靈源赴黃龍其席既虛。
源薦師於舒守孫鼎臣。
遂命補處五祖付法衣。
師受而捧以示眾曰。
昔釋迦文佛以丈六金襴袈裟。
披千尺彌勒佛身。
佛身不長袈裟不短。
會麼。即此樣無他樣。
自是法道大播。政和初詔住東都智海。
五年乞歸得旨居蔣山。
樞密鄧公子常奏師徽號。
椹服僧問。如何是祖師西來意。
師曰喫醋知酸喫鹽知鹹。
曰弓折箭盡時如何。
師曰。一場懡 #CB01334;。
問不與萬法為侶者是甚麼人。
師曰。拶破露柱。曰歸鄉無路時如何。
師曰。王程有限。曰前三三後三三又作麼生。
師曰。六六三十六。
問承聞和尚親見五祖是否。
師曰。鐵牛齧碎黃金草。
曰恁麼則親見五祖也。
師曰。我與爾有甚冤讎。
曰秖如達磨見武帝意旨如何。
師曰。胡言易辯漢語難明。
曰為甚淒淒暗渡江。
師曰。因風借便。問如何是主中賓。
師曰。進前退後愁殺人。
曰如何是賓中主。
師曰。真實之言成妄語。
曰如何是賓中賓。
師曰。夫子遊行厄在陳。
曰如何是主中主。
師曰。終日同行非伴侶。
曰賓主已蒙師指示。
向上宗乘事若何。
師曰。大斧斫了手摩挲。
問即心即佛即不問。
非心非佛事如何。
師曰。昨日有僧問老僧不對。
曰未審與即心即佛相去多少。
師曰。近則千里萬里。
遠則不隔絲毫。曰忽被學人截斷兩頭。
歸家穩坐又作麼生。
師曰。爾家在甚麼處。
曰大千沙界內一箇自由身。
師曰。未到家在更道。
曰學人到這裏直得東西不辨南北不分去也。
師曰。未為分外。上堂。
至道無難唯嫌揀擇。
桃花紅李花白。誰道融融只一色。
燕子語黃鶯鳴。誰道關關秖一聲。
不透祖師關棙子。
空認山河作眼睛。
上堂。日日日西沈日日日東上。
若欲學菩提。擲下拄杖曰。
但看此模樣。五祖周祥上堂。
去年今日時。紅爐片雪飛。
今日去年時。曹娥讀夜碑。
末後一句子。佛眼莫能窺。
白蓮峯頂上。紅日遶須彌鳥啄珊瑚樹。
鯨吞離水犀。太平家業在。
千古襲楊岐。上堂橫拄杖曰。
先照後用。竪起曰。
先用後照。倒轉曰。
照用同時。卓一下曰。
照用不同時。汝等諸人被拄杖一口吞盡了也。
自是爾不覺。若向這裏道得轉身句。
免見一場氣悶。其或未然。
老僧今日失利。上堂。
金烏急玉兔速。急急流光七月十。
無窮遊子不歸家。
縱歸秖在門前立。
門前立。把手牽伊不肯入。
萬里看看寸草無。
殘花落地無人拾。
無人拾。一回雨過一回濕。
上堂。世尊有密語迦葉不覆藏。
乃曰。爾尋常說黃道黑評品古今。
豈不是密語。爾尋常折旋俯仰拈匙把筯祇揖萬福。
是覆藏不覆藏。忽然瞥地去也不可知。
要會麼。世尊有密語。
冬到寒食一百五。
迦葉不覆藏。水泄不通已露贓。
靈利衲僧如會得。
一重雪上一重霜。
上堂。十五日已前事錦上鋪花。
十五日已後事如海一漚發。
正當十五日大似一尺鏡照千里之像。
雖則真空絕跡。其奈海印發光。
任他露柱開花。說甚佛面百醜。
何故到頭霜夜月任運落前溪。
上堂舉僧問逍州。
如何是不遷義。州以手作流水勢。
其僧有省。又僧問法眼。
不取於相如如不動。
如何是不取於相見於如如不動。
眼曰。日出東方夜落西。
其僧亦有省。若也於此見得。
方知道旋嵐偃嶽本來常靜。
江河競注元自不流。
其或未然。不免更為饒舌。
天左旋地右轉。古往今來經幾遍。
金烏飛玉兔走。纔方出海門。
又落青山後。江河波渺渺。
淮濟浪悠悠。直入滄溟晝夜流。
遂高聲曰。諸禪德。
還見如如不動麼。
師室中以木骰子六隻面面皆書公字。
僧纔入師擲曰。會麼僧擬不擬。
師即打出。七年九月八日上堂。
祖師心印狀似鐵牛之機。
去即印住住即印破。
直饒不去不住。亦未是衲僧行履處。
且作麼生是衲僧行履處。
待十月前後為諸人注破。
至後月八日沐浴更衣端坐。
手寫數書別故舊。
停筆而化。闍維收靈骨設利塔于本山。
other:: 
### 龍門清遠禪師
 ^635b10

舒州龍門清遠佛眼禪師。
臨卭李氏子。嚴正寡言。
十四圓具依毘尼究其說。
因讀法華經。至是法非思量分別之所能解。
持以問講師。講師莫能答。
師嘆曰。義學名相非所以了生死大事。
遂卷衣南游。造舒州太平演禪師法席。
因丐於廬州。偶兩足跌仆地。
煩懣間聞二人交相惡罵。
諫者曰。爾猶自煩惱在。
師於言下有省。及歸凡有所問。
演即曰。我不如爾爾自會得好或曰。
我不會我不如爾。
師愈疑遂咨決於元禮首座。
禮乃以手引師之耳繞圍爐數匝。
且行且語曰。爾自會得好。
師曰。有冀開發乃爾相戲耶。
禮曰。爾他後悟去方知今日曲折耳。
太平將遷海會。師慨然曰。
吾持鉢方歸復參。
隨往一荒院。安能究決已事耶。
遂作偈告辭之蔣山坐夏。
邂逅靈源禪師日益厚善。
從容言話間。師曰。
比見都下一尊宿語句似有緣。
靈源曰。演公天下第一等宗師。
何故捨而事遠遊。
所謂有緣者蓋知解之師。
與公初心相應耳。
師從所勉徑趨海會。
後命典謁。適寒夜孤坐。
撥爐見火一豆許。
恍然自喜曰。深深撥有些子。
平生事只如此。遽起閱几上傳燈錄。
至破竈墮因緣忽大悟。
作偈曰。刀刀林鳥啼。
披衣終夜坐。撥火悟平生。
窮神歸破墮。事皎人自迷。
曲淡誰能和。念之永不忘。
門開少人過。圓悟因詣其寮。
舉青林般土話驗之。
且謂。古今無人出得。
爾如何會。師曰。也有甚難。
悟曰。秖如他道鐵輪天子寰中旨意作麼生。
師曰。我道帝釋宮中放赦書。
悟退語人曰。且喜遠兄便有活人句也。
自是隱居四面大中菴。
屬天下一新崇寧萬壽寺。
舒守王公渙之命師開法。
次補龍門道望尤振。
後遷和之褒禪。樞密鄧公洵武奏賜師號紫衣。
上堂。臺山路上過客全稀。
破竈堂前感恩無地。
雪埋庭柏氷鎖偃谿。
雖在南方火爐頭。
不入他家虀甕裏。
看看臈月三十日。
便是孟春猶寒。爾等諸人。
各須努力向前。切忌自生退屈。
上堂卓拄杖曰。圓明了知不由心念。
抵死要道墮坑落塹。
畢竟如何。乃倚拄杖下座。
上堂。泡幻同無礙。
如何不了悟。眼裏瞳人吹叫子達法在其中。
非今亦非古。六隻骰子滿盆紅。
大眾時人為甚麼坐地看揚州鉢盂著栖新翻樣。
牛上騎牛笑殺人。
上堂。趙州不見南泉。
山僧不識五祖。甜瓜徹蔕甜。
苦瓠連根苦。上堂。
一葉落天下春。無路尋思笑殺人。
下是天上是地。此言不入時流意。
南作北東作西。動而止喜而悲。
蛇頭蝎尾一試之。
猛虎口裏活雀兒。
是何言歸堂去。上堂。
千說萬說不如親面一見。
縱不說亦自分明。
王子寶刀喻。眾盲摸象喻。
禪學中隔江招手事。
望州亭相見事。逈絕無人處事。
深山巖崖處事。此皆親面而見之。
不在說也。上堂。蘇武牧羊辱而不屈。
李陵望漢樂以忘歸。
是在外國在本國。
佛諸弟子中。有者雙足越坑。
有者聆箏起舞。有者身埋糞壤。
有者呵罵河神。是習氣是妙用。
至於擎叉打地竪拂敲床。
睦州一向閉門。魯祖終年面壁。
是為人是不為人。
信知一切凡夫埋沒寶藏。
殊不丈夫。諸人何不能擺柁張帆拋江過岸休。
更釘樁搖艣何日到家。
既作曹溪人又是家裏漢。
還見家裏事麼。僧問。
劫火洞然大千俱壞。
未審這箇壞不壞。
師曰。黑漆桶裏黃金色。
問道遠乎哉。觸事而真如何是道。
師曰。頂上八尺五。
曰此理如何。師曰。
方圓七八寸。問劫火威音前。
別是一壺天。御樓前射獵。
不是刈茅田。提起坐具曰。
這箇喚作什麼。師曰。
正是刈茅田。僧便喝。
師曰。猶作主在。問僧。
孤燈獨照時如何。
僧無對。師代曰。露柱證明。
師聞開靜板聲乃曰。
據欵結案。師嘗題語于龍門延壽壁間曰。
佛許有病者當療治。
容有將息所也。禪林凡有數名。
或曰涅槃。見法身常住了法不生也。
或曰省行。知此違緣皆從行苦也。
或曰延壽。欲得慧命扶持色身也。
其實使人了生死處也。
多見少覺微恙便入此堂。
不強支吾便有補益。
及乎久病思念鄉閭不善。
退思滅除苦本。先聖云。
病者眾生之良藥。
若善服食無不瘥者也。
宣和初以病辭歸蔣山之東堂。
二年書雲前一日飯食訖趺坐。
謂其徒曰。諸方老宿臨終必留偈辭世。
世可辭邪且將安往。
廼合掌怡然趨寂。
門人函骨歸龍門塔于靈光臺側。
other:: 
### 開福道寧禪師
 ^636b21

潭州開福道寧禪師。
歙溪汪氏子。壯為道人於崇果寺執浴。
一日將濯足。偶誦金剛經至於此章句能生信心以此為實。
遂忘所知。忽垂足沸湯中發明已見。
後祝髮蔣山依雪竇老良禪師。
踰二年遍歷叢林參諸名宿。
晚至白蓮聞五祖小參舉忠國師古佛淨瓶趙州狗子無佛性話。
頓徹法源。大觀中潭帥席公震請住開福衲子景從。
浴佛上堂。未離兜率已降王宮。
未出母胎度人已畢。
諸禪德。日日日從東畔出。
朝朝雞向五更啼。
雖然不是桃花洞。
春至桃花亦滿溪。
又道。毘藍園內右脇降生。
七步周行四方目顧。
天上天下唯我獨尊。
大似貪觀天上月失却手中珠。
還知落處麼。若知落處。
方為孝子順孫。苟或未然。
不免重下註脚。良久曰。
天生伎倆能奇怪。
未上輸他弄一場。
示眾云。秋日耀長空。
秋江浸虛碧。傷嗟門外人。
處處尋彌勒。驀路忽擡頭。
相逢不相識。諸禪德。
既是相逢為甚麼却不相識。
剪盡霜前竹。臨谿不化龍。
上堂。遍界不曾藏。
通身無影像。相逢莫訝太愚癡。
曠劫至今無伎倆。
無伎倆少人知。大抵還他肌骨好。
何須臨鏡畫蛾眉。
上堂。摩竭正令未免崎嶇。
少室垂慈早傷風骨。
腰囊挈錫孤負平生。
煉行灰心遞相鈍置。
爭似春雨晴春山青。
白雲三片四片。黃鳥一聲兩聲。
千眼大悲看不足。
王維雖巧畫難成。
直饒便恁麼。猶自涉途程。
且不涉途程一句作麼生道。
人從汴州來不得東京信。
僧問。蓮花未出水時如何。
師曰。人天合掌。曰出水後如何。
師曰。不礙往來看。
問如何是句到意不到。
師曰。瑞草本無根信手拈來用。
曰如何是意到句不到。
師曰。領取鉤頭意莫認定盤星曰如何是意句俱到。
師曰。大悲不展手通身是眼睛。
曰如何是意句俱不到。
師曰。君向瀟湘我向秦政和三年十一月四日淨髮沐浴。
次日齋罷小參。勉眾行道辭語誠切。
期初七示寂。至日酉時跏趺而逝。
闍維獲設利五色。
歸藏于塔。
other:: 
### 大隨元靜禪師
 ^637b13

彭州大隨南堂元靜禪師。
後名道興。閬之玉山大儒趙公約仲之子也。
十歲病甚。母禱之。
感異夢捨令出家。
師成都大慈寶生院宗裔。
元祐三年通經得度。
留講聚有年而南下。
首參永安恩禪師。
於臨濟三頓棒話發明。
次依諸名宿無有當意者。
聞五祖機峻。欲抑之。
遂謁祖。祖乃曰。我此間不比諸方。
凡於室中不要汝進前退後竪指擎拳繞禪床作女人拜提起坐具千般伎倆。
秖要爾一言下諦當。
便是汝見處。師茫然退。
參三載。一日入室罷。
祖謂曰子所下語已得十分。
試更與我說看。師即剖而陳之。
祖曰。說亦說得十分。
更與我斷看。師隨所問而判之。
祖曰。好即好秖是未曾得老僧說話在。
齋後可來祖師塔所。
與汝一一按過始得。
及至彼。祖便以即心即佛非心非佛。
睦州擔板漢。南泉斬猫兒。
趙州狗子無佛性有佛性之語。
編辟之其所對了無凝滯。
至子胡狗話。祖遽轉面曰。
不是。師曰。不是却如何。
祖曰。此不是則和前面皆不是。
師曰。望和尚慈悲指示。
祖曰。看他道。子胡有一狗。
上取人頭中取人腰下取人脚。
入門者好看。纔見僧入門便道看狗。
向子胡道看狗處。
下一轉語教子胡結舌。
老僧鈐口便是爾了當處。
次日入室師默啟其說。
祖笑曰。不道爾不是千了百當底人。
此語秖似先師下底語。
師曰。某何人得似端和尚。
祖曰。不然。老僧雖承嗣他。
謂他語拙。蓋秖用遠錄公手段接人故也。
如老僧共遠錄公。
便與百丈黃檗南泉趙州輩把手共行。
才見語拙即不堪。
師以為不然迺拽杖渡江。
適大水泛漲因留。
四祖儕輩挽其歸。
又二年祖方許可。
嘗商略古今次。執師手曰。
得汝說須是吾舉。
得汝舉須是吾說。
而今而後佛祖祕要諸方關鍵。
無逃子掌握矣。遂創南堂以居之。
於是名冠寰海。成都帥席公旦請開法嘉祐。
未幾徙昭覺遷能仁及大隨。
上堂。君王了了將帥惺惺。
一回得勝六國平寧。
上堂舉臨濟參黃檗之語。
白雲端和尚頌云。
一拳拳倒黃鶴樓。
一趯趯翻鸚鵡洲。
有意氣時添意氣。
不風流處也風流。
師曰。大隨即不然。
行年七十老躘蹱。
眼目精明耳不聾。
忽地有人欺負我。
一拳打倒過關東。
上堂問答已。乃曰。
有祖已來時人錯會。
秖將言句以為禪道。
殊不知道本無體因體而得名。
道本無名因名而立號。
秖如適來上座纔恁麼出來便恁麼歸眾。
且道具眼不具眼。
若道具眼。纔恁麼出來。
眼在甚麼處。若道不具眼。
爭合便恁麼去。諸仁者。
於此見得倜儻分明。
則知二祖禮拜依位而立真得其髓。
秖這些子是三世諸佛命根。
六代祖師命脈。天下老和尚安身立命處。
雖然如是。須是親到始得。
上堂。自己田園任運耕。
祖宗基業力須爭。
悟得千聖頭邊坐。
用向三途底下行。
僧問。祖師心印請師直指。
師曰。爾聞熱麼。曰聞。
師曰。且不聞寒。曰和尚還聞熱否。
師曰。不聞。曰為甚麼不聞。
師搖扇曰。為我有這箇。
問如何是奪人不奪境。
師曰。活捉魔王鼻孔穿。
曰如何是奪境不奪人。
師曰。中心樹子屬吾曹。
曰如何是人境兩俱奪。
師曰。一釣三山連六鼈。
曰如何是人境俱不奪。
師曰。白日騎牛穿市過。
問蓮華未出水時如何。
師曰好。曰出水後如何。
師曰好。曰如何是蓮華。
師曰好。僧禮拜。師曰。
與他三箇好。萬事一時休。
問藏天下於天下。
即不問。乃舉拳曰。
秖如這箇作麼生藏。
師曰。有甚麼難。曰且作麼生藏。
師曰。衫袖裏曰未審如何是紀綱佛法底人。
師曰。不可是鬼。曰忽遇殺佛殺祖底來。
又作麼生支遣。師曰。
老僧有眼不曾見。
問學人乍入叢林乞師指示。
師曰。喫粥喫飯莫教放在腦後。
曰終日喫時未嘗喫。
師曰。負心衲子不識好惡。
問劫火洞然大千俱壞。
未審這箇壞也無。
師曰。阿誰教爾恁麼。
問僧進前鞠躬。曰。
不審。師曰。是壞不壞。
僧無語。問如何是山裏禪。
師曰。庭前嫰竹先生笋。
#CB00589;下枯松長老枝。
曰如何是市裏禪。
師曰。六街鐘鼓韻鼕鼕。
即處鋪金世界中。
曰如何是村裏禪。
師曰。賊盜消亡蠶麥熟。
謳歌鼓舞樂昇平。
問如何是諸佛出身處。
師曰。問得甚當。曰便恁麼去時如何。
師曰。答得更奇。問因山見水見水忘山。
山水俱忘理歸何所。
師曰。山僧坐却舌頭天地黯黑。
有一老宿垂語云。
十字街頭起一間茅廁。
秖是不許人屙。僧舉以扣師。
師曰。是爾先屙了。
更教甚麼人屙。宿聞焚香遙望大隨再拜謝之。
紹興乙卯秋七月大雨雪山中有異象。
師曰。吾期至矣。十七日別郡守。
以次越三日示少恙於天彭。
二十四日夜謂侍僧曰。
天曉無月時如何。
僧無對。師曰。倒教我與汝下火始得。
翌日還堋口廨院。
留遺誡。蛻然示寂。
門弟子奉全身歸。
煙霧四合猿鳥悲鳴。
茶毘異香遍野。舌本如故設利五色者不可計。
瘞于定光塔之西。
後住天童天目文禮作師畫像贊。
可補行實之缺。因併錄此。
贊曰。東山一會人。
唯他不唧 #CB00070;。
別處著閑房。叢林難講究。
邡水潭蛇出驚人。
鈍鐵鍋雞啼白晝。
雜劇打來。全火秖候。
晚歲放疎慵。却與俗和同。
勤巴子使人勘驗。
擲香貼便顯家風。
定光無佛枉費羅籠。
臨行搖鐸虛空。那知喪盡白雲宗。
other:: 
### 無為宗泰禪師
 ^637c21

漢州無為宗泰禪師。
涪城人。自出關遍遊叢社。
至五祖。告香日祖舉趙州洗鉢盂話俾參。
洎入室舉此話問師。
爾道趙州向伊道甚麼。
這僧便悟去。師曰。
洗鉢盂去聻。祖曰。
爾秖知路上事。不知路上滋味。
師曰。既知路上事。
路上有甚滋味。祖曰。
爾不知邪。又問。爾曾游淛否。
師曰。未也。祖曰。爾未悟在。
師自此凡五年不能對。
祖一日陞堂顧眾曰。
八十翁翁輥繡毬。
便下座。師欣然出眾曰。
和尚試輥一輥看。
祖以手作打仗鼓勢。
操蜀音唱綿州巴歌曰。
豆子山打瓦鼓。楊平山撒白雨。
白雨下取龍女。織得絹二丈五。
一半屬羅江。一半屬玄武。
師聞大悟。掩祖口曰。
秖消唱到這裏。祖大笑而歸。
師後還蜀。四眾請開法無為遷正法。
上堂。此一大事因緣。
自從世尊拈花迦葉微笑。
世尊曰。吾有正法眼藏分付摩訶大迦葉。
以後燈燈相續祖祖相傳。
迄至于今綿綿不墜。
直得遍地生華。故號涅槃妙心。
亦曰本心。亦曰本性。
亦曰本來面目。亦曰第一義諦。
亦曰爍迦羅眼。亦曰摩訶大般若。
在男曰男。在女曰女。
汝等諸人。但自悟去這般盡是閑言語。
遂拈起拂子曰。會了喚作禪。
未悟果然難難難。
目前隔箇須彌山。
悟了易易易。信口道來無不是。
僧問。如何是佛。師曰。
阿誰教爾恁麼問。
僧擬議。師曰了。
other:: 
### 五祖表自禪師
 ^639a1

蘄州五祖表自禪師。
懷安人也。初依祖最久未有省。
時圓悟為座元。師往請益。
悟曰。兄有疑處試語我。
師遂舉德山小參不答話問話者三十棒。
悟曰。禮拜著我作得爾師舉話尚不會。
師作禮竟。悟令再舉前話。
師曰。德山小參不答話。
悟掩其口曰。但恁麼看。
師出揚聲曰。屈屈。
豈有公案。秖教人看一句底道理。
有僧謂師曰。兄不可如此說。
首座須有方便。因靜坐體究及旬。
頓釋所疑。詣悟禮謝。
悟曰。兄始知吾不汝欺。
又詣方丈。祖迎笑。
自爾日深玄奧。祖將歸寂。
遺言郡守。命嗣其席。
衲子四至不可遏。
師榜侍者門曰。東山有三句。
若人道得即挂搭。
衲子皆披靡。一日有僧携坐具徑造丈室。
謂師曰。某甲道不得秖要挂搭。
師大喜。呼維那於明窓下安排。
上堂。世尊拈華迦葉微笑時。
人秖知拈花微笑。
要且不識世尊。僧問。
如何是祖師西來意。
師曰。荊棘林中舞柘枝。
曰如何是佛。師曰。
新生孩子擲金盆。
other:: 
### 龍華道初禪師
 ^639a26

蘄州龍華道初禪師。
梓之馬氏子。為祖侍者有年。
住龍華日上堂曰。
雞見便鬪犬見便齩。
殿上鴟吻終日相對。
為甚麼却不嗔。便下座。
師機辯峻捷。門人罔知造詣。
一日謂眾曰。昨日離城市。
白雲空往還。松風清耳目。
端的勝人間。召眾曰。
此是先師末後句。
有頃脫然而逝。
other:: 
### 九頂清素禪師
 ^639b15

嘉州九頂清素禪師。
本郡郭氏子。於乾明寺剃染遍扣禪扃。
晚謁五祖聞舉首山答西來意語。
倏然契悟。述偈曰。
顛倒顛顛倒顛。新婦騎驢阿家牽。
便恁麼太無端。回顧不覺布衫穿。
祖見廼問。百丈野狐話又作麼生。
師曰。來說是非者便是是非人。
祖大悅。久之辭歸。
住清溪。次遷九頂。
太守呂公來瞻大像問曰。
既是大像因甚麼肩負兩楹。
師曰。船上無散工至。
閣下覩觀音像。又問。
彌勒化境觀音何來。
師曰。家富小兒嬌。
守乃禮敬。勤老宿至。
師問。舞劍當咽時如何。
曰伏惟尚饗。師詬曰。
老賊死去。爾問我。
勤理前語問之。師叉手揖曰。
拽破。紹興乙卯四月二十四日得微疾。
書偈遺眾曰。木人備舟。
鐵人備馬。丙丁童子穩穩登。
喝散白雲歸去也。
竟爾趨寂。
other:: 
### 元禮首座
 ^639b22

元禮首座閩人也。
受業焦山。初參演和尚於白雲。
凡入室必謂曰。衲僧家明取緇素好。
師疑之不已。一日演陞堂。
舉首山新婦騎驢阿家牽語。
乃曰。諸人要會麼。
莫問新婦阿家。免煩路上波吒。
遇飯即飯遇茶即茶。
同門出入宿世冤家。
師於言下豁如。且曰。
今日緇素明矣。二年演遷席祖山命分座不就。
演歸寂即他往。崇寧間再到五祖。
僧問。五祖遷化向甚麼處去。
師曰。有眼無耳朵六月火邊坐。
曰意旨如何。師曰。
家貧猶自可路貧愁殺人。
或問。金剛經云一切善法。
如何是法。師曰。上是天下是地。
中間坐底坐立底立。
喚甚麼作善法。僧無對。
師便打。後終於四明之瑞岩。
other:: 
### 普融藏主
 ^639c8

普融藏主。福州人也。
至五祖入室次。祖舉倩女離魂話問之。
有契。呈偈曰。二女合為一媳婦。
機輪截斷難回互。
從來往返絕蹤由。
行人莫問來時路。
凡有鄉僧來謁。則發閩音誦俚語曰。
書頭教娘勤作息。
書尾教娘莫瞌睡。
且道中間說箇甚麼。
僧擬對。師即推出。
other:: 
### 法閦上座
 ^639c21

法閦上座。久依五祖未有所入。
一日造室。祖問。不與萬法為侶者是甚麼人。
曰法閦即不然。祖以手指曰。
住住法閦即不然作麼生。
師於是啟悟。後至東林宣密度禪師席下。
見其得平實之旨。
一日拈華繞度禪床一匝。
背手插香爐中曰。
和尚且道。意作麼生。
度屢下語皆不契。
踰兩月遂問師令試說之。
師曰。某秖將華插香爐中。
和尚自疑有甚麼事來。
other:: 
## 智海平禪師法嗣
智海平禪師法嗣
other:: 
### 淨因繼成禪師
 ^639c27

東京淨因蹣菴繼成禪師。
袁之宜春劉氏子。
上堂拈拄杖曰。清淨本然云何忽生山河大地。
看看富樓那穿過釋迦老子鼻孔。
釋迦老子鑽破虛空肚皮。
且道山河大地在甚麼處。
擲下拄杖召大眾曰。
虛空翻筋斗向新羅國裏去也。
是爾諸人切忌。認葉止啼刻舟尋劍。
上堂。茫茫盡是覓佛漢。
舉世難尋閑道人。
棒喝交馳成藥忌。
了忘藥忌未天真。
上堂。崑崙奴著鐵袴。
打一棒行一步。爭似火中釣鼈日裏藏氷。
陰影問翻魍魎。虛空縛殺麻繩。
上堂。狹路相逢且莫疑。
雷光石火已遲遲。
若教直下三心徹。
秖在如今一餉時。
到這裏直使問來答去。
火迸星飛。互換主賓。
照用得失。波翻嶽立。
玉轉珠回。衲僧面前了無交涉。
豈不見拈華鷲嶺獨許飲光。
問疾毘耶誰當金粟。
那知微笑已成途轍。
縱使默然未免風波。
要須格外相逢。始解就中頴契。
還會麼。一曲寥寥動今古。
洛陽三十六峯西。
上堂。舉不顧即差。
互擬思量何劫悟。
大眾枯桑知天風。
是顧不顧。海水知天寒。
是思不思。且喚甚麼作悟底道理。
兔角杖頭挑法界。
龜毛拂子舞三臺。
上堂。鼻裏音聲耳裏香。
眼中鹹淡舌玄黃。
意能覺觸身分別。
氷室如春九夏涼。
如斯見得方知男子身中入定時。
女子身中從定出。
葵花隨日轉。犀紋翫月生。
香楓化老人。螟蠕成婐 #CB06239;。
若也不知。苦哉佛陀耶。
許爾具隻眼。上堂。
一念心清淨。佛居魔王殿。
一念惡心生。魔王居佛殿。
懷禪師曰。但恁麼信去。
喚作脚踏實地而行。
終無別法。亦無別道理。
老僧恁麼舉了。秖恐爾諸人見兔放鷹刻舟求劍。
何故功德天黑暗女。
有智主人二俱不受。
上堂舉。汾陽拈拄杖示眾曰。
三世諸佛在這裏。
為汝諸人無孔竅。
遂走向山僧拄杖裏去強生節目。
師曰。汾陽與麼示徒。
大似擔雪填井傍若無人。
山僧今日為汝諸人出氣。
拈起拄杖曰。三世諸佛不敢強生節目。
却從山僧拄杖裏走出。
向諸人道。我不敢輕於汝等。
汝等皆當作佛。說是語已。
翻筋斗向拘尸羅城裏去也。
擲下拄杖曰。若到諸方分明舉似。
師同圓悟法真慈受并十大法師禪講千僧。
赴太尉陳公良弼府齋。
時　徽宗皇帝私幸觀之。
太師魯國公亦與焉。
有善華嚴者。廼賢首宗之義虎也。
對眾問諸禪曰。吾佛設教自小乘至於圓頓。
掃除空有獨證真常。
然後萬德莊嚴方名為佛。
嘗聞禪宗一喝能轉凡成聖。
則與諸經論似相違背。
今一喝若能入吾宗五教是為正說。
若不能入是為邪說。
諸禪視師。師曰。如法師所問。
不足三大禪師之酬。
淨因小長老可以使法師無惑也。
師召善。善應諾。師曰。
法師所謂愚法小乘教者乃有義也。
大乘始教者乃空義也。
大乘終教者乃不有不空義也。
大乘頓教者乃即有即空義也。
一乘圓教者乃不有而有不空而空。
或作空而不有有而不空義也。
如我一喝非唯能入五教。
至於工巧技藝諸子百家悉皆能入。
師震聲喝一喝。問善曰。
聞麼。曰聞。師曰。汝既聞此一喝。
是有能入小乘教。
須臾又問善曰。聞麼。
曰不聞。師曰。汝既不聞適來一喝是無。
能入始教。遂顧善曰。
我初一喝汝既道有。
喝久聲銷汝復道無。
道無則元初實有。
道有則而今實無。
不有不無能入終教。
我有一喝之時。有非是有因無故有。
無一喝之時。無非是無因有故無。
即有即無能入頓教。
須知我此一喝不作一喝用。
有無不及情解俱忘。
道有之時纖塵不立。
道無之時橫遍虛空。
即此一喝入百千萬億喝。
百千萬億喝入此一喝。
是故能入圓教。善乃起再拜。
師復謂曰。非唯一喝為然。
乃至一語一默一動一靜從古至今。
十方虛空萬象森羅。
六趣四生三世諸佛一切聖賢。
八萬四千法門。百千三昧無量妙義。
契理契機。與天地萬物一體。
謂之法身。三界唯心萬法唯識。
四時八節陰陽一致。
謂之法性。是故華嚴經云。
法性遍在一切處。
有相無相一聲一色。
全在一塵中含。四義事理無邊周遍無餘。
參而不雜混而不一。
於此一喝中皆悉具足。
猶是建化門庭隨機方便。
謂之小歇場。未至寶所。
殊不知吾祖師門下。
以心傳心以法印法。
不立文字見性成佛。
有千聖不傳底向上一路在。
善又問曰。如何是向上一路。
師曰。汝且向下會取。
善曰。如何是寶所。
師曰。非汝境界。善曰。
望禪師慈悲。師曰。
任從滄海變終不為君通。
善膠口而退。聞者靡不歎仰。
皇帝顧謂近臣曰。
禪宗玄妙深極如此。
淨因才辯亦罕有也。
近臣奏曰。此宗師之緒餘也。
other:: 
### 法輪彥孜禪師
 ^640a7

南嶽法輪彥孜禪師。
處之龍泉陳氏子。
上堂。若是諦當漢。
通身無隔礙。舉措絕毫釐。
把手出紅塵。撥開向上竅。
當頭劄定不犯鋒稜。
轉握將來應用恰好。
絲毫不漏函蓋相應。
任是諸佛諸祖。覷著寒毛卓竪。
會麼喫茶去。僧問。
如何是不涉煙波底句。
師曰。皎皎寒松月飄飄谷口風。
曰萬差俱掃蕩一句截流機。
師曰點。僧曰到。師曰。
借人面具舞三臺。
問如何是佛。師曰。
白額大虫。曰秖如洞山道麻三斤又作麼生。
師曰。毒蛇鑽露柱。
曰學人不曉。師曰。
踏著始驚人。
other:: 
### 開福崇哲禪師
 ^641a4

衡州開福崇哲禪師。
邵州劉氏子。上堂。
妙體堂堂觸處彰。
快須回首便承當。
今朝對眾全分付。
莫道儂家有覆藏。
擲拂子召侍者曰。
因甚打下老僧拂子。
問一水吞空遠。三峯峭壁危。
猊臺重拂拭。共喜主人歸。
未審到家如何施設。
師曰。空手捻雙拳。
曰意旨如何。師曰。
突出難辯。上堂。山僧有三印。
更無增減剩。覿面便相呈。
能轉凡成聖。諸人還知麼。
若也未知不免重重註破。
一印印空。日月星辰列下風。
一印印泥。頭頭物物顯真機。
一印印水。捩轉魚龍頭作尾。
三印分明體一同。
看來非赤又非紅。
互換高低如不薦。
青山依舊白雲中。
other:: 
## 泐潭祥禪師法嗣
泐潭祥禪師法嗣
other:: 
### 鴻福昇禪師
 ^641a15

台州鴻福德昇禪師。
衡陽人也。上堂。諸人恁麼上來墮在見聞覺知。
恁麼下去落在動靜施為。
若也不去不來。正是鬼窟活計。
如何道得出身底句。
若也道得則分付拄杖子。
若道不得依而行之。
卓拄杖下座。
other:: 
### 萬壽素禪師
 ^641a28

建寧府萬壽慧素禪師上堂。
僧問。劫火洞然大千俱壞。
未審這箇還壞也無。
大隨曰壞。脩山主曰。
不壞。未審孰是孰非。
師曰。一壞一不壞。
笑殺觀自在。師子驀齩人。
狂狗盡逐塊。復曰。
會麼。曰不會。師曰。
漆桶不快便下座。
一日有僧來作禮。
師問。甚處來。曰和尚合知某來處。
師曰。湖南擔屎漢江西刈禾客。
曰和尚真人天眼目。
某在大溈充園頭。
東林作藏主。師打三棒喝出。
紹興二十三年六月朔沐浴趺坐書偈曰。
昨夜風雷忽爾。露柱生出兩指。
天明笑到燈籠。拄杖依前扶起。
拂子#CB01387;跳過流沙。
奪轉胡僧一隻履。
於是儼然而逝。
other:: 
### 香山道淵禪師
 ^641b4

明州香山道淵禪師。
本郡人。上堂。酒市魚行。
頭頭寶所。鵶鳴鵲噪。
一一妙音。卓拄杖曰。
且道這箇是何佛事狼藉不少。
上堂。香山有箇話頭。
彌滿四大神洲。若以佛法批判。
還如認馬作牛。諸人既不作佛法批判。
畢竟是甚麼道理。
擊拂子。無鑐鎖子不厭動搖。
半夜枕頭要須摸著。
下座。
other:: 
### 開善道璚禪師
 ^641b16

建寧府開善木菴道璚首座。
信之上饒人。叢林以耆德尊之。
泐潭亦謂其飽參。
分座日甞舉隻履西歸語。
謂眾曰。坐脫立亡倒化即不無。
要且未有逝而復出遺履者。
為復後代兒孫不及祖師。
為復祖師剩有這一著子。
乃大笑曰。老野狐。
紹興庚申冬信守以超化革律為禪。
迎為第一祖。師語專使曰。
吾初無意人間。欲為山子正為宗派耳。
然恐多不能往受請。
已取所藏泐潭繪像與木菴二字。
仍書偈囑清泉亨老。
寄得法弟子慧山曰。
口嘴不中祥老子。
愛向叢林鼓是非。
分付雪峯山首座。
為吾痛罵莫饒伊。
顧專使曰。為我傳語侍郎。
行計迫甚不及修答。
聲絕而化。
other:: 
### 寶峯景淳禪師
 ^641b23

景淳知藏。梅州人。
於化度寺得度。往依泐潭。
入室次潭問。陝府鐵牛重多少。
師叉手近前曰。且道重多少。
潭曰。尾在黃河北。
頭枕黃河南。善財無鼻孔。
依舊向南參。師擬議。
潭便打忽頓徹。巾侍有年竟隱居林#CB05145;。
嘗作偈曰。怕寒懶剃鬔鬆髮。
愛暖頻添榾柮柴。
破衲伽黎撩亂搭。
誰能勞力強安排。
other:: 
### 懷玉用宣禪師
 ^641c7

信州懷玉用宣首座。
四明彭氏子。幼為僧徑趨叢席。
侍泐潭於黃檗。一日自臨川持鉢歸值潭晚參。
有云。一葉飄空便見秋。
法身須透鬧啾啾。
師聞領旨。潭為證據。
後依大慧。慧亦謂其類己。
以是名卿鉅公列剎迎禮不就。
嘗有頌大愚答佛話曰。
鋸解秤鎚出。老杜詩。
紅稻啄殘鸚鵡顆。
碧梧棲老鳳皇枝。
other:: 
## 潭州雲蓋本禪師法嗣
潭州雲蓋本禪師法嗣
other:: 
### 承天慧連禪師
 ^641c14

潭州南嶽承天惠連禪師。
僧問。如何是承天境。
師拈起拂子。僧云。
如何是境中人。師擊禪床一下。
僧云。人境已蒙師指示。
向上宗乘事若何。
師挂拂子於舊處。
乃曰。湖南近日稍別。
小雪應時及節。但管積嶽堆山。
勿論春寒秋熱。呵呵呵真可悅。
庭下黃柑香不徹。
上堂舉扇子曰。犀牛扇子古今揚。
七十峯前九夏長。
二六時中如可用。
分明頭角好商量。
且問。諸禪德商量箇什麼。
良久曰。任爾千般巧。
終無兩樣風。乃放扇子。
上堂拈拄杖曰。諸供養中法供養最勝。
所謂法供養者。山供養水水供養山。
僧堂供養佛殿。佛殿供養僧堂。
諸人供養老僧。老僧供養諸人。
良久曰。供養已畢念普供養真言。
老僧忘却。且教拄杖子念與諸人。
卓一下云。靜處薩婆訶。
上堂曰。鬧市裏識取古佛。
百草頭上薦取老僧鬧市裏古佛且致。
百草頭上老僧作麼生薦。
乃云。不是逢人誇好手。
大都品格合風流。
喝一喝。
other:: 
### 承天自賢禪師
 ^641c22

潭州南嶽承天自賢禪師。
僧問。大眾已集仰聽雷音。
猊座既登請師剖露。
師曰。剎竿頭上翻筋斗。
僧云。恁麼則嶽麓山前祥霧起。
祝融峯下瑞雲生。
師曰。紫羅帳裏撒真珠。
乃拈拄杖曰。不是心不是佛不是物。
打禪床一下云。與君打破精靈窟。
簸土揚塵無處尋。
千山萬山空突屼。
復敲禪床一下曰。
歸堂參。又上堂曰。
一身高隱唯南嶽。
自笑孤雲未是閑。
松下水邊端坐者。
也應隨例說居山。
咄又曰。五更殘月落。
天曉白雲飛。分明目前事。
不是目前機。既是目前事。
為什麼不是目前機。
良久曰。欲言言不及。
林下好商量。又曰。
佛祖不能正觀。天地不能蓋載。
且道為什麼如此。
良久曰。人人有箇皮袋。
other:: 
### 香山惟德禪師
 ^642a11

廬陵香山惟德禪師。
僧問。登師子坐作師子吼。
師曰。退後三步。僧云。
忽遇文殊來又作麼生。
師曰。列在下風。乃曰。
獨坐草菴中。空生直未委。
天龍殊不知。花雨從何墜。
摩竭徒掩室。毘耶空口閉。
睡起一杯茶。別是箇滋味。
喝一喝。上堂曰。難難絲毫猶隔萬重山。
易易剎那便到無生地。
堪羨文殊與維摩。
兩箇紛紛談不二。
山僧即不然。良久曰。
難難揀擇明白君自看。
喝一喝。
other:: 
### 草衣巖慶禪師
 ^642a25

南嶽草衣巖治平慶禪師。
僧問。如何是治平境。
師曰。石室夜深霜月白。
草衣歲久敗蒲寒。
僧云。如何是境中人。
師曰。携笻尋遠水洗鉢趁朝齋。
僧云。人境已蒙師指示。
向上宗乘事若何。
師曰。木馬嘶風泥牛渡海。
乃曰。不是心不是佛不是物。
放出遼天鶻。還見麼。
清風月下守株人。
涼兔漸遙春草綠。
喝一喝。上堂曰。終日茫茫郍事無妨。
且道郍事如何。良久曰。
落葉知流水。歸雲識舊峯。
other:: 
## 護國本禪師法嗣
護國本禪師法嗣
other:: 
### 君山普淨禪師
 ^642b5

岳州君山崇勝普淨禪師。
僧問。如何是君山境。
師曰。寺居煙島上四野盡波瀾。
僧云。如何是境中人。
師曰。望南看北斗僧云。
人境已蒙師指示。
向上宗乘事若何。
師曰。檻外清風起湖中白浪生。
云謝答話。師曰。老僧罪過。
乃拈拄杖曰。看看拄杖拄杖。
生在懸崖石上。如今拈向人前。
一任生風起浪。乃拋下。
又上堂曰摩竭掩室淨名杜口。
飲光微笑達磨壁觀。
雪老輥毬禾山打鼓。
祕巖擎杈清平拽石。
此一隊漢各逞伎倆。
總不措一言教。後人如何摸 #CB01857;。
莫怪山僧不會說禪。
秖是修造院門。一粥一飯接待往來。
若是說禪說道自有諸方。
續傳燈錄卷第二十五
 ^642b15
