
pin:: 
## 16
大方廣佛華嚴經隨疏演義鈔卷第十七
author:: 唐清涼山大華嚴寺沙門澄觀述
〈序〉曰「大方廣」下，第四別歎此典旨趣玄微。
於中二：先總歎、後別歎。
今初，先二句標其深廣、後「視之者」下成上二句。
既為祕藏，故視之不見。
稱為性海，安測邊涯。
挹者，《珠叢》云「以器斟酌於水也。」
故《文選．頭陀寺碑》云「蓋聞挹朝夕之池者，
無以測其淺深；仰蒼蒼之色者，難以知其遠近。」
故今測量者，以管窺天、用蠡酌海也。
〈序〉曰「有學無學志絕窺覦」下，第二別歎。
於中三：初約人歎、二約法歎、三約處歎。
初中二：先對劣顯勝、後當體顯勝。
前中，初句通三乘，後句別說。
然二乘在座如聾如盲，三乘菩薩積行多劫，不能測故。
窺者，《左傳》云「謂舉足而視。」
覦者，《珠叢》云「謂有所冀望。」
後「最勝種智」下，當體顯勝。
上句約果滿，以滿二嚴成種智也。
下句云「普賢文殊」等者，納因圓。
普賢之行、文殊之願，二皆圓也。
亦得行願通上二聖。
〈序〉曰「一句之內」下，第二約法歎。
於中，上句約能詮深廣故，一句之義竭海墨而不盡；
後「一豪之中」下約所詮事事無礙故，一豪之中置剎土而非隘。
〈序〉曰「摩竭提國」下，三約處歎。
舉摩竭者，九會本故，不起覺場而周遍故。
舉普光者，近菩提場。
又說信門該於果海，故云「爰敷寂滅之理」。
〈序〉曰「緬惟奧義」下，第五傳譯古今感慶逢遇。
於中二：先明前譯多闕、後明今譯多具。
今初。緬者，遠也。惟者，思也。
六代，即晉、宋、齊、梁、陳、隋也。
言「惟啟半珠未窺全寶」者，即《涅槃．聖行品》
雪山童子聞化羅剎云：「諸行無常，是生滅法。」
驚而顧視，唯見羅剎。
問羅剎云：「大士！汝於何處得是過去離怖畏者所說半偈？
大士？汝於何處而得如是半如意珠？」
釋曰：欠下半偈，義未全故。
若得聞下「生滅滅已，寂滅為樂。」
即全寶也。今明先譯既多闕略，為半寶也。
〈序〉曰「朕聞其梵本」下，第二明今譯多具，即全寶也。
文中有六：一邀迎、二正譯、三感徵、四事畢、
五讚益、六慶遇。今初，事如玄談。
〈序〉曰「粵以證聖元年」下，第二證譯也。
「月旅姑洗」者，正當三月。
言「親受筆削」者，則天躬自刊削。
言筆削者，《漢書．衛青傳》云「削則削，筆則筆。」
削謂刪去，筆謂增益。
有云：理書勘受削而注之。
良以古人書竹木簡，以刀削故。
〈序〉曰「遂得甘露流津」下，三感徵也。
十四日是辛酉，庚申即十三日，壬戌即十五日，前後一日各有感徵。
謂則天於十三日夜夢，見遍天之內皆降甘露。
十四日覃開譯經，十五日天降甘雨。
覃者，《爾雅》云「及延也。」
郭璞注云「謂蔓延相被及也。」
「式開」下，成上徵祥。
此二句亦可通上二瑞，皆一味之澤。
亦可「式開實相」，成上甘露不死之藥，況實相之常住故。
「一味之澤」，成上膏雨，一雲一雨無異味故。
式者，用也。〈序〉曰「以聖曆二年」下，第四事畢己亥。
取於乙未丙申丁酉戊戌己亥，首涉五年繕寫方畢。
繕者，《說文》云「補也。」
《珠叢》云「治故造新皆謂之繕。」
〈序〉曰「添性海之波瀾」下，第五讚益。
於中二：先明益教理。
大波曰瀾。《玄言》曰「廓者，張小使大。」
鄭玄注《禮》云「疆者，界也。」
《說文》云「域者，封也。」
謂玄言既加，添足性海，開廓法界矣。
後「大乘頓教」下，二辯益物機。
〈序〉曰「豈謂後五百歲」下，第六慶遇也。
於中，先慶遇、後發願。
今初，前句約惡時得聞，是一幸也；後一句約惡處得聞，此二幸也。
初言後五百者，如來滅後有五五百年，
第一五百年解脫堅固等，今當第四五百年，
故云後也，在三五之後故。
故《金剛經》中，於後五百歲信受者難得。
言「俄啟珠函之祕」者，即《智論》第六十四云
「般若是如意珠，舍利如函篋。
舍利之中雖無般若，而為般若所熏，故得一興供養千反生天。」
今用此事，則如來如函，《華嚴經》是如意珠也。
〈序〉曰「所冀闡揚沙界」下，二發願。
於中二：先兩句橫遍。
沙界，麁相遍也。「塵區」者，明微細遍，遍微塵中之區域故。
後「並兩曜而長懸」下二句，明竪窮，長懸永布故。
兩曜，即日月，喻如來根本、後得智也。
〈序〉曰「一窺寶偈」下，第六總彰序意讚理自謙。
於中三：先兩句正製序由，以披尋翫味慶喜深故。
《毛詩》注云「復，謂反復。」
《珠叢》云「復，謂重審察，即是南容三復白圭。」
疏中已引。二「雖則無說無示」下，讚理離言要假言顯。
無說無示，則《淨名》目連章之文。
「不二之門」，即《淨名．不二法門品》，亦如疏說。
「因言 " resp=顯言」者，若無文殊讚默之言，安知無言之為妙？
故寂滅之相，假以言詮。
言「大千之義」者，即〈出現品〉塵含經卷喻，疏中已引。
故大千經卷潛塵無益，聰慧者開便能益物。
今假言顯義，當開塵示於經卷，有成益也。
三「輒申」下，謙己結成。
上已略釋序竟。其中有與理相應者，隨時取捨耳。 ^126b8

疏「第十別釋文義」者，疏文分二：先總科、後釋經。
前中三，謂標彰、列名、解釋。 ^127b8

疏「初本部三分」者下，解釋十重三。
初分中分二：先明序正、後流通。
「有無」下，別釋流通。
於中三：一序昔說、二序昔義、三申今解。 ^127b10

疏「此上七解」下，二會昔義也。
復會前七師，融成四句：一即第七師，三即前六師，二四義加。
二唯正宗者，意取悟入顯理為正宗故。
故河西道郎云：「若因初分以得悟，則初分為正。
若因後分以得悟，則後分非傍。」
即斯義也。 ^127b13

疏「今依具三」下，第三申今正解。
謂上顯義理包含縱成四句，依文釋義三分可依。
若無流通，序正安立？
若唯有正，起盡不明。
若約無言，如何解釋，就疏文四：一立取源由；
二「所以三者」下，辯三之相；三「非唯一部」
下，例成前義，謂會品之文尚須三分，何況一部不立三耶？
四「雖六解皆通」下，辯定流通。
於中三：先取正義、次辯前順違、後結正釋。 ^127b18

疏「初之一解」下，二辯前順違，出前不取五釋所以。 ^127b26

疏「令正宗中闕證入」者，此即光統以〈法界品〉為流通。
〈法界〉是證入因果，眾海大問，新眾遠集，
佛自入定，眾海頓證。
判為流通，已抑經文，況正宗中但有信解行三而無證入。 ^127b27

疏「第三但屬善財一相」者，此即裕公以
〈法界〉後偈為流通。
但是善財五相之中，顯因廣大相之一半，故非一部流通。 ^127c2

疏「後二偈」下，但言有云，即《刊定記》主意用此義。
言「但結偈中佛德」者，以普賢向讚如來言不能盡，
故總結云「剎塵心念可數知，大海中水可飲盡，
虛空可量風可繫，無能盡說佛功德。」
若將此結歎佛德判為流通，則一部之中無菩薩德。 ^127c5

疏「十行等末類有此偈」者，上以義破，此以文破。
彼非經終而有此偈，故今此偈非是一部用為流通，但當會當品流通意耳。
言「十行末偈」者，偈云「菩薩功德無有邊，一切修行皆具足。
假使無量無邊佛，於無量劫說不盡。
何況世間天及人，一切聲聞及緣覺，能於無量無邊劫，讚歎稱揚得究竟。」
釋曰：〈法界〉偈末結佛德無盡，此結十行菩薩之德不可盡耳。
而言十行等者，等取十向、十地。
十向末云「一切眾生由可數，三世心量亦可知，
如是普賢諸佛子，功德邊際無能測。
一毛度空可得邊，眾剎為塵可知數，如是大仙諸佛子，所住行願無能量。」
此結迴向行願無盡。
十地末云「十方國土碎為塵，可於一念知其數，
豪末度空可知量，億劫說此不可盡。」
而言此者，明此上十地德無盡耳。
是知位位品品德德之末皆結無盡，故非一部之流通也。 ^127c10

疏「經來未盡未必在後」者，破第五師。
言未必者，容許後有，但不必定耳，如〈毘盧遮那品〉
末，或〈隨好品〉末等。
既不必有，故難取定。 ^127c27

疏「眷屬流通但約義故」者，即第六師，以約義理，
於一佛乘分別說三，根本法輪攝彼眷屬，
故云攝群經為眷屬，何必將彼為此流通？
此中有序，不用彼序，何獨用彼為此流通？ ^128a1

疏「故依遠公」，三結歸正義。
疏「古云此九會中大位問答總有五番」
者，疏意存四，故舉古釋，以第五無大位問答故。
於中二：先敘昔、後「古德以善財」下密示今意。
意有其二，故但為四，一五無大位問故、
二第五屬流通故，故云「今既判入流通，則前唯四。」
第四應名依人證入成德分。 ^128a6

疏「兼取流通以為五分」者，順於古義，第一分中既攝一部序分，
不於正宗之內分為五分，故取流通為第五分，理亦無違。
但無大位之問，故疏合為四耳。 ^128a12

疏「三以文從義科」，謂據現文但有其四，四位大問故。
就第二分中，有差別平等二義，故分為五周因果。 ^128a16

疏「初五位明因、後八相明果」者，且依一相，
以八相是應現故，故屬果攝。
若剋實而言，成如來力下四門方是其果，前一百九十六門皆屬因攝。
若以八相為果，果有一十九門，餘皆屬因。
言「名出世因果」者，品名離世間故。
言「亦名成行因果」者，廢於位名，意在行故。 ^128a18

疏「四前後襵疊科」者，雖有十重，總為二分，
從後倒襵，節節除後，就前分二故。 ^128a24

疏「初位前十信行」者，以四十二位明義。
十信未成位，但為住因故，《仁王》詺十住為十信故，取能成信詺所成住故。 ^128a26

疏「五前後鉤鎖科」者，即是新意。
文中二：初總標、二正釋。 ^128a29

疏「一第一會為依報因果」下，第二正釋也。
然文有十節，謂一經初五品；二〈毘盧遮那品〉；
三〈名號〉下三品；四〈問明〉至〈住處〉，有二十三品為一節；
五〈不思議〉至〈隨好〉三品為一節；六〈普賢行品〉
為一節；七〈如來出現品〉為一節；八〈離世間品〉
為一節；九〈入法界品〉為一節。
初後不重用，但合有八重因果。
以第九〈離世間〉及第十〈法界〉各自為一重因果，故得為十。 ^128b1

疏「五取不思議品」下，此一因果，疏文有四：
初正明、二解妨、三引證、四結成。
初文可知。 ^128b9

疏「以不思議等與前為果」下，二解妨。
謂有問言：差別、圓融，二義非一，如何前差別果得為圓融果耶？
故通意云：雖〈不思議〉等經文是一，所望異故，
果別於因，成差別因果；果自圓融，得成圓融之果。
言圓融者，以一一德周法界故；三十六門，
門門之中含十句故；所說之相難測量故；品名標為不思議故。 ^128b11

疏「然有六義」下，三引證。
證成〈不思議〉等三品為普賢行之果，〈普賢行品〉是不思議等因。 ^128b18

疏「一因果相屬科中多先果後因」者，五周因果，
所信、證入二果居先，差別因前亦先有果，故云多先果也。
今亦先果後因，為例同也。
而言因果相屬科者，即前第三以文從義科也，
謂從因果相屬之義，科成五故。 ^128b20

疏「二四十八後未有證成」等者，若〈不思議〉
至〈隨好〉，唯屬差別果。
因果既終，合有現瑞證成，今却無證。
〈普賢行品〉既唯屬出現之因，既未說果，何得有證？
明知〈普賢行〉竟有證結，屬前來〈不思議〉等故。 ^128b25

疏「三普賢品初無別發起」者，若不屬前，
此品之初應合別有發起；既無發起，明是屬前。 ^128c1

疏「四以義」等者，果德難思，不可但為差別果故。 ^128c3

疏「五前雖有問」等者，即第二會初之問。
而復問者，欲顯〈不思議〉下難思是圓融因果之初故。 ^128c4

疏「六第二會初已有三業」等者，前若無果，
要用〈不思議〉等為差別果。
前既已有，此〈不思議〉等全屬於後，前段差別因果亦足。 ^128c6

疏「由斯六義」下，第四結也。
三通釋中，疏「成佛涅槃亦因現故」者，此遮外難。
恐有難云：〈離世間品〉自有因果，那得總為出現家因？
故為此通。 ^128c9

疏「由離世間」下，釋為出現因義。 ^128c12

疏「八離世間」等者，當會自成因果，九全合兩會為一因果，
十以〈入法界〉當會自成因果。
然第八會雖不鉤前，前〈出現品〉已曾鉤此第十因果、
不鉤第八會，第八會已曾鉤第九，故並得名鉤鎖因果。 ^128c13

疏「其善財已下」等者，善財歷事為因，普賢說佛德為果故。 ^128c18

疏「六隨品長分科」者，不約會分，總為直科三十九品以為十分耳。 ^128c19

疏「二現相品」下，明佛果無涯大用分者，
〈現相品〉大用在義可知。
普賢三昧言大用者，同加普賢不來而至，
一多延促皆無礙故，毛光讚德無不周故。
成就華藏，皆說如來遍淨法界、遍應剎海，
令依正相入、塵含法界，皆無涯大用也。 ^128c21

疏「十善財下善友教證分」者，若據標云
「隨其本會科」，會各一分，只成九分；欲顯圓十，故開後一。
據實合有十會表圓，或經來未盡，且案文釋耳。 ^128c26

疏「若開諸龍及三乘會」等者，前為百二十分，
則諸龍、三乘皆屬善財會。
以初至福城本為善財故，故不別開諸乘等會。
今約雖至福城，城中善財等二千四眾尚未出城，
先說普照法界修多羅，利益諸龍及三乘人，故別乘之。
餘可知。 ^129a1

疏「上來十例各顯一理，然亦無盡」者，第二正釋經文。
於中三：初總結前義、二依三分、三依四分消經。 ^129a6

疏「若依常用」下，二依三分略科。
於中二：先總科三分、後「序中就文分二」下別釋二序。
於中三：初總科。「二結通」者，文在第五卷末，
彼文有三：初結此界、次結華藏內、後結華藏外。
次「然此二序」下，總指在餘。
三「初證信者」下，文分為三：初立序原由、
二立序所以、三略釋序文。
今初。文略言「阿難請問」等者，《智論》第二云
「佛涅槃時，於拘尸那國娑羅雙樹間北首而臥，一心欲入涅槃。
阿難親屬，愛心未除，未離欲心，心沒憂海，不能自出。
爾時長老阿泥樓豆語阿難言：『汝是守佛法藏人，不應如凡夫自沒憂海。
一切有為法是無常相，汝莫憂愁。
又佛首付汝法，汝今愁悶失所付事。
汝當問佛：佛涅槃後，我等云何行道。
一誰當作師？二惡性車匿云何共住？
三佛經初首作何等語？
四如是種種未來要事應當問佛。』
阿難聞是事已，心悶小醒，得念道力助，
於佛末後所臥床邊，以是事問佛。
佛告阿難：『若今現在、若我過去，復自依止念處，莫依止餘。』
乃至廣說身受心法，以除世間貪愛。
又云：『從今日後，解脫戒律經是汝大師。
如解脫戒經說，身口意業應如是行。
又車匿比丘，如梵天法治。
若心軟，後應教迦旃延經，即可得道。
復次是我三阿僧祇劫所集法寶藏，是藏初首，
應作如是說，言：如是我聞。
一時佛在某方某國土，某處樹林中。
是我法門，初首應作如是說。
何以故？三世諸佛法經首皆稱是語。
今我經初，亦應稱此如是我聞一時佛在等語。』」
故云如《智度論》。 ^129a9

疏「及大悲經說」者，案《大悲經》第五云「佛告阿難：
『我今以是正法寶藏付囑於汝，勿令毀滅。』
阿難白佛言：『我今云何修行法眼？
乃至復云云何結集法眼？』
佛告阿難：『我滅度後，有諸大德比丘僧眾集法毘尼時，彼諸大德摩訶迦葉最為上首。
阿難！彼諸大德諸比丘眾應如是問：「世尊何處說大阿波陀那？
何處說摩訶尼陀那？
乃至云何處說聲聞藏、緣覺藏、菩薩藏？」
阿難！時諸比丘如是問已，汝應答言：「如是我聞：
一時佛在摩伽陀國菩提樹下，初成正覺。
如是我聞：一時佛在伽耶城。
如是乃至云如是我聞：一時佛在拘尸那城力士生地、
阿利羅跋提河邊、娑羅雙樹間。
乃至云佛說經已，一切大眾皆大歡喜頂戴奉行。」
阿難！汝應如是結集法眼。』」
餘可例知。上皆原由，即出其原本事由。 ^129b9

疏「若覈其所以意有六焉」者，第二立序所以也。 ^129b25

疏「今廢我從聞」下，上《智論》文，此下生公意，成上論義。 ^129b26

疏「若準佛地論」下，第三略釋序文。
於中二：先引二論開合不同、後「然信聞二事」下料揀通局。
謂如是我聞，唯經初有，而義通九會，為如是法義我皆得聞。
時主俱通者，會會之初皆云爾時世尊等。
處眾俱局者，摩竭非忉利天等，處局。
十佛剎菩薩列名異故，新舊菩薩亦不同故。 ^129b27

疏「隨相則爾」等者，一會即一切會，何有眾等而不通耶？ ^129c4

疏「上來略依三分」下，第三用四分科以釋文。
疏文有二：先總明、後「就第一」下別釋。
於中二：第一序昔。 ^129c6

疏「若以義從文且分為三」下，第二辯今已聞中，
疏「如是一部經義」等者，疏文有二：先序昔解、二明去取。
前中又二：先合釋信聞、後離釋信聞。
前中二：先總明、後「如是總言依四義轉」下別釋其相。
一言「依譬喻」者，如有說言：富貴如毘沙門，
如是所傳所聞之法，如佛所說。
此則以佛所說如毘沙門。
我今所傳如富貴人，則以佛說為喻也。
亦有說言：如是文句如我昔聞，此則以昔聞喻今聞也，故云譬喻。
故有釋如是云：兩法相似謂之如，一法無非謂之是。
相似即譬喻耳。 ^129c8

疏「二依教誨」者，謂如是當聽我昔所聞，此即傳法者之教誨也。
亦有云：即佛教誨。
謂如是，是我佛說，應當諦聽。
如有人言：汝當如是讀誦經論。 ^129c19

疏「三依問答」者，謂眾問言：汝當所說，昔定聞耶？
故此答言：如是我聞。 ^129c22

疏「四依許可」者，謂結集時諸菩薩眾咸共請言：
「如汝所聞，當如是說。」
傳法菩薩便許可言：「如是當說，如我所聞。
如是說言：我當為汝，如是而思、如是而作、
如是而說」等。又許可者，或信可言是事如是。
謂如是法，我昔所聞。
此事如是，齊此當說，定無有異。
由四義故，經初皆置如是我聞。
然上總意遍此四義，非別義也。 ^129c24

疏「餘更有釋意不殊前」者，《刊定記》別開有九意：一以總釋為一義。
次用上四別，如次成五義。
六以許可中第二釋云「又許可者或信可言」
為第六意，此是大乘法師重釋第四許可，
非別義也；設有異釋，大同許可。
又引《功德施論》為第七釋，云「如是我聞者，
顯示此經是佛世尊現覺而演，非自所作。」
此亦同《佛地》總意耳。
八引長耳三藏依三寶釋，若大乘法師用之，
乃是離釋如是，下文當引。
九引梁朝雲法師云「如是我聞者，將傳所聞之法，
先當標舉一部，謂如是經教，我於佛所聞者。」
此亦全同《佛地》總意。
故云更有異釋，意不殊前。 ^130a2

疏「若離釋者」下，第二離釋信聞。
於中有二：先依《智論》合如是二字通釋，是信順之辭。
然論具云「佛法大海，信為能入，智為能度。
如是者即是淨信也。
若人心中有清淨信，是人能入佛法；若無淨信，當知是人不入佛法。
不信者言是事不如是，是不信相；信者言是事如是，是信相。」 ^130a15

疏「故肇公云」者，此下肇公釋，但是用《智論》
意，非是別理，是以疏言故肇公云也。
復有人於肇上加云「信為入法之初基，智為究竟之玄術。
信則所言之理順，順則師資之道成。
由信故所說之法皆可順從，由順從故說聽二途師資建立。」
此亦後人傍於《智論》、肇公復後加，言則雖多，亦非異理。
故疏收其異義立為別釋，意同言異並略不存；
後人不知，重重因循，皆列為異解。 ^130a21

疏「有云聖人說法」下，此下自狹之寬以釋。
此第一最局，唯取如故，即劉虬注無量義經釋。 ^130b1

疏「若云如斯之言」，此下即梁武帝釋，此約能詮而通詮事理。 ^130b3

疏「有云如者當理之言」者，通能所詮，含於事理。
理者道理，非唯真如。
即生公釋《法華經》。 ^130b5

疏「此明說事如事」下，此即於生公解釋中，
傍出遠公約法以釋，意明生公即遠公意。
然彼具云「一約法解。
阿難道彼如來所說，如於諸法，故名為如。
說理如理、說事如事，說因如因、說果如果。
如法之言，是當道理，故曰如是。
良以乖法名為非故，如法之言得稱為是。」
其言雖多，但是道理之言耳，故不異生公。 ^130b7

疏「融云如是者，感應之端也」，謂以如字為佛應，
是字為機感，故漸寬前。
從經以感應下，通妨難。
恐有難云：如即是應，是即為感，何不名為感應我聞？
故為此通。有引此為《注法華》釋者，注是劉公用融公義耳。 ^130b14

疏「上來諸釋」下，第二申今去取。
於中二：先且總許、後正申去取。
前中言「更有諸釋，言異意同」者，謂長耳三藏就三寶釋云
「一就佛，三世諸佛共說不異，故名為如。
以同說故，稱之為是。」
此大同梁帝。二約法，云「諸法實相，今古不異，故名為如。
如來為說，故稱為是。」
此同劉公，聖人說法但為顯如。
三約僧，釋云「以阿難聞，望佛所教，所傳不異，故名為如。
永離過非，故名為是。」
此同《佛地》總意，故云言異意同。
又寶公約離五謗釋云「第一句如是，此經離執有增益謗，故云如是。
第二句如是，此經離第二執無損減謗。
第三句如是，此經離第三執亦有亦無相違謗。
第四句如是，此經離第四執非有非無愚癡謗。
第五句如是，此經離第五執非非有非非無戲論謗。
此上五謗，當理之言即皆攝盡。」
又真諦三藏約二諦釋，既離有無則離俱及俱非等，故亦不異前釋。
故云言異意同。略序數條，更有多釋，亦言有異意則大同，恐繁不序。 ^130b19

疏「若依生物之信」下，第二正申去取。
於中文二：先總取三義、後以宗揀定中，文並可知。
言「敵對外道阿優」者，《百論》云「外道立阿優為吉。」
《智論》云「梵王昔有七十二字以訓於世，教化眾生。
後時眾生福德轉薄，梵王因茲吞噉却七十字，
在口兩角各留一字，是其阿優，亦云阿嘔，梵語輕重耳。」
餘可知。 ^130c9

疏「若華嚴宗」下，第二以宗揀定，即約教以釋。
上通諸教。今先舉圓宗、後「應隨教門」下依五教以釋。
既如是為當理之言明於二諦，則小乘人法為俗、生空為真。
始教之中四重真俗抗行，終教事理真俗二相交徹。
如真諦所解，四頓教則真俗兩亡，亡言絕慮方稱當理。
如《無常經》，應以生老病死定可厭等稱為當理之言，異此所明不得稱是等。
餘教可知。 ^130c16

疏「二我聞者釋聞成就」等者，疏文有三：
初總明立意、次「我即阿難」下略釋、後「云何稱我」下解妨重釋。
於中有二：先徵釋我聞、後釋所聞。
前中，先徵釋我諸蘊假者，通於諸教；後
「此用何聞」下，徵聞重釋，通於我聞。
於中，先徵，後「若依大小乘」下約教別釋。
於中三：初法相、二無相、三法性。
初法相中，含於小乘及與始教。
於中二：先正釋、後解妨。
今初，言小乘三者，薩婆多宗自有三義：
一法救論師，耳聞非識。
謂雖自分識，依根方聞。
然聞體是根，非是於識。
如聞既爾，見等亦然。
故《雜心》云「自分眼見色，非彼眼識見，非慧非和合，
不見障外色」故。二妙音師，識聞非耳，根無覺故。
三成實師，和合能聞。
上三並如《俱舍．界品》及《婆沙》第十三說。
言大乘三者，一耳聞非識，如《雜集》第二云「耳界有何相？
謂能聞聲。」《瑜伽》三十五云「數數於聲作意至能聞」故。
二識聞非耳，梁《攝論》云「聞有三義：一聞體，謂耳識。
二聞資糧，謂音聲。
三聞果，謂即聞慧。
唯此耳識以為正聞，三和合能聞。」
《佛地論》云「聞謂耳根發識領受聲塵。」
《瑜伽論》云「聞謂聽聞，即是耳根發生耳識，聞受教故。」 ^130c24

疏「然或具四緣八緣」者，通釋大小乘和合聞義。
上言和合，但合根識；今取具緣，故云四八。
然其四八是生識緣；若取能聞，兼所發識，則或五或九故。
疏云等言或四者，即是小乘，一空、二根、
三境、四作意。故《智論》云「爾時耳根不壞，
聲在可聞處，作意欲聞，情塵意合即耳識生，
隨耳識生即意識生，方能分別種種因緣，方得聞聲。」
釋曰：聲在可聞，處即空。
二即作意。情，即是根故。
《中論》內詺六根品為六情品。
古云：根含識義目之為情，塵即是境，意即意根，
加此為五，發生耳識。
言隨耳識生，即意識生，即同時意識分別，非是緣也。
若約分別聲塵，則同時意識亦是緣也。
「種種因緣得聞」，總結上也。
言八緣者，於前四上，復加於四，謂一空、
二根、三境、四作意、五根本依第八識、六染淨依第七識、
七分別依第六識、八種子。
種子為因緣依，諸有為法皆託此依，離此因緣必不生故。
分別依者，即第六識。
染淨依者，即第七識。
根本依者，即第八識，根即同境依故。
《唯識》第四云「由此五識俱有所依，定有四種，
謂五色根、六七八識，隨闕一種必不轉故，同境分別染淨根本所依別故。
如有偈云『眼識九緣生，耳識唯從八，鼻舌身三七，後三五三四。
若加等無間，於前各加一。』」
釋曰：眼九緣者，復加於明，闇中無見故。
耳已除明，七更除空，此三合中知故。
後三即六七八。六識五緣，更除染淨及與分別。
分別即所發識，染淨即所依根。
第七識或三或四，四謂除染淨，染淨即所發識故，前六識中約為根故除。
此第七中約為識故，復除第八，第八即總故。
或三者，更除於境，境即根故。
言三者，即第八，但有種子、作意及根。
或四，即更加境。此上諸釋，因便故來。 ^131a17

疏「雖因耳處」下，第二解妨。
此有二妨。一有問言：現是耳聞，云何言我聞；故為此通。
明我為總，總該眼耳等諸根故。
即《佛地論》文。二有問言：一切佛教詮於無我，
阿難已是入理聖人，那同凡夫而稱我聞？
故此通云：法雖無我，是牒問意。
後「言語便」易下，即是通釋。
於中，先顯正、後「非邪慢」下揀非。
此中通是二論之意，謂《智論》第一有三復次，以釋無我說我。
一云復次世間法中說我，非第一義中說。
以是之故，諸法空無我。
世間法故，雖說於我，無實體故。
二云復次世間語言有三根本：一邪、二慢、三名字。
前二不淨，後一是淨。
一切凡夫具三種語，見道學人具二種語，
謂慢、名字。諸聖人具一種語，謂名字，內心不計實法，隨世間人共傳是語。
諸佛弟子順俗故，說我無咎。
三云復次若人著無我相，諸法是實餘皆妄語。
是人應難：此一切法實相無我，云何言如是我聞。
今諸佛弟子，知一切法空無所有，是中心不著，
亦不著諸法實相，何況無我中心有所著。
以是義故，不應難言何以說我。
釋曰：上三復次，一隨世間故、二破邪見故、三不著無我故。
二者依《瑜伽論》第六云「略由四義，故稱我聞。
一為世間語便易故、二為隨順世間故、
三為斷除決定無我怖畏故、四謂宣說自他得失令生決定信解心故。」
《顯揚》第九、《雜集》十三皆同此說。
釋曰：此與《智論》大同。
《瑜伽》第一，《智論》略無，易故不出。
二即《智論》第一。三即《智論》第三，謂著無我，
即無我怖者，謂若定無我，為誰修學？
若不說無我，著即令怖；不著故不說無我，此怖自除。
四即第二，謂隨世流布，即能令他生決定信解之心。
已知二論言異意同，故今疏明含於二論，
取其言同，言語便易。
即《瑜伽》第一意，隨順世間；即《瑜伽》第二、
《智論》第一，非邪慢心而有所說，即《智論》第二意中所揀二語。
然大乘法師傍《智論》意，立三種我：一妄執我，即此邪我。
二者假施設我，謂大涅槃樂淨常我，除二乘倒，強施設故。
此亦即是《智論》名字中收，而《智論》於世間假名，此依出世法假名。
三世流布我，正同《智論》三語之中名字我耳。
然此中更有問言：為佛說法而言我聞？
為不說法而言我聞？
即本質、影像之義。
已見教體中，故疏不問。 ^131b22

疏「若依無相」下，第二無相宗，含於三教，
謂始教、頓教、實教。
謂若但云我既無我、聞亦無聞，即大乘初門，為始教意。
若云能所雙寂，無聞不聞亦無我不我，
離念頓顯，即頓教意。
其從緣空故，向上成前二教無我所以。
二者向下成不壞假名，即不聞之聞，為實教意，
謂事理無礙故，聞即不聞無二義故。
故《智論》云「聞者云何聞？
用耳根聞耶？用耳識聞耶？
用意識聞耶？若耳根聞，耳根無覺知，故不應聞。
若耳識聞，耳識一念不能分別，故不應聞。
若意識聞，意識亦不能聞。
何以故？先五識識五塵，然後意識識。
意識不能識現在五塵，唯識過去未來五塵。
若意識能識現在五塵者，盲聾人亦應識色聲。
何以故？意識不破故。
答曰：非耳根能聞，亦非耳識，亦非意識。
是聞聲事，從多因緣和合，故得聞聲。
不得言一法能聞聲。
何以故？耳根無覺故，不應聞聲。
識亦無色無對無處，故亦不應聞聲。
聲無覺亦無根，故不能知聲。」
釋曰：此上皆明相離不能聞。
下云爾時耳根不壞等，即辯和合能聞。
已如前法相宗中引。
今明和合而聞，聞即無聞，皆實教意。
若劉公《注法華》云「陰入非主為我，聽受非情曰聞。
深照緣起，悟解法空，若斯人也，顧命之所因，
然後傳而無執，物我同致。」
釋曰：此初亦始教意，從深照緣起下即實教意，然皆屬無相宗攝。
又言「不聞聞」者，即《涅槃》十九，〈十地品〉中當引大意，
但明事不礙理故不聞，約理不礙事故為聞。 ^132a8

疏「若約法性」下，第三約法性宗辯，而但明圓教中意。
言「以我無我不二之真我」者，含兩經意：
一者《淨名》云「於我無我而不二，是無我義。」
二者《涅槃》云「無我法中有真我，是故敬禮無上尊。」
正當今意，即口順世間，心造真境，真自在我。 ^132b8

疏「根境非一異之妙耳」者，以根與境共為緣起，
因根說境、因境說根，互相融即故曰非異，
兩相歷然故曰非一，斯為妙耳，何所不聞。 ^132b13

疏「然阿難所不聞經」下，第二釋不聞難。
謂有問言：阿難是佛得道夜生，年滿二十方始出家，年至三十如來方命以為侍者。
自三十年前如來所說，阿難不聞。
何以經初皆言我聞？
故為此答。答有四意，大為兩節：前三帶權、後一顯實。
一「或云展轉聞」者，自有數說：一《報恩》第六云
「阿難所不聞經，從諸比丘邊聞，或有諸天向阿難說。」
二依《涅槃》四十云「我涅槃後，阿難比丘所未聞者，弘廣菩薩當廣流布。
阿難所聞，自能宣通。」
三《智論》第二云「迦葉、阿難於王舍城結集三藏，
是時長老大迦葉謂阿難言：『佛囑累汝，令持法藏。
汝應報佛恩。佛在何處最初說法？
佛諸大弟子能守護法藏者皆已滅度，
唯汝一人在，汝今應隨佛心，憐愍眾生故，集佛法藏。』
是時阿難禮眾僧已，坐師子床。
時大迦葉說此偈言：
　　「『佛聖師子王，阿難是佛子，
　　師子座處坐，觀眾無有佛。
　　如是大德眾，無佛失威神，
　　如夜無月時，虛空不清淨。
　　如大智人說，汝佛子當演，
　　何處最初說，今汝當布現。』 ^132b16

「是時長老阿難，一心合掌向佛涅槃方，
如是說言：『佛初說法時，爾時我不見，如是展轉聞。
佛在波羅柰，佛為五比丘，初開甘露門，
說四聖諦法，苦集滅道諦。
阿若憍陳如，最初得見道，及八萬諸天，聞是得見道。』」
以是等文，明是傳聞，故云或展轉傳聞。 ^132c11

疏「或如來重說」者，《報恩經》第六明阿難佛命為侍者，
阿難從佛請求三願：一者不受佛故衣、
二者不受佛別請、三者所未聞法更請重說。
如來將入涅槃前，更為阿難重說。 ^132c16

疏「或得深三昧自然通達」者，《金剛華經》
云「阿難得法性覺自在王三昧故，如來前所說經皆能憶持，
與親聞無異。」《涅槃》亦云「阿難多聞士，若在若不在，
自然能解了，常與無常義。」
《法華》得受記竟，云：「世尊甚希有，令我念過去，
無量諸佛法，如今日所聞。
我今無復疑，安住於佛道，方便為侍者，護持諸佛法。」
既云得記竟方悟，亦帶方便。
據方便為侍者，即密顯實矣。 ^132c20

疏「上皆就迹而說」下顯實。
於中，上一句是結前，此下正顯實義。
言「如不思議境界經斯為良證」者，彼經云
「爾時復有千億菩薩現聲聞形，亦來會坐，
其名曰舍利弗、目犍連，乃至云阿難、提婆達多、跋難陀等而為上首。
皆已久修六波羅蜜，近佛菩提，為化眾生於雜染土現聲聞形。」
釋曰：是大菩薩方便顯本，故為實說。
如《法華．五百弟子品》云「諸比丘諦聽，佛子所行道，
善學方便故，不可得思議。
知眾樂小法，而畏於大智，是故諸菩薩，作聲聞緣覺。」
即其文也。又阿難章中云「方便為侍者，護持諸佛法。」
即大權明矣。後去取中，疏「但隨機教別」
者，此亦含多義：一成上諸說，但隨機教故。
二者即約三種阿難受持三藏，故云隨機教別見聞不同。
三種阿難，即《大乘集法經》說玄中已引
《金剛仙論》，及真諦《般若疏》引《闍王懺悔經》
等，並同此說。 ^132c29

疏「第二標主時處」下，釋一時中，文二：先唯就一時說、後感應合說。
今初。言「亦隨世假立」者，謂佛法中時不可得。
《中論》云「因物故有時，離物何有時？
物尚無所有，何況當有時。」
今隨世俗說有一時，《智論》意同。
言「揀異餘時」者，謂趣舉一時耳。
疏「即法王啟運嘉會之時」者，即肇公語，意亦可知。
啟者開也，嘉者善也。
《易》云「元者善之長也，享者嘉之會也。」
謂佛開大運，演說真乘，即嘉善之會也。 ^133a17

疏「亦可機教一時」下，二感應合釋，即生公意，可知。 ^133a26

疏「佛者主成就」下，疏文有二：先略釋、後
「義見」下指廣。前中，若言菩提，但稱為覺。
若云佛陀，此云覺者。
然覺有三：一自覺，謂雙覺事理，如睡夢覺、
如蓮華開，此揀凡夫；二者覺他，揀異二乘；
三者覺滿，揀異菩薩。
故云「自他覺滿之者」。
若禪觀說，亦云離心名自覺，離色名覺他，
色心俱離為覺滿，以依《起信》心體離念名為本覺故。
題中總有，此義釋之。 ^133a27

疏「真身無在而無不在故次辯之」者，總顯大意。
言無在者，體相寂寥，離能所故。
無不在者，體圓遍故。
故下經云「譬如虛空，遍至一切色非色處，非至非不至。
何以故？虛空無身故。
如來亦爾，遍一切法、遍一切眾生、遍一切國土，非至非不至。
何以故？如來身無身故，為眾生故示現其身。」
又無在即體，無不在即用，體用無礙故為真身。
此亦《淨名》身子答天女意，女身色相無在無不在也。 ^133b6

疏「為表所說」下，釋處所。
以表自心中所證，非是隨宜，故不移證處。 ^133b15

疏「第三別明時分」中分二：先躡前生起，
謂說法時及成佛時，雙標二時；後「此教勝」
下，雙釋二時。於中二：先明說時、後釋成佛。
前中三：初釋其所以。
次「初言尚總」下，二假問徵起。
此有二徵：一徵初近遠、二徵初通局。 ^133b17

疏「略為三解」下，第三解釋。
此上總標三義，即為三別。
三解之中，初之一解徵初遠近，近在一念；
答初通局，局初五會。
第二解，初在二七之後而通九會。
第三解，取前師即一念之初，取後第二師通於九會。
就初解中三：初正明時分、二遮伏難、三會論文。
初中明九會，分為三時，非總初也。 ^133b22

疏「以祇園身子皆後時故」者，出後時所以。
祇園在後者，佛成道後在王舍城，因長者為子娶妻，至於此城。
聞佛發心，方造精舍，故知在後。
身子等在後者，案《報恩經》初度五人，次度耶舍門徒五十人，
次度優樓頻螺門徒五百，次度伽耶門人三百，
次度那提門人二百，次度鶖子門徒一百，
次度目連門徒一百，合有一千二百五十五人。
《十二遊經》初成道第一年度五比丘，第二年化迦葉兄弟三人，
第五年度身子、目連。
五人者，一抲隣；二頞濕鞞，亦云馬星跋提；
三摩訶男；四十力迦葉；五拘利太子。
二是母親，三是父親。
釋曰：既身子等在後，今第九會有此等五百及祇園，則在後矣。 ^133b29

疏「常恒之說」下，第二遮伏難。
總有四難：一云《華嚴》教旨時處圓融，要歷三時，豈通玄趣？
故此釋云：常恒之說，說無息時。
後時不談，豈名常說？
二有難云：如來圓音頓演，何要三節方盡幽微？
故此通云：雖能頓演，表法淺深，故須三節。
三有難云：若表三節，三七日中一七一節，
足得成表，何要後時？
故此答云：三七未有聲聞，不得顯於不共之教，故須後時。
故疏云「亦顯二乘絕見聞故」。
四有難云：處歷穢土時不相融，豈順《華嚴》圓融之旨？
故此答云：正為融於異時及與穢土，即一剎那即是淨故，
故疏云「雖異處別時亦不相離」等。 ^133c13

疏「若爾世親」下，第三會論文。
言「思惟行因緣行」者，因謂自所得法，緣謂所化之器。
欲將己所證法為眾生說，名為行因緣行。
故《法華經》云「我所得智慧，微妙最第一。
眾生諸根鈍，著樂癡所盲。
如斯之等類，云何而可度」等是也。
彼思不得一乘機，今思即得一乘機為異耳。
餘文可知。 ^133c25

疏「二順論釋」，可知。 ^134a3

疏「三約實圓融」，即賢首國師意。
於中四：初正釋。二「應機出現」下立理。
謂若機熟，不應便為失人；未熟而應，虛心有待。
二俱失時。 ^134a4

疏「祇園身子」下，三通妨難。
謂有問言：若初成頓說，初成未度身子等眾，何處得有五百羅漢？
故今答云：九世相收。
次有難云：祇園身子等縱許九世相融，一念一時何有重會？
前時後時方有重故。
故今通云：重會之言，亦猶燈光涉入，如點燈盞似有前後，光無前後而相涉入。
今重會義但似燈光，一時之中不妨兩會，
法則有重，時不重也。 ^134a7

疏「故法界放光」下，第四引文為證。
於中有三：初引〈法界品〉文證是初成。
〈法界品〉內見坐道場初成正覺，明知法界同初會時。
二「故此經十地」下，引〈十地〉經證無二七故。
三「故諸經論」下，後會諸教時。
明二七言非為楷定，並隨機故。
《密跡》三乘，玄中已說。
《普曜》說十二因緣，而三乘俱益，十二因緣通三乘故。
三乘既益，明通說三。 ^134a15

疏「法華過三七日方云說小」者，經云「我始坐道場，觀樹亦經行。
於三七日中，思惟如是事」等。
初欲說一而無一機，次念說權諸佛皆讚，
乃至云「舍利弗當知，我聞聖師子，深淨微妙音，稱南無諸佛。
復作如是念，我出濁惡世，如諸佛所說，我亦隨順行。
思惟是事已，即趣波羅柰。
諸法寂滅相，不可以言宣，以方便力故，為五比丘說。
是名轉法輪，便有涅槃音」等。 ^134a22

疏「時既不定」下，結成隨宜。
疏「約佛赴機」下，會於權實，勸令善知。 ^134b2

疏「上顯時分」下，第二釋成佛義。
於中二：初結前總標、二「小乘」已下別明五教。
一「小乘三十四心」者，如《婆沙》八十二說。
《俱舍．根品》云「傳說菩薩三十四心便成佛」故。
言三十四心者，見道一十六心，謂八忍、
八智，離有頂貪。有十八念，謂斷有頂惑，
有九無間、九解脫道。
如是十八足前十六，成三十四。
一切菩薩，決定先於無所有處已得離貪方入見道，
不復須斷下地煩惱，唯斷有頂一地之惑，但三十四心一坐成佛。 ^134b3

疏「五分法身初圓」者，即戒、定、慧、解脫、解脫知見，
如〈十藏品〉。「是實非化」，揀異大乘。 ^134b13

疏「大乘之中」下，第二始教。
疏「據實即古今情亡」下，第三終教。
古今情亡，即觀行意。
但當無念，為始成故。
心無初相，即《起信論》云「菩薩地盡，覺心初起，
心無初相，以其遠離微細念故，得見心性。
心即常住，名究竟覺。」
今疏雜其語用。 ^134b15

疏「無念而照名之曰正」者，若唯無念，寂而失照；
若但照體，照而失寂，並稱不正。
正在雙行。 ^134b20

疏「見心常住稱之曰覺」，即上所引《起信論》
文「得見心性，心即常住，名究竟覺。」 ^134b22

疏「始本無二目之為成」者，《起信》云「謂始覺同本覺，
無復始本之異，名究竟覺。」
即是成義。 ^134b24

疏「約法身」下，第四頓教意。
言「無成無不成」者，經云「譬如世界有成壞，而其虛空不增減。
一切諸佛成菩提，成與不成無差別。」
既無有成，何有不成？
又體湛寂，故曰無成；不礙隨緣，故無不成，即成終教意。 ^134b26

疏「若依此經」下，第五圓教。
言「以十佛法界之身雲」者，即成正覺等。
十佛，義並如前。言「念念初初為物而現」
者，即體之應，應無盡時，生感即成。
念念機感，念念成矣。
成既不已，故曰初初。
「一成一切成」者，事事無礙故。
故〈出現品〉云「如來成正覺時，於其身中普見一切眾生成正覺。」
故如來成，即眾生成矣。
況佛佛平等，一切成佛。
又於一處成，即一切處成。
故〈十地〉中第十願云「願於一切世界成阿耨多羅三藐三菩提，
不離一毛端處，於一切毛端處皆悉示現」等。
又云「如於此處見佛坐，一切塵中亦如是。
佛身無去亦無來，所有國土皆明現」等。
無成不成義，不異前疏。
「一覺一切覺」者，若覺一法，一法之中一切具足。
無覺者，遠離覺所覺故。
無不覺者，朗鑑在懷，亦不存於不覺相故。
餘可知。大方廣佛華嚴經隨疏演義鈔卷第十七
 ^134c2
