
jing:: 金剛針論
author:: 法稱菩薩造
translator:: 西天譯經三藏朝散大夫試鴻臚少卿傳教大師臣法天奉　詔譯
如婆羅門言：眾典之內，四圍陀正。
又於此中念為其正，又此念中能所詮正，又於此中能詮為正。
唯此最上無法過此。
世若無此，業云何作？
由此能詮，若愛若恚從此而生。
如一切姓婆羅門上，今此言詮亦復如是。 ^169b8

此理不然。所以者何？
彼婆羅門何姓何命？
復云何知？行業云何？
如何得此婆羅門名？
又此圍陀，云何稱正？
帝釋元因，云何傍生？
傍生云何生於月天、日天元因，復生傍生風天、
火天、水天元因，展轉往來？
云何如是？ ^169b13

又彼妄執，天中死已復生天中，人中死已復生人中，傍生亦然。
四圍陀內作此說者，皆非正理。
此命是何？何因名命？
婆羅門等亦復如是。 ^169b18

又汝外道婆羅門言：正典所說，婆囉帝山產七禽獸，
那娑囉陀及別鹿迦陵惹哩山，彼山所有鸚鵡鷺#CB02488;鵝鹿之類，
生在人中俱嚕乞曬〔二合，此云福地〕，從彼死已生在婆羅門中，
解四圍論。 ^169b22

此等禽獸鹿鵝鴛鴦出生人中，彼獸之命，
是婆羅門、非婆羅門？
所以者何？彼命若是，而非禽獸；彼命若非，彼生婆羅。
此言非理。 ^169b27

婆羅門執，四圍陀論是萬法本，亦號真如，非於餘姓而許受食。 ^169c1

於首陀處數數受利，正違自宗，何名淨行？
由此亦非真婆羅門。 ^169c3

又四圍陀婆羅門法，妄執正命及於正法婆羅門種。
亦復非理。云何正法？
種姓間雜何名最上？
所以者何？非最間雜，其事云何？ ^169c5

且如父名那洛乞叉，其子乃名兵誐羅仙。
又如父名阿誐悉帝，其子亦名阿誐悉帝〔二合〕。
又如父名布沙野〔二合〕左，其子乃名嬌尸迦。
又如其父名俱舍子，其子名為僧薩多
〔二合〕誐。又如父名迦癡那，其子亦名迦癡那。
又如父名婆左虞臘麼〔二合〕，其子乃名嬌怛麼。
又如父名迦羅舍〔引〕，其子乃名訥嚕〔二合〕
拏左哩野〔二合〕。又如父名底逸底哩，其子乃名底帝哩#CB00761;迦。
又如父名捺囉〔二合〕#CB00805;，子名仙覺。
又如母名野鹿採魚人生，其子乃名嚩野
〔二合〕僧子覺乞曬〔二合引〕。
父首陀姓，其子乃名尾濕〔二合〕彌怛覽〔二合〕。
母是氈陀羅，子名嚩瑟姹〔二合〕。
母名烏哩嚩〔二合〕尸，天所生女，非婆羅門。
如上所說，何因固執言婆羅門人間最上？
又如所執戍嚕〔二合〕底經正亦非理，是故所有婆羅門法道理亦非。 ^169c8

又如所執婆羅門法，新肉紫礦及鹽等物，
戍陀應受，汝婆羅門勿宜受之。
今何不爾？ ^169c24

又如彼計，乳賣婆羅門行虛空，墮落非婆羅門。
食肉墮空，非理亦爾。
是故應知，買賣乳肉婆羅門，非戍陀之法。
由此當知，一切非食肉乳等人及非買賣，皆總得名婆羅門邪。
是故應知，乳肉計賣非婆羅門，妄執非法。 ^169c26

又世間姓妄執最上，亦非正法。
如剎帝利、毘舍、戍達各執最上，應皆總名婆羅門姓。 ^170a2

又執苦身名婆羅門，諸有苦身，一切總應名婆羅門。 ^170a4

又彼妄執殺婆羅門而獲罪重，害彼眷屬獲罪亦爾。
復執彼從淨天口生，剎帝利姓彼天身上，毘舍首陀身足而生。
若殺於彼，故獲重罪。 ^170a6

彼執非理。所以者何？
應殺餘姓，其罪非有，害餘眷屬非有亦然。
由是妄執，不契正理。 ^170a10

又彼所執，破壞彼行、破壞檀行，及彼受施，若智若身皆獲重罪。 ^170a12

此不應然。所以者何？
身智之中何者得名號婆羅門？
應首陀等皆有身智，悉應得名婆羅門邪。 ^170a14

又彼妄執，解四圍陀及彌#CB00805;婆，
并僧佉論尾世史迦，乃至諸論皆悉了達，名婆羅門。 ^170a17

此理亦非，如首陀等亦解彼論、曉了彼義，應皆得名婆羅門邪？ ^170a19

若修苦行名婆羅門，彼首陀等亦能行之，應亦得名婆羅門邪？ ^170a21

解諸術數名婆羅門，彼採魚人及諸樂人，
了解術數種種差別，亦可得名婆羅門邪？ ^170a23

是故應知，行非婆羅門、業非婆羅門、檀行受者非婆羅門。 ^170a25

彼剎帝利、毘舍、首陀亦能行之，應皆得名婆羅門邪？
是故應知，非族、非業、非行、非生，乃至於德名婆羅門。 ^170a27

彼因何立日如軍那花？
亦似白月，離一切染、善修勝行，威儀無缺、
戒行具足，善伏諸根，除斷煩惱，無我無人、
離諸執著，及貪瞋癡悉皆遠離，如是乃名真婆羅門。 ^170b1

又離愛染乃至畜生，不生貪著，修清淨行，名婆羅門。 ^170b5

是故得知此速骨嚕〔二合〕大仙所說，此婆羅門非姓非業、
非德非行、亦非工巧。
如旃陀羅，善四圍陀、工巧藝能德行具足，應可得名婆羅門邪？
是故應知，非命、非姓、非智、非身，亦非業行，名婆羅門。 ^170b7

又如首陀，苦行修學解四圍陀，獲五通仙。
汝婆羅門云何奉事此下種姓？
又彼仙道四姓皆得，云何餘姓名非最上？ ^170b12

又如帝釋，往修善業得生彼天，本下種姓。
彼經正文作如是說：此婆伽晚及於帝釋，彼下種姓。
如是徵詰，一准於前。
又彼所說，大自在天及於天后口中，生彼帝釋諸天及器世間，
非從世間生大自在及生天后。
本能生末、非末生本，是故此言違彼正說。
本下種姓，云何妄執從彼而生？
故知非理。又如首陀命終生彼大自在天，汝婆羅門云何奉事彼下種姓？ ^170b15

又如汝說婆羅門法，服氣餌藥、苦行絕食名婆羅門。 ^170b24

彼首陀等亦能行之，此應得名婆羅門邪？ ^170b26

又彼所執，於首陀處手中受食經於一月，
現身變為首陀之身，後報生中決定作狗。 ^170b27

又婆羅門娶首陀女以為其妻，父母家神皆悉遠離，死入地獄。 ^170b29

此執非理，婆羅門姓與彼首陀有何差別？ ^170c2

如迦癡那大仙，從於鹿胎而生，苦行修學乃證仙道。
此仙豈可從婆羅門而乃生邪？ ^170c3

如嚩野〔二合〕娑大仙，從採魚女之所生故，苦行修學而成仙道。
此仙豈是婆羅門姓？
是故妄執不契正理。 ^170c5

又如嚩斯瑟吒〔二合〕大仙，從於烏哩嚩
〔二合〕尸天女所生，苦行修學乃獲仙道。
此仙豈是婆羅門生？ ^170c8

又如鹿角大仙，生於鹿胎，修習苦行而成仙道。
此仙豈是婆羅門邪？ ^170c11

又如尾濕嚩〔二合〕彌怛嚕〔二合〕大仙，從於旃陀羅家女之所生。
此仙豈是婆羅門邪？
是故應知，調伏諸根、不執我人、勤修梵行、
遠離染欲、永息諸惑，由此方名真婆羅門，而非從彼族姓而生。
如何妄執婆羅門姓世間最上、戒行清潔、
族姓無雜，以此妄執非最為最。
是故當知彼婆羅門，非姓非命、非族非行、非業非生名婆羅門。 ^170c13

又如多人本下種姓，持戒修福而得生天。
何因族姓乃生天邪？ ^170c21

又如汝宗迦癡曩大仙、尾野〔二合〕娑大仙、
嚩尸瑟吒〔二合〕大仙、善覺大仙、尾濕嚩
〔二合〕大仙、彌怛囉〔二合〕大仙、曩囉那大仙，
此等大仙皆從下姓種族而生，苦行修因乃獲仙道。
何故妄執種姓非雜世間最上？
是故虛言應非信受。 ^170c23

又如彼執，婆羅門姓梵王口生、剎帝利姓梵天臂生、
毘舍種姓梵天髀生、從於梵足乃生首陀，是故虛妄多作是執。
又執苦行堅守其志名婆羅門，應採魚人、
染師皮作及首陀等堅志苦行，應皆總名婆羅門邪？ ^170c28

又執彼形編其髻髮，腰帶索繫，手執木杖，衣素儉食名婆羅門。
餘戍陀等亦能行之，應此總名婆羅門邪？
又執四姓皆從梵生，如何父一，子姓乃別？
應可首陀乃至餘族，一父所生子姓應殊。
此既不爾，彼云何然？ ^171a4

又婆羅門從一梵天口中而生，姊妹兄弟自相交契，世所呵厭。
汝能行之，云何清淨？
是故妄執非淨稱淨。
如一父母而生四子，非可別姓，如何妄執，
此婆羅門、此剎帝利、此是毘舍、此是首陀。
云何一父子姓各別？
是故四姓妄執差別。 ^171a9

非如象馬牛羊駝鹿師子虎狼形足各異，此是牛跡乃至象跡可分差別。
又如一樹出生花果可無有異，非餘花卉，生處不同非可令同。
汝今四姓，道理亦然。
若婆羅門、若剎帝利乃至首陀，皆從一父之所生故，云何妄執四姓差別？ ^171a15

復有天王名喻地瑟致〔二合〕囉，虔恭合掌來詣仙人吠娑波灑，
頭面禮足而白大仙：云何得名婆羅門德？
復云何名婆羅門相？
差別之相復有幾種？
願今演說令我了解。 ^171a21

時彼仙人吠娑波灑乃告王言：忍辱、精進、
靜慮、般若，此乃名為婆羅門德。
遠離貪瞋及諸殺害一切有情，是名第一婆羅門相。
於他所有一切財物而非貪受，是名第二婆羅門相。
遠離暴惡性行溫和，不封我人，捨離繫縛及諸欲染，是名第三婆羅門相。
於人天女乃至傍生恒離染著，是名第四婆羅門相。
又復成熟一切有情恒起悲愍，調伏諸根清淨最勝，是名第五婆羅門相。
如是五種悉皆具足，名婆羅門。
若封彼我非具五相，皆名首陀。
仙人復告喻地瑟恥〔二合〕囉言：非族非姓及修苦行成婆羅門，
彼旃陀等具足五相亦得名為真婆羅門。
由如是理，彼婆羅門亦名首陀，首陀亦名真婆羅門。 ^171a25

彼喻地瑟恥〔二合〕囉白仙人言：彼婆羅門行不殺行獲果清淨，
此乃少分名婆羅門。 ^171b10

仙人復告喻地瑟恥〔二合〕囉言：此四姓別，皆由過去宿業因緣。
猶如世間胎生有情，一切皆從穢處根生，有何差別？
是故戒行復修德業，名婆羅門。
乃至首陀修於德行，成婆羅門。 ^171b12

若婆羅門不修德業，此亦得名下劣首陀。 ^171b17

又此五根能起惡業，恒應調伏。
猶如大海沈溺有情，應求濟度令超彼岸。
爾時喻地瑟恥〔二合〕囉王聞仙所說，了解踊躍，
以此所聞迴施一切無邊有情，悉令曉悟，非為自身及貪己命。
我今日夜修習忍辱，遠離眷屬及於嫉妬，
一切欲境更不耽著，趣求解脫恒修淨行。 ^171b18

仙人復告喻地瑟恥〔二合〕囉言：不殺有情、
遠離貪瞋、清淨無比，如是名為婆羅門行。
調伏諸根、布施忍辱、真實梵行、悲念愍護一切有情、
修習智慧，如是名為婆羅門行。
離邪苦行、應有情機所有眾苦，如是名為婆羅門行。 ^171b24

又婆羅門誐野怛哩〔二合〕經呪中說：苦行離執調伏諸根，
四時行施愛念有情，捨離睡眠恒修淨行經於千劫，方得名為真婆羅門。 ^171b29

仙人復告喻地瑟恥〔二合〕囉言：若人解了四圍陀論，
名婆羅門，稱姓最上。
餘首陀姓亦能了解，何非最上？ ^171c3

譬如四姓同遊聖境，所有蹤跡不可分別此人之蹤非彼人跡。
一姓四姓亦復如是，由假施設本無差別。 ^171c6

又如世間牛馬等形，相狀雖異，男女二根同類不殊。
彼婆羅門與剎帝利、毘舍、首陀，一姓四姓相望亦然。 ^171c9

又如一人血肉屎尿手足諸根，與眾多人所有血肉同類亦然。 ^171c12

又如蓮花、剎怛哩花，月螺光色可分差別。
於餘四姓色相無異，如何差別？
又如牛馬乃至象鹿行於染欲，而非交契可分差別。
今婆羅門與剎帝利、毘舍、首陀互相交契而行染欲，
皆同胎生，有何差別？ ^171c14

又如婆羅門所生之女，對餘婆羅門同姓姊妹，云何交契？
姊妹兄弟夫妻乃爾，世間首陀非行此法。 ^171c19

譬如世間憂曇鉢樹，花果枝葉雖復眾多，
根身無異，非能分別此彼之花。
汝婆羅門亦復如是，非可交會同姓姊妹，世所呵厭非可行之。 ^171c22

又如捨離身語不善，恒修淨業，名婆羅門。
彼毘舍等亦能行之，得彼大仙名嚩私瑟姹〔二合〕。 ^171c26

又如世間之火能燒柴薪而無分別，今婆羅門對餘諸姓無異亦然。 ^171c28

又如彼宗彌野〔二合〕娑大仙，本是採魚父之所生，亦非是彼婆羅門生。 ^172a1

又如半拏嚩王，兄弟五人同一母生，父乃各別。
此由宿業同母別父，非由於姓。
而妄執別。 ^172a3

又如世間鹽處於水，形雖可隱鹽味非無。
宿業隨身，隱顯亦然。
如是妄執，諸有智人應當審悉，非可依信。
金剛針論
 ^172a6
