佛說大迦葉問大寶積正法經卷第一
translator:: 西天譯經三藏朝散大夫試鴻臚少卿傳法大師臣施護奉　詔譯
jing:: 
如是我聞：
一時佛在王舍城鷲峯山中，與大比丘眾八千人俱，
菩薩一萬六千，及一生獲得無上正等正覺，種種佛剎皆來集會。 ^200c18

爾時尊者大迦葉波，在大眾中安詳而坐。 ^200c21

爾時世尊告迦葉言：「有四種法，破壞菩薩智慧。」
迦葉白言：「四種法者，其義云何？」
「四種法者：一者於佛教法而生輕慢；二者於法師處憎嫉法師；
三者隱藏正法令不見聞；四者他欲樂法數數障礙，
瞋恚斷善覆蓋不說，誑賺他人唯自求利。
迦葉！如是四種，是名壞滅菩薩智慧。
我今於此重說頌曰：
　　「若人慢佛法；憎嫉法師處；
　　樂法作隱藏；求法而障礙，
　　瞋怒斷善根，覆法不為說，
　　愛樂誑賺他，恒行自求利。
　　我說此四法，斷滅菩薩慧，
　　四法如是故，汝等應當知。」 ^200c22

佛告迦葉波：「有四最上法觀，增長菩薩大智。」
迦葉白言：「是義云何？」
「此四法者：一者於佛教法深生尊重；二者於法師處勿生輕慢；
三者如聞得法為他解說，起正直心不求一切利養；
四者稱讚多聞增長智慧，一向正心如聞受持，行真實行而不妄語。
迦葉！此四種法，增長菩薩大智慧故。
我今於此重說頌曰：
　　「尊重於佛法，及彼法師處；
　　如聞為他說，不求於利養，
　　亦不要稱揚，一向而求聞；
　　多聞生智慧，如聞受持法，
　　持已依法行，稱法真實故。
　　是彼法師行，口意無虛妄，
　　四法可為師，得佛大智慧。」 ^201a6

佛告大迦葉：「有四法具足，迷障菩薩菩提心。」
迦葉白言：「云何四法迷障菩提心？」
「此四法者：一者所有阿闍梨師及諸善友，
行德尊重反生毀謗；二者他善增盛於彼破滅；
三者若諸眾生行大乘行，而不稱讚妄言謗毀；四者棄背正心邪妄分別。
如是迦葉！此四種法迷障菩薩菩提心。
我今於此重說頌曰：
　　「闍梨師善友，行德俱尊重，
　　不行恭敬心，反生於輕毀；
　　他善增熾盛，破壞滅除他；
　　菩提大行人，謗毀行輕慢；
　　棄背正真心，邪妄而分別，
　　如斯四惡行，迷障佛菩提。
　　是故此四法，遠離無上覺，
　　無此四過者，最上得菩提。」 ^201a20

佛告迦葉波：「有四法具足，令諸菩薩一切生處出生菩提心，
直至菩提而坐道場而無障礙。」
迦葉白言：「云何四法？」
「一者不為身命而行邪見妄言綺語；二者去除一切眾生虛妄分別；
三者為其佛使發起一切菩提種相，如實名稱流遍四方；
四者所有一切眾生教化令得阿耨多羅三藐三菩提，各說今得。
迦葉！如是四法具足菩薩，一切生處出生菩提心，
中間無迷，直至菩提坐道場座。
我今於此重說頌曰：
　　「不為自身命，邪說及妄語；
　　心恒愍眾生，除妄及懈怠。
　　能作如來使，及為眾生師，
　　顯發行菩提，名聞遍四方。
　　教化諸眾生，令成無上覺，
　　安住此法中，菩提心不退。」 ^201b6

佛告迦葉波：「有四法具足，令諸菩薩已生未生善法皆令滅盡永不增長。」
迦葉白言：「云何四法？」
「一者世間所有深著我見；二者觀察種族住著利養行呪力事；
三者瞋恨菩薩偏讚佛教不普稱讚；四者未聞難見經法聞之疑謗。
如是迦葉！具此四法，令諸菩薩已生未生善法皆悉滅盡永不增長。
我今於此重說頌曰：
　　「由此著我見，皆令善法盡；
　　觀察於種族，呪術求利養；
　　毀於菩薩教，而不普稱讚；
　　未聞甚深經，聞之生疑謗，
　　具行此四法，不久善法盡。
　　是故諸菩薩，行此四法者，
　　遠離佛菩提，譬如天與地。」 ^201b22

佛告迦葉波：「有四法具足，令諸菩薩善法不滅得法增勝。」
迦葉白言：「云何四法？」
「一者，願聞其善，不願聞惡，求行六波羅蜜及菩薩藏；
二者，除去我見，心行平等，令一切眾生得法利歡喜；
三者，遠離邪命，得聖族歡喜；不說他人實不實罪，
亦不見他過犯；四者，若此深法自智不見，
而不謗毀：『彼佛如來如是而見、如是而知，我不能知。
佛智無邊，種種無礙，如來為諸眾生演說此法。』
如是迦葉！具此四法，令諸菩薩善法不盡得法增勝。
我今於此重說頌曰：
　　「常願聞其善，非願聞諸惡，
　　恒行六波羅，而求菩薩藏；
　　斷除於我見，而行平等心，
　　普令諸眾生，得彼法利喜；
　　活住清淨命，復值聖種族，
　　他罪實不實，終不而言說，
　　設覩諸過犯，如同不見聞；
　　此法甚深奧，少智不能知，
　　唯佛自明了，而不生疑謗，
　　佛智廣無邊，如來為眾說。
　　行此四法者，勝智法無盡，
　　安住此法中，菩提不難得。」 ^201c8

佛告迦葉波：「有四種法，生不正心離菩薩行。」
迦葉白言：「云何四法？」
「一者疑惑佛法心不愛樂；二者我見貢高瞋恚有情；
三者他得利養貪愛憎嫉；四者於佛菩薩不生信敬，亦不稱讚而復毀謗。
迦葉！如是四法，生不正心離菩薩行。
我今於此重說頌曰：
　　「疑惑諸佛法，作意不愛樂；
　　貢高我見增，瞋恚眾生故；
　　他所得利養，貪愛起憎嫉；
　　於佛菩薩眾，心不生信受。
　　此四不正心，遠離菩薩行。」 ^202a2

佛告迦葉波：「有四種法，令諸菩薩得柔軟相。」
迦葉白言：「云何四法？」
「一者所得阿鉢羅諦，得已發露終不覆藏遠離過失；
二者彼須真實所言誠諦，寧可盡於王位破壞富貴、
散滅財利捨於身命，終不妄語所言真實，
亦不令他言說虛妄；三者不發惡言毀謗蔑無一切眾生，
乃至善與不善鬪諍相打禁繫枷鎖，如是之過亦不言說，
恐自成罪得業果報；四者依彼信行深信一切諸佛法教心意清淨。
迦葉！如是四法，令諸菩薩得柔軟相。
我今於此重說頌曰：
　　「所獲阿鉢羅，恐成於過罪，
　　不敢自覆藏，洗心而發露；
　　用意要真實，所言須誠諦，
　　寧盡國王位，捨命破資財，
　　不發妄語言，棄背真實行，
　　亦不教他人，令作虛妄事；
　　又不行毀謗，蔑無一切眾，
　　善與不善者，乃至鬪諍等；
　　終不說視他，恐招自業果，
　　心住清淨行，信樂佛菩提。
　　此四佛宣揚，眾生宜親近。」 ^202a13

佛告迦葉波：「有四種法，令諸菩薩心意剛強。」
迦葉白言：「云何四法？」
「一者所聞最上勝法心不樂行；二者於法非法雖知淨染，
淨法不行而行非法；三者不親近阿闍梨及師法等，
信受妄語不知食處；四者見諸菩薩具其勝德，都無恭敬我見輕慢。
迦葉！如是四法，令諸菩薩心意剛強。
我今於此重說頌曰：
　　「聞彼最上法，心意不樂行；
　　淨法而不修，非法生愛樂；
　　棄背阿闍梨，不敬於師法，
　　受食處不知，信行於妄語；
　　菩薩有勝德，不生於尊重，
　　下劣我見增，剛強心輕慢。
　　此四佛自宣，我常亦遠離。」 ^202b6

佛告迦葉波：「有四種法，令於菩薩知見明了。」
迦葉白言：「云何四法？」
「一者聞善樂行聞惡樂止，知法真實棄背邪偽受行正道；
二者遠離毀謗純善相應，美言流布眾所愛敬；
三者親近師教知彼食處，調伏諸根戒定不間；
四者自得菩提不捨眾生，行實慈愍，令彼愛樂廣大真德。
迦葉！如是四法，令於菩薩知見明了。
我今於此重說頌曰：
　　「聞善樂欲行，聞惡心欲止，
　　棄背邪偽因，受行八正道；
　　毀謗恒遠離，善業得相應，
　　流布善言音，令眾生愛重；
　　親近於師教，知彼食來處，
　　制伏取境根，安住於戒定；
　　雖得佛菩提，不捨有情界，
　　行彼真實慈，令求無上德。
　　此四佛所宣，速得善逝果。」 ^202b20

佛告迦葉波：「菩薩有四種違犯。」
迦葉白言：「云何四種？」
「一者眾生信根未熟而往化他，菩薩違犯；
二者下劣邪見眾生廣說佛法，菩薩違犯；
三者為小乘眾生說大乘法，菩薩違犯；
四者輕慢正行持戒眾生，攝受犯戒邪行眾生。
迦葉！如是四種，菩薩違犯。
我今於此重說頌曰：
　　「眾生信未熟，而往化於彼；
　　下劣邪有情，為彼廣說法；
　　於彼聲聞處，分別大乘法；
　　輕慢正行人，攝受破戒者。
　　知此四違犯，菩薩須遠離，
　　依此四法行，菩提不成就。」 ^202c8

佛告迦葉波：「有四種法成菩薩道。」
迦葉白言：「云何四法？」
「一者於一切眾生心行平等；二者於一切眾生用佛智教化；
三者於一切眾生演說妙法；四者於一切眾生行正方便。
迦葉！如是四法，成菩薩道。
我今於此重說頌曰：
　　「於彼群生類，恒行平等心；
　　教導諸有情，令入如來智；
　　常演微妙法，救度一切人；
　　安住真實中，是名正方便。
　　此四平等法，佛自恒宣說，
　　依教彼恒行，成就菩薩道。」 ^202c21

佛告迦葉波：「有四種法，為菩薩怨而不可行。」
迦葉白言：「云何四法？」
「一者樂修小乘自利之行；二者行辟支佛乘淺近理法；
三者隨順世間呪術伎藝；四者用世智聰辯，集彼世間虛妄無利之法。
迦葉！如是四法，為菩薩冤不可同行。
我今於此重說頌曰：
　　「若行聲聞乘，出家自利行；
　　及彼辟支迦，證悟淺理行；
　　耽著世間藝，伎術禁呪等；
　　復用世智辯，虛集無利法，
　　誑賺於眾生，不到真實際。
　　此四菩薩行，善根皆滅盡，
　　冤家不同行，佛言宜遠離。」 ^203a3

佛告迦葉波：「有四種法，為菩薩善友。」
迦葉白言：「云何四法？」
「一者所有求菩提道者，為菩薩善友；二者作大法師，
為菩薩善友；三者以聞思修慧出生一切善根者，
為菩薩善友；四者於佛世尊求一切佛法者，為菩薩善友。
迦葉！如是四法，為菩薩善友。
我今於此重說頌曰：
　　「求成菩提者，佛子親善友；
　　作大說法師，顯發聞思慧；
　　教化諸眾生，出生五善根；
　　恒為善逝子，當獲正覺道。
　　佛說此四法，不迷於正行，
　　令得大菩提，是名真善友。」 ^203a16

佛告迦葉波：「有四種法，為菩薩影像。」
迦葉白言：「云何四法？」
「一者為利養不為法；二者為要稱讚不為戒德；
三者自利求安不利苦惱眾生；四者於實德能不生分別樂欲。
迦葉！如是四法，為菩薩影像。
我今於此重說頌曰：
　　「廣求於利養，不為聽受法；
　　愛樂人讚揚，棄捨於德業；
　　一向求自安，不愍眾生苦；
　　於彼實德能，無樂無分別。
　　如是四種法，佛說為影像，
　　汝諸菩薩眾，各各宜遠離。」 ^203a29

佛告迦葉波：「有四種法，為菩薩實德。」
迦葉白言：「云何四法？」
「一者入空解脫門，信業報無性；二者入無我無願門，
雖得涅槃，恒起大悲樂度眾生；三者於大輪迴巧施方便；四者於諸有情雖行給施不求果報。
迦葉！如是四法，為菩薩實德。
我今於此重說頌曰：
　　「入彼空解脫，信觀業無性；
　　無我無願門，安住慈愍行；
　　雖證涅槃空，樂度眾生故；
　　於彼輪迴中，巧設諸方便，
　　廣濟於群生，不希於福報。」 ^203b11

佛告迦葉波：「有四種法，為菩薩大藏。」
迦葉白言：「云何四法？」
「一者於諸佛所恭敬供養；二者恒行六度大波羅蜜多；
三者尊重法師心不退動；四者樂居林野心無雜亂。
迦葉！如是四法，為菩薩大藏。
我今於此重說頌曰：
　　「於彼諸佛所，供養一切佛；
　　大乘六度中，所行波羅蜜；
　　尊重說法師，承事心無退；
　　常居林野中，清淨無雜亂。
　　此四善逝說，佛子大法藏。」 ^203b22

佛告迦葉波：「有四種法，遠離菩薩魔道。」
迦葉白言：「云何四法？」
「一者所行諸行不離菩提心；二者於一切眾生心無惱害；
三者於一切法明了通達；四者於一切眾生不生輕慢。
迦葉！如是四法，遠離菩薩魔道。
我今於此重說頌曰：
　　「所行眾善行，不離菩提心；
　　於彼諸群生，恒時無惱害；
　　諸法善通達；於生絕輕慢。
　　此四善逝說，遠離諸魔道，
　　是人依此行，得彼真空際。」 ^203c3

佛告迦葉波：「有四種法，集菩薩一切善根。」
迦葉白言：「四法云何？」
「一者樂住林間寂靜宴默；二者布施愛語利行同事攝諸眾生；
三者樂求妙法棄捨身命；四者聞義不足集諸善根勤行精進。
迦葉！如是四法，能集菩薩一切善根。
我今於此重說頌曰：
　　「樂住閑寂處，宴默離喧煩；
　　四攝御眾生，令登於覺路；
　　勤求於妙法，棄捨於身命；
　　精進集善根，聞法心無足。
　　佛說此四行，出生無邊善。」 ^203c14

佛告迦葉波：「有四種法，生菩薩無量福德。」
迦葉白言：「云何四法？」
「一者恒行法施心無悋惜；二者起大悲心救護破戒眾生；
三者化諸有情發菩提心；四者於下劣惡人忍辱救護。
迦葉！如是四法，出生菩薩無量福德。
我今於此重說頌曰：
　　「廣說諸妙法，清淨心無悋；
　　毀禁諸有情，救護垂慈愍；
　　令彼眾生類，發於淨覺心；
　　種種劣惡人，救護行忍辱。
　　菩薩及諸佛，同行此四行。」 ^203c25

佛告迦葉波：「有四種法，能破菩薩意地無明煩惱。」
迦葉白言：「云何四法？」
「一者所行戒行具足無犯；二者受持妙法身心無倦；
三者隨其意解傳施法燈；四者禮敬投誠稱揚佛德。
迦葉！如是四法，能破菩薩意地無明煩惱。
我今於此重說頌曰：
　　「堅持具足戒，意地無缺犯；
　　妙法恒受持，晝夜心無倦；
　　所解諸佛教，隨意施法燈；
　　稱讚一切佛，投誠恭敬禮；
　　智者行此四，能斷無明地，
　　一切諸佛子，依此得菩提。」 ^204a7

佛告迦葉波：「有四種法，生菩薩無礙智。」
迦葉白言：「云何四法？」
「一者所有法施；二者受持妙法；三者不害他人；四者亦不輕慢。
迦葉！如是四法，生菩薩無礙智。
我今於此重說頌曰：
　　「所行妙法施，令彼得受持，
　　不嫉眾生學，尊重於持戒。
　　四法除宿罪，獲成最上覺，
　　依此得菩提，出生無礙智。
　　復別十二行，智者得菩提，
　　成就甘露味。　所有諸眾生，
　　而具深法眼，解說讀誦持，
　　佛說於彼人，獲福無有量。
　　所有恒河沙，俱胝佛剎土，
　　滿中盛七寶，供養一切佛，
　　彼福亦無量；若人念此法，
　　四句伽他經，福德勝於彼。
　　復次迦葉波，若持此四句，
　　未名菩薩者，得名為菩薩。
　　說此四法中，具足十善行，
　　依法平等心，是故名菩薩。」
大迦葉問大寶積正法經卷第一
 ^204a19
