
pin:: 
##  3
大般涅槃經集解卷第二十四〔大眾問品第十七〕
　釋本有今無偈　釋世若無佛非無二乘得二涅槃義　釋栴陀羅得受記義　出佛自受純陀供以化佛受大眾供事　佛說十三偈謂假　使烏鴟同一樹義菩薩品之第三 ^471c5

爾時文殊師利白佛言〔至〕重為分別令得除斷。 ^471c11

案僧亮曰：次答三乘若無性，云何而得說也。
上再說因果，經體已同，屢勸脩行而未明脩法。
將說五行而是脩本，更以十問釋疑勸信。
所以然者，經之因果理致幽遠，純陀先知時眾猶故有疑，
文殊知疑而不能決，更以事問也。
疑謂從緣得法皆是無性，三乘成果皆從緣得。
若佛是常，二乘亦常；二乘無常，佛亦無常，故云無差別也。
若二乘是常者，云何樂實未生而名為受樂耶？
僧宗曰：從此訖「最勝無上道」，悉為廣歎也。
經之為益，不出因果。
前七問中，四問因益、三問果益，一周明義，因果兩益竟於前文。
此下文殊騰純陀疑以為廣歎，以得解者由此經也。
寶亮曰：純陀所疑與迦葉所問，意同而辭異也。 ^471c12

佛言：善男子！云何疑心〔至〕聲聞緣覺無有差別。 ^471c26

案法瑤曰：上明三寶，有時而盛、有時而衰，
似非常住，致生疑惑。
是以純陀示同有疑，文殊申述，扣發大聖也。
將顯三乘佛性同歸一致，是以三寶可得而不滅。
如其不爾，是則三乘無性，豈同湛然也。
僧宗曰：疑謂本無今有，無常法。
如來既是本無今有，就事而求應是無常；
而開宗言常，是故疑也。
又迦葉上問三乘無性，便是應無；如其有性，則應見用。
二大士之言，辭異旨同，佛下引偈以答兩家。 ^471c27

爾時世尊即說偈言〔至〕亦有差別亦無差別。 ^472a8

案僧亮曰：本有今無者，本有煩惱而無涅槃也。
本無今有者，本無般若而有煩惱也。
若謂佛三世皆有煩惱者，無有是處也。
是故緣雖同而所以為異也，有煩惱故無常，無煩惱故有常。 ^472a9

迦葉菩薩白佛言：世尊〔至〕利益安樂一切眾生。 ^472a14

案僧亮曰：迦葉為請法之主，以上義隱，須明問以廣之也。 ^472a15

佛言：善男子！諦聽諦聽〔至〕業報因緣令乳色一。 ^472a17

案僧亮曰：長者譬先佛也。
牛譬行人。色異譬三乘也。
一人譬今佛也。三乘成佛，報先佛之恩，如祠祀也。
得大涅槃，一器也。
色白譬我樂淨也。
「尋便驚怪」至「皆同一色」，將釋所由，假為驚辭，怪因異而果一也。
是人思惟者，謂八萬行因，果不應異也。 ^472a18

善男子！聲聞緣覺菩薩亦爾〔至〕所以者何？
同盡漏故。 ^472a24

案僧亮曰：合前而乳色一。 ^472a25

而諸眾生言佛菩薩〔至〕解悟乳相由業因緣。 ^472a26

案僧亮曰：合先怪而後悟。 ^472a27

復次善男子！譬如金礦〔至〕以斷無量億煩惱故。 ^472a28

案法瑤曰：前譬明緣因佛性同耳，此明正因果佛性也。
明三乘同有此性，脩道斷結，陶冶成佛，
此理非是本有今無、本無今有也。 ^472a29

迦葉菩薩白佛言：世尊〔至〕如是說者多有過咎。 ^472b3

案僧亮曰：將問差別，先難無差。
謂因亦是有、果亦是有，有義不異，有何差別？
眾生有性，似如已有，致此難也。 ^472b4

若諸眾生皆有佛性〔至〕如來涅槃而不般涅槃。 ^472b7

案僧亮曰：謂若是先有，得便應同，不應有異也。 ^472b8

善男子！諸佛世尊所得涅槃〔至〕大般涅槃名為善有。 ^472b10

案僧亮曰：唯佛乃得，故非先有也。
若非先有，則二難俱釋也。
名為有者，有為不善也。
三事無為，名為善有也。 ^472b11

世若無佛非無二乘〔至〕出現於世開示三乘。 ^472b14

案僧亮曰：唯佛具善有耳，非佛得者非善有也。
乃有一佛者，善有難成，曠劫乃就也。
開示三乘者，三非實有，非先究竟也。
法瑤曰：此明二乘不得涅槃義也。
涅槃若極，菩薩近之，無佛之世尚無得者，況二乘耶。
而云二乘得者，是不實也。
僧宗曰：根有大小，悉有廣狹。
世無大心眾生為說常果令作佛者，非無權說二乘得二滅也。
以其志小，權說引接。
得知虛果未極，何容責使同佛涅槃耶？
又釋：若世間都無作佛理者，非無二乘得二涅槃。
理既不爾，故知二乘權設小果，何得同佛耶？
無量劫乃有佛出者，釋上句也。
謂圓解難固、常倒易生，無善感佛，不得恒現。
善機希有，所以時一出世。
背化失機，動經劫數，云何說大耶？
致教唯以三乘級引，故知小果權施而非實也。 ^472b15

善男子如汝所言菩薩二乘〔至〕是故名為大般涅槃。 ^472c1

案僧亮曰：上已總答，更引昔說別答前難。
昔說伊字之譬，及解脫是色而聲聞非色，已說三事善有之義也。 ^472c2

迦葉言：如佛說者我今始知〔至〕亦有差別亦無差別。 ^472c5

案僧亮曰：稱佛二說而領解也。 ^472c6

迦葉言：云何性差別〔至〕雜諸煩惱亦如是。
案僧亮曰：上已說佛及二乘有異，未說人人各異，故重問也。
聲聞如乳者，因有遠近，聲聞菩薩於佛亦爾也。 ^472c7

迦葉復言：拘尸那城〔至〕目楗連等速成佛道。 ^472c11

案僧亮曰：上說聲聞凡夫因有近遠，而歡喜旃陀羅在千佛數中，
而不說聲聞，是則因近而更遠。
何耶？ ^472c12

佛言：善男子！或有聲聞〔至〕以發速願故與速記。 ^472c15

案僧亮曰：行有內外，偏行者遲、遍行者速。
而聲聞，偏行外行也。
所以然者，先有小心，須偏行以去之；凡夫不爾，是故速也。 ^472c16

復次善男子！譬如商人〔至〕護正法者為授遠記。 ^472c19

案僧亮曰：此下說凡夫。
知聲聞志小，自輕己行，若與速記必有深失，下合譬中說其事也。
商人譬佛，珠譬得記之行也。
市賣者，譬授記之辭也。
頗梨珠者，譬生死行也。 ^472c20

迦葉菩薩復白佛言〔至〕所得眷屬不可沮壞。 ^472c24

案僧亮曰：次答云何諸菩薩而得不壞眾也。
因上聲聞護法莊嚴眷屬，眷屬是佛外果，即以外果勸進也。 ^472c25

迦葉菩薩復白佛言〔至〕以是義故名為肉眼。 ^472c28

案僧亮曰：答云何為生盲而作眼目導也。
次以內果勸信。若不識常果，不知身是常因，
對因不見，名生盲也。
下不知手足等事，名為無眼者。
常是未能見之者，是障外之事，名無眼者也。 ^472c29

復次善男子！如來常為〔至〕以是義故名為父母。 ^473a5

案僧亮曰：次答云何示多頭唯願大仙說也。
以說勸信，謂說者是佛，佛有大慈，是眾生父母之言，不可不信也。
「所以者何」以下，一音所說各各得解，證慈也。 ^473a6

復次善男子！如人生子〔至〕而為眾生嘆說妙法。 ^473a10

案僧亮曰：次答云何說法者，增長如月初，
初說無常、後則說常，似如欺人、不慈眾生，
非父母義，明不正也。
故以父母教嬰兒，為譬也。
pin:: 
#  17 大眾問品(二四-二五)

## 1
大眾問品第十七 ^473a11

案僧亮曰：事已究竟，佛欲涅槃，大眾請佛以為品名。
次答云何復示現究竟於涅槃也。
下訖猗臥五事，是現涅槃義也。
前後各一事，寄不食不病，證佛不滅而應滅，以顯涅槃是示現也。
中間開三事，示一切事訖也。
知佛常住，明現在化訖也；說有餘無餘，
未來教訖也；為文殊等受記，菩薩事訖也。
五種究竟，故現滅也。
法瑤曰：上增長如月初者，先明淺近無常之說也。
此言其終極常樂教言示現者，明實不滅，顯常住之義也。
僧宗曰：答第二十六問也，亦名隨喜品。
下文大眾聞佛說常，咸皆隨喜。
又云純陀成道，我亦隨喜也。
偈前長行末，是答問也。
偈中明不滅，示現之義乃顯也。 ^473a15

爾時世尊從其面門〔至〕充滿具足持至佛前。 ^473a29

案僧宗曰：意在催供也。
寶亮曰：古佛道法，過中不飡。
其時既至，不容發言，故放光以顯意也。
智秀曰：此下長行中有十事，此即第一。
是經家述純陀蒙光，即知其事，起辦供也。 ^473b1

爾時有大威德天人〔至〕前至佛所奉其所施。 ^473b6

案僧亮曰：光明重催，知供時必至，所以感而從也。
智秀曰：第二事也。 ^473b7

爾時天人及諸眾生〔至〕聽諸比丘受此供養。 ^473b9

案僧亮曰：佛已不受，不敢復請，故仰悕大悲聽諸比丘受也。
智秀曰：第三事也。 ^473b10

時諸比丘知是時故〔至〕如西方安樂國土。
案智秀曰：第四經家述諸比丘亦知時而起也。 ^473b12

爾時純陀住於佛前〔至〕最後具足檀波羅蜜。 ^473b14

案智秀曰：第五重請佛住。 ^473b15

爾時一切菩薩摩訶薩〔至〕所設供具則為唐捐。 ^473b16

案智秀曰：第六慶純陀也。 ^473b17

爾時世尊欲令一切〔至〕自受純陀所奉設者。 ^473b18

案僧亮曰：化佛不食，表釋迦亦然，以顯不滅而現滅也。
自受純陀所設者，為應見者有此說耳，非定爾也。
僧宗曰：法身無像，應化何殊？
自受純陀者，示請主有人，顯彼無宿願之異耳。
智秀曰：第七事也。 ^473b19

爾時純陀所持粳糧〔至〕一切大眾亦復如是。 ^473b24

案智秀曰：第八事。
敘純陀與大眾願遂，一切歡喜也。 ^473b25

爾時大眾承佛聖旨〔至〕所食之物亦無差別。 ^473b27

案智秀曰：第九事。
敘大眾承佛旨，故能有涅槃之念。 ^473b28

是時天人阿脩羅等〔至〕無上調御盲無眼目。 ^473c1

案智秀曰：第十事。
向敘懷念，今述發言也。 ^473c2

爾時世尊為欲安慰〔至〕此則是諸佛最上之誓願。 ^473c3

案僧宗曰：此中說十三偈，無指的文也。
正應各除前後四偈，取中央偈也。
大意明佛法身圓極，應而不滅也。
前四偈一往慰喻，後四偈令其安心有在不應愁惱，即是答上示現究竟涅槃義也。
上言示現，明如來久已成佛，入伊字圓德涅槃，
說此妙義令大眾開解，即示現。
又一義：既妙本不滅，是則應迹無時不化，但一應不現亦言滅也。
寶亮曰：唱有十三偈，誓唯十二，不知所以而然也。
或是偈之零落。不爾者，十三字誤，應為十二也。
智秀曰：偈中分為四階。
第一有一行半，明久能現入涅槃，其實長存也。
第二次有一行，明得涅槃，故久無飢渴之苦也。
第三次有十四行半，廣舉諸譬，明今非實滅，示現滅也。
即此十四行中，復有三意：前一行半勸也；
中十二行正顯偈旨也；最後一行結勸意也。
第四有四行，舉三寶長存，明涅槃相也。
有三意：初兩行勸；次一行舉三寶勸求常果也；後一行舉諸佛誓願結成所以勸意也。 ^473c4

若有比丘比丘尼〔至〕觀了三寶常者是栴陀羅。 ^473c23

案曇纖曰：次答問云何勇進者，示人天魔道也。
明若能隨佛發前誓願，是即天道；不解一體三寶常樂我淨，
是名魔道。栴陀羅者，即是殺者，魔之異辭也。 ^473c24

若有能知三寶常住〔至〕無有嬈害能留難者。 ^473c28

案智秀曰：次答云何知法性而受於法樂也。
明三寶是真法性，有能知者則永受安樂也。 ^473c29

爾時人天大眾阿脩羅等〔至〕鼓天伎樂以供養佛。 ^474a2

案僧亮曰：以此答云何知法性受於法樂也。
時會知佛常住，是知法性受安樂也。
謂現在化道已訖，應現滅也。 ^474a3

爾時佛告迦葉菩薩言〔至〕皆知如來是常住法。 ^474a6

案僧亮曰：欲令人說異見，顯如來密力，皆是知法性受樂之事也。
有兩翻：此第一先問迦葉也。
寶亮曰：就迦葉答中五事，第一見諸佛甚多；
第二見所坐甚小而能容也；第三見大眾各隨佛說十三偈；
第四見大眾各心念言：唯我獨得供養釋迦；
第五見純陀之供雖復尠少，而足大眾也。 ^474a7

爾時世尊告純陀言〔至〕摩訶薩等之所圍繞。 ^474a14

案寶亮曰：純陀自見一事，并前合為六事也。
此明現在事畢，從得道已來，所化可利益、
有緣得益者，訖於此矣。 ^474a15

佛告純陀：汝先所見〔至〕菩薩所行具足成辦。 ^474a18

案寶亮曰：上已廣略兩重明常，復答二十餘問竟，
乃結果云：純陀住十住地，所作成辦。
當知理教可徵也。
何應指說陀羅尼呪，而頓有六萬四千人得無生忍者。
故知昔教定是方便，今教定是真實。
若昔純不數以方便唱云有人得道者，則下愚入道之心不勤。 ^474a19

迦葉菩薩白佛言：世尊〔至〕說是大乘大涅槃經。 ^474a25

案僧亮曰：追答第二十七問，明未來事訖。
為開邪正兩門，十惡為魔道、十善為天道，
使改惡行善，故言未來事訖也。
大般涅槃經集解卷第二十四
 ^474a26
