
hui:: 大般若波羅蜜多經卷第五百一十一
三藏法師玄奘奉　詔譯
pin:: 
## 16 不思議等品
第三分不思議等品第十六
爾時，具壽善現復白佛言：「世尊！
甚深般若波羅蜜多，為大事故出現世間，
為不可思議事故出現世間，為不可稱量事故出現世間，
為無數量事故出現世間，為無等等事故出現世間。」 ^607a25

佛告善現：「如是！如是！
如汝所說。善現！云何甚深般若波羅蜜多，為大事故出現世間？
謂諸如來、應、正等覺皆以拔濟一切有情，
無時暫捨而為大事，甚深般若波羅蜜多，為此事故出現世間。 ^607a29

「善現！云何甚深般若波羅蜜多，為不可思議事故出現世間？
謂諸如來、應、正等覺所有佛性、如來性、
自然覺性、一切智性皆不可思議，甚深般若波羅蜜多，為此事故出現世間。 ^607b4

「善現！云何甚深般若波羅蜜多，為不可稱量事故出現世間？
謂諸如來、應、正等覺所有佛性、如來性、
自然覺性、一切智性，無有情類能稱量者，
甚深般若波羅蜜多，為此事故出現世間。 ^607b8

「善現！云何甚深般若波羅蜜多，為無數量事故出現世間？
謂諸如來、應、正等覺所有佛性、如來性、
自然覺性、一切智性，無有如實知數量者，
甚深般若波羅蜜多，為此事故出現世間。 ^607b12

「善現！云何甚深般若波羅蜜多，為無等等事故出現世間？
謂諸如來、應、正等覺所有佛性、如來性、
自然覺性、一切智性，無與等者，況有能過！
甚深般若波羅蜜多，為此事故出現世間。」 ^607b16

具壽善現復白佛言：「為但如來、應、正等覺所有佛性、
如來性、自然覺性、一切智性不可思議、
不可稱量、無數量、無等等，為更有餘法耶？」 ^607b20

佛告善現：「非但如來、應、正等覺所有佛性、
如來性、自然覺性、一切智性不可思議、
不可稱量、無數量、無等等，亦有餘法不可思議、
不可稱量、無數量、無等等。
謂色、受、想、行、識，廣說乃至一切相智，亦不可思議、
不可稱量、無數量、無等等。
如是等一切法亦不可思議、不可稱量、
無數量、無等等，於一切法真實性中心及心所皆不可得。
所以者何？色乃至識不可施設故不可思議、
不可稱量、無數量、無等等，廣說乃至一切相智不可施設故不可思議、
不可稱量、無數量、無等等。」 ^607b23

具壽善現即白佛言：「復何因緣，色乃至識，
廣說乃至一切相智，皆不可施設故不可思議、
不可稱量、無數量、無等等？」 ^607c5

佛告善現：「色乃至識，廣說乃至一切相智，
無自性故不可施設，由不可施設故不可思議、
不可稱量、無數量、無等等。」 ^607c7

具壽善現復白佛言：「何因緣故，色乃至識，
廣說乃至一切相智，皆無自性？」 ^607c10

佛告善現：「色乃至識，廣說乃至一切相智，
思議、稱量、數量、平等、不平等性不可得故。」 ^607c11

具壽善現復白佛言：「何因緣故，色乃至識，
廣說乃至一切相智，思議、稱量、數量、平等、不平等性皆不可得？」 ^607c13

佛告善現：「色乃至識，廣說乃至一切相智，
自性不可思議、不可稱量、無數量、無等等，自性空故。 ^607c16

「復次，善現！色乃至識，廣說乃至一切相智，
皆不可得故不可思議、不可稱量、無數量、無等等。」 ^607c18

具壽善現即白佛言：「復何因緣，色乃至識，
廣說乃至一切相智，皆不可得故不可思議、
不可稱量、無數量、無等等。」 ^607c20

佛告善現：「色乃至識，廣說乃至一切相智，
皆無限量故不可得，不可得故不可思議、
不可稱量、無數量、無等等。」 ^607c22

具壽善現即白佛言：「復何因緣，色乃至識，
廣說乃至一切相智，皆無限量故不可得？」 ^607c25

佛告善現：「色乃至識，廣說乃至一切相智，
皆不可思議、不可稱量、無數量、無等等故無限量，無限量故皆不可得。 ^607c27

「復次，善現！於意云何？
色乃至識，廣說乃至一切相智，不可思議、
不可稱量、無數量、無等等中，色乃至識，
廣說乃至一切相智，為可得不？」 ^607c29

善現答言：「不也！世尊！」 ^608a2

佛告善現：「如是！如是！
由此因緣，一切法皆不可思議、不可稱量、
無數量、無等等。 ^608a3

「善現當知！以一切法皆不可思議、不可稱量、
無數量、無等等故，一切如來、應、正等覺所有佛法、
如來法、自然覺法、一切智法亦不可思議、
不可稱量、無數量、無等等。
善現當知！一切如來、應、正等覺所有佛法、
如來法、自然覺法、一切智法皆不可思議，
思議滅故；不可稱量，稱量滅故；無數量，
數量滅故；無等等，等等滅故。
由此因緣，一切法亦不可思議、不可稱量、
無數量、無等等。善現當知！
一切如來、應、正等覺所有佛法、如來法、
自然覺法、一切智法皆不可思議，過思議故；
不可稱量，過稱量故；無數量，過數量故；
無等等，過等等故。
由此因緣，一切法亦不可思議、不可稱量、
無數量、無等等。 ^608a5

「善現當知！不可思議者，但有不可思議增語；
不可稱量者，但有不可稱量增語；無數量者，
但有無數量增語；無等等者，但有無等等增語。
由此因緣，一切如來、應、正等覺所有佛法、
如來法、自然覺法、一切智法皆不可思議、
不可稱量、無數量、無等等。
善現當知！不可思議者，如虛空不可思議故，
廣說乃至無等等者，如虛空無等等故。
由此因緣，一切如來、應、正等覺所有佛法、
如來法、自然覺法、一切智法皆不可思議、
不可稱量、無數量、無等等。 ^608a17

「善現當知！一切如來、應、正等覺所有佛法、
如來法、自然覺法、一切智法，聲聞、獨覺、
世間、天、人、阿素洛等，皆悉不能思議、稱量、
數量、等等。由此因緣，故說如來、應、正等覺所有佛法、
如來法、自然覺法、一切智法皆不可思議、
不可稱量、無數量、無等等。」 ^608a27

佛說如是不可思議、不可稱量、無數量、
無等等品時，眾中有五百苾芻，不受諸漏心得解脫；
復有二千苾芻尼，亦不受諸漏心得解脫；
復有六萬鄔波索迦，於諸法中遠塵離垢生淨法眼；
復有三萬鄔波斯迦，亦於諸法中遠塵離垢生淨法眼；
復有二十菩薩摩訶薩，得無生法忍，於賢劫中受記作佛。
pin:: 
##  17 譬喻品
第三分譬喻品第十七 ^608b2

爾時，具壽善現復白佛言：「世尊！
甚深般若波羅蜜多，為大事故出現世間，
為不可思議事故出現世間，為不可稱量事故出現世間，
為無數量事故出現世間，為無等等事故出現世間。」 ^608b11

佛告善現：「如是！如是！
所以者何？甚深般若波羅蜜多，能成辦六波羅蜜多能成辦內空乃至無性自性空，
能成辦真如乃至不思議界，能成辦苦、
集、滅、道聖諦，能成辦四靜慮、四無量、四無色定，
能成辦四念住乃至八聖道支，能成辦八解脫、
八勝處、九次第定、十遍處，能成辦空、無相、
無願解脫門，能成辦淨觀地乃至如來地，
能成辦極喜地乃至法雲地，能成辦一切陀羅尼門、
三摩地門，能成辦五眼、六神通，能成辦如來十力乃至十八佛不共法，
能成辦大慈、大悲、大喜、大捨，能成辦三十二相、
八十隨好，能成辦無忘失法、恒住捨性，
能成辦預流果乃至獨覺菩提，能成辦一切菩薩摩訶薩行、
諸佛無上正等菩提，能成辦一切智、道相智、一切相智。 ^608b15

「善現當知！如剎帝利灌頂大王，威德自在降伏一切，
以諸國事付囑大臣，端拱無為安隱快樂，
如來亦爾，為大法王，威德自在降伏一切，
以聲聞法、若獨覺法、若菩薩法、若如來法，
悉皆付囑甚深般若波羅蜜多，以深般若波羅蜜多普能成辦一切事業。
是故，善現！甚深般若波羅蜜多，為大事故出現世間，廣說乃至為無等等事故出現世間。
所以者何？甚深般若波羅蜜多於色無取無執故，
出現世間能成辦事；於受、想、行、識無取無執故，出現世間能成辦事。
廣說乃至於一切智無取無執故，出現世間能成辦事，
於道相智、一切相智無取無執故，出現世間能成辦事；
於預流果無取無執故，出現世間能成辦事，
乃至於佛無上正等菩提無取無執故，出現世間能成辦事。」 ^608b29

具壽善現即白佛言：「云何如是甚深般若波羅蜜多，
於色乃至於佛無上正等菩提皆無取無執故，出現世間能成辦事？」 ^608c14

佛告善現：「於意云何？
汝頗見色，乃至頗見諸佛無上正等菩提可取可執不？」 ^608c17

善現答言：「不也！世尊！
不也！善逝！」
佛告善現：「善哉！善哉！
我亦不見色，乃至不見諸佛無上正等菩提可取可執，
由不見故不取，由不取故不執。
由是因緣，甚深般若波羅蜜多於色乃至於佛無上正等菩提無取無執。
善現當知！我亦不見一切如來、應、正等覺所有佛性、
如來性、自然覺性、一切智性可取可執，
由不見故不取，由不取故不執；甚深般若波羅蜜多亦復如是，
都不見有一切如來、應、正等覺所有佛性、
如來性、自然覺性、一切智性可執可取，由此因緣無執無取。
是故，善現！諸菩薩摩訶薩行深般若波羅蜜多時，
不應於色、受、想、行、識，廣說乃至一切如來、
應、正等覺所有佛性、如來性、自然覺性、一切智性若取若執。」 ^608c19

爾時，欲界、色界天子俱白佛言：「如是般若波羅蜜多最為甚深，
難見難覺，不可尋思超尋思境，寂靜微妙審諦沈密，極聰慧者乃能了知。
若諸有情能深信解如是般若波羅蜜多，
當知彼曾供養過去多百千佛，於諸佛所發弘誓願多種善根，
多事善友，已為無量善友攝受，乃能信解如是般若波羅蜜多。
若有得聞如是般若波羅蜜多深生信解，當知彼類是大菩薩定得無上正等菩提。
假使三千大千世界諸有情類，一切皆成隨信行、
隨法行、第八、預流、一來、不還、阿羅漢、獨覺，
彼所成就若智若斷，不如有人一日於此甚深般若波羅蜜多忍樂思惟，
稱量觀察。是人於此甚深般若波羅蜜多所成就忍，勝彼智斷無量無邊。
所以者何？隨信行等若智若斷，皆是已得無生法忍諸菩薩摩訶薩忍少分故。」 ^609a3

爾時，佛告諸天子言：「善哉！
善哉！如汝所說。天子當知！
若善男子、善女人等，能於般若波羅蜜多暫時聽聞，
聞已信解、書寫、受持、讀誦、修習、思惟、演說，
是善男子、善女人等速出生死疾證涅槃，
勝求聲聞、獨覺乘者遠離般若波羅蜜多學餘經典若經一劫若一劫餘。
所以者何？於此般若波羅蜜多甚深經中，
廣說一切微妙勝法，諸隨信行、隨法行等，
皆應於此精勤修學，隨所願求皆速究竟所作事業，
一切如來、應、正等覺皆依此學，已、正、當證無上菩提。」 ^609a18

時，諸天子俱發聲言：「如是般若波羅蜜多是大波羅蜜多，
是不可思議波羅蜜多，是不可稱量波羅蜜多，
是無數量波羅蜜多，是無等等波羅蜜多。
諸隨信行乃至獨覺，皆於此中精勤修學，速證涅槃。
一切菩薩摩訶薩眾皆於此中精勤修學，速證無上正等菩提。
雖諸聲聞、獨覺、菩薩，皆依此學各至究竟，而深般若波羅蜜多無增無減。」 ^609a28

時，諸天子說是語已，歡喜踊躍頂禮佛足，
右繞三匝辭佛還宮，去會未遠俱時不現，隨所屬界各住本宮。 ^609b7

爾時，具壽善現復白佛言：「世尊！
若菩薩摩訶薩聞說般若波羅蜜多深生信解，從何處沒來生此間？」 ^609b10

佛告善現：「若菩薩摩訶薩聞說般若波羅蜜多深生信解，
不沈不沒、不迷不悶，無惑無疑、無取無執，
歡喜聽受、恭敬供養，常隨法師請問義趣，
若行、若立、若坐、若臥無時暫捨，如新生犢不離其母，
乃至未得甚深般若波羅蜜多所有義趣，
究竟通利，能為他說，終不遠離如是般若波羅蜜多甚深經典及說法師。
善現當知！是菩薩摩訶薩從人中沒來生此間。
所以者何？是菩薩摩訶薩先世已聞甚深般若波羅蜜多，
聞已受持、讀誦、修習、思惟、演說、書寫莊嚴，
供養恭敬、尊重讚歎，由此善根離八無暇，
從人趣沒還生人中，暫聞此經深生信解。」 ^609b12

具壽善現復白佛言：「頗有菩薩摩訶薩成就如是殊勝功德，
供養承事他方佛已，從彼處沒來生此間，
聞說如是甚深般若波羅蜜多深生信解，
書寫、受持、讀誦、修習、思惟、演說，供養恭敬，無懈惓不？」 ^609b24

佛告善現：「有諸菩薩摩訶薩成就如是殊勝功德，
供養承事他方佛已，從彼處沒來生此間，
聞說如是甚深般若波羅蜜多深生信解，
書寫、受持、讀誦、修習、思惟、演說，供養恭敬，無懈惓心。
所以者何？是菩薩摩訶薩先從他方無量佛所，
聞說般若波羅蜜多深生信解，書寫、受持、
讀誦、修習、思惟、演說，供養恭敬，無懈惓心，
乘是善根，從彼處沒來生此間，聞說此經深生信解。 ^609b28

「復次，善現！有菩薩摩訶薩從覩史多天眾同分沒來生人中，
彼亦成就如是功德。
所以者何？是菩薩摩訶薩先世已於覩史多天慈氏菩薩摩訶薩所，
請問般若波羅蜜多甚深義趣，乘是善根，
從彼處沒來生人中，聞說般若波羅蜜多深生信解，
書寫、受持、讀誦、修習、思惟、演說，供養恭敬，無懈惓心。 ^609c8

「復次，善現！有住大乘善男子等，雖於前世得聞般若乃至布施波羅蜜多，
或聞內空乃至無性自性空，或聞真如乃至不思議界，
或聞苦、集、滅、道聖諦，或聞四靜慮、四無量、
四無色定，或聞四念住乃至八聖道支，
或聞八解脫、八勝處、九次第定、十遍處，
或聞空、無相、無願解脫門，或聞淨觀地乃至如來地，
或聞極喜地乃至法雲地，或聞一切陀羅尼門、
三摩地門，或聞五眼、六神通，或聞如來十力乃至十八佛不共法，
或聞大慈、大悲、大喜、大捨，或聞三十二相、
八十隨好，或聞無忘失法、恒住捨性，或聞一切菩薩摩訶薩行、
諸佛無上正等菩提，或聞一切智、道相智、
一切相智，而不請問甚深義趣。
今生人中聞說如是甚深般若波羅蜜多，
其心迷悶、猶豫、怯弱，或生異解，難可開悟。 ^609c14

「復次，善現！有住大乘善男子等，雖於前世得聞般若波羅蜜多，
亦曾請問甚深義趣，或經一日乃至十日，而不如說精進修行。
今生人中聞說如是甚深般若波羅蜜多，
設經一日乃至十日，其心堅固無能壞者，
若離所聞甚深般若波羅蜜多，尋便退失心生猶豫。
所以者何？此住大乘善男子等，由於前世得聞般若波羅蜜多，
雖亦請問甚深義趣，而不如說精進修行故，
於今生若遇善友殷勤勸勵，便樂聽受甚深般若波羅蜜多，
若無善友殷勤勸勵，便於此經不樂聽受。
彼於般若波羅蜜多或時樂聞、或時不樂，
或時堅固、或時退失，其心輕動進退非恒，如堵羅綿隨風飄轉。
當知如是安住大乘善男子等，發趣大乘經時未久，
未多親近真善知識，未多供養諸佛世尊，
未曾受持、讀誦、書寫、思惟、演說甚深般若波羅蜜多，未曾精勤修學般若乃至布施波羅蜜多廣說乃至一切相智。
當知如是安住大乘善男子等新趣大乘，
於大乘法成就少分信敬愛樂，未能書寫、
受持、讀誦、修習、思惟、為他演說甚深般若波羅蜜多。 ^609c29

「復次，善現！安住大乘善男子等，若不書寫、
受持、讀誦、修習、思惟、為他演說甚深般若波羅蜜多，
若不能以甚深般若乃至布施波羅蜜多廣說乃至一切相智攝受有情，
是住大乘善男子等，不為般若乃至布施波羅蜜多，廣說乃至一切相智之所守護。
是住大乘善男子等，不能隨順修行般若乃至布施波羅蜜多廣說乃至一切相智，
由此因緣墮聲聞地或獨覺地。
所以者何？此住大乘善男子等，於深般若波羅蜜多不能書寫、
受持、讀誦、修習、思惟、為他演說，亦不能以甚深般若波羅蜜多廣說乃至一切相智攝受有情，
不能隨順修行般若波羅蜜多廣說乃至一切相智，
不為般若波羅蜜多廣說乃至一切相智之所守護，由此因緣墮聲聞地或獨覺地。 ^610a21

「善現當知！如汎大海所乘船破，其中諸人若不取木器物、
浮囊、板片、死屍為依附者，定知溺死不至彼岸。
若能取木器物、浮囊、板片、死屍為所依附，
當知是類終不沒死，得至安隱大海彼岸，無損無害受諸快樂。
如是，善現！安住大乘善男子等，雖於大乘成就少分信敬愛樂，
若不書寫、受持、讀誦、思惟、修習、為他演說甚深般若波羅蜜多，
廣說乃至一切相智相應經典為所依附，
當知如是安住大乘善男子等，中道衰敗不證無上正等菩提，
退入聲聞或獨覺地。
若住大乘善男子等，有於大乘成就圓滿信敬愛樂，
復能書寫、受持、讀誦、思惟、修習、為他演說甚深般若波羅蜜多，
廣說乃至一切相智相應經典為所依附，
當知如是安住大乘善男子等，終不中道退入聲聞或獨覺地，
定證無上正等菩提。 ^610b7

「復次，善現！如人欲度險惡曠野，若不攝受資糧器具，
則不能至安樂國土，於其中道遭苦失命。
如是，善現！安住大乘善男子等，設於無上正等菩提有信、
有忍、有清淨心、有勝意樂、有欲、有勝解、
有捨、有精進，若不攝受甚深般若波羅蜜多，
廣說乃至一切相智，當知如是安住大乘善男子等，
中道衰敗不證無上正等菩提，退入聲聞或獨覺地。 ^610b22

「善現當知！如人欲度險惡曠野，若能攝受資糧器具，
決定能至安樂國土，終不中道遭苦失命。
如是，善現！若住大乘善男子等，已於無上正等菩提有信、
有忍、有清淨心、有勝意樂、有欲、有勝解、
有捨、有精進，復能攝受甚深般若波羅蜜多，
廣說乃至一切相智，當知如是安住大乘善男子等，
終不中道衰耗退敗，超聲聞地及獨覺地，
成就有情、嚴淨佛土，速證無上正等菩提。 ^610c1

「復次，善現！如有男子或諸女人，執持坏瓶詣河取水，
若池、若井、若泉、若渠，當知此瓶不久爛壞。
何以故？是瓶未熟不堪盛水，終歸地故。
如是，善現！有住大乘善男子等，設於無上正等菩提有信、
有忍、有清淨心、有勝意樂、有欲、有勝解、
有捨、有精進，若不攝受甚深般若波羅蜜多方便善巧，
廣說乃至一切相智，當知如是安住大乘善男子等，
中道衰敗不證無上正等菩提，退入聲聞或獨覺地。 ^610c9

「善現當知！如有男子或諸女人，持燒熟瓶詣河取水，
若池、若井、若泉、若渠，當知此瓶終不爛壞。
何以故？是瓶善熟堪任盛水，極堅牢故。
如是，善現！有住大乘善男子等，若於無上正等菩提有信、
有忍、有清淨心、有勝意樂、有欲、有勝解、
有捨、有精進，復能攝受甚深般若波羅蜜多方便善巧，
廣說乃至一切相智，當知如是安住大乘善男子等，
常為諸佛及諸菩薩攝受護念，終不中道衰耗退敗，
超諸聲聞及獨覺地，成熟有情、嚴淨佛土，速證無上正等菩提。 ^610c18

「復次，善現！如有商人無善巧智，船在海岸未固修營，
即持財物安置其上，牽入水中速便進發，
當知是船中道壞沒，人船財物各散異處，
如是商人無善巧智，喪失身命及大財寶。
如是，善現！有住大乘善男子等，設於無上正等菩提有信、
有忍、有清淨心、有勝意樂、有欲、有勝解、
有捨、有精進，若不攝受甚深般若波羅蜜多方便善巧，
廣說乃至一切相智，當知如是安住大乘善男子等中道衰敗，
喪失身命及大財寶，喪身命者謂墮聲聞或獨覺地，失財寶者謂失無上正等菩提。 ^610c28

「善現當知！如有商人有善巧智，先在海岸固修舡已，
方牽入水知無穿穴，後持財物置上而去，
當知是船必不壞沒，人物安隱達所至處。
如是，善現！有住大乘善男子等，若於無上正等菩提有信、
有忍、有清淨心、有勝意樂、有欲、有勝解、
有捨、有精進，復能攝受甚深般若波羅蜜多方便善巧，
廣說乃至一切相智，當知如是安住大乘善男子等，
常為諸佛及諸菩薩攝受護念，終不中道衰耗退敗，
超諸聲聞獨覺等地，成熟有情、嚴淨佛土，速證無上正等菩提。 ^611a10

「復次，善現！譬如有人年百二十，老耄衰朽又加眾病，
所謂風病、熱病、痰病或三雜病。
於意云何？是老病人頗從床座能自起不？」 ^611a20

善現答言：「不也！世尊！」 ^611a23

佛告善現：「是人設有扶令起立，亦無力行一俱盧舍、
二俱盧舍、三俱盧舍。
所以者何？極老病故。
如是，善現！有住大乘善男子等，設於無上正等菩提有信、
有忍、有清淨心、有勝意樂、有欲、有勝解、
有捨、有精進，若不攝受甚深般若波羅蜜多方便善巧，
廣說乃至一切相智，當知如是安住大乘善男子等中道衰敗，
不證無上正等菩提，退入聲聞或獨覺地。
何以故？以不攝受甚深般若波羅蜜多方便善巧，
廣說乃至一切相智，諸佛菩薩不護念故。 ^611a24

「善現當知！譬如有人年百二十老耄衰朽，
又加眾病，謂風、熱、痰或三雜病。
是老病人欲從床座起往他處而自不能，
有二健人各扶一腋，徐策令起而告之言：
『勿有所難，隨意欲往，我等兩人終不相棄，必達所趣安隱無損。』
如是，善現！有住大乘善男子等，若於無上正等菩提有信、
有忍、有清淨心、有勝意樂、有欲、有勝解、
有捨、有精進，復能攝受甚深般若波羅蜜多方便善巧，
廣說乃至一切相智，當知如是安住大乘善男子等，
終不中道衰耗退敗，超諸聲聞獨覺等地，
成熟有情、嚴淨佛土，速證無上正等菩提。
何以故？以能攝受甚深般若波羅蜜多方便善巧，
廣說乃至一切相智，諸佛菩薩共護念故。」 ^611b5

爾時，善現便白佛言：「云何大乘善男子等，
由不攝受甚深般若波羅蜜多方便善巧，
廣說乃至一切相智，退墮聲聞或獨覺地，不證無上正等菩提？」 ^611b19

佛告善現：「善哉！善哉！
能問如來如是要義，汝今諦聽，當為汝說。 ^611b22

「有住大乘善男子等，從初發心執我、我所修行布施乃至般若波羅蜜多，
此住大乘善男子等，修布施時作如是念：
『我能行施，我施此物，彼受我施。』
修淨戒時作如是念：『我能持戒，我持此戒，我具是戒。』
修安忍時作如是念：『我能修忍，我於彼忍，我具是忍。』
修精進時作如是念：『我能精進，我為此精進，我具是精進。』
修靜慮時作如是念：『我能修定，我為此修定，我具是定。』
修般若時作如是念：『我能修慧，我為此修慧，我具是慧。』 ^611b23

「復次，善現！此住大乘善男子等，修布施時執有此布施，
執由是布施，執布施為我所；修淨戒時執有此淨戒，
執由是淨戒，執淨戒為我所；修安忍時執有此安忍，
執由是安忍，執安忍為我所；修精進時執有此精進，
執由是精進，執精進為我所；修靜慮時執有此靜慮，
執由是靜慮，執靜慮為我所；修般若時執有此般若，
執由是般若，執般若為我所。
此住大乘善男子等，我、我所執恒隨逐故，
所修布施乃至般若波羅蜜多，增長生死不能解脫生等眾苦。
所以者何？以布施等六波羅蜜多中，無此分別可起是執，何以故？
遠離此彼岸是布施等六波羅蜜多相故。 ^611c3

「善現當知！此住大乘善男子等，不知此岸、
彼岸相故，不能攝受布施、淨戒、安忍、精進、
靜慮、般若波羅蜜多廣說乃至一切相智。
由是因緣，此住大乘善男子等，退墮聲聞或獨覺地，不證無上正等菩提。」 ^611c16

具壽善現復白佛言：「云何大乘善男子等無方便善巧故，
雖行六種波羅蜜多，而墮聲聞或獨覺地，不證無上正等菩提？」 ^611c20

佛告善現：「有住大乘善男子等從初發心無方便善巧故，
修布施時作如是念：『我能行施，我具布施，此是布施。』
修淨戒時作如是念：『我能持戒，我具淨戒，此是淨戒。』
修安忍時作如是念：『我能修忍，我具安忍，此是安忍。』
修精進時作如是念：『我能精進，我具精進，此是精進。』
修靜慮時作如是念：『我能修定，我具靜慮，此是靜慮。』
修般若時作如是念：『我能修慧，我具般若，此是般若。』 ^611c23

「復次，善現！此住大乘善男子等修布施時，
執有此布施，執由是布施，執布施為我所而生憍逸；
修淨戒時，執有此淨戒，執由是淨戒，執淨戒為我所而生憍逸；
修安忍時，執有此安忍，執由是安忍，執安忍為我所而生憍逸；
修精進時，執有此精進，執由是精進，執精進為我所而生憍逸；
修靜慮時，執有此靜慮，執由是靜慮，執靜慮為我所而生憍逸；
修般若時，執有此般若，執由是般若，執般若為我所而生憍逸。
此住大乘善男子等，我、我所執恒隨逐故，
所修布施乃至般若波羅蜜多，增長生死不能解脫生等眾苦，
所以者何？以布施等六波羅蜜多中，無如是分別亦不如彼所分別。
何以故？非至此、彼岸是布施等六波羅蜜多相故。 ^612a2

「善現當知！此住大乘善男子等，不知此岸、
彼岸相故，不能攝受布施、淨戒、安忍、精進、
靜慮、般若波羅蜜多，廣說乃至一切相智。
由是因緣，此住大乘善男子等，退墮聲聞或獨覺地，不證無上正等菩提。
如是，善現！安住大乘善男子等，由不攝受甚深般若波羅蜜多及餘功德，
亦不攝受方便善巧，雖行六種波羅蜜多，
而墮聲聞或獨覺地，不證無上正等菩提。」 ^612a17

具壽善現復白佛言：「云何大乘善男子等，
由能攝受甚深般若波羅蜜多方便善巧，
廣說乃至一切相智，不墮聲聞及獨覺地，速證無上正等菩提？」 ^612a25

佛告善現：「有住大乘善男子等，從初發心離我、
我所執修行布施乃至般若波羅蜜多，
此住大乘善男子等，修布施時不作是念：
『我能行施，我施此物，彼受我施。』
修淨戒時不作是念：『我能持戒，我持此戒，我具是戒。』
修安忍時不作是念：『我能修忍，我於彼忍，我具是忍。』
修精進時不作是念：『我能精進，我為此精進，我具是精進。』
修靜慮時不作是念：『我能修定，我為此修定，我具是定。』
修般若時不作是念：『我能修慧，我為此修慧，我具是慧。』 ^612a28

「復次，善現！此住大乘善男子等，修布施時不執有此布施，
不執由是布施，不執布施為我所；修淨戒時不執有此淨戒，
不執由是淨戒，不執淨戒為我所；修安忍時不執有此安忍，
不執由是安忍，不執安忍為我所；修精進時不執有此精進，
不執由是精進，不執精進為我所；修靜慮時不執有此靜慮，
不執由是靜慮，不執靜慮為我所；修般若時不執有此般若，
不執由是般若，不執般若為我所。
此住大乘善男子等，我、我所執不隨逐故，
所修布施乃至般若波羅蜜多，損減生死速能解脫生等眾苦。
所以者何？以布施等六波羅蜜多中無此分別可起是執。
何以故？遠離此彼岸是布施等六波羅蜜多相故。 ^612b9

「善現當知！此住大乘善男子等，善知此岸、
彼岸相故，便能攝受布施等六波羅蜜多，廣說乃至一切相智。
由是因緣，此住大乘善男子等，不墮聲聞及獨覺地，速證無上正等菩提。」 ^612b22

具壽善現復白佛言：「云何大乘善男子等有方便善巧故，
修行六種波羅蜜多，不墮聲聞及獨覺地，疾證無上正等菩提？」 ^612b26

佛告善現：「有住大乘善男子等，從初發心有方便善巧故，
修布施時不作是念：『我能行施，我具布施，此是布施。』
修淨戒時不作是念：『我能持戒，我具淨戒，此是淨戒。』
修安忍時不作是念：『我能修忍，我具安忍，此是安忍。』
修精進時不作是念：『我能精進，我具精進，此是精進。』
修靜慮時不作是念：『我能修定，我具靜慮，此是靜慮。』
修般若時不作是念：『我能修慧，我具般若，此是般若。』 ^612b29

「復次，善現！此住大乘善男子等修布施時，
不執有此布施，不執由是布施，不執布施為我所不生憍逸；
修淨戒時，不執有此淨戒，不執由是淨戒，
不執淨戒為我所不生憍逸；修安忍時，
不執有此安忍，不執由是安忍，不執安忍為我所不生憍逸；
修精進時，不執有此精進，不執由是精進，
不執精進為我所不生憍逸；修靜慮時，
不執有此靜慮，不執由是靜慮，不執靜慮為我所不生憍逸；
修般若時，不執有此般若，不執由是般若，不執般若為我所不生憍逸。
此住大乘善男子等，我、我所執不隨逐故，
所修布施乃至般若波羅蜜多，損減生死速能解脫生等眾苦。
所以者何？以布施等六波羅蜜多中，無如是分別亦不如彼所分別，
何以故？非至此彼岸是布施等六波羅蜜多相故。 ^612c9

「善現當知！此住大乘善男子等，善知此岸彼岸相故，
便能攝受布施等六波羅蜜多，廣說乃至一切相智。
由是因緣，此住大乘善男子等，不墮聲聞及獨覺地，速證無上正等菩提。 ^612c24

「如是，善現！安住大乘善男子等，以能攝受甚深般若波羅蜜多及餘功德，
亦能攝受方便善巧修行六種波羅蜜多，
不墮聲聞及獨覺地，速證無上正等菩提。」
大般若波羅蜜多經卷第五百一十一
 ^612c28
