
other:: 
## 3
宗鏡錄卷第九十六
collector:: 慧日永明寺主智覺禪師延壽集
菩薩處胎經云。譬如泉源陂池。
五河駛流。各各有名。
悉歸于海。便無本名。
亦如須彌。峙立難動。
雜色眾鳥。往依附山。
皆同一色。便無本色。
菩薩摩訶薩教化眾生。
淨佛國土。亦復如是。
眾生心識。所念不同。
若干思想。能令一切至解脫門。
想定意滅。便無本念。
同一解脫。 ^933a17

十善業道經云。爾時世尊告龍王言。
一切眾生心想異故。
造業亦異。由是故有諸趣輪轉。
龍王。汝見此會。及大海中。
形色種類各別不耶。
如是一切。靡不由心造。
乃至又觀此諸大菩薩。
妙色嚴淨。一切皆由修集善業福德而生。
又諸天龍八部眾等。
大威勢者。亦因善業福德所生。
今大海中。所有眾生。
形色麁鄙。或大或小。
皆由自心種種想念。
作身語意諸不善業。
是故隨業。各自受報。 ^933a23

寂照神變三摩地經云。
佛告賢護。寂照神變三摩地者。
謂一切法平等性智。
一切言說不現行智。
乃至悟入心智。於心自性。
能隨覺智。於引不引。
及引發中成善巧智。 ^933b2

師子莊嚴王菩薩請問經云。
佛言。如是一法。隨心變現。
即能具足六波羅蜜。
應當廣說。教化眾生。
為大利益。乃至成佛。 ^933b6

賢劫定意經云。若有菩薩平等三昧。
諸根具足。聖慧成就。
是曰一心。又云。其在禪定。
不著內外。亦無中間。
是曰一心。 ^933b9

舍利弗陀羅尼經云。
唯修一心念佛。不以色見如來。
不以無色見如來。
不以相。不以好。不以戒。
定慧解脫。解脫知見。
不以生。不以家。不以姓不以眷屬。
乃至非自作。非他作。
若能如是。名為念佛。 ^933b11

商主天子所問經云。
商主天子問言。文殊師利。
云何菩薩能清淨心。
答言。天子。若知諸心。
皆是一心。如是菩薩。
名得淨心。 ^933b16

大乘流轉諸有經偈云。
諸法唯假名。但依名字立。
離於能詮語。所詮不可得。
釋曰。故知法但有名。
因名立法。又名因於語。
語因覺觀。覺觀心不起。
能所悉皆空。 ^933b18

弘道廣顯定意經云。
佛言。又復三事。心之所生。
諸法無常。從其心生。
諸法皆苦。亦由心生。
諸法無我。亦從心生。
乃至能一其心。知眾生心。
順行化之。是則心力。 ^933b22

阿含經偈云。我與己為親。
不與他為親。智者善調我。
則得生善趣。釋曰。
所以云。天下至親。
無過於心。可謂入道真要。
修行妙門。若善調之。
速登大果。所以般若經云。
調心為善哉。調心招樂果。 ^933b25

雜藏經偈云。心能導世間。
心能遍攝受。如是心一法。
皆自在隨行。 ^933c1

文殊菩薩問法身經云。
如言摩尼寶舍有四角。
從一角視。悉見諸角。
無所缺減。是故見諸本際。
釋曰。若了一心本際何法不通。
以諸法從心所生。
皆同一際。住此際中。
一一圓滿。舉目咸是。
何待意思。智不能知。
言不能及。故云。金剛寶藏。
無所缺減。 ^933c2

象腋經偈云。種種幻無實。
凡夫人見異。是中無有異。
一切同一相。 ^933c8

老姥經云。眼見好色即是意。
意即是色。是二者。
俱空無所有生。滅亦如是。 ^933c9

無所希望經云。時舍利弗。
知諸眾會心之所念。
即時告此諸比丘言。
仁等何故發於斯言。
吾等之身。從今已往。
無佛世尊。因從異學。
出為沙門。時諸比丘。
報舍利弗。吾從今始敬事六師。
一切所歸。為一相耳。
不倚六入。是以不見若干種師。
不想出家沙門也。
釋曰。倚六入而為差。
妄分邪正。歸一相而為本。
彼我雙亡。如是解者。
可謂真出家矣。 ^933c11

寂調音所問經云。
寂調音天子言。文殊師利。
何等如與垢淨等。
文殊師利言。空無相無願如。
所以者何。涅槃空故。
天子。如瓦器中空。
寶器中空。無二無別。
如是天子。垢空淨空。
俱同一空。無二無別。
釋曰。器雖不等。空本無形。
垢淨雖殊。性何曾異。
如是了者。入無相門。
頓悟真空。不墮修證。 ^933c19

月藏經偈云。諸法無有二。
導師捨憎愛。一道如虛空。
此是佛境界。又偈云。
不分別諸法。不見有眾生。
諸法唯一相。得見佛境界。 ^933c25

佛語經云。佛言。若有處語。
是魔王語。是魔見語。
不名佛語。善男子。
若無一切諸處語者。
是名佛語。釋曰。無一切諸處語者。
因是無所證之法。
亦無能證之智。既無有法。
豈可說耶。但了唯心。
自然無語。無語是真語。
故云無法可說。是名說法。
若著處所。若有所說。
悉違本宗。不見法性。
如云報化非真佛。
亦非說法者。 ^933c28

雜藏經偈云。如世有良醫。
以妙藥救病。諸佛亦如是。
為物說唯心。 ^934a6

大乘理趣經偈云。
一切有為法。如乾闥婆城。
眾生妄心取。雖現非實有。
諸法非因生。亦非無因生。
虛妄分別有。是故說唯心。
無明妄想見。而是色相因。
藏識為所依。隨緣現眾像。
如是目有瞖。妄見空中華。
習氣擾濁心。從是三有現。
眼識依賴耶。能現種種色。
譬如鏡中像。分別不在外。
所見皆自在。非常亦非斷。
賴耶識所變。能現於世間。
法性皆平等。一切法所依。
藏識恒不斷。末那計為我。
集起說為心。思量性名意。
了別義為識。是故說唯心。
心外諸境界。妄見毛輪華。
所執實皆無。咸是識心變。
色具色功德。皆依賴耶識。
凡愚妄分別。謂是真實有。
睡眠與惛醉。行住及坐臥。
作業及士用。皆依藏識起。
有情器世間。非由自在作。
亦非神我造。非世性微塵。
如木中火性。雖有未能燒。
因燧方火生。由此破諸暗。
展轉互為因。賴耶為依止。
諸識從彼生。能起漏無漏。
如海遇風緣。起種種波浪。
現前作用轉。無有間斷時。
藏識海亦然。境界風所動。
恒起諸識浪。無間斷亦然。
如酪未鑽搖。其酥人不見。
施功既不已。醍醐方可得。
賴耶妄熏習。隱覆如來藏。
修習純熟時。正智方明了。
諸識隨緣轉。不見本覺心。
自覺智現前。真性常不動。 ^934a7

寶雨經云。菩薩云何行心念處。
善男子。菩薩作是思惟。
心實無常執著為常。
實是其苦。執著為樂。
本無有我。執著為我。
本來不淨執著為淨。
其心輕動。無時暫停。
以不停故。於諸雜染。
能為根本。壞滅善道。
開惡趣門。生長三毒。
與隨煩惱等。作其因緣。
為主為導。又能積集。
淨不淨業。迅速流轉。
如旋火輪。亦如奔馬。
如火焚燒。如水增長。
遍知諸境。如世彩畫。
菩薩如是觀察心時。
便得自在。得自在已。
於諸法中。亦無罣礙。
是名菩薩善行心念處。 ^934b2

持地經云。佛言。持世。
何謂菩薩摩訶薩修心觀心。
菩薩摩訶薩。觀心生滅住異相。
如是觀時。作是念。
是心無所來。去無所至。
但識緣相故生。無有本體。
無一定法可得。是心無來無去。
無住異可得。是心非過去未來現在。
是心識緣故。從憶念起。
是心不在內。不在外。
不在兩中間。是心無一生起相。
是心無性無定。無有生者。
無使生者。起雜業故。
說名為心。識雜緣故。
說名為心。念念生滅相續不斷故。
說名為心。但令眾生通達心緣相故。
心中無心相。是心從本已來。
不生不起。性常清淨。
客塵煩惱染。故有分別。
心不知心。亦不見心。
何以故。是心空。性。
空故。本體無所有。
是心無有一定法。
定法不可得故。是心無法。
若合若散。是心前際不可得。
後際不可得。中際不可得。
是心無形。無能見者。
心不自見。不知自性。
但凡夫顛倒相應。
以虛妄緣識相故起。
是心空。無我無我所。
無常無堅牢。無不變異相。
如是思惟得修心念處。
是人爾時。不分別是心是非心。
但善知心無生相。
通達是心無生性。
何以故。心無決定性。
亦無決定相。智者通達是心無生無相。
爾時如實觀心集沒滅相。
如是觀時不得心。
若集相。若沒滅相。
不復分別心滅不滅。
而能得心真清淨相。
諸菩薩以是清淨心。
客塵所不能惱。何以故。
諸菩薩見知心清淨相。
亦知眾生心清淨。
作是念。心垢故眾生垢。
心淨故眾生淨。如是思惟時。
不得心垢相。不得心淨相。
但知是心常清淨相。
持世。諸菩薩摩訶薩。
修心觀心如是。 ^934b12

寶網經偈云。普遍諸佛土。
法王之境界。釋師子人尊。
一毛光所照。釋曰。
如無量無邊諸佛土。
不出一毛頭心地。
以智了達者。故云光所照。 ^934c11

十住經云。金剛藏菩薩。
是菩薩。三千大千世界所有眾生一時問難。
以無量無邊音聲差別問難。
是菩薩於一念中。
悉受如是問難。但以一音。
皆令開解。釋曰。但以一音皆令開解者。
萬法從心。何疑不釋。
依心所示。何法不融。
可謂得佛法之精華。
開人天之眼目。 ^934c14

廣博嚴淨經偈云。
自在世導師。不可說而說。
於空中作結。即空而解之。
釋曰。心有即結。心空即解。
若無於心。無結無解。
故首楞嚴經云。佛告阿難。
此寶華巾。汝知。此巾。
元止一條。我六綰時。
名有六結。汝審觀察。
巾體是同。因結有異。
於意云何。初綰結成。
名為第一。如是乃至第六結生。
吾今欲將第六結名成第一不。
不也世尊。六結若存。
斯第六名。終非第一。
縱我歷生盡其明辯。
如何令是六結亂名。
佛言。六結不同。脩顧本。
因一巾所造。令其雜亂終不得成。
則汝六根。亦復如是。
畢竟同中。生畢竟異。
佛告阿難。汝必嫌此六結不成。
願樂一成。復云何得。
阿難言。此結若存。
是非鋒起。於中自生。
此結非彼。彼結非此。
如來今日。若總解除。
結若不生則無彼此。
尚不名一。六云何成。
佛言。六解一亡。亦復如是。
由汝無始心性狂亂。
知見妄發。發妄不息勞見發塵。
如勞目睛。則有狂華。
於湛精明。無因亂起。
一切世間。山河大地。
生死涅槃。皆即狂勞顛倒華相。
阿難言。此勞同結。
云何解除。如來以手。
將所結巾。偏掣其左。
問阿難言。如是解不。
不也世尊。旋復以手偏牽右邊。
又問阿難。如是解不。
不也世尊。佛告阿難。
吾今以手左右各牽。
竟不能解。汝設方便。
云何解成。阿難白佛言。
世尊。當於結心。解即分散。
佛告阿難。如是如是。
若欲除結。當於結心。
釋曰。左右偏掣況有無二見。
當於結心。即正明中道。
所以味真。空而有無情起。
執根塵而一六義生。
諦了自心。解縛俱泯。
故知垢淨解縛。悉從自心。
以心垢故見垢。心淨故見淨。
心縛故見縛。心解故見解。
若無於心。何垢何淨。
如首楞嚴三昧經云。
爾時會中有一菩薩。
名魔界行不污。現於魔宮。
語惡魔言。汝寧不聞。
佛說首楞嚴三昧。
無量眾生。皆發阿耨多羅三藐三菩提心。
出汝境界。亦皆當復度脫餘人。
出汝境界。魔即報言。
我聞佛說首楞嚴三昧名字。
以被五縛。不能得往。
所謂兩手兩足。及頸。
又問惡魔。誰繫汝者。
魔即答言。我適發心。
欲往壞亂聽受。首楞嚴三昧者。
即被五縛。我適復念。
諸佛菩薩有大威德難可壞亂。
我若往者。或當自壞。
不如自住於此宮殿。
作是念已。即於五縛。
而得解脫。菩薩答言。
如是。一切凡夫。憶想。
分別顛倒取相。是故有縛。
動念戲論。是故有縛。
見聞覺知。是故有縛。
此中實無縛者解者。
所以者何。諸法無縛。
本解脫故。諸法無解。
本無縛故。常解脫相。
無有愚癡。如來以此法門說法。
若有眾生得知此義。
欲求解脫。勤心精進。
則於諸縛。而得解脫。 ^934c20

寶篋經云。文殊師利。
告大德舍利弗。如恒沙劫。
火災熾然。終不燒空。
如是舍利弗。一一眾生恒河沙劫。
造作逆罪不善之業。
然其心性終不可污。 ^935b10

大虛空藏菩薩所問經偈云。
虛空離生滅。法界無去來。
眾色現於空。諸法依心住。
空無色非色。心性亦復然。
虛空唯假名。心意識如是。 ^935b13

菴提遮女經偈云。
我雖內室中。尊如目前現。
仁稱阿羅漢。常隨不能見。
釋曰。故知念念釋迦出世。
步步彌勒下生。以自業所遮。
對面不見。十地尚隔羅縠。
二乘可知。 ^935b16

守護國主陀羅尼經云。
爾時世尊。告一切法自在王菩薩摩訶薩言。
此深三昧。以菩提心而為其因。
以大慈悲而為根本。
方便修習無上菩提。
以為究竟。善男子。
此中何者名為菩提。
善男子。欲知菩提。
當了自心。若了自心。
即了菩提。何以故。
心與菩提。真實之相。
畢竟推求。俱不可得。
同於虛空。故菩提相。
即虛空相。是故菩提無所證相。
無能證相。亦無能所契合之相。
何以故。菩提畢竟無諸相故。
善男子。以一切法。
即虛空相。是故菩提畢竟無相。
爾時一切法自在王菩薩復白佛言。
世尊。若此菩提同虛空。
一切智體當何所求。
云何證得菩提現前。
一切智智當於何生。
佛告一切法自在王菩薩言。
善男子。一切智體。
當於心求。一切智智。
及與菩提。從心而生。
何以故。心之實性。
本清淨故。善男子。
此心之性。不在內。
不在外。不在中間。
善男子。一切如來說此心相。
非青非黃。非赤非白。
非紅非紫。亦非金色。
非長非短。非圓非方。
非明非暗。非男非女。
非非男女。亦復非是亦男亦女。
善男子。此心非欲界性。
非色界性。非無色界性。
非天龍。非夜叉。非乾闥婆。
非阿脩羅。非迦樓羅。
非緊那羅。非摩睺羅伽。
人。非人等。一切同類。
善男子。此心不住於眼。
亦復不住耳鼻舌身意。
於三世中。亦不可見。
何以故。此心同於虛空相故。
以是義故。遠離一切麁細分別。
何以故。此虛空性。
即心性故。如其心性。
即菩提性。如菩提性。
即陀羅尼性。善男子。
是故此心。虛空菩提。
陀羅尼性。無二無二分。
無別無斷。如是一切。
皆以大慈大悲而為根本。
方便波羅蜜之所攝受。
善男子。是故當知。
我今於此諸菩薩等大眾之中。
說如是法。為淨廣大菩提心故。
為令一切了自心故。
是故。一切法自在王。
若有善男子善女人。
欲知菩提真實性者。
當了自心。如其心性。
即菩提性。云何而能了知心性。
謂此心性。於一切相。
若形若顯。乃至若五陰。
若六入。若十二處。
若十八界。如是等法。
觀察推求竟不可得。
善男子。若諸菩薩如是了知。
即得成就第一清淨法光明門。
住此門已。任運得此不可思議一切智智。
諸佛境界甚深三昧。 ^935b20

文殊般若經云。佛告文殊師利。
汝已供養幾所諸佛。
文殊師利言。我及諸佛。
如幻化相。不見供養及與受者。
佛告文殊師利。汝今可不住佛乘耶。
文殊師利言。如我思惟。
不見一法。何當得住於佛乘。
佛言。文殊師利。汝不得佛乘乎。
文殊師利言。如佛乘者。
但有名字。非可得。
亦不可見。我云何得。
佛言。文殊。汝得無礙智乎。
文殊師利言。我即無礙。
云何以無礙而得無礙。
佛言。汝坐道場乎。
文殊師利言。一切如來。
不坐道場。我今云何獨坐道場。
何以故。現見諸法。
住實際故。釋曰。若了一心實際。
則一切無所得。於無所得中。
故。能成辦無邊佛事。
於事事中。皆不違實際故。
若如是解者。未必是不坐道場。
是坐道場。當坐道場時。
是不坐道場矣。何以故。
道場等不出實際故。 ^936a2

大品經云。若住一切法。
不住般若波羅蜜。
不住一切法。方住般若波羅蜜。
釋曰。若住法。則不見般若。
若住般若。則不見法。
以法有相。般若無相。
有無相反故爾。又非離有相法。
別立無相般若。以相即無相。
全是般若故。經云。
色無邊故。般若無邊。
又云。若學般若。應學一切法。
何以故。夫般若者。
是無住義。起心即是住著。
若不住一切法。即是般若。
故云若學般若。應學一切法。
設住般若。亦成愚闇。
但一切處皆無住。
則無非般若。 ^936a17

金剛場陀羅尼經云。
文殊白佛言。頗有一法。
菩薩行已。能入一切陀羅尼諸法門不佛言。
有一字法門。菩薩得已。
能說千萬字法門。
而此一字法門。亦不可盡。
說。諸法已。還攝入一字法門。 ^936a27

轉女身經云。若於諸法不見差別。
是則必能成就眾生。
又云。若知諸法皆解脫相。
是則名為究竟解脫。
釋曰。執心為境。觸目塵勞。
知境是心。無非解脫。
所以二乘只證人空。
但離人我虛妄。名為解脫。
末得法空一切解脫。
以不識心故。如入楞伽經偈云。
諸法無法體。而說唯是心。
不見於自心。而起於分別。 ^936b2

出曜經云。身被戒鎧。
心無慧劍者。則不能壞結使元首。
故知若不觀心。妙慧成就。
則不能斷無明根本。
所以首楞嚴經云。
持犯但束身。非身無所束。
元非遍一切。云何獲圓通。 ^936b9

正法華經云。第一大道。
無有兩正。釋曰。志當歸一萬法所宗。
如國無二王。家無二主。
若離此別有所求則成兩道。
如菩薩行方便經云。
夫求法者。名不求於一切諸法。
又云。若有所求則不能師子吼也。
若無所求能師子吼。
釋曰。 ^936b13

涅槃經云。師子吼者。
決定說一切眾生皆有佛性。
若知自心。佛性具足。
則性外豈有法而可求耶。 ^936b18

那先經云。王問那先。
何等為一其心者。
那先言。諸善獨有一心最第一。
一其心者。諸善皆隨之。
那先言。譬若樓陛。
當有所倚。諸善道者。
皆著一心。 ^936b20

雜藏經云。闍王施寶衣與文殊師利菩薩。
文殊忽於座上隱身不見。
如是展轉施諸菩薩聲聞。
亦復如是。乃至自著。
亦不見身。因茲悟道。
釋曰。夫祖佛起教之由。
莫不皆是破身心二執。
故金剛經云。佛說非身。
是名大身。 ^936b23

寶藏論云。清虛之理。
畢竟無身。心亦如是。
若能直悟自他身心。
俱不可得。心外無法。
萬境皆空。即同闍王所悟。 ^936b28

無量義經云。佛告大莊嚴菩薩。
有一法門。能令菩薩疾得菩提。
世尊。是法門者。字號何等。
其義云何。善男子。
是一法門。名無量義。
菩薩欲得修學無量義者。
應當觀察一切諸法。
自本來今。性相空寂。
無大無小。無生無滅。
非住非動。不進不退。
猶如虛空。無有二法。
而諸眾生虛妄橫計。
是此是彼。是得是失。
釋曰。是一法門名無量義者。
即是一心門。能生無量義。
以不守自性。隨緣成諸法。
正隨緣時。亦不失自性。
以眾生不了故。但隨起動之緣。
不見寂滅之性。故於諸法。
橫計有無。彼此得失。 ^936c2

如來示教勝軍王經云。
大王當知。譬如男子。
或諸女人。於其夢中。
夢心所見。可愛園林。
可愛山谷。可愛國邑。
及諸異類。彼夢覺已。
所見皆無。如是大王。
國祚身命。虛偽無常。
一切皆如夢之所見。
故知夢中境界。覺時境界。
唯心所見。更無有異。
世人但信夢境是虛。
例執晝境是實。是以大覺垂愍。
說況比知。將所信之虛。
破所信之實。令所信之實。
同所信之虛。頓悟法空。
皆入宗鏡。 ^936c13

入法界體性經云。
爾時長老舍利弗。
從自住處出。往詣文殊師利童子住處。
到已。不見文殊師利。
即詣佛所。到已。在佛別門外邊而住。
爾時世尊。告文殊師利童子言。
文殊師利。是舍利弗比丘。
今在門外。為欲聽法。
汝令使入。文殊師利言。
世尊。若彼舍利弗際。
若法界際。世尊。此二際。
豈有在內在外。若中間二耶。
佛言。不也。文殊師利言。
世尊。言實際者。亦非實際。
如是際非際。無內無外。
不來不去。世尊。長老舍利弗際。
即是實際。舍利弗界。
即是法界。世尊。然此法界。
無出無入。不來不去。
其長老舍利弗。從何處來。
當入何所。佛言。文殊師利。
若我在內共諸聲聞語論。
汝在於外而不聽入。
汝意豈不生苦惱想耶。
文殊師利言。不也。
世尊。何以故。世尊。
凡所說法。不離法界。
如來說法。即是法界。
法界即是如來界。
說法界。如法界。言說界無二無別。
所有名者說者。此等皆不離法界。
世尊。以是義故。我不苦惱。
世尊。若我恒河沙劫等不來。
至世尊說法所。我時不生愛樂。
亦無憂惱。何以故。
若有二者。即生憂惱。
法界無二。故無惱耶。
釋曰。是以內外無際。
真俗一原。入宗鏡中。
忻戚不盈於懷抱。
住無二處。增愛靡挂於情田。
故知不去不來。見佛匪移於當念。
非近非遠。聞法豈越於毫端。
得文殊之心。方知法爾。
起眾生之見。自隔情塵。 ^936c21

深密解脫經云。諸佛如來。
善覺所覺。離於二行。
到無相處。行諸佛行。
得諸如來一切平等。
到無障礙之所去處。
能到一切不退法輪。
能到不可降伏境界。
不可思議體。能到一切三世平等。
遍至一切諸世界身。
到於諸法無疑之處。
能到一切究竟智行。
悉能到於法智無疑境界。
得諸一切無分別身。
能答一切菩薩問智。
能到無二行之彼岸。
能到諸佛無有差別解脫智處。
能到無邊無中三昧境界。
廣大如法界。究竟若虛空。
盡未來際。釋曰。夫親到諸法無疑之處。
悟心方知。頓照萬境無相之門。
見性方了。斯乃如來行處。
大覺所知。故云廣大如法界。
究竟若虛空。無始無終。
盡未來際。 ^937a17

金剛王菩薩祕密念誦儀軌經云。
端身正坐。作是思惟。
一切諸法從自心起。
從本已來皆無所有。 ^937b1

彌勒成佛經偈云。
久念眾生苦。欲拔無由脫。
今日證菩提。豁然無所有。
釋曰。心識念念攀緣繫縛塵境。
不得自在。即是眾生苦。
若了境空無縛。內結不生。
證會一心。根塵俱寂。
即入性空法界。證無相菩提。
所以法華三昧經云。
無著無所依。無累心寂滅。
本性如虛空。是名無上道。
又法華經云。諸佛於此得阿耨多羅三藐三菩提。
諸佛於此轉于法輪。
諸佛於此而般涅槃。
是以諸佛八相成道。
菩薩四攝度生。自利利他。
悉皆於此本性空中成辦。 ^937b4

雜藏經云。譬如兩木相揩。
則自生火。還燒其木。
火不從風出。不從水出。
不從地出。其四魔者。
亦復如是。皆從心生。
不從外來。譬如畫師。
畫作形像。隨手大小。
雖因緣合。有彩有板有筆。
畫師不畫。不能成像。
四魔如是。心已堅固。
便無所起。釋曰。是以一心不動。
法不現前。如畫師不畫。
且無形像故。不動一心。
有大功德。如法句經云。
佛言。善男子。善知識者。
有大功德。能令汝等。
於貪欲瞋恚。愚癡邪見。
五蓋五欲。眾塵勞中建立佛法。
不起一心有大功德。
譬如有人。持堅牢船渡於大海。
不動身心。而到彼岸。
宗鏡錄卷第九十六
w::  ^937b14

　　　　　　戊申歲分司大藏都監開板
 ^937b27
