
other:: 根本說一切有部目得迦卷第八
translator:: 大唐三藏法師義淨奉　制譯
第四子攝頌室利笈多之餘
爾時世尊便生是念：「此室利笈多，由於我處當見諦理，又彼意亂造諸惡行。
若不受請，與彼聖諦而為障礙，我宜受請。」
爾時世尊默然而受。
室利笈多即生是念：「此喬答摩非一切智，此是怨家我當返報。」
彼即還家，便於夜半在門屋中掘作大坑，
於其坑內燒炎炭聚，既絕烟焰將物棧之，覆以青草。
復於其上更布薄土，便於食內置諸毒藥。
時聚底色迦妹是笈多妻，見而問曰：「仁今欲何所作答？」
曰：「擬殺怨家。」即問彼言：「誰為怨家？」
「沙門喬答摩即其人也。」
妻曰：「若佛大師是怨家者，誰當得作爾親友乎？」
時彼笈多便作是念：「此是彼親生來一處，
於沙門喬答摩情深敬重，將無發露我密事耶？」
便令入一小室反鎖其門。
即命脯 #CB01836;拏及無衣眾：
「仁等可集看害怨家，我欲殺彼喬答摩眾，已設火坑食內安毒。」
時諸外道昇閣而坐，共相告曰：「我於此處觀喬答摩被火燒害，
復看食毒悶絕之時顛蹶于地，令我門徒悉皆快意。」
時室利笈多，晨朝起已敷設座席，安置水瓮楊枝澡豆已，
命使者曰：「汝可往詣喬答摩處傳我言曰：
『喬答摩來，食已辦訖宜可知時。』」
是時使者既承教已，詣世尊所禮雙足已，
請世尊曰：「長者室利笈多作如是語：『飲食已辦，具陳白佛。』」 ^444b19

爾時世尊命具壽阿難陀曰：「汝應遍告諸苾芻等，
不得一人輒爾在前入室利笈多舍，待佛先入餘隨後行。」
時具壽阿難陀唯然受教，即往諸苾芻所具傳佛教。
爾時世尊於日初分，著衣持鉢，與諸苾芻將欲詣彼長者住宅。
是時竹林園內舊住天神，禮佛足已請世尊曰：「願佛莫入室利笈多舍。
何以故？彼有惡意欲害如來，造逆害事作諸罪業。」
佛告天神：「諸無利事我已斷除，彼復何能作其逆害？」
天曰：「彼有惡意，門掘大坑滿中積火欲害如來。」
佛告天神：「一切欲火、瞋火、癡火，我以智水今皆沃滅，於世間火何能為害？」
時彼天神復白佛言：「彼以毒藥置在食中欲害如來。」
佛告天神：「於諸欲毒瞋毒癡毒，我以智阿揭陀藥，
已變吐棄出，諸餘凡毒何所能為？」
爾時世尊次入王舍城，彼城天神禮世尊足：
「伏願如來，莫入室利笈多舍。」
乃至廣說問答如上。 ^444c14

爾時世尊詣室利笈多宅，既至門所時，
彼宅中舊住天神，禮佛足已而白佛言：
「唯願如來，莫入此宅。」
乃至廣說如上。時長者妻在幽室中作斯念曰：
「准計今時佛到第一門，又計今時至第二門，以其雙足俱蹈火坑。
又計今時世尊大師身陷火坑。
禍哉如來！今被煙薰咳嗽流淚，猛焰纏身衣隨火化。」
時彼女人多說苦辭迷悶而住。
是時世尊既至中門方欲舉足，鉢頭摩花從坑踊出，
時正遍知安庠舉足，蹈彼蓮花入笈多宅內。
是時笈多見是事已生希有心，即便告彼脯 #CB01836;拏曰：
「請觀世尊神通變現。」
彼告長者曰：「汝今隨順喬答摩所為幻術。」
長者曰：「縱令幻術，仁等若具一切智者，亦可試作如是幻耶？」
時彼露形外道，懷羞帶怖俯面視地曲躬而出。
是時長者深懷愧#CB00718;，
不能見佛，便詣妻處告言：「賢首！
今可出來禮世尊足。」
彼便答言：「何有世尊？
汝與惡人已殺如來。」
時彼長者答言：「賢首！
誰有能得害如來者？
然我羞愧不能見佛。」
其妻遂出，即將長者詣世尊所，俱禮佛足。
是時長者縱身伏地不能重起云：「我何面敢覩尊顏？」
妻乃合掌低頭白世尊言：「願佛慈悲，容恕長者無間地獄極重之愆。」
世尊告曰：「汝今可起，我已容恕。」
彼便歎言：「如來、應、正等覺實無違順。」
長者即從地起，歡喜踊躍如死重穌，而白佛言：
「唯願大悲少為停住，我當辦食。」
佛言：「長者！豈非遣使已白時至作如是語：
『喬答摩來，食已辦訖，宜可知時。』」
答曰：「實有斯語。大德！
我於世尊作無利事。」
佛言：「我已悉斷諸無利事，汝復何能作無利益？」
白言：「世尊！我將毒藥已置食中，欲害如來及諸聖眾。」
佛告長者：「貪欲瞋癡諸毒中火我已除棄，餘何在言？
食若熟者應持供養。」 ^445a2

爾時世尊就座而坐，所有供食置上座前，
佛告具壽阿難陀曰：「汝可遍語諸苾芻等：
『若未唱三鉢羅佉多已來，不應一人輒先受食。』」
時具壽阿難陀如佛所勅，告諸苾芻：「次遣一人於上座前，唱三鉢羅佉多。」
由是力故，於飲食內諸毒皆除。
是時長者便自行食，初從上座終至下行，
周遍觀察作如是念：「奈何今日從老至少，
被毒所中悶絕于地，唯有世尊少動容色，然此眾中竟無一人為毒害者。」
既見此已深起信心，夫婦二人見食事了澡漱復訖，即取卑座在佛前坐為欲聽法。
爾時世尊觀彼二人，隨其根性為說法要。
既聞法已，以智金剛杵破二十有身見山，證預流果。
既獲果已，白言：「世尊！
今此所證非我父母等之所能作，乃至受三歸生淨信。」
廣說如上。白言：「世尊！
我從今已往，於諸外道若男若女，永閉其門，
於佛僧眾及鄔波索迦鄔波斯迦等，長開其戶。」
世尊令彼得見諦已即便起去，還本住處安庠而坐告諸苾芻：
「僧伽上座所有行法，我今制之：凡於眾首為上座者，
所有供食置在眾前，先令一人執持飲食，
或先行鹽在上座前曲身恭敬，唱三鉢羅佉多，未唱已來不得受食。
當知此言有大威力，輒違受食得惡作罪。」 ^445b6

佛在室羅伐城。時有長者，造一住處修營纔半便即命終。
長者之子次紹家業，諸苾芻等就長者宅告其子言：「賢首！
汝父造寺功已將半，不幸命終，所有殘功汝可修造。」
彼便告曰：「阿遮利耶！
寺極宏壯我無力造，若佛見聽減小作者，我當營造。」
時諸苾芻以緣白佛，佛言：「不能大造聽其小作。」
復有俗人造一住處未了而終，子繼父業，
時諸苾芻同前告子，子言：「我愛宏壯，若聽大者我當為作。」
佛言：「隨情大作。」復有長者，造小窣覩波造半命終，
子知家業，時諸苾芻往詣宅所告其子言：「賢首！
汝父先造窣覩波，功已半訖遂便命終，所有殘功汝宜修造。」
彼便告曰：「聖者！我愛壯麗，此塔形小，若佛見聽增大作者，我當修造。」
以緣白佛，佛言：「如樂大者隨意大作。」
復有長者，造大窣覩波，其功已半忽然命過，
同前告子，子言：「我今貧乏不能大作，若聽小者我當作之。」
佛言：「隨情小作。然造窣覩波，小者得增大，大者不應減小。
若有俗人能大作者善，如不能辦，苾芻應可勸化助造。」
若塔相輪久故破壞，佛言：「應可修營。」
時有先下故輪更造新者，時久不成，佛言：
「不應先下，造新者訖，方下故輪。」
若佛形像泥塐虧壞，苾芻生疑不敢營飾，
佛言：「或增令大，或可相似隨意而作。」
諸彩畫壁不分明者，苾芻生疑不敢重畫，
佛言：「應可拂除更為新畫。」
諸餘葉紙佛經磨滅，苾芻生疑不敢揩拭，
佛言：「應拭故者更可新書。」 ^445c2

第五子攝頌曰：
　　從像入城中，受吉祥施物，
　　旗鼓隨情設，苾芻皆不應。 ^446a1

爾時佛在室羅伐城。
是時給孤獨長者請世尊曰：「我欲奉請贍部影像來入城中廣興供養。」
佛言：「長者！今正是時。」
彼諸苾芻不知誰當從其像入，佛言：「少年苾芻皆可從入。」
于時眾少不甚嚴麗，佛言：「應令五眾：苾芻、
苾芻尼、正學女、求寂男、求寂女侍從圍繞。」
時有淨信婆羅門及諸居士等，以上妙瓶持吉祥水，
注苾芻手并授施物，曾無一人輒敢受者，
世尊告曰：「長宿耆年諸苾芻輩，應展右手受吉祥水并受施物。」
時諸苾芻無有鼓樂引像入城，佛言：「應鳴鼓樂。」
鄔波離白佛言：「如世尊說：『應鳴鼓樂』者，不知誰當作之？」
佛言：「令俗人作。」復白佛言：「苾芻頗得鳴鼓樂不？」
佛言：「不合，唯除設會供養。」
佛時告樂人曰：「仁者，汝今應可供養大師，
不應無故擊鼓作樂，作者得惡作罪。」 ^446a4

第六子攝頌曰：
　　豫先為唱令，五眾從行城，
　　應差掌物人，尼無別輪法。 ^446a20

爾時薄伽梵在室羅伐城。
世尊既許形像於節會日行入城中，時諸婆羅門居士等共告苾芻曰：
「阿遮利耶！形像雖入，我等不知。
聖者豫先為告，今者我等隨力，各辦上妙香花吉祥供養，
修治道路嚴飾城隍，瞻仰尊儀式修景福。」
時諸苾芻以緣白佛，佛言：「去行城時七八日在，
應可唱令普相告知：『至某日某時將設法會，
仁等至時各隨己力具辦香花，於某伽藍咸申供養。』」
于時雖在街衢而為告令，時諸人眾尚有不聞，
以緣白佛，佛言：「當於紙素白 #CB00626;明書令詞，
可於象馬車輿之上街衢要路宣令告知。」
至行城日無多侍從，佛言：「應令五眾圍繞隨從而行。」
時有淨信婆羅門居士等，以諸雜物施與苾芻，苾芻不知此物誰應合受。
如世尊說：「長宿耆年諸苾芻等應可受之。」
彼既受已，復自持行，財物既多遂致疲極。
世尊告曰：「應令少壯苾芻而擎其物。」
既持至寺積成大聚，遂被賊偷，佛言：「應可差人守護其物。
應如是差，大眾集已先問彼苾芻云：『汝某甲能為僧伽作掌衣物人不？』
答言：『我能。』次令一苾芻應為白二羯磨：『大德僧伽聽！
此某甲苾芻，樂與大眾作掌衣物人。
若僧伽時至聽者，僧伽應許僧伽今差苾芻某甲當與大眾作掌衣物人。
白如是。』次作羯磨，准白應知。」 ^446a23

是時苾芻多獲施物，苾芻尼眾作如是言：「大德！
今獲施物，應分與我。
若不與者，我等尼眾別作朋行。」
苾芻聞已遮不許作，尼於異時，遂別為朋旅，隨意而行。
時諸俗人問苾芻曰：「阿遮利耶！
今此行道為同？為異？」
答言：「不同。」俗人告曰：「大師現在遂破僧輪，不相承稟別為聚會。」
時苾芻尼亦獲財利，苾芻以緣白佛，佛言：「苾芻尼眾不應別作輪行。
若有作者，是破僧方便，得窣吐羅罪。」
佛言：「諸苾芻眾所得利物，亦應分與苾芻尼眾，不與者得越法罪。」 ^446b19

第七子攝頌曰：
　　應差分物人，上座宜准價，
　　不得輒酬直，索價返還衣。 ^446b29

爾時大會事了多獲財物，諸苾芻眾不知云何處分其物。
佛言：「應差分物人，當如是差。
大眾集已先可問言：『汝某甲！
能為僧作分衣人不？』
彼答言：『能。』次一苾芻應為白二羯磨：『大德僧伽聽！
此苾芻某甲，樂與僧伽作分財物人。
若僧伽時至聽者，僧伽應許僧伽今差苾芻某甲當與眾作分財物人。
白如是。』羯磨准白應作。」 ^446c3

時分衣人，敷座席鳴揵稚為言白已，後集僧伽賣所得衣。
苾芻不知誰應賣衣。
佛言：「僧伽上座應准衣價。」
是時上座遂貴准衣，更無人買，佛言：「初准衣時應可處中，
勿令太貴太賤，初准即與。」
佛言：「不應待其價極方可與之。」
時六眾苾芻，見他准價故增衣價，及至與時，
便作是言：「我不須衣，欲為大眾多增衣價。」
佛言：「若眾賣衣，其不買者不應故增其價。
若故增者得惡作罪。」
是時六眾增價得衣，便即披著。
見索價直，即還本衣，佛言：「未還價足不應著衣。
若未還價而著衣者，得惡作罪。」 ^446c11

第八子攝頌曰：
　　寺大減其層，將衣者應用，
　　恐怖若止息，准式用僧祇。 ^446c22

如世尊說：「苾芻造寺應為五層，香臺應可七層，門樓亦作七層。
苾芻尼造寺應為三層，香臺、門屋並各五層」
者，由其重大遂便頹毀。
苾芻以緣白佛，佛言：「應除上層。」
由尚頹毀，如是漸次應留以堪為限。
從佛世尊現大神通已後，敬信之人乃至邊方亦皆造寺，苾芻住已遂被驚怖。
時諸苾芻並皆逃竄，時有賊來盡收衣鉢，令諸苾芻並闕衣服。
以緣白佛，佛言：「僧伽臥具不應令失，如要須去應可持行。」
時一苾芻見怖緣至，持僧祇帔與諸苾芻相隨而去。
既至日暮，有耆宿苾芻告言：「具壽有僧祇帔，
我既年大准次合得，汝應與我。」
即便持與，彼取而臥。
至天明已告言：「具壽！
可取帔去。」下座答言：「若須披著即准耆年。」
「有怖持行不論年幾，此僧祇帔可自持去。」
以緣白佛，佛言：「將去者應用。」
後時怖息，苾芻告曰：「此是僧物因何獨用？」
答言：「佛教令我受用。」
佛言：「我據怖時，暫聽受用僧祇臥具；恐怖既除，應如常式。」 ^446c25

第九子攝頌曰：
　　若有大聚會，鳴鼓集眾僧，
　　眾大別為行，撿挍人先食。 ^447a15

爾時佛在室羅伐城，給孤獨長者請世尊曰：
「我欲於逝多林設大法會，願見聽許。」
佛言：「今正是時。」於設會日，六大都城諸苾芻等咸悉來集，
人眾既多遂失時候，佛言：「應打揵稚。」
雖打揵稚眾鬧不聞，佛言：「應擊大鼓。」
聞鼓聲時，應集食處，時諸苾芻可隨大小依次而坐。
行飲食時未至行末，日遂過午，時諸苾芻多有絕食。
佛言：「人眾若多，應須量准別作行頭，各於上座安置飲食，可一時行。」
然諸俗人行餅果時，不能平等，佛言：「應差苾芻看行餅果。」
彼既差已受取而行，存意觀察令其周遍，
然此苾芻待眾食已，時過絕食，佛言：「若撿挍人，
應於齋食先取其分，食之無過。」 ^447a18

第十子攝頌曰：
　　凡於尼眾首，應安一空座，
　　為待餘苾芻，孤苦勿增價。 ^447b2

爾時佛在室羅伐城。
時有眾多苾芻尼，人間遊行遇至一村。
時彼村中有一長者，情懷敬信，請諸尼眾就舍而食。
時窣吐羅難陀苾芻尼，親為上座。
是時有一乞食苾芻，共諸商旅遊歷人間，至斯聚落巡門乞食。
時有村人告言：「聖者！
有諸尼眾，在長者家受其供養，仁今可往就彼受食。」
聞已詣彼，時苾芻尼白言：「尊者！
大眾食竟，能為呪願及以說法，應居上座。
若不能者，可在一邊食罷而去。」
時彼苾芻#CB00718;然思曰：
「我待食了說法方行者，時既延遲恐失商旅。」
遂於一邊食了而去，漸至室羅伐城。
時諸苾芻見而告曰：「善來！
善來！具壽！所有遊歷安樂行不？」
答曰：「寧有安樂，被苾芻尼深見倰辱。」
問言：「何意？」即便具告。
諸苾芻以緣白佛，佛言：「若一苾芻、一苾芻尼，
然此苾芻宜居上首，應先受水及受其食，
或二、或三乃至眾多苾芻尼處，若一苾芻亦為眾首，應先受水及以受食。
凡苾芻尼所食之處，於上座首留一座處，
假令求寂在後來至，就座而食，是上眾故。
若不爾者，諸苾芻尼得越法罪。」
時給孤獨長者，於逝多林設大會已，妻妾男女悉捨與僧。
時諸苾芻不知云何，以緣白佛。
佛言：「應問長者。」彼既問已，長者答言：「應可准價賣之。」
苾芻共准。是時六眾爭共上價，有一孤苦女人，
見增其價遂生愁怖，白長者言：「我是孤苦勿見遺棄。」
時諸苾芻以緣白佛，佛言：「孤苦女人性多愁怖，汝諸苾芻！
不應增價而買。若增價者得惡作罪。
應隨施主敬信淨心，所論酬直當為受取。」 ^447b5

目得迦第三別門總攝頌曰：
　　資具衣愚癡，若差不用俗；
　　正作長者施，剃刀窣覩波。
　　餅酪葉承水，及洗鉢等事；
　　此之千二頌，總攝要應知。 ^447c5

第一子攝頌曰：
　　十三資具物，牒名而守持，
　　自餘諸長衣，委寄應分別。 ^447c10

爾時佛在室羅伐城。
時諸苾芻人間遊行，時有苾芻忽然遇病既乏醫藥，遂即命終。
時諸苾芻以緣白佛，佛言：「從今已往制諸苾芻畜藥直衣。
若遇病時賣以充藥。」
如世尊說：「制諸苾芻畜藥直衣。」
者，時諸苾芻得已浣染守持而畜，後時買藥全不得價。
以緣白佛，佛言：「其藥直衣不應浣染。
應持新#CB00626;并留其#CB01776;。
〔西國畜白#CB00626;一雙，
此方當絹一匹也〕」 ^447c13

時具壽鄔波離白佛言：「如世尊說：『諸苾芻等守持三衣，世尊復開畜藥直衣。』
者，不知云何？」佛言：「我今開許諸苾芻等得畜十三資具衣。」
苾芻不知何者是十三資具衣，佛言：「一、
僧伽胝，二、嗢呾羅僧伽，三、安呾婆，娑，四、
尼師但那，五、裙，六、副裙，七、僧脚敧，八、副僧脚敧九、
拭面巾，十、拭身巾，十一、覆瘡衣，十二、剃髮衣，
十三、藥直衣。是名十三資具衣。」
時具壽鄔波離白佛言：「如世尊說：『苾芻應畜十三資具衣。』
者，云何守持？」佛言：「隨一一衣各別牒名而為守持，應如是說。
對一苾芻，『具壽存念！
此僧伽胝衣我今守持，已作成衣是所受用。』
三說。餘衣守持准此應作，其藥直衣應加為病因緣是所受用。」
復白佛言：「此十三衣外更有餘衣，不知云何？」
佛言：「應於軌範師及親教師而作委寄分別持之，應如是分別。
對一苾芻作如是說：『具壽存念！
我苾芻某甲，有此長衣未為分別，是合分別。
我今於具壽前而為分別，以鄔波馱耶作委寄者，我今持之。』」 ^447c21

第二子攝頌曰：
　　癡不了三藏，此等十二人；
　　失性復本時，訶言應採錄。 ^448a11

具壽鄔波離請世尊曰：「有幾種人不應訶言不採錄？」
佛言：「有十二種人。
云何十二？一者愚，二者癡，三不分明，四不善巧，
五者無慚，六有瑕隙，七界外住，八被捨棄，
九言無次緒，十捨威儀，十一失本性，十二授學人。」
復問：「世尊！有幾種人應訶？」
佛言：「有其三種：一者住本性，二言有次緒，三不捨威儀。」
「云何是愚？」佛言：「愚者，謂思其惡思、說其惡說、
作其惡作、說難捨事。」
「云何為癡？」佛言：「謂不持蘇怛羅、不持毘奈耶、不持摩室里迦。
不分明者，謂不明三藏教文。
言不善巧者，不善三藏教理。
言無慚者，謂於四他勝中隨犯一。
戒言有瑕隙者，謂新作鬪諍或舊有怨。
嫌言界外者，謂界外住人。
言捨棄者，謂是僧伽以白四法而為捨棄。
言無次緒者，謂作妄語離間麁獷雜亂語。
言捨威儀者，謂捨本座。
言失本性者，謂作不應行事於諸學處不知修習。
言受學者，謂是犯重不覆藏人，眾作白四授與令學。」
復白佛言：「失本性人訶羯磨時不須採錄訶不成訶者；
如其此人還住本性，得成訶不？」
佛言：「成訶。」 ^448a14

第三子攝頌曰：
　　若差十二人，斯語成訶法；
　　受時言我俗，此不成近圓。 ^448b6

具壽鄔波離白佛言：「如世尊說：『若為其人正羯磨時，此人許成訶。』
者，大眾差遣十二種人作如是語：『諸大德不應差我。』
此所出言應採錄不？」
佛言：「並須採錄。言不成訶者，我據行治罰時作如是說。」
「世尊！如正近圓時，其人自言：『我是俗人。』
此人得成受近圓不？」
佛言：「設近圓已，自言是俗，尚失近圓，何況受時！
此等皆據有心捨戒。」
根本說一切有部目得迦卷第八
 ^448b9
