
pin:: 
## 4
大方廣佛華嚴經疏卷第五十七
author:: 唐清涼山大華嚴寺沙門澄觀撰
第九勝熱善友，寄王子住，義如前釋。
文亦有六：一依教趣入，中二：初證前、後趣後。
前中二：初顯證所因、後「住諸佛」下正明證益。
於中二：先得自分益、後「求一切智」下得勝進益及於趣後，文並可知。 ^931c25

第二「見彼勝熱」下見敬諮問，中三：先見苦行。
四面火聚者，更加頭上有日，即五熱炙身。
今但云四者，四句般若皆燒惑薪故。
中有刀山者，無分別智最居中道，無不割故；
高而無上，難可登故。
故《智論》云「般若波羅蜜猶如大火聚，四邊不可取。」
遠離於四句，四句即四邊，取則燒人、離則成智。
又火有四義：一燒煩惱薪、二破無明闇、
三成熟善根、四照現證理。
投身入火者，從無分別智遍入四句皆無滯故。
又釋：刀是斷德，無不割故。
火是智德，無不照故。
投身下者，障盡證理故。
即刀山為能證，火聚為所證，故此火等即是法門。
不須別表，現所用故、稱性事故。
此為甚深難解，不可輕爾。
二敬、三問，文並可知。 ^931c29

第三「婆羅門言」下正示法界，有六：一示法勸修、
二疑憚不受、三勝緣勸引、四疑盡悔愆、
五誡勸見容、六依教修證。
今初。然刀山不可執、火聚不可取，若能不住，
無分別智遍入四句，則遠離四謗，不滯空有，何行不成？
所以要令入者，破其見心，令解菩薩深密法故。
順相易解，逆相難知，故此中示於邪見、
無厭足王示瞋、婆須蜜女示貪，顯三毒相並有正法故。
然有五義：一當相即空，空故是道，非謂此三即是佛法，諸部般若其文非一。
二約幻用攝生，亦非即是，如《淨名》云「行於非道，
先以欲鉤牽，後令入佛智」等。
三在惑用心如俗流輩，此在觀心為道，亦非即道。
四留惑潤生，長菩薩道，亦非即是，如《淨名》
云「不入生死大海，則不能得一切智寶」等。
五當相即道，不同前四，不思議故。
《無行經》云「婬欲即是道，恚癡亦復然。
如是三法中，具一切佛法。」
亦斯義矣。二「時善財童子作如是」下疑憚不受。
非惜身命，恐失道緣。
示智未深，故生此念。
文中，先明道緣難具。
於中離諸難者，非佛前後等。
得無難者，非生聾等。
具諸根者，謂信進等。
後「此將非」下正疑魔壞。
三「作是念時」下勝緣勸引中，有十三眾，
各述曾為勝熱化益，故勸勿疑。
初一即色界梵天，多是初禪。
文中有三：一總勸莫疑、二「今此」下彰其本意。
智慧堅利猶如金剛。
燒諸惑薪，發諸智焰。
燒而常寂，為三昧光。
三「善男子」下自述蒙益。
梵王最初生，此餘眾念而後生，故生邪見。
次五欲天、次六雜類，各有復有以為揀別。
十三欲界諸天眾，然此欲界即是一類。
從地獄出者，義通六天及前夜摩四天王，前所不列皆在其中。
第四「爾時善財聞如是」下疑盡悔愆。
第五「時婆羅」下誡勸見容。
上疑為揀其真偽，此勸為顯其實德。
魔亦能為現勸，何故聞即疑除？
以此善友前友指來。
況勸中正說，非魔能作，善財亦得超魔之眼故。
若爾，何以生疑？以顯法故。
如第八地中佛之七勸，縱佛不勸，豈容趣寂。
又為後代之軌，令審察故。
第六「爾時善財」下依教修證。
於中二：初正修證。
未至得善住三昧者，上不依山、下不依火，
正處於空，即顯般若離於二邊無所住故，名為善住寂靜樂。
神通三昧者，親證般若實體，即性淨涅槃，故云寂靜樂。
而大用無涯，故云神通。
觸者，親證也。故《淨名》云「受諸觸如智證」。
二「善財白言」下自陳所得，顯後得起說。 ^932a14

第四謙己推勝。謙己中云無盡輪者，有二義：
一智輪摧惑，照其本源無可盡故；二反常智用，用周法界無有盡故。
圓轉不已，所以名輪。
推勝可知。 ^932c3

第五指示後友。師子奮迅者，師子幢王所居，表振動照耀住持世界自在無畏故。
慈行童女者，知眾生根，令其調伏，慈為行故。
智中生悲，便能處世無染，是謂童女，以學如來十種智故〔已下六十五經〕。 ^932c7

第十慈行童女，寄灌頂住，文六同前。
初依教趣求，中二：先修入前教。
於中，初二句重友解生、次二句念乘思佛。
次「觀法」下智證實際，初句能觀智，「現決定」
下所證窮極，後「於一切佛」下離障自在；
二「漸次」下趣求後友。
於中，初至處；次聞名五百為侍者，以一期位滿，總攝五位十十法門互相涉入之法而相應故。 ^932c11

第二「善財聞已」下見敬諮問中，亦三：初見中，
先明遠見，表得門未證故；後「善財入已」下親覩依正等。
二敬、三問，並可知。 ^932c19

第三「時慈行童女」下正示法界，中二：一令觀親證，
並依中見正，小大念劫皆無礙等。
十住位終，故約報顯。
二「爾時善財」下以言顯發。
於中二：先顯法名因、後彰法勝用。
前中，初善財默請、後童女言答。
答中，初示名。名般若普莊嚴者，有二義：
一由般若照一切法，依中有正、一中有多，故所得依無所不現。
《般若》中云「了色是般若，一切法趣色」，即其義矣。
二由能證般若已具諸度莊嚴故，所證所成亦莊嚴無盡。
次下顯因，云彼諸如來各以異門令我入此，即其義也。
總攝三十六恒沙之別，歸於普門，則一嚴一切嚴，故名普嚴。
言三十六恒沙者，住位既滿，則六度之中一一具六，故為三十六。
皆恒沙性德本覺中來，故云佛所求得。
二「善財白言」下顯法勝用，先問、後答。
答中，先總、後「所謂」下別。
總中，初明修習契證相應；後「得普門」下總明所得業用陀羅尼以智為體。
由得般若普嚴故，能總持萬法，一持一切持，故云普門。
以圓融十住，亦同十地所得無量百千阿僧祇陀羅尼門。
又彼總、此別，但舉一持，餘三昧等略而不說。
二別顯中有百一十八門，略分十位：初八總知依正理事持；
二「福德」下九門明願行持；三「業」下九門明業持；
四「三昧」下六門明正受體用持；五「心海」
下五門染淨諸心持；六「知眾生」下十門知所化持；
七「普見十方」下十七門知能化持；八「世界成」
下十七門明知剎海自在持，於中言世界轉者，
晉經云迴轉世界；九「見諸佛」下二十五門知佛海自在持；
十「菩提心」下十二門明菩提因果持。
自心清淨即性淨菩提，總攝諸門不出於此。 ^932c22

第四謙己推勝，可知。 ^933a24

第五指示後友。國名三眼者，施為行首，
復開導自他，如目導餘根，故名為眼。
財施無著成於慧眼，無畏之施成於慈眼。
法施開於法眼，故復云三。
用上三眼，見無不善。
又施行內成、勝報外現，見者皆善故，出住之行故以出家表之。
又行本令物得出離故。
上明十住竟。 ^933a25

大文第三善見已下有十善友，寄十行位，位各一人。
初善見比丘，寄歡喜行，文亦具六。
初依教趣求，中亦二：先念前友教中有十三句，
初總、餘別。別分為三：初二約菩薩論深，
一所證法界，即事而真故；二入菩薩地智，唯證相應故。
次有七句，約眾生辨深，一報類難知故；
二妄想為因，即無性故；三染分行業，唯佛知故；
四感異熟識，若種若現，恒轉如流不可知故；
五所變影像，若內若外，緣無性故；六名無得物之功，
而不失所名之物故；七文字言說皆解脫故。
後三句合辨前文，一染淨二分皆嚴法界而無嚴故；
二上二分業不相知故；三各自莊飾淨染世間果報無失，即同真故。
總上二分，皆是般若波羅蜜普莊嚴故，所以思之。
二趣求後友。於市肆等處處求者，顯隨緣造修，無不在故。 ^933b2

第二「見在林中」下見敬諮問中，先見、次敬、後問。
見中三：先見身勝相。
見在林者，行之初故。
同佛相者，如說修行，順佛果故。
於中七處平滿者，兩手、兩足、兩肩及項。
言其身殊妙如淨居天者，準晉經，即師子上身相矣。
上下端直如尼拘陀樹者，準晉經云其身圓滿如尼俱陀樹，
此則但是一相。言諸相隨好者，上但列十四，故總結之。
目視不瞬、圓光一尋復是二相，都列十六耳，餘至瞿波處釋。
二「智慧」下明其心相。
即止觀雙運，止過則沈、智過則舉，不沈不舉則正受現前，不智不愚則雙契中道。
起念止觀皆成動轉，雙非再遣未離戲論，
雖止觀雙運而無心寂照則一切皆息，
為踐如來所行之道，隨所履道即是法門。
三「無量」下明諸侍從，不無表法，恐繁不說。
敬問可知。 ^933b18

第三「善見答」下正示法界，中二：初示依緣得法、
後「又善男子」下顯法業用。
今初，分三：初總序，初入行位故云年少，創離十住之家名為出家。
又近言我此生者，略有二義：一念劫圓融故，
如毘目處說；二顯入解行生，非見聞生故。
供三十八恒沙者，過前位故。
次「或有」下明所修時分。
後「聽聞」下所作成益。
於中，初自修願智行、次見果用、後知佛修因。
二顯法業用中，有十二句，各先辨業用、後出所由。
然不出願智行，如文思之。
總云一念者，以得無依無念智故，無法不現。 ^933c5

第四謙己推勝中，謙己結前。
名隨順燈者，用無念之真智，順法順機，無不照故。
後「如諸」下推勝中，初句為總，亦別顯家族勝。
上但云燈照未必常，故今推之，明金剛智燈親證真如為真正，
生則常照矣，不同解行生也。
二報命勝，由所證常故，即金剛義。
三內智勝，如於所證無盡滅故，即是燈義。
四報體勝，法性成身，相不遷故，亦金剛義。
五「現於」下明業用勝，即對上隨順義，以是即體之用故，皆不可壞。
餘並可知。指示後友，次文當說。 ^933c16

第二自在主，寄饒益行。
初依教趣求。國曰名聞者，能持淨戒，現世果故。
河渚中者，若持淨戒，生死愛河不漂溺故，又無量福河常流注故。
童子自在主者，三業無非六根離過，故得自在，則戒為主矣。
戒淨無染，故云童子。 ^933c27

第二「爾時善財」下見敬諮問中，見聚沙者，恒沙功德由戒積集故。 ^934a3

第三「自在主言」下正示法界。
於中二：初舉法門名體、二「善男子我因」下明業用。
今初。文殊所學者，有智能護戒故。
書者，能詮止作分明故。
數者，表四重十重乃至三千威儀八萬細行故。
算者，一一之因感幾何果故。
印者，持犯善惡，感果決定故。
等者，等餘醫方，成五明故。
上明所學，下辨所悟。
工巧神通，皆智所為故，亦表修戒發定慧故。
二明業用，中三：初總明、次「亦能療」下雜辨諸明、
三「善男子」下廣顯知算。
於中，初辨能算之數；後「善男子我以此」下算彼所算。
餘三段，可知。 ^934a4

第三具足優婆夷，寄無違逆行。
城名海住者，近海而住故。
安住於忍，如海包含故。
友名具足者，一器之中無不具故，忍器遍容一切德故。
忍辱柔和，故寄女人。
文中，初依教趣求，可知。 ^934a16

第二「善財聞已」下見敬諮問。
初見中四：一見外依報。
二見友正報。端正可喜者，忍之報故。
素服等者，忍華飾故。
三「於其宅」下見內依報。
四「復有」下明其眷屬萬行皆順忍故。
二敬、三問，並可知。 ^934a20

第三「彼即」下正示法界。
於中二：初舉法門名體。
器中出物，興福無盡故，稱法界福之所招故。
後「能於如是」下辨業用，中三：初正顯業用、
次令見同益、三使其目驗。
前中三：初益眾生、次益二乘、後益菩薩。
今初，亦三：初總明，以是稱性之具，即一小器融同法界，
無盡緣起故，用無不應、應無不益，而其法界體無增減。
又表忍必自卑，故小法忍。
同如一味為一。內空外假為器。
忍能包含無外故，隨出無盡。
次「出生」下別明出味。
後「如飲食」下舉一倒餘。
二「又善男子假使」下明益二乘。
二乘雖不立忍名，亦忍盡無生理方成果故。
三「又善男子東方」下益菩薩。
約事，如受於乳糜。
約法，謂餐上品寂滅之忍，得菩提故，《淨名》香積與此大同。
二「善男子汝見」下令見同益。
三「且待」下令其目驗。
及後三段，文並可知。 ^934a24

第四明智居士，寄無屈撓行。
初依教趣求中，初依前修治、後「漸次」下趣求後友。
城名大興者，起大精進故。
友名明智者，進足必假智目導故。 ^934b12

第二「爾時善財」下見敬諮問中，先見於市四衢者，
表處喧不撓，無不通故。
敬問可知。 ^934b15

第三「長者告」下稱讚授法，中三：初歎發心勝能。
二「善男子汝見」下示己所化發心眷屬。
生如來家者，同四住中生也。
三「善男子我得」下正示法界。
於中二：先舉名。財法無盡，蘊在虛空，隨意給施，故名隨意出生福德藏。
亦表見空，無不備故。
後「凡有」下顯業用。
於中二：一略舉、二「善男子且待」下舉事現驗。
於中，先見眾集；後「爾時居士」下廣施財法，
先施財、後「然後」下施法。
於施一食，令成八行：初二約施、餘六約食。
食有五果：一得如諸法，即是慧命；二得喜悅，
即常安樂；三具相好，即是常色；四六即常力；五即常辨。
言上味相者，牙有甘露泉故。
餘可準思。 ^934b17

第四「爾時居士」下，謙己推勝，可知。 ^934c1

第五「善男子」下指示後友。
城名師子宮者，禪定無亂，如彼深宮處之，
則所說決定、作用無畏，故以為名。
友名法寶髻者，綰攝諸亂，居心頂故。
定含明智，加以寶名，以喻顯法，名法寶髻〔已下六十六經〕。 ^934c2

第五法寶髻，寄無癡亂行。
六中，初文可知。 ^934c7

第二「見此長者」下見敬諮問。
市中見者，表處鬧忘懷，亂中常定故。 ^934c8

第三「爾時長者」下授己法界。
於中四：一執手將引，即授法方便，顯加行智歸正證故。
二「作如是」下示其所住，即正授法界。
三「爾時善財見其」下正證法界。
四「爾時善財見是」下問答因緣，即後得智。
初二可知。三中二：先總、後「善財入已」下別。
今初。十層八門者，如八角塔形，層門各有三義，層別中解。
門三義者，一通約所修之道，以八正為門，八正通入於諸位故。
二約所依之道，即以八識為門，於眼根中入正定故。
根若能入，境則可知。
三約教顯理，即四句入法。
教理各四，故有八門。
謂若失意，有空俱泯，便成四謗；得意通入，並稱為門。
尋教得解，即教四門；於理得解，即理四門。
別中十層三者，一表十地。
一施食，顯初地行檀。
二地持戒，以慚愧為衣服。
三地，忍行以為嚴具。
四地，道品為內眷屬，精進可珍。
五地，文顯。六地，般若現前故。
文中三：初總。次「所謂」下別顯十五門，一照體即寂而無不包、
二即寂之照無機不鑒、三外緣不轉、四內照無求、
五惑境不摧、六遍摧諸惑、七包含勝德而甚深、
八普見法界而無礙、九一即無盡、十巧化無邊、
十一內證世間、十二外演勝辨、十三曲隨物欲、
十四事理交羅、十五觀緣授法。
後「說如是」下總結。
七地有殊勝行，知種種教法，故云得如響忍。
八層之中含於二位：一八地無功用之神通，三種世間自在。
二即九地法師，一音能演。
九層亦二位，十地、等覺俱可為一生故。
十層即如來地。二表十行，以十行即十度故。
前七文顯，八大願所成神通等故、九一生所繫力最上故、十唯至如來智方滿故。
此即當位自攝諸位；向攝十地，即攝後諸位故。
以十層雙表二義，還如海幢當位攝盡十位纔竟，說成佛故。
前寄第六位攝，此寄第五位攝。
前約正報攝，此約依報攝者，皆顯位勝前故。
三者總不表位，但此菩薩以行就機，現居勝報漸次增勝。
十顯無盡，初四以物施，後後漸難；次二集法施，
前淺後深；次二得法，初陜後廣；後二現勝德，先因後果。
總上三義因果行位等法，以為長者之宅。
四問答因緣中，先問、後答。
迴向三處者，謂離貧窮招前四層之報。
二三兩果即後六重。
一九之微因，願力故報勝。
又表萬行混融發起向佛，則隨一行無不具矣。
何果不階？第四「善男子」下謙己推勝。
謙己云菩薩等者，世寶三寶蘊積十重之中，故云寶藏。
常用無盡，是為無量福德。
後推勝中，當法顯勝故。
功德寶藏皆不思議，即是總句。
「入無分別」下別明。
由無分別而具諸法，故不思議。
後二可知。 ^934c9

第六普眼長者，寄善現行。
國名藤根者，夫藤根深入於地，上發華苗。
表善現行般若證深能生後得，後得隨物而轉，故取類於藤。
城名普門者，實相般若無所不通故。
長者名普眼者，觀照般若無不見故。
第一依教趣求中，言深入諸佛無量知見者，
無量有二義：一多故，即權智境；二無分量故，即實慧境。
境無量故，智亦無量。
知見亦二義：一別，謂知即是智，見即是慧，即照二境之智慧。
二通者，謂知見二字俱是如來能證，如實知彼義故，即無障礙智。
若爾，何假重言？為揀比知，所以言見。
為揀肉眼見，所以云知，此如世親《般若論》釋悉知悉見。
入謂證達，餘句易了。 ^935b1

第二「然後乃得」下見敬諮問中，先見依正。
百千聚落周匝圍繞者，眷屬般若也。
雉堞崇峻者，般若防非，高而無上也。
五板為堵，五堵為雉。
堞即女牆。衢路寬平者，般若諸佛常行非權逕，故蕩然無涯。 ^935b14

第三「長者告」下稱讚授法，先讚、後「善男子」下授己法界。
於中二：先能療病，即下化眾生；後「善男子我又」下明能合香上供諸佛。
今初，有二：先除身病、後治心病。
前中亦二：先治無不能、後「善男子十方」下來者皆治兼與身樂。
二「然後合為」下治心病，亦二：先明除惑，
義通大小；後「為欲令其」下令其成益，此唯大乘。
有十六句：初五通顯大心行願。
次十別明十度之因，感十身之果，施滿他心故相好悅物。
戒遍止惡故淨身遍至，忍兼忍理故不思議，
進策萬行故無能勝，禪唯一心故無與等，
般若照理故顯法身，方便顯用色身可覩，
願窮來際住劫無窮，力不可搖悉過一切，智窮事法故隨物成身。
後一句總離諸惡故，究竟淨妙。
二上供佛行，中二：初知香體。
辛頭者，即信度河也。
波羅是岸，即彼河岸之香。
阿盧那跋底，此云赤色極。
烏洛迦者，西域蛇名，其蛇有毒，繞此檀樹故。
和合者，戒定慧等融無礙故。
次興供起願、後能成大供，文處並顯。 ^935b19

第四謙己推勝中，謙己知一中，謂身心病除，
成二世樂故皆歡喜，以香普供得佛十身，則何佛不見。
餘並可知。 ^935c10

第七無厭足王，寄無著行。
第一依教趣求中，先念教成益、後「漸次」下趣求後友。
既入其國，必聞其政。
言多羅者，此云明淨。
幢者建立，表無著行依般若淨，明立勝行故。
王名無厭足者，如幻方便，化無所著，故無疲厭心。 ^935c12

第二「遙見」下見敬諮問中，先見有四：一見勝依正、
二「其前後有」下覩其逆化、三「善財見已」
下不了生疑、四「作是念時」下空天曉諭。
於中二：先令憶前教真實，使不生疑；後
「善男子菩薩善巧」下辨後行深玄，令其信入。
然善財雖常憶教，而生疑者，逆行難知故。
貪益此世，不疑婆須；瞋癡現損，故勝熱、此王並生疑怪。
言深玄者，通達非道故。
梁《攝論》戒學中明菩薩逆行殺等，生無量福，得無上菩提。
要大菩薩方堪此事。
此有二種：一實行、二變化。
實行者，了知前人必定作無間業，無別方便令離此惡，唯可斷命使其不作。
又知前人若捨命已必生善道。
又菩薩自念：「我行殺已必墮地獄，為彼受苦。
彼雖現受輕苦，必得樂果。」
《瑜伽．菩薩地．戒品》之中亦同此說。
言變化者，即當此文。
下王自說。二「時善財」下敬問，可知。 ^935c18

第三「時阿那羅」下授己法界，中二：初授法方便。
執手同坐，示無間之儀，表攝彼加行令趣真故。
二「告言」下正示法界，令證相應。
於中四：一舉果令入。
二「時阿那羅王告善財」下以實顯權。
三「善男子我得」下示其所得。
於中，初名如幻者，了生如幻，故以幻化幻；
次「我此國」下明法門業用；後「我以如是」下明法門勝益。
四「善男子我身語」下直顯實德慈念之深。
然諸位至七皆方便故，休捨觀自在，開敷樹華，多約慈悲。 ^936a5

第四謙己推勝。推勝云無生忍者，由了如幻方證此忍故。
又後位中當此忍故。 ^936a15

第八大光王，寄難得行。
第一依教趣求中，先念前、後「漸次」下趣後。
於中，初推求得知。
城名妙光者，前位悲增，今得無住妙慧運眾生故。
王名大光者，慈定之智無不該故，廣大願中皆徹照故。
後「時善財童子」下自慶當益。 ^936a17

第二「作是念已」下見敬諮問。
初見中三：初見依報，中二：先所見殊勝。
云十由旬者，欲明圓滿。
既有十億衢道，道各無量眾生，豈世間十小由旬之所能受？
故此中事物皆應圓融表法，如理思之。
後「爾時善財」下能見無染。
二「漸次」下見王正報。
處四衢道者，以四無量，用四攝法攝眾生故。
二十八相者，因未滿故。
三「於王座前」下主伴攝生。
於中亦三：先列所施，通情非情。
六十四能，義如別說。
次「一一道」下明能施人，即是助伴。
後「為欲普攝」下明其施意。
二三敬問，可知。 ^936a22

第三「時王告」下授己法界，中三：一總示法門，
謂大慈首出，離染圓滿故。
二「善男子我於」下明得法因緣。
問難是聞慧，以三種慧莊嚴此慈。
三「我以此」下明其業用，於中五：一以法攝化、
二「我國土中」下以無畏攝、三「若有眾生」
下以財寶攝、四「此妙光城」下隨機遍攝、
五「善男子此國土中」下以三昧攝。
於中二：先以言告。
後「時大光王」下正以定示，顯定業用。
情與非情咸成勝益者，謂同體大慈，物我無二故。
如世間王，德合乾坤，則麟鳳來儀、寶璧呈瑞。
況於出世慈力，不令草木屈膝耶？
第四「時大光王從三昧」下謙己推勝。
先謙己知一。慈本為物，名順世間。
高出眾行，故名為首，即是幢義，餘並可知。 ^936b4

第九不動優婆夷，寄善法行。
自發心來，於一切法無不得定，煩惱二乘不能動故，
亦令眾生心不動故，以智修慈故，示以女居。
安住王都者，王子位故。
智契實法，不為緣壞，名為安住。
第一依教趣求，中二：先依教、後趣求。
前中有五：一思修前法。
二「生歡喜」下因修得益。
無濁約無他，清淨約自體。
三「如是思惟」下推功歸友。
至此偏悲者，修悲將滿故。
四「又作是念」下廣歎友能。
五「善財童子如是悲哀」下勝緣印勸。
於中先印。天字兩用，故晉本云「如來使天、隨菩薩天」。
隨菩薩天是己業行之神，如來使天是佛力攝生神，
但修行位已著，皆有二天常隨其人。
後「汝可詣」下勸詣後友。
二「時善財童子從彼」下趣求後友，可知。 ^936b18

第二「入其宅內」下見敬諮問。
見中分二：先見依獲益、後「善財童子前詣」下見正超倫。
二「爾時善財曲躬」下敬問，可知。 ^936c4

第三「時不動」下稱讚授法。
於中先讚、後「善男子我得」下正授法界。
於中二：先示法門名體、後「善財童子言」下徵業用之境界。
今初。不同前例而舉五法者，亦同九地當法師位，須廣知故。
五中，初二所持內德：一智慧無#CB00651;，偏名解脫。
有智則煩惱不可壞。
取著無能勝，故云難摧伏。
此智包容，故名為藏。
二受持堅固，偏得行名。
謂遇惡眾生而能堪忍，遍生諸趣而心不迷，故云堅固。
三即能持深入法門，得法性地則無不持矣。
四即外化，由正思佛法，明照差別，故得辯才，能轉法輪稱眾生欲。
五即上求，一心求法故云三昧，近佛無厭、受法無足故。
二徵業用之境界，中四：一徵問、二顯難、
三重請、四廣答。答中二：先明得法因緣以彰深遠，
釋上難知；二「善男子我得菩薩求一切」
下顯其業用，以酬初問。
今初，分六：一舉往見佛為發心緣。
二「便從樓」下內興觀念為發心因，先觀、後念。
念福智等，即前五法之因。
神通自在，是行堅固。
三「善男子爾時」下佛勸發心。
能成前五，有十種心：初二成智慧、次一成總持、
次二成神通、次二成三昧、後三成辯才故。
上來取斯十句釋五法門。
四「善男子我於彼」下正明發心堅固。
五「我發是心已來」下經久無違。
六「我從是來」下彰發心勝益，即前五因之果。
二顯其業用，中四：一許現，即舉五法中二；
二申請；三正現，入一萬三昧者，於一求法無厭三昧即入一萬，
明知餘解脫等亦攝多門；四出定，即述。
並可知。第四「優婆夷言」下謙己推勝。 ^936c6

第五指示後友中，都薩羅者，此云喜出生，謂此城中出生無量歡喜之事故。
以智度圓滿，則能無所不生。
友名遍行，巧智隨機，無不行故，名真實行。
示外道者，能行非道故。
非道不染，故曰出家。
餘可知〔已下六十七經〕。 ^937a7

第十遍行外道，寄真實行。
第一依教趣求。 ^937a12

第二「城東有山」下見敬諮問。
見中，中夜見者，智入生死故，善財將入此位故。
上云日沒入城。於山頂者，表位極故。
光明照者，以智慧光破於生死及二邊闇故。 ^937a13

第三「遍行答言」下稱讚授法，先讚發心、
後「善男子」下正授法界。
於中二：先彰名體有四者，智遍知故。
四義雖別，而得相成。
一化境普周，遍行之名亦從此立；二入定觀機；
三由無作神通故，能遍至前處；四由普門般若故，能在定普觀。
若約別者，無作無依，用而無住。
普門般若，無法不窮。
二「善男子我普於」下顯四業用，即分為四：一明至一切處用。
二「或住諸見」下普觀世間用，觀其所宜，隨宜說故。
三「又善男子此部薩羅」下明無作無依用，故云不知從何而至。
四「善男子閻浮提內」下普門般若用，九十六種皆能窮故。
上來隨勝別配，實則義通。 ^937a17

大文第四有十善友，寄十迴向。
今初。青蓮華長者，寄救護眾生離眾生相迴向。
在廣大國者，創入迴向故。
迴向眾生故廣，迴向菩提故大，迴向實際義通廣大。
言鬻香者，鬻者賣也。
香質雖小，發氣彌布；善根雖微，迴向普周。
又若賣若買，二俱得香；自他善根，俱可迴向。
青蓮華者，蓮華處淤泥而不染，猶護眾生而離相。
青蓮華為水中之最，救護為入生死之尊。
文亦分六。第一依教趣求中，先依教興願，
以是迴向大願之首故；後「漸次」下趣求後位。 ^937b1

第二「詣長者」下見敬諮問。 ^937b11

第三「長者告言」下稱讚授法，先讚、後授。
授中二：先總標所得、後「所謂」下別顯業用。
今初。知世諸香以表法香，謂以戒定慧慈悲等香，
熏修生善、滅惡習氣故。
善知一切香者，差別行也。
亦知調合者，融通行也。
以金剛杵碎之，實相般若波羅蜜調和，
令純雜無礙，悲智圓融，成迴向故。
二別顯業用，中二：先總相顯知、後指事別顯。
前中四：一知香體異；二「又善了」下約類辨異；
三「又善別」下知力用異，前二約世，此兼出世；
四「如是等」下明委窮本末。
上四各有事理，思之。
二「人間有」下指事別顯中，有十種香。
初象藏香，具前本末十事：一但語香名必有形相；
二龍鬪為生起；三興雲為出現；四雨雨為成就；
五金色為清淨；六喜樂為安隱；七無病等為方便；
八慈心等為境界；九意淨為威德，其業用一種義通前七；
十我知下是根本，本為菩提心故。
若就菩提心顯十義者，以菩提心香似如來藏，因善惡相攻而生。
若一發心興慈雲注法雨，心所及者令歸真淨，
得法喜樂離惑業苦，展轉興慈志願純淨。
餘之九香皆應具法喻之十，略故或二或三。
摩羅耶者國名，國多此香故。
此即忍香，瞋火不燒。
三即進香，魔軍退散。
次五如次是五分法身香。
九即稱法界香。先陀婆，一名四實，此宜用鹽，香似此故。
十忘能所香，故名奪意。
餘三可知。 ^937b12

第二船師婆施羅，寄不壞迴向。
婆施羅者，此云自在，謂於佛法海已善通達，
於生死海能善運度，於一切法深信不壞，故名自在。
在樓閣城者，由此迴向令菩提心轉更增長，悲智相依而勝出故。
文中第一依教趣求中，先依教觀道，於迴向道初得不壞故。
佛道為高，餘皆是卑。
生死涅槃為夷險，障無障為淨穢。
二乘為曲，菩薩為直等。
後「漸次」下趣求後位而興勝念，謂菩薩道因人得故，即於菩薩法師得不壞信。
於中，先正明、後徵釋，可知。 ^937c9

第二「既至彼」下見敬諮問。
見在海岸者，若佛法海，以生死為此岸，
不捨生死故；若生死海，以大悲修因而為此岸，住大慈悲令離因故。 ^937c20

第三「船師告言」下稱讚授法，分二：先讚問，
讚其發心；後能問法。
文有十句，前五能問果因；後五能問因因，故云道因。
三昧旋者，旋謂深澓，沈而不流。
二乘沈寂，動八萬劫，故能遠離是菩薩道。
二「善男子我在此」下授己法界，中二：先標名體，
謂大悲超出，為物所歸故；後「我觀閻浮」
下辨其業用，中二：先明於陸化生令知有海、
後「我知海中」下善知海相於海化生。
於中二：初明善知、後彰化成益。
今初。此寶洲等，生死法海義皆有之，且約生死海釋。
文中略舉知五種事：一知寶，寶即是智故。
不入生死大海，則不能得一切智寶。
於中有十二句：一生死海中湛寂不動謂之寶洲、
二空不空如來藏為寶處、三恒沙功德皆寶類、
四佛性為寶種，此上皆約本有；次四約修成，
以淨戒頭陀等為能淨、以緣起智為能鑽、
以發一切智心為出因、聽聞為能作，後四為寶用，
謂三乘等器智慧有殊，照理斷惑所用各別，
所緣境界萬品階差，破愚顯明各各不等。
二「我知一切龍」下即生死中瞋貪癡之三毒。
部多，此云自生，亦如夜叉，但不從父母生，故喻多癡。
三「亦善別知旋澓」下即知心識相，色無色等依識心定劫數淺深，
七識波浪染習遠近，隨善惡緣心水色異。
四亦善別知日月等者，即能知時，謂機之生熟，如是時中宜修定慧等。
五亦知其船，即知萬行不同，有方便為堅、
無方便為脆，曾修為滑、不曾則澁。
水之大小者，謂生死有邊與無邊。
風之逆順者，八風四順四逆，又謂修行有住與無住故。
若開第三第五各有三事，則總具十二。
「我以成就」下彰化成益。
既列十海，則知前海，準此應思。
前四自利，後六利他。
後三文顯。 ^937c23

第三無上勝長者，寄等一切佛迴向。
以得勝通，無過上故；等於諸佛，更無勝故。
在可樂國者，由等佛迴向，不見美惡，皆得清淨，歡喜悅樂故。
文中第一可知。 ^938a28

第二「見無上勝」下見敬諮問。
初見，在城東者，啟明佛日故。
處無憂林者，同佛迴向，無愛憎故。
商人等圍遶者，佛為商主，菩薩為商人，
法財外益，功歸己故。
次「爾時善財」下設敬。
後「白言」下諮問。稱名者，聲名久聞，表重法之器，冀有聞故。 ^938b2

第三「時彼長者」下稱讚授法。
授法中，先標名體，由無作無依，故能遍至。
遍至是用廣，無依是體勝。
無依者，不依他故。
無作者，離加行故。
二「善男子云何」下徵釋業用。
釋中明至一切處，廣說法故。
文中，先舉三千、後「如於此三千」下類顯十方。 ^938b8

第四謙己推勝中，加清淨法門者，遍至本為說法故，即前所說。
後二可知。 ^938b13

第四至一切處迴向。
善友名師子嚬申者，舒展自在，無不至故。
比丘尼者，純淨之慈，合善遍故。
國名輸那者，此云勇猛。
勇猛之力，能使善根無不至故。
又以十度明義，義當進故。
城名迦陵迦林者，以義翻為相鬪戰時，謂因鬪勝而立城故。
表此迴向願，以信解大威力故，廣大智慧無障礙故，
令修善根無所不至，義同戰時。
文中第一依教趣求。
言勝光王捨施日光園者，準律，尼之頭陀多在王園，藉外護故。
表因實際勝光，令其善根遍法界之園苑故。
並皆即智，故有光名。 ^938b15

第二「時善財童子即詣」下見敬諮問，中三：
先見、次敬、後問。前中二：初見依、後見正。
今初，有六：一無漏林樹，無漏法行而建立故。
文中有八，各有所表，思之。
二「園中復有」下明八解泉流。
八功德者，謂輕、冷、濡、美、淨而不臭、調適無患。
三「無量寶樹」下敷法空座，而隨法嚴異。
於中，有標、列及結，可知。
四「此大園」下雜明諸嚴，萬行非一故。
五「爾時善財」下出其所因。
六「三千」下明果用自在。
二「爾時善財見師子」下明見正報，中四：
初總明遍坐，勝德顯彰；二別明所遍，演法各異；
三總結多類聞法發心；四通顯所因，釋成自在。
今初。婆樓那者，此云水也，此天能滿人願故。
二「或見處座」下別明所遍中，有三十處，
分三：初十六為八部人非人等、次二為二乘、後十二為菩薩。
今初中，先有七處為天：一為淨居天。
說無盡者，治彼那含求盡身智故。
二梵王，普應但於己眾，廣及三千為說普門則無不應。
梵音清妙但是世間，為說法界勝流方為淨妙。
三他化天，令得出世淨心，超世自在故。
四化樂，樂具莊嚴不及善故。
五旋歸如來藏心，則真喜足故。
六遍嚴法界，方盡時分之樂。
七釋天，耽欲甚故。
次一為龍，龍能通變，耀電雨莊嚴故。
三夜叉，性好飛空害物故。
四乾闥婆眾，能奏樂，喜樂故。
上三亦四王眾，意存八部，故闕南西。
五修羅，善幻，為莊嚴故。
六迦樓羅，動海怖龍故。
七緊那羅，是歌神，以佛行光明破其著故。
又頭有一角，亦云疑神，令同佛覺，離疑光明故。
八摩睺羅伽，多瞋毒故。
上來八部，除第一第七及夜叉眾、摩睺羅伽約對治說，
餘皆約隨便宜，隨其世能轉入出世故。
緊那羅眾，通其二義。
第十五一座為人，人多行不善行，設行仁義亦非勝故，故令起出世勝行。
十六一座為羅剎，則是非人，亦治多殘害故。
次二為二乘者，聲聞智劣故，緣覺修福止百劫故，緣起智光未能亡緣故。
後十二為菩薩，分三：初一為地前，說定慧之光。
次十為地上。初發心者，證發心也，發十大願故。
五地妙華藏者，華謂十種平等淨心，故晉經云淨心華藏。
華藏者，以真俗雙修，於難得勝為因含藏故。
餘八可知。後一義當等覺，說金剛喻定，壞散塵習故。
既為等覺而說，明此位非小。
言迴向者，約寄位耳。
他皆倣此。第三「善財童子見如是」下總結多類聞法發心，可知。
第四「何以故」下總顯所因，釋成自在。
有二：一由能化具般若故、二「此日光」下由彼所化根已熟故。
二「時善財童子」下設敬。
於中三：初覩勝發心、次放光攝受、後正申敬儀。
三「白言」下問法。 ^938b27

第三「比丘尼言」下授己法界，中三：初標名。
一切智者，同佛智故。
二「善財言」下徵釋其體，一念普照故。
三「善財白言」下辨其業用，先問、後答。
答中二：先明通用、後明智用。
前中亦二：先辨用所依，謂由一切智能入王三昧故。
王三昧者，《智論》第八云「一切三昧皆入中故。」
體即如如，如體本寂，真智契此，故名三昧。
以一切智言，有其二義：一遍知三世一切事故。
二對於種智名根本智，知一切事皆一實故。
以即權之實智，契即事之實理故，一切三昧皆入其中。
又由王三昧體無不遍，故意生身隨類能成。
二「往十方」下辨能依業用，可知。
二「善男子我見」下明其智用。
又前即差別智用，今即無分別智用，故觸境無取〔已下六十八經〕。 ^939a19

第五無盡功德藏迴向。
善友名婆須蜜多者，此云世友，亦云天友，隨世人天方便化故。
國名險難者，逆行非道，下位不能行故。
城名寶莊嚴者，逆隨世行，能生無盡功德藏故。
第一依教趣求，中二：先依教成益，謂由聞一切智光故，
思修趣入得二種益：一得見實法性益，
由前實智故；二「得了知」下得權智益，由前窮三世差別智故。
二「漸次」下趣求後位，於中四：一專心尋覓。
二「城中」下淺識致疑，逆行難知故。
不自疑者，貪順於悲，障行劣故，不同前二。
又於前二已調伏故，此中不疑。
三「其中有人先知」下深智讚教，先讚、後
「善男子婆須」下教示所在。
市者喧雜。北主於滅。
自宅即畢竟空寂，謂在欲行禪，處喧常寂，故在市#CB04635;之北等。
四「時善財」下依教往詣。 ^939b5

第二「見其」下見敬諮問。
見中，先見依報，畢竟空中無德不具，故廣顯其嚴；
後「爾時」下見正報，具有主伴德用。
二「爾時善財前詣」下敬問，可知。
第三「彼即告」下授已法界。
於中三：先標名。離貪欲際者，凡夫染欲；
二乘見欲可離；菩薩不斷貪欲而得解脫，
智了性空，欲即道故。
如是染而不染，方為究竟離欲之際。
二「隨其」下顯業用。
於中，先身同類現；後「若有眾生」下以法益生中，
有十種三昧，皆隨受欲便宜，得斯甚深三昧，思之。
三「善財白言」下得法因緣，先問、後答。
一寶錢施者，有二義：一寶而能捨，故得離貪；
二一錢雖微，以菩提心故，成斯自在。 ^939b20

第六入一切平等善根迴向，善友名鞞瑟胝羅者，
此云纏裹，義當包攝，塔中包攝一切佛故。
或云攝入，攝諸善根入平等故。
城名善度者，無一善根不度到究竟故。
常供佛塔者，善根中最故。
未詳何緣偏供此塔。
有云：以塔中空，有栴檀之座，為欲普供無盡佛故。
亦是一理。文中第一依教趣求，闕無念法。 ^939c4

第二「詣居士」下見敬諮問。 ^939c11

第三「居士告」下正授法界。
於中四：一標名。不般涅槃際者，般者入也，窮諸如來不入涅槃之實際故。
故〈出現品〉云「如實際涅槃，如來涅槃亦如是。」
二「善男子我不生心」下顯體，謂心契實際，知佛常住。
三「唯除」下釋疑，並如〈出現品〉辨。
《楞伽》亦云「無有佛涅槃，無有涅槃佛。」
四「我開」下顯其業用。
於中二：先辨用所依，亦是證前不涅槃義，舉現見故。
佛種無盡者，佛種從緣起。
佛緣理生，見理湛然，故見佛無滅，以佛化身即是常身法身故。
後「善財白」下問答境界。 ^939c12

第四謙己推勝。推勝中，長者雖知三世不滅，未能一念而知及能所平等。 ^939c22

第五「於此南」下指示後友中，先長行、後偈頌。
以大悲菩薩眾尊重故，偏加於頌。
言海上有山者，大悲隨順入生死海，而住涅槃山故。
即南印度之南。 ^939c24

第七等隨順一切眾生迴向。
善友名觀自在者，三業歸向必六通赴緣，
攝利難思名觀自在，由此能遍隨順眾生。
在補怛落迦山者，此云小白華樹，山多此樹，
香氣遠聞，聞見必欣是隨順義。
又觀自在者，或云觀世音。
梵云婆盧枳底，觀也。
濕伐羅，此云自在。
若云攝伐多，此云音。
然梵本之中自有二種不同，故譯者隨異。
而《法華．觀音品》中云「觀其音聲皆得解脫」，即觀世音也。
若具三業攝化，即觀自在故。
彼中，初語業稱名除七災、二身業禮拜滿二願、三意業存念淨三毒。
而今多念觀音者，以語業用多故，又人多稱故。
今取義圓，故云自在。
然觀即能觀，通一切觀。
世是所觀，通一切世。
若云音者，亦通所觀，即所救一切機。
若云自在，乃屬能化之用。
文中但有五段，闕第六禮辭。
第一依教趣求。 ^939c27

第二「見其西面」下見敬諮問。
先見，有三：初見勝依正。
在西面者，西方主殺，顯悲救故。
又令歸向，本所事故。
二「善財見已」下彰見之益，以得勝念熏心故。
善知識者則是如來者，引至究竟，同於佛故。
三「爾時觀自在」下，友垂讚攝大悲深厚，隨順攝受故。
二「爾時善財」下敬問可知。 ^940a15

第三「菩薩告言」下稱讚授法，先讚、後授。
授中三：初標名。二「我以此」下總顯體相，亦是釋名。
平等教化即是大悲，以同體悲故云平等。
相續不斷即是行門，又門即普門，普門示現曲濟無遺故。
三「善男子我住此」下廣顯業用，於中二：
先約普門以顯業用、後約大悲。
前中，先總明，以上同如來妙覺真心故，
常在一切諸如來所；下與眾生同大悲體故，普現一切眾生之前。
普現，即普門示現。
然大聖久成正覺，號正法明，示為菩薩，義言等佛耳。
後「或以布施」下別明普現之義，有十一句，
方《法華經》三十五應，乍觀似少，義取乃多，
彼三十五應，但是此中或現色身及說法耳。
二「善男子我修行」下約大悲行以顯業用，救諸怖畏故。
於中三：初離世怖，有十八種：初三約煩惱，
即是因怖；餘皆約果。
縛殺貪三，不活開出。
黑闇已下，皆五怖中事。
上約所離。二「復作」下即能離因。
念即是意，三業皆益故。
三「我以此」下令進大心，方能究竟離二死怖。 ^940a21

第四「我唯」下謙己推勝。
久成正覺尚不失謙。 ^940b12

第五「爾時東方」下指示後友。
於中二：初後友入會。
從東來者，後位如相，智明方證故。
名正趣者，正法遍趣化眾生故，以智正趣真如相故。
從空來者，智體無依方契如故。
智輪圍上者，如依妄惑顯故。
足動界者，以定慧足除雜惡故。
同前會者，不離隨順眾生，得如相故。
又以智會悲，成無住故。
後「時觀自在」下前友指示以在此會，故闕禮辭。 ^940b13

第八正趣菩薩，寄真如相迴向。
善友文中具六。初二可知。 ^940b21

第三「正趣菩薩言」下授己法界，分二：先標名體。
十方無際故名普門，一念超多故云速疾。
二「善財言」下顯其業用。
於中四：一申問。雖有三問，意在速疾。
二「告言」下顯深。三「善財」下承力請說。
四「正趣菩薩言」下正答前問，於中五：初答得法處，
謂從自本智如來藏界普生萬善，本覺而來故行能速遍，知一切法不離心性萬行頓成。
二「從彼發」下答時久近。
三「一一念中」下答處近遠。
以多時發多步則知遠矣，即是速疾。
四「一一佛剎」下顯其成益。
五「如從東」下類顯十力。
後三可知。 ^940b22

第九無縛無著解脫迴向。
善友名大天者，現大身故。
無縛無著智淨自在，故名為天。
稱理普應，故名為大。
妙用難測，故名為神。
在墮羅鉢底城者，此云有門，謂有此無縛等微妙法門，為法師故。
初二可知。 ^940c4

第三「爾時大天」下授己法界，中二：先授法方便、後正授所得。
今初，現相讚友難遇，令欣入故。
長舒等者，約事，則發心難遇，淨目而觀、散華而供故。
約表，謂展四無礙解手，取所證勝流相應法門，
先當自淨以洗身心，後因利他故云華散。
亦表四攝遠展，攝取四眾故。
二「我已成」下正授法界，中二：先名體。
謂以六度大悲，如雲覆潤、如網羅攝故；
後「善財」下問答業用，四攝攝生故。
先問、後答。答中二：先現寶令施，教以檀攝；
後「如我為汝」下類餘通教及利行攝。
如是等言，亦兼愛語、同事。
後三段易知。 ^940c9

第十入法界無量迴向。
善友名安住地神者，地為萬法所依，即所入法界。
安住即入義。在菩提場者，所入法界即得菩提之處，故菩提是本。
前南有所表，從本之南；今攝末歸本之法界，故不云南矣。
又地上證如亦同本故。
今迴向終，故攝歸此。
文亦有六。第一依教趣求。 ^940c21

第二「百萬地」下見敬請法。
於中五：初友見稱讚。
既云友見，則已含見友。
二「時安住」下嚴處攝生以顯勝德。
三「時安住告」下許示昔善，引其問端。
四「爾時」下設敬陳請。
五「以足按」下正示昔因。 ^940c27

第三「善男子我得」下示己法界。
於中四：一標名體用，謂一念之智冥乎法界則不可壞。
此中則無所不生，故名為藏。
由賢位既滿，總會三賢為入地之因故。
顯善財之福常隨地神之智不壞，是則昔因不失，能入證矣。
「常以此」下略明其用。
二「善男子我憶」下別顯業用。
由智不壞，故常憶等。
三「乃往古世」下顯得法時處。
四「我於此」下總結純熟。
後三段可知。十迴向竟。
大方廣佛華嚴經疏卷第五十七
 ^941a3
