
other:: 雜阿含經卷第二十九
translator:: 宋天竺三藏求那跋陀羅譯

# 二九

jing:: 
##  797
（七九七）
如是我聞：
一時，佛住舍衛國祇樹給孤獨園。 ^205b27

爾時，世尊告諸比丘：「有沙門法及沙門果。
諦聽，善思，當為汝說。
何等為沙門法？謂八聖道——正見乃至正定。
何等為沙門果？謂須陀洹果、斯陀含果、
阿那含果、阿羅漢果。
何等為須陀洹果？
謂三結斷。何等為斯陀含果？
謂三結斷，貪、恚、癡薄。
何等為阿那含果？
謂五下分結盡。何等為阿羅漢果？
謂貪、恚、癡永盡，一切煩惱永盡。」 ^205b28

佛說此經已，諸比丘聞佛所說，歡喜奉行。
jing:: 
##  798
（七九八） ^205c6

如是我聞：
一時，佛住舍衛國祇樹給孤獨園。 ^205c8

爾時，世尊告諸比丘：「有沙門法、沙門、沙門義。
諦聽，善思，當為汝說。
何等為沙門法？謂八聖道——正見乃至正定。
何等為沙門？謂成就此法者。
何等為沙門義？謂貪欲永斷，瞋恚、癡永斷，一切煩惱永斷。」 ^205c9

佛說此經已，諸比丘聞佛所說，歡喜奉行。
jing:: 
##  799
（七九九） ^205c13

如是我聞：
一時，佛住舍衛國祇樹給孤獨園。 ^205c15

爾時，世尊告諸比丘……如上說。
差別者：「有沙門果。
何等為沙門果？謂須陀洹果、斯陀含果、
阿那含果、阿羅漢果。」 ^205c16

佛說此經已，諸比丘聞佛所說，歡喜奉行。
jing:: 
##  800
（八〇〇） ^205c18

如是婆羅門法、婆羅門、婆羅門義、婆羅門果。 ^205c20

梵行法、梵行者、梵行義、梵行果亦如上說。
jing:: 
##  801
（八〇一） ^205c22

如是我聞：
一時，佛住舍衛國祇樹給孤獨園。 ^205c23

爾時，世尊告諸比丘：「有五法，多所饒益修安那般那念。
何等為五？住於淨戒波羅提木叉律儀，
威儀行處具足，於微細罪能生怖畏，受持學戒，是名第一多所饒益修習安那般那念。
復次，比丘！少欲、少事、少務，是名二法多所饒益修習安那般那念。
復次，比丘！飲食知量，多少得中，不為飲食起求欲想，
精勤思惟，是名三法多所饒益修安那般那念。
復次，比丘！初夜、後夜不著睡眠，精勤思惟，是名四法多所饒益修安那般那念。
復次，比丘！空閑林中，離諸憒閙，是名五法多種饒益修習安那般那念。」 ^205c24

佛說此經已，諸比丘聞佛所說，歡喜奉行。
jing:: 
##  802
（八〇二） ^206a6

如是我聞：
一時，佛住舍衛國祇樹給孤獨園。 ^206a8

爾時，世尊告諸比丘：「當修安那般那念。
若比丘修習安那般那念多修習者，得身止息及心止息，
有覺有觀，寂滅、純一，明分想修習滿足。」 ^206a9

佛說此經已，諸比丘聞佛所說，歡喜奉行。
jing:: 
##  803
（八〇三） ^206a12

如是我聞：
一時，佛住舍衛國祇樹給孤獨園。 ^206a14

爾時，世尊告諸比丘：「修習安那般那念。
若比丘修習安那般那念，多修習者，得身心止息，
有覺有觀，寂滅、純一，明分想修習滿足。
何等為修習安那般那念多修習已，身心止息，
有覺有觀，寂滅、純一，明分想修習滿足？
是比丘若依聚落、城邑止住，晨朝著衣持鉢，
入村乞食，善護其身，守諸根門，善繫心住。
乞食已，還住處，舉衣鉢，洗足已，或入林中、
閑房、樹下，或空露地，端身正坐，繫念面前，
斷世貪愛，離欲清淨，瞋恚、睡眠、掉悔、疑斷，
度諸疑惑，於諸善法心得決定。
遠離五蓋煩惱於心，令慧力羸，為障礙分，不趣涅槃。
念於內息，繫念善學，念於外息，繫念善學。
息長息短，覺知一切身入息，於一切身入息善學，
覺知一切身出息，於一切身出息善學。
覺知一切身行息入息，於一切身行息入息善學，
覺知一切身行息出息，於一切身行息出息善學。
覺知喜，覺知樂，覺知心行，覺知心行息入息，
於覺知心行息入息善學；覺知心行息出息，於覺知心行息出息善學。
覺知心，覺知心悅，覺知心定，覺知心解脫入息，
於覺知心解脫入息善學，覺知心解脫出息，
於覺知心解脫出息善學，觀察無常，觀察斷，
觀察無欲，觀察滅入息，於觀察滅入息善學；
觀察滅出息，於觀察滅出息善學，是名修安那般那念，
身止息、心止息，有覺有觀，寂滅、純一，明分想修習滿足。」 ^206a15

佛說此經已，諸比丘聞佛所說，歡喜奉行。
jing:: 
##  804
（八〇四） ^206b13

如是我聞：
一時，佛住舍衛國祇樹給孤獨園。 ^206b15

爾時，世尊告諸比丘：「當修安那般那念。
安那般那念修習多修習者，斷諸覺想。
云何安那般那念修習多修習斷諸覺想？
若比丘依止聚落、城邑住……」如上廣說，
乃至「於出息滅善學，是名安那般那念修習多修習斷諸覺想。」 ^206b16

佛說此經已，諸比丘聞佛所說，歡喜奉行。 ^206b21

如斷覺想，如是不動搖，得大果大福利，
如是得甘露、究竟甘露，得二果、四果、七果，一一經亦如上說。
jing:: 
##  805
（八〇五） ^206b22

如是我聞：
一時，佛住舍衛國祇樹給孤獨園。 ^206b25

爾時，世尊告諸比丘：「如我所說安那般那念，汝等修習不？」 ^206b26

時，有比丘名阿梨瑟吒，於眾中坐，即從座起，
整衣服，為佛作禮，右膝著地，合掌白佛言：「世尊！
世尊所說安那般那念，我已修習。」 ^206b27

佛告阿梨瑟吒比丘：「汝云何修習我所說安那般那念？」 ^206c1

比丘白佛：「世尊！我於過去諸行不顧念，
未來諸行不生欣樂，於現在諸行不生染著，於內外對礙想善正除滅。
我已如是修世尊所說安那般那念。」 ^206c2

佛告阿梨瑟吒比丘：「汝實修我所說安那般那念，
非不修，然其比丘於汝所修安那般那念所，更有勝妙過其上者。
何等是勝妙過阿梨瑟吒所修安那般那念者？
是比丘依止城邑、聚落……」如前廣說，
乃至「於滅出息觀察善學，是名，阿梨瑟吒比丘！
勝妙過汝所修安那般那念者。」 ^206c6

佛說此經已，諸比丘聞佛所說，歡喜奉行。
jing:: 
##  806
（八〇六） ^206c12

如是我聞：
一時，佛住舍衛國祇樹給孤獨園。 ^206c14

爾時，世尊於晨朝時著衣持鉢，入舍衛城乞食。
食已，還精舍，舉衣鉢，洗足已，持尼師檀入安陀林，
坐一樹下，晝日禪思。 ^206c15

時，尊者罽賓那亦晨朝時著衣持鉢，入舍衛城乞食。
還，舉衣鉢，洗足已，持尼師檀入安陀林，
於樹下坐禪，去佛不遠，正身不動，身心正直，勝妙思惟。 ^206c18

爾時，眾多比丘晡時從禪覺，往詣佛所，
稽首禮佛足，退坐一面。 ^206c21

佛語諸比丘：「汝等見尊者罽賓那不？
去我不遠，正身端坐，身心不動，住勝妙住。」 ^206c23

諸比丘白佛：「世尊！
我等數見彼尊者正身端坐，善攝其身，
不傾不動，專心勝妙。」 ^206c25

佛告諸比丘：「若比丘修習三昧，身心安住，
不傾不動，住勝妙住者，此比丘得此三昧，
不勤方便，隨欲即得。」 ^206c26

諸比丘白佛：「何等三昧，比丘得此三昧，
身心不動，住勝妙住？」 ^206c29

佛告諸比丘：「若比丘依止聚落，晨朝著衣持鉢，
入村乞食已，還精舍，舉衣鉢，洗足已，入林中，
若閑房、露坐，思惟繫念，乃至息滅觀察善學，
是名三昧，若比丘端坐思惟，身心不動，住勝妙住。」 ^207a1

佛說此經已，諸比丘聞佛所說，歡喜奉行。
jing:: 
##  807
（八〇七） ^207a6

如是我聞：
一時，佛住一奢能伽羅林中。 ^207a8

爾時，世尊告諸比丘：「我欲二月坐禪，諸比丘勿復往來，唯除送食比丘及布薩時。」
爾時，世尊作是語已，即二月坐禪，無一比丘敢往來者，唯除送食及布薩時。 ^207a9

爾時，世尊坐禪二月過已，從禪覺，於比丘僧前坐，
告諸比丘：「若諸外道出家來問汝等：『沙門瞿曇於二月中云何坐禪？』
汝應答言：『如來二月以安那般那念坐禪思惟住。』
所以者何？我於此二月念安那般那，多住思惟，
入息時念入息如實知，出息時念出息如實知。
若長若短，一切身覺入息念如實知，一切身覺出息念如實知。
身行休息入息念如實知，乃至滅出息念如實知。
我悉知已，我時作是念：『此則麁思惟住，
我今於此思惟止息已，當更修餘微細修住而住。』 ^207a12

「爾時，我息止麁思惟已，即更入微細思惟，多住而住。
時，有三天子，極上妙色，過夜來至我所。
一天子作是言：『沙門瞿曇時到。』
復有一天子言：『此非時到，是時向至。』
第三天子言：『非為時到，亦非時向至，此則修住，是阿羅訶寂滅耳！』」 ^207a23

佛告諸比丘：「若有正說，聖住、天住、梵住、
學住、無學住、如來住，學人所不得當得，
不到當到，不證當證，無學人現法樂住者，
謂安那般那念，此則正說。
所以者何？安那般那念者，是聖住、天住、
梵住，乃至無學現法樂住。」 ^207a28

佛說此經已，諸比丘聞佛所說，歡喜奉行。
jing:: 
##  808
（八〇八） ^207b4

如是我聞：
一時，佛住迦毘羅越尼拘律樹園中。 ^207b6

爾時，釋氏摩訶男詣尊者迦磨比丘所，
禮迦磨比丘足已，退坐一面，語迦磨比丘言：「云何？
尊者迦磨！學住者為即是如來住耶？
為學住異、如來住異？」 ^207b7

迦磨比丘答言：「摩訶男！
學住異、如來住異。
摩訶男！學住者，斷五蓋多住。
如來住者，於五蓋已斷已知，斷其根本，
如截多羅樹頭，更不生長，於未來世成不生法。 ^207b10

「一時，世尊住一奢能伽羅林中。
爾時，世尊告諸比丘：『我欲於此一奢能伽羅林中二月坐禪，
汝諸比丘勿使往來，唯除送食比丘及布薩時……』
廣說如前，乃至『無學現法樂住。
以是故知，摩訶男！
學住異、如來住異。』」 ^207b14

釋氏摩訶男聞迦磨比丘所說歡喜，從座起去。
jing:: 
##  809
（八〇九） ^207b19

如是我聞：
一時，佛住金剛聚落跋求摩河側薩羅梨林中。 ^207b21

爾時，世尊為諸比丘說不淨觀，讚歎不淨觀言：
「諸比丘修不淨觀，多修習者，得大果大福利。」 ^207b22

時，諸比丘修不淨觀已，極厭患身，或以刀自殺，
或服毒藥，或繩自絞、投巖自殺，或令餘比丘殺。 ^207b24

有異比丘極生厭患惡露不淨，至鹿林梵志子所，
語鹿林梵志子言：「賢首！
汝能殺我者，衣鉢屬汝。」 ^207b26

時，鹿林梵志子即殺彼比丘，持刀至跋求摩河邊，
洗刀時，有魔天住於空中，讚鹿林梵志子言：「善哉！
善哉！賢首！汝得無量功德，能令諸沙門釋子持戒有德，
未度者度，未脫者脫，未穌息者令得穌息，
未涅槃者令得涅槃，諸長利衣鉢雜物悉皆屬汝。」 ^207b29

時，鹿林梵志子聞讚歎已，增惡邪見，作是念：
「我今真實大作福德，令沙門釋子持戒功德者，
未度者度，未脫者脫，未穌息者令得穌息，
未涅槃者令得涅槃，衣鉢雜物悉皆屬我。」
於是手執利刀，循諸房舍、諸經行處、別房、
禪房，見諸比丘，作如是言：「何等沙門持戒有德，
未度者我能令度，未脫者令脫，未穌息者令得穌息，未涅槃令得涅槃？」 ^207c6

時，有諸比丘厭患身者，皆出房舍，語鹿林梵志子言：
「我未得度，汝當度我；我未得脫，汝當脫我；
我未得穌息，汝當令我得穌息；我未得涅槃，汝當令我得涅槃。」 ^207c14

時，鹿林梵志子即以利刀殺彼比丘，次第，乃至殺六十人。 ^207c18

爾時，世尊至十五日說戒時，於眾僧前坐，
告尊者阿難：「何因何緣諸比丘轉少、轉減、轉盡？」 ^207c19

阿難白佛言：「世尊為諸比丘說修不淨觀，讚歎不淨觀。
諸比丘修不淨觀已，極厭患身……」廣說乃至「殺六十比丘。
世尊！以是因緣故，令諸比丘轉少、轉減、轉盡。
唯願世尊更說餘法，令諸比丘聞已，勤修智慧，
樂受正法，樂住正法。」 ^207c21

佛告阿難：「是故，我今次第說，住微細住，
隨順開覺，已起、未起惡不善法速令休息，
如天大雨，起、未起塵能令休息。
如是，比丘！修微細住，諸起、未起惡不善法能令休息，阿難！
何等為微細住多修習，隨順開覺，已起、未起惡不善法能令休息？
謂安那般那念住。」 ^207c26

阿難白佛：「云何修習安那般那念住，隨順開覺，
已起、未起惡不善法能令休息？」 ^208a4

佛告阿難：「若比丘依止聚落……」如前廣說，
乃至「如滅出息念而學。」 ^208a5

佛說此經已，尊者阿難聞佛所說，歡喜奉行。
jing:: 
##  810
（八一〇） ^208a7

如是我聞：
一時，佛住金剛跋求摩河側薩羅梨林中。 ^208a9

爾時，尊者阿難獨一靜處，思惟禪思，作如是念：
「頗有一法，修習多修習，令四法滿足；四法滿足已，
七法滿足；七法滿足已，二法滿足？」 ^208a10

時，尊者阿難從禪覺已，往詣佛所，稽首禮足，
退坐一面，白佛言：「世尊！
我獨一靜處，思惟禪思，作是念：『頗有一法，
多修習已，令四法滿足，乃至二法滿足？
我今問世尊，寧有一法，多修習已，能令，乃至二法滿足耶？』」 ^208a13

佛告阿難：「有一法，多修習已，乃至能令二法滿足。
何等為一法？謂安那般那念。
多修習已，能令四念處滿足；四念處滿足已，
七覺分滿足；七覺分滿足已，明、解脫滿足。
云何修安那般那念，四念處滿足？
是比丘依止聚落，乃至如滅出息念學。
阿難！如是聖弟子入息念時如入息念學，
出息念時如出息念學；若長若短，一切身行覺知，
入息念時如入息念學，出息念時如出息念學；
身行休息入息念時，如身行休息入息念學；
身行休息出息念時，如身行休息出息念學。
聖弟子爾時身身觀念住，異於身者，彼亦如是隨身比思惟。 ^208a18

「若有時聖弟子喜覺知，樂覺知，心行覺知，
心行息覺知，入息念時如心行息入息念學，心行息出息念時如心行息出息念學。
是聖弟子爾時受受觀念住，若復異受者，彼亦受隨身比思惟。
有時聖弟子心覺知，心悅、心定、心解脫覺知，
入息念時如入息念學，心解脫出息念時如心解脫出息念學，
是聖弟子爾時心心觀念住，若有異心者，彼亦隨心比思惟。 ^208b1

「若聖弟子有時觀無常、斷、無欲、滅，如無常、
斷、無欲、滅觀住學，是聖弟子爾時法法觀念住異於法者，
亦隨法比思惟，是名修安那般那念，滿足四念處。」 ^208b9

阿難白佛：「如是修習安那般那念，令四念處滿足。
云何修四念處，令七覺分滿足？」 ^208b13

佛告阿難：「若比丘身身觀念住，念住已，繫念住不忘。
爾時方便修念覺分。
修念覺分已，念覺分滿足；念覺滿足已，於法選擇思量。
爾時方便修擇法覺分。
修擇法覺分已，擇法覺分滿足，於法選擇分別思量已，得精勤方便。
爾時方便修習精進覺分。
修精進覺分已，精進覺分滿足，方便精進已，則心歡喜。
爾時方便修喜覺分。
修喜覺分已，喜覺分滿足，歡喜已，身心猗息。
爾時方便修猗覺分。
修猗覺分已，猗覺分滿足，身心樂已，得三昧。
爾時修定覺分。修定覺分已，定覺分滿足，
定覺分滿足已，貪憂則滅，得平等捨。
爾時方便修捨覺分。
修捨覺分已，捨覺分滿足，受、心、法法念處亦如是說，
是名修四念處，滿足七覺分。」 ^208b15

阿難白佛：「是名修四念處，滿足七覺分。
云何修七覺分，滿足明、解脫？」 ^208b29

佛告阿難：「若比丘修念覺分，依遠離、依無欲、
依滅、向於捨；修念覺分已，滿足明、解脫。
乃至修捨覺分，依遠離、依無欲、依滅、向於捨，
如是修捨覺分已，明、解脫滿足。
阿難！是名法法相類、法法相潤。
如是十三法，一法為增上，一法為門，次第增進，修習滿足。」 ^208c2

佛說此經已，尊者阿難聞佛所說，歡喜奉行。
jing:: 
##  811-812
（八一一～八一二） ^208c8

如是異比丘所問，佛問諸比丘亦如上說。
jing:: 
##  813
（八一三） ^208c10

如是我聞：
一時，佛住金毘羅聚落金毘林中。 ^208c12

爾時，世尊告尊者金毘羅：「我今當說精勤修習四念處。
諦聽，善思，當為汝說。」
爾時，尊者金毘羅默然住，如是再三。 ^208c13

爾時，尊者阿難語尊者金毘羅：「今大師告汝！」
如是三說。 ^208c15

尊者金毘羅語尊者阿難：「我已知。
尊者阿難！我已知。
尊者瞿曇！」 ^208c17

爾時，尊者阿難白佛言：「世尊！
是時。世尊！是時。善逝！
唯願為諸比丘說精勤修四念處，諸比丘聞已，當受奉行。」 ^208c18

佛告阿難：「諦聽，善思，當為汝說。
若比丘入息念時如入息學，乃至滅出息時如滅出息學；
爾時聖弟子念入息時如念入息學，乃至身行止息出息時如身行止息出息學，
爾時聖弟子身身觀念住。
爾時聖弟子身身觀念住已，如是知善內思惟。」 ^208c22

佛告阿難：「譬如有人乘車輿從東方顛沛而來，當於爾時踐蹈諸土堆壠不？」 ^208c27

阿難白佛：「如是，世尊！」 ^208c29

佛告阿難：「如是聖弟子念入息時如入息念學，如是乃至善內思惟。
若爾時聖弟子覺知喜，乃至覺知意行息學，聖弟子受受觀念住。
聖弟子受受觀念已，如是知善內思惟。
譬如有人乘車輿從南方顛沛而來，云何？
阿難！當踐蹈土堆壠不？」 ^208c30

阿難白佛：「如是，世尊！」 ^209a5

佛告阿難：「如是聖弟子受受觀念住，知善內思惟。
若聖弟子覺知心、欣悅心、定心，解脫心入息如解脫心入息學，
解脫心出息如解脫心出息學，爾時聖弟子心心觀念住。
如是聖弟子心心觀念住已，知善內思惟。
譬如有人乘車輿從西方來，彼當踐蹈土堆壠不？」 ^209a6

阿難白佛：「如是，世尊！」
佛告阿難：「如是聖弟子覺知心，乃至心解脫出息如心解脫出息學；
如是聖弟子爾時心心觀念住，知善內思惟。
善於身、受、心，貪憂滅捨，爾時聖弟子法法觀念住。
如是聖弟子法法觀念住已，知善內思惟。
阿難！譬如四衢道有土堆壠，有人乘車輿從北方顛沛而來，
當踐蹈土堆壠不？」 ^209a12

阿難白佛：「如是，世尊！」
佛告阿難：「如是，聖弟子法法觀念住，知善內思惟。
阿難！是名比丘精勤方便修四念處。」 ^209a19

佛說此經已，尊者阿難聞佛所說，歡喜奉行。
jing:: 
##  814
（八一四） ^209a21

如是我聞：
一時，佛住舍衛國祇樹給孤獨園。 ^209a23

爾時，世尊告諸比丘：「當修安那般那念。
修安那般那念多修習已，身不疲倦，眼亦不患，
樂隨順觀住，樂覺知，不染著樂。
云何修安那般那念，身不疲倦，眼亦不患，
樂隨觀住，樂覺知，不染著樂？
是比丘依止聚落，乃至觀滅出息時如滅出息學，
是名修安那般那念，身不疲倦，眼亦不患，
樂隨觀住，樂覺知，不染著樂。
如是修安那般那念者，得大果大福利。
是比丘欲求離欲、惡不善法，有覺有觀，
離生喜樂，初禪具足住，是比丘當修安那般那念。
如是修安那般那念，得大果大福利。
是比丘欲求第二、第三、第四禪，慈、悲、喜、
捨，空入處、識入處、無所有入處、非想非非想入處，
具足三結盡，得須陀洹果；三結盡，貪、恚、
癡薄，得斯陀含果；五下分結盡，得阿那含果，
得無量種神通力，天耳、他心智、宿命智、
生死智、漏盡智者。
如是比丘當修安那般那念。
如是安那般那念，得大果大福利。」 ^209a24

佛說此經已，諸比丘聞佛所說，歡喜奉行。
jing:: 
##  815
（八一五） ^209b13

如是我聞：
一時，佛住舍衛國祇樹給孤獨園夏安居。
爾時，眾多上座聲聞於世尊左右樹下、窟中安居。
時，有眾多年少比丘詣佛所，稽首佛足，退坐一面。 ^209b15

佛為諸年少比丘種種說法，示、教、照、喜；
示、教、照、喜已，默然住。 ^209b18

諸年少比丘聞佛所說，歡喜隨喜，從座起，作禮而去。 ^209b20

諸年少比丘往詣上座比丘所，禮諸上座足已，於一面坐。 ^209b22

時，諸上座比丘作是念：「我等當攝受此諸年少比丘，
或一人受一人，或一人受二、三、多人。」
作是念已，即便攝受，或一人受一人，或受二、
三、多人，或有上座乃至受六十人。 ^209b23

爾時，世尊十五日布薩時，於大眾前敷座而坐。 ^209b27

爾時，世尊觀察諸比丘已，告比丘：「善哉！
善哉！我今喜諸比丘行諸正事。
是故，比丘！當勤精進。」 ^209b28

於此舍衛國，滿迦低月，諸處人間比丘聞世尊於舍衛國安居，
滿迦低月滿已，作衣竟，持衣鉢，於舍衛國人間遊行。
漸至舍衛國，舉衣鉢，洗足已，詣世尊所，
稽首禮足已，退坐一面。 ^209c1

爾時，世尊為人間比丘種種說法，示、教、
照、喜已，默然住。 ^209c6

爾時人間比丘聞佛說法，歡喜隨喜，從座起，作禮而去。
往詣上座比丘所，稽首禮足，退坐一面。 ^209c7

時，諸上座作是念：「我等當受此人間比丘，
或一人受一人，或二、三，乃至多人。」
即便受之，或一人受一人，或二、三，乃至有受六十人者。
彼上座比丘受諸人間比丘，教誡、教授，善知先後次第。 ^209c9

爾時，世尊月十五日布薩時，於大眾前敷座而坐，
觀察諸比丘眾，告諸比丘：「善哉！
善哉！諸比丘！我欣汝等所行正事，樂汝等所行正事。
諸比丘！過去諸佛亦有比丘眾所行正事如今此眾，未來諸佛所有諸眾亦當如是所行正事如今此眾。
所以者何？今此眾中諸長老比丘，有得初禪、
第二禪、第三禪、第四禪，慈、悲、喜、捨，空入處、
識入處、無所有入處、非想非非想處具足住。
有比丘三結盡，得須陀洹，不墮惡趣法，
決定正向三菩提，七有天人往生，究竟苦邊。
有比丘三結盡，貪、恚、癡薄，得斯陀含。
有比丘五下分結盡，得阿那含，生般涅槃，不復還生此世。
有比丘得無量神通境界，天耳、他心智、
宿命智、生死智、漏盡智。
有比丘修不淨觀，斷貪欲，修慈心，斷瞋恚，
修無常想，斷我慢，修安那般那念，斷覺想。
云何？比丘！修安那般那念斷覺想？
是比丘依止聚落，乃至觀滅出息如觀滅出息學，是名修安那般那念斷覺想。」 ^209c13

佛說此經已，諸比丘聞佛所說，歡喜奉行。
jing:: 
##  816
（八一六） ^210a4

如是我聞：
一時，佛住舍衛國祇樹給孤獨園。 ^210a6

爾時，世尊告諸比丘：「有三學。
何等為三？謂增上戒學、增上意學、謂增上慧學。」 ^210a7

爾時，世尊即說偈言：
　　「三學具足者，是比丘正行，
　　增上戒心慧，三法勤精進，
　　勇猛堅固城，常守護諸根。
　　如晝如其夜，如夜亦如晝，
　　如前如其後，如後亦如前，
　　如上如其下，如下亦如上。
　　無量諸三昧，映一切諸方，
　　是說為覺跡，第一清涼集，
　　捨離無明諍，其心善解脫，
　　我為世間覺，明行悉具足，
　　正念不忘住，其心得解脫，
　　身壞而命終，如燈盡火滅。」 ^210a9

佛說此經已，諸比丘聞佛所說，歡喜奉行。
jing:: 
##  817
（八一七） ^210a22

如是我聞：
一時，佛住舍衛國祇樹給孤獨園。 ^210a23

爾時，世尊告諸比丘：「亦復有三學。
何等為三？謂增上戒學、增上意學、增上慧學。
何等為增上戒學？
若比丘住於戒波羅提木叉律儀，威儀行處具足，
見微細罪則生怖畏，受持學戒。
何等為增上意學？
若比丘離欲、惡不善法，乃至第四禪具足住。
何等為增上慧學？
是比丘此苦聖諦如實知，集、滅、道聖諦如實知，是名增上慧學。」 ^210a24

爾時，世尊即說偈，如上所說。 ^210b2

佛說此經已，諸比丘聞佛所說，歡喜奉行。
jing:: 
##  818
（八一八） ^210b3

如是我聞：
一時，佛住舍衛國祇樹給孤獨園。 ^210b5

爾時，世尊告諸比丘：「有比丘增上戒學，
非增上意、增上慧學，有增上戒、增上意學，非增上慧學。
聖弟子增上慧方便隨順成就住者，增上戒、增上意修習滿足。
如是聖弟子增上慧方便隨順成就住者，無上慧壽而活。」 ^210b6

佛說此經已，諸比丘聞佛所說，歡喜奉行。
jing:: 
##  819
（八一九） ^210b11

如是我聞：
一時，佛住舍衛國祇樹給孤獨園。 ^210b13

爾時，世尊告諸比丘：「過二百五十戒，隨次半月來說波羅提木叉修多羅，
令彼自求學者而學，說三學，能攝諸戒。
何等為三？謂增上戒學、增上意學、增上慧學。」 ^210b14

佛說此經已，諸比丘聞佛所說，歡喜奉行。
jing:: 
##  820
（八二〇） ^210b17

如是我聞：
一時，佛住舍衛國祇樹給孤獨園。 ^210b19

爾時，世尊告諸比丘……如上說。
差別者：「何等為增上戒學？
謂比丘重於戒，戒增上，不重於定，定不增上，
不重於慧，慧不增上；於彼彼分細微戒，犯則隨悔。
所以者何？我不說彼不堪能，若彼戒隨順梵行、
饒益梵行、久住梵行，如是比丘戒堅固、
戒師常住、戒常隨順生，受持而學。
如是知、如是見，斷三結，謂身見、戒取、疑。
斷此三結，得須陀洹，不墮惡趣法，決定正趣三菩提，
七有天人往生，究竟苦邊，是名學增上戒。 ^210b20

「何等為增上意學？
是比丘重於戒，戒增上，重於定，定增上，
不重於慧，慧不增上；於彼彼分細微戒，乃至受持學戒。
如是知、如是見，斷於五下分結，謂身見、
戒取、疑、貪欲、瞋恚。
斷此五下分結，受生般涅槃，阿那含，不還此世，是名增上意學。 ^210c1

「何等為增上慧學？
是比丘重於戒，戒增上，重於定，定增上，
重於慧，慧增上。彼如是知、如是見，欲有漏心解脫、
有有漏心解脫、無明有漏心解脫，解脫知見：
『我生已盡，梵行已立，所作已作，自知不受後有。』
是名增上慧學。」 ^210c6

佛說此經已，諸比丘聞佛所說，歡喜奉行。
jing:: 
##  821
（八二一） ^210c11

如是我聞：
一時，佛住舍衛國祇樹給孤獨園。 ^210c13

爾時，世尊告諸比丘：「過二百五十戒，隨次半月來說波羅提木叉修多羅，
若彼善男子自隨意所欲而學者，我為說三學。
若學此三學，則攝受一切學戒。
何等為三？謂增上戒學、增上意學、增上慧學。 ^210c14

「何等為增上戒學？
是比丘重於戒，戒增上，不重於定，定不增上，
不重於慧，慧不增上；於彼彼分細微戒，乃至受持學戒。
如是知、如是見，斷三結，謂身見、戒取、疑，
貪、恚、癡薄，成一種子道。
彼地未等覺者，名斯陀含，彼地未等覺者，
名家家，彼地未等覺者，名七有，彼地未等覺者，
名隨法行，彼地未等覺者，名隨信行，是名增上戒學。 ^210c18

「何等為增上意學？
是名比丘重於戒，戒增上，重於定，定增上，
不重於慧，慧不增上；於彼彼分細微戒學，乃至受持學戒。
如是知、如是見，斷五下分結，謂身見、戒取、
疑、貪欲、瞋恚。斷此五下分，能得中般涅槃。
彼地未等覺者，得生般涅槃，彼地未等覺者，
得無行般涅槃，彼地未等覺者，得有行般涅槃，
彼地未等覺者，得上流般涅槃，是名增上意學。 ^210c26

「何等為增上慧學？
是比丘重於戒，戒增上，重於定，定增上，
重於慧，慧增上。如是知、如是見，欲有漏心解脫、
有有漏心解脫、無明有漏心解脫，解脫知見：
『我生已盡，梵行已立，所作已作，自知不受後有。』
是名增上慧學。」 ^211a5

佛說此經已，諸比丘聞佛所說，歡喜奉行。
jing:: 
##  822
（八二二） ^211a10

如是我聞：
一時，佛住舍衛國祇樹給孤獨園。 ^211a12

爾時，世尊告諸比丘：「若比丘具足戒住者，
善攝持波羅提木叉，具足威儀行處，見細微罪，能生怖畏。
比丘具足戒住，善攝持波羅提木叉，具足威儀行處，
見細微罪，能生怖畏，等受學戒，令三學修習滿足。
何等為三？增上戒學、增上意學、增上慧學。 ^211a13

「何等為增上戒學？
是比丘戒為滿足，少定、少慧，於彼彼分細微戒，
乃至受持戒學；彼如是知、如是見，斷三結，
謂身見、戒取、疑。斷此三結，得須陀洹，不墮惡趣，
決定正趣三菩提，七有天人往生，究竟苦邊。 ^211a18

「何等為增上意學？
是比丘定滿足，三昧滿足，少於慧，彼彼分細微戒，
犯則隨悔，乃至受持學戒。
如是知、如是見，斷五下分結，謂身見、戒取、
疑、貪欲、瞋恚，斷此五下分結，得生般涅槃，
阿那含不復還生此世，是名增上意學。 ^211a23

「何等為增上慧學？
是比丘學戒滿足、定滿足、慧滿足。
如是知、如是見，欲有漏心解脫、有有漏心解脫、
無明有漏心解脫，解脫知見：『我生已盡，
梵行已立，所作已作，自知不受後有。』
是名增上慧學。」 ^211a28

佛說此經已，諸比丘聞佛所說，歡喜奉行。
jing:: 
##  823
（八二三） ^211b4

如是我聞：
一時，佛住舍衛國祇樹給孤獨園。 ^211b6

爾時，世尊告諸比丘：「若比丘具足戒住，
善攝波羅提木叉，具足威儀行處，見微細罪，
能生怖畏，受持學戒住，滿足三學。
何等為三？謂增上戒、增上意、增上慧。 ^211b7

「何等為增上戒？是比丘戒滿足，少定、少慧，
於彼彼分細微戒，乃至受持學戒。
如是知、如是見，斷三結，貪、恚、癡薄，得一種子道。
若彼地未等覺者，得斯陀含，彼地未等覺者，
名家家，彼地未等覺者，得須陀洹，彼地未等覺者，
得隨法行，彼地未等覺者，得隨信行，是名增上戒學。 ^211b10

「何等為增上意學？
是比丘戒滿足、定滿足、少於慧，於彼彼分細微戒，乃至受持學戒。
如是知、如是見，斷五下分結，謂身見、戒取、
疑、貪欲、瞋恚，斷此五下分結，得中般涅槃，
於彼未等覺者，得生般涅槃，於彼未等覺者，
得無行般涅槃，於彼未等覺者，得有行般涅槃，
於彼未等覺者，得上流般涅槃，是名增上意學。 ^211b17

「何等為增上慧學？
是比丘學戒滿足、定滿足、慧滿足。
如是知、如是見，欲有漏心解脫、有有漏心解脫、
無明漏心解脫，解脫知見：『我生已盡，梵行是立，
所作已作，自知不受後有。』
是名增上慧學。」 ^211b24

佛說此經已，諸比丘聞佛所說，歡喜奉行。
jing:: 
##  824
（八二四） ^211b29

如是我聞：
一時，佛住舍衛國祇樹給孤獨園。 ^211c1

爾時，世尊告諸比丘：「有二學。
何等為二？謂上威儀學、上波羅提木叉學。」 ^211c2

爾時，世尊即說偈言：
　　「學者學戒時，直道隨順行，
　　專審勤方便，善自護其身，
　　得初漏盡智，次究竟無知，
　　得無知解脫，知見悉已度。
　　成不動解脫，諸有結滅盡，
　　彼諸根具足，諸根寂靜樂，
　　持此後邊身，摧伏眾魔怨。」 ^211c3

佛說此經已，諸比丘聞佛所說，歡喜奉行。
jing:: 
##  825
（八二五） ^211c12

如是我聞：
一時，佛住舍衛國祇樹給孤獨園。 ^211c13

爾時，世尊告諸比丘：「學戒多福利住，智慧為上，
解脫堅固，念為增上。
若比丘學戒福利，智慧為上，解脫堅固，
念增上已，令三學滿足。
何等為三？謂增上戒學、增上意學、增上慧學。」 ^211c14

爾時，世尊即說偈言：
　　「學戒隨福利，專思三昧禪，
　　智慧為最上，現生之最後，
　　牟尼持後邊，降魔度彼岸。」 ^211c18

佛說此經已，諸比丘聞佛所說，歡喜奉行。
jing:: 
##  826
（八二六） ^211c22

如是我聞：
一時，佛住舍衛國祇樹給孤獨園。 ^211c23

爾時，世尊告諸比丘……如上說。
差別者：「諸比丘！何等為學戒隨福利？
謂大師為諸聲聞制戒，所謂攝僧，極攝僧，
不信者信，信者增其信，調伏惡人，慙愧者得樂住，
現法防護有漏，未來得正對治，令梵行久住。
如大師已為聲聞制戒，謂攝僧，乃至梵行久住。
如是如是學戒者，行堅固戒、恒戒、常行戒、
受持學戒，是名比丘戒福利。 ^211c24

「何等智慧為上？謂大師為聲聞說法，大悲哀愍，
以義饒益，若安慰、若安樂、若安慰安樂。
如是如是大師為諸聲聞說法，大悲哀愍，
以義饒益，安慰安樂。
如是如是於彼彼法、彼彼處，智慧觀察，是名比丘智慧為上。 ^212a2

「何等為解脫堅固？
謂大師為諸聲聞說法，大悲哀愍，以義饒益，安慰安樂。
如是如是說彼彼法。
如是彼處如是彼處得解脫樂，是名比丘堅固解脫。 ^212a7

「何等為比丘念增上？
未滿足戒身者，專心繫念安住，未觀察者，
於彼彼處智慧繫念安住，已觀察者，於彼彼處重念安住，
未觸法者，於彼彼處解脫念安住，已觸法者，
於彼彼處解脫念安住，是名比丘正念增上。」 ^212a11

爾時，世尊即說偈言：
　　「學戒隨福利，專思三昧禪，
　　智慧為最上，現生最後邊，
　　牟尼持後邊，降魔度彼岸。」 ^212a16

佛說是經已，諸比丘聞佛所說，歡喜奉行。 ^212a20

尸婆迦修多羅，如後，佛當說。 ^212a21

如是阿難陀比丘及異比丘所問、佛問諸比丘三經，亦如上說。
jing:: 
##  827
（八二七） ^212a22

如是我聞：
一時，佛住舍衛國祇樹給孤獨園。 ^212a24

爾時，世尊告諸比丘：「譬如田夫有三種作田，隨時善作。
何等為三？謂彼田夫隨時耕磨，隨時溉灌，隨時下種。
彼田夫隨時耕磨、溉灌、下種已，不作是念：
『欲令今日生長，今日果實，今日成熟，若明日、後日也。』
諸比丘！然彼長者耕田、溉灌、下種已，不作是念：
『今日生長、果實、成熟，若明日、若復後日。』
而彼種子已入地中，則自隨時生長，果實成熟。
如是，比丘於此三學隨時善學？
謂善戒學、善意學、善慧學已，不作是念：
『欲令我今日得不起諸漏，心善解脫，若明日、若後日。』
不作是念：『自然神力能令今日，若明日、
後日，不起諸漏，心善解脫。』
彼已隨時增上戒學、增上意學、增上慧學已，
隨彼時節，自得不起諸漏，心善解脫。 ^212a25

「譬如，比丘！伏鷄生卵，若十乃至十二，隨時消息，冷暖愛護。
彼伏鷄不作是念：『我今日，若明日、後日，
當以口啄，若以瓜刮，令其兒安隱得生。』
然其伏鷄善伏其子，愛護隨時，其子自然安隱得生。
如是，比丘善學三學，隨其時節，自得不起諸漏，心善解脫。」 ^212b10

佛說此經已，諸比丘聞佛所說，歡喜奉行。
jing:: 
##  828
（八二八） ^212b16

如是我聞：
一時，佛住舍衛國祇樹給孤獨園。 ^212b18

爾時，世尊告諸比丘：「譬如驢隨群牛而行，
而作是念：『我作牛聲。』
然其彼形亦不似牛，色亦不似牛，聲出不似，
隨大群牛，謂己是牛，而作牛鳴，而去牛實遠。
如是，有一愚癡男子違律犯戒，隨逐大眾，
言：『我是比丘。我是比丘。』
而不學習勝欲增上戒學、增上意學、增上慧學，
隨逐大眾，自言：『我是比丘。
我是比丘。』其實去比丘大遠。」 ^212b19

爾時，世尊即說偈言：
　　「同蹄無角獸，四足具聲口，
　　隨逐大群牛，常以為等侶。
　　形亦非牛類，不能作牛聲，
　　如是愚癡人，不隨繫心念。
　　於善逝教誡，無欲勤方便，
　　懈怠心輕慢，不獲無上道。
　　如驢在群牛，去牛常自遠，
　　彼雖隨大眾，內行常自乖。」 ^212b26

佛說此經已，諸比丘聞佛所說，歡喜奉行。
jing:: 
##  829
（八二九） ^212c7

如是我聞：
一時，佛住跋耆聚落，尊者跋耆子侍佛左右。 ^212c8

爾時，尊者跋耆子詣佛所，稽首禮足，退住一面，
白佛言：「世尊！佛說過二百五十戒，令族姓子隨次半月來說波羅提木叉修多羅，
令諸族姓子隨欲而學。
然今，世尊！我不堪能隨學而學。」 ^212c9

佛告跋耆子：「汝堪能隨時學三學不？」 ^212c13

跋耆子白佛言：「堪能，世尊！」 ^212c14

佛告跋耆子：「汝當隨時增上戒學、增上意學、增上慧學。
隨時精勤增上戒學、增上意學、增上慧學已，
不久當得盡諸有漏，無漏心解脫、慧解脫，
現法自知作證：『我生已盡，梵行已立，所作已作，自知不受後有。』」 ^212c15

爾時，尊者跋耆子聞佛所說，歡喜隨喜，作禮而去。 ^212c20

爾時，尊者跋耆子受佛教誡、教授已，獨一靜處，
專精思惟……如上說，乃至「心善解脫，得阿羅漢。」
雜阿含經卷第二十九
 ^212c22
