佛三身讚〔西土賢聖撰〕
translator:: 西天譯經三藏朝散大夫試光祿卿明教大師臣法賢奉　詔譯
jing:: 
法身
　　我今稽首法身佛，無喻難思普遍智，
　　充滿法界無罣礙，湛然寂靜無等等，
　　非有非無性真實，亦非多少離數量，
　　平等無相若虛空，福利自他亦如是。 ^757b19

報身
　　我今稽首報身佛，湛然安住大牟尼，
　　哀愍化度菩薩眾，處會如日而普照，
　　三祇積集諸功德，始能圓滿寂靜道，
　　以大音聲談妙法，普令獲得平等果。 ^757b24

化身
　　我今稽首化身佛，菩提樹下成正覺，
　　或起變現或寂靜，或復往化於十方，
　　或轉法輪於鹿苑，或現大光如火聚，
　　三塗苦報悉能除，三界無比大牟尼。 ^757b29

迴向
　　如是佛身無漏智，我常信解淨三業，
　　以無量慧大福行，一心垂愍諸群生，
　　以今頌讚三身佛，所獲無漏功德種，
　　願我速證佛菩提，盡引眾生歸正道。
佛三身讚
 ^757c5
