讚阿彌陀佛偈
author:: 曇鸞法師作
other:: 
南無阿彌陀佛〔釋名無量壽傍經奉讚亦曰安養〕。 ^420c16

南無至心歸命禮西方阿彌陀佛。
　　現在西方去此界　十萬億剎安樂土
　　佛世尊號阿彌陀　我願往生歸命禮 ^420c17

願共諸眾生往生安樂國 ^420c20

南無至心歸命禮西方阿彌陀佛
　　成佛已來歷十劫　壽命方將無有量
　　法身光輪遍法界　照世盲冥故頂禮 ^420c21

願共諸眾生往生安樂國 ^420c24

南無至心歸命禮西方阿彌陀佛
　　智慧光明不可量　故佛又號無量光
　　有量諸相蒙光曉　是故稽首真實明 ^420c25

願共諸眾生往生安樂國 ^420c28

南無至心歸命禮西方阿彌陀佛
　　解脫光輪無限齊　故佛又號無邊光
　　蒙光觸者離有無　是故稽首平等覺 ^420c29

願共諸眾生往生安樂國 ^421a3

南無至心歸命禮西方阿彌陀佛
　　光雲無礙如虛空　故佛又號無礙光
　　一切有礙蒙光澤　是故頂禮難思議 ^421a4

願共諸眾生往生安樂國 ^421a7

南無至心歸命禮西方阿彌陀佛
　　清淨光明無有對　故佛又號無對光
　　遇斯光者業繫除　是故稽首畢竟依 ^421a8

願共諸眾生往生安樂國 ^421a11

南無至心歸命禮西方阿彌陀佛
　　佛光照耀最第一　故佛又號光炎王
　　三塗黑闇蒙光啟　是故頂禮大應供 ^421a12

願共諸眾生往生安樂國 ^421a15

南無至心歸命禮西方阿彌陀佛
　　道光明朗色超絕　故佛又號清淨光
　　一蒙光照罪垢除　皆得解脫故頂禮 ^421a16

願共諸眾生往生安樂國 ^421a19

南無至心歸命禮西方阿彌陀佛
　　慈光遐被施安樂　故佛又號歡喜光
　　光所至處得法喜　稽首頂禮大安慰 ^421a20

願共諸眾生往生安樂國 ^421a23

南無至心歸命禮西方阿彌陀佛
　　佛光能破無明闇　故佛又號智慧光
　　一切諸佛三乘眾　咸共歎譽故稽首 ^421a24

願共諸眾生往生安樂國 ^421a27

南無至心歸命禮西方阿彌陀佛
　　光明一切時普照　故佛又號不斷光
　　聞光力故心不斷　皆得往生故頂禮 ^421a28

願共諸眾生往生安樂國 ^421b2

南無至心歸命禮西方阿彌陀佛
　　其光除佛莫能測　故佛又號難思光
　　十方諸佛歎往生　稱其功德故稽首 ^421b3

願共諸眾生往生安樂國 ^421b6

南無至心歸命禮西方阿彌陀佛
　　神光離相不可名　故佛又號無稱光
　　因光成佛光赫然　諸佛所歎故頂禮 ^421b7

願共諸眾生往生安樂國 ^421b10

南無至心歸命禮西方阿彌陀佛
　　光明照耀過日月　故佛號超日月光
　　釋迦佛歎尚不盡　故我稽首無等等 ^421b11

願共諸眾生往生安樂國 ^421b14

南無至心歸命禮西方阿彌陀佛
　　哀愍覆護我　令法種增長　此世及後生
　　願佛常攝受 ^421b15

願共諸眾生往生安樂國 ^421b18

南無至心歸命禮西方極樂世界觀世音菩薩 ^421b19

願共諸眾生往生安樂國 ^421b20

南無至心歸命禮西方極樂世界大勢至菩薩 ^421b21

願共諸眾生往生安樂國 ^421b22

南無至心歸命禮西方極樂世界諸菩薩清淨大海眾 ^421b23

願共諸眾生往生安樂國 ^421b25

普為師僧父母及善知識法界眾生。
斷除三障。同得往生阿彌陀佛國。
歸命懺悔。 ^421b26

南無至心歸命禮西方阿彌陀佛
　　阿彌陀佛初會眾　聲聞菩薩數無量
　　神通巧妙不能算　是故稽首廣大會 ^421b28

願共諸眾生往生安樂國 ^421c2

南無至心歸命禮西方阿彌陀佛
　　安樂無量摩訶薩　咸當一生補佛處
　　除其本願大弘誓　普欲度脫諸眾生
　　斯等寶林功德聚　一心合掌頭面禮 ^421c3

願共諸眾生往生安樂國 ^421c7

南無至心歸命禮西方阿彌陀佛
　　安樂國土諸聲聞　皆光一尋若流星
　　菩薩光輪四千里　若秋滿月映紫金
　　集佛法藏為眾生　故我頂禮大心海 ^421c8

願共諸眾生往生安樂國 ^421c12

南無至心歸命禮西方阿彌陀佛
　　又觀世音大勢至　於諸聖眾最第一
　　慈光照曜大千界　侍佛左右顯神儀
　　度諸有緣不暫息　如大海潮不失時
　　如是大悲大勢至　一心稽首頭面禮 ^421c13

願共諸眾生往生安樂國 ^421c18

南無至心歸命禮西方阿彌陀佛
　　其有眾生生安樂　悉具三十有二相
　　智慧滿足入深法　究暢道要無障礙
　　隨根利鈍成就忍　二忍乃至不可計
　　宿命五通常自在　至佛不更雜惡趣
　　除生他方五濁世　示現同如大牟尼
　　生安樂國成大利　是故至心頭面禮 ^421c19

願共諸眾生往生安樂國 ^421c26

南無至心歸命禮西方阿彌陀佛
　　安樂菩薩承佛神　於一食頃詣十方
　　不可算數佛世界　恭敬供養諸如來
　　華香伎樂從念現　寶蓋幢幡隨意出
　　珍奇絕世無能名　散華供養殊異寶
　　化成華蓋光晃耀　香氣普薰莫不周
　　華蓋小者四百里　乃有遍覆一佛界
　　隨其前後次化去　是諸菩薩僉欣悅
　　於虛空中奏天樂　雅讚德頌揚佛慧
　　聽受經法供養已　未食之前騰虛還
　　神力自在不可測　故我頂禮無上尊 ^421c27

願共諸眾生往生安樂國 ^422a9

南無至心歸命禮西方阿彌陀佛
　　安樂佛國諸菩薩　夫可宣說隨智慧
　　於己萬物亡我所　淨若蓮華不受塵
　　往來進止若汎舟　利安為務捨適莫
　　彼已猶空斷二想　然智慧炬照長夜
　　三明六通皆已足　菩薩萬行貫心眼
　　如是功德無邊量　是故至心頭面禮 ^422a10

願共諸眾生往生安樂國 ^422a17

南無至心歸命禮西方阿彌陀佛
　　安樂聲聞菩薩眾　人天智慧咸洞達
　　身相莊嚴無殊異　但順他方故列名
　　顏容端正無可比　精微妙軀非人天
　　虛無之身無極體　是故頂禮平等力 ^422a18

願共諸眾生往生安樂國 ^422a23

南無至心歸命禮西方阿彌陀佛
　　敢能得生安樂國　皆悉住於正定聚
　　邪定不定其國無　諸佛咸讚故頂禮 ^422a24

願共諸眾生往生安樂國 ^422a27

南無至心歸命禮西方阿彌陀佛
　　諸聞阿彌陀佛號　信心歡喜慶所聞
　　乃暨一念至心者　迴向願生皆得往
　　唯除五逆謗正法　故我頂禮願往生 ^422a28

願共諸眾生往生安樂國 ^422b3

南無至心歸命禮西方阿彌陀佛
　　安樂菩薩聲聞輩　於此世界無比方
　　釋迦無礙大辯才　設諸假令示少分
　　最賤乞人竝帝王　帝王復比金輪王
　　如是展轉至六天　次第相形皆如始
　　以天色像喻於彼　千萬億倍非其類
　　皆是法藏願力為　稽首頂禮大心力 ^422b4

願共諸眾生往生安樂國 ^422b11

南無至心歸命禮西方阿彌陀佛
　　天人一切有所須　無不稱欲應念至
　　一寶二寶無量寶　隨心化造受用具
　　堂宇飲食悉如此　故我稽首無稱佛 ^422b12

願共諸眾生往生安樂國 ^422b16

南無至心歸命禮西方阿彌陀佛
　　諸往生者悉具足　清淨色身無可比
　　神通功德及宮殿　服飾莊嚴如六天
　　應器寶鉢自然至　百味嘉餚倏已滿
　　見色聞香意為食　忽然飽足受適悅
　　所味清淨無所著　事已化去須復現
　　晏安快樂次泥洹　是故至心頭面禮 ^422b17

願共諸眾生往生安樂國 ^422b24

南無至心歸命禮西方阿彌陀佛
　　十方佛土菩薩眾　及諸比丘生安樂
　　無量無數不可計　已生今生當亦然
　　皆曾供養無量佛　攝取百千堅固法
　　如是大士悉往生　是故頂禮阿彌陀 ^422b25

願共諸眾生往生安樂國 ^422c1

南無至心歸命禮西方阿彌陀佛
　　若聞阿彌陀德號　歡喜讚仰心歸依
　　下至一念得大利　則為具足功德寶
　　設滿大千世界火　亦應直過聞佛名
　　聞阿彌陀不復退　是故至心稽首禮 ^422c2

願共諸眾生往生安樂國 ^422c7

南無至心歸命禮西方阿彌陀佛
　　神力無極阿彌陀　十方無量佛所歎
　　東方恒沙諸佛國　菩薩無數悉往覲
　　亦復供養安樂國　菩薩聲聞諸大眾
　　聽受經法宣道化　自餘九方亦如是
　　釋迦如來說偈頌　無量功德故頂禮 ^422c8

願共諸眾生往生安樂國 ^422c14

南無至心歸命禮西方阿彌陀佛
　　諸來無量菩薩眾　為植德本致虔恭
　　或奏音樂歌歎佛　或頌佛慧照世間
　　或以天華衣供養　或覩淨土興等願
　　如是聖眾悉現前　蒙八梵聲授佛記
　　一切菩薩增願行　故我頂禮婆伽婆 ^422c15

願共諸眾生往生安樂國 ^422c21

南無至心歸命禮西方阿彌陀佛
　　聖主世尊說法時　大眾雲集七寶堂
　　聽佛開示咸悟入　歡喜充遍皆得道
　　于時四面起清風　擊動寶樹出妙響
　　和韻清徹遏糸竹　踰於金石無倫比
　　天華繽紛逐香風　自然供養常不息
　　諸天復持天華香　百千伎樂用致敬
　　如是功德三寶聚　故我運想禮講堂 ^422c22

願共諸眾生往生安樂國 ^423a1

南無至心歸命禮西方阿彌陀佛
　　妙土廣大超數限　自然七寶所合成
　　佛本願力莊嚴起　稽首清淨大攝受 ^423a2

願共諸眾生往生安樂國 ^423a5

南無至心歸命禮西方阿彌陀佛
　　世界光曜妙殊絕　適悅宴安無四時
　　自利利他力圓滿　歸命方便巧莊嚴
　　寶地澄靜平如掌　無有山川陵谷阻
　　若佛神力須則見　稽首不可思議尊 ^423a6

願共諸眾生往生安樂國 ^423a11

南無至心歸命禮西方阿彌陀佛
　　道樹高四百萬里　周圍由旬有五十
　　枝葉布里二十萬　自然眾寶所合成
　　月光摩尼海輪寶　眾寶之王而莊嚴
　　周匝垂間寶瓔珞　百千萬種色變異
　　光焰照曜超千日　無極寶網覆其上
　　一切莊嚴隨應現　稽首頂禮道場樹 ^423a12

願共諸眾生往生安樂國 ^423a19

南無至心歸命禮西方阿彌陀佛
　　微風吹樹出法音　普流十方諸佛剎
　　聞斯音得深法忍　至成佛道不遭苦
　　神力廣大不可量　稽首頂禮道場樹 ^423a20

願共諸眾生往生安樂國 ^423a24

南無至心歸命禮西方阿彌陀佛
　　樹香樹色樹音聲　樹觸樹味及樹法
　　六情遇者得法忍　故我頂禮道場樹 ^423a25

願共諸眾生往生安樂國 ^423a28

南無至心歸命禮西方阿彌陀佛
　　蒙道場樹對六根　乃至成佛根清徹
　　音響柔順無生忍　隨力淺深咸得證
　　此樹威德所由來　皆是如來五種力
　　神力本願及滿足　明了堅固究竟願
　　慈悲方便不可稱　歸命稽首真無量 ^423a29

願共諸眾生往生安樂國 ^423b6

南無至心歸命禮西方阿彌陀佛
　　從世帝王至六天　音樂轉妙有八重
　　展轉勝前億萬倍　寶樹音麗倍亦然
　　復有自然妙伎樂　法音清和悅心神
　　哀婉雅亮超十方　故我稽首清淨樂 ^423b7

願共諸眾生往生安樂國 ^423b12

南無至心歸命禮西方阿彌陀佛
　　七寶樹林周世界　光耀鮮明相映發
　　華果枝葉更互為　稽首本願功德聚 ^423b13

願共諸眾生往生安樂國 ^423b16

南無至心歸命禮西方阿彌陀佛
　　清風時時吹寶樹　出五音聲宮商和
　　微妙雅曲自然成　故我頂禮清淨薰 ^423b17

願共諸眾生往生安樂國 ^423b20

南無至心歸命禮西方阿彌陀佛
　　其土廣大無崖際　眾寶羅網遍覆上
　　金縷珠璣奇異珍　不可名寶為挍飾
　　周匝四面垂寶鈴　調風吹動出妙法
　　和雅德香常流布　聞者塵勞習不起
　　此風觸身受快樂　如比丘得滅盡定
　　風吹散華滿佛土　隨色次第不雜亂
　　華質柔軟烈芬芳　足履其上下四指
　　隨舉足時還如故　用訖地開沒無遺
　　隨其時節華六返　不可議報故頂禮 ^423b21

願共諸眾生往生安樂國 ^423c2

南無至心歸命禮西方阿彌陀佛
　　眾寶蓮華盈世界　一一華百千億葉
　　其華光明色無量　朱紫紅綠間五色
　　煒燁煥爛曜日光　是故一心稽首禮 ^423c3

願共諸眾生往生安樂國 ^423c7

南無至心歸命禮西方阿彌陀佛
　　一一華中所出光　三十六百有千億
　　一一光中有佛身　多少亦如所出光
　　佛身相好如金山　一一又放百千光
　　普為十方說妙法　各安眾生於佛道
　　如是神力無邊量　故我歸命阿彌陀 ^423c8

願共諸眾生往生安樂國 ^423c14

南無至心歸命禮西方阿彌陀佛
　　樓閣殿堂非工造　七寶彫綺化所成
　　明月珠璫交露幔　各有浴池形相稱
　　八功德水滿池中　色味香潔如甘露
　　黃金池者白銀沙　七寶池沙互如此
　　池岸香樹垂布上　栴檀芬馥常流馨
　　天華璀璨為映飾　水上熠燿若景雲
　　無漏依果難思議　是故稽首功德藏 ^423c15

願共諸眾生往生安樂國 ^423c23

南無至心歸命禮西方阿彌陀佛
　　菩薩聲聞入寶池　隨意淺深如所欲
　　若須灌身自然注　欲令旋復水尋還
　　調和冷暖無不稱　神開體悅蕩心垢
　　清明澄潔若無形　寶沙映徹如不深
　　澹淡迴轉相注灌　婥約容豫和人神
　　微波無量出妙響　隨其所應聞法語
　　或聞三寶之妙章　或聞寂靜空無我
　　或聞無量波羅蜜　力不共法諸通慧
　　或聞無作無生忍　乃至甘露灌頂法
　　隨根性欲皆歡喜　順三寶相真實義
　　菩薩聲聞所行道　於是一切悉具聞
　　三塗苦難名永閉　但有自然快樂音
　　是故其國號安樂　頭面頂禮無極尊 ^423c24

願共諸眾生往生安樂國 ^424a9

南無至心歸命禮西方阿彌陀佛
　　本師龍樹摩訶薩　誕形像始理頹綱
　　關閉邪扇開正轍　是閻浮提一切眼
　　伏承尊悟歡喜地　歸阿彌陀生安樂 ^424a10

願共諸眾生往生安樂國 ^424a14

南無至心歸命禮西方阿彌陀佛
　　譬如龍動雲必隨　閻浮提放百卉舒
　　南無慈悲龍樹尊　至心歸命頭面禮 ^424a15

願共諸眾生往生安樂國 ^424a18

南無至心歸命禮西方阿彌陀佛
　　我從無始循三界　為虛妄輪所迴轉
　　一念一時所造業　足繫大地滯三塗
　　唯願慈光護念我　令我不失菩提心
　　我讚佛慧功德音　願聞十方諸有緣
　　欲得往生安樂者　普皆如意無障礙
　　所有功德若大少　迴施一切共往生
　　南無不可思議光　一心歸命稽首禮 ^424a19

願共諸眾生往生安樂國 ^424a27

南無至心歸命禮西方阿彌陀佛
　　十方三世無量慧　同乘一如號正覺
　　二智圓滿道平等　攝化隨緣故若干
　　我歸阿彌陀淨土　即是歸命諸佛國
　　我以一心讚一佛　願遍十方無礙人
　　如是十方無量佛　咸各至心頭面禮 ^424a28

願共諸眾生往生安樂國 ^424b5

南無至心歸命禮西方阿彌陀佛
　　哀愍覆護我　令法種增長　此世及後生
　　願佛常攝受 ^424b6

願共諸眾生往生安樂國 ^424b9

南無至心歸命禮西方極樂世界觀世音菩薩 ^424b10

願共諸眾生往生安樂國 ^424b11

南無至心歸命禮西方極樂世界大勢至菩薩 ^424b12

願共諸眾生往生安樂國 ^424b13

南無至心歸命禮西方極樂世界諸菩薩清淨大海眾 ^424b14

願共諸眾生往生安樂國 ^424b16

普為師僧父母及善知識法界眾生。
斷除三障。同得往生阿彌陀佛國。
歸命懺悔。讚阿彌陀佛偈
w::  ^424b17

讚一百九十五　禮五十一拜
 ^424b20
