佛吉祥德讚卷上
author:: 尊者寂友造
translator:: 西天譯經三藏朝奉大夫試光祿卿傳法大師賜紫臣施護奉　詔譯
jing:: 
　　我今歸命佛世尊，稱讚最上諸功德，
　　時語如語不誑語，實語法語如義語，
　　正語寂語無我語，顯示第一義諦門。
　　出現諸身普遍眼，善施光明常觀照，
　　開諸有情智慧目，破彼所有癡暗冥，
　　十力真實而出生，已到最上清涼地。
　　四無所畏等具足，作大光明持燈炬，
　　開發明焰布光照，施彼熾盛大明聚，
　　發起堅固精進行，不減一切勝功德。
　　釋迦師子大吼音，能說無縛正法者，
　　世間八法不能染，最上清淨大悲者，
　　梵王帝釋毘沙門，及餘天等咸恭敬。
　　我佛常出妙巧語，甘美甚深復廣大，
　　正真如理解脫音，復能了知一切語，
　　廣大清淨如虛空，最上族氏王宮生。
　　佛光明如日月光，天人阿脩羅供養，
　　己得七覺支妙寶，建立最上法寶幢，
　　愚癡暗翳悉開明，黃金光聚身照耀。
　　人中最上人中尊，已斷貪恚癡等染，
　　人中奔拏利迦華，人中諸妙蓮華等。
　　清淨生死憂悲惱，無明憍慢悉已除，
　　永塞鬪戰諍訟門，永斷相續諸染種。
　　付授諸法不祕惜，摧我慢幢竪法幢，
　　轉正法輪利眾生，壞生死輪息諸苦。
　　奢摩他水湛然淨，如海流注深無底，
　　已能枯竭愛源流，是故充滿功德水，
　　見者咸生忺悅心，於一切處無所著，
　　能捨己身為眾生，冤親二處悉平等。
　　色如真金初出焰，舌比蓮華廣清淨，
　　身光照耀淨復明，熾盛如金亦如電。
　　精進勤策以為腰，安住三摩地為頸，
　　智慧通達為頂門，次第而表莊嚴相。
　　如來勇猛無畏尊，一切廣遠悉通達，
　　能摧魔力大象龍，善說最上諸法語。
　　安住勝妙忍辱樂，已斷一切愛纏縛，
　　正智安立智堅牢，智慧深廣無破智。
　　最上難得優曇華，具百千種勝功德，
　　如來聖尊值復難，具足無邊功德法，
　　如地能持諸種子，安定寂靜復廣大。
　　如來智慧亦復然，具足無邊功德法，
　　無垢無染本清淨，沐浴身心調伏尊，
　　引導眾生彼岸行。
　宣說正法救世者，
　　三十二相悉具足，八十種好復莊嚴，
　　百福俱圓勝妙身，廣大最上無等比。
　　已於諸法得自在，顯示清淨勝義門，
　　智能遍諸境界中，智金剛破諸煩惱。
　　已能調伏世間境，發悟希望性已除，
　　對治煩惱盡無餘，廣大辯才無障礙。
　　布施持戒及忍辱，精進禪定并智慧，
　　諸波羅蜜悉已圓，阿私陀仙常供養。
　　佛是高勝功德山，功德藏并功德海，
　　自覺覺他覺行圓，聲聞十方而普震，
　　無邊言說無邊德，辯才無盡亦無邊。
　　佛一切智無上尊，歸命佛為大恩者，
　　歸命善作世間護，隨應諸法悉已聞。
　　自智通達諸法門，稽首最勝知法者，
　　先以自智見諸法，證得無上大菩提，
　　後覺眾生利亦然，稽首自他真覺者。
　　真實了知諸梵行，無破無斷色力堅，
　　具足清白復周圓，稽首淨修梵行者。
　　無忘失法已安住，勇猛堅固最勝尊，
　　佛心廣大量無邊，悉能照達苦樂性。
　　佛為最勝善調御，復稱無上二足尊，
　　諸沙門中大沙門，稽首沙門無過者。
　　佛已具修諸淨行，能作世間大醫王，
　　復為勝觀解脫尊，稽首導師大智慧。
　　調伏寂靜近寂靜，安住最上調伏心，
　　得入第一義諦門，稽首已到清涼地。
　　一切合掌作恭敬，應受人天最初供，
　　堪為人天施福田，歸命福生無上士。
　　知法知義知時量，如實知自亦知他，
　　自他根性悉了知，了知此彼數取趣。
　　三摩呬多諸根寂，諸行所作悉周圓，
　　戒禁具足妙無瑕，稽首大力三摩地。
　　安住無滅三摩地，無患無動離諸危，
　　已無高下取捨心，結生相續悉永離，
　　如妙高山心安固，不退轉智悉能成，
　　遍一切處智常隨，稽首無勝無滅智。
　　了知諸法無能勝，佛是愛見善見尊，
　　智愛善愛德無邊，稽首愛憎平等者。
　　最上威儀眾喜愛，具足美妙諸辯才，
　　辯才隨意破愚癡，稽首宣暢正語者。
　　名稱廣大復希有，遍三界中而普聞，
　　世間智者隨問言，佛皆善答無隱覆。
　　佛威儀相勝無比，見者咸生適悅心，
　　普令世間喜愛生，稽首善施歡喜者。
　　迅疾言說無重復，平等無等無差別，
　　美味具足妙言音，稽首語言無等等。
　　佛是人中大智者，復為最上人中仙，
　　世間異見悉不生，稽首遠離邪思覺。
　　已息憂悲諸苦惱，蠲除染法盡無餘，
　　輕浮動亂過不生，稽首永離諸過者。
　　毀呰如來心不下，讚譽如來心不高，
　　稱譏平等智安然，稽首不著於謗讚。
　　平坦高下及染淨，苦法樂法與愛憎，
　　佛智無著亦無差，稽首如來善語者。
　　眾生惡語無義利，如來善覆無顯彰，
　　行諸施法攝世間，稽首正真能語者。
　　惡人惡語固觸嬈，佛心無動而安然，
　　善言惡語等無差，稽首愛恚平等者。
　　黃金瑠璃真珠寶，斯為世間最上珍，
　　如來已離貪愛心，觀同草木土石等。
　　如來已離三種慢，其心安定而寂然，
　　床敷臥具及諸珍，見來求者皆給施。
　　於利非利無喜恚，輕慢亦生喜捨心，
　　無憂無惱過不生，稽首智破邪法者。
　　已能遠離諸嬈惱，常說親近諸善人，
　　不說世間利養言，亦無虛妄等言說，
　　言說隨意復自在，言說調寂離喜樂，
　　言說純一淨無瑕，稽首言說寂靜者。
　　言說甘美而無著，言說能伏一切魔，
　　言說決定離世間，稽首已離諸無智。
　　已能遠離顛倒見，已離輕浮動亂緣，
　　已離一切非語言，稽首善言攝化者。
　　常行無諂無誑行，順行清淨真實心，
　　廣行愛敬實無虛，稽首已度生死難。
　　一切所作善成就，是為正法出生門，
　　見者歡喜世間尊，稽首歸命清淨士。
　　歸命親說諸法教，隨宜無轉煩惱除，
　　正善了知出離門，趣證菩提真實法。
　　無破高勝歸向法，善啟世間寂淨門，
　　乃至正妙廣宣揚，天人世間利樂法。
　　如來所說諸法語，離諸愛欲染著聲，
　　不調伏聲悉已除，稽首善說法教者。
　　如來久修諸淨命，心無動亂本安然，
　　三處平等念住心，稽首能仁三不護。
　　佛已斷除疑惑語，平等分位常所行，
　　涅槃無異勝愛門，稽首廣大證入者。
　　佛為最上勝道者，具足眾德天人尊，
　　神通方便悉圓成，稽首已得諸自在。
　　稽首歸依眾德圓，十號滿足無比等，
　　如來應供正等覺，明行具足善逝尊，
　　世間解了無上士，調御丈夫天人師，
　　佛世尊號普稱揚，是故我今伸讚禮。
　　如來無染無發悟，離胎藏生殊勝生，
　　能滿眾生諸願求，稽首善攝一切法。
　　示生清淨聖王種，廣大富貴復尊高，
　　悉能棄捨而出家，稽首下心離高舉。
　　具足最上諸色力，端嚴相好見者忺，
　　世諸妙境悉棄捐，稽首清淨解脫者。
　　戒律清淨具無缺，如應能說即能行，
　　大智大慧大聖尊，稽首同事攝益者。
　　佛語正白復妙善，斷除貪欲過不生，
　　一切染法悉蠲除，宣說正因正業語。
　　說諸行語離纏縛，常以柔軟愛言宣，
　　沙門婆羅門眾中，如來語言常先勝。
　　面相圓正離顰蹙，正順先導而安然，
　　善來愛語攝眾生，稽首正說攝諸過。
　　所出語言皆具足，無畏語業善稱揚，
　　深語正語智語言，稽首如來息惡語。
　　佛語無著無依止，亦無違背諸語言，
　　所有言說悉無邊，稽首能敷了義語。
　　巧美語言善辯才，利樂悲愍諸眾生，
　　廣啟眾生調伏門，稽首聖法性調伏。
　　佛是正法調伏士，離塵諸法調伏尊，
　　無等法門調伏師，以無量法調伏者。
　　如來戒具足同等，定慧具足亦無差，
　　解脫具足本同源，解脫知見具無異。
　　聖正吉祥大覺者，最上調伏同一門，
　　常於林野息眾緣，隨意坐臥而安止。
　　以不害相而說法，無綺語相而說法，
　　無動轉相而說法，示出離相而說法，
　　已斷輪迴相說法，可愛涅槃相說法，
　　無他苦相而說法，善自性相而說法，
　　世間利益相說法，離邪見相而說法，
　　同異生相而說法，不轉相續相說法，
　　稽首無住相說法。
　照明真實義真實，
　　若法若智實亦然，說明了義破疑惑，
　　說法正白善分別，平等高下普言宣，
　　正道邪道悉顯彰，利非利事皆善了，
　　若善不善悉分別，通達正教邪教門，
　　功德已圓過已除，稽首自他能度者。
　　能以善法破惡趣，樂中非樂方便說，
　　世間生滅真實知，善說最勝諸法寶。
　　如來真實最上教，三界所作能成就，
　　善趣惡趣悉了知，善惡事中智無倒。
　　了知縛脫本來性，而能善說縛脫門，
　　邪正染淨悉能知，善不善義皆明了。
　　已能具足最上善，具善行者普稱揚，
　　救拔一切惡趣中，如來悲為一味藥。
　　稽首天仙最上士，不著甚深禪定樂，
　　不生適悅喜愛心，誓度愚迷貪欲海。
　　自身廣大諸色相，畢竟圓滿可稱揚，
　　三界最勝應供尊，我今歸命不可議。
佛吉祥德讚卷上
