往生西方淨土瑞應傳
xu:: 
# 序

夫以諸佛興慈多諸方便。
唯往生一路易契機緣。
詳往古之志誠。並感通於瑞典。
則有沙門文諗釋子少康。
於往生論中高僧傳內。
標揚真實。序錄希奇。
證丹誠感化之緣。
顯佛力難思之用。
致使古今不墜道俗歸心。
再續玄風。重興盛事。
使以發心之士堅固無疑。
未起信之人依捉有路。
聊申序耳。
other:: 
#  1 慧遠法師
慧遠法師第一 ^104a5

東晉朝僧慧遠法師雁門人也。
卜居廬山。三十餘載。
影不出山。跡不入俗。
送客以虎溪為界。
雖博群典。偏弘西方。
嵒下建淨土堂。晨夕禮懺。
有朝士謝靈運高人劉遺民等。
並棄世榮。同修淨土。
信士都有一百二十三人。
於無量壽像前。建齋立誓。
遺民著文讚頌。感一仙人乘雲聽說。
或奏清唄聲御長風。
法師以義熙十二年八月六日。
聖眾遙迎。臨終付屬。
右脇而化。年八十三矣。
other:: 
#  2 曇鸞法師
曇鸞法師第二 ^104a13

齊朝曇鸞法師家近五臺。
洞明諸教。因得此土仙經十卷。
欲訪陶隱居學仙術。
後逢三藏菩薩問曰。
佛法中有長生不死法勝此土仙經否。
三藏唾地驚曰。此方何處有長生不死法。
縱得延壽。年盡須墮。
即將無量壽觀經授與鸞曰。
此大仙方。依而行之。
長得解脫。永離生死。
鸞便須火遂焚仙經。
忽於半夜見一梵僧入房。
語鸞曰。我是龍樹菩薩。
便說偈。已落葉不可更附枝。
未來粟不可倉中求。
白駒過隙不可暫駐。
已去者叵反未來未可追。
在今何在白駒難可迴。
法師乃知壽終。集弟子三百餘人。
自執香爐面西。教誡門徒勸崇西方。
以日初出時。齊聲念佛。
即便壽終。寺西五里有一尼寺。
聞空中音樂西來東去。
須臾又聞東來西去。
other:: 
#  3 道珍禪師
道珍禪師第三 ^104a23

梁朝道珍禪師於廬山念佛。
因作水觀。夢見水。
百人乘船欲往西方。
乃求附載。船上人不聽。
珍曰。貧道一生修西方業。
何故不聽。船上人曰。
師業未圓。未誦彌陀經。
并營浴室。於是船人一時俱發。
珍既不得去。啼泣睡覺。
乃誦經浴僧。多時又夢。
一人乘白銀樓臺。
舉手言曰。珍禪師。
汝業已圓。好用其心。
故來相報。定生西方。
臨終夜。山頂如列數千炬火。
異香滿寺。已後於經函中收得存生遺記。
未終前並不說於人。
other:: 
#  4 僧崖
僧崖第四 ^104b10

後周朝僧崖住益州多寶寺。
性少語言。不雜嬉戲。
每遊山林。以終日。
人問何故。答曰。人是可惡。
我思之耳。於城西燒左手五指。
道俗千萬擁之而哭。
師曰。但守菩薩心。
我無哭也。人問痛否。
答曰。心既無痛。指何痛也。
火燒手掌。骨髓沸湧。
人問其故。答曰。緣諸眾生不能行忍。
今觀不忍者忍不燒者燒。
又告眾曰。末劫輕慢嚚薄。
見佛像故木頭。聞經如風過馬耳。
燒手滅身。欲令信重佛法。
謂弟子曰。我滅度後。
好供養病人及醜陋者并畜生。
凡斯之徒多是諸佛菩薩權化。
自非大心平等。何能一切恭敬。
或見天花及僧崖。
披班衲錫杖。與六百僧。
乘空西沒。
other:: 
#  5 慧命禪師
慧命禪師第五 ^104b21

後周朝慧命禪師太原人。
與南岳思禪師為道友。
行方等懺。松下相看哭曰。
即此兩處便可終焉。
不經旬日逼疾。跏趺面西。
唱佛來也。合掌而終。
俱年八十三。時人夢見。
天人幢幡。唱言善哉。
來迎二師去。
other:: 
#  6 靜靄禪師
靜靄禪師第六 ^104c6

後周朝靜靄禪師在俗時。
入寺見地獄變相。
謂同輩曰。審業如之。
誰免斯苦。遂白母出家。
常居林野。僧眾問曰。
師應處世接化。乃喪德林泉。
靄曰。道貴行用。不即在人餘。
觀時進退。且隱居耳。
屬周武帝滅佛法。
靄恨無力護法。告弟子曰。
吾無益於世。當捨自身。
跏趺盤石。駐納衣。
乃自割衣。手足段布於石上。
引膓胃掛於樹枝。
仍以刀割心。捧之而卒。
遺書曰。諸有緣者。
於佛法中。莫生退轉。
必扶善利。吾以三緣捨此身命。
一者自見多過。二者不能護法。
三者欲速見佛。乃述偈曰。
願諸眾生。聞我捨身。
天耳成就。菩提究竟。
此身不淨底。下屎囊。
九孔出。如滿堤塘。
捨身穢形。願生淨土。
一念花開。彌陀佛所。
other:: 
#  7 顗禪師
顗禪師第七 ^104c12

隋朝天台顗禪師頴川人。
陳代講淨名經次。
忽見三道寶階從空而下。
數十梵僧執爐。入堂遶顗三迊。
顗遂告曰。吾從生已來。
坐向西方。念阿彌陀佛摩訶般若觀音勢至。
威神之力不過此也。
吾多請觀音懺悔。
從染疾來。西方之念彌切。
吾應隨去。有送藥者。
答曰。病不與身合。
年不與心合。藥豈能遣病乎。
吾生勞毒器。死脫休歸。
觀音勢至今來迎我。
令唱法花經題。讚曰。
法門父母。慧解由生。
微妙難測。絕於今日。
又唱無量壽經。讚曰。
四十八願。莊嚴淨土。
花池寶樹。易往無人。
又命維那曰。臨終聞鐘。
增其正念。且各默然。
吾將去矣。言訖而終。
年六十。開皇十七年十一月二十四日遷化。
造寺四十五所。度僧四千人。
寫經十五藏。造金銀旃檀像十萬餘體。
即智者法空大師也。
other:: 
#  8 僧道喻
僧道喻第八 ^104c27

隋朝僧道喻於開覺寺念阿彌陀佛。
造栴檀像長三寸。
後道喻忽死。經七日却穌曰。
初見一賢者往生至寶池邊。
賢者遶花三迊。花便開敷。
遂入而坐。喻遶花三迊。
花不為開。以手撥花。
花隨萎落。阿彌陀佛告言。
汝且還彼國。懺悔眾罪。
香湯沐浴。明星出時。
我來迎汝。汝造我像。
因何太小。喻白言。
心大即大。心小即小。
言訖像遍於虛空。
即依香湯沐浴。一心懺悔。
白眾人曰。為喻念佛。
明星出時。化佛來迎。
光明眾皆聞見。即便命終。
時開皇八年矣。
other:: 
#  9 登法師
登法師第九 ^105a15

隋朝登法師於并州興國寺講涅槃經。
道俗來聽。若長若幼。
口授阿彌陀佛名。
勸共往生。至開皇十二年。
異香迎接。殯送之日。
香雲遍一切聚落。
other:: 
#  10 洪法師
洪法師第十 ^105a27

隋朝洪法師并州人。
一生精進不執錢寶。
常念西方。期彌陀佛。
臨終時。見兜率天童男童女來迎。
法師曰。我期西方。
不生天上。令徒眾念佛。
口曰西方佛來迎也。
言訖命終。當仁壽四年矣。
other:: 
#  11 道綽禪師
道綽禪師第十一 ^105b3

唐朝綽禪師并州人。
玄忠寺講觀經二百遍。
三昧七歲並解念佛。
自穿樓珠。勸人念佛。
語常含笑。不曾面背西語善導曰。
道綽恐不往生。願師入定為佛得否。
善導入定。見佛百餘尺曰。
道綽現修念佛三昧。
不知捨此報身得往生否。
又問。何年月得生。
答曰。伐樹連下斧。
無緣莫共語。還家莫辭苦。
又令綽懺悔。一者安居經像於淺處。
自居安穩房中。二者作功德使出家人。
對十方僧懺悔。三者因修建傷損含生。
對眾生懺悔。又問。
終時有何瑞相令人見聞。
答曰。亡日我放白毫。
遠照東方。此光現時。
來生我國。果至亡日。
三道光白毫照於房內。
又見曇鸞法師光。
七寶池中語曰。淨土已成。
餘報未盡。紫雲境上三度現。
other:: 
#  12 善導禪師
善導禪師第十二 ^105b9

唐朝善導禪師姓朱。
泗州人也。少出家。
時見西方變相嘆曰。
何當託質蓮臺棲神淨土。
及受具戒。妙開律師共看觀經。
喜交嘆乃曰。修餘行業迊僻難成。
唯此觀門定超生死。
遂至綽禪師所問曰。
念佛實得往生否。
師曰。各辯一蓮花。
行道七日。不萎者即得往生。
又東都英法師講華嚴經四十遍。
入綽禪師道場。遊三昧而嘆曰。
自恨多年空尋文疏勞身心耳。
何期念佛不可思議。
禪師曰。經有誠言。
佛豈妄語。禪師平生常樂乞食。
每自責曰。釋迦尚乃分衛。
善導何人端居索供。
乃至沙彌並不受禮。
寫彌陀經十萬卷。
畫淨土變相二百鋪。
所見塔廟無不修葺。
佛法東行。未有禪師之盛矣。
other:: 
#  13 衒法師
衒法師第十三 ^105b24

唐朝衒法師并州人。
逢綽禪師講觀經。
方始迴心。五年專念佛。
一日一夜禮千拜。
念佛七萬遍。恐壽終倍加精進。
夢見釋迦佛文殊讚法華經。
又夢見三道向西去。
第一道總是俗人。
第二道上道俗相兼。
第三道上唯有僧。
口曰總是往生人。
other:: 
#  14 岸禪師
岸禪師第十四 ^105c10

唐朝岸禪師并州人。
修往生業。每行方等懺。
臨終時。觀音勢至二菩薩於空中現。
召內畫工人。無能畫者。
忽感二人曰。西京來。
欲往臺山。便與圖寫訖。
一去無蹤。師謂弟子曰。
誰能逐我往西去。
最少童子曰。願隨去。
便入道場端坐而終。
春秋八十矣。垂拱元年正月七日遷化。
other:: 
#  15 大行禪師
大行禪師第十五 ^105c17

大行禪師齊州人也。
入太山草衣木食。
求法華三昧。感普賢菩薩現身。
教師念阿彌陀佛。
經三七日。夜將半時。
忽見瑠璃地。心眼洞明十方佛。
後疾右脇而終。葬後棺槨異香數日不散。
儀貌如生都不異也。
other:: 
#  16 藏禪師
藏禪師第十六 ^105c25

藏禪師汾州人也。
出門遍禮塔廟。不受俗道拜先起制心止於六賊。
一念覺而無失。每為僧事。
代於奴僕。見垢衣潛收洗補。
盛夏脫衣入草餧之蚊蝄。
命終之日。諸天次第來請不去。
及至淨土化佛來迎。
方始而往。
other:: 
#  17 感法師
感法師第十七 ^106a2

感法師居長安千福寺。
博通經典。不信念佛。
問善導和尚曰。念佛之事如何門。
答曰。君能專念佛。
當自有證。又問。頗見佛否。
師曰。佛語何可疑哉。
遂三七日入道場未有其應。
自恨罪深故絕食畢命。
師止而不許。三年專志。
遂得見佛金色玉毫。
證得三昧。乃自造往生決疑論七卷。
臨終佛迎。合掌西來或向西卒。
other:: 
#  18 懷玉禪師
懷玉禪師第十八 ^106a8

懷玉禪師姓高。台州湧泉寺居。
一食不噉家種。不衣絲蠶。
常自業懺悔萬萬餘反。
誦彌陀觀經三十萬遍。
日課佛名五萬口。
蚤蝨放生。長坐不臥。
天寶六年六月九日。
見西方聖眾數若恒沙。
見一人擎白銀臺當窓而入。
禪師曰。我之功課得金臺。
便加功念佛。空中告言。
頂上圓光。光明遍空。
語門徒曰。退後莫交觸光。
至臨終時。光色轉盛。
乃說偈曰。
　　清淨皎潔無塵垢　蓮華化生為父母
　　我修行來經十劫　出示閻浮受眾罪
　　一生苦行超十劫　永離娑婆歸淨土 ^106a17

說偈已見紫金臺含笑而終。
肉身現在台州湧泉寺。
other:: 
#  19 僧法智
僧法智第十九 ^106a28

僧法智住在天台。
念佛為業。性多麁率。
不拘律儀。人每謂曰。
犯吉羅罪。九百歲入地獄。
即信聞經一稱阿彌陀佛滅八十億劫生死重罪。
便於國清寺兜率臺晝夜念佛。
時人不信。忽遍辭道俗。
我欲往生。令親識設一日齋。
至日中夜。無疾而終。
金色光明照數百里。
野雉驚鳴。江上船人謂言天曉。
other:: 
#  20 僧道昂
僧道昂第二十 ^106b2

僧道昂於相州講法華經。
忽見眾音樂從空中來。
告此兜率天故下相迎。
昂曰。天道生死根本。
由來不願。所念西方耳。
言訖見西方伎樂旋轉來迎。
信至不得久駐。言畢香爐隨手。
於高座上端然奄化。
other:: 
#  21 僧雄俊
僧雄俊第二十一 ^106b10

僧雄俊姓周。城都人。
善講說無戒行。所得施利非法而用。
又還俗入軍營殺戮。
逃難却入僧中。大曆年中。
見閻羅王判入地獄。
俊高聲曰。雄俊若入地獄。
三世諸佛即妄語。
王曰。佛不曾妄語。
俊曰。觀經下品下生。
造五逆罪臨終十念尚得往生。
俊雖造罪。不作五逆。
若論念佛。不知其數。
言訖往生西方。乘臺而去。
other:: 
#  22 尼法藏
尼法藏第二十二 ^106b16

宋朝尼法藏金陵建福寺住。
禪業高遠。謂同學曇敬。
吾立身行道。志在西方。
後忽染患。初見阿彌陀佛與諸聖眾省問法藏疾。
光明照耀一寺。眾咸見。
因爾而終也。
other:: 
#  23 尼淨真
尼淨真第二十三 ^106b25

尼淨真住長安積善寺。
納衣乞食一生無瞋。
讀金剛經萬八千遍。
專精念佛。顯慶五年七月染患。
語弟子曰。五月內十度見阿彌陀佛。
又兩度見極樂世界寶蓮華童子遊戲。
又有聖僧。五度授記曰。
我當作佛。又曰。吾得上品往生。
跏趺而終。經宿却醒語弟子曰。
吾得菩薩位也。遍歷十方供養諸佛。
言訖而終。光照於寺。
other:: 
#  24 尼法勝
尼法勝第二十四 ^106c1

尼法勝吳縣人。進修禪寂。
念佛為業。訓誘道俗。
皆勸往生。得病自知不差。
臥見一僧。報曰。此病不差。
須專念佛。又見。二僧偏袒。
執花立在床前。光明照我身。
言訖而終。
other:: 
#  25 尼悟性
尼悟性第二十五 ^106c10

尼悟性洛陽人。於衡州遇照闍梨。
發願念佛萬遍。大曆六年。
入臺山。忽染患。聞空中音樂。
尼曰。我聞。得中品上生。
見同念佛人。西方盡有蓮華也。
身金色光明。時年二十四矣。
other:: 
#  26 尼大明
尼大明第二十六 ^106c15

尼大明#CB00403;州人也。
遇綽禪師講無量壽經。
教念佛業。尼念時。
先著淨衣。口含沈香。
靜室課誦。三四年間相續不斷。
臨終之時。眾覩光明。
內聞沈水。香氣來迎。
於此而終。
other:: 
#  27 沙彌二人
沙彌二人第二十七 ^106c20

沙彌二人并州開化寺居。
其少沙彌語大沙彌曰。
兄作淨土業。何如沙彌。
忻然而同志。經十五年。
大者先亡。到西方見阿彌陀佛白言。
我有少弟。得生此否。
佛言。汝因他發心。
汝尚得生。彼何疑哉。
且還閻浮。勤念我名。
三年之後俱來見我。
還更却穌。具說上事。
後年二沙彌心開眼淨。
同見菩薩來迎。地即震動。
天花散空。一時俱逝。
隨願往生。
other:: 
#  28 童子阿曇遠
童子阿曇遠第二十八 ^106c25

童子宋朝時人也。
年十八持菩薩戒。
事含禪師。修淨土業。
恒向師主懺悔。夜四更忽自念誦。
師驚問。答曰。見佛黃金色。
幡花滿空。自西而來。
俄然而卒。異香不散數日。
other:: 
#  29 童子魏師讚
童子魏師讚第二十九 ^107a5

童子魏師讚年十四雍州人也。
事靜禪師。發心念佛日夜相續。
永徽三年。遇疾命終。
還穌啟母曰。阿彌陀佛今見在此。
兒隨往生。言訖而終。
東西隣人見亡家屋上。
五色光明西上騰雲。
other:: 
#  30 烏場國王
烏場國王第三十 ^107a10

烏場國王萬機之暇。
謂左右曰。朕為國主。
不免無常。聞西方可以棲神。
日夜六時念佛行道。
并奏樂。每日請百僧。
王與夫人親手行食。
三十餘年精專無替。
臨終神色怡和。西方聖眾來迎。
祥瑞不一。
other:: 
#  31 隋朝皇后
隋朝皇后第三十一 ^107a16

隋文帝皇后雖居宮室。
深厭女身。日誦西方。
至臨終時。異香滿宮。
從空而至。文帝問闍提斯那。
是何祥瑞。西方有佛。
號阿彌陀。皇后業高。
神生彼國。故有斯瑞。
other:: 
#  32 晉朝劉遺民
晉朝劉遺民第三十二 ^107a22

晉朝劉遺民柴桑二縣令。
依遠大師修道。修念佛三昧。
時始涉半年。於三昧中見佛毫光伸手引接。
請佛求僧願。速捨壽而生淨土。
居山一十五年。自知亡日。
與眾辭端坐而化。
當義熙十五年。年五十七矣。
other:: 
#  33 唐朝觀察使韋之晉
唐朝觀察使韋之晉第三十三 ^107a27

唐朝韋之晉立行慈深。
建西方道場。念阿彌陀佛。
懺悔願生西方。行菩薩道。
守護佛法。轉正法輪。
度脫含識。至六月內。
面西跏趺合掌。念阿彌陀佛六十聲。
忽爾化世。異香滿宅。
內外皆聞。祥瑞不可稱說。
other:: 
#  34 唐朝元子平
唐朝元子平第三十四 ^107b4

唐朝元子平大曆九年。
於潤州觀音寺發心。
念阿彌陀佛一萬遍。
經三月。日忽染患。
夜聞空中異香音樂。
病人歡喜動地。空中有人告曰。
麁樂已過。細樂續來。
經日念佛而終。的生淨土。
數日異香。
other:: 
#  35 宋朝魏世子
宋朝魏世子第三十五 ^107b10

宋朝魏世子父子三人修西方。
唯妻不信。女年十四死。
七日却迴。啟母曰。
兒見西方。父兄三人已有蓮華。
後當化生。唯孃獨無。
兒今暫歸相報。至後孃依兒教日念西方。
四人盡得往生。
other:: 
#  36 張元祥
張元祥第三十六 ^107b16

唐朝張元祥上都人。
稟性純直。日念西方。
開皇二年六月三日辰時。
索飯齋曰。賢聖相待。
食畢焚香對西方。
正念而終。送至墓所。
異香光明蓋覆墓所。
other:: 
#  37 隋朝恒州人
隋朝恒州人第三十七 ^107b22

隋朝恒州人無姓名。
念佛以小豆為數。
滿三十六石。齋後慶讚行豆。
散與齋人。觀音勢至二人。
形容憔悴自曰。乞食。
答曰。弟子願生西方。
更無相礙。師來乞食。
深起本心。食後唯聞異香。
乘空一時而去。開皇八年九月耳。
other:: 
#  38 張鐘馗
張鐘馗第三十八 ^107b27

張鍾馗同州人。販雞為業。
永徽九年臨終。見宅南群雞集。
忽見一人著緋皂衣。
駈雞唱言啄啄。其雞四度上啄兩眼。
出血在床。酉時值善光寺念佛僧弘道。
令鋪聖像。念阿彌陀佛。
忽然異香。奄然而逝。
other:: 
#  39 汾州人
汾州人第三十九 ^107c4

汾州人不得姓。殺牛為業。
臨重病。見數頭牛逼其身。
告妻子曰。請僧救我。
請僧至。病人曰。師誦佛經。
如弟子重罪還救得否。
師曰。觀經中說臨終十念尚得往生。
佛豈妄言。忽爾異香滿室便終。
眾人皆見異香瑞色祥雲遶其宅上矣。
other:: 
#  40 房翥
房翥第四十 ^107c10

代州房翥曾勸一老人念佛。
其老人得生西方。
入冥見閻魔王。王乃再放還世。
汝當生淨土。翥有一萬遍金剛經願。
兼敬禮五臺。此心未遂。
未欲往生。
other:: 
#  41 溫文靖妻
溫文靖妻第四十一 ^107c17

溫文靖妻并州人。
患在床。夫告曰。汝念阿彌陀佛。
念佛口不絕。便見佛國。
後告夫。為設齋。要往西方去。
齋畢曰。努力念佛。
other:: 
#  42 隋州約山村翁婆二人
隋州約山村翁婆二人第四十二 ^107c22

翁婆等識達苦空。
每月二十九日。請山僧二人行道念佛。
設齋婆自營#CB01366;。
翁曰。何不使人。婆曰。
能得幾時自作。若教他作。
但是他福。臨終時光明滿宅。
半夜謂如白日。
other:: 
#  43 女弟子梁氏
女弟子梁氏第四十三 ^107c26

梁氏浩州人。兩目俱盲。
因僧勸念阿彌陀佛。
一受教後三年不絕。
雙眼俱開。村人盡見。
至捨壽時。見佛并菩薩來迎。
命終之後。菩薩共為起塔廟。
來往皆敬。一郡男女悉迴心念佛。
other:: 
#  44 女弟子裴
女弟子裴第四十四 ^108a2

裴氏貞觀年中。因僧教念佛。
用小豆為數。念滿三石。
自知生處。遍辭親知。
後如法裝飾念佛終。
往生極樂。
other:: 
#  45 女弟子姚婆
女弟子姚婆第四十五 ^108a7

姚婆上都人。貞觀年中。
蒙范婆勸。取念阿彌陀佛。
臨終見佛。菩薩來迎。
為曰未與。范婆別請佛暫駐相待。
佛處虛空俟。范婆來至。
手執香爐。奄然而逝。
other:: 
#  46 張文熾妻荀氏
張文熾妻荀氏第四十六 ^108a11

荀氏發心念佛。至滿二年。
有僧見七寶池中蓮花。
白佛言。折一枝將與女子。
莫有罪否。言訖。所見之境並皆散失。
捨壽之日。異香來迎而往生淨土。
other:: 
#  47 汾陽縣老人
汾陽縣老人第四十七 ^108a16

老人貞觀五年并州汾陽縣住。
常誦西方。遂取糧。
於法忍山借一空房。
止宿念佛。臨終時。
大光遍照。面西而終。
似登蓮臺遂而去。
other:: 
#  48 邵願保
邵願保第四十八 ^108a21

邵願保雍州人。發心念佛聲聲不絕。
自業懺悔。夜夢。寶蓮臺被牛牽來。
觸損牛曰殺。我遂念彌陀經三卷。
念佛百聲。牛乃歡喜。
後遇金臺。乘空而去往。
往生西方淨土瑞應傳
w::  ^108a25

天德二年〔歲次戊午〕四月二十九日〔庚辰木曜觜宿〕
延曆寺度海沙門日延〔大唐吳越州稱日賜紫惠光大師〕勸導傳持寫之傳焉。 ^108b1

年來所傳之□保延元年火事燒失了 ^108b4

康治二年九月九日令改書之 ^108b5

（朱） ^108b6

移點并比校了應安三年三月比參詣北野之處或人與之畢 ^108b7

求法比丘任秀之生年三六勸修寺西林房。 ^108b9

今此刪傳四十八結校合數本來勘韻篇為證宗立教初造施板印矣。
　　願以此功德　平等施一切
　　同發菩提心　往生安樂國 ^108b10

貞永元年〔歲次壬辰〕三月二十七日立筆四月二十一日畢功　　　　釋子　日真
 ^108b14
